
CAPITOLUL | «Ă 


Percy 


Femeile cu părul de șerpi începeau să-l 
enerveze pe Percy. 

Ar fi trebuit să moară cu trei zile în urmă, 
când aruncase spre ele o ladă cu bile de 
bowling la magazinul Bargain Mart din Napa 
sau cu două zile în urmă, când le lovise cu o 
mașină de poliţie în Martinez. Cu siguranță că 
ar fi trebuit să moară în acea dimineaţă, când 
le tăiase capetele în parcul Tilden. 

Indiferent de câte ori le omora Percy și le 
vedea facân- du-se fărâmiţe, ele continuau să 
se refacă precum niște cocoloașe mari și 
malefice de praf. Nu reușea nicicum să scape 
de ele. 

A ajuns în vârful dealului și și-a tras sufletul. 
Cât trecuse de când le omorâse ultima oară? 
Probabil două ore. Nu păreau să rămână 
moarte mai mult de atât. 

în ultimele zile, nu dormise mai deloc. 
Mâncase orice reușise să șterpelească - jeleuri 
de la automate, covrigi vechi, chiar și un 
burrito de la Jack in the Crack, care a fost cel 
mai rău dintre toate. Hainele îi erau sfâșiate, 
arse și stropite cu zoaie de monstru. 


Supravieţuise atât de mult doar pentru că 
nici cele două doamne cu păr de șerpi - care-și 
spuneau gorgone - nu puteau să-l omoare pe 
el. Ghearele lor nu-i intrau în piele. Dinţii li se 
rupeau ori de câte ori încercau să-l muște. Dar 
Percy n-o mai putea ţine mult așa. în curând 
urma să se prăbușească din pricina epuizării, 
iar apoi, oricât de greu de ucis ar fi fost, era 
convins că gorgonele ar fi găsit o cale. 

Unde să fugă? 

A cercetat împrejurimile. în alte condiţii s-ar 
fi bucurat de priveliște. în stânga, dinspre 
ocean se întindeau dealuri aurii presărate cu 
lacuri, păduri și câteva cirezi de vaci. în 
dreapta, platourile din Berkeley și Oakland 
porneau spre vest - un imens puzzle de 
cartiere, cu câteva milioane de oameni care 
probabil n-ar fi dorit ca dimineţile să le fie 
stricate de doi monștri și de un semizeu 
murdar. 

Și mai înspre vest, Golful San Francisco 
sclipea acoperit de o ceaţă argintie. Deasupra, 
o negură groasă înghițise cea mai mare parte a 
orașului San Francisco, lăsând să se vadă doar 
vârfurile zgârie-norilor și turnurile Podului 
Golden Gate. 

Percy a simţit o ușoară apăsare în piept. 
Ceva îi spunea că mai fusese cândva în San 
Francisco. Orașul avea legătură cu Annabeth - 
singura persoană pe care și-o mai putea aminti 
din trecutul lui. Amintirile despre ea erau 


frustrant de tulburi. Lupoaica îi promisese că o 
va revedea și își va recăpăta memoria - dacă 
termina cu bine călătoria. 

Ar fi trebuit să încerce să traverseze golful? 

Suna tentant. Simţea puterea oceanului de 
la orizont. Apa îl înviora mereu. Apa sărată era 
cea mai bună. își dăduse seama de asta cu 
două zile în urmă, când strangulase un 
monstru marin în Strâmtoarea Carquinez. 
Dacă ajungea în golf, ar mai fi putut face o 
ultimă încercare. Poate că ar fi reușit chiar să 
înece gorgonele. Dar țărmul se afla la cel puţin 
trei kilometri distanţă. Ar fi trebuit să 
traverseze tot orașul. 

Mai era un motiv pentru care ezita. 
Lupoaica Lupa îl învățase să-și ascută simţurile 
- să se încreadă în instinctele care-l 
conduseseră spre sud. Radarul lui interior ţiuia 
de mama focului. Sfârșitul călătoriei era 
aproape - la o aruncătură de băț. Dar cum era 
posibil? Pe deal nu era nimic. 

Direcţia vântului s-a schimbat. Percy a 
simţit mirosul acru de reptilă. La aproape o 
sută de metri mai jos, ceva foșnea printre 
copaci - crengi rupte, frunze călcate în 
picioare, șuierături. 

Gorgonele. 

Pentru a mia oară, Percy și-a dorit ca ele să 
nu aibă niște nasuri atât de sensibile. îi 
spuseseră întruna că simt mirosul de semizeu - 
fiu al vreunui zeu roman din vechime și al unei 


muritoare. Percy încercase să se tăvălească 
prin noroi, să se bălăcească în pâraie, chiar să 
țină în buzunar odorizante, ca să miroasă ca o 
mașină nouă; dar duhoarea de semizeu părea 
greu de ascuns. 

S-a cățărat pe partea de vest a piscului. Era 
prea abrupt ca să coboare. Panta se înclina 
vreo douăzeci și cinci de metri, direct înspre 
acoperișul unui complex de apartamente 
construit pe deal. La cincisprezece metri mai 
jos, o autostradă ieșea de sub deal și se 
îndrepta șerpuind spre Berkeley. 

Grozav. N-avea cum cobori de pe deal. 
Reușise să se lase prins în capcană. 

S-a holbat la mașinile ce mergeau spre vest, 
către San Francisco, și și-a dorit să fi fost într- 
una dintre ele. Apoi și-a dat seama că 
autostrada trecea prin deal. Trebuia să existe 
un tunel... chiar sub picioarele lui. 

Radarul lui interior a luat-o razna. Fra în 
locul potrivit, doar că se afla prea sus ca să 
sară. Trebuia să vadă care-i faza cu tunelul. 
Trebuia să coboare spre autostradă - și repede. 

Şi-a scos rucsacul. Reușise să facă rost de o 
mulțime de provizii de la magazinul Bargain 
Mart din Napa: un GPS portabil, bandă de 
lipit, brichetă, adeziv, o sticlă de apă, un 
izopren, o pernă Comfy Panda (cea din recla- 
mele TV) și un briceag elveţian - aproape toate 
instrumentele pe care și le-ar fi putut dori un 
semizeu modem. Dar n-avea nimic care să-i 


slujească drept parașută sau sanie. 

îi mai rămâneau două opţiuni: să sară de la 
douăzeci și cinci de metri și să moară sau să 
reziste și să lupte. Ambele opţiuni sunau 
groaznic. 

A înjurat și și-a scos pixul din buzunar. 

Pixul nu părea deosebit, era ca orice alt pix 
ieftin, dar când Percy îi scotea capacul, se 
transforma într-o sabie strălucitoare de bronz. 
Lama era perfect echilibrată. Mânerul din 
piele i se potrivea de parcă ar fi fost proiectat 
anume pentru el. Pe apărătoare era gravat un 
cuvânt în greaca veche, pe care Percy, dintr-un 
motiv sau altul, îl înţelegea: Anaklusmos - 
Forța apei. 

Se trezise cu această sabie în prima seară 
petrecută la Casa Lupilor - acum două luni sau 
mai mult? Nu mai știa. Se trezise în curtea 
unui conac incendiat din mijlocul pădurii, 
purtând pantaloni scurţi, un tricou portocaliu 
și un colier din piele cu o grămadă de mărgele 
ciudate de lut. Tinea sabia în mână, dar Percy 
n-avea nicio idee cum ajunsese acolo și doar o 
vagă idee despre cine era el. Era desculţ, 
îngheţat și confuz. Apoi veniseră lupii... 

Chiar lângă el, o voce cunoscută îl readuse 
în prezent: 

— Aici erai! 

Percy a tresărit și s-a îndepărtat de gorgonă, 
cât pe ce să cadă de pe marginea dealului. 

Era cea zâmbăreaţă, Beano. Bine, n-o chema 


cu adevărat așa. Din câte își dăduse Percy 
seama, era dislexic, pentru că i se amestecau 
cuvintele în faţa ochilor când încerca să 
citească ceva. Prima dată când văzuse gor- 
gona, deghizată în angajată la Bargain Mint, 
cu un ecuson mare și verde pe care scria: 
„Bine ai venit! Numele meu este STHENO“, el 
crezuse că acolo scria BEANO. 

încă purta vesta verde de la Bargain Mart 
trasă peste o rochie înflorată. Dacă îi priveai 
corpul, ai fi putut crede că e bunica cuiva - 
asta până coborai privirea și îţi dădeai seama 
că are picioare de cocoș. Sau până când ridicai 
privirea și vedeai colții de mistreţ care-i ieșeau 
pe la colţurile gurii. Ochii ei roșii străluceau, 
iar părul era un cuib de șerpi verzi ce se 
zvârcoleau. 

Partea cea mai sinistră era că încă ţinea în 
mâini platoul mare de argint cu mostre 
gratuite: hotdogi crocanţi cu caşcaval. Platoul 
se ciobise de la nenumăratele dăţi când Percy 
o ucisese, dar micile mostre păreau intacte. 
Stheno le cărase cu ea prin toată California, ca 
să-i ofere lui Percy o gustare înainte să-l 
omoare. Percy nu știa de ce făcuse asta, dar 
dacă urma să aibă vreodată nevoie de o 
armură, avea să și-o facă din hotdogi crocanțţi 
cu cașcaval. Erau indestructibili. 

— Vrei să guști o bucăţică? l-a îmbiat 
Stheno. 

Percy a pus-o la respect cu sabia. 

— Unde-i sora ta? 


— Hai, pune jos sabia aia, a strigat Stheno. 
Ştii deja că nici măcar bronzul celest nu ne 
poate ucide pentru prea mult timp. Gustă niște 
hotdogi crocanţi cu caşcaval! Sunt la reduceri 
săptămâna asta și n-aș vrea să te omor pe 
stomacul gol. 

— Stheno! 

Cea de-a doua gorgonă a apărut în dreapta 
lui Percy atât de repede încât el n-a mai avut 
timp să reacționeze. Din fericire, era prea 
ocupată să-și privească sora ca să-l bage în 
seamă pe el. 

— Ti-am spus să te furișezi și să-l omori! 

Zâmbetul lui Stheno a pălit. 

— Dar Euryale... 

I-a pronunţat numele în așa fel încât a rimat 
cu Muriel. 

— Nu pot să-i dau mai întâi o mostră? 

— Nu, imbecilo! 

Euryale s-a îndreptat spre Percy și și-a scos 
ghearele. Cu excepţia părului, format dintr-un 
cuib de șerpi roșiatici, nu din vipere verzi, 
semăna perfect cu sora ei. Vesta de la 
magazin, rochia înflorată, până și colții îi erau 
decoraţi cu autocolante cu reduceri de 50%. 
Pe ecusonul ei scria: „Bună! Numele meu este 
MORI, PORC DE SEMIZEU!“ 

— Ne-ai târât într-o cursă nebunească, 
Percy Jack- son, a spus Euryale. Dar acum te- 
am prins și ne vom răzbuna! 

— Hotdogul crocant cu caşcaval costă doar 


2,99 dolari, a adăugat Stheno îndatoritoare. 
Raionul de alimente, culoarul trei. 

Euryale a mârâit: 

— Stheno, Bargain Mart a fost doar de 
fațadă! Nu te mai prosti! Acum, pune jos tava 
aia ridicolă și ajută-mă să-l omor pe semizeu. 
Sau ai uitat că el e cel care a nimicit-o pe 
Meduza? 

Percy a făcut un pas înapoi. încă 
cincisprezece centimetri și cădea în gol. 

— Ştiţi ceva, doamnelor, am mai discutat 
despre asta. Nici măcar nu-mi amintesc s-o fi 
ucis pe Meduza. Nu-mi amintesc nimic! Nu 
putem să facem pace și să discutăm despre 
specialităţile culinare ale săptămânii? 

Stheno și-a ţuguiat buzele bosumflată spre 
sora ei, ceea ce era destul de greu din pricina 
colţilor gigantici de bronz. 

— Putem? 

— Nu! 

Ochii roșii ai lui Euiyale îl fixau pe Percy. 

— Nu-mi pasă ce-ţi amintești, fiu al zeului 
mării. Miros sângele Meduzei pe tine. Se simte 
slab, da, are câţiva ani, dar tu ai fost ultimul 
care a învins-o. încă nu s-a întors din Tartar. E 
vina ta! 

Percy nu prea înţelegea. Povestea cu 
„moartea și întoarcerea din Tartar“ îi dădea 
dureri de cap. Bineînţeles, la fel era și ideea că 
un pix se putea transforma într-o sabie sau că 
monștrii se puteau ascunde în spatele unei 


chestii numite Ceaţa sau că Percy era fiul unui 
zeu acoperit de scoici de acum cinci mii de ani. 
Chestia era că el credea povestea asta. Chiar 
dacă memoria îi fusese ștearsă, știa că era 
semizeu, la fel cum știa că îl chema Percy 
Jackson. De la prima discuţie cu lupoaica Lupa, 
acceptase că trăia într-o lume nebunească a 
zeilor și a monștrilor. Ceea ce era cam nașpa. 

— Ce-ar fi să încheiem un armistițiu? Eu nu 
vă pot ucide. Voi nu mă puteţi ucide. Dacă 
sunteţi surorile Meduzei - ale acelei Meduze 
care transformă oamenii în stane de piatră n- 
ar fi trebuit să fiu statuie deja? 

— Eroii ăștia! a spus Euryale cu dezgust. 
Mereu pomenesc de asta, exact ca mama 
noastră! „De ce nu poţi transforma oamenii în 
stane de piatră? Sora ta poate transforma 
oamenii în stane piatră.“ îmi pare rău să te 
dezamăgesc, băiete! Blestemul acela era doar 
al Meduzei. Fa era mai cea mai hidoasă din 
familie. Mare noroc pe capul ei! 

Stheno a părut rănită. 

— Mama mi-a spus că eu sunt cea mai 
hidoasă. 

— Ţine-ţi gura! a spus Euryale. în ceea ce te 
privește, Percy Jackson, e adevărat că ai darul 
lui Ahile. Asta te face un pic mai greu de ucis. 
Dar nu-ţi face griji. Găsim noi o cale. 

— Darul cui? 

— Al lui Ahile, a spus Stheno veselă. Ah, era 
grozavi A fost îmbăiat în râul Styx în copilărie, 


așa că era invulnerabil, cu excepţia unui mic 
loc de la călcâi. Asta s-a întâmplat și cu tine, 
dragule. Probabil că cineva te-a băgat în Styx 
și ţi-a făcut pielea tare ca fierul. Dar nu-ţi face 
griji. Eroii ca tine au întotdeauna un punct 
slab. Trebuie doar să-l găsim și apoi te putem 
omorî. Nu-i așa că va fi minunat? Ia un hotdog 
crocant cu cașcaval! 

Percy încerca să gândească. Nu-și aducea 
aminte de nicio baie în Styx. Pe de altă parte, 
nu-și amintea mai nimic. Pielea lui nu părea de 
fier, dar cum altfel se explica faptul că 
rezistase atât de mult împotriva gorgo- nelor? 
Dacă ar fi căzut de pe munte... ar fi 
supravieţuit? Nu voia să riște - mai ales fără 
ceva care să frâneze căderea, fără să aibă o 
sanie sau... S-a uitat la platoul mare de argint 
cu mostre gratuite al lui Stheno. 

Hmm... 

— Te-ai răzgândit? a întrebat Stheno. Foarte 
înţelept, dragă. Am pus sânge de gorgonă pe 
astea, așa că moartea ta va fi rapidă și 
nedureroasă. 

Percy a simţit cum i se strânge gâtul. 

— Ai pus sânge de-al vostru în hotdogii 
crocanţi cu caşcaval? 

— Doar puţin. 

Stheno a zâmbit. 

— O mică tăietură pe braţ, dar ești drăguţ 
că-ţi faci griji. Sângele nostru de pe partea 
dreaptă poate vindeca orice, dar sângele de pe 


partea stângă e mortal... 

— Cretino! a strigat Euryale. N-ar fi trebuit 
să-i spui asta! Nu va mai mânca hotdogii dacă-i 
zici că sunt otrăviţi! 

Stheno a părut uluită. 

— Nu? Dar i-am spus că va fi o moarte 
rapidă și nedureroasă. 


— Las-o baltă! 
Unghiile lui Euryale s-au transformat în 
gheare. 


— O să-l omorâm cu mai mult efort, îl 
hăcuim până îi găsim punctul slab. Odată ce-l 
învingem pe Percy Jackson, vom fi mai 
faimoase ca Meduza! Protectoarea noastră ne 
va răsplăti regește! 

Percy și-a luat sabia. Trebuia să-și planifice 
mișcarea perfect - câteva secunde de confuzie, 
să prindă platoul cu mâna stângă... 

Ţine-le de vorbă, și-a spus el. 

— înainte să mă faceţi bucăţi, a spus Percy, 
cine e protectoarea de care vorbeai? 

Euryale a mârâit. 

— Zeița Geea, desigur! Cea care ne-a adus 
înapoi din neant! Nu vei trăi destul cât s-o 
întâlnești, dar prietenii tăi de dedesubt o să 
aibă de-a face în curând cu mânia ei. Chiar 
acum, armatele Geei se îndreaptă spre sud. De 
Sărbătoarea Fortunei, ea se va trezi, iar 
semizeii vor fi spintecaţi precum... precum... 

— Precum preţurile noastre de la Bargain 
Mart! a sugerat Stheno. 


— Ah! 

Euryale s-a năpustit la sora ei. Percy a 
profitat de ocazie. A apucat platoul lui Stheno, 
împrăștiind hotdogii cu cașcaval otrăvitori, și a 
lovit-o pe Euryale cu Anaklusmos, despicând-o 
în două. 

Apoi a ridicat platoul, iar Stheno s-a trezit în 
faţa propriei reflexii unsuroase. 

— Meduza, a ţipat ea. 

Sora ei, Euryale, se dezintegrase, dar 
începuse deja să se refacă, ca un om de zăpadă 
care îngheţa la loc. 

— Stheno, proasto! a bolborosit ea, în timp 
ce chipul ei pe jumătate format se ridica din 
movila de praf. E doar propria ta reflexie! 
Prinde-l! 

Percy i-a tras una cu tava de metal în cap lui 
Stheno, care a leșinat. 

Apoi și-a pus platoul sub fund, a spus în 
gând o rugăciune dedicată oricărui zeu roman 
responsabil cu manevrele tâmpite cu sania și a 
sărit de pe deal. 

<%*> CAPITOLUL II 


Percy 


Faza nasoală cu alunecatul la vale cu 80 de 
kilometri la oră pe un platou de gustări e că, 


dacă la jumătatea drumului îţi dai seama că eo 
idee proastă, e prea târziu. 

Percy a evitat la mustață un copac, a 
alunecat peste un bolovan și a făcut o rotaţie 
de trei sute șaizeci de grade, îndreptându-se 
direct spre autostradă. Porcăria aia de tavă n- 
avea servodirecţie. 

Le-a auzit pe surorile gorgone cum ţipă și a 
zărit cu coada ochiului părul de șerpi roșiatici 
al lui Euryale, aflată în vârful dealului, dar n-a 
avut timp să-și bată capul cu asta. Acoperișul 
clădirii de apartamente se înălța sub el, 
asemenea provei unei nave de luptă. Timp 
rămas până la impact frontal: zece, nouă, opt... 

A reușit să se rotească într-o parte ca să nu- 
și rupă picioarele la ciocnire. Platoul de 
gustări a alunecat pe acoperiș și a zburat prin 
aer. Platoul a luat-o într-o direcţie. Percy în 
cealaltă. 

în timp ce cădea spre autostradă, prin minte 
i s-a derulat un scenariu îngrozitor: cum trupul 
i se zdrobește de parbrizul unui SUV, iar 
navetistul iritat încearcă să-l îndepărteze cu 
ajutorul ștergătoarelor. 

„Copil dobitoc de șaisprezece ani care cade din 
cer! Sunt în întârziere!“ 

în chip miraculos, o rafală de vânt l-a suflat 
într-o parte - suficient cât să evite autostrada 
și să se prăbușească într-un pâlc de arbuști. N- 


I Abreviere de la sport utility vehicle, „vehicul 
sport-utilitar“” (n. red.). 


a aterizat pe moale, dar tot era mai bine decât 
pe asfalt. 

Percy a gemut. îi venea să zacă acolo și să 
leșine, dar trebuia să meargă mai departe. 

S-a ridicat cu greu în picioare. Avea mâinile 
zgâriate, dar nu părea să-și fi rupt vreun os. 
Rucsacul era încă la el. în timpul cursei cu 
sania își pierduse sabia, dar Percy știa că 
aceasta va reapărea în cele din urmă în 
buzunar sub formă de pix. Era una din 
însușirile ei magice. 

A aruncat o privire pe deal în sus. N-aveai 
cum să nu observi gorgonele, cu părul lor 
colorat din șerpi și cu vestele de un verde 
aprins de la magazinul Bargain Mart, își croiau 
drum pe pantă în jos, înaintând mai încet decât 
Percy, dar cu mult mai mult control. Probabil 
că labele lor de găină erau potrivite pentru 
cățărat. Percy a calculat că aveau să ajungă la 
el în vreo cinci minute. 

Lângă el, un gard înalt de sârmă separa 
autostrada de un cartier cu străzi 
întortocheate, cu case confortabile și eucalipţi 
înalţi. Probabil că gardul avea rolul de a-i 
împiedica pe oameni să ajungă pe autostradă 
și să facă lucruri prostești - cum ar fi să 
alunece pe a doua bandă pe tava pentru 
gustări -, dar era plin de găuri. Percy putea să 
treacă cu ușurință prin el ca să ajungă în 
cartier. Poate avea să găsească o mașină și s-o 
pornească spre vest până la ocean. Nu-i plăcea 


să fure mașini, dar în ultimele săptămâni, în 
situații pe viață și pe moarte, „împrumutase“ 
câteva, inclusiv o mașină de poliţie. Intenţiona 
să le returneze, dar nu rezistau prea mult 
niciodată. 

A întors privirea spre est. Așa cum își 
închipuise, la o sută de metri mai sus 
autostrada tăia vârful stâncii. Două guri de 
tunel, una pentru fiecare direcție de mers, îl 
priveau ca orbitele unui craniu uriaș. în mijloc, 
acolo unde ar fi trebuit să fie nasul, un zid de 
ciment se ițea din deal, cu o ușă metalică 
aducând cu intrarea într-un buncăr. 

Poate că era un tunel de întreţinere. 
Probabil că asta își închipuiau și muritorii, 
dacă observau măcar ușa. însă ei nu puteau 
vedea prin Ceaţă. Percy știa că ușa era mai 
mult decât atât. 

Intrarea era flancată de doi puști îmbrăcaţi 
în armuri. Purtau o combinaţie bizară de 
coifuri romane cu panaș, pieptare, teci de 
sabie, blugi albaștri, tricouri violete și pantofi 
sport albi. Paznicul din dreapta arăta ca o fată, 
deși era greu să-ți dai seama ce se ascundea 
sub armură. Cel din stânga era un tip îndesat, 
cu arc și tolbă pe spate. Amândoi puștii aveau 
în mâini toiege lungi de lemn cu vârfuri 
metalice de suliță, ca niște harpoane de modă 
veche. 

Radarul interior al lui Percy bâzâia de mama 
focului. După atâtea zile îngrozitoare, își 


atingea în sfârșit scopul. Instinctul îi spunea 
că, dacă reușea să treacă de ușa aia, avea să 
fie în siguranţă pentru prima dată de când 
lupii îl trimiseseră spre sud. 

Atunci de ce simţea o asemenea groază? 

Mai încolo, pe deal, gorgonele traversau 
acoperișul complexului de apartamente. Mai 
aveau trei minute, poate mai puţin. 

O parte din el își dorea s-o ia la fugă spre 
ușa din deal. Trebuia să traverseze până la 
mijlocul autostrăzii, dar de-acolo era un sprint 
scurt. Ar fi reușit până să ajungă gorgonele la 
el. 

O parte din el voia s-o ia spre vest, spre 
ocean. Acolo ar fi fost cel mai în siguranţă. 
Acolo puterea lui era mai mare. Paznicii 
romani de la ușă îi dădeau o stare de neliniște. 
Ceva din interiorul lui spunea: „Nu sunt pe 
teritoriul meu. E periculos.“ 

— Ai dreptate, bineînţeles, a auzit o voce 
lângă el. 

Percy a tresărit. La început a crezut că 
Beano reușise să se furișeze din nou până 
lângă el, dar bătrâna care stătea în tufișuri era 
chiar mai respingătoare decât o gorgonă. 
Arăta ca o hipiotă părăsită la marginea drumu- 
lui în urmă cu vreo patruzeci de ani și rămasă 
acolo ca să strângă gunoaie și cârpe. Era 
îmbrăcată cu o rochie decolorată, pături rupte 
și pungi din plastic. Claia ei de păr creţ avea o 
culoare  sur-maronie, ca spuma berii la 


rădăcini, și era prinsă la spate cu o bandană 
imprimată cu semnul păcii. Chipul îi era plin 
de negi și aluniţe. Când a zâmbit, și-a dezgolit 
exact trei dinți. 

— Nu e un tunel de întreţinere, a mărturisit 
ea. E intrarea în tabără. 

Lui Percy i-a trecut un fior pe șira spinării. 
Tabără. Da, de-acolo venea și el. Dintr-o 
tabără. Poate asta era casa lui. Poate că 
Annabeth se afla prin apropiere. 

Dar ceva nu era în regulă. 

Gorgonele erau tot pe acoperișul clădirii de 
apartamente. Apoi Stheno a scos un țipăt de 
bucurie și a arătat spre Percy. Bătrâna hipiotă 
a ridicat din sprâncene. 

— N-ai prea mult timp, copile. Trebuie să 
alegi. 

— Cine ești? a întrebat Percy, deși nu era 
sigur că voia să știe. 

Numai de asta nu mai avea nevoie, de un 
muritor inofensiv care se dovedea a fi un 
monstru. 

— Oh, poţi să-mi spui June. 

Ochii bătrânei au sclipit de parcă ar fi făcut 
o glumă excelentă. 

— Suntem în luna iunie, nu-i așa? Au 
botezat luna după mine! 

— Bine... Uite ce e, trebuie să plec. Se 
apropie două gorgone. Nu vreau să te 
rănească. 

June și-a pus mâinile în dreptul inimii. 


— Ce drăguţ! Dar asta ţine tot de alegerea 
ta! 

— Alegerea mea... 

Percy a aruncat agitat o privire spre deal. 
Gorgonele își dăduseră jos vestele verzi. Pe 
spate le crescuseră aripi - aripi mici de liliac, 
sclipind ca alama. 

De când aveau aripi? Poate că erau 
ornamentale. Poate că erau prea mici pentru a 
ridica în aer o gorgonă. Apoi cele două surori 
au sărit de pe clădirea de apartamente și s-au 
îndreptat spre el. 

Grozav, ce să mai. 

— Da, o alegere, a spus June, ca și cum ar fi 
avut tot timpul din lume. Ai putea să mă lași 
aici la mila gorgo- nelor și să te îndrepţi spre 
ocean. Garantez că vei ajunge acolo în 
siguranță. Gorgonele s-ar bucura foarte tare să 
mă atace și să te lase să pleci. în mare, niciun 
monstru nu s-ar lega de tine. Ai putea să începi 
o viaţă nouă, să trăiești până la o vârstă 
înaintată și să scapi de durerea și nefericirea 
ce te așteaptă în viitor. 

Percy era sigur că n-avea să-i convină cea 
de-a doua opţiune. 

— Sau? 

— Sau ai putea să faci o faptă bună și să 
ajuţi o bătrână, a spus ea. Cară-mă și pe mine 
în tabără. 

— Să te car? 

Percy spera că glumește. Apoi June și-a 


săltat fustele și i-a arătat picioarele vinete 
umflate. 

— Nu pot ajunge acolo singură, a spus ea. 
Cară-mă până în tabără - dincolo de 
autostradă, prin tunel, pe partea cealaltă a 
râului. 

Percy nu știa la ce râu se referea, dar nu 
credea că va fi ușor. June părea destul de grea. 

Gorgonele se aflau acum la numai cincizeci 
de metri distanţă, plutind ușor spre el, ca și 
cum ar fi știut că vânătoarea avea să se încheie 
în curând. 

Percy s-a uitat la bătrână. 

— Şi ar trebui să te car până în tabără 
pentru că... 

— Pentru că ar fi un gest de bunătate! a 
spus ea. Și dacă n-o faci, zeii vor muri, lumea 
așa cum o știm va pieri și toţi cei din fosta ta 
viaţă vor fi distruși. Bineînţeles, nu ţi-ai aminti 
de ei, deci presupun că nu contează. Ai fi în 
siguranţă pe fundul mării... 

Percy a înghiţit în sec. Gorgonele au 
izbucnit în râs în timp ce au plonjat să-l prindă: 

— Dacă mă duc în tabără, a spus el, o să-mi 
recuperez memoria? 

— In cele din urmă, i-a răspuns June. Dar va 
trebui să faci mari sacrificii! Vei pierde darul 
lui Ahile. Vei simţi durere, nefericire și 
strâmtorare dincolo de orice închipuire. Dar s- 
ar putea să ai șansa să-ţi salvezi foștii prieteni 
și familia, să-ţi recuperezi vechea viaţă. 


Gorgonele făceau cercuri chiar deasupra lor. 
Probabil o studiau pe bătrână, încercând să-și 
dea seama cine era nou-venita înainte de-a 
ataca. 

— Cum fac cu paznicii de la ușă? a întrebat 

Percy. June a zâmbit. 

— A, te vor lăsa să intri, dragule. Poţi avea 
încredere în ei. Deci, ce spui? Vrei să ajuţi o 
bătrână lipsită de apărare? 

Percy se îndoia că June era lipsită de 
apărare. în cel mai rău caz, asta era o capcană. 
în cel mai bun caz, era un fel de test. 

Percy ura testele. De când își pierduse 
memoria, toată viaţa lui era o necunoscută. 
Era „din 

. Se simţea ca un iar 
dacă monștrii îl prindeau, avea să fie . 

Apoi s-a gândit la Annabeth, singura parte a 
fostei sale vieţi de care era sigur. Trebuia s-o 
găsească. 

— O săte car. 

A ridicat-o pe bătrână. Era mai ușoară decât 
se aștepta. Percy încercă să-i ignore respiraţia 
acră și mâinile cu care-l cuprinsese de gât. A 
traversat prima bandă. Un șofer a claxonat. 
Altul i-a strigat ceva, dar vorbele i s-au risipit 
în vânt. Cei mai mulţi i-au ocolit cu un aer 
iritat, de parcă ar fi văzut tot timpul 
adolescenţi  zdren-  ţuiţi care traversau 
autostrada în Berkeley cărând în braţe hipiote 
bătrâne. 

O umbră s-a lăsat peste el. Stheno a strigat 


cu bucurie în glas: 

— Deștept băiat! Ai găsit o zeiţă pe care s-o 
porti în braţe, nu-i așa? 

O zeiţă? 

June a chicotit încântată și a mormăit 
„hopa“ când erau să fie omorâţi de o mașină. 

De undeva, din stânga, Euryale a ţipat: 

— Pe ei! Două trofee sunt mai bune decât 
unul singur! 

Percy a traversat în fugă celelalte benzi. A 
reușit cumva să ajungă viu la mijlocul 
autostrăzii. A văzut gorgonele repezindu-se în 
jos, iar mașinile făceau manevre de evitare în 
timp ce monștrii treceau pe deasupra. S-a 
întrebat ce vedeau muritorii prin Ceaţă - niște 
pelicani uriași? Deltaplane scăpate de sub 
control? Lupa, lupoaica, îi spusese că minţile 
muritorilor erau în stare să creadă orice - mai 
puţin adevărul. 

Percy a alergat spre ușa din deal. June 
devenea tot mai grea cu fiecare pas. Inima lui 
Percy bătea să-i iasă din piept. îl dureau 
coastele. 

Unul dintre paznici a scos un țipăt. Tipul cu 
arcul a fixat o săgeată în arc. Percy a strigat: 

— Așteaptă! 

Dar băiatul nu ţintea spre el. Săgeata a 
zburat peste capul lui Percy. Una dintre 
gorgone a ţipat de durere. Cel de-al doilea 
paznic și-a pregătit sulița, făcându-i semne 
agitat lui Percy să se grăbească. 

Cincisprezece metri până la ușă. Zece metri. 


— Te-am prins! a strigat Euryale. 

Percy s-a întors tocmai când acesteia i s-a 
înfipt o săgeată în frunte. Euryale a căzut pe a 
doua bandă. Un camion a izbit-o și a târât-o cu 
spatele vreo sută de metri, dar ea s-a cățărat 
pe cabină, și-a scos săgeata din cap și s-a 
ridicat din nou în aer. 

Percy a ajuns la ușă. 

— Mulţumesc, le-a spus el paznicilor. Direct 
la țintă. 

— Ar fi trebuit să o omoare! a protestat 
arcașul. 

— Bun venit în lumea mea, a murmurat 
Percy. 

— Frank, a spus fata. Du-i înăuntru, repede! 
Astea-s gorgone. 

— Gorgone? a zis arcașul cu o voce 
piţigăiată. 

Era greu să-ţi faci o impresie despre el câtă 
vreme purta coiful acela, dar părea solid ca un 
luptător și avea paisprezece sau cincisprezece 
ani. 

— O să reziste ușa la atacurile lor? 

Din braţele lui Percy, June a chicotit. 

— Nu, n-o să reziste. Dă-i drumul, Percy 
Jackson! Prin tunel, peste râu! 

— Percy Jackson? 

Fata paznic avea pielea închisă la culoare, 
iar de sub coif îi ieșeau șuviţe de păr cret. 
Arăta mai tânără decât Frank - avea poate 
treisprezece ani. Teaca săbiei îi ajungea 


aproape până la gleznă. Totuși, ea părea să fie 
șefa. 

— Bun, e clar că ești semizeu. Dar cine €...? 

S-a uitat la June. 

— Nu contează. Intraţi. Le ţin eu piept. 

— Hazel, a spus băiatul. Nu te purta 
nebunește! 

— Pleacă! l-a rugat ea. 

Frank a înjurat într-o altă limbă - oare în 
latină? - și a deschis ușa. 

— Haideţi! 

Percy l-a urmat, tremurând sub greutatea 
bătrânei, care cu siguranță, devenea mai 
apăsătoare. Nu știa cum avea să le înfrunte 
Hazel de una singură pe gorgone, dar era prea 
obosit să protesteze. 

Tunelul săpat în stâncă era larg și înalt cam 
cât un coridor dintr-o școală. La început, arăta 
ca un tunel tipic de întreţinere, cu cabluri 
electrice, semne de avertizare și tablouri de 
siguranţă pe pereţi, becuri protejate cu sârmă 
de-a lungul tavanului. După ce au intrat mai 
adânc în inima dealului, podeaua de ciment a 
fost înlocuită de mozaic. Luminile s-au 
preschimbat în torţe care ardeau, dar nu 
scoteau fum. La câteva sute de metri în faţă, 
Percy a văzut un careu de lumină naturală. 

Bătrâna era acum mai grea decât o stivă de 
saci de nisip. Lui Percy îi tremurau braţele de 
la efort. June mormăia o melodie în latină, ca 
un cântec de leagăn, iar asta nu-l ajuta deloc 
pe Percy să se concentreze. în spatele lor se 


auzea ecoul vocilor gorgonelor în tunel. Hazel 
a strigat. Percy a fost tentat s-o lase jos pe 
June și să se întoarcă să dea o mână de ajutor, 
dar chiar atunci tunelul s-a cutremurat și s-a 
auzit huruitul stâncii ce se surpa. S-a auzit un 
țipăt care semăna cu cel scos de gorgone când 
Percy lăsase să cadă peste ele o ladă cu mingi 
de bowling în Napa. S-a uitat înapoi. Capătul 
vestic al tunelului era acum plin de praf. 

— N-ar trebui să vedem ce face Hazel? a 
întrebat el. 

— O să fie bine... sper, a spus Frank. Se 
descurcă în subteran. Mergem mai departe! 
Aproape am ajuns. 

— Unde? 

June a chicotit. 

— Toate drumurile duc acolo, copile. Ar 
trebui să știi asta. 

— La detenţie? a întrebat Percy. 

— La Roma, copile, a spus bătrâna. La 
Roma. 

Percy nu era sigur că auzise bine. E drept că 
nu mai avea memorie. Creierul lui nu era în 
cea mai bună formă de când se trezise în Casa 
Lupilor. Dar era convins că Roma nu se află în 
California. 

Au continuat să alerge. Lumina de la capătul 
tunelului era tot mai puternică și în cele din 
urmă au fost învăluiți de lumina soarelui. 

Percy a înlemnit. La picioarele lui se 
întindea o vale ca un castron, lată de câţiva 
kilometri. Pe fundul văii erau mici dealuri, 


câmpii aurii și întinderi împădurite. Un pârâu 
limpede își croia drum pornind dintr-un lac 
aflat în mijloc și dând ocol perimetrului, 
asemenea literei G. 

Locul ar fi putut fi oriunde în California de 
Nord - stejari cu frunze verzi și eucalipţi, 
dealuri aurii și boite senine. Marele munte de 
pe uscat - cum se numea, Muntele Diablo? - se 
înălța la orizont, exact acolo unde trebuia să 
fie. 

Dar Percy se simţea de parcă ar fi pătruns 
într-o lume secretă. în mijlocul văii, înconjurat 
de lac, era un orășel cu clădiri de marmură 
albă, cu acoperișuri de ţiglă roșie. Unele aveau 
cupole și galerii mărginite de coloane, ca 
monumentele naţionale. Altele arătau ca niște 
palate, cu uși ca de aur și grădini mari. A văzut 
o piață deschisă, cu coloane de sine stătătoare, 
fântâni și statui. Un amfiteatru roman cu cinci 
niveluri strălucea în soare, lângă o arenă lungă 
și ovală, ca o pistă de curse. 

De partea cealaltă a lacului, spre sud, era un 
alt deal presărat cu clădiri și mai 
impresionante - temple, și-a zis Percy. Câteva 
poduri de piatră traversau râul care șerpuia 
prin vale, iar la nord, un șir lung de arcade de 
cărămidă se întindea de pe dealuri până în 
oraș. Percy s-a gândit că arăta ca o cale ferată 
suspendată. Apoi și-a dat seama că trebuie să 
fi fost un apeduct. 

Cea mai ciudată parte a văii se afla chiar 
sub el. La vreo două sute de metri distanţă, 


chiar peste râu, era un fel de tabără militară. 
Avea forma unui pătrat cu latura de 400 de 
metri și metereze de pământ pe toate cele 
patru margini, presărate cu ţepe ascuţite. Din- 
colo de ziduri se întindea un șanț uscat, 
împânzit și el cu tepe. în fiecare colţ se înălța 
câte un turn de lemn, cu santinele înarmate cu 
arbalete imense. Pe turnuri fluturau steaguri 
violete. Pe latura îndepărtată a taberei se afla 
o poartă mare deschisă, ce dădea spre oraș. Pe 
partea cu râul era încă o poartă mai mică, 
închisă, în fortăreață era mare agitaţie: zeci de 
copii se îndreptau spre barăci sau ieșeau din 
ele, cărau arme, lustruiau armuri. Percy a 
auzit bocănitul ciocanelor de la fierărie și a 
simţit miros de carne friptă. 

Locul i se părea foarte familiar, dar ceva nu 
era tocmai în regulă. 

— Tabăra Jupiter, a spus Frank. O să fim în 
siguranţă odată ce... 

în spatele lor, din tunel, s-au auzit pași. 
Hazel a ieșit la lumină. Era plină de praf și 
gâfâia. își pierduse coiful, așa că părul creţ îi 
cădea pe umeri. Pe partea din faţă a armurii 
avea urme lungi de zgârieturi provocate de 
ghearele unei gorgone. Unul dintre monștri 
lipise pe ea un autocolant cu reducere de 50%. 

— Le-am încetinit înaintarea, a spus ea. Dar 
o să ajungă aici din clipă-n clipă. 

Frank a înjurat. 

— Trebuie să traversăm râul. 


June s-a prins și mai strâns de gâtul lui 
Percy. 

— O, da, vă rog. Nu se poate să-mi ud 
rochia. 

Percy și-a mușcat limba. Dacă această 
doamnă era o zeiță, trebuie să fi fost zeiţa 
hipioţilor împuţiţi, grei și inutili. Dar dacă tot 
ajunsese până aici, n-avea decât s-o mai care o 
vreme. 

„Pentru că ar fi un gest de bunătate! îi 
spusese ea. Şi dacă n-o faci, zeii vor muri, 
lumea așa cum o știm va pieri și toţi cei din 
fosta ta viaţă vor fi distruși.“ 

Dacă era un test, nu-și putea permite să ia o 
notă proastă. 

în timp ce alergau spre râu, s-a împiedicat 
de câteva ori. Frank și Hazel l-au ajutat să nu 
cadă. 

Au ajuns pe malul râului și Percy s-a oprit 
să-și tragă sufletul. Curentul era rapid, dar 
râul nu părea adânc. La o aruncătură de băț se 
aflau porţile fortăreței. 

— Du-te, Hazel. 

Frank a pus două săgeți în arc. 

— Păzește-l pe Percy ca să nu tragă 
santinelele în el. E rândul meu să ţin monștrii 
în loc. 

Hazel a încuviinţat din cap și s-a băgat în 
râu. 

Percy a dat s-o urmeze, dar ceva l-a făcut să 
ezite. De obicei îi plăcea apa, însă râul acesta 


părea... puternic și nu neapărat prietenos. 

— Micul Tibru, a spus June compătimindu-l. 
Curge cu puterea adevăratului Tibru, râul 
imperiului. E ultima ta șansă să renunti, copile. 
Darul lui Ahile e o binecuvântare grecească. 
Nu poţi să-l păstrezi dacă treci pe teritoriu 
roman. Tibrul o să îl îndepărteze. 

Percy era prea epuizat să înțeleagă toată 
vorbăria, dar a înţeles esenţialul. 

— Dacă trec n-o să mai am pielea de fier? 

June a zâmbit. 

— Așadar, ce alegi? Siguranţă sau un viitor 
plin de durere și oportunităţi? 

în spatele lui, gorgonele care ieșeau din 
tunel au scos un țipăt. 

Frank a lansat săgețile. 

Din mijlocul râului, Hazel a strigat: 

— Percy, haide! 

Din turnurile de veghe s-a auzit sunet de 
corn. Santinelele au strigat și și-au îndreptat 
arbaletele spre gorgone. 

Annabeth, s-a gândit Percy. A intrat în râu. 
Era rece ca gheaţa, mult mai rapid decât își 
închipuise, dar asta nu l-a deranjat. A simţit 
cum membrele îi sunt străbătute de vitalitate. 
Simţurile i s-au activat de parcă i s-ar fi 
injectat cafeină. A ajuns pe celălalt mal și a lă- 
sat-o jos pe bătrână în timp ce porţile taberei 
se deschideau. Zeci de copii în armură au 
năvălit afară. 

Hazel s-a întors zâmbind ușurată. Apoi s-a 


uitat peste umărul lui Percy și a fost cuprinsă 
de groază. 

— Frank! 

Frank ajunsese la mijlocul râului când 
gorgonele l-au prins. Au coborât din aer și l-au 
apucat fiecare de câte-un braţ. El a ţipat de 
durere când ghearele lor i-au străpuns pielea. 

Santinelele au strigat, dar Percy știa că n- 
aveau cum să le nimerească pe gorgone. L-ar fi 
ucis pe Frank. Ceilalţi copii și-au scos săbiile și 
s-au pregătit să intre în apă, dar n-ar fi ajuns la 
timp. 

Nu era decât o singură soluţie. 

Percy a întins mâinile în faţă. A simţit o 
smucitură puternică în stomac și Tibrul s-a 
supus voinţei lui. Apele râului au crescut. De-o 
parte și de alta a lui Frank s-au format 
vârtejuri. Din râu au ţâșnit niște mâini uriașe 
de apă imitând mișcările lui Percy. Mâinile 
uriașe le-au apucat pe gorgone care, luate prin 
surprindere, l-au scăpat pe Frank. Apoi au 
ridicat monștrii care ţipau, strângându-i ca 
într-un clește lichid. 

Percy i-a auzit pe ceilalţi copii cum ţipă și se 
retrag, dar el a rămas concentrat pe ce avea 
de făcut. A izbit 
cu pumnii, iar mâinile uriașe le-au aruncat pe 
gorgone în Tibru. Monștrii s-au lovit de fundul 
râului și s-au transformat în praf. Nori 
strălucitori de esenţă gor- goniană se chinuiau 
să prindă din nou formă, dar râul i-a împrăștiat 
ca un blender. în scurt timp, apa a dus la vale 


rămășițele gorgonelor. Vârtejurile au dispărut 
și curentul a revenit la normal. 

Percy stătea pe malul râului. Din haine și 
din piele îi ieșeau aburi, de parcă apele 
Tibrului l-ar fi scăldat în acid. Se simţea 
dezgolit, rănit... vulnerabil. 

în mijlocul Tibrului, Frank mergea 
împleticindu-se, șocat, dar perfect sănătos. 
Hazel s-a dus după el și l-a ajutat să iasă la 
mal. Abia atunci și-a dat Percy seama cât de 
tăcuţi deveniseră ceilalți copii. 

Toată lumea se uita la el. Numai bătrâna 
June părea liniștită. 

— Ei bine, a fost o călătorie minunată, a 
spus ea. Mulţumesc, Percy Jackson, că m-ai 
adus în Tabăra Jupiter. 

Una dintre fete a spus cu voce gâtuită: 

— Percy... Jackson? 

Părea să-i știe numele. Percy s-a uitat la ea, 
sperând să vadă un chip familiar. 

Era evident o conducătoare. Peste armură 
purta o mantie regală de culoare violet și avea 
pieptul încărcat cu medalii. Era cam de vârsta 
lui Percy, cu ochi negri, pătrunzători și cu 
părul lung și negru. Percy n-a recu- noscut-o, 
dar fata îl privea de parcă ar fi avut coșmaruri 
cu el. 

June a râs încântată. 

— O, da. Ce bine o să vă mai distraţi! 

Apoi, de parcă ziua n-ar fi fost deja destul de 
ciudată, bătrâna a început să strălucească și 
să-și schimbe forma. S-a înălțat până s-a 


transformat într-o zeiță strălucitoare, înaltă de 
doi metri, cu o rochie albastră și o mantie care 
părea din piele de capră. Chipul îi era aspru și 
impunător. In mână ţinea un toiag cu o floare 
de lotus în vârf. 

Locuitorii taberei au părut și mai uimiţi, 
dacă era posibil. Fata cu mantie violet a 
îngenuncheat. Ceilalţi i-au urmat exemplul. Un 
băiat a căzut în genunchi așa de repede că era 
să se înfigă în propria sabie. 

Hazel a fost prima care a vorbit. 

— Iunona. 

Ea și Frank au îngenunchiat la rândul lor, 
Percy fiind singurul rămas în picioare. Ştia că 
probabil ar fi trebuit să îngenuncheze și el, dar 
după ce o cărase atâta pe bătrână, n-avea chef 
să dea dovadă de respect exagerat. 

— Iunona, hm? a spus el. Dacă am trecut 
testul, ce-ar fi să-mi dai înapoi memoria și 
viața? 

Zeița a zâmbit. 

— La timpul potrivit, Percy Jackson, dacă o 
să reziști în tabără. Te-ai descurcat bine astăzi, 
ceea ce e un început bun. Nu e totul pierdut. 

S-a întors spre ceilalți copii. 

— Romani, vi-l prezint pe fiul lui Neptun. A 
dormit câteva luni, dar acum e treaz. Soarta lui 
e în mâinile voastre. Sărbătoarea Fortunei se 
apropie cu repeziciune, iar Moartea trebuie 
eliberată dacă vreţi să aveţi vreo șansă în 
luptă. Nu mă dezamăgiţi! 


Iunona a licărit și a dispărut. Percy s-a uitat 
la Hazel și la Frank căutând explicaţii, dar 
păreau la fel de nedumeriţi. Frank avea ceva 
ce Percy nu observase până atunci - două 
sticluțe cu dopuri de plută, ca niște po- ţiuni, 
câte una în fiecare mână. Percy habar n-avea 
de unde apăruseră, dar a văzut cum Frank le-a 
băgat în buzunare. Frank s-a uitat la el vrând 
parcă să-i spună: „Vorbim mai târziu despre 
asta.“ 

Fata cu mantie violet s-a apropiat. L-a 
cercetat cu atenţie pe Percy, care n-a reușit să 
scape de senzaţia că fetei i-ar fi plăcut să-l 
străpungă cu pumnalul. 

— Așa deci, a spus ea cu răceală, un fiu al 
lui Neptun, venind la noi cu binecuvântarea 
Iunonei. 

— Uite ce e, a spus el, memoria mea e cam 
tulbure. De fapt, a dispărut. Te cunosc? 

Fata a ezitat. 

— Eu sunt Reyna, pretorul celei de-a XII-a 
Legiuni. Şi... nu, nu te cunosc. 

Ultima parte era o minciună. Percy îi citea 
asta în ochi. Pe de altă parte, a înţeles că dacă 
s-ar certa cu ea aici, în fața soldaţilor, ea n-ar 
aprecia asta. 

— Hazel, a zis Reyna, adu-l înăuntru. Vreau 
să-l in- teroghez în principia. Apoi îl trimitem 
la Octavian. Trebuie să-l consultăm pe augur 
înainte să luăm o hotărâre în ce-l privește. 

— Adică cum să luaţi o hotărâre în ce mă 


privește? a întrebat Percy. 

Reyna și-a încleștat mâna pe pumnal. 
Evident că nu era obișnuită să fie luată la 
întrebări. 

— înainte să acceptăm pe cineva în tabără, 
trebuie să îl interogăm și să citim semnele. 
Iunona a spus că soarta ta e în mâinile noastre. 
Trebuie să știm dacă zeiţa ne-a adus un nou 
recrut... 

Reyna l-a măsurat din priviri pe Percy ca și 
cum varianta asta ar fi fost improbabilă. 

— „sau, a zis ea mai optimistă, dacă ne-a 
adus un dușman pe care să-l ucidem. 

CAPITOLUL III 


Percy 


Din fericire, Percy nu se temea de fantome. 
Jumătate dintre cei din tabără erau morți. 

în faţa arsenalului stăteau războinici care 
răspândeau licăriri violete, lustruindu-și săbiile 
eterice. Alţii trândăveau în faţa barăcilor. Un 
băiat-fantomă alerga un câine-fantomă pe 
stradă. lar la grajduri, un tip solid de un roșu 
strălucitor, cu cap de lup, păzea o turmă de... 
Să fi fost oare unicorni? 

Niciunul dintre locuitori nu băga în seamă 
fantomele, dar, pe măsură ce grupul lui Percy 
avansa, cu Reyna în frunte și flancat de Frank 


și Hazel, toate spiritele se opreau din ce 
făceau și se uitau la Percy. Câteva păreau 
furioase. Băieţelul-fantomă a strigat ceva care 
a sunat ca „Greggus!“ și s-a făcut nevăzut. 

Lui Percy i-ar fi plăcut să se poată face și el 
invizibil. După câteva săptămâni cât fusese 
singur, toată această atenţie îl făcea să se 
simtă inconfortabil. Stătea între Hazel și Frank 
și încerca să treacă neobservat. 

— Am halucinaţii? a întrebat el. Sau acestea 
sunt... 

— Fantome? 

Hazel s-a întors spre el. Avea nişte ochi 
uimitori, ca aurul de paisprezece carate. 

— Sunt lari. Zei de casă. 

— Zei de casă, a spus Percy. Adică... mai 
mici decât zeii adevărați, dar mai mari decât 
zeii de apartament? 


— Sunt spirite străvechi, i-a explicat Frank. 

Şi-a scos coiful, lăsând să se vadă o față 
copilăroasă, nepotrivită cu tunsoarea lui 
militară sau cu corpul vânjos. Arăta ca un ţânc 
care lua steroizi și se înrolase în Marină. 

— Larii sunt un soi de mascote, a continuat 
el. în general sunt inofensivi, dar nu i-am mai 
văzut niciodată atât de agitațţi. 

— Se holbează la mine, a spus Percy. 
Băieţelul acela mi-a zis Greggus. Numele meu 
nu e Greg. 

— Graecus, a spus Hazel. După ce stai pe- 
aici o vreme, o să înţelegi limba latină. 


Semizeii au un simț înnăscut pentru asta. 
Graecus înseamnă grec. 

— Asta-i de rău? a întrebat Percy. 

Frank și-a dres vocea. 

— Poate că nu. Ai genul ăla de ten, părul 
negru și așa mai departe. Poate te cred grec. 
De-acolo te tragi? 

— Nu știu. După cum spuneam, amintirile 
mele s-au evaporat. 

— Sau poate... 

Frank a ezitat. 

— Ce e? a întrebat Percy. 

— Probabil nimic, a spus Frank. între greci 
și romani există un vechi conflict. Uneori, 
romanii folosesc cuvântul graecus ca insultă 
pentru intruși - pentru dușmani. Nu mi-aș face 
griji pentru asta. 

Părea destul de îngrijorat. 

S-au oprit în mijlocul taberei, unde se 
intersectau două drumuri largi pietruite. 

Un indicator arăta că drumul spre porţile 
principale era VIA PRINCIPALIS. Celălalt 
drum, care trecea prin mijlocul taberei, se 
numea VIA PRAETORIA. Dedesubtul 
indicatoarelor erau altele scrise de mână, cum 
ar fi BERKELEY 8 KILOMETRI; NOUA ROMĂ 
1,6 KILOMETRI; VECHEA ROMĂ 11716 
KILOMETRI; HADES 3717 KILOMETRI (era 
îndreptat în jos); RENO 335 KILOMETRI și 
MOARTE SIGURĂ: AICI! 

Pentru un loc numit moarte sigură, tabăra 


părea destul de curată și ordonată. Clădirile 
erau proaspăt văruite, dispuse în șiruri 
simetrice, de parcă tabăra ar fi fost proiectată 
de un profesor de matematică exagerat de 
meticulos. Barăcile aveau pridvoare umbroase, 
unde cetăţenii stăteau în hamacuri sau jucau 
cărţi și beau suc. Fiecare dormitor avea 
deasupra intrării mai multe steaguri cu cifre 
romane și diverse animale - un vultur, un urs, 
un lup, un cal și ceva care semăna cu un 
hamster. 

Pe Via Praetoria erau înșirate magazine 
unde găseai mâncare, armuri, arme, cafea, 
echipamente de gladiator și togi de închiriat. 
în faţa reprezentanţei unui distribuitor de care 
romane era un panou publicitar mare: CEZAR 
XLS W / SISTEM ABS, FĂRĂ AVANS! 

într-un colţ al intersecţiei se afla cea mai 
impresionantă clădire - din marmură albă, cu 
două etaje, cu un portic cu coloane, ca o bancă 
de pe vremuri. în faţă erau gărzi romane. Peste 
ușă atârna un steag mare violet pe care erau 
brodate literele aurii SPOR, încadrate de o 
coroană de lauri. 

— E comandamentul vostru? a întrebat 
Percy. 

Reyna s-a întors spre el, cu privirea încă 
rece și ostilă. 

— Se numește principia. 

S-a uitat la mulțimea de cetăţeni curioși 
care îi urmaseră de la râu. 


—  întoarceţi-vă cu toţii la treburile voastre. 
O să vă pun la curent la raportul de seară. Nu 
uitaţi că avem lupte după cină. 

Gândul la cină a provocat un chiorăit în 
stomacul lui Percy. Mirosul de grătar din sala 
de mese îi lăsa gura apă. De la brutăria de pe 
stradă venea o mireasmă minunată, dar se 
îndoia că Reyna îl va lăsa să-și ia ceva la 
pachet. 

Mulțimea s-a împrăștiat fără tragere de 
inimă. Unii mormăiau remarci despre șansele 
lui Percy. 

— E ca și mort, a spus unul. 

— Cei doi l-au găsit, a spus altul. 

— Da, a mormăit un altul. Să-l lăsăm să se 
alăture Cohortei a V-a. Grecii și blegii. 

Câţiva puști au râs, dar Reyna s-a încruntat 
la ei, iar aceștia au șters-o. 

— Hazel, a zis Reyna. Vino cu noi. Vreau să- 
mi spui ce s-a întâmplat la porți. 

— Şi eu? a întrebat Frank. Percy mi-a salvat 
viaţa. Trebuie să-l lăsăm... 

Reyna i-a aruncat lui Frank o privire atât de 
dură, încât acesta a făcut un pas în spate. 

— îţi reamintesc, Frank Zhang, a spus ea, 
că și tu ești în perioada de probatio. Ai 
provocat destule probleme săptămâna asta. 

Urechile lui Frank s-au înroșit. Și-a făcut de 
lucru cu o plăcuţă prinsă de un șnur pe care-l 
purta la gât. Percy nu-i dăduse prea multă 
atenţie, dar semăna cu o plăcuță militară de 
identificare. 


— Du-te la arsenal, i-a spus Reyna. Fă 
inventarul. Te chem dacă am nevoie de tine. 

— Dar... 

Frank și-a luat seama. 

— Da, Reyna. 

Apoi s-a îndepărtat în grabă. 

Reyna le-a făcut semn lui Hazel și Percy să 
se îndrepte spre comandament. 

— Hai, Percy Jackson, să vedem dacă îţi 
putem îmbunătăţi memoria. 


Principia arăta și mai impresionant pe 
dinăuntru. 

Pe tavan era un mozaic cu Romulus și 
Remus sub lupoaica care-i adoptase (Lupa îi 
spusese lui Percy povestea asta de un milion 
de ori). Podeaua era din marmură lucioasă. 
Pereţii erau îmbrăcaţi în catifea, așa că Percy 
se simţea ca în interiorul celui mai scump cort 
din lume. Pe peretele din spate se aflau 
steaguri și stâlpi de lemn împodobiţi cu 
medalii din bronz - simboluri militare, a bănuit 
Percy. în centru exista un loc gol, ca și cum 
steagul principal ar fi fost luat ca să fie spălat 
sau așa ceva. 

într-unul din colţurile din spate, se afla o 
scară ce cobora. Era blocată de niște bare de 
fier, ca o ușă de închisoare. Percy s-a întrebat 
ce era acolo - monștri? O comoară? Semizei 
amnezici care o enervaseră pe Reyna? 

în mijlocul încăperii era o masă lungă de 
lemn plină cu suluri de papirus, carneţele, 


tablete, pumnale și un castron mare cu jeleuri 
care nu se prea potrivea acolo. Statuile de 
mărimea naturală a doi ogari - unul argintiu, 
celălalt auriu, flancau masa. Reyna a dat ocol 
mesei și s-a așezat într-unul dintre cele două 
scaune cu spătar înalt. Lui Percy i-ar fi plăcut 
să se așeze în celălalt, dar Hazel a rămas în 
picioare. Percy a avut senzaţia că și el trebuia 
să facă asta. 

— Așadar... a început el. 

Statuile câinilor și-au arătat dinţii și au 
mârâit. 

Percy a înlemnit. De obicei îi plăceau câinii, 
dar aceștia îl fixau cu ochii roșii. Colţii lor 
păreau ascuţiţi ca niște lame. 

— Ușurel, băieţi, le-a spus Reyna ogarilor. 

Aceștia s-au oprit din mârâit, dar au 
continuat să-l privească pe Percy de parcă ar fi 
fost numai bun de mâncat. 

— Nu atacă, a spus Reyna, decât dacă 
încerci să furi ceva sau dacă le spun eu. Ei 
sunt Argentum și Aurum. 

— Argint și Aur, a spus Percy. 

Cuvintele în latină i-au venit în minte exact 
cum îi spusese Hazel că se va întâmpla. Era 
cât pe ce să întrebe care era care, dar și-a dat 
seama că era o întrebare tâmpită. 

Reyna și-a așezat pumnalul pe masă. Percy 
avea senzaţia vagă c-o mai întâlnise. Părul ei 
era negru și lucios ca roca vulcanică, împletit 
într-o coadă ce-i cădea pe spate. Avea postura 


unui spadasin - relaxată și totuși vigilentă, gata 
să treacă la acţiune în orice moment. Ridurile 
din jurul ochilor o făceau să pară mai bătrână 
decât probabil era. 

— Ne-am mai întâlnit, a zis el hotărât. Nu- 
mi amintesc când. Te rog, dacă îmi poţi spune 
ceva... 

— Să le luăm pe rând, a spus Reyna. Vreau 
să aud povestea ta. Ce îţi amintești? Cum ai 
ajuns aici? Şi să nu minţi. Câinilor mei nu le 
plac mincinoșii. 

Argentum și Aurum au mârâit în semn de 
confirmare. 

Percy și-a spus povestea - cum se trezise la 
vila în ruine din pădurile din Sonoma. A 
descris perioada petrecută alături de Lupa și 
de haita ei, când le învățase limbajul de gesturi 
și expresii și cum să supravieţuiască și să 
lupte. 


Lupa îl învățase despre semizei, monștri și 
zei. li explicase că ea era unul dintre spiritele 
păzitoare ale Romei Antice. Semizeii ca Percy 
erau responsabili cu continuarea tradiţiilor 
romane în vremurile moderne - lupta cu 
monștrii, slujirea zeilor, protejarea muritorilor 
și menţinerea vie a amintirii imperiului. 
Petrecuse săptămâni întregi antrenându-l, 
până când devenise la fel de puternic, de dur 
și de înrăit ca un lup. Când a fost mulțumită de 
abilităţile lui, l-a trimis în sud, spunându-i că 
dacă va supravieţui călătoriei, poate își va găsi 
o nouă casă și își va recupera memoria. 

Nimic din toate acestea n-a părut s-o 
surprindă pe Reyna. Ba, mai mult, părea să 
creadă că asta era ceva obișnuit, cu excepţia 
unui lucru. 

— Nicio amintire? l-a întrebat ea. Tot nu-ți 
amintești nimic? 

— Frânturi disparate și neclare. 

Percy s-a uitat la ogari. Nu voia să 
pomenească nimic de Annabeth. Era ceva prea 
personal și era încă confuz în legătură cu locul 
unde avea s-o găsească. Era sigur că se 
întâlniseră într-o tabără, dar nu părea că în 
asta. 

De asemenea, nu-i venea să împărtășească 
singura lui amintire clară: chipul lui Annabeth, 
părul ei blond și ochii cenușii, felul în care 
râdea, în care îl îmbrăţișa și-l săruta ori de 
câte ori facea vreo prostie. 

Probabil că m-a sărutat foarte mult, și-a zis 
Percy. 


Se temea că dacă vorbea despre acea 
amintire, se va evapora ca un vis. Nu putea 
risca asta. 

Reyna și-a rotit pumnalul. 

— Aproape tot ce mi-ai povestit e normal 
pentru semizei. La o anumită vârstă, într-un fel 
sau altul, cu toţii ajungem la Casa Lupilor, 
unde suntem testati 


«'ă8 42 


și pregătiţi. Dacă Lupa crede că suntem 
vrednici, ne trimite spre sud ca să ne alăturăm 
legiunii. Dar n-am mai auzit de cineva care să- 
și fi pierdut memoria. Cum ai găsit Tabăra 
Jupiter? 

Percy i-a povestit despre ultimele trei zile - 
de gor- gonele care nu mureau, de bătrâna 
care se dovedise a fi o zeiţă și, în cele din 
urmă, de întâlnirea cu Hazel și Frank în 
tunelul de pe deal. 

Hazel a continuat povestea de acolo. L-a 
descris pe Percy drept un erou curajos, 
facându-l să se simtă jenat. Nu făcuse altceva 
decât să care în braţe o hipiotă bos- chetară. 

Reyna l-a cercetat din priviri. 

— Ești prea mare pentru un recrut. Ce 
vârstă ai, șaisprezece ani? 

— Cred că da, a spus Percy. 

— Dacă ai fi petrecut atâţia ani pe cont 
propriu, fără să te antrenezi sau fără ajutor, ai 
fi murit. Un fiu de-al lui Neptun? Ai o aură 
puternică ce atrage tot felul de monștri. 

— Da, a zis Percy. Mi s-a spus că miros. 

Reyna aproape c-a zâmbit, dându-i speranţe 
lui Percy. Poate că totuși avea ceva uman în 
ea. 

— Trebuie să fi locuit undeva înainte să 
ajungi la Casa Lupilor, a spus ea. 

Percy a ridicat din umeri. lunona spusese 
ceva despre faptul c-ar fi dormit și chiar avea 
sentimentul vag că o făcuse - poate mult timp. 


Dar n-avea niciun sens. 

Reyna a oftat. 

— Păi, câinii nu te-au mâncat, deci bănuiesc 
că spui adevărul. 

— Splendid, a spus Percy. Data viitoare, 
putem să folosim detectorul de minciuni? 

Reyna s-a ridicat și a început să se plimbe 
prin în faţa steagurilor. Câinii ei de fier o 
priveau cum se plimbă de colo colo. 

— Chiar dacă accept că nu ești un dușman, 
a spus ea, nu ești un recrut tipic. Regina 
Olimpului nu obișnuiește să apară în tabără și 
să anunţe un nou semizeu. Ultima dată când 
un zeu important ne-a vizitat în felul ăsta... 

A scuturat din cap. 

— Am auzit doar legende despre astfel de 
lucruri. Și ești și fiul lui Neptun... ăsta nu-i un 
semn bun. Mai ales acum. 

— Care-i problema cu Neptun? a întrebat 
Percy. Şi de ce „mai ales acum“? 

Hazel i-a aruncat o privire alarmantă. 

Reyna a continuat să se plimbe. 

— Te-ai luptat cu surorile Meduzei, care n- 
au mai fost văzute de mii de ani. Ne-ai agitat 
larii, strigându-te graecus. Şi porţi simboluri 
ciudate - cămașa, mărgelele de la gât. Ce 
semnificaţie au? 

Percy și-a coborât privirea spre tricoul lui 
portocaliu zdrențuit. Era posibil să fi avut ceva 
cuvinte imprimate la un moment dat, dar erau 
prea decolorate ca să poată fi citite. Ar fi 


trebuit să arunce tricoul acum câteva săp- 
tămâni. Era ponosit, însă nu-i venea să se 
despartă de el. II spăla cât putea de bine în 
pâraie și în fântâni arteziene și îl îmbrăca la 
loc. 

In ce privește colierul, cele patru mărgele 
de lut erau decorate cu diferite simboluri. Pe 
una apărea un trident. Pe alta lâna de aur în 
miniatură. Cea de-a treia avea gravat un 
labirint pe ea, iar pe ultima era imaginea unei 
clădiri - poate Empire State Building - cu nume 
imprimate de jur împrejur pe care Percy nu le 
recunoștea. Mărgelele păreau importante, ca 
niște fotografii dintr-un album de familie, dar 
nu-și amintea ce însemnau. 

— Nu știu, a răspuns. 

— Și sabia ta? a întrebat Reyna. 

Percy a vârât mâna în buzunar. Pixul 
reapăruse ca de obicei. L-a scos, dar apoi și-a 
dat seama că nu-i arătase niciodată Reynei 
sabia. Hazel și Frank n-o văzuseră nici ei. Cum 
de știuse Reyna despre ea? 

Era prea târziu pentru a se preface că nu 
exista... l-a scos capacul. Sabia a apărut cât 
era ea de mare. Hazel a icnit. Câinii au lătrat 
înverșunați. 

— Ce-i asta? a întrebat Hazel. N-am mai 
văzut niciodată o asemenea sabie. 

— Eu da, a spus Reyna sumbră. E foarte 
veche, un model grecesc. Am avut câteva în 
arsenal înainte de... (S-a oprit.) E făcută dintr- 


un metal numit bronz celest. Este mortal 
pentru monștri, la fel ca aurul imperial, și 
chiar mai rar. 

— Aur imperial? a întrebat Percy. 

Reyna și-a scos pumnalul din teacă. Era clar 
că lama era de aur. 

— Metalul a fost sfinţit în timpuri străvechi, 
la Panteonul din Roma. Existenţa lui era un 
secret bine păzit al împăraţilor, de care eroii 
lor se foloseau ca să ucidă monștrii care 
amenințau imperiul. Aveam mai multe arme ca 
asta, dar acum... ce să zic, ne descurcăm cum 
putem. Eu folosesc acest pumnal. Hazel are o 
spatha, o sabie de cavalerie. Majoritatea 
legionarilor folosesc o sabie mai scurtă, numită 
gladius. Dar arma ta nu e romană. Ăsta e încă 
un semn că nu ești un semizeu tipic. Iar braţul 
tău... 

— Ce-i cu el? a întrebat Percy. 

Reyna și-a ridicat antebraţul. Percy nu 
observase asta, dar pe partea interioară avea 
un tatuaj: literele SPQR, o sabie și o torță 
încrucișate, iar dedesubt patru linii paralele 
precum însemnele unor victorii. 

Percy s-a uitat la Hazel. 

— Toţi avem așa ceva, a confirmat ea, 
ridicându-și braţul. Toţi membrii legiunii. 

Tatuajul lui Hazel avea, de asemenea, 
literele SPQR, dar o singură liniuţă, iar 
emblema ei era diferită: o hieroglifă neagră ca 
o cruce, cu braţe curbate și cap: 


Y 

Percy şi-a privit brațele. Câteva zgârieturi, 
niște noroi și o bucăţică de hotdog crocant cu 
cașcaval, dar niciun tatuaj. 

— Deci n-ai fost niciodată membru al 
legiunii, a spus Reyna. Aceste însemne nu pot 
fi înlăturate. M-am gândit că poate... 

A scuturat din cap ca și cum ar fi vrut să-și 
înlăture din minte o idee imposibilă. 

Hazel s-a aplecat în faţă. 

— Dacă a supravieţuit atâta vreme de unul 
singur, poate că l-a văzut pe Jason. 

S-a întors spre Percy. 

— Ai mai întâlnit vreodată un semizeu ca 
noi? Un tip cu cămașă violetă, cu semne pe 
braţ... 

— Hazel, a zis Reyna cu voce aspră. Percy 
are destule pe cap. 

Percy a atins vârful săbiei, iar Anaklusmos s- 
a retras, redevenind un pix. 

— N-am văzut pe nimeni ca voi. Cine e 
Jason? 

Reyna i-a aruncat lui Hazel o privire iritată. 

— Este... a fost colegul meu. 

A arătat spre cel de-al doilea scaun gol. 

— Legiunea are, în mod normal, doi pretori 
aleși. Jason Grace, fiul lui Jupiter, a fost 
celălalt pretor până să dispară în octombrie 
anul trecut. 

Percy a încercat să calculeze. Nu acordase 


prea multă atenţie calendarului pe când se 
aflase în sălbăticie, dar Iunona spusese că era 
iunie. 

— Vrei să spui c-a dispărut de opt luni și nu 
l-aţi înlocuit? 

— E posibil să nu fie mort, a spus Hazel. Nu 
ne-am pierdut speranţa. 

Reyna a făcut o grimasă. Percy avea 
sentimentul că tipul ăsta, Jason, îi fusese mai 
mult decât un simplu coleg. 

— Alegerile au loc doar în două situaţii, a 
spus Reyna. Fie legiunea ridică pe cineva pe 
un scut după o mare victorie pe câmpul de 
luptă - iar noi n-am avut nicio mare bătălie -, 
fie organizăm alegeri în seara zilei de 24 iunie, 
de Sărbătoarea Fortunei. Adică peste cinci 
zile. 

Percy s-a încruntat. 

— Furtun? Aveţi o sărbătoare a furtunului? 

— A Fortunei, l-a corectat Hazel. E zeiţa 
norocului. Orice se întâmplă în această zi de 
sărbătoare poate afecta restul anului. Ea poate 
aduce taberei noroc... sau un ghinion sinistru. 

Reyna și Hazel au privit spre locul gol de pe 
perete, de parcă s-ar fi gândit la lucrul care 
lipsea de acolo. 

Percy a simţit un fior pe șira spinării. 

— Sărbătoarea Fortunei... Gorgonele au 
pomenit de asta. La fel și Iunona. Au spus că 
tabăra va fi atacată în ziua aceea, au vorbit 
despre o mare zeiță malefică pe nume Geea, 


despre o armată și despre eliberarea Mortii. 
Vreţi să ziceţi că ziua aia e săptămâna asta? 

Degetele Reynei s-au încleștat pe mânerul 
pumnalului. 

— Să nu scoţi niciun cuvânt despre asta în 
afara acestei camere, i-a poruncit ea. N-o să te 
las să mai răspândești panică în tabără. 

— Deci e adevărat, a spus Percy. Ştii ce se 
va întâmpla? Putem face ceva? 

Percy de-abia îi întâlnise pe acești oameni. 
Nici măcar nu era sigur că-i plăcea de Reyna. 
Dar voia să dea o mână de ajutor. Erau 
semizei, la fel ca el. Aveau aceiași dușmani. în 
plus, Percy și-a amintit ce-i spusese lunona: nu 
numai această tabără era în pericol. Fosta lui 
viaţă, zeii și întreaga lui lume puteau fi 
distruse. Indiferent ce urma, pericolul era 
imens. 

— Destul cu vorba, a spus Reyna. Hazel, du- 
1 pe Dealul Templelor. Caută-l pe Octavian. 
Pe drum, poţi să-i răspunzi lui Percy la 
întrebări. Povestește-i despre legiune. 

— Da, Reyna. 

Percy mai avea încă multe întrebări și 
simțea că-i explodează creierul. Dar Reyna 
lăsase să se înţeleagă limpede că întâlnirea se 
încheiase. Și-a băgat pumnalul în teacă. Câinii 
de fier s-au ridicat și au mârâit, îndrep- tându- 
se spre Percy. 

— Mult noroc cu augurul, Percy Jackson, a 
spus ea. Dacă Octavian te lasă în viaţă, poate o 


să comparăm informaţiile... despre trecutul 
tău. 
ră* CAPITOLUL IV »€£e 


Percy 


în timp ce se îndreptau spre ieșirea din 
tabără, Hazel i-a cumpărat un espresso și o 
brioșă cu cireșe de la Bom- bilo cel cu două 
capete, vânzătorul de cafea. 

Percy a mâncat brioșa. Cafeaua era grozavă. 
Acum, s-a gândit Percy, dacă ar fi putut măcar 
să facă un duș, să-și schimbe hainele și să 
tragă un pui de somn, ar fi fost ca nou. Ca un 
nou-născut, chiar. 

A văzut un grup de puști în costume de baie 
și cu prosoape intrând într-o clădire cu coșuri 
de unde ieșeau aburi. Dinăuntru se auzeau 
râsete și clipocit de apă, ca și cum ar fi fost o 
piscină acoperită - locul ideal pentru Percy. 

— Baia publică, a zis Hazel. Să sperăm că 
apucăm să te ducem și pe tine acolo până la 
cină. Se zice că n-ai trăit dacă n-ai încercat o 
baie romană. 

Percy a oftat nerăbdător. 

Pe măsură ce se apropiau de poarta din faţă, 
barăcile deveneau din ce în ce mai mari și mai 
frumoase. Chiar și fantomele arătau mai bine - 


cu armuri mai sofisticate și aure mai 
strălucitoare. Percy a încercat să înţeleagă 
semnificaţia steagurilor și a simbolurilor care 
atârnau în faţa clădirilor. 

— Sunteţi împărţiţi pe cabane? a întrebat 
el- 

— Oarecum. 

Hazel s-a ferit când un puști călare pe un 
vultur uriaș i-a trecut pe deasupra capului. 

— Avem cinci cohorte a câte patruzeci de 
copii fiecare. Fiecare cohortă e împărțită în 
cabane de câte zece, un fel de colegi de 
cameră. 

Percy nu fusese niciodată bun la 
matematică, dar a încercat să înmulțească. 

— Adică sunt două sute de copii în tabără? 

— Aproximativ. 

— Și toți sunt copii de zei? Tare ocupați au 
mai fost zeii ăștia. 

Hazel a râs. 

— Nu toţi sunt copiii unor zei importanți. 
Există sute de zei romani secundari. în plus, 
mulţi sunt la a doua sau a treia generaţie de 
urmași. Poate că părinţii lor au fost semizei. 
Sau bunicii lor. 

Percy a clipit. 

— Copii de semizei? 

— Ce? Te surprinde? 

Percy era confuz. în ultimele săptămâni 
fusese preocupat să supravieţuiască de pe o zi 
pe alta. Ideea de-a trăi suficient de mult încât 


să devină adult și să aibă copii i se părea un 
vis imposibil. 

— Acești urmăritori... 

— Urmașii, îl corectă Hazel. 

— Au puteri de semizei? 

— Câteodată. Câteodată nu. Dar pot fi 
instruiți. Cei mai buni generali și împărați 
romani... știi, toţi au pretins că sunt urmașii 
zeilor. De cele mai multe ori, au spus adevărul. 
Augurul taberei la care mergem, Octa- vian, e 
un urmaș, un descendent al lui Apollo. Se pre- 
supune că are darul de-a face profeţii. 

— Se presupune? 

Hazel s-a strâmbat. 

— Vei vedea. 

Asta nu l-a făcut pe Percy să se simtă prea 
grozav, de vreme ce soarta lui era în mâinile 
acestui Octavian. 

— în ce privește diviziile, a întrebat el, mă 
rog, cohortele... sunteţi împărţiţi în funcţie de 
cine e părintele vostru divin? 

Hazel s-a uitat la el. 

— Ce idee îngrozitoare! Nu, ofițerii decid 
unde îi repartizează pe recruți. Dacă am fi fost 
împărţiţi în funcţie de zei, cohortele ar fi fost 
toate dezechilibrate. Aș fi fost singură. 

Percy s-a întristat, de parcă s-ar fi aflat și el 
într-o situaţie similară. 

— De ce? Cine sunt strămoșii tăi? 

înainte ca ea să apuce să-i răspundă, cineva 
a strigat din spatele lor: 


— Stati așa! 

O fantomă a venit în fugă spre ei - un bătrân 
cu o burtă cât o minge medicinală și o togă așa 
de lungă, încât se tot împiedica în ea. I-a ajuns 
din urmă și a inspirat adânc, iar aura violetă 
vibra în jurul lui. 

— Ele? a întrebat fantoma gâfâind. Un nou 
recrut pentru a V-a, poate? 

— Vitellius, a spus Hazel, ne cam grăbim. 

Fantoma s-a uitat la Percy și i-a dat ocol, 
inspectân- du-1 ca pe o mașină uzată. 

— Nu știu, a mormăit el. Avem nevoie de 
cei mai buni pentru cohortă. Are toţi dinţii? 
Poate să lupte? Curăţă grajdurile? 

— Da, da și nu, a spus Percy. Tu cine ești? 

— Percy, el e Vitellius. 

Pe chipul lui Hazel se citea: „Fă-i pe plac.“ 

— E unul dintre lari. E preocupat de noii 
recruți. 

Pe o verandă din apropiere, câteva fantome 
au chicotit uitându-se la Vitellius care se foia 
de colo colo, îm- piedicându-se în togă și 
ridicându-și centura de care era prinsă sabia. 

— Da, a zis Vitellius, pe vremea lui Cezar - 
atenţie, mă refer la Iulius Cezar - Cohorta a V- 
a era grozavă! Legiunea a XH-a Fulminata, 
mândria Romei! Dar acum? E o rușine ce-am 
ajuns. Uită-te la Hazel, folosește o spatha. Ce 
armă ridicolă pentru un legionar roman, asta e 
pentru cavalerie! Și tu, băiete, miroși ca un 
canal grecesc. N-ai făcut baie? 


— Am fost puţin ocupat să mă lupt cu 
gorgonele, a spus Percy. 

— Vitellius, l-a întrerupt Hazel, trebuie să 
aflăm ce zice augurul despre Percy înainte să 
ni se poată alătura. Ce-ar fi să verifici ce face 
Frank? E în depozitul de arme, face inventarul. 
Stii cât de mult îţi apreciază ajutorul. 

Fantoma a ridicat din sprâncenele stufoase 
și violete. 

— Pe Marte! L-au lăsat pe unul aflat în 
probatio să verifice armamentul? S-a zis cu 
noi! 

A  pornit-o  împleticindu-se pe stradă, 
oprindu-se din metru în metru ca să-și ridice 
sabia sau să-și aranjeze toga. 

— Buuun, a zis Percy. 

— îmi pare rău, a spus Hazel. E excentric, 
dar e unul dintre cei mai bătrâni lari. De când 
s-a înfiinţat legiunea. 

— A zis cumva legiunea... Fulminata! a 
întrebat Percy. 

— înarmată cu fulgere, i-a tradus Hazel. 
Ăsta e mottoul nostru. Legiunea a Xll-a a 
dăinuit cât Imperiul Roman. La căderea Romei, 
o mulțime de legiuni au dispărut. Noi ne-am 
ascuns, acţionând în secret chiar la ordinele lui 
Jupiter: rămâneţi în viaţă, recrutaţi-i pe 
semizei și pe copiii lor, aveţi grijă de Roma. 
De-atunci tot facem asta, deplasându-ne acolo 
unde influenţa romană e cea mai puternică. De 
câteva secole suntem în America. 


Oricât de ciudat ar fi sunat, Percy n-a avut 
nicio problemă să-l creadă. De fapt, îi suna 
chiar cunoscut, de parcă ar fi știut asta 
dintotdeauna. 

— Iar tu ești în Cohorta a V-a, a presupus el, 
care poate nu e cea mai populară? 

Hazel s-a încruntat. 

— Da. M-am înrolat anul trecut în 
septembrie. 

— Așadar... cu doar câteva săptămâni 
înainte ca tipul ăsta, Jason, să dispară. 

Percy și-a dat seama c-a atins un punct 
sensibil. Hazel a privit în pământ. A rămas 
tăcută o vreme, cât să termine de numărat 
toate pietrele din pavaj. 

— Haide, a spus ea în cele din urmă. O să-ţi 
arăt priveliștea mea preferată. 


După ce-au ieșit pe poarta principală s-au 
oprit. Fortul era amplasat pe cel mai înalt loc 
din vale, așa că vedeau totul în jur. 

Drumul cobora până la râu și apoi se 
împărțea în două. O parte o lua spre sud, peste 
un pod, până la dealul cu temple. Cealaltă o 
lua spre nord, spre oraș, o versiune 
miniaturală a Romei Antice. Spre deosebire de 
tabăra militară, orașul părea haotic și colorat, 
cu clădiri înghesuite unele în altele fără nicio 
noimă. Chiar și de departe, Percy putea să 
vadă oameni adunaţi în piaţă, cumpărători 
foindu-se într-un târg în aer liber, părinţi cu 
copii jucându-se în parcuri. 


— Familiile voastre sunt aici cu voi? a 
întrebat el. 

— în oraș, sigur că da, a răspuns Hazel. 
Când ești acceptat în legiune, faci zece ani de 
serviciu militar. După aia, poţi să te retragi 
când vrei. Majoritatea semizeilor intră în 
lumea muritorilor. Dar pentru unii... în fine, e 
destul de periculos acolo. Această vale e un 
sanctuar. Poţi să te duci la școală în oraș, să te 
căsătorești, să ai copii, să te pensionezi când 
îmbătrânești. E unicul loc sigur de pe pământ 
pentru cei ca noi. Așa că da, mulţi veterani își 
fac case acolo, sub protecţia legiunii. 

Semizei adulţi. Semizei care puteau trăi fără 
frică, se puteau căsători, puteau avea copii. 
Percy nu-și putea închipui cum era asta. Suna 
prea bine ca să fie adevărat. 

— Şi dacă valea e atacată? 

Hazel și-a ţuguiat buzele. 

— Avem mijloace de apărare. Granițele sunt 
magice. Dar nu mai suntem așa puternici cum 
eram. în ultima vreme, atacurile monștrilor s- 
au înmulţit. Ce ziceai tu despre gorgone, că nu 
mureau... am observat și noi asta la alți 
monștri. 

— Ştii care-i cauza? 

Hazel și-a întors privirea. Percy și-a dat 
seama că ascundea ceva - ceva ce n-ar fi 
trebuit să spună. 

— E... e complicat, a zis ea. Fratele meu 
spune că Moartea nu este... 


A fost întreruptă de un elefant. Cineva din 
spatele lor a strigat: 

— Faceţi loc! 

Hazel l-a tras pe Percy din drum când pe 
lângă ei a trecut un semizeu călare pe un 
pahiderm adult acoperit cu armură neagră din 
Kevlar. Cuvântul „elefant“ era imprimat pe 
marginea armurii, ceea ce lui Percy i s-a părut 
un pic prea mult. 

Pământul s-a cutremurat sub elefantul care 
a luat-o spre nord, îndreptându-se spre o 
câmpie întinsă, unde se construiau fortificaţii. 

Percy a scuipat praful din gură. 

— Ce...? 

— Un elefant, i-a explicat Hazel. 

— Da, am citit. De ce avea elefantul vestă 
antiglont? 

— în seara asta sunt lupte, a spus Hazel. El 
e Han- nibal. Dacă nu l-am implica și pe el, s-ar 
supăra. 

— Şi nu ne permitem asta. 

Hazel a râs. Era greu de crezut că arătase 
atât de supărată cu o clipă în urmă. Percy s-a 
întrebat ce-o fi vrut să-i spună. Avea un frate. 
Cu toate acestea, spusese că ar fi fost singură 
în tabără dacă sortarea s-ar fi făcut în funcţie 
de părintele divin. 

Percy nu o înţelegea. Părea foarte drăguță și 
relaxată, matură pentru cineva care n-avea 
cum să aibă mai mult de treisprezece ani. Dar, 
de asemenea, părea să ascundă o tristeţe 


profundă, de parcă s-ar fi simţit vinovată de 
ceva. 

Hazel a arătat spre sud, spre celălalt mal al 
râului. Deasupra Dealului Templelor se adunau 
nori negri. Strălucirea roșiatică a fulgerelor 
învăluia monumentele într-o lumină sângerie. 

— Octavian e ocupat, a spus Hazel. Ar fi 
bine să mergem la el. 

Pe drum, au trecut pe lângă câţiva băieţi cu 
picioare de capră care pierdeau vremea pe 
marginea drumului. 

— Hazel! a strigat unul dintre ei. 

S-a apropiat tropăind, cu un zâmbet larg pe 
faţă. Purta o cămașă hawaiană decolorată și n- 
avea pantaloni, doar blană deasă maronie de 
capră. Coafura afro impresionantă i se 
zgâlţâia. Ochii îi erau ascunși în spatele unor 
ochelari mici și rotunzi cu reflexii multicolore. 
Ţinea o pancartă de carton pe care scria: 
MUNCIM -CÂNTĂM- VORBIM PLECĂM DACĂ NE 
DAI DINARI. 

— Bună, Don, a spus Hazel. Scuze, n-avem 
timp... 

— Ah, nicio problemă! Nicio problemă! 

Don i-a însoţit tropăind. 

— Hei, tipul ăsta e nou! 

I-a zâmbit lui Percy. 

— Ai trei dinari pentru autobuz? Mi-am 
uitat portofelul acasă și trebuie să ajung la 
slujbă și... 


— Don, l-a certat Hazel. Faunii n-au 
portofele. Sau slujbe. Sau case. Și nu avem 
autobuze. 

— Corect, a spus el vesel, dar ai dinari? 

— Numele tău e Don Faunul? l-a întrebat 
Percy. 

— Da. Şi ce-i cu asta? 

— Nimic. 

Percy s-a străduit să rămână serios. 

— De ce n-au faunii slujbe? N-ar trebui să 
lucreze pentru tabără? 

Don a behăit. 

— Faunii! Să lucreze pentru tabără! 
Amuzant! 

— Faunii sunt... ăăă... spirite libere, i-a 
explicat Hazel. Pierd vremea pe-aici pentru că 
e un loc sigur unde să stea și să cerșească. îi 
tolerăm, dar... 

— O, Hazel e grozavă, a spus Don. E așa de 
drăguță! Toți ceilalți rezidenţi bagă de-alea: 
„Dispari, Don“. Dar ea zice „Te rog să dispari, 
Don“. O iubesc! 

Faunul părea inofensiv, dar lui Percy îi 
dădea o stare de neliniște. Nu putea să-și 
scoată din minte faptul că faunii ar fi trebuit să 
fie mai mult decât niște boschetari care 
cerșesc dinari. 

Don s-a uitat în jos și a zis uimit: 

— Am dat lovitura! 

S-a întins după ceva, dar Hazel a ţipat: 

— Don, nu! 


L-a dat deoparte și a apucat un mic obiect 
strălucitor. Percy l-a privit vreme de-o clipă, 
înainte ca Hazel să-l bage în buzunar. Ar fi 
putut să jure că era un diamant. 

— Haide, Hazel, s-a plâns Don. Aș fi putut 
să-mi cumpăr gogoși pentru un an cu ăla! 

— Don, te rog, i-a spus Hazel. Pleacă. 

Părea tulburată, de parcă tocmai l-ar fi 
salvat pe Don de un elefant blindat pornit la 
atac. 

Faunul a oftat. 

— Of, nu pot să-ţi port pică. Dar jur că 
aduci noroc. De fiecare dată când treci pe 
suci... 

— La revedere, Don, l-a repezit Hazel. Să 
mergem, Percy. 

A luat-o la pas. Percy a trebuit să alerge ca 
s-o prindă din urmă. 

— Ce-a fost asta? a întrebat-o Percy. 
Diamantul ăla de pe drum... 

— Te rog, a spus ea. Nu mă întreba. 

Au mers într-o liniște stânjenitoare tot restul 
drumului până la Dealul Templelor. O alee 
strâmbă de piatră trecea pe lângă o adunătură 
bizară de mici altare și cripte uriașe, cu bolti. 
Statuile zeilor parcă îl urmăreau din priviri pe 
Percy. 

Hazel a arătat spre Templul Bellonei. 

— Zeița războiului, a spus ea. Mama Reynei. 

Apoi au trecut pe lângă o criptă roșie uriașă, 
decorată cu cranii umane înfipte în tepe de 
fier. 


— Spune-mi, te rog, că n-o să intrăm acolo, a 
zis Percy. 

Hazel a clătinat din cap. 

— Acesta e Templul lui Marte Ultor. 

— Marte... Ares, zeul războiului? 

— Acela e numele lui grecesc, a spus Hazel. 
Dar, da, e același tip. Ultor înseamnă 
„Răzbunătorul“. Este al doilea cel mai 
important zeu al Romei. 

Percy n-a fost încântat să audă asta. Dintr- 
un motiv sau altul, se enerva numai când se 
uita la clădirea aia roșie și urâtă. 

A arătat spre culmea dealului. Norii se 
învolburau deasupra celui mai mare templu, 
un pavilion rotund cu coloane de jur împrejur 
care susțineau un acoperiș arcuit. 

— Bănuiesc că ăsta e al lui Zeus... ăă, adică 
al lui Jupiter. Acolo mergem? 

— Da, a spus Hazel agitată. Acolo citește 
Octavian semnele, în Templul lui Jupiter 
Optimus Maximus. 

Percy a încercat să le deslușească, dar 
cuvintele în latină s-au tradus imediat în 
engleză. 

— Jupiter... cel mai tare și mai mare? 

— Corect. 

— Care e titlul lui Neptun? a întrebat Percy. 
„Cel mai mişto și mai grozav?“ 

— Aăă... nu chiar. 

Hazel a arătat spre o mică clădire albastră 
cât o magazie pentru scule. Deasupra ușii era 


bătut în cuie un trident acoperit cu pânze de 
păianjen. 

Percy a aruncat o privire înăuntru. Pe un 
altar mic se afla un castron cu trei mere 
uscate, putrede. 

S-a întristat. 

— Popular loc. 

— îmi pare rău, Percy, a spus Hazel. Chestia 
e că... romanii s-au temut dintotdeauna de 
mare. Au folosit nave numai dacă n-au avut de 
ales. Chiar și în epoca modernă, când apare un 
copil de-al lui Neptun e semn rău. Ultima dată 
când unul dintre ei s-a înrolat în legiune... ei 
bine, a fost în 1906, când Tabăra Jupiter era 
amplasată de cealaltă parte a golfului din San 
Francisco. S-a produs un cutremur puternic... 

— Vrei să spui că un copil de-al lui Neptun l- 
a provocat? 

— Așa se spune. 

Hazel părea copleșită de regrete. 

— în orice caz... romanii se tem de Neptun, 
dar nu-l prea iubesc. 

Percy s-a uitat la pânzele de păianjen de pe 
trident. Minunat, s-a gândit el. Chiar dacă 
rămânea în tabără, n-avea să fie îndrăgit 
niciodată. Cel mult i-ar fi înfricoșat pe colegii 
lui. Poate dacă se descurca bine avea să pri- 
mească de la ei niște mere putrede. 

Dar... cum stătea lângă altarul lui Neptun, a 
simţit un fior, ca niște valuri învolburându-i 
sângele din vene. 


A băgat mâna în rucsac și a scos ultima 
bucată de mâncare din călătorie - un covrig 
tare. Nu era mare lucru, dar l-a pus pe altar. 

— Hei... ăăă... tată. 

S-a simţit ca un caraghios fiindcă vorbea cu 
un castron de fructe. 

— Dacă mă poţi auzi, ajută-mă, bine? Dă-mi 
memoria înapoi. Spune-mi... spune-mi ce să 
fac. 

Vocea i s-a stins. Nu intenţionase să devină 
sentimental, dar era epuizat și speriat, și se 
simţise pierdut atâta vreme încât ar fi dat orice 
să aibă parte de puţină îndrumare. Voia să știe 
ceva concret despre viața lui, iară să 
scotocească după amintiri pierdute. 

Hazel i-a pus o mână pe umăr. 

— O să fie bine. Eşti aici acum. Eşti de-al 
nostru. 

S-a simţit ciudat că spera să fie consolat de 
o fată de clasa a opta pe care abia o cunoștea, 
dar s-a bucurat că era lângă el. 

Deasupra lor a bubuit un tunet. Un fulger 
roșu a luminat dealul. 

— Octavian e aproape pregătit, a zis Hazel. 
Să mergem. 


în comparaţie cu magazia de scule a lui 
Neptun, templul lui Jupiter era cu siguranţă 
tare și mare. 

Pe podeaua din marmură erau mozaicuri 
extravagante și inscripţii în latină. Tavanul 


arcuit aflat la optsprezece metri înălţime era 
de aur strălucitor. Templul era deschis, expus 
bătăii vântului. 

în mijloc se afla un altar din marmură, unde 
un puști în togă făcea un ritual în faţa unei 
statui uriașe de aur a însuși barosanului: 
Jupiter, zeul cerului, îmbrăcat într-o togă de 
mătase violetă XXXL, ţinând un fulger în mână. 

— Nu arată așa, a murmurat Percy. 

— Ce? a întrebat Hazel. 

— Fulgerul divin, a spus Percy. 

— Despre ce vorbești? 

— Eu... 

Percy s-a încruntat. Pentru o secundă, 
crezuse că își aducea aminte ceva. Dar 
amintirea dispăruse. 

— Nu-i nimic, lasă. 

Puștiul din faţa altarului și-a ridicat mâinile. 
Cerul a fost luminat de alte fulgere roșii care 
au făcut templul să se cutremure. Apoi și-a 
lăsat mâinile jos și huruitul a încetat. Din 
cenușii, norii au devenit albi și s-au împrăștiat. 

Un truc impresionant, ţinând cont că nu 
părea să fie mare lucru de capul puștiului. Era 
înalt și slab, cu părul blond, cu niște blugi prea 
mari pe el, un tricou larg și o togă care atârna 
pe jos. Arăta ca o sperietoare îmbrăcată cu un 
cearșaf. 

— Ce face? a murmurat Percy. 

Tipul îmbrăcat cu togă s-a întors spre ei. 
Zâmbea strâmb și avea o privire de om nebun, 


de parcă tocmai se jucase un joc video 
solicitant. Intr-o mână ţinea un cuţit. în 
cealaltă avea ceva ce semăna cu un animal 
mort. Asta nu-l ajuta să pară mai puţin nebun. 

— Percy, a spus Hazel, el e Octavian. 

— Graecus-ull a zis Octavian. Ce interesant. 

— Ăăă... salut, a spus Percy. Jertfești niște 
animăluţe? 

Octavian s-a uitat la chestia pufoasă pe care 
o ţinea în mână și a râs. 

— Nu. Asta era pe vremuri. Obișnuiam să 
deslușim voinţa zeilor cercetând intestinele 
animalelor - pui, capre, de-astea. Acum folosim 
așa ceva. 

I-a aruncat lui Percy chestia pufoasă. Era un 
ursulet de pluș eviscerat. Apoi Percy a 
observat că la picioarele statuii lui Jupiter era 
un morman de animăluţe de pluș mutilate. 

— Serios? a întrebat Percy. 

Octavian a coborât de pe podium. Avea injur 
de optsprezece ani, dar era foarte slab și avea 
o paloare bolnăvicioasă care-l făcea să arate 
mai tânăr. La început a părut inofensiv, dar pe 
măsură ce s-a apropiat, Percy n-a mai fost așa 
convins. In ochii lui Octavian sclipea o 
curiozitate sălbatică, de parcă ar fi fost gata 
să-l evis- cereze pe Percy ca pe un ursuleţ de 
pluș dacă ar fi avut ceva de învăţat din asta. 

Octavian a mijit ochii. 

— Pari neliniștit. 

— îmi amintești de cineva, a spus Percy. Nu 
ştiu de cine. 


— Probabil de tizul meu, Octavian-Augustus 
Cezar. Toată lumea spune că-i semăn teribil. 

Percy nu credea că ăsta era răspunsul, dar 
nu putea să identifice amintirea. 

— De ce mi-ai zis „grecul“? 

— Am citit semnele. 

Octavian a arătat cu cuțitul spre mormanul 
de umplutură de jucării aflat pe altar. Mesajul 
a fost: „Grecul a sosit.“ Sau poate: „Gâscă a 
scâncit.“ 

— Mă gândesc că prima interpretare e 
corectă. Vrei să i te alături legiunii? 

Hazel a răspuns în locul lui. I-a povestit lui 
Octavian tot ce se întâmplase de când se 
întâlniseră în tunel - despre gorgone, lupta de 
la râu, apariţia lunonei, conversaţia avută cu 
Reyna. 

Când a pomenit de Iunona, Octavian a părut 
surprins. 

— Iunona, a spus el. îi zicem Iunona Moneta. 
Iunona Vestitoarea. Apare în vremuri de criză, 
sfătuind Roma când ţinutul se confruntă cu 
ameninţări grave. 

S-a uitat la Percy, de parcă ar fi vrut să 
spună: „Cum ar fi grecii misterioși.“ 

— Am auzit că Sărbătoarea Fortunei e 
săptămâna asta, a spus Percy. Gorgonele ne-au 
avertizat că va avea loc o invazie în acea zi. Ai 
prevăzut asta în umplutură? 

— Din păcate, nu, a oftat Octavian. Voința 
zeilor e greu de deslușit. în plus, zilele astea 
privirea mi-e și mai întunecată. 


— Nu ai... știu și eu, a spus Percy, un oracol 
sau ceva de genul ăsta? 

— Un oracol! (Octavian a zâmbit.) Ce idee 
simpatică. Nu, mi-e teamă că ni s-au terminat 
oracolele. însă, dacă am fi pornit în căutarea 
Cărţilor Sibiline, așa cum am sugerat... 

— Sibi... ce? a întrebat Percy. 

— Sunt cărţi cu profeţii, a spus Hazel, de 
care Octavian e obsedat. Romanii obișnuiau să 
le consulte atunci când se produceau dezastre. 
Majoritatea oamenilor cred că au ars la 
căderea Romei. 

— Unii oameni cred asta, a corectat-o 
Octavian. Din păcate, conducerea noastră 
actuală nu autorizează o misiune care să 
pornească în căutarea lor... 

— Pentru că Reyna nu e proastă, a spus 
Hazel. 

— „așa că mai avem doar niște frânturi din 
cărți, a continuat Octavian. Câteva predicții 
misterioase, ca acestea. 

A arătat cu capul spre inscripţiile de pe 
podeaua de marmură. Percy s-a uitat la șirurile 
de cuvinte, iară să se-aștepte să le înţeleagă. 
Era să se sufoce. 

— Asta. 

A arătat spre ea, traducând în timp ce citea 
cu voce tare: 

Șapte semizei vor răspunde chemării, în 
vifor sau foc, lumea va pieri-n uitare. 

— Da, da. 


Octavian a continuat fără să se uite: 


Un jurământ e ţinut c-o ultimă suflare, 
Spre Porţile Morţii dușmanii merg cu arme. 


— Pe asta... pe asta o știu și eu. 

Percy a crezut că un tunet zguduia din nou 
templul. Apoi și-a dat seama că tremura din tot 
corpul. 

— E importantă. 

Octavian a ridicat dintr-o sprânceană. 

— Bineînţeles că e importantă. Noi o numim 
Profeţia celor Şapte, dar e veche de câteva mii 
de ani. Nu știm ce înseamnă. De fiecare dată 
când cineva încearcă s-o interpreteze... In fine, 
Hazel îţi poate spune. Se întâmplă lucruri rele. 

Hazel s-a uitat la el. 

— Vreau doar să citești semnele despre 
Percy. Poate să se alăture legiunii sau nu? 

Percy aproape că putea să vadă cum i se 
învârteau  rotiţele în cap lui Octavian, 
cumpănind dacă el era sau nu de folos. 
Octavian a întins mâna după rucsacul lui 
Percy. 

— E un exemplar frumos. îmi dai voie? 

Percy n-a înțeles la ce se referea, dar 
Octavian a smuls perna în formă de urs panda 
de la Bargain Mart, care se ițea din rucsac. 
Era doar o jucărie mare și șoadă, dar Percy o 
cărase după el cale lungă. îi plăcea foarte 
mult. Octavian s-a întors spre altar și a ridicat 
cuțitul. 

— Hei! a protestat Percy. 


Octavian a tăiat burta ursului panda și a 
vărsat puful pe altar. A aruncat învelișul, a 
mormăit câteva cuvinte deasupra umpluturii și 
s-a întors cu un zâmbet larg. 


— Veşti bune! a spus el. Percy se poate 
alătura legiunii. O să îl repartizăm într-o 
cohortă la apelul de seară. Spune-i Reynei că- 
mi dau acordul. 

Umerii lui Hazel s-au relaxat. 

— Ăăă... super. Haide, Percy. 

— O, Hazel, a zis Octavian. Mă bucur să-i 
urez lui Percy bun venit în legiune. Dar când 
vor fi alegerile pentru pretori, sper că îţi vei 
aminti... 

— Jason nu e mort, a izbucnit Hazel. Tu ești 
augurul. Ar trebui să-l cauţi! 

— Ah, dar chiar asta fac! (Octavian a arătat 
spre mormanul de jucării de pluș eviscerate.) 
Mă consult cu zeii în fiecare zi! Din păcate, 
după opt luni, n-am găsit nimic. Desigur, încă 
mai caut. Dar dacă Jason nu se întoarce până 
la Sărbătoarea Fortunei, trebuie să facem 
ceva. Nu mai putem continua cu vidul acesta 
de putere. Sper că mă vei susține pentru 
funcţia de pretor. Ar însemna foarte mult 
pentru mine. 

Hazel și-a încleștat pumnii. 

— Eu. Să te susţin. Pe tine? 

Octavian și-a dat jos toga, așezând-o alături 
de cuţit pe altar. Percy a observat că Octavian 
avea șapte linii pe braţ - șapte ani de tabără, s- 


a gândit el. însemnul lui Octavian era o harpă, 
simbolul lui Apollo. 

— La urma urmei, i-a spus Octavian lui 
Hazel, s-ar putea să-ţi fiu de ajutor. Ar fi păcat 
ca zvonurile acelea îngrozitoare despre tine să 
circule în continuare... sau, ferească zeii, să se 
dovedească adevărate. 

Percy a băgat mâna în buzunar și a apucat 
pixul. Tipul ăsta o șantaja pe Hazel. Era 
evident. Un semn de la Hazel și Percy era gata 
să scoată sabia, să vadă și Octavian cum e să 
te afli la celălalt capăt al unei lame. 

Hazel a inspirat adânc. încheieturile 
degetelor îi erau albe. 

— O să mă gândesc la asta. 

— Excelent, a spus Octavian. Apropo, fratele 
tău e aici. 

Hazel s-a încordat. 

— Fratele meu? De ce? 

Octavian a ridicat din umeri. 

— Cu ce scop face fratele tău orice face? Te 
așteaptă la altarul tatălui tău. Vezi numai să 
nu-l inviţi să rămână prea mult. îi tulbură pe 
ceilalți. Acum, vă rog să mă scuzaţi, dar 
trebuie să-l caut în continuare pe prietenul 
nostru pierdut, Jason. Mă bucur că te-am 
cunoscut, Percy. 

Hazel a ieșit val-vârtej din pavilion, cu Percy 
în urma ei. Acesta era convins că nu se 
bucurase niciodată mai tare să plece dintr-un 
templu. 

Coborând dealul, Hazel înjura în latină. 


Percy n-a înţeles tot, dar a reţinut „fiu de 
gorgonă“, „șarpe avid de putere“ și câteva 
sugestii legate de locul în care ar fi putut 
Octavian să-și înfigă cuțitul. 

— îl urăsc pe tipul ăsta, a mormăit ea în 
engleză. Dac-ar fi după mine... 

— N-o să fie ales pretor, nu-i așa? a întrebat 
Percy. 

— Măcar de-aș fi sigură de asta. Octavian 
are mulţi prieteni, majoritatea cumpărati. 
Celorlalţi locuitori le e frică de el. 

— Lee frică de slăbănogul ăla? 

— Nu-l subestima. Reyna nu-i chiar așa de 
rea de una singură, dar dacă ar împărţi 
puterea cu Octavian... 

Hazel s-a cutremurat. 

— Hai să ne întâlnim cu fratele meu. l-ar 
plăcea să te cunoască. 

Percy n-a comentat nimic. Voia să-l 
întâlnească pe acest frate misterios, poate afla 
ceva despre trecutul lui Hazel - cine era tatăl 
ei, ce secret ascundea. Lui Percy nu-i venea să 
creadă că făcuse ceva de care să se simtă 
vinovată. Părea prea drăguță. Dar Octavian se 
comportase de parcă știa niște grozăvii despre 
ea. 

Hazel l-a condus pe Percy la o criptă neagră, 
construită în versantul dealului. în faţa ei 
stătea un adolescent cu blugi negri și geacă de 
aviator. 

— Hei, a strigat Hazel. Am venit cu un 
prieten. 


Băiatul s-a întors. Percy a avut iar o senzaţie 
din aceea ciudată: de parcă l-ar fi cunoscut pe 
băiat. Puștiul era aproape la fel de palid ca 
Octavian, dar ciufulit și avea ochii negri și 
părul de aceeași culoare. Nu semăna deloc cu 
Hazel. Purta un inel de argint cu craniu, un 
lanţ pe post de curea și un tricou închis la 
culoare imprimat cu cranii. La șold îi atârna o 
sabie complet neagră. 

Timp de o microsecundă după ce l-a văzut 
pe Percy, băiatul a părut șocat - chiar panicat, 
de parcă ar fi pus cineva reflectorul pe el. 

— Ele Percy Jackson, a spus Hazel. E un tip 
de treabă. Percy, el e fratele meu, fiul lui 
Pluto. 

Băiatul și-a venit în fire și a întins mâna. 

— Mă bucur să te cunosc, a spus el. Sunt 
Nico di Angelo. 

CAPITOLUL V 


Hazel 


Hazel a avut senzaţia că tocmai le făcuse 
cunoștință unor bombe nucleare. Acum aștepta 
să vadă care avea să explodeze prima. 

Până în acea dimineaţă, fratele ei, Nico, 
fusese cel mai puternic semizeu pe care-l 
cunoștea. Ceilalţi puști din Tabăra Jupiter îl 


vedeau ca pe o ciudăţenie ambulantă, aproape 
la fel de inofensiv ca un faun. Hazel știa însă 
adevărul. Nu crescuse alături de Nico, nici 
măcar nu-l cunoștea de prea mult timp. Dar 
știa că era mai periculos decât Reyna, 
Octavian sau poate chiar decât Jason. 

Apoi l-a întâlnit pe Percy. 

La început, când îl văzuse cum se chinuie să 
traverseze autostrada cu bătrâna în braţe, 
Hazel crezuse că poate era un zeu deghizat. 
Chiar dacă era dărâmat, murdar și cocoșat de 
oboseală, avea o aură de putere. Era chipeș ca 
un zeu roman, cu ochii verzi ca marea și părul 
negru ciufulit. 

îi ordonase lui Frank să nu tragă în el. Se 
gândise că zeii îi testează. Auzise mituri de 
genul ăsta: un puști însoţit de o bătrână cereau 
adăpost, iar când muritorii îi refuzau - pac! îi 
transformau în banane. 

Apoi Percy controlase râul și nimicise 
gorgonele. Transformase un pix într-o sabie de 
bronz. Agitase întreaga tabără, care vorbea 
acum despre graecus. 


Un fiu al zeului mării... 

Cu mult timp în urmă, lui Hazel i se spusese 
că un urmaș de-al lui Neptun o va salva. Dar 
oare chiar putea Percy să îndepărteze 
blestemul? Părea o speranţă deșartă. 

Percy și Nico au dat mâna. S-au studiat 
reciproc cu prudenţă, iar lui Hazel i-a venit s-o 
ia la fugă. Dacă își scoteau săbiile magice, 


lucrurile ar fi putut lua o întorsătură urâtă. 

Nico nu părea înfricoșător. Era slab și arăta 
neglijent în hainele lui negre șifonate. Ca de 
obicei, avea o frizură de parcă tocmai se 
trezise din somn. 

Hazel și-a adus aminte cum îl întâlnise. 
Prima dată când îl văzuse scoțându-și sabia 
neagră, aproape că izbucnise în râs. Spusese, 
pe un ton foarte serios, că e din „fier stigian“ - 
păruse ridicol. Slăbănogul ăsta nu era un 
luptător. în niciun caz n-aveau cum să fie rude. 

își schimbase părerea destul de repede. 

Percy și-a mijit ochii. 

— Eu te... te cunosc. 

Nico a ridicat din sprâncene. 

— Da? 

S-a uitat la Hazel pentru a primi o 
explicaţie. 

Hazel a ezitat. Reacţia fratelui ei era 
ciudată. Se străduia să se comporte normal, 
dar Hazel îi observase panica trecătoare când 
îl văzuse pentru prima oară pe Percy. Nico îl 
cunoștea deja. Era sigură de asta. De ce se 
prefăcea? 

Hazel a făcut un efort să vorbească. 

— Aăă... Percy și-a pierdut memoria. 

I-a spus fratelui ei ce se întâmplase de când 
Percy ajunsese la porti. 

— Ei bine, Nico... a continuat ea precaută, 
m-am gândit... știi, tu ai călătorit peste tot. 
Poate că ai mai întâlnit semizei ca Percy sau... 

Chipul lui Nico a devenit mai întunecat 


decât Tartarul. Hazel n-a înţeles de ce, dar a 
prins ideea: „Las-o baltă.“ 

— Ai avertizat-o pe Reyna de povestea cu 
armata Geei? a spus Nico. 

Percy a dat din cap. 

— Cine mai e și Geea asta? 

Lui Hazel i s-a uscat gura. Numai la auzul 
acestui nume i se înmuiau genunchii. Işi 
aducea aminte de vocea slabă, adormită a unei 
femei, de o peșteră strălucitoare și de senzaţia 
că plămânii i se umpleau cu petrol negru. 

— E zeiţa pământului. 

Nico și-a îndreptat privirea spre pământ, ca 
și cum acesta i-ar fi putut auzi. 

— Cea mai veche zeiţă. Doarme profund în 
majoritatea timpului, dar îi urăște pe zei și pe 
copiii lor. 

— Mama-Pământ... e rea? a întrebat Percy. 

— Foarte, a spus Nico pe un ton sumbru. Şi- 
a convins fiul, pe Titanul Cronos - adică Saturn 
- să-și omoare tatăl, pe Uranus, și să preia 
controlul asupra lumii. Titanii au domnit mult 
timp. Apoi, copiii Titanilor, zeii din Olimp, au 
preluat puterea. 

— Povestea asta îmi sună cunoscut, a zis 
Percy surprins, de parcă și-ar fi adus 
fragmentar aminte de ceva. Dar nu cred c-am 
mai auzit vreodată despre Geea. 

Nico a ridicat din umeri. 

— S-a înfuriat când zeii au ajuns la 
conducere. Şi-a luat un nou soț, pe Tartar, zeul 


abisului, și a dat naștere unei rase de uriași. 
Aceștia au încercat să distrugă Muntele Olimp, 
dar zeii i-au învins în cele din urmă. Cel 
puţin... prima dată. 

— Prima dată? a repetat Percy. 

Nico s-a uitat la Hazel. Probabil că n-avea 
intenţia s-o facă să se simtă vinovată, dar asta 
era situaţia. Dacă Percy ar fi aflat adevărul 
despre ea și lucrurile oribile pe care le 
făcuse... 

— Vara trecută, a continuat Nico, Saturn a 
încercat să riposteze. A declanșat un al doilea 
război al Titanilor. Romanii din Tabăra Jupiter 
i-au atacat sălașul de pe Muntele Othrys, pe 
țărmul opus al golfului, și i-au distrus tronul. 
Saturn a dispărut... 

Văzând ce faţă a făcut Percy, a ezitat. Hazel 
avea senzaţia că fratele ei era neliniștit că 
Percy și-ar putea aminti mai multe lucruri. 

— în orice caz, a continuat Nico, probabil că 
Saturn s-a întors în abis. Am crezut că războiul 
s-a încheiat. Acum se pare că înfrângerea 
Titanilor a agitat-o pe Geea, care începe să se 
trezească. Am auzit că uriașii renasc. Dacă vor 
să-i provoace din nou pe zei, o să înceapă, 
probabil, prin a-i distruge pe semizei... 

— I-ai spus asta Reynei? a întrebat Percy. 

— Bineînţeles. 

Nico și-a încleștat maxilarul. 

— Romanii n-au încredere în mine. De aceea 
speram că o să te asculte pe tine. Copiii lui 


Pluto... iară supărare, dar cred că ne consideră 
mai răi decât copiii lui Neptun. Aducem 
ghinion. 

— Au lăsat-o pe Hazel să rămână aici, a 
remarcat Percy. 

— Asta-i altceva, a spus Nico. 

— De ce? 

— Percy, a intervenit Hazel, uriașii nu sunt 
cea mai gravă problemă. Nici măcar... nici 
măcar Geea nu e cea mai gravă problemă. Cea 
mai mare grijă a noastră e ce ai observat la 
gorgone, faptul că nu pot fi omorâte. 

S-a uitat la Nico. Acum se apropia periculos 
de marele ei secret, dar, dintr-un motiv sau 
altul, Hazel avea încredere în Percy. Poate 
pentru că era și el un străin, poate pentru că îl 
salvase pe Frank la râu. Merita să știe cu ce se 
confruntau. 

— Nico și cu mine, a spus temătoare, 
credem că ce se întâmplă este... Moartea nu 
este... 

înainte să apuce să termine, s-a auzit un 
strigăt de pe deal. 

Frank alerga spre ei, îmbrăcat în blugi, 
tricou violet și cu o geacă denim. Era mânjit cu 
vaselină pe mâini de la curăţatul armelor. 

Ca de fiecare dată când îl vedea pe Frank, 
inima lui Hazel a început să bată ca mișcările 
dansului step, ceea ce o irita rău de tot. Sigur, 
era un prieten bun, unul dintre puţinii puști 
din tabără care n-o tratau de parcă ar suferi de 


o boală contagioasă. Dar ea nu-l plăcea în 
felul acela. 

Era cu trei ani mai mare decât ea și nu era 
tocmai Făt-Frumos, din pricina combinației 
ciudate dintre chipul lui de copil și corpul 
îndesat de luptător. Arăta ca un ursuleţ koala 
drăgălaș, plin de mușchi. Faptul că toată 
lumea încerca să-i cupleze - „Cei mai mari 
rataţi din tabără! Sunteţi perfecţi unul pentru 
celălalt“ - o facea pe Hazel și mai hotărâtă să 
nu-l placă. 

Dar inima ei nu ţinea cont de asta și o lua 
razna când Frank era în preajmă. Nu se mai 
simţise așa... de când cu... ei bine, de când cu 
Sammy. 

Oprește-te, și-a zis ea. Ești aici dintr-un 
singur motiv - și nu ca să te-alegi cu un nou 
iubit. 

în plus, Frank nu-i știa secretul. Dacă l-ar fi 
știut, n-ar mai fi fost așa drăguţ cu ea. 

Frank a ajuns la altar. 

— Bună, Nico... 

— Frank. 

Nico a zâmbit. Părea să-l creadă amuzant pe 
Frank, poate pentru că Frank era singurul din 
tabără care nu se simţea stânjenit în preajma 
copiilor lui Pluto. 

— Reyna m-a trimis să-l iau pe Percy, a spus 
Frank. Te-a acceptat Octavian? 

— Da, a zis Percy. Mi-a sacrificat ursuleţul 
panda. 


— Ce... O! Augurul? Da, probabil că ursuleţii 
de pluș au coșmaruri cu tipul ăla. Dar ai fost 
acceptat! Trebuie să te speli înainte de apelul 
de seară. 

Hazel și-a dat seama că soarele apunea 
deasupra dealurilor. Cum de trecuse atât de 
repede ziua? 

— Ai dreptate, a spus ea. Ar fi mai bine să... 

— Frank, a intervenit Nico, ce-ar fi să-l 
conduci tu pe Percy? Hazel și cu mine venim 
imediat. 

A, ah, și-a zis Hazel. A încercat să nu pară 
îngrijorată. 

— E o idee bună, a îngăimat ea. Mergeţi 
înainte, băieţi. Venim și noi. 

Percy l-a mai privit o dată pe Nico, de parcă 
încă încerca să-și aducă aminte de ceva. 

— Mi-ar plăcea să mai vorbesc cu tine. Am 
sentimentul că... 

— Sigur, a fost de acord Nico. Mai târziu. 
Rămân peste noapte. 

— Serios? i-a scăpat lui Hazel. 

Locuitorii taberei aveau să fie încântați - fiul 
lui Neptun și fiul lui Pluto sosind în aceeași zi. 
Acum mai aveau nevoie doar de pisici negre și 
de oglinzi sparte. 

— Du-te, Percy, a spus Nico. Fă-te comod. 

S-a întors spre Hazel, care și-a dat seama că 
de-abia acum urma cea mai urâtă parte a zilei. 

— Am ceva de discutat cu sora mea. 


— îl cunoști, nu-i așa? a spus Hazel. 

Stăteau pe acoperișul templului lui Pluto, 
acoperit cu oase și diamante. Din câte știa 
Hazel, oasele fuseseră dintotdeauna acolo. 
Diamantele apăruseră din vina ei. Dacă stătea 
undeva prea mult sau doar se neliniștea, 
acestea începeau să apară în jurul ei ca 
ciupercile după ploaie. Pietre preţioase în 
valoare de câteva milioane de dolari străluceau 
pe acoperiș, dar, din fericire, ceilalți puști nu 
se atingeau de ele. Știau că nu e bine să fure 
din temple - mai ales din al lui Pluton -, iar 
faunii nu urcau niciodată aici. 

Hazel s-a cutremurat când și-a amintit de 
întâlnirea cu Don din după-amiaza aceea. Dacă 
nu S-ar fi mișcat repede și n-ar fi luat 
diamantul de pe drum... Nu voia să se 
gândească la asta. N-avea nevoie de încă o 
moarte pe conștiință. 

Nico își bălăngănea picioarele ca un copil. 
Tinea alături de el sabia de fier stigian, lângă 
spatha lui Hazel. Privea peste vale, unde 
echipele de constructori lucrau pe Câmpia lui 
Marte, făcând fortificaţii pentru luptele de 
seară. 

— Percy Jackson. 

Rostise numele ca pe o incantaţie. 


— Hazel, trebuie să am grijă ce spun. E 
vorba de lucruri importante. Unele secrete 
trebuie să rămână ascunse. Tu, dintre toţi 


oamenii, ar trebui să înţelegi asta. 

Hazel a simţit cum i se încing obrajii. 

— Dar nu e ca... mine? 

— Nu, a spus Nico. îmi pare rău că nu-ți pot 
spune mai multe. Nu pot interveni. Percy 
trebuie să-și găsească propria cale în această 
tabără. 

— E periculos? a întrebat ea. 

Nico a reușit să schițeze un zâmbet sec. 

— Foarte. Pentru dușmanii săi. Dar nu e o 
amenințare pentru Tabăra Jupiter. Poţi avea 
încredere în el. 

— Așa cum am încredere în tine, a spus 
Hazel cu amărăciune. 

Nico și-a răsucit inelul cu craniu. în jurul lui, 
oasele au început să vibreze de parcă ar fi 
încercat să formeze un schelet nou. Ori de câte 
ori era într-o dispoziţie proastă, Nico avea 
efectul ăsta asupra morţilor, ceva asemănător 
cu blestemul lui Hazel. Ei erau reprezentanţii 
celor două domenii controlate de Pluto: 
moartea și bogăţiile. Uneori, Hazel se gândea 
că Nico fusese favorizat. 

— Uite, știu că-i greu, a spus Nico. Dar mai 
ai o șansă. Poţi să îndrepţi lucrurile. 

— Nimic nu poate fi îndreptat, a spus Hazel. 
Dacă află adevărul despre mine... 

— N-o să-l afle, a promis Nico. O să 
organizeze în curând o misiune. Sunt nevoiţi. 
O să fiu mândru de tine. Crede-mă, Bi... 

S-a oprit, dar Hazel știa că fusese gata să-i 
spună Bianca. Adevărata soră a lui Nico - cea 


alături de care crescuse. Lui Nico îi era dragă 
Hazel, dar ea n-avea să fie niciodată Bianca. 
Hazel era doar varianta cea mai apropiată pe 
care Nico reușise s-o obţină - un premiu de 
consolare din Lumea Subpământeană. 

— îmi pare rău, a spus el. 

Hazel avea un gust metalic în gură, de parcă 
sub limbă i-ar fi răsărit pepite de aur. 

— Atunci povestea despre Moarte e 
adevărată? E vina lui Alcioneu? 

— Cred că da, a zis Nico. Lucrurile se 
înrăutăţesc în Lumea Subpământeană. Tata își 
pierde minţile încercând să ţină lucrurile sub 
control. Din ce spunea Percy despre gorgone, 
lucrurile se înrăutăţesc și aici. Dar de asta ești 
aici. Toate chestiile alea din trecut... poţi să 
scoţi ceva bun din ele. Locul tău e în Tabăra 
Jupiter. 

Asta sunase atât de ridicol, încât Hazel 
aproape că izbucnise în râs. Locul ei nu era 
acolo. Locul ei nici măcar nu era în secolul 
acela. 

Ştia că n-ar fi trebuit să se concentreze 
asupra trecutului, dar și-a amintit de ziua în 
care viața ei de dinainte fusese spulberată. Şi- 
a pierdut cunoștința atât de brusc, că nici n-a 
apucat să spună: „A, ah. “ A călătorit înapoi în 
timp. Nu era un vis sau o viziune. Amintirea i 
s-a înfățișat cu atâta claritate, încât a simţit că 
se afla într-adevăr acolo. 

Se făcea că era la cea mai recentă 
aniversare a ei. Tocmai împlinise treisprezece 


ani. Dar nu era decembrie anul trecut, ci 17 
decembrie 1941, ultima zi când locuise în New 
Orleans. 

<&> CAPITOLUL VI 


Hazel 


Hazel se întorcea singură acasă de la 
grajduri. Deși era o seară rece, era învăluită de 
o senzaţie de căldură. Sammy tocmai o 
sărutase pe obraz. 

Ziua fusese plină de urcușuri și coborâșuri. 
Copiii de la școală o tachinaseră în legătură cu 
mama ei, facând-o vrăjitoare și în multe alte 
feluri. Lucrul ăsta se întâmpla de multă vreme, 
desigur, dar era din ce în ce mai rău. Umblau 
zvonuri despre blestemul lui Hazel. Şcoala se 
numea Academia St. Agnes pentru copii de 
culoare și indieni, nume care nu se schimbase 
de o sută de ani. Asemenea numelui, școala 
ascundea multă cruzime sub poleiala de 
bunătate. 

Hazel nu înţelegea cum era posibil ca 
ceilalți copii negri să fie așa de răi. Ar fi trebuit 
să știe cum stă treaba, de vreme ce și ei 
trebuiau să suporte mereu să fie facuţi în toate 
felurile. Dar strigau la ea și îi furau mâncarea 


la prânz și o întrebau mereu despre faimoasele 
pietre preţioase: „Unde-s diamantele alea 
blestemate, fato? Dă și mie, că altfel o-ncurci!“ 
O dădeau deoparte la ţâșnitoare și aruncau cu 
pietre în ea dacă încerca să se apropie de ei în 
curtea școlii. 

în ciuda faptului că se purtau oribil, Hazel 
nu le-a dat niciodată diamante sau aur. Nu ura 
pe nimeni atât de mult. în plus, avea un 
prieten - Sammy - și asta era de ajuns. 

Lui Sammy îi plăcea să spună în glumă că 
era elevul perfect pentru St. Agnes. Era 
mexicano-american, așa că se considera și de 
culoare și indian. „Ar fi trebuit să-mi dea o 
bursă dublă “, zicea el. 

Nu era mare sau puternic, dar avea un 
zâmbet dement și o făcea pe Hazel să râdă. 

în după-amiază aceea o dusese la grajduri, 
unde lucra ca îngrijitor. Bineînţeles, era un 
club rezervat doar albilor, însă în timpul 
săptămânii era închis și, cum era război, se 
auzea că l-ar închide de tot până când japo- 
nezii ar fi fost rași de pe fața pământului și 
soldaţii s-ar fi întors acasă. Sammy putea s-o 
bage fără probleme pe Hazel în club ca să-l 
ajute la îngrijirea cailor. Din când în când mai 
și călăreau. 

Hazel iubea caii. Păreau singurele vietăţi 
care nu se temeau de ea. Oamenii o urau. 
Pisicile o sâsâiau. Câinii o mârâiau. Până și 
afurisitul de hamster din clasa doamnei Finley 


chițăise îngrozit când îi dăduse un morcov. Dar 
cailor nu le păsa. Când se afla în șa, putea să 
călărească cu o asemenea viteză că n-aveau 
cum să mai apară pietre preţioase în urma ei. 
Aproape că se simţea eliberată de blestem. 

în după-amiaza aceea ieșise cu un armăsar 
roșcat, cu o coamă neagră splendidă. A luat-o 
la galop pe câmpie așa de repede încât l-a 
lăsat pe Sammy în spate. Când a reușit s-o 
ajungă din urmă, nici el, nici calul lui nu mai 
aveau aer. 

— De ce fugi? a râs el. Sper că nu-s chiar 
așa de urât. 

Era prea frig pentru picnic, însă au făcut 
totuși popas sub o magnolie și au legat caii de 
un gard. Sammy îi adusese o brioșă cu o 
lumânare aniversară, care se turtise pe drum, 
dar tot era cea mai drăguță chestie văzută de 
Hazel vreodată. Au rupt-o în două și au mâncat 
amândoi. 

Sammy vorbea despre război. Şi-ar fi dorit 
să fie mai mare ca să poată merge și el. A 
întrebat-o pe Hazel dacă i-ar scrie scrisori 
dacă ar fi soldat și ar pleca peste ocean. 

— Bineînţeles, prostuţule, a spus ea. 

El a zâmbit. Apoi, parcă motivat de un 
impuls spontan, s-a repezit și a sărutat-o pe 
obraz. 

— La mulţi ani, Hazel. 

N-a fost mare lucru. Doar un sărut, și nici 
măcar pe buze. Dar Hazel a simţit că plutește. 
Nu-și amintea limpede cum se întorseseră la 


grajduri sau cum își luase rămas bun de la 
Sammy. El îi spusese: „Ne vedem mâine“, ca 
de obicei. Dar nu l-a mai văzut niciodată. 

Când a ajuns în Cartierul Francez, se 
întuneca. Pe măsură ce se apropia de casă, 
senzaţia de căldură se diminua, fiind înlocuită 


de groază. 
Hazel și mama ei - Regina Mărie, așa cum îi 
plăcea să i se spună - trăiau într-un 


apartament vechi deasupra unui club de jazz. 
In ciuda războiului, în aer plutea o atmosferă 
festivă. Noii recruţii cutreierau străzile râzând 
și vorbind despre lupta împotriva japonezilor. 
își faceau tatuaje în saloane sau își cereau 
iubitele în căsătorie chiar pe trotuar. Unii 
urcau la mama lui Hazel ca să li se citească 
viitorul sau să cumpere amulete de la Mărie 
Levesque, faimoasa regină a amuletelor gris- 
gris. 

„Ai auzit?“, ar fi spus cineva. „Douășcinci de 
cenți pentru talismanul ăsta. L-am dus la un tip 
pe care-l cunosc și zice că e de argint pur. 
Face douăzeci de dolari! Tipa aia care face 
voodoo e nebună!“ 

Pentru o vreme, genul ăsta de discuţii i-a 
adus mulţi clienţi Reginei Mărie. Blestemul lui 
Hazel avansase lent. La început, a părut o 
binecuvântare. Pietrele preţioase și aurul 
apăreau doar din când în când, niciodată în 
cantități mari. Regina Mărie plătea facturile. 
Mâncau friptură la cină o dată pe săptămână. 
Hazel a primit chiar și o rochie nouă. Dar apoi 


au început să circule zvonuri. Localnicii au 
început să observe câte lucruri oribile li se 
întâmplaseră oamenilor care cumpăraseră 
acele talismane sau care fuseseră plătiți cu 
comoara Reginei Mărie. Charlie Gasceaux și-a 
pierdut braţul într-o secerătoare când purta o 
brățară de aur. Domnul Henry de la magazinul 
universal a murit de infarct după ce Regina 
Mărie și-a plătit datoria cu un rubin. 

Oamenii au început să șoptească lucruri 
despre Hazel - despre cum găsea ea bijuteriile 
acelea blestemate mergând pur și simplu pe 
stradă. în vremea aceea, numai cei veniţi din 
alte localităţi îi vizitau mama, și nici ei nu erau 
prea mulți. Mama lui Hazel devenise nervoasă. 
Se uita urât la Hazel. 

Hazel a urcat scările cât mai silențios cu 
putinţă, în caz că mama ei avea un client. în 
clubul de la parter, formaţia își acorda 
instrumentele. Cei ce la brutăria din vecini se 
apucaseră să facă gogoși pentru a doua zi 
dimineaţă, inundând casa scării cu miros de 
unt încins. 

Când a ajuns sus, lui Hazel i s-a părut că 
aude două voci în apartament. Dar când a 
intrat în salon, mama ei era singură la o masă 
de spiritism, cu ochii închiși, ca în transă. 

Hazel o văzuse așa de mai multe ori, 
prefacându-se că vorbește cu spiritele pentru 
clienţii ei, dar niciodată când era singură. 
Regina Mărie îi spusese mereu lui Hazel că 
vrăjitoria ei era „o minciună și o șarlatanie“. 


Nu credea cu adevărat în talismane sau în 
ghicitul viitorului sau în fantome. Era doar o 
artistă, așa cum sunt cântăreţele sau actrițele, 
făcând spectacol pentru bani. 

Dar Hazel știa că mama ei credea în magie. 
Blestemul lui Hazel nu era o șarlatanie. Regina 
Mărie nu voia însă să creadă că era vina ei, că 
era responsabilă într-un fel pentru cum se 
născuse Hazel. 

—  Blestematul de taică-tău e de vină, 
mormăia Regina Mărie când era prost dispusă. 
Cum a venit el aici în costumul ăla argintiu cu 
negru. Singura dată când chiar am invocat un 
spirit, și cu ce m-am ales? Mi-a îndeplinit 
dorinţa și mi-a distrus viaţa. Ar fi trebuit să fiu 
o regină adevărată. E vina lui că ai ajuns așa. 

Nu explica niciodată ce voia să spună și 
Hazel învățase să nu pună întrebări despre 
tatăl ei. Nu facea decât s-o enerveze și mai 
tare pe mama sa. 

în timp ce Hazel se uita la ea, Regina Mărie 
murmura ceva ca pentru sine. Avea chipul 
calm și relaxat. Hazel era uimită de cât de 
frumoasă era, cum stătea acolo fără să fie 
încruntată și fără ridurile de pe frunte. Avea 
un păr bogat, șaten-deschis ca al lui Hazel și 
același ten închis la culoare, maro ca boabele 
de cafea prăjită. Nu purta atunci hainele 
elegante de culoarea șofranului sau brăţările 
de aur pe care și le punea ca să-și impresio- 
neze clienţii, ci doar o rochie albă simplă. 
Totuși, avea un aer regal, stând cu spatele 


drept și demnă în scaunul ei auriu, ca o 
adevărată regină. 

— O să fii în siguranţă acolo, a murmurat ea. 
Departe de zei. 

Hazel și-a înăbușit un țipăt. Glasul venit din 
gura mamei nu era al ei. Semăna cu cel al unei 
femei mai în vârstă. Tonul era calm și liniștitor, 
dar și ferm - ca un hipnotizator care dă ordine. 

Regina Mărie s-a încordat. S-a strâmbat 
când era în transă și apoi a vorbit cu vocea ei 
obișnuită: 

— E prea departe. Prea frig. Prea periculos. 
Mi-a spus să nu fac asta. 

Cealaltă voce i-a răspuns: 

— Ce-a făcut el vreodată pentru tine? Ţi-a 
dăruit un copil otrăvit! Dar putem folosi darul 
ei pentru a face bine. Ne putem răzbuna pe 
zei. In nord o să te afli sub protecţia mea, 
departe de tărâmul zeilor. Fiul meu o să îţi 
devină protector. O să trăiești în sfârșit ca o 
regină. 

Regina Mărie s-a înfiorat. 

— Dar cum rămâne cu Hazel... 

Apoi pe chip i-a apărut un rânjet. Ambele 
glasuri au vorbit deodată, de parcă s-ar fi pus 
de acord în privinţa asta: 

— Un copil otrăvit. 

Hazel a luat-o la fugă pe scări în jos. Inima îi 
bătea cu repeziciune. 

La baza scărilor s-a lovit de un bărbat într- 
un costum închis la culoare. A prins-o de umeri 


cu niște degete puternice și reci. 

— Ușurel, copilă, a spus bărbatul. 

Hazel a observat inelul de argint cu craniu 
de pe degetul lui, apoi țesătura ciudată a 
costumului. în semiîntuneric, lâna neagră 
părea să se miște și să freamăte, în ea 
conturându-se chipuri în agonie, de parcă niște 
suflete pierdute încercau să scape din pliurile 
hainelor sale. 

Avea o cravată neagră cu dungi argintii. 
Cămașa era de un gri ca piatra de mormânt. 
Chipul... Lui Hazel era să-i sară inima din 
piept. Pielea lui albă părea aproape albastră, 
ca laptele rece. Avea o șuviță de păr negru 
unsuros. Zâmbetul era destul de blând, dar 
ochii îi străluceau ca focul și erau furioși, plini 
de o putere sălbatică. Hazel văzuse această 
privire în știrile de la cinema. Omul ăsta arăta 
ca tipul acela îngrozitor, Adolf Hitler. N-avea 
mustață, dar altfel ar fi putut să fie fratele gea- 
măn al lui Hitler - sau tatăl acestuia. 

Hazel a încercat să se desprindă de el. Chiar 
și atunci când bărbatul i-a dat drumul, nu s-a 
putut mișca. Privirea lui a ţintuit-o pe loc. 

— Hazel Levesque, a spus el cu o voce 
melancolică. Ai crescut. 

Hazel a început să tremure. La baza 
scărilor, pardoseala de ciment s-a crăpat sub 
picioarele bărbatului. O piatră strălucitoare a 
ieșit din beton de parcă ar fi fost scuipată de 
pământ ca o sămânță de lubeniță. Bărbatul s-a 


uitat la ea fără să se mire. S-a aplecat. 

— Nu! a strigat Hazel. E blestemată! 

Bărbatul a ridicat piatra - un smarald 
perfect. 

— Da, este. Dar nu și pentru mine. Ce 
frumuseţe... bănuiesc că valorează mai mult 
decât această clădire. 

A băgat smaraldul în buzunar. 

— îmi pare rău de soarta ta, copilă. îmi 
închipui că mă urăști. 

Hazel n-a înţeles. Omul părea trist, de parcă 
ar fi fost responsabil pentru viaţa ei. Atunci și- 
a dat seama: un spirit în argintiu și negru, 
care-i îndeplinise mamei sale dorinţele și-i 
distrusese viaţa. 

A făcut ochii mari. 

— Tu? Tu ești... 

A apucat-o de bărbie. 

— Eu sunt Pluto. Viaţa nu e niciodată 
ușoară pentru copiii mei, dar tu porți o povară 
specială. Acum că ai împlinit treisprezece ani, 
trebuie să luăm măsuri... 

Hazel i-a îndepărtat mâna. 

— Tu mi-ai făcut asta? a întrebat ea. Tu ne- 
ai blestemat pe mine și pe mama? Tu ne-ai 
părăsit? 

O usturau ochii de la lacrimi. Bărbatul acela 
alb și bogat, în costum elegant, era tatăl ei? 
Acum că avea treisprezece ani, își facea 
apariția pentru prima dată și spunea că-i pare 
rău? 

— Eşti malefic! a strigat ea. Ne-ai distrus 


vieţile! 

Pluto și-a mijit ochii. 

— Ce ţi-a spus mama ta, Hazel? Nu ţi-a 
explicat niciodată ce și-a dorit? Nu ţi-a zis de 
ce te-ai născut blestemată? 

Hazel era prea furioasă ca să vorbească, dar 
Pluto părea să-i citească răspunsurile pe chip. 

— Nu... 

A oftat. 

— Bănuiesc că nu. E mult mai ușor să dea 
vina pe mine. 

— Ce vrei să spui? 

Pluto a suspinat. 

— Sărmană  copilă. Te-ai născut prea 
devreme. Nu pot să-ţi citesc limpede viitorul, 
dar într-o bună zi îţi vei găsi rostul. Un urmaș 
de-al lui Neptun va îndepărta blestemul și-ţi va 
aduce liniștea. Mă tem însă că vor mai trece 
mulți ani până atunci... 

Hazel n-a înțeles nimic. înainte să-i 
răspundă, Pluto și-a întins mâna. în palmă i-a 
apărut un caiet de desen și o cutie de creioane 
colorate. 

A 

— înţeleg că-ţi plac arta și călăritul, a spus 
el. Acestea sunt pentru artă. în ce privește 
călăritul... 

I-au sclipit ochii. 

— De asta va trebui să te ocupi singură. 
Acum trebuie să vorbesc cu mama ta. La mulţi 
ani, Hazel. 

S-a întors și a pornit pe scări în sus - așa, 


pur și simplu, de parcă ar fi bifat întâlnirea cu 
Hazel pe lista lui cu lucruri de făcut și acum o 
uitase deja. „La mulţi ani. Du-te desenează 
ceva. Ne vedem peste alţi treisprezece ani.“ 

Era atât de uimită, de furioasă și de 
răvășită, încât rămăsese înțepenită la baza 
treptelor. îi venea să arunce pe jos creioanele 
colorate și să le calce în picioare. Voia să fugă 
după Pluto și să-i tragă un șut. Voia să fugă, 
să-l găsească pe Sammy, să fure un cal, să 
părăsească orașul și să nu se mai întoarcă 
niciodată. Dar n-a făcut niciu- nul din aceste 
lucruri. 

Sus, ușa apartamentului s-a deschis și Pluto 
a intrat. 

Hazel încă mai tremura de la atingerea lui 
rece, dar s-a furișat pe scări în sus ca să vadă 
ce avea de gând să facă. Ce urma să-i spună 
Reginei Mărie? Cine avea să-i răspundă - 
mama lui Hazel sau vocea aceea îngrozitoare? 

Când a ajuns la ușă, Hazel a auzit cum se 
certau. A aruncat o privire înăuntru. Mama ei 
părea să-și fi venit în fire: tipa furioasă, arunca 
cu lucruri prin salon, în timp ce Pluto încerca 
să se înţeleagă cu ea. 

— Mărie, e-o nebunie, a spus el. Nu te voi 
mai putea proteja. 

— Să mă protejezi? a strigat Regina Mărie. 
Când m-ai protejat tu vreodată? 

Costumul închis la culoare al lui Pluto a 
vibrat, ca și cum sufletele prinse în țesătură se 
agitau. 


— Habar n-ai tu, a spus el. Eu v-am ţinut pe 
tine și pe fată în viaţă. Am dușmani peste tot, 
și printre zei și printre oameni. Acum că e 
război, va fi și mai rău. Trebuie să rămâi acolo 
unde pot să... 

— Poliţia crede că sunt o ucigașă! a tipat 
Regina Mărie. Clienţii vor să mă spânzure 
pentru vrăjitorie! Iar Hazel... blestemul e tot 
mai puternic. Protecția ta ne ucide. 

Pluto și-a întins mâinile rugător. 

— Mărie, te rog... 

— Nu! 

Regina Mărie s-a întors spre dulap, a scos o 
valiză din piele și a aruncat-o pe masă. 

— Plecăm, a anunţat ea. N-ai decât să rămâi 
cu protecţia ta. Mergem în nord. 

— Mărie, e o capcană, a avertizat-o Pluto. 
Cine-ţi șoptește în ureche, cine te întoarce 
împotriva mea... 

— Tu m-ai întors împotriva ta! 

A luat o vază de porțelan și a aruncat-o spre 
el. S-a spart pe podea și pietre preţioase s-au 
împrăștiat peste tot - smaralde, rubine, 
diamante. întreaga colecţie a lui Hazel. 

— Nu veţi supravieţui, a spus Pluto. Dacă 
mergeţi în nord, veţi muri amândouă. Prevăd 
asta. 

— leşi afară! a zis ea. 

Hazel și-ar fi dorit ca Pluto să mai stea și să 
se certe. Nu știa despre ce vorbea mama ei, 
dar nu-i plăcea ce auzea. Dar tatăl ei a făcut 
un semn cu mâna-n aer și s-a evaporat... exact 


ca un spirit. 

Regina Mărie a închis ochii. A inspirat 
adânc. Lui Hazel îi era teamă că vocea ciudată 
avea să pună din nou stăpânire pe ea. Dar 
când a vorbit, era vocea ei. 

— Hazel, a spus ea, ieși de după ușa aia. 

Tremurând, Hazel a ascultat-o. A strâns la 
piept caietul de desen și creioanele colorate. 

Mama ei a cercetat-o din priviri cu o 
dezamăgire amară. „Un copil otrăvit“, 
spuseseră vocile. 

— Fă-ţi bagajul, i-a ordonat ea. Ne mutăm. 

— Unde? a întrebat Hazel. 

— în Alaska, a răspuns Regina Mărie. O să 
ai și tu un rost. începem o viaţă nouă. 

După cum vorbise mama ei, sunase de parcă 
urmau să creeze o „viaţă nouă“ pentru 
altcineva - sau altceva. 

— Ce-a vrut Pluto să spună? a întrebat 
Hazel. Chiar e tatăl meu? A zis că ţi-ai pus o 
dorinţă... 

— Du-te la tine în cameră! a strigat mama 
ei. Fă-ţi bagajul! 

Hazel a fugit și, brusc, a fost smulsă din 
trecut. 


Nico o scutura de umeri. 

— Iar ti s-a întâmplat. 

Hazel a clipit. încă se mai aflau pe 
acoperişul templului lui Pluto. Soarele 
coborâse pe cer. în jurul ei mai apăruseră 


câteva diamante și o usturau ochii de la plâns. 

— Îmi pare rău, a murmurat ea. 

— N-ai de ce, a spus Nico. Unde ai fost? 

— În apartamentul mamei. în ziua când ne- 
am mutat. 

Nico a dat din cap. El îi înţelegea trecutul 
mai bine decât majoritatea oamenilor. Și el era 
un copil din anii 1940. Se născuse la doar 
câţiva ani după Hazel și fusese închis într-un 
hotel magic vreme de zeci de ani. Dar trecutul 
lui Hazel era mult mai rău decât al lui Nico. 
Provocase atâta rău și nefericire... 

— Trebuie să încerci să-ţi controlezi aceste 
amintiri, a avertizat-o Nico. Dacă ţi se întâmplă 
asta când ești în luptă... 

— Ştiu, a spus ea. Mă străduiesc. 

Nico i-a strâns mâna. 

— E în regulă. Cred că e un efect secundar 
al... știi tu, al timpului pe care l-ai petrecut în 
Lumea Subpământeană. Să sperăm că o să-ți 
fie mai ușor. 

Hazel nu era așa de sigură. După opt luni, 
momentele când își pierdea cunoștința erau tot 
mai dese, de parcă sufletul ei încerca să 
trăiască deodată în două perioade de timp 
diferite. Nimeni nu se mai întorsese din morți 
înainte - cel puţin nu așa cum se întorsese ea. 
Nico încerca s-o liniștească, dar niciunul nu 
știa ce urma să se întâmple. 

— Nu mai pot să mă întorc în nord, a spus 
Hazel. Nico, dacă trebuie să mă întorc acolo 


unde s-a întâmplat... 

— Totul va fi bine, i-a promis el. De data 
asta vei avea prieteni alături. Percy Jackson... 
joacă și el un rol în povestea asta. Simţi asta, 
nu-i așa? Este o persoană pe care e bine s-o ai 
lângă tine. 

Hazel și-a adus aminte de ce îi spusese Pluto 
cu multă vreme în urmă: „Un urmaș al lui 
Neptun va îndepărta blestemul și-ți va aduce 
liniștea.“ 

Oare Percy era acela? Poate, dar Hazel 
intuia că n-avea să fie atât de ușor. Nu era 
sigură nici că Percy ar fi supravieţuit lucrurilor 
care urmau să se petreacă în nord. 

— De unde a venit? a întrebat ea. De ce 
toate fantomele îi spun „grecul“? 

Până să-i răspundă Nico, de dincolo de râu 
s-a auzit sunet de corn. Legionarii se adunau la 
apelul de seară. 

— Ar fi bine să mergem și noi, a spus Nico. 
Am impresia că jocurile de război din seara 
asta vor fi interesante. 

<ă>» CAPITOLUL VII 


Hazel 


Pe drumul de întoarcere, Hazel s-a 


împiedicat de un lingou de aur. 

N-ar fi trebuit să alerge atât de repede, dar 
îi era frică să nu întârzie la apelul de seară. în 
cohorta a V-a erau cei mai de treabă centurioni 
din tabără. Totuși, chiar și ei ar fi trebuit s-o 
pedepsească dacă ar fi întârziat. Pedepsele 
romanilor erau aspre: să freci străzile cu o 
periuţă de dinţi, să cureţi ţarcurile taurilor din 
Colosseum, să fii cusut într-un sac plin de 
nevăstuici furioase și aruncat în Tibrul Mic - 
opţiunile nu erau grozave. 

Lingoul de aur apăruse din pământ la ţanc 
ca să-l lovească ea cu piciorul. Nico a încercat 
s-o prindă, dar ea a căzut și și-a julit mâinile. 

— Eşti bine? 

Nico a îngenuncheat lângă ea și a întins 
mâna după lingoul de aur. 

— Nu! l-a oprit Hazel. 

Nico a înlemnit. 

— Mda. Scuze. Doar că... Sfinte Sisoie. 
Chestia aia e imensă. 

A scos o sticluță cu nectar din geaca lui de 
aviator și a turnat puţin pe mâinile lui Hazel. 
Imediat, tăieturile au început să se vindece. 


— Te poţi ţine pe picioare? 

A ajutat-o să se ridice. Amândoi se uitau la 
lingou. Era cât o pâine de mare, marcat cu o 
serie și cuvintele TREZORERIA SUA. 

Nico a clătinat din cap. 

— Pentru numele lui Tartar, cum a ajuns...? 

— Nu știu, a spus Hazel necăjită. Ar fi putut 


fi îngropat acolo de hoţi sau poate a căzut 
dintr-o căruță acum o sută de ani. Poate c-a 
ajuns aici din seiful celei mai apropiate bănci. 
Orice ar fi în pământ, dacă sunt în preajmă... 
iese la suprafaţă. Şi cu cât e mai valoros... 

— Cu atât e mai periculos. 

Nico s-a încruntat. 

— Ar trebui să-l acoperim? Dacă îl găsesc 
faunii... 

Hazel și-a imaginat cum din drum se ridică 
un nor de fum ca după o explozie, iar faunii 
arşi sunt azvârliţi în toate direcţiile. Era prea 
sinistru să se gândească la asta. 

— Ar trebui să intre la loc în pământ după 
ce plec, în cele din urmă, dar ca să fiu sigură... 

Mai făcuse asta, dar niciodată cu un obiect 
atât de greu și dens. A întins degetul spre 
lingoul de aur și a încercat să se concentreze. 

Aurul s-a ridicat de la pământ. Ea și-a 
îndreptat mânia asupra lui, ceea ce nu era 
greu - ura aurul acela, își ura blestemul, ura să 
se gândească la trecutul ei și la toate 
momentele în care dăduse greș. A simţit furni- 
cături în degete. Lingoul de aur s-a încălzit și 
strălucea. 

Lui Nico i s-a pus un nod în gât. 

— Ăăă... Hazel, eşti sigură...? 

Ea a strâns pumnul. Aurul s-a îndoit de 
parcă ar fi fost din plastilină. Hazel l-a modelat 
într-un inel uriaș, diform. Apoi și-a îndreptat 
mâna în jos. Gogoașa de un milion de dolari a 
intrat în pământ. S-a scufundat adânc, lăsând 


în urmă doar un petic afânat. 

Nico a făcut ochii cât cepele. 

— A fost... înfricoșător. 

Lui Hazel nu i se părea că era atât de 
impresionant în comparaţie cu puterile unui tip 
care putea să învie schelete și să scoale 
oamenii din morţi, dar i-a plăcut să-l surprindă 
și ea o dată. 

în tabără s-au auzit din nou cornurile. 
Cohortele urmau să înceapă să răspundă la 
apel, iar Hazel n-avea chef să fie cusută într-un 
sac cu nevăstuici. 

— Grăbește-te! i-a spus lui Nico și au 
alergat spre porti. 


Când Hazel văzuse pentru prima dată 
legiunea adu- nându-se, fusese atât de 
intimidată, încât aproape că fugise înapoi să se 
ascundă în barăci. Chiar și după nouă luni 
petrecute în tabără, încă i se părea o priveliște 
impresionantă. 

Primele patru cohorte, fiecare cu câte 
patruzeci de copii puternici, stăteau înșirate în 
faţa barăcilor de pe ambele părţi ale Viei 
Praetoria. Cohorta a V-a se adunase chiar la 
capăt, vizavi de principia, pentru că barăcile 
lor erau înghesuite în colţul din spate al 
taberei, lângă grajduri și latrine. Hazel a 
trebuit să alerge tocmai prin mijlocul legiunii 
ca să ajungă la locul ei. 

Locuitorii taberei erau îmbrăcaţi de luptă. 
Zalele lustruite și apărătorile pentru picioare 


străluceau peste tricourile violet și blugi. 
Coifurile erau decorate cu cranii și săbii 
încrucișate. Chiar și bocancii lor militari din 
piele arătau feroce, cu ţepi în talpă, fiind 
excelenți pentru marșurile prin noroi sau 
pentru a călca dușmanii în picioare. 

In fața legionarilor, ca un șir de piese de 
domino uriașe, stăteau scuturile lor roșii și 
aurii, fiecare de mărimea unei uși de frigider. 
Fiecare legionar purta o suliță asemănătoare 
unui harpon numităpiZum,  ogladius, un 
pumnal și în jur de o sută de kilograme de alte 
echipamente. Dacă nu erai în formă când te 
înrolai în legiune, situația se schimba în scurtă 
vreme. Simplul fapt că um- blai în armură 
echivala cu un antrenament complet. 

Hazel și Nico au trecut în fugă exact când 
toată lumea lua poziția de drepţi, așa că 
intrarea lor a sărit tare în ochi. Pașii le 
răsunau pe pietre. Hazel a încercat să evite 
contactul vizual, dar l-a surprins pe Octavian, 
din fruntea Cohortei I, zâmbindu-i 
compătimitor, având un aer îngâmfat purtând 
coiful lui de centurion cu panaș și o duzină de 
medalii pe piept. 

Hazel încă fierbea după amenințările de 
șantaj de mai devreme. Tâmpitul de augur și 
darul său de-a face profeţii - dintre toţi cei din 
tabără, de ce trebuise să fie tocmai el cel care-i 
descoperise secretele? Era sigură că ar fi 
pârât-o cu săptămâni în urmă dacă n-ar fi știut 


că era mai bine s-o aibă la mână. l-ar fi plăcut 
să păstreze lingoul de aur ca să-l pocnească cu 
el în faţă. 

A alergat pe lângă Reyna, care tropotea 
înainte și înapoi pe pegasul ei, Scipio, poreclit 
Skippy", pentru că avea culoarea untului de 
arahide. Câinii de fier, Aurum și Argentum, se 
agitau pe lângă ea. Pelerina violetă de ofiţer 
flutura în urma ei. 

— Hazel Levesque, a spus ea, mă bucur că 
ni te-ai putut alătura. 

Hazel știa că nu trebuie să-i răspundă. îi 
lipsea cea mai mare parte a echipamentului, 
dar s-a grăbit să se așeze la locul ei alături de 
Frank și să ia poziţia de drepţi. Centurionul 
lor, un tip masiv în vârstă de șaptesprezece ani 
pe nume Dakota, tocmai îi citea numele - 
ultimul de pe listă. 

— Prezent! a strigat ea. 

Slavă zeilor. Practic, nu întârziase. 

Nico s-a apropiat de Percy Jackson, care 
stătea retras într-o parte, alături de două 
gărzi. Părul lui Percy era umed de la baie. își 
pusese haine curate, dar părea tot neliniștit. 
Hazel nu-l putea învinui. Urma să fie prezen- 
tat unui grup de 200 de copii înarmați. 

Larii au venit ultimii. Siluetele lor violete 
pâlpâiau în timp ce își căutau locul. Aveau 
obiceiul enervant de-a sta doar pe jumătate în 


II Skippy este o marcă de unt de arahide din 
Statele Unite ale Americii (n. red.). 


corpul unor oameni vii, așa că trupele arătau 
ca o fotografie neclară, dar în cele din urmă 
centurionii i-au pus la punct. 

Octavian a strigat: 

— Culori! 

Stegarii au pășit în faţă. Purtau pelerine din 
piele de leu și aveau prăjini decorate cu 
emblemele fiecărei cohorte. Ultimul care și-a 
prezentat stindardul a fost Jacob, purtătorul 
vulturului legiunii. Avea o prăjină lungă, cu 
absolut nimic în vârf. Ar fi trebuit să fie o mare 
onoare, dar era clar că Jacob o detesta. Chiar 
dacă Reyna insista să se păstreze tradiţia, de 
fiecare dată când ridica prăjina iară vultur, 
Hazel simțea cum legiunea era străbătută de 
un fior de jenă. 

Reyna și-a strunit pegasul. 

— Romani! a strigat ea. Probabil că aţi auzit 
despre invazia de astăzi. Două gorgone au fost 
aruncate în râu de un nou venit, Percy Jackson. 
însăși Iunona l-a călăuzit aici și l-a prezentat 
drept fiu al lui Neptun. 

Puștii din rândurile din spate și-au întins 
gâturile ca să-l vadă pe Percy. El a ridicat 
mâna și a spus: 

— Bună. 

— El vrea să se alăture legiunii, a continuat 
Reyna. Ce zice augurul? 

— Am citit în măruntaie! a anuntat 
Octavian, de parcă n-ar fi sfâșiat o pernă în 
formă de urs panda, ci ar fi ucis un leu cu 


mâinile goale. Semnele sunt favorabile. E apt 
pentru serviciul militar! 

Copiii au strigat: 

— Ave! Să trăiască! 

Frank a întârziat puţin cu cwe-ul lui, așa că 
s-a auzit ca un ecou piţigăiat. Ceilalţi legionari 
au chicotit. 

Reyna le-a făcut semn ofițerilor de rang înalt 
să înainteze - câte unul din fiecare cohortă. 
Octavian, centurionul cu cel mai înalt grad, s-a 
întors spre Percy 

— Recrut, a întrebat el, ai acreditări? 
Scrisori de recomandare? 

Hazel și-a amintit cum fusese la sosirea ei. 
Mulţi copii aduceau scrisori de la semizei mai 
în vârstă, de la adulţi veterani în tabără. Unii 
recruți aveau sponsori bogaţi și celebri. Alţii 
erau rezidenţi la a treia sau a patra generaţie. 
O scrisoare favorabilă îți putea aduce un loc în 
cohortele mai bune, uneori chiar funcţii spe- 
ciale, cum ar fi cea de mesager al legiunii, care 
te scuteau de muncile de jos, ca săparea de 
șanțuri sau conjugarea verbelor latine. 

Percy și-a mutat greutatea de pe un picior 
pe altul. 

— Scrisori? Ăăă... nu. 

Octavian a strâmbat din nas. 

„Nu-i corect!“ îi venea lui Hazel să strige. 
Percy adusese o zeiță în tabără. Ce 
recomandare mai bună ţi-ai fi dorit? Dar 
familia lui Octavian trimisese copii în tabără de 


peste un secol. îi plăcea să le reamintească 
recruţilor că erau mai puţin importanţi decât 
el. 

— N-are scrisori, a zis Octavian cu regret. 
Garantează vreun legionar pentru el? 

— Eu! (Frank a făcut un pas înainte.) Mi-a 
salvat viaţa! 

Imediat s-au auzit strigăte de protest din 
partea celorlalte cohorte. Reyna a ridicat mâna 
cerând să se facă liniște și l-a privit pe Frank. 

— Frank Zhang, a spus ea, e a doua oară 
când îți reamintesc azi că ești în probatio. 
Părintele tău divin nici măcar nu te-a 
revendicat încă. Nu ești în măsură să garantezi 
pentru un rezident până nu-ţi câştigi prima 
liniuţă. 

Frank a părut jenat de moarte. 

Hazel nu-l putea abandona. A ieșit din rând 
Și a zis: 

— Frank vrea să spună că Percy ne-a salvat 
amândurora vieţile. Sunt membră cu drepturi 
depline a legiunii. Garantez eu pentru Percy 
Jackson. 

Frank a privit-o cu recunoștință, dar ceilalți 
puști au început să vocifereze. Hazel era la 
limita eligibilităţii, își primise liniuţa cu doar 
câteva săptămâni în urmă, iar „fapta de vitejie“ 
pentru care o primise fusese în mare parte un 
accident. în plus, era o fiică de-a lui Pluto și 
membră a cohortei a V-a, cea mai lipsită de 
glorie. Nu-i prea facea lui Percy o favoare, 


oferindu-i sprijinul. 

Reyna a strâmbat din nas, dar s-a întors 
spre Octa- vian. Augurul a zâmbit și a ridicat 
din umeri, de parcă ideea asta l-ar fi amuzat. 

De ce nu? și-a zis Hazel. In Cohorta a V-a 
Percy ar fi reprezentat o amenințare mai mică, 
iar lui Octavian îi plăcea să-și ţină toţi 
dușmanii laolaltă. 

— Foarte bine, a anunţat Reyna. Hazel 
Levesque, poţi să garantezi pentru recrut. 
Cohorta ta îl primește? 

Celelalte cohorte au început să tușească, 
încercând să nu râdă. Hazel știa ce gândeau: 
„încă un ratat într-a V-a. “ 

Frank a lovit cu scutul de pământ. Ceilalţi 
membri ai Cohortei a V-a i-au urmat exemplul, 
deși nu păreau foarte entuziasmați. Centurionii 
lor, Dakota și Gwen, și-au încrucișat îndureraţi 
privirile, vrând parcă să spună: „Nu se mai 
termină.“ 

— Cohorta mea a decis, a spus Dakota. 
Acceptăm recrutul. 

Reyna l-a privit pe Percy cu milă. 

— Felicitări, Percy Jackson. Ești în probatio. 
O să primeşti o plăcuţă cu numele și cohorta. 
Peste un an sau de îndată ce vei săvârși o faptă 
de vitejie, vei deveni membru cu drepturi 
depline al Legiunii a XH-a Fulmi- nata. Slujește 
Roma, respectă regulile legiunii și apără 
tabăra cu onoare. Senatus  Populusque 
Romanus! 


Restul legiunii a repetat cuvintele ei. 

Reyna s-a îndepărtat de Percy călare pe 
pegas, de parcă s-ar fi bucurat c-a terminat cu 
el. Skippy și-a deschis aripile frumoase. Hazel 
n-a putut să nu simtă un val de invidie. Ar fi 
dat orice pentru un cal ca acela, dar asta n- 
avea să se întâmple niciodată. Caii erau doar 
pentru ofițeri sau pentru cavaleria barbară, nu 
pentru legionarii romani. 

— Centurioni, a spus Reyna, voi și trupele 
voastre aveţi o oră pentru cină. Apoi ne 
întâlnim pe Câmpul lui Marte. Cohortele I și a 
Il-a o să apere. A Ill-a, a IV-a șia V-a o să 
atace. Noroc! 

S-au auzit strigăte mai puternice, pentru 
lupte și pentru cină. Cohortele au rupt 
rândurile și au alergat spre sala de mese. 

Hazel i-a făcut semn lui Percy, care 
străbătea mulţimea alături de Nico. Spre 
surprinderea lui Hazel, Nico se luminase la 
faţă. 

— Bună treabă, surioară, a spus el. Ti-a 
trebuit ceva curaj să garantezi pentru el. 

Nu-i mai spusese niciodată surioară. S-a 
întrebat dacă așa-i spunea și Biancăi. 

Una dintre gărzi i-a dat lui Percy plăcuţa cu 
numele. Percy și-a prins-o la colierul din piele 
cu mărgele ciudate. 

— Mulţumesc, Hazel, a spus el. Ce 
înseamnă mai exact asta... că garantezi pentru 
mine? 


v 


— Garantez că o să te comporti 
corespunzător, a explicat Hazel. Te învăţ 
regulile, îti răspund la întrebări, mă asigur că 
nu faci legiunea de ruşine. 

— Şi... dacă se întâmplă să greşesc cu ceva? 

— Atunci sunt ucisă Împreună cu tine, a 
spus Hazel. Ti-e foame? Hai să mâncăm. 

CAPITOLUL VIII 


Hazel 


Măcar mâncarea din tabără era bună. 
Rezidenții erau serviţi de nimfele invizibile ale 
vântului - aurae - care păreau să știe exact ce 
voia fiecare. Suflau farfuriile și cupele cu 
viteză, făcând ca sala de mese să semene cu 
un uragan delicios. Dacă te ridicai prea 
repede, riscai să fii bombardat cu boabe de 
fasole sau lovit de friptură la tavă. 

Hazel și-a luat tocăniţță de creveţi - 
mâncarea ei preferată, liniștitoare. O facea să 
se gândească la vremurile când era mică și 
locuia în New Orleans, înainte să apară 
blestemul și mama ei să devină nervoasă. 
Percy și-a luat un cheeseburger și un suc cu 
aspect ciudat, de un albastru aprins. Hazel n-a 
înţeles de ce, dar Percy a băut o înghiţitură și 
a zâmbit cu toată gura. 


— Chestia asta mă face fericit, a spus el. Nu 
știu de ce... dar ăsta e adevărul. 

Doar pentru o clipă, una dintre nimfele 
vântului a devenit vizibilă - o fetiță cu aspect 
de elf, cu o rochie de mătase albă. A chicotit 
când i-a umplut lui Percy paharul, apoi a 
dispărut purtată de o pală de vânt. 

Sala de mese părea deosebit de zgomotoasă 
în seara aceea. Râsetele ricoșau din pereţi. 
Steagurile de luptă atârnate de grinzile de 
cedru fluturau când nimfele umblau de colo 
colo, umplând farfuriile. Rezidenţii serveau 
cina în stil roman, așezați pe divane în jurul 
meselor joase. Copiii se ridicau încontinuu și 
făceau schimb de locuri, răspândind zvonuri 
despre cine plăcea pe cine și tot felul de alte 
bârfe. 

Ca de obicei, cohorta a V-a ocupa locul cel 
mai puțin important. Mesele lor se aflau în 
spatele sălii de mese, lângă bucătărie. Masa lui 
Hazel era întotdeauna cea mai puţin 
aglomerată. în seara aceea, erau doar ea și 
Frank, ca de obicei, cu Percy și Nico și 
centurionul lor, Dakota, care stătea acolo, 
pentru că se simţea obligat să-l facă pe noul 
recrut să se simtă binevenit, s-a gândit Hazel. 

Dakota s-a întins posac pe divan, punându-și 
zahăr în băutură și dând-o pe gât. Era un tip 
vânjos, cu păr negru și cu ochi poziţionaţi cam 
strâmb, așa că Hazel avea senzaţia că lumea 
era înclinată ori de câte ori se uita la el. Nu 


era semn bun că bea atât de mult, atât de 
devreme. 

— Bun. A râgâit, fluturând pocalul. Bine ai 
venit la Percy, petrecere. S-a încruntat. 
Petrecere, Percy. Mă rog. 

— Oh... mulţumesc, a spus Percy, dar 
atenţia lui era îndreptată asupra lui Nico. Mă 
întrebam dacă am putea să stăm de vorbă, știi 
tu... despre unde te-am mai văzut. 

— Sigur, a răspuns Nico un pic prea repede. 
Chestia e că îmi petrec majoritatea timpului în 
Lumea Subpământeană. Așadar, dacă nu te-am 
întâlnit acolo... 

Dakota a râgâit. 

— I se spune ambasadorul lui Pluto. Reyna 
nu știe niciodată ce să facă cu el când ne 
vizitează. Ar fi trebuit să vezi ce faţă a făcut 
când a apărut cu Hazel și i-a cerut Reynei s-o 
primească. Aăă... fără supărare. 

— Nu mă supăr. 

Nico a părut ușurat să schimbe subiectul. 

— Dakota a fost de mare ajutor, a susţinut-o 
pe Hazel. 

Dakota s-a înroșit. 

— Da, păi... Părea o copilă de treabă. S-a 
dovedit că am avut dreptate. Luna trecută, 
când m-a salvat de... ăăă... știi tu. 

— O, doamne! 

Frank și-a ridicat privirea din farfuria cu 
pește și cartofi prăjiţi. 

— Percy, ar fi trebuit s-o vezi! Așa s-a ales 
Hazel cu liniuţa. Unicornii au hotărât să ia cu 


asalt... 

— N-a fost mare lucru, a spus Hazel. 

— Ce zici? a protestat Frank. Dakota ar fi 
fost călcat în picioare! Te-ai pus în calea lor, i- 
ai gonit și i-ai salvat pielea. N-am mai văzut 
așa ceva. 

Hazel și-a mușcat buza. Nu-i plăcea să 
discute despre asta și se simţea stânjenită că 
Frank vorbea de ea ca de un erou. în realitate, 
se temuse ca unicornii să nu se rănească din 
cauza panicii create. Coamele lor erau din 
metale preţioase - din argint și aur -, așa c-a 
reușit să-i îndepărteze prin puterea minții, 
manevrând animalele de coarne, ghidându-le 
spre grajduri. Așa își câștigase locul în tabără, 
dar au apărut și zvonuri despre puterile ei 
ciudate - zvonuri care îi aminteau de neplă- 
cutele vremuri de demult. 

Percy a cercetat-o din priviri. Ochii lui verzi 
ca marea o tulburau. 

— Tu și Nico aţi crescut împreună? a 
întrebat el. 

— Nu, a răspuns Nico în locul ei. Am aflat 
doar de curând că Hazel e sora mea. E din 
New Orleans. 

Era adevărat, desigur, însă nu era întregul 
adevăr. Nico lăsa impresia că o întâlnise în 
New Orleansul modern și o adusese în tabără. 
Era mai simplu așa decât să spună ce se 
întâmplase cu adevărat. 

Hazel încercase să se dea drept un copil 
modern. N-a fost ușor. Din fericire, semizeii nu 


foloseau prea multă tehnologie în tabără. 
Puterile lor făceau dispozitivele electronice s-o 
ia razna. Dar prima dată când a plecat în 
permisie în Berkeley, aproape a făcut infarct. 
Televizoare, calculatoare, iPod-uri, Internet... 
S-a bucurat să se întoarcă în lumea 
fantomelor, a unicornilor și zeilor. Părea mult 
mai puţin ireal decât secolul douăzeci și unu. 

Nico încă vorbea despre copiii lui Pluto. 

— Nu suntem mulţi, a spus el, așa că 
trebuie să rămânem uniţi. Când am găsit-o pe 
Hazel... 

— Mai ai și alte surori? l-a întrebat Percy de 
parcă ar fi știut răspunsul. 

Hazel devenise din nou curioasă să afle când 
se întâlnise el cu Nico și ce-i ascundea fratele 
ei. 

— Una, a recunoscut Nico. Dar a murit. I- 
am văzut de câteva ori spiritul în Lumea 
Subpământeană, doar că ultima oară când am 
fost acolo... 

Ca s-o aducă înapoi, s-a gândit Hazel, deși 
Nico n-a spus-o. 

— Ea nu mai era. 

Vocea lui Nico s-a înăsprit. 

— Fusese pe Câmpiile Elizee, un fel de 
paradis al Lumii Subpământene, dar ea a ales 
să reînvie într-o viață nouă. Acum nu o voi mai 
vedea niciodată. Am avut noroc s-o întâlnesc 
pe Hazel... în New Orleans, vreau să spun. 

Dakota a mormăit. 

— Asta dacă nu dai crezare zvonurilor. Nu 


spun că eu le cred. 

— Zvonuri? a întrebat Percy. 

Din capătul celălalt al sălii, Don faunul a 
strigat: 

— Hazel! 

Hazel s-a bucurat foarte tare să-l vadă pe 
faun. N-avea voie în tabără, dar găsea mereu o 
cale să intre. Și-a croit drum spre masa lor, 
zâmbindu-le tuturor, furând mâncare de pe 
farfurii și arătând spre câte un locuitor al 
taberei: 

— Hei! Sună-mă! 

O pizza zburătoare l-a izbit în cap și a 
dispărut după un divan. Apoi a reapărut, tot cu 
zâmbetul pe buze, și s-a îndreptat spre ei. 

— Preferata mea! 

Mirosea ca o capră umedă învelită în brânză 
veche. S-a aplecat peste divane să vadă ce 
mâncau. 

— Spune, nou-venitule, mănânci chestia aia? 

Percy s-a încruntat. 

—  Faunii nu sunt vegetarieni? 

— Nu cheeseburgerul, omule! Farfuria! 

A adulmecat părul lui Percy. 

— Hei... a ce miroase? 

— Don! a spus Hazel. Nu fi nepoliticos. 

— Nu, prietene, eu doar... 

Zeul casei lor, Vitellius, s-a materializat 
pâlpâind, afundat pe jumătate în divanul lui 
Frank. 

— Fauni în seda de mese! Unde-o să 


ajungem? Cen- turionule Dakota, fa-ţi datoria! 

— Mi-o fac, a mormăit Dakota în farfurie. 
lau cina! 

Don încă îl mai adulmeca pe Percy. 

— Omule, ai o legătură empatică cu un 
faun! 

Percy s-a tras de lângă el. 

— Ce am? 

— O legătură empatică! E tare slabă, de 
parcă cineva ar fi reprimat-o, dar... 

— Știu! a spus Nico ridicându-se brusc. 
Hazel, ce-ai zice ca tu și Frank să vă faceţi 
timp să-l puneţi la curent pe Percy? Dakota și 
cu mine putem merge la masa pretorului. Don 
și Vitellius, veniţi și voi. Putem face strategii 
pentru jocurile de război. 

— Strategii despre cum să pierdem? a 
murmurat Dakota. 

— Mesagerul morţii are dreptate, a spus 
Vitellius. Legiunea asta luptă mai prost decât a 
facut-o în Iudeea și atunci a fost prima dată 
când ne-am pierdut vulturul. Păi dacă eram eu 
la conducere... 

— Aș putea să mănânc mai întâi tacâmurile? 
a întrebat Don. 

— Hai să mergem! 

Nico s-a ridicat și i-a apucat pe Don și 
Vitellius de urechi. 

Cu excepţia lui Nico, nimeni nu-i putea 
atinge pe lari. Vitellius fierbea de nervi când fu 
târât spre masa pretorului. 


— Au, a protestat Don. Prietene, ai grijă la 
freză! 

— Haide, Dakota! a strigat Nico peste 
umăr. 

Centurionul s-a ridicat fără niciun chef. S-a 
șters la gură - degeaba, de vreme ce era mereu 
roșie. 

— Revin. 

S-a scuturat ca un câine care încearcă să se 
usuce. Apoi s-a îndepărtat împleticindu-se, cu 
băutura curgân- du-i din pocal. 

— Ce-a fost asta? a întrebat Percy. Și care-i 
treaba cu Dakota? 

Frank a oftat. 

— E în regulă. E fiul lui Bacchus, zeul 
vinului. Are o problemă cu alcoolul. 

Percy a făcut ochii mari. 

— îl lăsaţi să bea vin? 

— Pe toţi zeii, nu! a spus Hazel. Asta ar fi 
un dezastru. E dependent de Kool-Aid roșu. îl 
bea cu de trei ori mai mult zahăr și deja are 
ADHD... ştii tu, deficit de atenție, 
hiperactivitate. într-o bună zi o să-i explodeze 
capul. 

Percy s-a uitat spre masa pretorului. 
Majoritatea ofiţerilor de rang înalt erau 
cufundaţi într-o discuţie cu Reyna. Nico și cei 
doi prizonieri ai lui, Don și Vitellius, stăteau 
într-o margine. Dakota alerga înainte și înapoi 
pe lângă un șir de scuturi stivuite, lovind cu 
pocalul în ele ca într-un xilofon. 


— ADHD, a spus Percy. Serios? 

Hazel a încercat să nu râdă. 

— Păi... cei mai mulţi semizei au asta. Sau 
sunt dis- lexici. Dacă ești semizeu, creierul tău 
funcționează altfel. Doar și tu spuneai că ai 
avut probleme cu cititul. 

— Şi voi sunteţi așa? a întrebat Percy. 

— Nu știu, a recunoscut Hazel. Poate. Pe 
vremea mea, copiii ca noi erau consideraţi 
leneși. 

Percy s-a încruntat. 

— Pe vremea ta? 

Hazel s-a blestemat în gând. Din fericire 
pentru ea, Frank a spus: 

— Aș vrea să am ADHD sau dislexie. Am 
doar intoleranţă la lactoză. 

Percy a zâmbit. 

— Serios? 

Poate că Frank era cel mai caraghios 
semizeu, dar Hazel îl considera drăguţ când se 
bosumfla. I s-au pleoștit umerii. 

— Şi ce-mi mai place îngheţata... 

Percy a izbucnit în râs. Hazel a făcut la fel. 
Era plăcut să ia cina și să simtă că se află 
printre prieteni. 

— Bine, spuneti-mi, a zis Percy, de ce-i așa 
rău să faci parte din Cohorta a V-a? Sunteţi 
minunati. 

Complimentul i-a dat lui Hazel furnicături în 
degetele de la picioare. 

— E... complicat. Pe lângă faptul că sunt 


copilul lui Pluto, îmi doresc să călăresc. 

— De aceea folosești o sabie de cavalerie? 

Ea a aprobat din cap. 

— Presupun că e o prostie. O dorință de-a 
mea. Există un singur pegas în tabără, al 
Reynei. Unicornii sunt ţinuţi doar pentru 
leacuri, pentru că bucăţile de corn te vindecă 
de otravă și alte lucruri. Oricum, luptele ro- 
mane sunt purtate doar de pedestrași. 
Cavaleria... e privită cu dispreţ. Așa că mă 
dispreţuiesc și pe mine. 

— Ei au de pierdut, a spus Percy. Dar tu, 
Frank? 

— Trag cu arcul, a murmurat el. Nu le place 
nici asta, numai dacă nu ești copilul lui Apollo. 
Atunci ai o scuză. Sper că tatăl meu e Apollo, 
dar nu știu. Nu mă prea pricep la poezie. Și nu 
sunt sigur că vreau să fiu rudă cu Octavian. 

— Te înţeleg, a spus Percy. Dar ești un 
arcaș excelent, am văzut cum le-ai ciuruit pe 
gorgone! Nu te gândi la ce cred alţii. 

Frank s-a făcut roșu la faţă ca Kool-Aid-ul lui 
Dakota. 

— Mi-ar plăcea să pot. Toţi cred că ar trebui 
să fiu spadasin, pentru că sunt mare și voinic. 

Și-a privit corpul de parcă nu-i venea să 
creadă că era al lui. 

— Ei spun că sunt prea îndesat să fiu arcaș. 
Poate dacă voi fi revendicat vreodată de tata... 

Au mâncat în tăcere câteva minute. Un tată 
care nu te revendică... Hazel știa cum era. 
Simţea că și Percy înţelegea. 


— Ai întrebat despre a V-a, a spus ea în cele 
din urmă. De ce e cea mai rea cohortă. Așa 
stau lucrurile de dinainte să venim noi. 

A arătat spre peretele din spate, unde erau 
expuse steagurile legiunii. 

— Vezi stâlpul gol din mijloc? 

— Vulturul, a zis Percy. 

Hazel a fost uimită. 

— De unde ai știut? 

Percy a ridicat din umeri. 

— Vitellius a zis că legiunea și-a pierdut 
vulturul cu mult timp în urmă... pentru prima 
dată, a spus el, de parcă asta ar fi fost o mare 
rușine. Bănuiesc că acela lipsește. Și judecând 
după discuţia pe care ai avut-o cu Reyna mai 
devreme, bănuiesc că vulturul vostru a mai 
fost pierdut o dată recent și că Cohorta a V-a a 
avut ceva de-a face cu asta. 

Hazel și-a zis în gând că nu trebuie să-l mai 
subestimeze pe Percy. Când venise i se păruse 
cam tont cu toate întrebările lui - despre 
Sărbătoarea Fortunei și restul -, dar, evident, 
era mai deștept decât lăsa să se vadă. 

— Ai dreptate, a spus ea. Fix așa s-a 
întâmplat. 

— Deci, ce-i cu vulturul ăsta? De ce e așa 
important? Frank s-a uitat în jur să se asigure 
că nu trăgea nimeni cu urechea. 

— Este simbolul taberei, un vultur mare de 
aur. Se presupune că ne protejează în luptă și 
bagă spaima în dușmani. Vulturul fiecărei 


legiuni îi dă acesteia tot soiul de puteri, iar ale 
noastre vin tocmai de la Jupiter. Se pare că 
Iulius Cezar a poreclit legiunea noastră „Ful- 
minata“, adică înarmată cu fulgere, datorită 
puterii pe care o avea vulturul. 

— Nu-mi plac fulgerele, a spus Percy. 

— în fine, a zis Hazel, asta nu ne-a făcut 
invincibili. Legiunea a Xll-a a pierdut vulturul 
pentru prima oară demult, în timpul Marii 
Revolte a Evreilor. 

— Cred că am văzut un film despre asta, a 
spus Percy. 

Hazel a ridicat din umeri. 

— Se prea poate. Sunt multe cărți și filme 
despre cum și-au pierdut legiunile vulturii. Din 
păcate, s-a întâmplat de multe ori. Vulturul a 
fost atât de important... ei bine, arheologii n-au 
descoperit niciodată vreun vultur din Roma 
Antică. Fiecare legiune și-l păzea pe-al ei până 
la ultimul om, pentru că era încărcat cu putere 
de către zei. Mai bine îl ascundeau sau îl 
topeau decât să-l predea inamicului. Legiunea 
a Xll-a a avut noroc prima dată. Ne-am 
recuperat vulturul. Dar a doua oară... 

— Aţi fost de faţă? a întrebat Percy. 

Amândoi au clătinat din cap. 

— Sunt aproape la fel de nou aici ca tine. 

Frank a bătut cu degetul în plăcuţa care 
arăta că era în perioada de probă. 

— Am venit luna trecută. Dar toată lumea a 
auzit povestea. Aduce ghinion până și faptul că 
vorbești despre asta. în anii optzeci s-a 


organizat o expediţie colosală în Alaska... 

— Ştii profeția pe care ai observat-o în 
templu, a continuat Hazel, cea despre cei 
șapte semizei și Porţile Morţii? La vremea 
aceea, pretorul nostru era Michael Varus din 
Cohorta a V-a. Pe atunci, a V-a era cea mai 
bună din tabără. El s-a gândit că ar aduce 
glorie legiunii dacă ar putea desluși profeția și 
ar face-o să se împlinească, să salveze lumea 
de furtună și foc și așa mai departe. A vorbit 
cu augurul și acesta i-a spus că răspunsul se 
află în Alaska. Dar l-a avertizat pe Michael că 
nu venise încă vremea. Profeţia nu-i era 
adresată lui. 

— Dar el tot s-a dus, a ghicit Percy. Ce s-a 

întâmplat? Frank a coborât vocea. 

— E-o poveste lungă și groaznică. Aproape 
toată Cohorta a V-a a fost distrusă. Majoritatea 
armelor de aur imperial ale legiunii au fost 
pierdute, împreună cu vulturul. 
Supraviețuitorii au înnebunit sau au refuzat să 
vorbească despre ce anume îi atacase. 

Știu eu, și-a spus Hazel serioasă. Dar a 
tăcut. 

— De când a fost pierdut vulturul, a 
continuat Frank, taberei i-au scăzut din puteri. 
Misiunile sunt tot mai periculoase. Monștrii 
atacă frontierele mai des. Starea de spirit a 
taberei e mai abătută. în ultima lună, situaţia 
s-a înrăutățit mult, cu repeziciune. 

— Şi vina a fost dată pe a V-a, a ghicit Percy. 


Așa că acum toată lumea crede că suntem 
blestemați. 

Hazel și-a dat seama că tocăniţa ei era rece. 
A luat o gură, dar mâncarea nu părea s-o ajute. 

— Suntem paria legiunii din... în fine, de 
după dezastrul din Alaska. Reputația noastră s- 
a îmbunătăţit când Jason a devenit pretor... 

— Puștiul dispărut? a întrebat Percy. 

— Da, a zis Frank. Nu l-am cunoscut. S-a 
întâmplat înainte să vin eu. Dar am auzit că 
era un bun conducător. Practic, a crescut în 
Cohorta a V-a. Nu-i păsa ce credeau oamenii 
despre noi. A început să ne aducă faimă. Apoi 
a dispărut. 

— Şi așa am ajuns de unde-am pornit, a 
spus Hazel cu amărăciune. Acum părem 
blestemaţi din nou. îmi pare rău, Percy. Cu 
ocazia asta știi în ce te-ai băgat. 

Percy și-a băut sucul albastru și s-a uitat 
prin sală gânditor. 

— Nici măcar nu știu de unde vin... însă am 
sentimentul că nu e prima dată când sunt pe o 
poziție inferioară. 

A privit-o cu atenţie pe Hazel și a reușit să 
zâmbească. 

— în plus, e mai bine să fiu înrolat în 
legiune decât să fiu urmărit de monștri prin 
sălbăticie. M-am ales cu prieteni noi. Poate că 
împreună vom schimba destinul Cohortei a V- 
a, ce ziceţi? 

Din capătul sălii s-a auzit sunet de corn. 


Ofițerii de la masa pretorilor s-au ridicat în 
picioare - chiar și Dakota, cu gura roșie ca 
sângele de la Kool-Aid. 

— încep jocurile! a anunţat Reyna. 

Locuitorii taberei au ovaţionat și s-au grăbit 
să-și ia echipamentul din stivele aflate de-a 
lungul pereţilor. 

— Deci suntem echipa care atacă? a 
întrebat Percy încercând să acopere larma. 
Asta-i bine? 

Hazel a ridicat din umeri. 

— Vestea bună: luăm elefantul. Vestea 
proastă... 

— Lasă-mă să ghicesc, a spus Percy. 
Cohorta a V-a pierde mereu. 

Frank l-a bătut pe Percy pe umăr. 

— îmi place tipul ăsta. Să mergem, 
prietene. Urmează să încasez cea de-a 
treisprezecea înfrângere consecutivă! 

CAPITOLUL IX 


Frank 


în timp ce se îndrepta spre câmpul de lupte, 
Frank s-a gândit la ziua care tocmai trecuse. 
Nu-i venea să creadă ce aproape fusese de 
moarte. 

în acea dimineaţă, în serviciul de gardă, 


înainte să apară Percy, Frank fusese pe 
punctul de a-i destăinui lui Hazel secretul lui. 
Cei doi stătuseră ore întregi în ceața rece, 
urmărind traficul de pe Highway 24. Hazel se 
plânsese că-i era frig. 

— Aș da orice să-mi fie cald, a spus ea, 
clănțănind din dinţi. Mi-ar fi plăcut să avem un 
foc. 

Arăta grozav chiar și în armură. Lui Frank îi 
plăcea cum părul ei de culoarea pâinii prăjite 
cu scorțișoară se cârlionţa la baza coifului și 
cum îi apărea o gropiță în bărbie când se 
încrunta. Era mică în comparaţie cu Frank, 
facându-l să se simtă ca un bivol 
neîndemânatic. Ar fi vrut s-o îmbrăţișeze ca s-o 
încălzească, dar nu îndrăznea. Probabil că l-ar 
fi lovit și și-ar fi pierdut singurul prieten din 
tabără. 

Aș putea face un foc impresionant, și-a spus 
el. Bineînţeles, ar arde doar câteva minute, iar 
apoi aș muri... 

Era înfricoșător și numai să se gândească la 
asta. Hazel avea efectul ăsta asupra lui. Ori de 
câte ori ea voia ceva, el simțea impulsul 
irațional de a-i oferi ce-și dorea. 

Voia să fie cavalerul de modă veche care o 
salvează, ceea ce era o prostie, pentru că era 
mult mai capabilă decât el la orice. 

Şi-a imaginat ce ar fi spus bunica lui: „Frank 
Zhang să salveze pe cineva? Ha! Ar cădea de 
pe cal și și-ar rupe gâtul.“ 


Lui Frank îi era greu să creadă că trecuseră 
doar șase săptămâni de când își părăsise 
bunicii - șase săptămâni de la înmormântarea 
mamei lui. 

Se întâmplaseră multe de atunci: lupii care 
veniseră la ușa bunicii, călătoria spre Tabăra 
Jupiter, săptămânile petrecute în Cohorta a V- 
a, când încercase să nu fie ultimul ratat. în tot 
acest timp, păstrase bucăţica de lemn de foc 
pe jumătate arsă înfășurată într-o cârpă în 
buzunar. 

„Nu-l scăpa din ochi, îl avertizase bunica. 
Atâta timp cât e în siguranţă, și tu ești în 
siguranţă.“ 

Problema era că ardea atât de ușor. Şi-a 
amintit cum călătorise din Vancouver spre sud. 
Când temperatura a scăzut sub zero grade în 
apropierea Muntelui Hood, Frank a scos 
bucăţica de lemn și a ţinut-o în mână, gân- 
dindu-se ce frumos ar fi fost să aibă un foc. 
Imediat, la capătul carbonizat s-a aprins o 
flacără galbenă. S-a făcut lumină și Frank s-a 
încălzit, dar imediat a simţit cum se scurge 
viața din el, de parcă el însuși ar fi ars, nu 
lemnul. A aruncat băţul în zăpadă. Pentru o 
clipă îngrozitoare, acesta a continuat să ardă. 
Când în sfârșit s-a stins, Frank a depășit 
momentul de panică. A împachetat bucata de 
lemn și și-a băgat-o la loc în buzunar, hotărât 
să n-o mai scoată vreodată. Dar n-avea cum s-o 
uite. 


Era ca și cum cineva i-ar fi spus: „Orice ai 
face, nu te gândi la băţul acela care izbucnește 
în flăcări!“ 

Sigur, doar la asta se gândea. 

Stând de gardă cu Hazel, încercase să nu se 
mai gândească la asta. îi plăcea să petreacă 
timp cu ea. O întrebase despre copilăria ei din 
New Orleans, dar întrebările lui o 
indispuseseră, așa că vorbiseră despre lucruri 
fără importanţă. Ca să se distreze, încercaseră 
să vorbească în franceză. Hazel avea origini 
creole din partea mamei. Frank studiase 
franceza la școală. Niciunul nu vorbea foarte 
fluent, iar franceza din Louisiana era atât de 
diferită de cea canadiană, încât le era aproape 
imposibil să se înţeleagă. Când Frank o 
întrebase pe Hazel ce gust are astăzi 
pastrama, iar ea răspunsese că pantoful lui era 
verde, hotărâseră s-o lase baltă. 

Atunci ajunsese Percy Jackson. 

Sigur, Frank mai văzuse puști luptând cu 
monștri, îi înfruntase și el pe drumul dinspre 
Vancouver. Dar nu văzuse niciodată gorgone. 
Nu mai întâlnise nicio zeiţă în persoană. lar 
felul în care Percy controlase Micul Tibru... 
uau. Lui Frank i-ar fi plăcut să aibă asemenea 
puteri. 

încă simţea cum îl strâng de braţ ghearele 
gorgone.- lor și respiraţia lor ca de șarpe - ca 
de șoareci morţi și otravă. Dacă n-ar fi fost 
Percy, băbătiile alea grotești l-ar fi luat cu ele. 


N-ar fi rămas din el decât o grămadă de oase 
în spatele unui magazin Bargain Mart. 

După incidentul de la râu, Reyna îl trimisese 
pe Frank la depozitul de arme, dându-i prea 
mult timp de gândire. 

în timp ce lustruia săbii, și-a amintit de 
Iunona, care îi avertiza să elibereze Moartea. 

Din păcate, Frank știa destul de bine la ce 
se referise zeiţa. încercase să nu pară surprins 
faţă de apariţia lunonei, dar aceasta arăta 
exact cum i-o descrisese bunica lui - avea chiar 
și pelerina din piele de capră. 

„Ţi-a ales calea cu mulţi ani în urmă“, îi 
spusese bunica. „Și nu va fi ușor.“ 

Frank a aruncat o privire la arcul său din 
colţul arsenalului. S-ar fi simţit mai bine dacă 
Apollo l-ar fi revendicat drept fiu. Frank fusese 
convins că părintele lui zeu avea să vorbească 
când împlinise el șaisprezece ani, adică cu 
două săptămâni în urmă. 

Vârsta de șaisprezece ani era o piatră de 
hotar importantă pentru romani. Fusese prima 
zi de naștere sărbătorită de Frank în tabără. 
Dar nu se întâmplase nimic. Acum Frank spera 
că va fi revendicat de Sărbătoarea Fortunei, 
deși din ce spusese Iunona, în ziua aceea 
aveau să lupte să-și salveze vieţile. 

Tatăl lui trebuia să fie Apollo. Trasul cu 
arcul era singurul lucru la care Frank se 
pricepea. Cu ani în urmă, mama lui îi spusese 
că numele lor de familie, Zhang, însemna 


„maestru al arcului“ în chineză. Asta trebuie să 
fi fost un indiciu legat de tatăl lui. 

Frank a lăsat din mână cârpele pe care le 
folosea și a ridicat privirea spre tavan. 

— Te rog, Apollo, dacă ești tatăl meu, spune- 
mi. Vreau să fiu arcaș ca tine. 

— Nu, nu vrei, s-a auzit un glas. 

Frank a sărit de pe scaun. Vitellius, larul 
Cohortei a V-a, se ivise în spatele lui. Numele 
lui complet era Gaius Vitellius Reticulus, dar 
celelalte cohorte îi spuneau Vitellius cel 
Ridicol. 

— Hazel Levesque m-a trimis să văd ce faci, 
a spus Vitellius, ridicându-și centura de care 
avea prinsă sabia. Și bine a făcut. Uită-te și tu 
cum arată armura asta! 

Vitellius nu era persoana potrivită să 
vorbească despre asta. Toga lui era lăbărţată, 
tunica de-abia îi cuprindea burta, iar teaca îi 
cădea de la centură la fiecare trei secunde, dar 
Frank nu și-a bătut capul să-i atragă atenţia. 

— Arcașii, a spus fantoma, sunt niște 
pămpălăi! Pe vremea mea, trasul cu arcul era 
pentru barbari. Un roman bun trebuie să se 
afle în toiul luptei, spintecându-și dușmanul cu 
sulița și sabia, ca un om civilizat! Așa am făcut 
în Războaiele punice. Fii un bun roman, 
băiete! 

Frank a oftat. 

— Credeam că ai fost în armata lui Cezar. 

— Am fost! 

— Vitellius, Cezar a trăit la câteva sute de 


ani după Războaiele punice. E imposibil să fi 
trăit atâta. 

— îmi pui cuvântul la îndoială? 

Vitellius s-a supărat tare de tot, făcând ca 
aura lui violetă să strălucească. Şi-a scos 
gladius-ul fantomatic și a strigat: 

— Na! 

Şi-a înfipt de câteva ori sabia în pieptul lui 
Frank, care era la fel de mortală ca un pointer 
cu laser. 

— Au, a spus Frank, ca să fie politicos. 

Vitellius a părut mulţumit și a băgat sabia în 
teacă. 

— Poate că data viitoare te vei gândi de 
două ori înainte să pui la îndoială cuvântul 
celor mai bătrâni! Revenind... de curând ai 
împlinit șaisprezece ani, nu-i așa? 

Frank a dat din cap. Nu era sigur de unde 
știa Vitellius asta, deoarece Frank nu spusese 
nimănui, cu excepţia lui Hazel, dar fantomele 
aveau propriile căi de-a afla secretele. Cel mai 
probabil trăgeau cu urechea când erau 
invizibile. 

— De aceea ești un gladiator atât de ţâfnos, 
a spus larul. E de înţeles. La șaisprezece ani 
devii bărbat! Părintele tău zeu ar fi trebuit să 
te revendice, fără îndoială, sau să fi dat măcar 
un mic semn. Poate a crezut că ești mai tânăr. 
Arăţi mai tânăr, știi, cu faţa aia de copilaș. 

— Mulţumesc că mi-ai reamintit, a 
murmurat Frank. 


— Da, îmi amintesc când am împlinit eu 
șaisprezece ani, a spus Vitellius fericit. Am 
primit un semn minunat! Un pui în chiloţi. 

— Poftim? 

Vitellius și-a umflat pieptul plin de mândrie. 

— Exact! Eram la râu și mă schimbam 
pentru Libe- ralia, ritul de trecere la statutul 
de adult. Pe atunci faceam lucrurile ca la 
carte. îmi scosesem toga de copil și mă spălam 
ca s-o primesc pe cea de adult. Dintr-odată, un 
pui alb de găină a apărut din senin, s-a 
strecurat în lenjeria mea și a fugit cu ea. N-o 
aveam pe mine în momentul acela. 

— Mare noroc, a spus Frank. Pot să adaug 
că-mi oferi mai multe informaţii decât am 
nevoie? 

— Hm. 

Dar Vitellius nu-l asculta. 

— Acesta a fost semnul că sunt 
descendentul lui Esculap, zeul medicinii. Mi- 
am luat cognomenul, care e al treilea nume, și 
anume Reticulus, însemnând lenjerie intimă, 
ca să nu uit de ziua binecuvântată un pui mi-a 
furat indispensabilii. 

— Așadar... de fapt te cheamă domnul 
Lenjerie? 

— Lăudaţi fie zeii! Am devenit chirurgul 
legiunii, iar restul e istorie. 

Şi-a deschis larg braţele. 

— Nu renunţa, băiete. Poate că tatăl tău a 
întârziat. Sigur, nu toate semnele sunt la fel de 


spectaculoase ca un pui. Am cunoscut un tip 
care a avut parte de un gândac de bălegar... 

— Mulţumesc, Vitellius, a spus Frank. Dar 
trebuie să termin de lustruit armura asta... 

— Şi sângele gorgonei? 

Frank a înlemnit. Nu spusese nimănui 
despre asta. Din câte știa, doar Percy îl văzuse 
băgând în buzunar sticluţele la râu și nu 
apucaseră să vorbească despre asta. 

—  Liniștește-te, a spus Vitellius. Sunt 
tămăduitor. Știu legendele despre sângele de 
gorgonă. Arată-mi sticluţele. 

Reticent, Frank a scos cele două sticluţe din 
ceramică recuperate din Micul Tibru. De multe 
ori găseai prăzi de război când un monstru se 
dizolva - uneori un dinte sau o armă sau chiar 
capul monstrului. Frank își dăduse seama 
imediat ce erau cele două sticluțe. Potrivit 
tradiţiei, îi aparţineau lui Percy, care le ucisese 
pe gor- gone, dar Frank nu se putuse abţine să 
nu se gândească: „Dacă le-aș putea folosi eu?“ 

— Da. 

Vitellius a studiat sticluţele dând din cap. 

— Sângele din partea dreaptă a corpului 
unei gorgone poate vindeca orice boală, poate 
chiar să învie morţii. Zeița Minerva i-a dat 
cândva o sticluță strămoșului meu divin, 
Esculap. Dar sângele luat din partea stângă a 
unei gorgone... te omoară pe loc. Prin urmare, 
care e care? 

Frank a privit în jos spre sticluţe. 


— Nu știu. Sunt identice. 

— Ha! Dar speri că sticluța potrivită ti-ar 
putea rezolva problema cu băţul ars, nu-i așa? 
Sau chiar că ar îndepărta blestemul? 

De uimire, Frank nici nu putea vorbi. 

— O, nu te speria, băiete, a chicotit 
fantoma. Nu voi spune nimănui. Sunt lar, 
protector al cohortei! N-aș face nimic care să 
te pună în pericol. 

— M-ai înjunghiat cu sabia în piept. 

— Crede-mă, băiete! îmi ești simpatic 
pentru că porţi blestemul Argonautului. 

— Poftim? 

Vitellius a respins întrebarea cu un gest al 
mâinii. 

— Nu fi modest. Ai rădăcini străvechi. 
Grecești și romane. Nici nu-i de mirare că 
Iunona... 

Și-a înclinat capul, de parcă ar fi ascultat o 
voce venită din cer. A încremenit de uimire. 
Aura i-a pâlpâit și s-a făcut verde. 

— Dar am vorbit destul! Acum te las să 
decizi cine primeşte sângele  gorgonei. 
Presupun că și nou-venitului Percy i-ar fi de 
folos la problema pe care o are cu memoria. 

Frank s-a întrebat ce-o fi vrut să spună 
Vitellius și ce-l speriase atât de tare, dar a 
avut senzaţia că de data asta Vitellius avea să- 
și ţină gura. 

S-a uitat la cele două sticluţe. Nici prin cap 
nu-i trecuse că Percy ar fi putut avea nevoie de 


ele. Se simţea vinovat că intenţionase să 
folosească sângele pentru el însuși. 

— Da. Bineînţeles. Ar trebui să i-l dau lui. 

— Aha, dar dacă vrei sfatul meu... 

Vitellius şi-a ridicat din nou privirea 
neliniștit. 

— Ar trebui să așteptați amândoi cu sângele 
de gor- gonă. Dacă informaţiile mele sunt 
corecte, veţi avea nevoie de el în misiune. 

— Misiune? 

Ușile depozitului de arme s-au deschis. 

Reyna a intrat însoţită de câinii ei de fier. 
Vitellius s-a făcut nevăzut. I-or fi plăcând lui 
puii, dar câinii pretorului nu-i plăceau. 

— Frank. 

Reyna părea tulburată. 

— Ajunge cu armura aia. Du-te și caut-o pe 
Hazel. Aduceţi-l pe Percy Jackson aici. A stat 
prea mult acolo. Nu vreau ca Octavian... 

A ezitat. 

— Adu-l pe Percy aici. 


Așa că Frank alergase până la Dealul 
Templelor. 

Pe drumul de întoarcere, Percy pusese mii 
de întrebări despre fratele lui Hazel, Nico, dar 
Frank nu știa prea multe. 

— Tipul e în regulă, a spus Frank. Nu e ca 
Hazel... 

— Cum adică? a întrebat Percy. 


vvv 


— O, aaa... 


Frank a tușit. Ce voise să spună era că 
Hazel arăta mai bine și era mai simpatică, însă 
a decis să nu zică asta. 

— Nico e mai misterios. îi face pe cei din jur 
să nu se simtă în largul lor, fiindcă e fiul lui 
Pluto. 

— Şi pe tine nu? 

Frank a ridicat din umeri. 

— Pluto e în regulă. Nu e vina lui că 
conduce Lumea Subpământeană. Doar c-a avut 
ghinion când zeii au împărţit lumea, știi? 
Jupiter a luat cerul, Neptun a luat marea, iar 
Pluto a luat ţeapă. 

— Moartea nu te sperie? 

Lui Frank i-a venit să râdă. „Deloc! Ai un 
chibrit?“ 

în schimb, a spus: 

— Pe vremuri, adică pe vremea grecilor, 
când lui Pluto i se spunea Hades, el era mai 
degrabă un zeu al morţii. Când a devenit 
roman, a ajuns... știu și eu, mai respectabil. E 
și zeul bogăției. Tot ce se află sub pământ îi 
aparţine. Deci nu cred că e foarte înfricoșător. 

Percy s-a scărpinat în cap. 

— Cum e posibil ca un zeu să devină roman? 
Dacă e grec, n-ar trebui să rămână grec? 

Frank a făcut câţiva pași, gândindu-se la 
asta. Vitellius i-ar fi ținut lui Percy o prelegere 
de o oră pe tema asta, însoţită probabil de o 
prezentare în PowerPoint, dar Frank a încercat 
să-i explice cum putea. 


— Din perspectiva romanilor, ei au preluat 
lucrurile grecești și le-au perfecţionat. 

Percy a făcut o faţă acră. 

— Le-au perfecţionat? Adică era ceva în 
neregulă cu ele? 

Frank și-a adus aminte de spusele lui 
Vitellius: „Ai rădăcini străvechi. Grecești și 
romane.“ Bunica lui îi spusese ceva 
asemănător. 

— Nu știu, a recunoscut el. Roma a avut mai 
mult succes decât Grecia. Romanii au creat un 
imperiu uriaș. Zeii au devenit mai importanţi 
în epoca romană, mai puternici și mai 
cunoscuţi. De aceea au rezistat până în ziua de 
azi. Multe civilizaţii descind din Roma. Zeii au 
devenit romani pentru că acolo era centrul 
puterii. Jupiter a ajuns... mult mai responsabil 
ca zeu roman decât atunci când fusese Zeus. 
Marte a devenit mult mai important și mai 
disciplinat. 

— Iar Iunona a devenit o babă hipiotă, a 
observat Percy. Deci spui că vechii zei greci s- 
au transformat pentru totdeauna în zei 
romani? Grecilor nu le-a mai rămas nimic? 

— Ăăă... 

Frank a privit înjur să se asigure că în 
apropiere nu mai erau alţi puști sau lari, dar 
porţile principale erau la vreo sută de metri 
distanţă. 

— E un subiect sensibil. Unii spun că 
influenţa greacă e încă prezentă, că face parte 
din personalitatea zeilor. Am auzit povești 


despre semizei care părăsesc din când în când 
Tabăra Jupiter. Refuză educaţia romană și 
încearcă să urmeze vechea tradiție 
grecească... și acţionează ca eroi singuratici în 
loc să lucreze în echipă, ca legionarii. In plus, 
pe vremuri, la căderea Romei, jumătatea 
răsăriteană a imperiului e cea care a supra- 
viețuit, jumătatea grecească. 

Percy s-a holbat la el. 

— Nu știam asta. 

— Se numea Bizanţ. 

Lui Frank îi plăcea să rostească acel cuvânt. 
Suna grozav. 

— Imperiul răsăritean a durat încă o mie de 
ani, dar a fost mereu mai degrabă grec decât 
roman. Pentru noi, cei care urmăm calea 
romană, e un subiect sensibil. De aceea, 
indiferent de ţara unde suntem, Tabăra Jupiter 
se află întotdeauna în vest, în partea romană a 
teritoriului. Se crede că Răsăritul aduce 
ghinion. 

— Hm. 

Percy s-a încruntat. 

Frank nu-l putea condamna că se simţea 
confuz. Discuţiile despre greci și romani îi 
dădeau și lui dureri de cap. 

Au ajuns la porți. 

— O să te conduc la băi să te speli, a spus 
Frank. Dar mai întâi... legat de sticluţele pe 
care le-am găsit la râu. 

— Sângele de gorgonă, a spus Percy. O 


sticluță vindecă. Alta te ucide pe loc. 

Frank a făcut ochii mari. 

— Stiai despre ele? Ascultă, n-aveam de 
gând să le păstrez. Eu doar... 

— Ştiu de ce ai facut-o, Frank. 

— Serios? 

— Da. (Percy a zâmbit.) Dacă aș fi intrat în 
tabără cu o sticluță cu otravă, ar fi dat prost. 
Ai încercat să mă protejezi. 

— Ă, da, corect. 

Frank și-a șters sudoarea de pe palme. 

— Dar dacă am reuși să aflăm care sticluţă 
e care, ţi-ai putea recăpăta memoria. 

Zâmbetul lui Percy a dispărut. A privit spre 
dealuri. 

— Poate... așa cred. însă ar trebui să 
păstrezi sticluţele deocamdată. Se apropie o 
luptă. S-ar putea să avem nevoie de ele pentru 
a salva vieți. 

Frank l-a privit puţin înfricoșat. Percy avea 
șansa să-și recapete memoria și era dispus să 
aștepte, în caz că altcineva ar fi avut mai mare 
nevoie de sticluțe? Se spunea că romanii sunt 
altruiști și își ajută tovarășii, dar Frank nu era 
convins că altcineva din tabără ar fi făcut 
această alegere. 

— Deci nu-ţi amintești nimic? a întrebat 
Frank. Despre prieteni, familie? 

Percy a dus mâna la mărgelele de lut de la 
gât. 

— Numai  frânturi. Chestii tulburi. O 


prietenă... credeam că va fi în tabără. 

L-a privit pe Frank cu atenţie, de parcă ar fi 
trebuit să ia o decizie. 

— O chema Annabeth. N-o cunoşti, nu-i 
așa? 

Frank a clătinat din cap. 

— îi cunosc pe toţi cei din tabără, dar nu e 
nicio Annabeth aici. Şi familia ta? Mama ta e 
muritoare? 

— Bănuiesc că da... probabil că e 
înnebunită de îngrijorare. Tu te vezi des cu 
mama ta? 

Frank s-a oprit la intrarea în baie. A luat 
niște prosoape din magazie. 

— Mama a murit. 

Percy s-a încruntat. 

— Cum? 

De obicei, Frank minţea. Spunea c-a fost un 
accident şi discuţia se oprea acolo. Altfel 
emoţiile i-ar fi scăpat de sub control. Nu putea 
plânge în Tabăra Jupiter. Nu putea să dea 
semne de slăbiciune. Dar lui Frank îi era mai 
ușor să vorbească cu Percy. 

— A murit în război, a spus el. Afganistan. 

— Era militar? 

— Da, în armata canadiană. 

— Canada? Nu știam... 

— Majoritatea americanilor nu știu, a oftat 
Frank. Dar și Canada are trupe acolo. Mama 
mea era căpitan. A fost una dintre primele 


femei care au murit în luptă. A salvat niște 
soldaţi surprinși de atacul inamic. Ea... n-a 
supravieţuit. înmormântarea a avut loc chiar 
înainte să vin aici. 

Percy a dat din cap. N-a cerut mai multe 
detalii, lucru pe care Frank l-a apreciat. N-a 
spus că-i pare rău și nici n-a făcut vreunul 
dintre comentariile acelea bine intenţionate 
detestate de Frank: „O, bietul de tine. Trebuie 
să-ţi fie tare greu. Sincere condoleanţe.“ 

Percy părea să se mai fi confruntat cu 
moartea, părea să știe câte ceva despre 
durere. Important era să asculţi. Nu trebuia să 
spui că-ţi pare rău. Singurul lucru care ajuta 
era să treacă peste - să meargă înainte. 

— Ce-ar fi să-mi arăţi baia acum? a spus 
Percy. Sunt murdar. 

Frank a schiţat un zâmbet. 

— Da. Ești cam murdar. 

în timp ce intrau în camera cu aburi, Frank 
s-a gândit la bunica, la mama și la copilăria lui 
blestemată din pricina lunonei și a bucății ei 
de lemn. Aproape că și-ar fi dorit să-și uite 
trecutul, așa cum păţise Percy. 


CAPITOLUL X 


Frank 


Frank nu-și amintea prea multe despre 
înmormântare. Dar și-a amintit orele de 
dinainte - cum bunica lui ieșise în curtea din 
spate și-l găsise trăgând cu săgeți în colecţia ei 
de porţelanuri. 

Casa bunicii sale era o vilă mare și gri cu un 
domeniu de cinci hectare, în Vancouverul de 
Nord. Curtea casei dădea direct în parcul Lynn 
Canyon. 

Dimineaţa era rece și umedă, dar Frank nu 
simţea frigul. Purta un costum de lână neagră 
și un palton negru care fusese al bunicului său. 
Frank fusese surprins și supărat să vadă că i se 
potriveau de minune. Hainele miroseau a 
bilute umede de naftalină și a iasomie. 
Ţesătura îi dădea  mâncărimi, dar era 
călduroasă, înarmat cu arcul și tolba, probabil 
că arăta ca un majordom foarte periculos. 

încărcase o parte din porțelanurile bunicii în 
căruţ și le dusese în curte, unde își pusese 
ţinte pe stâlpii gardului vechi de la marginea 
proprietăţii. De la atâta tras, aproape că nu-și 


mai simţea degetele. Cu fiecare săgeată, își 
închipuia că scapă de probleme. 

Lunetiștii din Afganistan. Poc. Un ceainic s-a 
făcut ţăndări când a fost străpuns de-o 
săgeată. 


Medalia de Onoare, un disc de argint cu o 
panglică roșie cu negru, acordată pentru 
moartea la datorie, care îi fusese dată lui 
Frank de parcă ar fi contat, de parcă ar fi 
rezolvat ceva. Zbang. O ceșcuţă a zburat 
învârtin- du-se spre pădure. 

Ofiţerul care venise să-i spună: „Mama ta e 
o eroină. Căpitanul Emily Zhang a murit 
încercând să-și salveze camarazii.“ Trosc. O 
farfurie alb cu albastru s-a făcut bucățele. 

Morala ţinută de bunica: „Bărbaţii nu plâng. 
Mai ales bărbaţii din familia Zhang. Rabdă, 
Fai.“ 

Doar bunica lui îi spunea Fai. 

„Ce nume mai e și ăsta, Frank?“ comenta ea. 
„Asta nu-i nume chinezesc.“ 

Nu sunt chinez, s-a gândit Frank, dar n-a 
îndrăznit s-o zică. Maică-sa îi spusese cu ani în 
urmă: „N-are rost să te cerți cu bunică-ta. O să 
suferi și mai tare.“ Avusese dreptate. lar acum 
Frank nu mai avea pe nimeni, doar pe bunica. 

Buf. O a patra săgeată a lovit stâlpul 
gardului și a rămas acolo vibrând. 

— Fai, a spus bunica. 

Frank s-a întors. 

Ea strângea la piept un cufaraș de mahon 


cât o cutie de pantofi, pe care Frank nu-l mai 
văzuse niciodată. Cu rochia ei neagră cu guler 
înalt și cu părul cărunt, arăta ca o profesoară 
din anii 1800. 

A privit la dezastru: la porţelanurile ei din 
căruţ, la cioburile serviciilor ei preferate de 
ceai împrăștiate pe gazon, la săgețile lui Frank 
înfipte în pământ, în copaci, în stâlpii gardului 
și în capul unui pitic de grădină zâmbitor. 

Frank a crezut că o să se apuce să strige sau 
că o să fie lovit de cufăr. Nu mai făcuse 
niciodată o așa năzbâtie. Niciodată nu mai 
fusese atât de furios. 

Pe chipul bunicii se citea amărăciune și 
indignare. Nu semăna deloc cu mama lui 
Frank. Se întreba cum de mama lui fusese atât 
de drăguță - râdea mereu, era mereu blândă. 
Frank nu și-o putea închipui pe mama lui 
crescând alături de bunica, așa cum nu și-o 
putea imagina pe câmpul de luptă - deși 
probabil nu era mare diferenţă între cele două 
situaţii. 

A așteptat ca bunica să răbufnească. Poate 
că avea să-l pedepsească și nu mai trebuia să 
meargă la înmormântare. Voia s-o rănească 
pentru că era mereu atât de rea, pentru c-o 
lăsase pe mama lui să plece la război, pentru 
că-l certa să depășească momentul. N-o 
interesa decât de nenorocita ei de colecție. 

— încetează cu comportamentul ăsta ridicol, 
a spus bunica. 


Nu părea foarte nervoasă. 

— E sub demnitatea ta. 

Spre uimirea lui Frank, ea a îndepărtat cu 
piciorul una din ceștile preferate de ceai. 

— Mașina va ajunge în curând, a spus ea. 
Trebuie să vorbim. 

Frank era uluit. S-a uitat cu mai multă 
atenţie la cutia de mahon. Timp de o clipă 
înfiorătoare, s-a întrebat dacă conţinea cenușa 
mamei, dar asta era imposibil. Bunica îi 
spusese că va avea parte de o înmormântare 
militară. Atunci de ce ţinea bunica cutia cu 
atâta grijă, ca și cum conţinutul acesteia îi 
provoca suferință? 

— Hai în casă, a spus ea. 

Fără să aștepte să vadă dacă o urmează, s-a 
întors și s-a îndreptat spre casă. 

în salon, Frank s-a așezat pe o canapea de 
catifea, înconjurat de fotografii de familie, de 
vaze de porțelan care fuseseră prea mari să 
încapă în căruţul lui și de steguleţe roșii 
chinezești cu litere inscripţionate. Nu fusese 
niciodată prea interesat să înveţe. De altfel, 
nici nu-i cunoștea pe cei mai mulţi dintre 
oamenii din fotografii. 

Ori de câte ori bunica începea să-i ţină 
predici despre strămoșii lui - cum au venit din 
China și au prosperat din afaceri de import- 
export, devenind în cele din urmă una dintre 
cele mai bogate familii chineze din Vancouver - 
se plictisea teribil. Frank era canadian la a 


patra generaţie. Nu-i păsa de China și de 
antichitățile alea prăfuite. Singurele simboluri 
chinezești pe care le putea recunoaște erau 
cele din numele de familie: Zhang. „Maestru al 
arcului.“ Asta era grozav. 

Bunica s-a așezat ţeapănă lângă el, cu 
mâinile împreunate pe cutie. 

— Mama ta a vrut să primești asta, a spus ea 
cu reticenţă. A păstrat-o de când erai copil. 
Când a plecat la război, mi-a dat-o mie. Dar 
acum ea nu mai e. Și în curând mă voi duce și 
eu. 

Lui Frank i s-a strâns stomacul. 

— Te duci? Unde? 

— Sunt bătrână, a spus bunica, de parcă ar 
fi fost un anunţ surprinzător. Mă voi întâlni și 
eu cu Moartea în curând. Nu te pot învăţa 
abilităţile necesare și nu pot să păstrez această 
povară. Dacă i s-ar întâmpla ceva, nu mi-aș 
putea-o ierta niciodată. Ai muri. 

Frank nu era sigur c-o auzise bine. Părea să- 
i spună că viaţa lui depindea de cutia aceea. S- 
a întrebat de ce n-o mai văzuse niciodată. 
Probabil că o ţinuse încuiată în pod - singura 
încăpere pe care Frank n-avea permisiunea s-o 
exploreze. Bunica îi spusese mereu că acolo își 
ţinea cele mai valoroase comori. 

l-a dat cutia. El a deschis capacul cu 
degetele tremu- rânde. înăuntru, așezată pe 
căptușeala de catifea, era o înspăimântătoare, 
surprinzătoare, incredibil de importantă. 


bucată de lemn. 

Arăta ca o bucată de lemn adusă de valuri - 
tare și netedă, striată. Era cam cât o 
telecomandă de televizor. Avea vârful 
carbonizat. Frank a atins capătul ars. încă era 
cald. Cenușa i-a lăsat urme negre pe deget. 

— E un băț, a spus el. 

Nu înțelegea de ce era bunica atât de 
încordată și de serioasă. 

Bunicii i-au sclipit ochii. 

— Fai, ai auzit de profeții? Ai auzit de zei? 

întrebările l-au făcut să se simtă stânjenit. S- 
a gândit la tâmpeniile alea de statui de aur ale 
bunicii care înfățișau chinezi nemuritori, la 
superstițiile ei legate de așezarea mobilierului 
în anumite locuri și la evitarea numerelor 
nenorocoase. Profețiile îl făceau să se gân- 
dească la prăjiturelele cu răvașe, care de fapt 
nici măcar nu erau chinezești, dar bătăușii de 
la școală îl tachinau cu chestii stupide legate 
de Confucius și prostii de genul ăsta. Frank nu 
fusese niciodată în China. Nu-l interesa deloc. 
Dar, desigur, bunica nu voia să audă asta. 

— Câte ceva, bunico, a spus el. Nu mare 
lucru. 

— Cei mai mulţi ar fi râs de povestea mamei 
tale, a spus ea, dar eu n-am făcut-o. Am auzit 
de profeţii 
și de zei. Greci, romani, chinezi... se 
intersectează în familia noastră. Nu m-am 
îndoit de ce mi-a spus despre tatăl tău. 

— Stai așa... poftim? 


— Tatăl tău a fost un zeu, a spus ea simplu. 

Dacă bunica ar fi avut simţul umorului, 
Frank ar fi crezut că glumește. Dar bunica nu- 
1 tachina niciodată. Oare se seniliza? 

— Nu te mai holba la mine! Sunt întreagă la 
minte. Nu te-ai întrebat niciodată de ce nu s-a 
mai întors tatăl tău? 

— A fost... 

Frank s-a poticnit. Și-așa era dureros că-și 
pierduse mama. Nu voia să se gândească și la 
tatăl lui. 

— A fost în armată, ca mama. A dispărut în 
acţiune, în Irak. 

— Ptiu. Era zeu. S-a îndrăgostit de mama ta 
pentru că era o războinică înnăscută. Era ca 
mine: puternică, curajoasă, bună, frumoasă. 

Frank era de acord că bunica lui era 
puternică și curajoasă. Dar să și-o imagineze 
ca fiind bună sau frumoasă, asta era mai greu. 

încă mai credea că era posibil ca bunica să- 
și fi pierdut minţile, dar a întrebat: 

— Ce fel de zeu? 

— Roman, a spus ea. Mai multe nu știu. 
Mama ta n-a vrut să zică nimic sau poate nici 
ea nu știa. Nu e de mirare că un zeu s-a 
îndrăgostit de ea, la ce familie avem. Probabil 
a știut că are sânge străvechi. 

— Stai așa... noi suntem chinezi. De ce ar 
vrea zeii romani să aibă o relaţie cu o 
chinezoaică din Canada? 

Bunicii i-au tremurat nările. 

— Dacă ai face un efort să înveţi istoria 


familiei, Fai, ai știi de ce. China și Roma nu 
sunt atât de diferite, nici atât de separate pe 
cât ai putea crede. Familia noastră e din 
provincia Gansu, dintr-un oraș care pe vremuri 
se numea Li-Jien. lar înainte de asta... cum 
spuneam, avem sânge străvechi. Sânge de 
prinți și eroi. 

Frank s-a uitat mirat la ea. 

Ea a oftat exasperată. 

— îmi răcesc gura de pomană cu boul ăsta 
tânăr! O să afli adevărul când mergi în tabără. 
Poate că tatăl tău te va revendica. Dar 
deocamdată trebuie să-ţi explic ce-i cu lemnul 
de foc. 

A arătat spre marele șemineu de piatră. 

— La scurt timp după ce te-ai născut, am 
avut un vizitator. Mama ta și cu mine stăteam 
aici pe canapea, unde stăm și noi acum. Erai 
micuț, înfășurat într-o pătură albastră și mama 
ta te ţinea în braţe. 

Suna ca o amintire plăcută, dar bunica o 
povestea pe un ton amar, de parcă ar fi știut 
de pe-atunci că Frank avea să devină un copil 
urât și prostănac. 

— O femeie a apărut lângă foc, a continuat 
ea. Era o femeie albă, o gwai poh, îmbrăcată în 
mătase albastră, cu o mantie ciudată ca din 
piele de capră. 

— De capră, a spus Frank posac. 

Bunica s-a încruntat. 

— Da, destupă-ţi urechile, Fai Zhang! Sunt 
prea bătrână ca să spun fiecare poveste de 


două ori! Femeia cu mantia din piele de capră 
era o zeiţă. Mereu îmi dau seama. I-a zâmbit 
copilului - adică ţie - și i-a spus mamei tale, 
într-o mandarină impecabilă, nici mai mult nici 
mai puţin, că: „El va închide cercul. Iţi va duce 
familia înapoi la rădăcini și îţi va aduce 
onoare.“ 

Bunica a pufnit. 

— Nu obișnuiesc să le contrazic pe zeițe, 
dar poate că asta n-a văzut viitorul limpede. In 
fine, ea a spus: „Va pleca în tabără și acolo îţi 
va salva reputaţia. îl va elibera pe Thanatos din 
lanţurile sale de gheaţă...“ 

— Stai, pe cine? 

— Thanatos, a spus bunica nerăbdătoare. 
Numele grecesc al Morţii. Acum mă lași să 
continui fără întreruperi? Zeița a zis: „Sângele 
lui Pylos e puternic în acest copil, pe linie 
maternă. Va avea darul familiei Zhang, dar și 
puterile tatălui.“ 

Dintr-odată istoria familiei lui Frank nu mai 
părea atât de plictisitoare. Ar fi vrut cu 
disperare să întrebe ce însemnau toate acestea 
- puteri, daruri, sângele lui Pylos. Ce era 
tabăra asta și cine era tatăl lui? Dar nu voia să- 
și întrerupă bunica din nou. Voia ca ea să vor- 
bească în continuare. 

— Orice putere are preţul ei, Fai, a spus ea. 
înainte să dispară, zeița a arătat spre foc și a 
zis: „Va fi cel mai puternic din clanul tău și cel 
mai important. Dar ursitoarele au hotărât că va 


fi și cel mai vulnerabil. Va avea o viaţă intensă 
și scurtă. De îndată ce bucata aceea de lemn 
va arde complet, bățul acela de la marginea 
focului, fiului tău îi e dat să moară.“ 

Frank abia mai putea respira. S-a uitat la 
cutia din poală și la cenușa de pe deget. 
Povestea părea ridicolă, dar, brusc, bucata de 
lemn i s-a părut mai sinistră, mai rece și mai 
grea. 

— Ăsta... ăsta... 

— Da, boul meu greu de cap, a zis bunica. 
Este chiar băţul acela. Zeița a dispărut și sun 
scos imediat lemnul din foc. Și l-am păstrat. 

— Dacă arde, mor? 

— Nu e chiar atât de ciudat, a spus bunica. 
Că-s romani, că-s chinezi, destinele oamenilor 
pot fi de multe ori prezise și, uneori, le poate fi 
schimbat cursul, cel puţin pentru o vreme. 
Lemnul de foc e acum în grija ta. Nu-l scăpa 
din ochi. Atâta timp cât e în siguranţă, și tu 
ești în siguranţă. 

Frank a clătinat din cap. Voia să se revolte 
că era doar o legendă idioată. Poate că bunica 
încerca să-l sperie, răzbunându-se astfel că 
spărsese porţelanurile. 

Dar privirea ei era sfidătoare. Parcă l-ar fi 
provocat pe Frank: „Dacă nu crezi asta, arde- 
1.“ 

Frank a închis cutia. 

— Dacă e atât de periculos, de ce nu învelim 
lemnul în ceva care nu arde, cum ar fi plasticul 


sau oţelul? De ce nu-l punem într-un seif? 

— Ce s-ar întâmpla, s-a întrebat bunica, 
dacă am acoperi băţul cu o altă substanţă? 
Oare te-ai sufoca și tu? Nu știu. Maică-ta n-a 
vrut să riște. Nu putea să se despartă de el de 
teamă că se va întâmpla ceva rău. Băncile pot 
fi jefuite. Clădirile pot arde. Se întâmplă 
lucruri ciudate când cineva încearcă să înșele 
soarta. Mama ta a crezut că băţul era în 
siguranță numai în posesia ei, asta până a 
plecat la război. Atunci mi l-a dat mie. 

Bunica a oftat ursuză. 

— Emily e fost nesăbuită c-a plecat la 
război, deși cred că am știut mereu că ăsta era 
destinul ei. Spera să se întâlnească din nou cu 
tatăl tău. 

— Credea... credea că el e în Afganistan? 

Bunica și-a desfăcut palmele, ca și cum 
problema o depășea. 

— A plecat. A murit vitejește. A crezut că 
darul familiei o va proteja. Fără îndoială că așa 
i-a salvat pe soldaţii aceia. Dar darul acesta nu 
ne-a protejat niciodată familia. Nu l-a ajutat pe 
tata sau pe tatăl lui. Nici pe mine nu m-a 
ajutat. lar acum ai devenit bărbat. Trebuie să 
urmezi calea. 

— Dar... ce cale? Care-i darul nostru, trasul 
cu arcul? 

— Tu și trasul cu arcul! Prostuţule. O să afli 
în curând. în seara asta, după înmormântare, 
trebuie să mergi spre sud. Mama ta a spus că 


dacă nu se întoarce de la război, Lupa va 
trimite mesageri. Te vor însoţi până într-un loc 
unde copiii zeilor sunt instruiți să-și împli- 
nească destinul. 

Frank se simțea de parcă ar fi fost străpuns 
de săgeți, cu inima zdrobită. Nu înţelesese mai 
nimic din ce îi spusese bunica, dar un lucru era 
clar: îl dădea afară. 

— Mă lași să plec pur și simplu? a întrebat 
el. Pe mine, singura ta rudă? 

Bunicii i-au tremurat buzele. Ochii i s-au 
umezit. Frank a fost șocat să vadă că bunicii 
aproape îi dădeau lacrimile. își pierduse soțul 
cu ani în urmă, apoi fiica, iar acum se pregătea 
să-l trimită de-acasă pe unicul ei nepot. Dar s-a 
ridicat de pe canapea și și-a îndreptat spatele, 
cu ţinuta ei ţeapănă și corectă dintotdeauna. 

— Când ajungi în tabără, trebuie să vorbești 
cu pretorul între patru ochi. Spune-i că 
străbunicul tău a fost Shen Lun. Au trecut 
mulţi ani de la incidentul din San Francisco. 
Sper că nu te vor ucide pentru ce-a făcut, dar 
n-ar fi rău să ceri iertare pentru faptele lui. 

— Sună din ce în ce mai bine, a mormăit 
Frank. 

— Zeița a spus că vei redobândi onoarea 

familiei, în vocea bunicii nu se simţea nicio 

urmă de simpatie. 

— Ea ţi-a ales calea cu mulţi ani în urmă și 
nu va fi ușoară. Dar acum e timpul să mergem 
la înmormântare. Avem obligaţii. Hai. Mașina 
ne așteaptă. 


Ceremonia a fost o nebuloasă: fețe solemne, 
răpăitul ploii pe copertina de lângă groapă, 
pocnetul gloanţelor trase de garda de onoare, 
sicriul care s-a scufundat în pământ. 

In noaptea aceea au venit lupii. Au urlat pe 
veranda din față. Frank a ieșit în întâmpinarea 
lor. Și-a luat bagajul, hainele cele mai 
călduroase, arcul și tolba. Medalia de Onoare a 
mamei era pusă bine în bagaj. Băţul carbonizat 
era înfășurat cu grijă în trei straturi de pânză, 
în buzunarul de la haină, lângă inimă. 

A început călătoria spre sud - spre Casa 
Lupilor din Sonoma și, în cele din urmă, spre 
Tabăra Jupiter, unde a vorbit cu Reyna între 
patru ochi, așa cum îl sfătuise bunica. Şi-a 
cerut iertare pentru străbunicul despre care 
nu știa nimic. Reyna i-a dat voie să se înroleze 
în legiune. Nu i-a spus niciodată ce făcuse 
străbunicul lui, dar era evident că știa. Frank 
și-a dat seama că era ceva grav. 

„Judec oamenii după propriile merite“, îi 
spusese Reyna. „Dar nu pomeni nimănui de 
Shen Lun. Trebuie să rămână secretul nostru, 
altfel vei fi tratat rău.“ 

Din păcate, Frank n-avea prea multe merite. 
In prima lună n-a făcut decât să doboare șiruri 
de arme, să strice care, să încurce cohortele 
care mărșăluiau. Sarcina lui preferată era să 
aibă grijă de elefantul Hannibal, dar nici cu 
asta nu s-a descurcat prea bine, provocându-i 
lui Hannibal indigestie fiindcă îi dăduse să 
mănânce ara- hide. De unde să știe că elefanții 


pot avea intoleranţă la arahide? Frank și-a dat 
seama că Reyna regreta decizia de a-l lăsa să 
se înroleze. 

în fiecare zi se trezea întrebându-se dacă 
băţul avea să se aprindă și să ardă, iar el va 
înceta să mai existe. 


Toate acestea îi treceau lui Frank prin cap 
în timp ce se îndrepta alături de Hazel și Percy 
spre jocurile de război. S-a gândit la băţul 
învelit din buzunar și la semnificaţia apariţiei 
Iunonei în tabără. Avea să moară? Spera că nu. 
încă nu-și onorase în niciun fel familia - de asta 
era sigur. Poate că Apollo urma să-l revendice 
astăzi și să-i explice cum era cu puterile și 
darurile. 

După ce au ieșit din tabără, cei din Cohorta 
a V-a s-au aliniat pe două coloane în spatele 
centurionilor lor, Dakota și Gwen. Au pornit în 
marș spre nord, pe la marginea orașului, și s- 
au îndreptat spre Câmpul lui Marte - cea mai 
netedă și mai mare parte a văii. larba era 
scurtă fiindcă aici pășteau unicornii, taurii și 
faunii fără adăpost. Pământul era ciuruit de 
cratere apărute în urma exploziilor și era 
brăzdat de tranșee de la jocurile trecute. în 
capătul dinspre nord al câmpului se afla ţinta. 
Inginerii construiseră o fortăreață de piatră cu 
o barieră de fier, turnuri de pază, catapulte, 
tunuri de apă și, iară îndoială, multe alte 
surprize neplăcute de care să se poată folosi 
apărătorii. 


— S-au descurcat bine azi, a remarcat 
Hazel. Asta nu-i bine pentru noi. 

— Stai, a spus Percy. Vrei să spui că 
fortăreaţa a fost construită azi? 

Hazel a rânjit. 

— Legionarii sunt instruiți să construiască. 
Dacă ar trebui, am putea să demontăm 
întreaga tabără și s-o reconstruim în altă 
parte. Ne-ar lua poate trei sau patru zile, dar 
am face-o. 


— Mai bine nu, a spus Percy. Deci atacați 
câte o fortăreață în fiecare seară? 

— Nu în fiecare seară, a spus Frank. Avem 
mai multe tipuri de antrenamente. Uneori 
jucăm mingea uci- gașă... ăăă... e un fel de 
paint-ball, doar că folosim... cum să zic... bile 
de foc, acid și otravă. Uneori organizăm curse 
de care și concursuri de gladiatori, alteori 
jocuri de război. 

Hazel a arătat spre fortăreață. 

— Undeva înăuntru sunt steagurile 
Cohortelor I şi a Il-a. Treaba noastră e să 
intrăm și să le capturăm fără să fim măcelăriți. 
Dacă reușim, câștigăm. 

Lui Percy i-au sclipit ochii. 

— Seamănă cu jocul Capturarea steagului. 
Cred că îmi place jocul ăsta. 

Frank a râs. 

— Da, mă rog... e mai greu decât pare. 
Trebuie să trecem de catapulte și de tunurile 
de apă de pe ziduri, să pătrundem în 


fortăreață, să găsim steagurile și să învingem 
gărzile, având în tot acest timp grijă să nu ne 
fie capturate propriile steaguri sau soldaţi. Şi 
cohorta noastră concurează cu celelalte două 
cohorte care atacă. Intr-un fel colaborăm, dar 
nu pe de-a-ntregul. Cohorta care capturează 
steagurile are parte de toată cinstea. 

Percy s-a împiedicat, încercând să bată 
pasul de marș. Frank l-a înţeles. Şi el căzuse 
mereu în primele două săptămâni. 

— De ce facem asta? a întrebat Percy. Vă 
petreceţi mult timp asediind orașe fortificate? 

— Exersăm lucrul în echipă, a spus Hazel. 
Gândirea rapidă. Tactica. Competenţele de 
luptă. Ai fi surprins câte poţi învăţa în jocurile 
de război. 


— Cum ar fi să afli cine te va înjunghia în 
spate, a spus Frank. 

— Mai ales asta, a fost de acord Hazel. 

Au mărșăluit până în mijlocul Câmpului lui 
Marte și s-au așezat pe rânduri. Cohortele a 
Ill-a și a IV-a s-au așezat cât mai departe 
posibil de a V-a. Centurionii cohortelor ce 
aveau să atace s-au adunat să se sfătuiască. 
Sus, pe cer, Reyna survola zona călare pe 
pegasul ei, Scipio, pregătită să facă pe 
arbitrul. 

O jumătate de duzină de vulturi uriași s-au 
adunat în formaţie în spatele ei - gata să 
transporte răniții dacă era cazul. Singura 
persoană care nu participa la jocuri era Nico di 
Angelo, „ambasadorul lui Pluto“, care se 
urcase într-un turn de observaţie aflat la vreo 
sută de metri de fortăreață și care avea să 
urmărească totul cu binoclul. 

Frank și-a sprijinit sulița de scut și a 
verificat armura lui Percy. Legăturile erau 
strânse corect. Fiecare parte a armurii era 
așezată cum trebuie. 

— Te-ai descurcat bine, a spus el cu uimire. 
Percy, probabil că ai mai participat la jocuri de 
război. 

Singurul obiect nereglementar era sabia 
sclipitoare de bronz a lui Percy - nu era nici din 
aur imperial, nici un gladius. Lama avea formă 
de frunză, iar inscripția de pe mâner era în 
greacă. Vederea ei îl tulbura pe Frank. 

Percy s-a încruntat. 

— Putem folosi arme adevărate, nu? 

— Da, a încuviinţat Frank. Desigur. N-am 


văzut niciodată așa sabie. 

— Şi dacă rănesc pe cineva? 

— îi vindecăm, a spus Frank. Sau cel puţin 
încercăm. Sanitarii legiunii se descurcă bine 
cu ambrozia și nectarul și cu poţiunea de 
unicorn. 


— Nimeni nu moare, a spus Hazel. Mă rog, 
de regulă. Şi dacă moare cineva... 

Frank a imitat vocea lui Vitellius: 

— E un pămpălău! Pe vremea mea, muream 
mereu și ne plăcea! 

Hazel a râs. 

— Stai pe lângă noi, Percy. Sunt șanse mari 
să primim cea mai dificilă sarcină și să fim 
eliminaţi repede. Prima dată ne vor pune să 
atacăm zidurile, să slăbim apărarea. Apoi 
intervin cei din Cohortele a Ill-a și a IV-a și 
sunt acoperiţi de onoruri, asta dacă reușesc să 
pătrundă în fortăreață. 

Au răsunat cornurile. Dakota și Gwen s-au 
întors de la sfatul ofiţerilor, cu un aer sumbru. 

— Bine, uite care-i planul! 

Dakota a luat repede o gură de Kool-Aid din 
plosca de călătorie. 

— Ne pun pe noi să atacăm primii zidurile, 
ca să slăbim apărarea. 

Cohorta a oftat. 

— Știu, știu, a spus Gwen. Dar poate că de 
data asta vom avea noroc! 

Gwen era o optimistă. Toată lumea o plăcea 
pentru că avea grijă de oamenii ei și încerca să 
rămână pozitivă. Reușea chiar să-l controleze 
pe Dakota când avea crize de hiperactivitate 
provocate de suc. Totuși, rezidenții au mormăit 
și s-au plâns. Nimeni nu credea în norocul 
Cohortei a V-a. 

— Cei din prima linie merg cu Dakota, a 


spus Gwen. Ridicaţi scuturile și avansați către 
porţile principale în formaţiune de luptă 
broască ţestoasă. Aveţi grijă să nu fiţi răniţi. 
Atrageţi atacul dușmanului. Cei din a doua 
linie... 

Gwen s-a întors fără prea mult entuziasm 
spre rândul în care se afla Frank. 

— Voi șaptesprezece, de la Bobby încolo, 
sunteţi responsabili de elefant și de scări. 
încercaţi să atacați zidul vestic pe flanc. Poate 
reușim să-i facem pe apărători să se 
disperseze. Frank, Hazel, Percy... ce să zic, 
faceţi orice. Arătaţi-i lui Percy cum merge 
treaba. încercaţi să-l ţineţi în viaţă. 

S-a întors spre cohortă. 

— Dacă trece careva primul de partea 
cealaltă a zidului, o să am grijă să primească 
Coroana Murală. Victorie pentru a V-a! 

Cohorta a aclamat fără tragere de inimă. 

Percy s-a încruntat. 

— Să facem orice? 

— Da, a zis Hazel. Mare dovadă de 
încredere. 

— Ce e Coroana Murală? a întrebat el. 

— O medalie militară, a spus Frank. 

Fusese obligat să  memoreze toate 
distincţiile posibile. 

— O mare onoare pentru primul soldat care 
pătrunde într-o fortăreață inamică. După cum 
poţi observa, niciun membru al Cohortei a V-a 
n-o poartă. De obicei, nu apucăm să intrăm în 


fortăreață fiindcă ardem sau ne înecăm sau... 

S-a oprit și s-a uitat la Percy. 

— Tunurile de apă. 

— Poftim? a întrebat Percy. 

— Tunurile de pe ziduri, a zis Frank, iau 
apă din apeduct. Există un sistem de pompe... 
la naiba, nu știu cum funcţionează, dar e vorba 
de multă presiune acolo. Dacă le-ai putea 
controla, cum ai controlat râul... 

— Frank! (Hazel a zâmbit cu gura până la 
urechi.) E genial! 

Percy nu părea așa de sigur. 

— Nu știu cum am făcut asta la râu. Nu 
sunt sigur că pot controla tunurile de la așa 
mare distanţă. 

— Te ducem mai aproape. 

Frank a arătat spre zidul estic al fortăreței, 
pe care Cohorta a V-a nu-l ataca. 

— Apărarea va fi mai slabă acolo. N-o să ia 
ei în serios trei puști. Cred că ne putem furișa 
suficient de aproape înainte să ne vadă. 

— Cum ne furișăm? a întrebat Percy. 

Frank s-a întors spre Hazel. 

— Poți să faci chestia aia din nou? 

Ea i-a tras un pumn în piept. 

—  Aizis că nu mai spui nimănui! 

Frank s-a simţit prost. Fusese atât de 
încântat de idee... 

Hazel a murmurat: 

— Nu- nimic. E în regulă. 

— Percy, se referă la tranșee. Câmpul lui 


Marte e plin de tuneluri săpate de-a lungul 
anilor. Unele s-au surpat sau sunt la mare 
adâncime, dar multe sunt încă practicabile. Mă 
pricep să le găsesc și să le folosesc. Pot să le și 
surp dacă trebuie. 

— Așa cum ai făcut cu gorgonele, a spus 
Percy, ca să le încetinești. 

Frank a încuviinţat din cap. 

— Ti-am spus eu că Pluto e grozav. El e zeul 
lucrurilor de sub pământ. Hazel poate găsi 
peșteri, tunele, trape... 

— Şi ăsta a fost secretul nostru, a bombănit 

ea. Frank a simţit cum se înroșește la faţă. 

— Da, îmi pare rău. Dar dacă ne putem 

apropia... 

— Şi dacă eu reușesc să distrug tunurile de 

apă... Percy a dat din cap ca și cum începea 

să-i placă ideea. 

— Ce facem atunci? 

Frank și-a verificat tolba. Avea mereu săgeți 
speciale. Nu mai trebuise niciodată să le 
folosească, dar poate acum era momentul. 
Poate că în sfârșit reușea să facă treabă bună, 
ca să-i atragă lui Apollo atenţia. 

— Lăsaţi pe mine restul, a spus el. Să 
mergem. 


FY» CAPITOLUL XI 
Frank 


Frank nu mai fusese niciodată atât de sigur 
de ceva, iar asta îl neliniștea. Nimic din ce 
planificase vreodată nu mersese bine. Mereu 
reușise să spargă, să distrugă, să ardă, să 
răstoarne sau să se așeze pe lucrurile de 
valoare. Totuși, știa că această strategie va 
funcţiona. 

Hazel le-a găsit cât ai zice pește un tunel. 
De fapt, Frank bănuia că ea nu găsea pur și 
simplu tunelurile. Tunelurile păreau create să 
se potrivească nevoilor ei. Porţiuni care 
fuseseră astupate cu ani în urmă se destupau 
brusc, schimbându-și direcţia ca s-o ducă pe 
Hazel unde dorea. 

Se deplasau la lumina săbiei strălucitoare a 
lui Percy. De deasupra se auzea zgomot de 
luptă, copii care strigau, elefantul Hannibal 
care trâmbița plin de voioșie, proiectile 
explodând și tunuri de apă trăgând. Tunelul se 
cutremura și le cădea pământ în cap. 

Frank și-a băgat mâna sub armură. Bucata 
de lemn era încă în siguranţă la el în buzunar, 
deși un proiectil tras de o catapultă i-ar fi 
putut prăji speranţa de viaţă... 


Fii cuminte, și-a zis Frank supărat pe sine. 
Foc e un cuvânt interzis. Nu te gândi la asta. 

— E o ieșire chiar în faţa noastră, a anunţat 
Hazel. Vom ieși la trei metri de zidul estic. 

— De unde știi? a întrebat Percy. 


— Habar n-am, a spus ea. Dar sunt sigură. 

— N-am putea ieși chiar sub zid? a întrebat 
Frank. 

— Nu, a spus Hazel. Inginerii au fost 
inteligenţi. Au construit zidurile pe fundaţii 
vechi, care coboară până la rocă. Și nu mă 
întreba de unde știu. Pur și simplu așa stau 
lucrurile. 

Frank s-a împiedicat de ceva și a înjurat. 
Percy s-a apropiat cu sabia ca să facă mai 
multă lumină. Lucrul de care se împiedicase 
Frank era de un argintiu strălucitor. 

S-a aplecat. 

— Nu-l atinge! a spus Hazel. 

Mâna lui Frank s-a oprit la câţiva centimetri 
de bucata de metal. Arăta ca o bomboană 
uriașă învelită în staniol, cât pumnul lui de 
mare. 

— E uriașă, a spus el. Argint? 

— Platină. 

Hazel părea speriată de moarte. 

— O să dispară într-o clipă. N-o atingeţi. E 
periculoasă. 

Frank nu înţelegea cum putea fi periculoasă 
o bucată de metal, dar a crezut-o pe Hazel. în 
timp ce o priveau, bucata de platină s-a 


scufundat în pământ. 

Frank s-a uitat la Hazel. 

— Cum de-ai știut? 

în lumina săbiei lui Percy, Hazel părea 
străvezie ca un Iar. 

— Vă explic mai târziu, a promis ea. 

O altă explozie a zguduit tunelul și au pomit- 
o repede mai departe. 

Au ieșit printr-o gaură exact unde spusese 
Hazel. în faţa lor, se zărea zidul estic al 
fortăreței. în stânga, Frank a văzut grosul 
Cohortei a V-a avansând în formaţiune de 
broască ţestoasă, protejaţi din laterală și de 
sus de scuturile ca o carapace. încercau să 
ajungă la porțile principale, dar, de deasupra, 
luptătorii îi bombardau cu pietre și trăgeau cu 
catapultele, prăvălind cratere la picioarele lor. 
Cu un bubuit puternic, un tun de apă a tras și 
un jet de lichid a săpat un șanț în pământ chiar 
în faţa cohortei. 

Percy a fluierat. 

— E cam mare presiunea. 

Cohortele a Il-a și a IV-a nici măcar nu 
avansau. Stăteau și râdeau, uitându-se cum 
„aliaţii“ lor erau bătuţi măr. Apărătorii s-au 
adunat pe zidul de deasupra porților, strigând 
insulte la adresa formaţiunii broască ţestoasă 
care se clătina înainte și înapoi. Jocurile de 
război se reduseseră la „cum să batem a V-a“. 

Frank a văzut roșu în faţa ochilor. 

— Hai să punem lucrurile în mișcare. 


A dus mâna la tolbă și a scos o săgeată mai 
mare ca restul. Vârful de fier semăna cu botul 
conic al unei rachete. Din capătul celălalt ieșea 
un fir de aur extrem de subţire. Ca să tragi cu 
ea până sus pe zid aveai nevoie de mai multă 
forță și abilitate decât aveau majoritatea 
arcașilor, dar Frank avea brațe puternice și 
era un bun ţintaș. 

Poate că Apollo mă urmărește, și-a zis plin 
de speranţă. 

— Ce face asta? a întrebat Percy. E un 
cârlig tip gheară? 

— Se numește săgeata-hidră, a spus Frank. 
Poţi să distrugi tunurile de apă? 

Un luptător a apărut pe zidul de deasupra 
lor. 

— Hei! le-a strigat prietenilor săi. Fiți 
atenţi! Am mai găsit niște victime! 

— Percy, a spus Frank, acum ar fi 
momentul. 

Mai mulţi puști și-au scos capetele peste 
coama zidului ca să râdă de ei. Câţiva au 
alergat până la cel mai apropiat tun de apă și 
au îndreptat ţeava spre Frank. 

Percy a închis ochii și a ridicat mâna. 

Sus, pe zid, cineva a strigat: 

— Gura mare, rataţilor! 

BUUUM! 

Tunul a explodat, trimițând în jur raze 
albastre, verzi și albe. Apărătorii au ţipat când 
unda șocului unui val de apă i-a lipit de 


parapete. Puștii au picat peste ziduri, dar au 
fost prinși de vulturi uriași și duși la adăpost. 
Apoi întregul zid estic s-a cutremurat când 
explozia s-a propagat prin conducte. Unul 
după altul, tunurile de apă de pe parapete au 
explodat. Proiectilele aprinse ale catapultelor 
au fost stinse de apă. Apărătorii s-au risipit 
confuzi sau au fost aruncaţi în aer, punându-i 
serios la treabă pe vulturii salvatori. La porțile 
principale, Cohorta a V-a a uitat de formaţie. 
Uluiţi, și-au lăsat jos scuturile și priveau 
haosul creat. 

Frank a tras. Săgeata a ţâșnit cărând după 
ea firul strălucitor. Când a ajuns sus, vârful 
metalic s-a desfăcut în douăsprezece fire care 
s-au întins și s-au prins de tot ce le-a ieșit în 
cale - bucăţi de zid, o catapultă, un tun de apă 
distrus și vreo doi apărători care au ţipat și s- 
au trezit lipiti de parapete. Din firul principal 
au apărut trepte la intervale de 60 de 
centimetri, formând o scară. 

— Du-te! a spus Frank. 

Percy a rânjit. 

— Tu primul, Frank. E petrecerea ta. 

Frank a ezitat. Apoi și-a aruncat arcul pe 
spinare și a început să urce. Era deja la 
jumătatea distanței când apărătorii și-au 
revenit și au dat alarma. 

Frank a privit înapoi la restul luptătorilor 
Cohortei a V-a. Legionarii îl priveau uluiţi. 


— Ce mai staţi? a exclamat Frank. Atacaţi! 

Gwen și-a revenit prima. A rânjit și a repetat 
ordinul. Dinspre câmpul de luptă s-au auzit 
urale. Elefantul Hannibal a trâmbiţat fericit, 
dar Frank n-avea timp să se uite. S-a căţărat 
spre vârful zidului, unde trei apărători 
încercau să desfacă scara din funie. 

Sunt și avantaje când ești mare, stângaci și 
îmbrăcat în metal. Frank era ca o bilă de 
bowling în armură. l-a atacat pe inamici, iar 
aceștia s-au împrăștiat ca niște popice. Frank 
s-a ridicat în picioare. A ocupat parapetele, 
lovind înainte și înapoi cu pilum-ul și doborând 
oponenții. Unii au tras cu săgeți spre el. Alţii 
au încercat să-l prindă cu garda coborâtă și să- 
| împungă cu sabia, dar Frank se simţea de 
neoprit. Apoi lângă el a apărut Hazel, 
învârtindu-și sabia mare de cavalerie ca o 
luptătoare înnăscută. 

Percy a sărit pe zid și a ridicat sabia. 

— Ce distracţie! a spus el. 

împreună, i-au îndepărtat pe apărători de pe 
ziduri. Dedesubt, porţile au cedat. Hannibal s- 
a năpustit în fortăreață, iar săgețile și pietrele 
au ricoșat inofensiv de armura lui din Kevlar. 

Cohorta a V-a a dat năvală pe urmele 
elefantului și a început lupta corp la corp. 

în cele din urmă, de la marginea Câmpului 
lui Marte s-a ridicat un strigăt de luptă. 
Cohortele a III-a și a IV-a s-au grăbit să intre în 
luptă. 


— Cam târziu, a murmurat Hazel. 

— Nu-i putem lăsa să ne ia steagurile, a 
spus Frank. 

— Nu, a fost de acord Percy. Sunt ale 
noastre. 

N-aveau nevoie să-și vorbească. Se mișcau 
ca o echipă, de parcă luptaseră împreună de 
ani buni. S-au repezit să coboare treptele 
interioare spre baza inamicului. 


CAPITOLUL XII 
Frank 


După aceea s-a dezlănţuit haosul. 

Frank, Percy și Hazel și-au croit drum 
printre dușmani, doborând pe oricine le stătea 
în cale. Cohortele I și a Il-a - mândria Taberei 
Jupiter, o mașinărie de război bine unsă și 
foarte disciplinată - s-au destrămat surprinse 
de atac și de ineditul faptului că se aflau în 
tabăra învinșilor. 

O parte din problema lor era Percy. Lupta ca 
un demon, învârtindu-se printre inamici într-un 
stil cu totul neobișnuit, rostogolindu-se pe sub 
picioarele lor, tăind cu sabia în loc să înjunghie 
ca un roman, lovind cu latul lamei și provocând 
panică. Octavian a ţipat cu o voce piţigăiată - 
dând probabil ordin Cohortei I să rămână pe 
poziţie sau poate încercând să cânte ca o 
soprană -, dar Percy l-a redus la tăcere. A făcut 
o tumbă peste un șir de scuturi și, cu mânerul 
săbiei, i-a tras una în coif lui Octavian. 
Centurionul s-a prăbușit ca o păpușă de cârpe. 

Frank a tras săgeată după săgeată până i s-a 
golit tolba, săgeți cu vârful bont care nu 
omorau pe nimeni, dar provocau niște vânătăi 


urâte. Și-a rupt pilum-ul lovindu-l de capul 
unui adversar, iar apoi și-a scos fără tragere 
de inimă gladius-xA. 

în timpul acesta, Hazel s-a urcat în spinarea 
lui Hannibal. A pornit la atac spre centrul 
fortăreței, zâmbin- du-le prietenilor ei. 

— Daţi-i bice, mototolilor! 

Pe toţi zeii din Olimp, cât e de frumoasă, s-a 
gândit Frank. 

Au alergat până în mijlocul bazei. Curtea 
interioară era practic nepăzită. Era evident că 
apărătorilor nu le trecuse prin cap că 
atacatorii ar fi putut ajunge așa departe. 
Hannibal a doborât porţile uriașe. înăuntru, 
stegarii Cohortelor I și a Il-a stăteau la o masă 
și jucau Mitomagic cu cărți și figurine. 
Stindardele cohortelor erau sprijinite neglijent 
de un perete. 

Hazel și Hannibal au intrat de-a dreptul în 
încăpere, iar stegarii au căzut pe spate de pe 
scaune. Hannibal s-a urcat pe masă și piesele 
de joc s-au împrăștiat. 

Pe când restul cohortei i-a ajuns din urmă, 
Percy și Frank îi dezarmaseră pe dușmani, le 
luaseră steagurile și se cocoţaseră pe Hannibal 
lângă Hazel. Au ieșit triumfători din fortăreață 
cu simbolurile inamice. 

Cohorta a V-a s-a adunat în jurul lor. 
împreună, au ieșit mândri din fortăreață, au 
trecut pe lângă dușmanii uimiţi și pe lângă 
aliaţii la fel de surprinși. 


Reyna zbura în cercuri pe pegasul ei, la 
mică înălţime. 

— Lupta a fost câștigată! 

Parcă se străduia să nu izbucnească în râs. 

— Ne adunăm pentru prezentarea onorului! 

încet, locuitorii taberei s-au regrupat pe 
Câmpul lui Marte. Frank a văzut o mulțime de 
răni ușoare - arsuri, oase rupte, ochi vineţi, 
zgârieturi și tăieturi, plus o grămadă de 
coafuri foarte interesante datorate focului și 
tunurilor de apă care explodaseră dar nimic ce 
nu putea fi vindecat. 

A coborât de pe elefant. Colegii au năvălit 
pe el, bă- tându-l pe spate și felicitându-l. 
Frank s-a întrebat dacă nu cumva visează. Era 
cea mai frumoasă seară din viaţa lui... până a 
văzut-o pe Gwen. 

— Ajutor! a strigat cineva. 

Câţiva copii au ieșit în grabă din fortăreață, 
cărând o fată pe targă. Au lăsat-o jos și spre ea 
s-au îndreptat în fugă și alţi puști. Chiar dacă 
era departe, Frank și-a dat seama că era 
Gwen. Era într-o stare critică. Zăcea pe o parte 
pe targă, iar din armură i se ițea unpilum, de 
zici că îl ţinea între piept și braţ, dar curgea 
prea mult sânge. 

Frank a clătinat din cap, nevenindu-i să 
creadă. 

— Nu, nu, nu... a murmurat el apropiindu-se 
de ea. 

Sanitarii au strigat să se îndepărteze cu toţii 


ca s-o lase să respire. Legiunea a amuţit cât 
timp vindecătorii și-au făcut treaba - încercând 
să strecoare niște tifon și pudră de unicorn sub 
armura lui Gwen pentru a opri sângerarea, 
străduindu-se să-i bage cu forța niște nectar în 
gură. Gwen nu s-a mișcat. Faţa ei era de 
culoarea cenușii. 

în cele din urmă, unul dintre sanitari și-a 
ridicat privirea spre Reyna și a clătinat din 
cap. 

Pentru o clipă, nu s-a auzit niciun sunet, cu 
excepţia apei din tunurile distruse, care se 
scurgea pe pereţii fortăreței. Hannibal i-a atins 
părul lui Gwen cu trompa. 

Reyna s-a uitat la rezidenţi de pe pegasul ei. 
Avea o expresie dură și întunecată ca fierul. 

— Se va face o anchetă. Cine a făcut asta a 
păgubit legiunea de un ofițer bun. Moartea 
onorabilă e una, dar asta... 

Frank nu era sigur c-a înţeles bine. Apoi a 
observat semnele gravate pe prăjina de lemn 
apiZizm-ului: CHTI LEGIO XII F. Arma 
aparținea Cohortei I, iar vârful ieșea prin 
partea din față a armurii. Gwen fusese 
străpunsă din spate - posibil după terminarea 
luptei. 

Frank s-a uitat prin mulţime după Octavian. 
Centurionul urmărea ce se întâmplă mai 
degrabă curios decât îngrijorat, de parcă ar fi 
examinat măruntaiele unuia dintre ursuleţii lui 
de pluș. Pilum-vA lui lipsea. 


Lui Frank i s-a urcat sângele la cap. Ii venea 
să-l strângă de gât cu mâinile goale pe 
Octavian, dar în acel moment Gwen a tras aer 
în piept. 

S-au tras cu toţii înapoi. Gwen a deschis 
ochii și culoarea i-a revenit în obraji. 

— Ce... ce s-a întâmplat? 

A clipit. 

— La ce vă holbaţi? 

Nu părea să observe harponul de doi metri 
care-i ieșea din piept. 

în spatele lui Frank, un sanitar a șoptit: 

— Nu se poate. Era moartă. Trebuie să fie 
moartă. 

Gwen a încercat să se ridice, dar n-a putut. 

— Am văzut un râu și un bărbat care mi-a 
cerut... o monedă? M-am întors și ușa era 
deschisă. Aşa că... am plecat. Nu înțeleg. Ce s- 
a întâmplat? 

Toţi se uitau îngroziţi la ea. Nimeni n-a 
încercat s-o ajute. 

— Gwen. 

Frank a îngenuncheat lângă ea. 


— Nu încerca să te ridici. închide ochii o 
secundă, bine? 

— De ce? Ce... 

— Ai încredere in mine. 

Gwen l-a ascultat. 

Frank a apucat sulița chiar de sub vârf, dar 
mâinile îi tremurau. Lemnul era alunecos. 

— Percy, Hazel, ajutaţi-mă. 


Unul dintre sanitari a înţeles ce voia să facă. 

— Nula spus el. Poate-i... 

— Ce? s-a răstit Hazel la el. îi face și mai 
mult rău? 

Frank a inspirat adânc. 

—  Ţineţi-o bine. Unu, doi, trei! 

A scos pilum-ul prin față. Gwen nici n-a 
clipit. Sângele s-a oprit repede. 

Hazel s-a aplecat să cerceteze rana. 

— Se închide singură, a spus ea. Nu știu 
cum, dar... 

— Mă simt bine, a protestat Gwen. De ce 
sunteţi îngrijoraţi? 

S-a ridicat în picioare ajutată de Frank și de 
Percy. Frank s-a uitat urât la Octavian, dar 
chipul  centurionului exprima o falsă 
îngrijorare politicoasă. 

Mai târziu, s-a gândit Frank. Te ocupi de el 
mai târziu. 

— Gwen, a zis Hazel cu blândeţe, n-am cum 
să-ți zic asta mai delicat. Ai fost moartă. Și nu 
știu cum se face că te-ai întors. 

— Eu... poftim? 

S-a sprijinit de Frank. Și-a dus mâna la 
gaura zdrențuită din armură. 

— Cum... cum? 

— Bună întrebare. 

Reyna s-a întors spre Nico, care privea 
sumbru de la marginea mulţimii. 

— E una din puterile lui Pluto? 

Nico a clătinat din cap. 


— Pluto nu-i lasă niciodată pe oameni să se 
întoarcă din morti. 

S-a uitat la Hazel vrând parcă s-o avertizeze 
să nu scoată niciun cuvânt. Frank s-a întrebat 
despre ce era vorba, dar n-avea timp să se 
gândească la asta. 

O voce ca un tunet a bubuit pe câmp: 
„Moartea își pierde puterea. Acesta e doar 
începutul.“ 

Luptătorii și-au scos armele. Hannibal a 
trâmbiţat agitat. Scipio s-a ridicat pe picioarele 
din spate de era s-o azvârle pe Reyna din șa. 

— Știu vocea asta, a spus Percy. 

Nu părea încântat. 

In mijlocul legiunii, o coloană de foc a 
explodat în aer. Căldura i-a pârjolit 
sprâncenele lui Frank. Puștii care fuseseră 
udaţi de tunuri au constatat că hainele li s-au 
uscat pe loc. S-au retras cu toţii când din 
explozie a apărut un soldat imens. 

Frank n-avea prea mult păr, dar cel pe care- 
1 avea i s-a ridicat. Soldatul avea trei metri 
înălțime și era îmbrăcat în uniforma de 
camuflaj a armatei canadiene. Răspândea 
siguranță și forță. Părul său negru era tuns 
mai scurt pe la tâmple, la fel ca al lui Frank. 
Avea faţa colţuroasă și brutală, brăzdată de 
cicatrici vechi. Ochii îi erau ascunși după o 
pereche de ochelari cu infraroșu, strălucind 
din interior. Purta o centură de care erau 
prinse o armă, un toc de cuţit și mai multe 


grenade. în mâini ţinea o pușcă M16 
supradimensionată. 

Partea proastă e că Frank s-a simţit atras de 
el. în vreme ce toţi se retrăgeau, Frank a făcut 
un pas în faţă. Și-a dat seama că soldatul îl 
forţa să se apropie, fără să scoată o vorbă. 

Frank ar fi vrut cu disperare să fugă și să se 
ascundă, dar n-a putut. A mai făcut trei pași. 
Apoi a căzut, spri- jinindu-se într-un genunchi. 

Ceilalţi locuitori ai taberei i-au urmat 
exemplul și au îngenuncheat. Până și Reyna a 
coborât din șa. 

— E bine, a spus soldatul. E bine că 
îngenuncheaţi. N-am mai fost de mult în 
Tabăra Jupiter. 

Frank a observat că cineva nu 
îngenunchease. Percy Jackson, cu sabia încă în 
mână, se uita la soldatul uriaș. 

— Eşti Ares, a spus Percy. Ce vrei? 

Două sute de puști și un elefant au icnit la 
unison. Frank a vrut să spună ceva ca să-l 
scuze pe Percy și să-l împace pe zeu, dar n-a 
știut ce. îi era teamă că zeul războiului avea 
să-l facă pulbere pe noul lui prieten cu arma 
aceea foarte mare. 

în schimb, zeul și-a dezgolit dinţii strălucitor 
de albi. 

— Ai tupeu, semizeule, a spus el. Ares e 
numele meu grecesc. Dar pentru copiii Romei, 
sunt Marte, protectorul imperiului, părintele 
divin al lui Romulus și Remus. 


— Ne-am cunoscut, a zis Percy. Noi... noi am 
mai luptat... 

Zeul și-a scărpinat bărbia, ca și cum încerca 
să-și amintească. 

— Eu mă lupt cu o mulțime de oameni. Dar 
te asigur că nu te-ai luptat niciodată cu mine 
ca zeu roman. Dacă ai fi facut-o, ai fi mort. 
Acum îngenunchează, cum îi stă bine unui fiu 
al Romei, până nu-mi pierd cumpătul. 

în jurul picioarelor lui Marte pământul 
fierbea într-un cerc de foc. 

— Percy, a spus Frank, te rog. 

Era clar că lui Percy nu i-a convenit, dar a 
îngenuncheat. 

Marte a scrutat mulţimea. 

— Romani, vă rog să m-ascultaţi! 

A izbucnit în râs - un hohot sonor, viguros, 
atât de molipsitor că Frank aproape c-a 
zâmbit, deși încă tremura de frică. 

— întotdeauna am vrut să spun asta. Vin din 
Olimp cu un mesaj. Lui Jupiter nu-i place să 
comunicăm direct cu muritorii, mai ales acum, 
dar mi-a dat voie de data asta, de vreme ce voi, 
romanii, aţi fost mereu poporul meu. Am la 
dispoziție doar câteva minute, așa că fiţi 
atenți. 

A arătat spre Gwen. 

— Ea ar trebui să fie moartă, dar nu e. 
Monștrii cu care luptaţi nu se mai întorc în 
Tartar când sunt uciși. Unii muritori care au 
pierit cu mult timp în urmă cutreieră din nou 


pământul. 

Oare lui Frank i se păruse sau zeul îi 
aruncase o privire lui Nico di Angelo? 

— Thanatos a fost pus în lanţuri, a anunţat 
Marte. Porţile Morţii au fost deschise cu forța 
și nu le păzește nimeni - cel puţin, nu în mod 
impartial. Geea îi lasă pe dușmanii noștri să ia 
cu asalt lumea muritorilor. Fiii ei, uriașii, 
adună armate împotriva voastră, armate pe 
care nu le veţi putea ucide. Dacă Moartea nu e 
eliberată ca să-și reia îndatoririle, veţi fi 
copleșiți. Trebuie să-l găsiți pe Thanatos și să-l 
eliberaţi din mâinile uriașilor. Numai el poate 
schimba situaţia. 

Marte s-a uitat în jur și a observat că încă 
stăteau cu toţii în genunchi, în tăcere. 

— Oh, vă puteţi ridica acum. întrebări? 

Reyna s-a ridicat neliniștită. S-a apropiat de 
zeu, urmată de Octavian, care se înclina și 
făcea reverenţe ca un lingău de primă clasă. 

— Stăpâne Marte, a spus Reyna, suntem 
onorati. 

— Mai mult decât onorati, a spus Octavian. 
Mult mai mult decât onorati... 

— Aşadar? s-a răstit Marte. 

— Aşadar, a spus Reyna, Thanatos e zeul 
morţii, locotenentul lui Pluto? 

— Corect, a zis zeul. 

— Şi tu spui c-a fost capturat de uriași. 

— Corect. 

— Şi, prin urmare, oamenii vor înceta să 


moară? 

— Nu toţi deodată, a spus Marte. Dar 
graniţele dintre viață și moarte vor continua să 
se subțieze. Cei care știu să profite de acest 
lucru o vor face. Monștrii sunt deja mai greu 
de înfrânt. In curând vor fi imposibil de ucis. 
Vor fi și semizei care se vor întoarce din 
Lumea Subpământeană - asemenea prietenei 
voastre, centurionul Shish kebab. 

Gwen s-a cutremurat. 

— Centurionul Shish kebab? 

— Dacă nu se întâmplă ceva, a continuat 
Marte, până și muritorilor le va fi imposibil să 
moară. Vă puteţi imagina o lume în care 
nimeni nu moare... niciodată! 

Octavian a ridicat mâna. 

— Dar... ăăă... atotputernice  Stăpâne 
Marte, nu e un lucru bun că nu putem muri? 
Dacă rămânem în viață pe o perioadă 
nedeterminată... 

— Nu fi nebun, băiete! a urlat Marte. Un 
măcel continuu, fără sfârșit? Un camagiu fără 
sens? Dușmani care învie iarăși și iarăși și nu 
pot fi uciși niciodată? Asta vrei? 

— Tu ești zeul războiului, a spus Percy. Nu- 
ţi dorești un carnagiu fără sfârșit? 

Ochelarii cu infraroșu ai lui Marte au 
strălucit mai tare. 

— Ești impertinent, nu crezi? Poate chiar ne- 
am luptat mai demult. înţeleg de ce aș vrea să 
te omor. Sunt zeul Romei, puștiule. Eu sunt 


zeul puterii militare folosite pentru o cauză 
dreaptă. Eu protejez legiunile. Mă bucur să-mi 
zdrobesc dușmanii, dar nu lupt fără motiv. Nu- 
mi doresc un război fără sfârșit. O să afli asta. 
O să lupti pentru mine. 

— Putin probabil, a spus Percy. 

Din nou, Frank s-a așteptat ca zeul să-l pună 
la pământ, dar Marte doar a rânjit, de parcă ar 
fi fost doi vechi prieteni care se întreceau în 
jigniri. 

— Am dat ordin să se plece într-o misiune! a 
anunţat zeul. Veţi merge în nord și îl veţi găsi 
pe Thanatos în tărâmul de dincolo de zei. Il 
veţi elibera și le veţi zădărnici planurile 
uriașilor. Feriți-vă de Geea! Feriţi-vă de fiul ei, 
cel mai vârstnic dintre uriași! 

Lângă Frank, Hazel a scos un sunet ca un 
chițăit. 

— Tărâmul de dincolo de zei? 

Marte s-a uitat la ea, apucând și mai strâns 
pușca M16. 

— întocmai, Hazel Levesque. Ştii ce vreau să 
spun. Toată lumea de-aici își amintește 
tărâmul unde legiunea și-a pierdut onoarea! 
Dacă misiunea se încheie cu succes și vă 
întoarceţi până la Sărbătoarea Fortunei... 
poate că vă veţi redobândi onoarea pierdută. 
Dacă nu veţi reuși, tabăra va înceta să mai 
existe. Roma va fi învinsă, moștenirea ei va fi 
pierdută pe vecie. Așa că vă sfătuiesc să nu 
daţi greș. 

Octavian a reușit cumva să facă o 


plecăciune și mai umilă. 

— Ăăă... Stăpâne Marte, o mică observaţie. 
O misiune are nevoie de o profeție, de un poem 
călăuzitor mistic! De obicei le găseam în 
Cărţile Sibiline, dar acum e sarcina augurului 
să afle care e voinţa zeilor. Așa că dacă aș 
putea să dau fuga și să fac rost de șaptezeci de 
animale de pluș și poate de un cuţit... 

— Tu ești augurul? l-a întrerupt zeul. 

— D... da, stăpâne. 

Marte a scos un sul din centură. 

— Are cineva un pix? 

Legionarii s-au uitat cu ochii pierduţi la el. 

Marte a oftat. 

— Două sute de romani și n-are nimeni un 
pix? Nu contează! 

Și-a aruncat pușca M16 pe spate și a scos o 
grenadă de mână. Mulţi au început să ţipe. 
Apoi, grenada s-a transformat într-un pix și 
Marte a început să scrie. 

Frank s-a uitat la Percy cu ochii mari. A 
rostit pe mutește: 

— Sabia ta se poate transforma în grenadă? 

Percy i-a răspuns în aceeași manieră că nu. 

— Gata! 

Marte a terminat de scris și i-a aruncat sulul 
lui Octavian. 

— O profeție. Poţi s-o păstrezi laolaltă cu 
cărţile, s-o  inscripționezi pe podea, mi-e 
totuna. 

Octavian a citit sulul. 


— Zice-așa: „Mergeţi în Alaska. Găsiţi-l pe 
Thanatos şi  eliberaţi-l.  Intoarceţi-vă în 
douăzeci și patru iunie până la apusul soarelui 
sau veţi muri.“ 

— Da, a spus Marte. Nu e clar? 

— Ei bine, stăpâne... de obicei, profeţiile nu 
sunt clare. Sunt niște ghicitori. Au rimă și... 

Marte a scos relaxat încă o grenadă din 
centură. 

— Ce spui? 

—  Profeţia este clară! a răspuns Octavian. 
O misiune! 

— Răspuns corect. 

Marte și-a lovit ușor grenada de bărbie. 

— Bun, ce mai era? Mai era ceva... A, da. 

S-a întors spre Frank. 

— Vino încoace, puștiule. 

Nu, s-a gândit Frank. Băţul ars din 
buzunarul de la haină i s-a părut mai greu. 
Picioarele i s-au înmuiat. L-a cuprins un 
sentiment de groază, mai puternic decât în 
ziua în care se trezise cu ofițerul la ușă. 

Ştia ce urmează, dar nu se putea opune. A 
făcut un pas în faţă împotriva voinţei sale. 

Marte a zâmbit. 

— Te-ai descurcat bine cu zidul, puștiule. 
Cine e arbitrul jocurilor? 

Reyna a ridicat mâna. 

— Ai urmărit jocurile, arbitrule? a întrebat 
Marte. Ăla a fost copilul meu. A fost primul 
care a escaladat zidul, a câștigat lupta în 


numele echipei. Dacă nu ești oarbă, a avut o 
prestație de excepţie. Nu ești oarbă, nu-i așa? 

Reyna arăta de parcă se chinuia să înghită 
un șoarece. 

— Nu, Stăpâne Marte. 

— Atunci ai grijă să primească Coroana 
Murală, i-a cerut Marte. Băiatul meu! a strigat 
el în fața întregii legiuni, în caz că mai era 
cineva care nu-l auzise. 

Lui Frank îi venea să intre în pământ. 

— Fiul lui Emily Zhang, a continuat Marte. 
Era un soldat bun. O femeie de treabă. Băiatul 
ăsta, Frank, a dovedit în seara asta de ce e în 
stare. La mulţi ani cu întârziere, puștiule. E 
vremea să ai o armă demnă de un bărbat 
adevărat. 

I-a aruncat lui Frank pușca M16. Pentru o 
fracțiune de secundă, Frank a crezut că 
greutatea armei de atac avea să-l zdrobească, 
dar arma s-a transformat în aer, devenind mai 
mică și mai subţire. Când Frank a prins-o, 
arma era o suliță. Era din aur imperial și avea 
un vârf ciudat ce arăta a os alb, care emana o 
lumină pâlpâitoare. 

— Vârful e dintele unui dragon, a spus 
Marte. încă n-ai învăţat să pui în practică 
talentele mamei tale, nu-i așa? Ei bine, sulița 
îți va acorda răgazul necesar s-o faci. Poate fi 
folosită de trei ori, așa că fa-o cu înţelepciune. 

Frank n-a înţeles, dar Marte s-a comportat 
ca și cum subiectul ar fi închis. 


— Acum, dacă nu există obiecţii, puștiul 
meu, Frank Zhang, va fi liderul misiunii de 
eliberare a lui Thanatos. 

Desigur, n-a comentat nimeni. Dar mulţi 
dintre puști îl priveau pe Frank cu invidie, 
gelozie, furie, amărăciune. 

— Poţi lua doi tovarăși cu tine, a spus 
Marte. Astea sunt regulile. Unul dintre ei 
trebuie să fie puștiul ăsta. 

A arătat spre Percy. 

— O să înveţe să-l respecte pe Marte în 
călătoria asta sau o să moară încercând. în 
ceea ce-l privește pe al doilea, nu-mi pasă. 
Alege pe cine vrei. Discutaţi în Senat. La asta 
vă pricepeţi toţi. 

Imaginea zeului a pâlpâit. Pe cer a apărut 
un fulger. 

— Ăsta-i semnalul, a spus Marte. Pe data 
viitoare, romani. Nu mă dezamăgiţi! 

Zeul a fost cuprins de flăcări și apoi a 
dispărut. 

Reyna s-a întors spre Frank. Pe chip i se 
citea uimire și silă în aceeași măsură, de parcă 
ar fi reușit în sfârșit să înghită șoarecele. Şi-a 
ridicat braţul într-un salut roman. 

— Ave, Frank Zhang, fiul lui Marte. 

Membrii legiunii i-au urmat exemplul, dar 
Frank nu-și mai dorea să fie băgat în seamă. 
Seara lui perfectă fusese distrusă. 

Tatăl lui era Marte. Zeul războiului îl 
trimitea în Alaska. Frank primise mai mult 


decât o suliță de ziua lui de naștere. Primise o 
condamnare la moarte. 


FY* CAPITOLUL XIII 


Percy 


Percy a dormit ca o victimă de-a Meduzei - 
cu alte cuvinte, ca o piatră. 

Nu se mai culcase într-un pat sigur și 
confortabil de... nici nu-și mai amintea de 
când. în ciuda zilei nebunești pe care o trăise 
și a milioanelor de gânduri care îi treceau prin 
cap, corpul lui preluase conducerea și spusese: 
„Acum vei dormi.“ 

După cum se aștepta, visase. Avusese mereu 
parte de vise, dar acum vedea imaginile 
neclare ca de pe fereastra unui tren în mers. A 
văzut un faun cu părul cârlionţat, în zdrenţe, 
alergând să-l prindă. 

— N-am bani mărunți la mine, a strigat 
Percy. 

— Poftim? a spus faunul. Nu, Percy. Sunt 
eu, Grover! Stai liniștit! Am pornit în căutarea 
ta. Tyson e pe-aproape - cel puţin așa credem, 
că e cel mai aproape de tine. încercăm să te 
localizăm. 

— Poftim? a strigat Percy, dar faunul a 
dispărut în ceaţă. 

Apoi Annabeth a început să alerge alături de 
el, întinzându-i mâna. 

— Slavă zeilor! a strigat ea. Nu te-am mai 


văzut de luni de zile! Ești în regulă? 

Percy și-a amintit de spusele lunonei - „a 
dormit câteva luni, dar acum e treaz“. Zeița îl 
ținuse ascuns intenţionat, dar de ce? 

— Eşti aici cu adevărat? a întrebat-o pe 
Annabeth. 

Voia atât de mult să creadă asta, încât se 
simțea de parcă elefantul Hannibal i s-ar fi 
așezat pe piept. Dar chipul ei a început să se 
dizolve. Ea a strigat: 

— Stai locului! Lui Tyson îi va fi mai ușor să 
te găsească! Stai unde ești! 

Apoi a dispărut. Imaginile au rulat cu viteză. 
A văzut o navă imensă într-un doc, muncitorii 
cățărându-se pe ea ca să termine carena și un 
tip cu o lampă de sudură care suda figura unui 
dragon de bronz la prova. L-a văzut pe zeul 
războiului uitându-se la el din mijlocul 
valurilor, cu o sabie în mâini. 

Priveliștea s-a schimbat. Percy stătea pe 
Câmpul lui Marte, privind spre Berkeley Hills. 
Iarba aurie a început să freamăte și în peisaj 
și-a făcut apariţia un chip - o femeie adormită, 
cu trăsăturile conturate din umbre și 
denivelări ide pământului. Ochii i-au rămas 
închiși, dar vocea ei a răsunat în mintea lui 
Percy: 

„Deci acesta e semizeul care l-a distrus pe 
fiul meu, pe Cronos. N-arăţi prea strălucit, 
Percy Jackson, dar pentru mine ești valoros. 
Vino spre nord ca să-l cunoști pe Alcioneu. 
Iunona se poate juca de-a grecii și romanii, 


însă în cele din urmă vei fi pionul meu. Vei fi 
cheia înfrângerii zeilor.“ 

Viziunea lui Percy s-a întunecat. Se afla 
acum într-o variantă mult mai extinsă a 
comandamentului taberei - o principia cu 
ziduri din gheaţă și aburi îngheţaţi care 
pluteau în aer. Podeaua era plină cu schelete 
în armuri romane și arme din aur imperial 
acoperite de gheaţă, în partea din spate a 
încăperii se afla o enormă siluetă întunecată, 
cu pielea aurie și argintie, de parcă ar fi fost 
un automat, asemenea câinilor Reynei. în 
spatele lui se afla o colecţie de embleme 
distruse, steaguri zdrenţuite și un vultur mare 
din aur în vârful unui toiag de fier. 

Vocea uriașului a bubuit în încăperea 
spațioasă. 

— Va fi distractiv, fiu al lui Neptun. Au 
trecut eoni de când am înfrânt un semizeu de 
teapa ta. Te aștept pe culmea îngheţată. 

Percy s-a trezit tremurând. Pentru un 
moment, n-a știut unde se află. Apoi și-a 
amintit: Tabăra Jupiter, cazarma Cohortei a V- 
a. Stătea pe pat, se uita în tavan și încerca să- 
și controleze bătăile inimii. 

Un uriaș de aur aștepta să-l înfrângă. 
Minunat. Dar ce-l tulbura mai tare era femeia 
adormită de pe dealuri. „Vei fi pionul meu.“ 
Percy nu juca șah, dar era sigur că era de rău 
să fii pion. Ăștia mureau pe capete. 

Până și frânturile mai prietenoase ale visului 
erau tulburătoare. Un faun pe care-l chema 


Grover îl căuta. Poate că de aceea detectase 
Don - ce termen folosise? - o legătură 
empatică. Un tip pe nume Tyson îl căuta și el, 
iar Annabeth îl avertizase pe Percy să rămână 
acolo unde era. 

S-a ridicat în capul oaselor în partea de 
deasupra a patului suprapus. Colegii lui de 
cameră se foiau, se îm- brăcau și se spălau pe 
dinţi. Dakota se înfășură într-o bucată lungă de 
pânză roșie - o togă. Un Iar îl învăța unde să 
facă pliuri și unde să împăturească materialul. 

— Micul dejun? a întrebat Percy plin de 
speranţă. 

Capul lui Frank a apărut de pe patul de 
dedesubt. Avea cearcăne, de parcă n-ar fi 
dormit bine. 

— Un mic dejun pe fugă. Apoi urmează 
întâlnirea de la Senat. 

Dakota își prinsese capul în togă. Se 
împleticea ca o fantomă stropită cu suc Kool- 
Aid. 

— Ăăă... a spus Percy, ar trebui să-mi pun și 
eu un cearșaf? 

Frank a pufnit. 

— Doar senatorii poartă. Sunt zece, aleși 
anual. Trebuie să stai cinci ani în tabără ca să 
te califici. 

— Şi noi de ce suntem invitaţi la întâlnire? 

— Păi... știi tu, misiunea. 

Frank părea îngrijorat, de parcă se temea că 
Percy va da înapoi. 

— Trebuie să participăm la discuţie. Eu și 


cu tine, Hazel. Adică, doar dacă vrei... 

Probabil că Frank nu intenţionase să-l facă 
să se simtă vinovat, dar inima lui Percy s-a 
înmuiat ca o caramelă. îl compătimea pe 
Frank. Să fii revendicat de zeul războiului în 
faţa întregii tabere - ce coșmar, în plus, cum ar 
fi putut Percy să refuze pe cineva cu o față 
mare de bebeluș ca a lui? Frank primise o 
sarcină aproape imposibilă, care probabil avea 
să-l omoare. Era speriat. Avea nevoie de 
ajutorul lui Percy. 

Iar cei trei chiar făcuseră echipă bună cu o 
seară înainte. Hazel și Frank erau oameni de 
bază, de încredere. îl acceptaseră pe Percy ca 
pe un membru al familiei. Totuși, nu-i plăcea 
ideea acestei misiuni, mai ales că-i aparținea 
lui Marte, mai ales după visele pe care le 
avusese. 

— Eu... ăăă... O să mă pregătesc și eu... 

S-a ridicat din pat și s-a îmbrăcat. în tot 
acest timp s-a gândit la Annabeth. Ajutoarele 
erau pe drum. își putea recăpăta vechea viaţă. 
Tot ce trebuia să facă era să stea locului. 

La micul dejun, Percy și-a dat seama că toţi 
îl priveau. Șușoteau despre seara precedentă: 

— Doi zei într-o singură zi... 

— Un stil de luptă străin romanilor... 

— Tunul de apă mi-a explodat în faţă... 

Dar lui îi era prea foame ca să-i pese. S-a 
îndopat cu clătite, ouă, șuncă, vafe, mere și 
câteva pahare de suc de portocale. Probabil ar 


fi mâncat mai mult, dar Reyna a anunţat că 
senatul se va întruni în oraș, și toţi cei 
îmbrăcaţi în togi s-au ridicat să plece. 

— Hai că începe! 

Hazel se juca cu o piatră care arăta ca un 
rubin de două carate. 

Vitellius a apărut lângă ei cu aura lui violetă. 

— Bona Fortunal Ah, întrunirile senatului. 
îmi amintesc cea la care a fost asasinat Cezar. 
Ce de sânge mai avea pe togă... 

— Mulţumesc, Vitellius, l-a întrerupt Frank. 
Trebuie să plecăm. 

Reyna şi Octavian conduceau alaiul 
senatorilor din afara taberei, iar câinii de fier 
ai Reynei patrulau înainte și înapoi de-a lungul 
drumului. Hazel, Frank și Percy au rămas în 
urmă. Percy l-a observat pe Nico di Angelo, 
purtând o togă neagră și vorbind cu Gwen, 
care arăta cam palidă, dar surprinzător de 
bine, având în vedere că fusese moartă cu o 
seară înainte. Nico i-a făcut cu mâna lui Percy, 
apoi a reluat discuţia, lăsându-i lui Percy sen- 
zația mai intensă ca oricând că fratele lui 
Hazel încerca să-l evite. 

Dakota se împiedica întruna în roba lui cu 
pete roșii. Mulţi senatori păreau să aibă 
probleme cu togile, ridi- cându-le faldurile ca 
să le împiedice să le alunece de pe umeri. 
Percy era bucuros că purta un tricou violet și 
blugi. 

— Cum se puteau mișca romanii în chestiile 


alea? a întrebat el. 

— Erau doar pentru ceremonii, a spus 
Hazel. Cum este și fracul. Pun pariu că vechii 
romani urau togile la fel de tare ca noi. 
Apropo, sper că n-ai adus arme. 

Mâna lui Percy s-a îndreptat spre buzunar, 
acolo unde își ţinea pixul. 

— De ce? E interzis? 

— Nu sunt permise armele după hotarul 
pomeranian, a spus ea. 

— Ce hotar? 

— Pomeranian, a spus Frank. Sunt graniţele 
orașului, în interiorul lor există o „zonă sigură“ 
sacră. Legiunile nu pot trece pe acolo. Nu sunt 
permise armele. Asta pentru ca întrunirile 
senatului să nu devină sângeroase. 

— Ca atunci când a fost asasinat Iulius 
Cezar? a întrebat Percy. 

Frank a dat din cap. 

— Nu-ţi faceţi griji. Nu s-a mai întâmplat 
așa ceva de câteva luni. 

Percy spera că era o glumă. 

Pe măsură ce se apropiau de oraș, Percy și-a 
dat seama ce frumos era acesta. Acoperișurile 
acoperite cu ţiglă și cupolele de aur străluceau 
în soare. în grădini înfloreau caprifoiul și 
trandafirii. Piaţa centrală era pavată cu piatră 
albă și cenușie și decorată cu statui, fântâni și 
coloane aurite. în cartierele din jur, pe mar- 
ginea străzilor pietruite, se  înșirau case 
proaspăt  văruite, magazine, cafenele şi 
parcuri. în depărtare se înălţau amfiteatrul și 


arena pentru cursele de cai. 

Percy n-a observat că ajunseseră la 
marginea orașului până când senatorii din fața 
lui n-au încetinit. 

Pe marginea drumului era o statuie de 
marmură albă - un bărbat musculos în mărime 
naturală, cu păr cârlionţat, fără braţe și cu o 
figură enervantă. Poate că era supărat că 
fusese sculptat doar de la brâu în sus. Sub el 
era doar un bloc mare de marmură. 

— Pe rând, vă rog! a spus statuia. însemnele 
de identificare la control. 

Percy a privit în stânga și în dreapta. Nu 
observase asta, dar statui identice încercuiau 
orașul la fiecare sută de metri. 

Senatorii au trecut fără probleme. Statuia le 
verifica tatuajele de pe antebraţe și îi spunea 
fiecăruia pe nume. 

— Gwendolyn, senator, Cohorta a V-a, da. 
Nico di An- gelo, ambasadorul lui Pluto, foarte 
bine. Reyna, pretor, desigur. Hank, senator, 
Cohorta a Ill-a... o, ce papuci frumoși, Hank! 
Ah, pe cine avem noi aici? 

Hazel, Frank și Percy erau ultimii. 

— Terminus, a spus Hazel, el e Percy 
Jackson. Percy, el e Terminus, zeul granițelor. 

— E nou, nu-i așa? a spus zeul. Da, are 
plăcuţă de probatio. în regulă. Ah, ai o armă în 
buzunar? Scoate-o! Scoate-o! 

Percy nu știa cum își dăduse seama 
Terminus, dar și-a scos pixul. 


— E foarte periculos, a spus Terminus. Lasă- 
1 în tavă. Stai, unde e asistenta mea? Julia! 

O fetiță de vreo șase ani a apărut din 
spatele soclului statuii. Avea codițe, o rochie 
roz și un zâmbet drăcesc, plus doi dinţi lipsă. 

— Julia? 

Terminus s-a uitat în spate, iar Julia a 
alergat în direcţia opusă. 

— Unde s-a dus fata asta? 

Terminus a privit în cealaltă direcţie și a 
văzut-o pe Julia înainte ca ea să se poată 
ascunde. Fetița a strigat încântată. 

— O, acolo erai, a spus statuia. Hai, fuguţa. 
Adu tava. 

Julia s-a îndepărtat în viteză și și-a curăţat 
rochia. A luat o tavă și i-a întins-o lui Percy. Pe 
ea se aflau mai multe cuțite, un tirbușon, un 
recipient mare cu loţiune de protecţie 
împotriva razelor ultraviolete și o sticlă de apă. 

— Poţi să-ţi iei arma la plecare, a spus 
Terminus. Julia va avea grijă de ea. E o 
profesionistă. 

Fetiţa a dat din cap. 

— Pro-fe-si-o-nis-tă. 

A rostit fiecare silabă cu atenţie, de parcă ar 
fi spus o poezie. 

Percy le-a aruncat câte o privire lui Hazel și 
Frank, care nu păreau să găsească nimic 
ciudat în asta. Adevărul e nu era încântat să 
lase o armă mortală pe mâinile unui copil. 

— Problema este, a spus el, că pixul se 


întoarce automat în buzunar, deci, chiar dacă îl 
las... 

— Nu-ţi face griji, l-a asigurat Terminus. O 
să avem grijă să nu plece la plimbare. Nu-i așa, 
Julia? 

— Da, domnule Terminus. 

Cu grijă, Percy a pus pixul pe tavă. 

— Acum, câteva reguli, având în vedere că 
ești nou, a spus Terminus. Vei intra în orașul 
propriu-zis. Păstrează liniștea după hotar. 
Cedează trecerea carelor când mergi pe 
drumurile publice. Când ajungi la Senat, stai în 
partea stângă. Iar acolo jos... vezi unde arăt? 

— Aăă... a spus Percy, n-ai mâini. 

Se pare că era un subiect sensibil pentru 
Terminus. Fața lui din marmură a căpătat o 
nuanţă cenușie. 

— Avem un șmecher aici, nu-i așa? Ei bine, 
domnule  Nu-mi-pasă-de-reguli, acolo, în 
forum... Julia, arată-i tu pentru mine, te rog... 

Julia a lăsat supusă tava jos și a îndreptat 
degetul spre piața principală. 

— Magazinul cu marchiză albastră, a 
continuat Terminus, acela e magazinul 
universal. Acolo se vând rulete de măsurat. 
Cumpără-ţi una! Vreau ca tivul pantalonilor tăi 
să fie la exact 2,54 centimetri deasupra 
gleznelor și să te tunzi regulamentar. Şi bagă- 
ţi cămașa în pantaloni. 

Hazel a spus: 

— Mulţumesc, Terminus. Trebuie să 


mergem. 

— Bine, bine, puteţi să treceţi, a spus zeul. 
Dar mergeţi pe partea dreaptă a drumului! Și 
piatra de acolo... Nu, Hazel, fii atentă unde 
arăt. Piatra aia e prea aproape de copac. Mut-o 
trei centimetri mai la stânga. 

Hazel s-a conformat și și-au continuat 
drumul, în timp ce Terminus încă le striga 
ordine, iar Julia făcea tumbe pe iarbă. 

— întotdeauna e așa? a întrebat Percy. 

— Nu, a recunoscut Hazel. Astăzi a fost 
relaxat. De obicei e mai obsesiv-compulsiv. 

— E prezent pe fiecare bornă de hotar din 
jurul orașului, a spus Frank. Un fel de ultimă 
redută dacă orașul e atacat. 

— Terminus nu e chiar atât de rău, a 
adăugat Hazel. Doar nu-l supăra, altfel te 
pune să măsori fiecare fir de iarbă din vale. 

Percy a reţinut informaţiile. 

— Şi fetița? Julia? 

Hazel a rânjit. 

— Da, e o scumpete. Părinţii ei locuiesc în 
oraș. Hai să-i prindem din urmă pe senatori. 

Pe măsură ce se apropiau de forum, Percy a 
fost uimit de numărul mare de oameni. Niște 
puști care păreau studenţi pierdeau vremea 
lângă fântână. Câţiva le-au făcut cu mâna 
senatorilor care treceau. Un tip la vreo 30 de 
ani stătea în spatele tejghelei unei brutării, flir- 
tând cu o tânără care cumpăra cafea. Un cuplu 
mai în vârstă supraveghea un băieţel în 


scutece și cu un tricou minuscul cu Tabăra 
Jupiter, care fugărea pescărușii. Vânzătorii 
deschideau magazinele, expunând reclame în 
latină referitoare la ceramică, bijuterii și bilete 
la jumătate de preţ la Hipodrom. 

— Toti ăștia sunt semizei? a întrebat Percy. 

— Da, sau se trag din semizei, a spus Hazel. 
Așa cum ţi-am zis, e un loc sigur dacă vrei să 
mergi la facultate sau să-ți întemeiezi o 
familie, fără să-ţi faci griji zilnic în legătură cu 
atacurile monștrilor. în jur de două, trei sute 
de oameni locuiesc aici. Veteranii pot fi 
consilieri și rezerviști dacă e nevoie, dar în 
general sunt simpli cetățeni care își trăiesc 
vieţile. 

Percy și-a imaginat cum ar fi să facă rost de 
un apartament în această copie în miniatură a 
Romei, protejată de legiune și de Terminus, 
zeul granițelor, cel care suferea de tulburarea 
obsesiv-compulsivă. Și-a imaginat că se ţine de 
mână cu Annabeth la o cafenea. Poate când 
aveau să fie mai mari își vor supraveghea 
propriul copilaș care aleargă după pescăruși 
prin forum... 

A scuturat din cap ca să alunge ideea. Nu-și 
putea permite să gândească așa. Majoritatea 
amintirilor îi dispăruseră, dar știa că locul ăsta 
nu era casa lui. El aparţinea altui loc și avea 
alţi prieteni. 

în plus, tabăra Jupiter era în pericol. Dacă 
Iunona avea dreptate, peste mai puţin de cinci 


zile avea să fie atacată. Percy și-a închipuit 
faţa femeii adormite - fața Geei - ivindu-se pe 
dealurile de deasupra taberei. Și-a imaginat 
cum hoarde de monștri coboară în vale. 

„Dacă nu veţi reuși, tabăra va înceta să mai 
existe. Roma va fi învinsă, moștenirea ei va fi 
pierdută pe vecie“, îl avertizase Marte. S-a 
gândit la fetița aceea, Julia, la familiile cu 
copii, la noii lui prieteni din Cohorta a V-a, 
chiar și la faunii aceia ridicoli. Nu voia să-și 
imagineze ce s-ar fi întâmplat cu ei dacă locul 
acesta ar fi fost distrus. 

Senatorii s-au îndreptat spre o clădire mare, 
cu o cupolă albă, aflată în partea vestică a 
forumului. Percy s-a oprit în cadrul ușii, 
încercând să nu se gândească la faptul că 
Iulius Cezar fusese ucis în timpul unei întruniri 
a senatului. Apoi a tras adânc aer în piept și a 
luat-o pe urmele lui Hazel și Frank. 


CAPITOLUL XIV 


Percy 


Pe dinăuntru, Senatul arăta ca un 
amfiteatru. Un semicerc de bănci era așezat în 
trepte cu faţa spre un pupitru și două scaune. 
Scaunele erau goale, dar pe unul dintre ele era 
un pacheţel de catifea. 

Percy, Hazel și Frank stăteau în partea 
stângă a semicercului. Cei zece senatori și 
Nico di Angelo ocupau scaunele rămase libere 
din rândul întâi. Rândurile de sus erau ocupate 
de câteva duzini de fantome și de câţiva 
veterani mai în vârstă din oraș, toţi în togi de 
ceremonie. Octavian stătea în față cu un cuţit 
și un leușor de pluș, în caz că cineva ar fi vrut 
să se consulte cu zeul jucăriilor de colecţie. 
Reyna s-a îndreptat spre pupitru și a ridicat 
mâna ca să facă liniște. 

— Bun, asta e o întâlnire de urgenţă, a spus 
ea. Nu ne pierdem vremea cu formalităţi. 

— îmi plac formalităţile! s-a plâns o 
fantomă. 

Reyna a săgetat-o cu privirea. 

— Mai întâi de toate, a spus ea, nu suntem 
aici ca să votăm misiunea în sine. Misiunea a 
fost pusă la cale 


de Marte Răzbunătorul, protectorul Romei. Ii 
vom îndeplini dorinţa. Nu suntem aici nici ca 
să discutăm despre însoțitorii lui Frank Zhang. 

— Toţi trei sunt din Cohorta a V-a? a strigat 
Hank din a Ill-a. Nu-i corect. 

— Nici înţelept, a spus băiatul de lângă el. 
Șiizn că a V-a o s-o dea în bară. Ar trebui să ia 
pe cineva priceput cu ei. 

Dakota s-a ridicat atât de repede încât și-a 
vărsat sucul Kool-Aid din ploscă. 

— Am fost destul de buni aseară când te-am 
șters la podex, Larry! 

— Dakota, ajunge, a spus Reyna. Să nu 
amestecăm podex-ul Îs Larry în povestea asta. 
Ca lider al misiunii, Frank are dreptul să-și 
aleagă însoțitorii. I-a ales pe Percy Jackson și 
pe Hazel Levesque. 

O fantomă din al doilea rând a strigat: 

— Absurdusl Frank Zhang nici măcar nu e 
membru cu drepturi depline al legiunii! Este în 
probatio. O misiune ar trebui condusă de 
cineva cu rang de centurion sau mai înalt. E 
complet... 

— Cato, s-a răstit Reyna. Trebuie să 
respectăm dorinţele lui Marte Răzbunătorul. 
Asta presupune anumite... schimbări. 

Reyna a bătut din palme și Octavian s-a 
apropiat. A pus jos cuțitul și leușorul de pluș și 
a luat pachetul de catifea de pe scaun. 

— Frank Zhang, a spus el, vino încoace. 

Frank s-a uitat neliniștit la Percy. Apoi s-a 


ridicat în picioare și s-a apropiat de augur. 

— E... plăcerea mea, a spus Octavian, 
chinuindu-se să rostească ultimul cuvânt, să-ţi 
înmânez Coroana Murală pentru că ai fost 
primul care a escaladat zidul în timpul 
asediului. 

Octavian i-a dat o insignă de bronz în formă 
de coroană de laur. 

— De asemenea, din ordinul pretorului 
Reyna, te promovez la gradul de centurion. 

I-a dat lui Frank o altă insignă, o semilună 
de bronz, iar senatul a izbucnit în manifestări 
de protest. 

— E încă un răcan! a strigat cineva. 

— Imposibil! a spus altcineva. 

— Băga-mi-aş apă pe nas! a strigat un al 
treilea. 

— Liniște! 

Vocea lui Octavian părea mai fermă decât 
fusese cu o seară înainte pe câmpul de luptă. 

— Pretorul nostru e de acord că misiunea nu 
poate fi condusă de cineva care n-are măcar 
grad de centurion. De bine, de rău, Frank 
trebuie să conducă această misiune, așa că 
pretorul nostru a hotărât ca Frank Zhang să fie 
făcut centurion. 

Brusc, Percy a înţeles ce vorbitor eficace era 
Octavian. Părea rezonabil și înţelegător, dar 
avea o expresie chinuită. Işi alegea cu grijă 
cuvintele pentru a lăsa toată responsabilitatea 
pe umerii Reynei. Parc-ar fi spus: „A fost ideea 


ei.“ 

Dacă ieșea prost, Reyna era de vină. Dacă ar 
fi fost decizia lui, s-ar fi acţionat cu mai multă 
grijă. Dar, din păcate, n-avea altă soluţie decât 
s-o susțină pe Reyna, pentru că Octavian era 
un soldat roman loial. 

Octavian a reușit să transmită toate aceste 
lucruri fără să scoată un cuvânt, liniștindu-i pe 
membrii senatului și arătându-le înţelegere. 
Pentru prima dată, Percy și-a dat seama că 
puştiul acesta costeliv, care arăta ca o 
sperietoare de ciori, putea fi un dușman 
periculos. 

Trebuie să-și fi dat și Reyna seama de asta. 
Pe chip i-a apărut o expresie de iritare. 

— Există un post liber de centurion, a spus 
ea. Unul dintre ofiţerii noștri, care e și senator, 
a decis să demisioneze. După zece ani în 
legiune, se va retrage în oraș și va merge la 
facultate. Gwen din Cohorta a V-a, îţi 
mulțumim pentru serviciile tale. 

Toată lumea s-a întors spre Gwen, care a 
schițat un zâmbet plin de curaj. Părea obosită 
după calvarul din seara precedentă, dar și 
ușurată. Percy n-o putea condamna. în 
comparaţie cu un pilum înfipt în coaste, să 
mergi la facultate suna destul de bine. 

— Ca pretor, a continuat Reyna, am dreptul 
să înlocuiesc ofiţerii. Recunosc că e neobișnuit 
ca un soldat în probatio să fie ridicat direct la 
grad de centurion, dar cred că putem cădea de 


acord că... seara trecută a fost neobișnuită. 
Frank Zhang, plăcuţa de identificare, te rog. 

Frank și-a scos de la gât plăcuţa de plumb și 
i-a dat-o lui Octavian. 

— Braţul, a zis Octavian. 

Frank i-a întins antebraţul. Octavian și-a 
înălţat braţele spre cer. 

— îl primim pe Frank Zhang, fiul lui Marte, 
în Legiunea a XH-a Fulminata, în primul an de 
serviciu militar. Juri credinţă senatului și 
poporului roman? 

Frank a murmurat ceva de genul: „Mda.“ 
Apoi, și-a dres glasul și a zis: 

— Da. 

Senatorii au strigat: 

— Senatus Populusque Romanus! 

Braţul lui Frank a luat foc. Pentru o clipă, 
ochii i s-au umplut de groază și Percy s-a temut 
că prietenul său avea să leșine. Apoi fumul s-a 
risipit și flacăra s-a stins, iar pe pielea lui 
Frank au apărut semne noi: SPQR, două sulițe 
încrucișate și o singură liniuță ce reprezenta 
primul an de serviciu militar. 

— Poţi lua loc. 

Octavian s-a uitat înspre public ca și cum ar 
fi spus: „Nu a fost ideea mea, oameni buni.“ 

— Acum, a spus Reyna, trebuie să discutăm 
despre misiune. 

Senatorii s-au foit și au mormăit când Frank 
s-a întors la locul lui. 

— Te-a durut? a șoptit Percy. 


Frank s-a uitat la antebraţul din care încă 
mai ieșea fum. 

— Da. Tare. 

Părea nedumerit de insignele pe care le 
avea în mână - însemnul centurionului și 
Coroana Murală -, de parcă nu știa ce să facă 
cu ele. 

— Stai. 

Ochii lui Hazel străluceau de mândrie. 

— Lasă-mă pe mine. 

I-a prins medaliile de cămașă. 

Percy a zâmbit. îl cunoștea pe Frank doar de 
o zi, dar era mândru de el. 

— Le meriţi, omule, a spus el. Ce ai făcut tu 
aseară se cheamă leadership curat. 

Frank s-a încruntat. 

— Dar centurion... 

— Centurion Zhang, a strigat Octavian. Ai 
auzit întrebarea? 

Frank a clipit. 

— Aăă... îmi pare rău. Poftim? 

Octavian s-a întors spre senat și a rânjit, 
vrând parcă să spună: „Nu v-am spus eu?“ 

— Am întrebat, a spus Octavian de parcă ar 
fi vorbit cu un copil de trei ani, dacă ai vreun 
plan pentru misiune. Ştii măcar încotro te 
îndrepţi? 

— Ăăă... 

Hazel și-a pus mâna pe umărul lui Frank și 
s-a ridicat. 

— N-ai fost atent aseară, Octavian? Marte a 


fost destul de clar. Mergem în tărâmul de 
dincolo de zei - Alaska. 

Senatorii s-au foit în togile lor. Câteva 
fantome au pâlpâit și au dispărut. Până și 
câinii de metal ai Reynei s-au rostogolit pe 
spate și au scâncit. 

în cele din urmă, senatorul Larry s-a ridicat. 

— Ştiu ce a spus Marte, dar e nebun. Alaska 
e blestemată! Există un motiv pentru care se 
numește tărâmul de dincolo de zei. Pentru că e 
atât de nordic, zeii romani n-au nicio putere și 
monștrii colcăie pe-acolo. Niciun semizeu nu s- 
a mai întors în viaţă de acolo de când... 

— De când aţi pierdut vulturul, a spus 
Percy. 

Larry a fost atât de surprins, încât a căzut în 
podex. 

— Uite ce e, a continuat Percy, știu că sunt 
nou aici. Știu că nu vă place să pomeniţi de 
masacrul din anii 1980... 

— L-a pomenit! a strigat una dintre 
fantome. 

— ...Dar nu înţelegeţi? a continuat Percy. 
Cohorta a V-a a condus expediţia. Am eșuat și 
trebuie să ne asumăm responsabilitatea de-a 
îndrepta lucrurile. De aceea ne trimite Marte 
pe noi. Uriașul acela, fiul Geei... el e cel care v- 
a învins armata acum treizeci de ani. Sunt 
sigur de asta. Acum stă acolo în Alaska cu zeul 
morții în lanţuri și cu toate vechile voastre 
echipamente. își strânge armatele și le trimite 


spre sud ca să atace tabăra. 

— Serios? a întrebat Octavian. Pari să știi 
multe despre planurile dușmanului nostru, 
Percy Jackson. 

Percy putea suporta majoritatea insultelor - 
să fie făcut slab sau prost sau orice altceva. 
Dar și-a dat seama că Octavian îl făcea spion - 
trădător. Era un concept atât de străin pentru 
Percy, nu-l definea deloc, și mai că nu s-a 
prins că e calomniat. Când a înţeles, i s-au 
încordat umerii. Era tentat să-i mai tragă una 
în cap lui Octavian, dar și-a dat seama că 
acesta îl provoca și încerca să-l facă să pară 
instabil. 

Percy a inspirat adânc. 

— Ne vom confrunta cu acest fiu al Geei, a 
spus el, reușind să-și păstreze calmul. Vom 
recupera vulturul și îl vom elibera pe zeul 
ăsta... 

S-a uitat la Hazel. 

— Thanatos, nu-i așa? 

Ea a încuviinţat din cap. 

— Letus, în latină. Dar vechiul său nume 
grecesc e Thanatos. Când vine vorba de 
Moarte... ne convine să ne referim la el cu 
numele grecesc. 

Octavian a oftat exasperat. 

— în fine, indiferent cum vreţi să-i spuneţi... 
cum vă gândiţi să faceţi toate astea și să vă 
întoarceţi până de Sărbătoarea Fortunei? E în 
seara de 24. Azi e 20. Ştiţi măcar unde să 


căutaţi? Știţi măcar cine e acest fiu al Geei? 

— Da. 

Hazel a vorbit cu o convingere care l-a 
surprins și pe Percy. 

— Nu știu sigur unde să-l caut, dar am o 
bănuială. Numele uriașului e Alcioneu. 

La auzul numelui, temperatura din încăpere 
parcă a scăzut cu cincizeci de grade. Senatorii 
s-au cutremurat. 

Reyna s-a prins cu mâinile de pupitru. 

— De unde știi asta, Hazel? Pentru că ești 
fiica lui Pluto? 

Nico di Angelo nu scosese o vorbă, așa că 
Percy aproape că uitase că era prezent. Acesta 
s-a ridicat, îmbrăcat într-o togă neagră. 

— Pretore, cer permisiunea să intervin, a 
spus el. Hazel și cu mine... am învăţat câte 
ceva despre uriași de la tatăl nostru. Fiecare 
uriaș a fost crescut special să se opună unuia 
dintre cei doisprezece zei din Olimp... să-i 
uzurpe teritoriul respectivului zeu. Regele 
uriașilor a fost Porfirion, adică anti-Jupiter. Dar 
cel mai în vârstă uriaș a fost Alcioneu. S-a 
născut ca să-l înfrunte pe Pluto. De aceea știm 
mai multe despre el. 

Reyna s-a încruntat. 

— Nu mai spune? Pari destul de familiarizat 
cu el. 

Nico și-a ridicat poalele togii. 

— în fine... uriașii sunt greu de ucis. Potrivit 
profeţiei, nu pot fi înfrânți decât dacă zeii și 


semizeii colaborează. 

Dakota a râgâit. 

— Scuze, ai spus zei și semizei... care să 
lupte împreună? Asta nu se va întâmpla 
niciodată! 

— S-a întâmplat, a spus Nico. în primul 
război al uriașilor, zeii i-au chemat pe eroi să li 
se alăture și au învins. Nu știu dacă asta s-ar 
putea întâmpla din nou. în ceea ce-l privește 
pe Alcioneu... lucrurile stau altfel. El e total 
nemuritor, imposibil de ucis de vreun zeu sau 
semizeu, atâta timp cât rămâne pe teritoriul 
său de baștină - locul în care s-a născut. 

Nico a făcut o pauză pentru ca vorbele să-și 
facă efectul. 

— Şi dacă Alcioneu a renăscut în Alaska... 

— Atunci nu poate fi învins acolo, a terminat 
Hazel propoziția. Niciodată. Prin niciun mijloc. 
De aceea expediţia noastră din 1980 a fost 
sortită eșecului. 

A izbucnit o nouă rundă de discuţii și 
strigăte. 

— Misiunea e imposibilă! a strigat un 
senator. 

— S-a zis cu noi! s-a plâns o fantomă. 

— Mai vreau Kool-Aid! a răcnit Dakota. 

— Liniște! a strigat Reyna. Senatori, trebuie 
să ne comportăm ca niște romani. Marte ne-a 
însărcinat cu această misiune și trebuie să 
avem încredere că e posibilă. Acești trei 
semizei trebuie să plece în Alaska. Trebuie să-l 


elibereze pe Thanatos și să se întoarcă înainte 
de Sărbătoarea Fortunei. Dacă reușesc să 
recupereze și vulturul cu ocazia asta, cu atât 
mai bine. Tot ce putem face e să-i sfătuim și să 
ne asigurăm că au un plan. 

Reyna s-a uitat la Percy iară prea multă 
speranţă. 

— Ai un plan, nu-i așa? 

Percy ar fi vrut să facă un pas în față 
vitejește și să spună: „Nu, nu am!“ Acesta era 
adevărul, dar uitându-se înjur la feţele acelea 
pe care se citea neliniștea, și-a dat seama că 
nu putea spune asta. 

— întâi trebuie să înţeleg ceva. 

S-a întors spre Nico. 

— Credeam că Pluto e zeul morților. Acum 
aud despre celălalt tip, Thanatos, și despre 
Porţile Morţii din profeția aceea... Profeţia 
celor Șapte. Ce înseamnă asta? 

Nico a inspirat adânc. 

— Bun. Pluto e zeul Lumii Subpământene, 
dar adevăratul zeu al morţii, cel care e 
responsabil ca sufletele să ajungă în viaţa de 
apoi și să rămână acolo - acela e locotenentul 
lui Pluto, Thanatos. E ca și cum... ei bine, 
închipuie-ţi că Viaţa și Moartea sunt două ţări 
diferite. Toată lumea ar vrea să meargă în 
Viaţă, nu? Așa că există o graniță păzită care îi 
împiedică pe oameni să treacă fără 
permisiune. Dar este o graniță /ungă, cu multe 
găuri în gard. Pluto încearcă să astupe găurile, 
dar apar mereu altele noi. De aceea se bazează 


pe Thanatos, care e un fel de patrulă de 
frontieră, un fel de poliţist. 

— Thanatos prinde sufletele, a spus Percy, 
și le  deportează înapoi în Lumea 
Subpământeană. 

— Exact, a spus Nico. Dar acum Thanatos a 
fost prins, pus în laţuri. 

Frank a ridicat mâna. 

— Aăă... cum se poate să pui Moartea în 
lanțuri? 

— N-ar fi pentru prima dată, a spus Nico. 
Demult, un tip pe nume Sisif a păcălit Moartea 
și a legat-o. Cu altă ocazie, Hercule s-a luptat 
cu ea șia pus-o la pământ. 

— lar acum a fost prinsă de un uriaș, a spus 
Percy. Deci, dacă l-am putea elibera pe 
Thanatos, atunci morţii ar rămâne morţi? 

S-a uitat la Gwen. 

— Ăăă... iară supărare. 

— E mai complicat de-atât, a spus Nico. 

Octavian și-a dat ochii peste cap. 

— Dece nu mă miră? 

— Te referi la Porţile Morţii, a spus Reyna, 
ignorân- du-l pe Octavian. Sunt pomenite în 
Profeţia celor Șapte, în urma căreia s-a 
organizat prima expediţie în Alaska... 

Fantoma Cato a pufnit. 

— Stim cu toţii ce s-a întâmplat! Noi, larii, 
ne aducem aminte! 

Celelalte fantome au mormăit în semn de 
susţinere. 


Nico și-a dus degetul la buze. Dintr-odată, 
toți larii au tăcut. Unii păreau alarmațţi, de 
parcă buzele le-ar fi fost lipite laolaltă. Percy 
și-ar fi dorit să aibă și el așa putere asupra 
oamenilor vii... asupra lui Octavian, de 
exemplu. 

— Thanatos e doar o parte a soluţiei, a 
explicat Nico. Porţile Morţii... ei bine, ăsta e un 
concept pe care nici chiar eu nu-l înţeleg pe 
de-a-ntregul. Există numeroase căi ce duc în 
Lumea Subpământeană - râul Styx, Poarta lui 
Orfeu - și multe alte portiţe care se deschid din 
când în când. Cum Thanatos e prizonier, toate 
aceste ieșiri vor fi mai ușor de folosit. Uneori 
acest lucru s-ar putea să fie în avantajul nostru 
și să permită câte unui suflet prietenos să se 
întoarcă - cum e cazul lui Gwen. De cele mai 
multe ori beneficiază de asta sufletele malefice 
și monștrii răi, cei vicleni care vor să evadeze. 
Referitor la Porţile Morţii... acestea sunt 
porţile personale ale lui Thanatos, calea rapidă 
dintre Viață și Moarte. Numai Thanatos ar 
trebui să știe unde se află, iar locul lor se 
schimbă de-a lungul veacurilor. Dacă am 
înţeles bine, Porţile Morţii au fost deschise cu 
forța. Acum sunt controlate de slujitorii Geei... 

— Ceea ce înseamnă că Geea decide cine se 
poate întoarce din morti, a ghicit Percy. 

Nico a încuviinţat din cap. 

— Ea alege și hotărăște pe cine să lase să 
iasă - cei mai răi monștri, cele mai malefice 


suflete. Dacă îl salvăm pe Thanatos, înseamnă 
că măcar va putea să prindă din nou sufletele 
și să le trimită jos. Monștrii vor muri când îi 
vom ucide, ca până acum, și vom avea parte de 
un răgaz. Dar dacă nu reușim să recucerim 
Porţile Morţii, dușmanii nu vor rămâne jos 
pentru mult timp. Işi vor croi cu ușurință drum 
în lumea celor vii. 

— Așa că îi putem prinde și deporta, a zis 
Percy, dar ei vor continua să se întoarcă. 

— Ştiu că-i deprimant, dar da, a spus Nico. 

Frank s-a scărpinat în cap. 

— Dar Thanatos știe unde sunt porţile, nu-i 
așa? Dacă îl eliberăm, le poate lua din nou în 
stăpânire. 

— Nu cred, a spus Nico. Nu de unul singur. 
Nu se poate pune cu Geea. Pentru asta ar fi 
nevoie de o misiune de proporții... de o armată 
formată din cei mai buni semizei. 

— „Spre Porţile Morţii dușmanii merg cu 
arme“, a spus Reyna. E Profeţia celor Şapte... 

S-a uitat la Percy și, pentru o clipă, ela 
văzut cât era de speriată. Se prefăcea de 
minune, dar Percy s-a întrebat dacă n-avusese 
și ea coșmaruri cu Geea - dacă nu avusese 
viziuni cu ce s-ar întâmpla dacă tabăra ar fi 
invadată de monștri care nu pot fi uciși. 

— Dacă așa începe vechea profeție, n-avem 
resursele necesare să trimitem o armată la 
Porţile Morţii și să apărăm tabăra. Mi-e greu 
să mă lipsesc de șapte semizei, darămite... 


— Să le luăm pe rând. 

Percy a încercat să pară încrezător, deși 
simţea cum se intensifică panica în încăpere. 

— Nu știu cine sunt cei șapte sau ce 
înseamnă mai exact vechea profeție. Dar mai 
întâi trebuie să-l eliberăm pe Thanatos. Marte 
ne-a spus că avem nevoie de doar trei oameni 
pentru misiunea din Alaska. Să ne concentrăm 
pe asta și să ne întoarcem înainte de 
Sărbătoarea Fortunei. După aceea putem să ne 
facem griji în legătură cu Porţile Morţii. 

— Da, a zis Frank cu glas pierit. E suficient 
pentru o singură săptămână. 

— Deci ai un plan? a întrebat Octavian 
sceptic. 

Percy s-a uitat la colegii lui. 

— Plecăm în Alaska cât mai repede posibil... 

— Şi improvizăm, a spus Hazel. 

— Mult, a adăugat Frank. 

Reyna i-a cercetat din priviri. Arăta de parcă 
le scria necrologurile în gând. 

— Foarte bine, a spus ea. Nu ne mai rămâne 
decât să votăm cu ce vă putem ajuta: 
transport, bani, magie, arme. 

— Pretore, dacă-mi dai voie, a spus 
Octavian. 

— O, super, a murmurat Percy. lar începe. 

— Tabăra e în mare pericol, a spus 
Octavian. Doi zei ne-au avertizat că vom fi 
atacați peste patru zile. Nu trebuie să irosim 
resursele, mai ales prin finanțarea unor 


proiecte care au slabe șanse de reușită. 

Octavian i-a privit pe cei trei cu milă, de 
parcă ar fi vrut să spună: „Amărâţii de voi.“ 

— E clar că Marte a ales cei mai nepotriviţi 
candidați pentru această misiune. Poate pentru 
că e de părere că ne putem lipsi de ei. Poate că 
Marte mizează pe nereușită. Oricare ar fi 
situația, în înțelepciunea lui, el nu a ordonat o 
misiune de proporţii, nici nu ne-a cerut să 
finanțăm această aventură. Eu zic să păstrăm 
resursele aici și să apărăm tabăra. Aici va fi 
pierdută sau câștigată bătălia. Dacă cei trei 
reușesc, minunat! Dar ar trebui să facă asta 
folosindu-și propria iscusinţă. 

Mulțimea a murmurat cuprinsă de neliniște. 
Frank a sărit în picioare. Până s-apuce să se ia 
la harță, Percy a spus: 

— Bine! Nicio problemă. Dar măcar 
asiguraţi-ne transportul.  Geea e zeița 
pământului, nu? Cred că ar trebui să evităm să 
mergem pe uscat, să traversăm pe jos 
ţinuturile. în plus, ar fi prea lent. 

Octavian a râs. 

— Vrei să vă închiriem un avion? 

Lui Percy i s-a făcut greață la auzul acestei 
idei. 

— Nu. O călătorie cu avionul... am senzația 
că nici asta n-ar fi bine. însă o barcă ar fi 
potrivită. Nu ne puteţi da măcar o barcă? 

Hazel a mormăit ceva. Percy i-a aruncat o 
privire. Ea a scuturat din cap și a zis pe 


mutește: „E în regulă. Sunt bine.“ 

— O barcă! 

Octavian s-a întors spre senatori. 

— Fiul lui Neptun vrea o barcă. Romanii nu 
obișnuiesc să călătorească pe mare, însă nu se 
poate spune despre el că e un roman adevărat! 

— Octavian, a spus Reyna cu severitate, o 
barcă nu e o cerinţă exagerată. Ţinând cont că 
niciun alt ajutor nu pare mai... 

— Tradițional! a exclamat Octavian. E foarte 
tradițional. Să vedem dacă acești temerari au 
puterea să supravieţuiască fără ajutor, ca niște 
romani adevăraţi! 

încăperea a răsunat din nou de murmure. 
Senatorii se uitau când la Octavian, când la 
Reyna, urmărind confruntarea dintre voinţele 
acestora. 

Reyna s-a îndreptat de spate. 

— Foarte bine, a spus ea tensionată. Vom 
supune la vot. Senatori, propunerea e 
următoarea: se pleacă în misiune în Alaska. 
Senatul va asigura acces nelimitat la flota 
romană acostată în Alameda. Nu va exista alt 
ajutor. Cei trei aventurieri vor supraviețui sau 
vor eșua prin propriile puteri. Cine e de acord? 

Toţi senatorii au ridicat mâna. 

— Propunerea e acceptată. 

Reyna s-a întors spre Frank. 

— Centurion, echipa poate pleca. Senatul 
are alte probleme de discutat. Octavian, aș 
vrea să-ţi vorbesc o clipă. 


Percy s-a bucurat nespus să vadă lumina 
soarelui. în sala aceea întunecată, cu toţi ochii 
pe el, i se părea că avea pe umeri lumea 
întreagă - și era convins că mai simţise asta 
cândva. 

A inspirat adânc aerul curat. 

Hazel a cules de pe jos un smarald mare și l- 
a băgat în buzunar. 

— Deci... practic suntem pierduţi? 

Frank a încuviinţat din cap cu tristeţe. 

— Nu vă condamn dacă vreţi să renuntati. 

— Glumești? a spus Hazel. Și să nu stai de 
planton toată săptămâna? 

Frank a schițat un zâmbet. S-a întors spre 
Percy. 

Percy a aruncat o privire de jur împrejurul 
forumului. „Stai locului“, îi spusese Annabeth 
în vis. Dar dacă nu pleca, tabăra ar fi fost 
distrusă. S-a uitat la dealuri și și-a imaginat 
chipul Geei zâmbind printre umbre și creste. 
„N-ai cum să ieși învingător, micule semizeu“, 
parc-ar fi spus. „Tot pe mine mă slujești, fie că 
stai, fie că pleci.“ 

Percy și-ajurat în gând ca după Sărbătoarea 
Fortunei s-o găsească pe Annabeth. Dar 
deocamdată trebuia să acţioneze. N-o putea 
lăsa pe Geea să câștige. 

— Vin cu tine, i-a spus el lui Frank. în plus, 
vreau să văd cum e flota romană. 

Erau pe la jumătatea drumului când cineva a 
strigat: 

— Jackson! 


Percy s-a întors și l-a văzut pe Octavian 
alergând spre ei. 

— Ce vrei? a întrebat Percy. 

Octavian a zâmbit. 

— Ai decis deja că-ţi sunt dușman? Este o 
alegere pripită, Percy. Sunt un roman loial. 

Frank a mârâit. 

— Trădătorule și ticălosule... 

Percy și Hazel au fost nevoiţi să-l ţină cu 
forța. 

— Măi, măi, a zis Octavian. Asta nu-i 
comportament demn de un centurion. Jackson, 
m-am luat după voi doar pentru că Reyna m-a 
însărcinat să vă transmit un mesaj. Vrea să te 
prezinţi la principia iară... ăăă... lacheii ăștia 
doi. Reyna va veni acolo după încheierea 
ședinței senatului. Ar vrea să-ţi vorbească între 
patru ochi înainte să pleci în misiune. 

— Despre ce anume? a spus Percy. 

— Habar n-am. 

Octavian a zâmbit cu răutate. 

— Ultima persoană cu care a discutat între 
patru ochi a fost Jason Grace. După aceea nu l- 
am mai văzut. Noroc și rămas bun, Percy 
Jackson. 

CAPITOLUL XV 


Percy 


Percy s-a bucurat când sabia i-a revenit în 
buzunar. Judecând după expresia Reynei, s-a 
gândit că va fi nevoit să se apere. 

A intrat val-vârtej în principia cu mantaua ei 
violet fluturând și însoţită de câini. Percy 
stătea pe unul dintre scaunele pretorilor, pe 
care şi-l trăsese în partea destinată 
vizitatorilor, ceea ce probabil era nepoliticos. A 
dat să se ridice. 

— Nu te ridica, a mârâit Reyna. Pleci după 
prânz. Avem multe de discutat. 

Și-a trântit pumnalul de masă cu putere, 
făcând să se zgâlțâie castronul cu jeleuri. 
Aurum și Argentum au flancat-o în stânga și în 
dreapta și îl fixau pe Percy cu ochii lor rubinii. 

— Cu ce-am greșit? a întrebat Percy. Dacă e 
vorba de scaun... 

— N-ai greșit cu nimic. 

Reyna s-a încruntat. 

— Urăsc întâlnirile senatului. Când vorbește 
Octa- vian... 

Percy a dat din cap. 

— Eşti o războinică. Octavian e orator. Pune- 
1 în faţa senatului și brusc el devine cel mai 
puternic. 

Reyna și-a mijit ochii. 

— Eşti mai deștept decât pari. 

— Mulţumesc. Se-aude că Octavian ar putea 
fi ales pretor, presupunând că tabăra va mai 
supraviețui atâta. 

— Apropo de sfârșitul lumii, a spus Reyna, și 
de felul în care l-am putea împiedica. Dar 


înainte de-a pune soarta Taberei Jupiter în 
mâinile tale, trebuie să lămurim câteva lucruri. 

S-a așezat și a pus un inel pe masă - era de 
argint și avea gravate pe el o sabie și o torţă, 
care semănau cu tatuajul Reynei. 

— Ştii ce e ăsta? 

— Semnul mamei tale, a spus Percy. Zeița 
războiului. 

A încercat să-și amintească numele, dar n-a 
vrut să riște să-l greșească - era ceva de genul 
bologna. Sau balena? 

— Bellona, da. 

Reyna l-a cercetat cu atenţie. 

— Nu îţi amintești unde ai mai văzut acest 
inel? Chiar nu-ți amintești de mine sau de sora 
mea, Hylla? 

Percy a clătinat din cap. 

— îmi pare rău. 

— Au trecut patru ani. 

— Chiar înainte să vii în tabără. 

Reyna s-a încruntat. 

— De unde ai...? 

— Ai un tatuaj cu patru liniuţe. Adică patru 
ani. 

Reyna și-a privit antebraţul. 

— Desigur. Pare atât de demult. Bănuiesc că 
nu ţi-ai fi amintit chiar dacă ai fi avut memoria 
intactă. Eram doar o fetiță - una dintre multele 
de la spa. Dar ai vorbit cu sora mea, chiar 
înainte ca tu și cealaltă, Anna- beth, să ne 
distrugeti casa. 


Percy încerca să-și amintească. Chiar se 
străduia. Dintr-un motiv sau altul, el și 
Annabeth vizitaseră un spa și deciseseră să-l 
distrugă. Nu-și putea imagina de ce. Poate că 
nu le plăcuse masajul profund al ţesuturilor? 
Poate că li se făcuse prost manichiura? 

— Nu îmi amintesc nimic, a spus el. De 
vreme ce câinii nu mă atacă, sper să mă crezi. 
Spun adevărul. 

Aurum și Argentum au mârâit. Percy a avut 
senzaţia că-și spuneau: „Te rugăm să minţi. Te 
rugăm să minţi.“ 

Reyna se juca cu inelul de argint. 

— Cred că ești sincer, a spus ea. Dar nu toţi 
din tabără au aceeași părere. Octavian se 
gândește că ești spion și că ai fost trimis aici 
de Geea ca să ne găsești slăbiciunile și să ne 
distragi atenţia. El crede în vechile legende 
despre greci. 

— Vechile legende? 

Mâna  Reynei se odihnea la jumătatea 
distanţei dintre pumnal și jeleuri. Percy avea 
senzaţia că, dacă ar fi făcut o mișcare bruscă, 
ea n-ar fi întins mâna după bomboane. 

— Unii cred că încă mai există semizei 
greci, a spus ea, eroi care se închină vechilor 
întruchipări ale zeilor. Există legende despre 
luptele dintre eroii romani și greci în perioade 
relativ recente - de exemplu, Războiul Civil 
American. N-am nicio dovadă în acest sens și 
dacă larii noștri știu ceva, refuză să ne spună. 


Dar Octavian crede că grecii sunt încă vii, 
complotând să ne distrugă, colaborând cu 
forțele Geei. El crede că ești de-al lor. 

— Și tu crezi asta? 

— Cred că ai venit de undeva, a spus ea. 
Ești important și periculos. Doi zei s-au 
interesat în mod special de tine de când ai 
venit, așa că nu-mi vine să cred că acționezi 
împotriva Olimpului... sau a Romei. 

A ridicat din umeri. 

— Bineînţeles, s-ar putea să mă înșel. Poate 
că zeii te-au trimis aici ca să-mi testeze 
discernământul. Dar cred că... eu cred c-ai fost 
trimis aici ca să compensezi pierderea lui 
Jason. 

Jason... Percy nu putea face doi pași în 
tabăra aia fără să audă acel nume. 

— După felul în care vorbești despre el... a 
spus Percy. Eraţi iubiţi? 

Reyna l-a sfredelit cu privirea ca un lup 
flămând. Percy văzuse destui lupi flămânzi ca 
să știe asta. 

— Poate am fi fost, a spus Reyna, dacă am fi 
avut timp. Pretorii colaborează îndeaproape. 
Se întâmplă să se mai îndrăgostească unul de 
celălalt. Dar Jason a fost pretor doar câteva 
luni înainte să dispară. De atunci, Octavian mă 
tot presează, se agită să organizăm noi alegeri. 
M-am opus. Am nevoie de un partener la 
conducere, dar aș prefera pe cineva ca Jason. 
Un războinic, nu un intrigant. 


A făcut o pauză. Percy a înţeles că asta era o 
invitaţie implicită. 

Gâtul i s-a uscat. 

— 0... vrei să spui... o. 

— Cred că zeii te-au trimis să mă ajuţi, a 
spus Reyna. Nu-mi dau seama de unde vii, la 
fel ca acum patru ani. Dar cred că sosirea ta e 
un fel de răsplată. Mi-ai distrus casa odată. 
Acum ai fost trimis să-mi salvezi casa. Nu-ţi 
port pică pentru lucrurile din trecut, Percy. 
Sora mea încă te urăște, e adevărat, dar 
ursitoarele m-au adus aici, în Tabăra Jupiter. 
M-am descurcat bine. Tot ce-ţi 
cer e să lucrezi cu mine în continuare. Am de 
gând să salvez această tabără. 

Câinii de fier se uitau la el, mârâind întruna. 
Privirea Reynei i s-a părut mai tăioasă. 

— în regulă, te voi ajuta, i-a promis el. Dar 
sunt nou aici. Sunt o mulţime de oameni 
valoroși care cunosc tabăra mai bine ca mine. 
Dacă misiunea va fi o reușită, Hazel și Frank 
vor fi eroi. Ai putea să-i ceri unuia dintre ei... 

— Să fim serioși, a spus Reyna. Nimeni nu 
va asculta de un copil de-al lui Pluto. E ceva 
ciudat cu fata aia... zvonuri despre locul de 
unde a venit... Nu, nu poate fi ea. în ce-l 
privește pe Frank Zhang, e bine intenţionat, 
dar e naiv și lipsit de experienţă, dincolo de 
orice speranţă. în plus, dacă ceilalţi află despre 
trecutul familiei lui în această tabără... 

— Trecutul familiei? 

— Ideea e, Percy, că tu ești cel cu adevărat 


puternic în misiunea asta. Ești un veteran 
experimentat. Am văzut ce poţi face. N-aș fi 
ales neapărat un fiu de-al lui Neptun, dar dacă 
te întorci victorios din misiune, legiunea ar 
putea fi salvată. Funcţia de pretor ar fi ca a ta. 
împreună, eu și cu tine am putea spori puterea 
Romei. Am putea să adunăm o armată și să 
găsim Porţile Morţii, să zdrobim forţele Geei 
odată pentru totdeauna. Ai putea găsi în mine 
o foarte bună... prietenă. 

Vorbise de parcă spusele ei ar fi avut mai 
multe subînțelesuri, iar el ar fi putut alege 
unul dintre ele. 

Percy a început să bată cu picioarele în 
podea, nerăbdător s-o ia la fugă. 

— Reyna... simt onorat și așa mai departe. 
Serios. Dar am o prietenă. Şi nu vreau nici 
putere, nici să fiu pretor. 

Percy se temea că ea își va pierde cumpătul. 
Dar n-a făcut decât să ridice din sprâncene. 

— Un om care refuză puterea? a spus ea. Un 
roman n-ar face asta. Gândește-te bine. Peste 
patru zile, va trebui să fac o alegere. Dacă 
trebuie să respingem o invazie, trebuie să 
avem doi pretori puternici. Te prefer pe tine, 
dar dacă nu reușești în misiune sau nu te 
întorci sau mă refuzi... Ei bine, o să lucrez cu 
Octavian. Vreau să salvez această tabără, 
Percy Jackson. Lucrurile stau mai rău decât îţi 
dai seama. 

Percy și-a amintit de spusele lui Frank cum 


că atacurile  monștrilor deveniseră mai 
frecvente. 

— Cât de rău? 

Reyna și-a înfipt unghiile în masă. 

— Nici măcar senatul nu cunoaște întregul 
adevăr. l-am cerut lui Octavian să nu le 
împărtășească viziunile lui, ca să nu creăm o 
panică în masă. A văzut o mare armată 
mărșăluind spre sud, prea mare ca s-o putem 
înfrânge. E condusă de un uriaș... 

— Alcioneu? 

— Nu cred. Dacă e cu adevărat invincibil în 
Alaska, ar fi un prost să vină aici. Trebuie să 
fie unul dintre fraţii lui. 

— Splendid, a spus Percy. Deci avem doi 
uriași de care trebuie să ne facem griji. 

Reyna a dat din cap. 

— Lupa și lupii ei încearcă să-i încetinească, 
dar această armată e prea puternică chiar și 
pentru ei. Vrăjmașul va ajunge aici în curând - 
cel mai târziu de Sărbătoarea Fortunei. 

Percy s-a cutremurat. O văzuse pe Lupa în 
acţiune. Ştia totul despre zeița-lupoaică și 
despre haita ei. Dacă acest dușman era prea 
puternic pentru Lupa, Tabăra Jupiter n-avea 
nicio șansă. 

Reyna i-a citit gândurile. 

— Da, e rău, dar mai există speranţă. Dacă 
reușești să aduci înapoi vulturul, dacă eliberezi 
Moartea ca să ne putem ucide dușmanii, atunci 
avem o șansă. Și mai există o posibilitate... 


Reyna i-a împins inelul de argint peste masă. 

— Nu te pot ajuta prea mult, dar vei ajunge 
până aproape de Seattle. îţi cer o favoare, care 
e posibil să-ţi fie de folos și ţie. Caut-o pe sora 
mea Hylla. 

— Sora ta... cea care mă urăște? 

— Da, chiar ea, a încuviinţat Reyna. l-ar 
plăcea să te omoare. Dar arată-i inelul primit 
de la mine și poate vă va ajuta. 

— Poate? 

— Nu pot să vorbesc în numele ei. De fapt... 

Reyna s-a încruntat. 

— De fapt, n-am mai vorbit cu ea de câteva 
săptămâni. N-a mai dat niciun semn. Cu 
armatele astea care măr- șăluiesc... 

— Vrei să văd ce face, și-a dat Percy cu 
presupusul. Să mă asigur că e în regulă. 

— Partial, da. Nu-mi vine să cred c-a fost 
învinsă. Sora mea are o armată puternică. 
Teritoriul ei e bine apărat. Dar dacă o găsești, 
îţi poate oferi ajutor preţios. Asta ar putea 
însemna succesul sau eșecul misiunii. Şi dacă 
îi spui ce se întâmplă aici... 

— Poate trimite ajutoare? a întrebat Percy. 

Reyna n-a răspuns, dar Percy îi putea vedea 
disperarea din privire. Era îngrozită și încerca 
să se agaţe de orice ar fi putut salva tabăra. 
Nu era de mirare că dorea ajutorul lui Percy. 
Ea era singurul pretor. Apărarea taberei 
depindea doar de ea. 

Percy a luat inelul. 


— O voi găsi. Unde s-o caut? Ce armată are? 

— Nu-ţi face griji. Tu doar du-te la Seattle. 
Te vor găsi ei. 

Nu părea prea încurajator, dar Percy și-a 
pus inelul la colierul cu mărgelele și cu plăcuţa 
care arăta că era în probatio. 

— Urează-mi noroc. 

— Luptă bine, Percy Jackson, a spus Reyna. 
Și mulțumesc. 

Percy și-a dat seama că întâlnirea se 
terminase. Reynei îi era foarte greu să se 
stăpânească, să afișeze o imagine de 
comandant încrezător. Avea nevoie să fie 
singură. 

Dar, la ușa principiei, Percy nu s-a putut 
abţine să nu se întoarcă. 

— Cum ţi-am distrus casa... spa-ul unde 
locuiai? 

Câinii de fier au mârâit. Reyna a pocnit din 
degete ca să-i facă să tacă. 

— Ai distrus puterea stăpânei noastre, a 
spus ea. Ai eliberat niște prizonieri care s-au 
răzbunat pe toţi cei care locuiam pe insulă. 
Sora mea și cu mine... ei bine, noi am 
supravieţuit. A fost dificil. Dar, pe termen lung, 
cred că e mai bine că am plecat de acolo. 

— în orice caz, îmi pare rău, a spus Percy. 
Dacă te-am rănit, îmi pare rău. 

Reyna l-a studiat îndelung, ca și cum s-ar fi 
străduit să-i priceapă vorbele. 

— îţi ceri scuze? Romanii nu prea fac asta, 


Percy Jackson. Ai fi un pretor interesant. Sper 
că te vei gândi la oferta mea. 
CAPITOLUL XVI 


Percy 


Masa de prânz a fost ca pomana de după o 
înmormântare. Toată lumea mânca. Oamenii 
vorbeau încet. Nimeni nu părea din cale-afară 
de fericit. Ceilalţi puști se tot uitau la Percy de 
parcă ar fi fost cadavrul de onoare. 

Reyna a ţinut un scurt discurs în care le-a 
urat noroc. Octavian a despicat o jucărie de 
pluș și a prevestit lucruri îngrijorătoare și 
vremuri grele, dar și că tabăra avea să fie 
salvată de un erou neașteptat (pe care-l 
chema probabil OCTAVIAN). Apoi ceilalţi 
locuitori ai taberei au pornit spre cursurile de 
după-amiază - lupte între gladiatori, ore de 
latină, paintball cu fantome, instruirea 
vulturilor și alte zeci de activități care sunau 
mai bine decât o misiune sinucigașă. Percy s-a 
dus cu Hazel și Frank la baracă să-și strângă 
lucrurile. 

Percy n-avea prea multe. Işi curăţase 
rucsacul după călătoria spre sud și păstrase 
majoritatea lucrurilor luate de la Bargain Mart. 
Avea o pereche nouă de blugi și un tricou 


violet de la magazionerul taberei, plus niște 
nectar, ambrozie, gustări, niște bani lumești și 
echipamente de camping. La prânz, Reyna îi 
dăduse un pergament de recomandare din 
partea pretorului și a senatului taberei. Se 
pare că, dacă prezentau scrisoarea, aveau să 
fie ajutaţi de orice legionar pensionar pe care 
l-ar fi întâlnit în timpul călătoriei. A păstrat și 
colierul din piele cu mărgelele, inelul de argint 
și plăcuţa care arăta că e în probatio și, 
bineînţeles, avea sabia în buzunar. 

Și-a împăturit tricoul portocaliu și l-a lăsat 
pe pat. 

— Mă voi întoarce, a spus el. 

Se simţea destul de prost că vorbea cu un 
tricou, dar de fapt se gândea la Annabeth și la 
viaţa lui de dinainte. 

— Nu plec de tot. Dar trebuie să-i ajut pe 
oamenii ăștia. M-au primit cu braţele deschise. 
Merită să supravieţuiască. 

Din fericire, tricoul nu i-a răspuns. 

Unul dintre colegii lor de cameră, Bobby, i-a 
dus călare pe elefantul Hannibal până la 
granița văii. De pe coama dealului, Percy 
vedea tot. Micul Tibru curgea șerpuit prin 
pășunile aurii unde  pășteau  unicornii. 
Templele și forumurile Noii Rome sclipeau în 
lumina soarelui. Pe Câmpul lui Marte, inginerii 
munceau din greu, dărâmând ce mai rămăsese 
din fortăreața din seara trecută și montând 
baricade pentru un joc de mingi mortale. O zi 


ca oricare alta în Tabăra Jupiter - dar la nord 
se adunau nori de furtună. De-a lungul 
dealurilor se deplasau umbre și Percy și-a 
imaginat chipul Geei apropiindu-se tot mai 
mult. 

„Tot ce-ţi cer este să lucrezi cu mine în 
continuare“, i-a spus Reyna. „Am de gând să 
salvez această tabără.“ 

Uitându-se în jos, la vale, Percy a înţeles de 
ce îi păsa atât de mult. Chiar dacă era nou în 
Tabăra Jupiter, simţea o dorinţă arzătoare să 
protejeze locul acela. Un adăpost unde 
semizeii își puteau duce viaţa - voia să aibă și 
el parte de asta în viitor. Poate că nu așa cum 
își închipuia Reyna, dar dacă ar fi putut să 
trăiască aici cu Annabeth... 

Au coborât de pe elefant. Bobby le-a urat 
drum bun. Hannibal i-a îmbrățișat pe cei trei 
aventurieri cu trompa. Apoi taxiul-elefant s-a 
întors înapoi în vale. 

Percy a oftat. S-a întors spre Hazel și Frank 
și s-a străduit să se gândească la ceva optimist 
de spus. 

O voce cunoscută a zis: 

— Plăcuţele de identificare, vă rog. 

O statuie a lui Terminus a apărut pe vârful 
dealului. Faţa de marmură a zeului s-a 
strâmbat de iritare. 

— Ei? Haideţi! 

— Iarăşi tu? l-a întrebat Percy. Credeam că 
păzești doar orașul. 


Terminus a pufnit. 

— Şi eu mă bucur să te văd, domnule Nu-Mi- 
Pasă-De- Reguli. De obicei, da, păzesc orașul, 
dar pentru plecări internaţionale, îmi place să 
asigur un plus de siguranţă la graniţele 
taberei. Ar fi trebuit să vii cu două ore înainte 
de ora planificată de plecare, să știi. Dar ne 
descurcăm și așa. Acum, vino aici să te 
percheziționez. 

— Dar nu ai... 

Percy s-a oprit. 

— Da, sigur. 

S-a dus lângă statuia iară braţe. Terminus l- 
a percheziţionat sârguincios în minte. 

— Pari să fii în regulă, a hotărât Terminus. 
Ai ceva de declarat? 

— Da, a zis Percy. Declar că asta e o prostie. 

— Pfff! Plăcuţă de probatur. Percy Jackson, 
Cohorta a V-a, fiul lui Neptun. Bine, du-te. 
Hazel Levesque, fiica lui Pluto. Bun. Ai ceva 
valută sau... metale preţioase de declarat? 

— Nu, a mormăit ea. 

— Eşti sigură? a întrebat Terminus. Pentru 
că ultima dată... 

— Nu! 

— Ca să vezi, ce gașcă de morocănoși, a 
spus zeul. Călători porniţi în misiune! 
întotdeauna pe fugă. Acum, să vedem... Frank 
Zhang. Ah! Centurion? Bravo, Frank. lar 
tunsoarea e perfect  regulamentară. Se 
acceptă! Poţi pleca, Centurion Zhang. Ai 


nevoie de instrucţiuni azi? 

— Nu. Nu, cred că nu. 

— Coborâţi spre staţia de metrou, a spus 
Terminus. Schimbaţi trenul pe Twelfth Street 
în Oakland. Până în staţia Fruitvale. De acolo, 
puteţi merge pe jos sau puteţi lua autobuzul 
până în Alameda. 

— N-aveţi vreun metrou magic sau așa 
ceva? a întrebat Percy. 

— Metrouri magice! a pufnit în râs 
Terminus. Poate vrei și un punct de securitate 
doar pentru tine și acces în salonul pentru VIP- 
uri. Drum bun și ferește-te de Polybotes. Ce ți- 
e și cu ăștia cărora nu le pasă de reguli! L-aș 
strânge de gât cu mâinile goale. 

— Stai așa... de cine? l-a întrebat Percy. 

Terminus s-a strâmbat de parcă și-ar fi 
încordat bicepșii inexistenţi. 

— în fine. Să fii cu băgare de seamă. îmi 
închipui că-i miroase pe fiii lui Neptun de la 
mai bine de-un kilometru. Plecaţi acum. 
Succes. 

O forță invizibilă i-a împins dincolo de 
graniță. Când Percy s-a uitat în urmă, 
Terminus nu mai era. De fapt, întreaga vale 
dispăruse. Pe Berkeley Hills nu se vedea nici 
urmă de tabără romană. 

Percy s-a uitat la prietenii lui. 

— Aveţi vreo idee despre ce vorbea 
Terminus? Să mă feresc de ceva... politic? 

— Po-ly-bo-tes? 


Hazel a pronunţat numele cu grijă. 

— N-am auzit niciodată de el. 

— Pare a fi în greacă, a spus Frank. 

— E mult mai clar acum. 

Percy a oftat. 

— Probabil că tocmai am apărut pe radarul 
olfactiv al monștrilor de pe o rază de opt 
kilometri. Ar fi mai bine s-o luăm din loc. 

Le-a luat două ore să ajungă pe cheiurile din 
Alameda. în comparaţie cu ultimele luni din 
viața lui Percy, călătoria a fost ușoară. N-au 
fost atacați de monștri. Nu s-a uitat nimeni la 
Percy ca la un copil al străzii necivilizat. 

Frank își băgase sulițele, arcul și tolba într-o 
geantă lungă pentru schiuri. Sabia de cavalerie 
a lui Hazel era înfășurată într-un sac de dormit 
pe care și l-a pus pe spate. împreună, cei trei 
arătau ca niște liceeni normali plecaţi într-o 
excursie de weekend. S-au îndreptat spre 
stația Rockridge, și-au cumpărat biletele cu 
bani lumești și s-au suit în metrou. 

Au coborât în Oakland. Au fost nevoiţi să 
treacă prin câteva cartiere periculoase, dar nu 
s-a luat nimeni de ei. Când membrii vreunei 
bande locale se apropiau suficient cât să-l 
poată privi pe Percy în ochi, se îndepărtau în 
grabă. în ultimele luni își perfecţionase 
privirea de lup - o căutătură care transmitea: 
„Oricât de rău crezi că ești, eu sunt mai rău.“ 
După ce sugrumase monștri marini și călcase 
gorgone cu o mașină de poliţie, Percy nu se 
mai temea de bande. Aproape nimic din lumea 


muritorilor nu-l mai speria. 

Spre sfârșitul după-amiezii, au ajuns pe 
cheiurile din Alameda. Percy a privit 
împrejurul Golfului San Francisco și a inspirat 
aerul sărat de mare. Imediat s-a simţit mai 
bine. Acesta era tărâmul tatălui său. Indiferent 
cu ce s-ar fi confruntat, ei ar fi fost în avantaj 
atâta timp cât se aflau pe mare. 

Zeci de bărci erau ancorate la chei - de la 
iahturi de cincisprezece metri la bărci de 
pescuit de trei metri. A cercetat navele cu 
atenţie în căutarea unui vas care să pară magic 
- o triremă, poate, sau o navă de război cu cap 
de dragon, așa cum îi apăruse în vise. 

— Aăă... voi știți ce căutăm? 

Hazel și Frank au clătinat din cap. 

— Nici măcar nu știam că avem flotă. 

După tonul vocii, Hazel și-ar fi dorit să nici 
nu aibă. 

— 0... 

Frank a arătat cu degetul. 

— Nu crezi că...? 

La capătul cheiului era o barcă mică, ca o 
șalupă, acoperită cu o prelată violetă. Pe pânză 
erau brodate cu un auriu șters literele S.PQ.R. 

Toată încrederea lui Percy s-a evaporat. 

— Nu se poate. 

A descoperit barca și a desfăcut nodurile de 
parcă ar fi făcut asta toată viaţa. Sub prelată 
era o barcă veche de oţel, fără vâsle. Fusese 
vopsită într-un albastru închis, dar stratul gros 


de gudron și sare de pe carenă o făceau să 
arate ca o mare vânătaie. 

La prova încă se putea citi numele Pax, cu 
litere de aur. La nivelul apei erau vopsiți niște 
ochi cu pleoapele lăsate, ca și cum barca era 
pe punctul de-a adormi. La bord erau două 
bănci, un burete de sârmă, un răci- tor vechi și 
un colac de parâmă uzată, legată la un capăt 
de chei. Pe fundul bărcii, o pungă de plastic și 
două doze goale de Cola pluteau în câţiva 
centimetri de apă murdară. 

— Iată, a zis Frank. Puternica flotă romană. 

— Trebuie să fie o greșeală, a spus Hazel. 
Asta-i o porcărie. 

Percy și l-a închipuit pe Octavian cum râde 
de ei, dar a decis să nu se lase afectat. Pax era 
totuși o barcă. A sărit la bord, iar carena i-a 
scârțâit sub picioare, sub presiunea greutăţii. 
A strâns gunoiul în răcitor și l-a pus pe chei. 
Cu puterea voinţei a direcționat apa murdară 
peste marginile bărcii. Apoi a îndreptat un 
deget spre buretele de sârmă care a început să 
se miște pe fundul bărcii, frecând și lustruind 
așa de repede până când oţelul a început să 
fumege. Când a terminat, barca era curată. 
Percy a îndreptat un deget spre parâmă și 
aceasta s-a desprins de pe chei. 

N-avea vâsle, dar nu conta. Percy își dădea 
seama că barca era pregătită să se pună în 
mișcare, așteptându-i ordinul. 

— E bine așa, a spus el. Haideţi la bord. 

Hazel și Frank erau puţin uimiţi, dar au 


urcat la bord. Hazel părea cea mai neliniștită. 
Când s-au așezat pe locurile lor, Percy s-a 
concentrat și barca s-a îndepărtat de chei. 

„Iunona a avut dreptate, să știi“, a șoptit 
glasul somnoros al Geei în mintea lui Percy, 
speriindu-l atât de tare, că s-a clătinat barca. 
„Ai fi putut alege o nouă viaţă pe mare. Acolo 
ai fi fost la adăpost de mine. E prea târziu. Ai 
ales durerea și nefericirea. Faci parte din 
planul meu acum - ești micul meu pion de 
bază.“ 

— Dispari de pe nava mea, a mormăit 
Percy. 

— Aăă... poftim? a întrebat Frank. 

Percy a așteptat, dar vocea Geei a amuţit. 

— Nimic, a spus el. Să vedem de ce e în 
stare barca asta. 

A întors barca spre nord și, în scurt timp, 
înaintau spre Podul Golden Gate cu o viteză de 
cincisprezece noduri. 


Hazel 


Hazel ura bărcile. Răul de mare o cuprindea 
rapid, aproape ca o molimă. Nu-i spusese asta 
lui Percy. Nu voia să pună beţe-n roate 
misiunii, dar își amintea ce viaţă oribilă 
avusese când ea și mama ei se mutaseră în 
Alaska - unde nu erau drumuri. Oriunde 
mergeau, trebuiau să ia trenul sau barca. 

Spera ca starea ei să se fi îmbunătăţit de 
când se întorsese din morți. Era clar că nu. Și 
bărcuţa asta, Pctx, semăna mult cu barca pe 
care o avuseseră în Alaska. Asta i-a trezit 
amintiri neplăcute... 

De îndată ce au părăsit cheiul, stomacul lui 
Hazel a început să se agite. Când au trecut pe 
lângă  digurile de la San Francisco 
Embarcadero, era atât de ameţită încât și-a 
închipuit că are halucinaţii. Au trecut pe lângă 
un grup de lei de mare care se odihneau pe 
docuri și ar fi putut să jure c-a văzut un bătrân 
fără adăpost stând printre ei. De pe mal, 
bătrânul i-a arătat lui Percy un deget osos și a 
zis ceva de genul: „Nici să nu-ţi treacă prin 


tt 


cap. 
— Ai văzut? a întrebat Hazel. 
Faţa lui Percy era roșie în lumina apusului. 
— Da. Am mai fost aici. Eu... nu știu. Cred 
că îmi căutam prietena. 


— Pe Annabeth, a spus Frank. Oare în drum 
spre Tabăra Jupiter? 

Percy s-a încruntat. 

— Nu. înainte de asta. 

A cercetat orașul cu privirea de parcă încă 
ar fi căutat-o pe Annabeth, până când au trecut 
pe sub Podul Golden Gate și s-au îndreptat 
spre nord. 

Hazel a încercat să-și potolească stomacul 
gân- dindu-se la lucruri plăcute - la euforia pe 
care o simţise cu o seară înainte, când 
câștigaseră jocurile de război intrând cu 
Hannibal în fortăreața dușmanilor, la trans- 
formarea bruscă a lui Frank într-un lider. 
Fusese un cu totul alt om când escaladase 
pereţii și chemase Cohorta a V-a la atac. Felul 
cum îi măturase pe adversari de pe parapete... 
Hazel nu îl mai văzuse acţionând așa. Fusese 
foarte mândră când îi prinsese insigna de 
centurion pe cămașă. 

Apoi gândurile ei s-au îndreptat spre Nico. 
înainte să plece, fratele ei o luase deoparte să-i 
ureze noroc. Hazel sperase că va rămâne în 
Tabăra Jupiter ca s-o apere, dar îi spusese că 
va pleca în ziua aceea - se întorcea în Lumea 
Subpământeană. 

— Tata are nevoie de tot ajutorul din lume, 
a spus el. Câmpiile Pedepsei arată ca niște 
închisori sub asediu. Furiile abia mai menţin 
ordinea. în afară de asta... voi încerca să 
urmăresc câteva dintre sufletele care au 


scăpat. Poate voi găsi Porţile Morţii din 
cealaltă parte. 

— Ai grijă, a spus Hazel. Dacă Geea păzește 
porţile... 

— Nu-ţi face griji, a zâmbit Nico. Știu cum 
să mă fac nevăzut. Ai grijă de tine. Cu cât te 
apropii mai mult de Alaska... nu sunt sigur 
dacă asta va fi mai bine sau mai rău pentru 
amneziile tale. 

Să aibă grijă de ea, și-a zis Hazel pe un ton 
amar. De parcă exista vreo șansă ca misiunea 
să se încheie bine pentru ea. 

— Dacă îl eliberăm pe Thanatos, i-a spus 
Hazel lui Nico, s-ar putea să nu te mai văd 
niciodată. Thanatos mă va trimite înapoi în 
Lumea Subpământeană... 

Nico o apucase de mână. Degetele lui erau 
atât de albe, că părea greu de crezut că Hazel 
și el aveau același zeu ca tată. 

— Am vrut să-ţi ofer șansa să ajungi pe 
Câmpiile Elizee, a spus el. A fost cel mai bun 
lucru pe care-l puteam face pentru tine. Dar 
acum mi-ar plăcea să existe o altă cale. N-aș 
vrea să-mi pierd sora. 

Nu pronunţase cuvântul „iarăși“, dar Hazel 
știa că la asta se gândea. Pentru prima dată, 
nu se simţea geloasă pe Bianca di Angelo. 
Doar că dorea să fi petrecut mai mult timp cu 
Nico și prietenii ei din tabără. Nu voia să mai 
moară o dată. 

— Succes, Hazel, a spus el, iar apoi s-a topit 


în neant, la fel ca tatăl ei cu șaptezeci de ani în 
urmă. 

Barca s-a cutremurat, readucând-o pe Hazel 
în prezent. Intraseră în curenţii Pacificului și 
treceau pe lângă ţărmul stâncos al districtului 
Marin. 

Frank își ţinea geanta pentru schiuri în 
poală. Aceasta ajungea și peste genunchii lui 
Hazel, ca bara de siguranță dintr-un 
montagnes russes, iar asta o făcu să-și reamin- 
tească de ziua în care Sammy o dusese la 
carnaval de Mardi Gras... A înlăturat amintirea 
aceea. Nu-și putea permite să-și piardă 
cunoștința. 

— Eşti bine? a întrebat Frank. Nu arăţi prea 
bine. 

— Am rău de mare, a mărturisit ea. Nu 
credeam că va fi așa de rău. 

Frank s-a îmbufnat de parcă ar fi fost vina 
lui. A început să cotrobăie în rucsac. 

— Am niște nectar. Şi niște biscuiţi. Bunica 
spune că ghimbirul ajută... De ăsta n-am, dar... 

— E în regulă. 

Hazel a schițat un zâmbet. 

— Dar e drăguţ din partea ta. 

Frank a scos un pachet de biscuiţi. Acesta s- 
a spart între degetele lui mari. Biscuiţii au 
zburat în toate direcţiile. 

Hazel a izbucnit în râs. 

— Vai, Frank... Scuze. Nu-i de râs. 

— Nicio problemă, a spus el sfios. Bănuiesc 


că nu mai vrei biscuiţi. 

Percy nu era atent. Stătea cu privirea 
aţintită pe țărm. Când au trecut pe lângă 
Stinson Beach a arătat într-acolo, unde 
deasupra dealurilor verzi se ridica un munte 
singuratic. 

— Îmi pare cunoscut, a spus el. 

— E Muntele Tam, a zis Frank. Puștii din 
tabără vorbesc mereu despre el. Acolo s-a dus 
o bătălie mare, pe culme, la fostul 
comandament al Titanilor. 

Percy s-a încruntat. 

— A fost vreunul dintre voi acolo? 

— Nu, a spus Hazel. Asta s-a întâmplat în 
august, înainte ca eu... înainte să ajung în 
tabără. Jason mi-a povestit despre asta. 
Legiunea a distrus palatul dușmanilor și 
aproape un milion de monștri. Jason a trebuit 
să lupte împotriva lui Krios... să lupte corp la 
corp cu un Titan, dacă îţi poţi imagina. 

— îmi pot imagina, a murmurat Percy. 

Hazel nu știa ce însemna asta, dar Percy 
Chiar îi reamintea de Jason, deși nu arătau 
deloc la fel. Aveau aceeași aură de calm și 
forță, plus un fel de tristeţe, de parcă și-ar fi 
cunoscut destinul și ar fi știut că era doar o 
chestiune de timp până să întâlnească un 
monstru pe care să nu-l poată învinge. 

Hazel cunoștea senzaţia aceea. S-a uitat la 
soarele care apunea în reflexia oceanului și și- 
a dat seama că avea mai puţin de o săptămână 


de trăit. Indiferent dacă misiunea lor reușea 
sau nu, călătoria se încheia de Sărbătoarea 
Fortunei. 

S-a gândit la prima dată când murise și la 
lunile de dinainte - la casa ei din Seward, la 
cele șase luni petrecute în Alaska, când 
mersese într-o noapte cu o bărcuţă în Golful 
învierii și vizitase insula aceea blestemată. 

Când și-a dat seama că făcuse o greșeală 
era prea târziu. Vederea i s-a întunecat și s-a 
întors în timp. 


Casa pe care o închiriaseră era o cutie 
acoperită cu șindrilă, suspendată pe piloni 
deasupra golfului. Când trecea trenul de la 
Anchorage, mobila se cutremura și tablourile 
zăngăneau pe pereţi. Noaptea, Hazel adormea 
ascultând sunetul apei îngheţate lovindu-se de 
stâncile de sub podea. Vântul facea clădirea să 
scârţâie și să geamă. 

Aveau o singură cameră, iar bucătăria 
consta dintr-o plită și o ladă frigorifică. Colţul 
lui Hazel, unde își ţinea salteaua și cufărul cu 
lucruri, era ascuns după o perdea. Pe pereţi 
prinsese desene și fotografii vechi cu New 
Orleansul, ceea ce-i accentua dorul de casă. 

Mama ei nu prea stătea pe acasă. N-o mai 
chema Regina Mărie. Acum era doar Mărie și 
lucra ca slujnică. Gătea și facea curat toată 
ziua la localul de pe Third Avenue pentru 
pescari, lucrători feroviari și, ocazional, pentru 
marinari. Venea acasă mirosind a detergent și 


a pește prăjit. 

Seara, Mărie Levesque se transforma. Vocea 
prelua controlul, îi dădea porunci lui Hazel și o 
punea să lucreze în slujba sinistrului lor 
proiect. 

Iarna era cel mai rău. Vocea persista mai 
mult timp din cauza întunericului constant. Era 
atât de frig, încât Hazel ajunsese să creadă că 
n-o să se mai facă niciodată cald. 

Când a venit vara, Hazel nu se mai sătura să 
stea la soare. în fiecare zi din vacanţa de vară 
stătea departe de casă cât de mult posibil, dar 
nu putea merge în oraș. Era o comunitate 
mică. Ceilalți copii  răspândiseră zvonuri 
despre ea - că era copila vrăjitoarei care locuia 
în cocioaba de lângă docuri. Dacă se apropia 
prea mult, copiii își băteau joc de ea sau 
aruncau cu sticle și pietre. Nici adulţii nu erau 
mai breji. 

Hazel le-ar fi putut face viaţa amară. Le-ar fi 
putut da diamante, perle sau aur. Aici, în 
Alaska, aurul era ușor de găsit. Pe dealuri era 
atât de mult, încât Hazel ar fi putut îngropa 
orașul în aur fără niciun efort. Dar nu-i ura cu 
adevărat pe localnici fiindcă o respingeau. Nu-i 
putea condamna. 

își petrecea timpul plimbându-se pe dealuri. 
Atrăgea corbii. Croncăneau la ea din copaci și 
așteptau chestiile strălucitoare care apăreau 
mereu pe urmele ei. Blestemul nu părea să-i 
deranjeze. Văzuse și urși bruni, dar aceștia 


păstraseră distanţa. Când lui Hazel i se facea 
sete, căuta o cascadă formată din topirea 
zăpezii și bea apă rece și curată până o apuca 
durerea de gât. Se căţăra cât putea de sus și 
lăsa soarele să-i încălzească faţa. 

Era plăcut să-și petreacă timpul așa, dar știa 
că în cele din urmă trebuia să meargă acasă. 

Uneori se gândea la tatăl ei - la tipul acela 
palid și ciudat în costum argintiu cu negru. Lui 
Hazel i-ar fi plăcut ca el să se întoarcă și s-o 
apere de mama ei sau chiar să-și folosească 
puterile ca s-o scape de vocea aceea groaznică. 
Dacă era zeu, ar fi trebuit să poată face asta. 

S-a uitat în sus la corbi și și-a închipuit că 
erau emisarii lui. Aveau ochii întunecaţi și cu o 
scânteie de nebunie, ca ai săi. Se întreba dacă 
îi raportau acestuia pe unde umbla. 

Dar Pluto o avertizase pe mama ei cu privire 
la Alaska. Era un tărâm aflat dincolo de zei. Nu 
le putea proteja acolo. Dacă chiar o urmărea 
pe Hazel, nu-i vorbea. Se întreba adesea dacă 
nu cumva și-l imaginase doar. Vechea ei viață 
părea la fel de îndepărtată ca programele de 
radio pe care le asculta sau ca președintele 
Roosevelt vorbind despre război. Uneori, 
localnicii discutau despre japonezi și despre 
lupte purtate pe insulele din Alaska, dar chiar 
și astea păreau că se întâmplaseră demult - 
nici pe departe atât de înfricoșătoare ca pro- 
blema lui Hazel. 

Intr-o zi, în toiul verii, a rămas afară mai 


mult ca de obicei, urmărind un cal. 

îl văzuse prima dată după ce auzise un 
scârţâit în spatele ei. Se întorsese și văzuse un 
armăsar ca de bronz, cu o coamă neagră, la fel 
ca acela pe care îl călărise în ultima zi 
petrecută în New Orleans, când Sammy o 
dusese la grajduri. Ar fi putut fi același cal, 
deși era imposibil. Mânca ceva pe o potecă și, 
pentru o secundă, Hazel a avut nebuneasca 
idee că ar mânca una dintre pepitele de aur ce 
răsăreau mereu în urma ei. 

— Hei, băiete, a strigat ea. 

Calul a privit-o suspicios. 

Hazel s-a gândit că trebuie să fi avut un 
stăpân. Era prea bine îngrijit, avea coama prea 
lucioasă pentru un cal sălbatic. Dacă s-ar fi 
putut apropia suficient... Ce? l-ar fi căutat 
proprietarul? I l-ar fi înapoiat? 

Nu, și-a zis ea. Vreau doar să călăresc din 
nou. 

A ajuns la trei metri de el, iar calul a fugit. 
Și-a petrecut restul după-amiezii încercând să-l 
prindă - apropi- indu-se frustrant de mult 
înainte ca el să fugă din nou. 

A pierdut noţiunea timpului, ceea ce se 
putea întâmpla ușor, căci vara zilele erau mai 
lungi. în cele din urmă s-a oprit la un pârâu să 
bea apă și a privit cerul, spu- nându-și că 
probabil era în jur de ora trei. Apoi a auzit 
șuieratul unui tren jos, în vale. Şi-a dat seama 
că trebuia să fie trenul de seară spre 
Anchorage, însemnând că era zece seara. 


l-a aruncat o privire calului care păștea 
peste pârâu. 

— încerci să-mi faci probleme? 

Calul a nechezat. Apoi... Lui Hazel nu i-a 
venit să creadă ce a urmat. Calul s-a 
îndepărtat într-un nor ne- gru-maroniu, mai 
iute ca fulgerul - aproape prea rapid pentru ca 
ochii ei să proceseze imaginea. Hazel nu înţe- 
legea cum, dar calul dispăruse de-a binelea. 

Se holba la locul unde stătuse calul. Din 
pământ ieșea un fuior încolăcit de fum. 

Şuieratul trenului s-a auzit din nou peste 
dealuri și și-a dat seama în ce belea intrase. A 
fugit acasă. 

Mama ei nu era acolo. Pentru un moment, 
Hazel s-a simţit ușurată. Poate că mama ei 
trebuise să stea peste program. Poate că în 
seara aceea nu mai era nevoie să mai plece. 

Apoi a văzut dezastrul. Perdeaua lui Hazel 
fusese smulsă. Cufărul era deschis, iar cele 
câteva haine ale ei erau împrăștiate pe podea. 
Salteaua îi fusese sfâșiată de parcă ar fi fost 
atacată de un leu. Mai rău era că cineva făcuse 
bucățele caietul ei de desen. Toate creioanele 
colorate erau rupte. Cadoul primit de la Pluto 
de ziua ei, singurul ei obiect valoros, era 
distrus. Pe perete era un mesaj notat pe ultima 
bucată de hârtie de desen rămasă, cu un scris 
care nu era al mamei ei: „Fată neascultătoare. 
Te aştept pe insulă. Nu mă dezamăgi.“ Hazel 
plângea disperată. Ar fi vrut să ignore mesajul. 
Ar fi vrut să fugă, dar n-avea unde să meargă. 


în plus, mama ei era prizonieră. Vocea 
promisese că sarcina lor era pe sfârșite. Dacă 
Hazel continua să dea o mână de ajutor, mama 
ei urma să fie eliberată. Hazel n-avea 
încredere în Voce, dar nu știa ce altceva ar fi 
putut face. 

A luat barca - un mic schif cumpărat de 
mama ei pe câteva pepite de la un pescar, care 
a doua zi a avut un accident tragic. Aveau doar 
o barcă, dar mama lui Hazel părea să 
reușească să ajungă pe insulă fără să 
folosească vreun mijloc de transport. Hazel 
învățase că e mai bine să nu pună întrebări 
legate de asta. 

Chiar dacă era jumătatea verii, în Golful 
învierii se învolburau bucăţi de gheaţă. Pe 
lângă barca ei treceau foci, privind pline de 
speranţă la Hazel, adulmecând după resturi de 
pește. în mijlocul golfului, spinarea stră- 
lucitoare a unei balene a brăzdat suprafaţa 
apei. 

Ca întotdeauna, clătinatul bărcii îi facea rău. 
La un moment dat s-a oprit să vomite peste 
bord. Soarele apunea în sfârșit dincolo de 
munţi, însângerând cerul. 

S-a îndreptat spre gura golfului. După 
câteva minute, s-a întors și a privit înainte. 
Chiar în faţa ei, din ceaţă, a apărut insula. 
Avea vreo 4000 de metri pătraţi și era 
acoperită de brazi, bolovani și zăpadă, având o 
plajă cu nisip negru. 


Dacă insula avea un nume, ea nu-l știa. 
Odată Hazel făcuse greșeala să-i întrebe pe cei 
din oraș, dar o priviseră ca pe o nebună. 

— Nu-i nicio insulă acolo, i-a spus un pescar 
bătrân, altfel aș fi ajuns cu barca la ea deo 
mie de ori. 

Hazel era la vreo cincizeci de metri de țărm 
când un corb a aterizat pe pupa bărcii. Era o 
pasăre neagră, aproape cât un vultur, cu ciocul 
crestat ca un cuţit de obsidian. 

Ochii îi străluceau de inteligenţă, așa că 
Hazel n-a fost prea surprinsă când acesta a 
vorbit. 

— Diseară, a cârâit. Ultima seară. 

Hazel a pus jos vâslele. A încercat să decidă 
dacă corbul o avertiza, o sfătuia sau îi făcea o 
promisiune. 

— Te-a trimis tatăl meu? a întrebat ea. 

Corbul și-a înclinat capul. 

— Ultima noapte. Diseară. 

A lovit cu ciocul prova ambarcaţiunii și a 
zburat spre insulă. 

„Ultima noapte“, și-a spus Hazel. Hotărâse 
s-o considere o promisiune. „Indiferent ce îmi 
va spune ea, mă voi asigura că asta e ultima 
noapte“, și-a spus Hazel. 

Asta i-a dat destulă putere ca să vâslească 
mai departe. Barca a alunecat pe uscat, 
făcându-și drum printr-un strat fin de gheaţă și 
nisip negru. 

în ultimele luni, Hazel și mama ei 


bătătoriseră o potecă de la plajă către pădure. 
A luat-o pe acolo, având grijă să nu se 
rătăcească. Insula era plină de pericole, atât 
naturale, cât și magice. Prin tufișuri se auzeau 
urși. Fantome albe strălucitoare, cu vagi 
contururi omenești, rătăceau printre copaci. 
Hazel nu știa cine erau acestea, dar știa c-o 
urmăresc și spera să nu le pice în gheare. 

în mijlocul insulei, doi bolovani negri uriași 
conturau intrarea într-un tunel. Hazel a intrat 
în peștera pe care o botezase Inima 
Pământului. 

Era singurul loc cu adevărat cald pe care 
Hazel îl găsise de când se mutase în Alaska. 
Aerul mirosea a pământ reavăn. Căldura 
dulceagă, umedă o adormea pe Hazel, dar ea 
s-a luptat să rămână trează. Şi-a zis că dacă 
adormea aici, corpul ei urma să se scufunde în 
pământ și să se transforme în compost. 

Peștera era cam cât altarul unei biserici, 
cum ar fi Catedrala St. Louis de acasă, din 
Piața Jackson. Pe pereţi strălucea mușchiul 
luminescent - verde, roșu și violet, întreaga 
încăpere era încărcată cu energie și se auzea 
un zgomot care-i amintea lui Hazel de bătăile 
inimii. Poate că erau doar valurile mării 
spărgându-se de ţărmul insulei, dar Hazel nu 
era convinsă. Locul ăsta era viu. Pământul 
dormea, dar pulsa cu putere, iar visele lui erau 
atât de dăunătoare, atât de spasmodice, încât 
Hazel simţea că pierdea legătura cu realitatea. 


Geea voia să-i devoreze identitatea așa cum 
făcuse și cu mama ei. Voia să devoreze orice 
om, zeu și semizeu care îndrăznea să pășească 
pe teritoriul ei. 

„Toţi îmi aparţineţi“, a murmurat Geea ca o 
litanie. „Supuneţi-vă. întoarceţi-vă pe pământ.“ 

„Nu“, și-a zis Hazel. „Sunt Hazel Levesque. 
Pe mine nu mă poţi avea.“ 

Mărie Levesque stătea aplecată deasupra 
hăului. în ultimele șase luni încărunţise, iar 
părul ei devenise cenușiu ca scamele. Slăbise. 
Mâinile îi erau noduroase de la efort. Purta 
cizme de iarnă, pantaloni de pescar și o 
cămașă albă de la restaurantul unde lucra. Cu 
greu ar fi putut fi confundată cu o regină. 

— E prea târziu. 

Vocea slabă a mamei ei a răsunat în peșteră. 
Hazel și-a dat seama șocată că de data asta era 
vocea ei - nu a Geei. 

— Mamă? 

Mărie s-a întors. Avea ochii deschiși. Era 
trează și conștientă. Asta ar fi trebuit s-o facă 
pe Hazel să se simtă ușurată, dar a neliniștit-o. 
Vocea nu renunţase niciodată la control cât 
timp se aflaseră pe insulă. 

— Ce-am făcut? s-a întrebat mama ei 
neputincioasă. O, Hazel, ce ţi-am făcut? 

S-a uitat îngrozită la chestia din hău. 

Veneau aici de câteva luni, patru sau cinci 
nopţi pe săptămână, de câte ori le chema 
Vocea. Hazel plânsese, se prăbușise de 


epuizare, se rugase, căzuse pradă disperării. 
Dar Vocea care o controla pe mama ei o 
presase întruna. „Adu comori din pământ. 
Folosește-ţi puterile, copilă. Adu-mi comorile 
cele mai preţioase.“ 

La început, eforturile ei îi aduseseră doar 
dispreț. Fisura din pământ se umpluse cu aur 
și pietre preţioase, care bolboroseau într-o 
zeamă groasă de petrol. Arăta ca o comoară a 
unui dragon aruncată într-o groapă cu smoală. 
Apoi, încet, vârful unei stânci a început să se 
ridice de acolo ca un bulb uriaș de lalea. Se 
ridica atât de încet, noapte după noapte, încât 
Hazel nu-și dădea seama de ritmul în care 
creștea. Adesea se concentra toată noaptea ca 
să-l facă să se ridice, până când își simţea 
mintea și sufletul epuizate, dar nu observa 
nicio diferență. Cu toate acestea, piscul 
creștea. Acum Hazel își putea da seama cât de 
mult avansase. Chestia aia era înaltă cât o 
casă cu două etaje, un vârtej de lujeri stân- 
coși ieșind precum vârful unei sulițe din 
mocirla aceea  uleioasă. înăuntru, ceva 
strălucea. Hazel nu vedea ce, dar ştia ce se 
întâmplă. Din argint și aur lua ființă un corp, 
cu petrol în loc de sânge și diamante în stare 
pură în loc de inimă. Hazel îl învia pe fiul Geei. 
Acesta era aproape gata să se trezească. 

Mama ei a căzut în genunchi și a izbucnit în 
plâns. 

— îmi pare rău, Hazel. îmi pare rău. 

Părea neajutorată și singură, îngrozitor de 


tristă. Hazel ar fi trebuit să fie furioasă. îi 
părea rău? Trăise cu frică de mama ei ani 
întregi. Fusese mustrată aspru și învinuită 
pentru viața nefericită a acesteia. Fusese 
tratată ca o ciudată, târâtă din casa ei din New 
Orleans în pustietatea asta îngheţată și lucrase 
ca o sclavă pentru o zeiță malefică și 
nemiloasă. Un simplu „îmi pare rău“ nu era 
suficient. Ar fi trebuit s-o dispreţuiască pe 
mama ei. 

însă nu putea fi supărată. 

Hazel a îngenuncheat și a cuprins-o pe 
mama ei cu braţul. Nu mai rămăsese aproape 
nimic din ea - era doar piele și os, plus hainele 
sade pătate de la serviciu. Chiar dacă în 
peșteră era cald, tremura. 

— Ce e de făcut? a spus Hazel. Spune-mi 
cum să îl opresc. 

Mama ei a clătinat din cap. 

— M-a lăsat în pace. Ea știe că e prea 
târziu. Nu putem face nimic. 

— Ea... adică Vocea? 

Hazel nu voia să-și facă prea multe 
speranțe, dar dacă mama ei era cu adevărat 
liberă, atunci nimic nu mai avea importanţă. 
Puteau pleca de acolo. Puteau fugi înapoi în 
New Orleans. 

— A dispărut? 

Mama ei a aruncat o privire înfricoșată prin 
peșteră. 

— Nu, e aici. Mai are nevoie de un lucru de 


la mine. Pentru asta îi trebuie permisiunea 
mea. 

Lui Hazel nu i-a plăcut cum suna asta. 

— Hai să plecăm de aici, a rugat-o. Chestia 
aia din stâncă... o să eclozeze. 

— în curând, a încuviințat mama sa. 

S-a uitat la Hazel cu atâta iubire, iar Hazel 
nu-și putea aminti ultima dată când văzuse 
genul acela de afecţiune în ochii mamei ei. I-a 
venit să plângă. 

— Pluto m-a avertizat, i-a spus mama. Mi-a 
spus că dorința mea era prea periculoasă. 

— Dorinţa... ta? 

— Toate bogăţiile de sub pământ, a spus ea. 
El le controla. Iar eu le voiam. Mă săturasem 
să fiu săracă, Hazel. Mă săturasem până peste 
cap. Prima dată l-am invocat... doar ca să văd 
dacă sunt în stare. N-aș fi crezut niciodată că 
vechea vrajă gris-gris va funcţiona asupra unui 
zeu. Dar el m-a curtat, mi-a spus că sunt 
curajoasă și frumoasă... 

Şi-a privit mâinile strâmbe și aspre. 

— Când te-ai născut, a fost extrem de 
mulțumit și de mândru. Mi-a promis marea cu 
sarea. Ajurat pe râul Styx. l-am cerut toate 
bogăţiile pe care le avea. M-a avertizat că cele 
mai lacome dorințe provoacă cele mai mari 
necazuri. Dar am insistat. Mi-am imaginat cum 
era să trăiesc ca o regină - soţia unui zeu! Şi 
tu... blestemul a căzut pe capul tău. 

Hazel a simţit că avea să explodeze, 


întocmai ca turnul din groapă. Nefericirea 
urma să devină în scurt timp prea mare ca s-o 
mai ţină înăuntru și avea să-i crape pielea. 

— De asta pot găsi lucruri sub pământ? 

— Da, și care nu aduc decât durere. 

Mama ei a arătat nepăsătoare cu mâinile în 
jur. 

— Așa m-a găsit ea, așa a reușit să mă 
controleze. M-am supărat pe tatăl tău. L-am 
învinuit pentru problemele mele. Am dat vina 
pe tine. Am fost atât de amărâtă încât am 
ascultat vocea Geei. Am fost o proastă. 

— Trebuie să fie o soluţie, a spus Hazel. 
Spune-mi cum s-o opresc. 

Pământul s-a cutremurat. Vocea imaterială a 
Geei a răsunat în peșteră. 

„Cea mai veche progenitură de-a mea se 
ridică“, a spus ea, „cel mai preţios lucru din 
pământ - iar tu l-ai adus din adânc, Hazel 
Levesque. L-ai făcut să renască. Trezirea lui nu 
poate fi oprită. Mai rămâne un singur lucru.“ 

Hazel și-a încleștat pumnii. Era îngrozită, 
dar acum că mama ei era liberă, simţea că 
putea să-și înfrunte în sfârșit dușmanul. 
Această creatură, această zeiță malefică, le 
distrusese vieţile. Hazel n-avea s-o lase să 
câștige. 

— Nu te voi mai ajuta! a strigat ea. 

„Dar nu mai am nevoie de ajutorul tău, 
fetițo. Te-am adus aici pentru un singur motiv. 
Mama ta avea nevoie de... un stimulent.“ 

Lui Hazel i s-a pus un nod în gât. 


— Mamă? 

— îmi pare rău, Hazel. Dacă mă poţi ierta, 
te rog s-o faci... să știi că am facut-o numai 
pentru că te iubesc. Mi-a promis că te va lăsa 
în viaţă dacă... 

— Dacă tu te sacrifici, a spus Hazel, 
descoperind adevărul. Trebuie ca tu să-ţi dai 
viața de bunăvoie pentru ca... chestia aia să se 
ridice. 

„Alcioneu“, a spus Geea. „Cel mai mare 
dintre uriași. El trebuie să se ridice primul și 
aceasta va fi noua sa patrie - departe de zei. Va 
hălădui prin munţii și pădurile astea. Va 
strânge o armată de monștri. în timp ce zeii 
vor fi dispersaţi, luptându-se între ei în acest 
Război Mondial mortal, el își va trimite 
armatele să distrugă Olimpul.“ 

Visurile zeiţei pământului erau atât de 
intense, încât aruncau umbre pe pereţii 
peșterii - imagini însufleţite cu armate naziste 
prădând Europa, avioane japoneze distrugând 
orașe americane. în cele din urmă, Hazel a 
înţeles. Zeii din Olimp urmau să ia partea 
uneia sau alteia dintre tabere, așa cum 
făcuseră mereu în războaiele purtate de 
oameni. Pe când zeii se luptau între ei, 
ajungând într-un impas sângeros, o armată de 
monștri urma să se ridice în nord. Alcioneu 
avea să-i reînvie pe fraţii săi, pe uriași, și să-i 
trimită să cucerească lumea. Zeii slăbiţi aveau 
să fie doborâţi. Conflictul muritorilor urma să 


dureze decenii până când întreaga civilizaţie 
ar fi fost distrusă, iar zeița pământului se 
trezea pe deplin. Geea ar fi domnit pe vecie. 

„Și toate acestea“, a murmurat zeiţa, 
„pentru că mama ta a fost lacomă și te-a 
blestemat cu abilitatea de a găsi bogății. 
Adormită, aș fi avut nevoie de zeci de ani, 
poate chiar de secole, până să găsesc puterea 
să-l înviez eu însămi pe Alcioneu. Dar acum se 
va trezi și, curând, asta voi face și eu!“ 

Hazel și-a dat seama cu o certitudine 
îngrozitoare ce urma să se întâmple în 
continuare. Singurul lucru de care Geea mai 
avea nevoie era un sacrificiu - un suflet care să 
fie devorat pentru ca Alcioneu să se trezească. 
Mama ei trebuia să pătrundă în crevasă, să 
atingă acel turn oribil - și să fie absorbită de el. 

— Hazel, pleacă. 

Mama ei s-a ridicat nesigură. 

— Te va lăsa în viaţă, dar trebuie să te 
grăbești. 

Hazel a crezut-o. Asta era partea cea mai 
sinistră. Geea avea să-și ţină promisiunea și s-o 
lase pe Hazel în viaţă. Hazel ar fi supravieţuit 
să vadă sfârșitul lumii, știind că ea îl 
provocase. 

— Nu. 

Hazel a luat decizia pe loc. 

— Nu voi trăi. Nu pentru asta. 

A privit în străfundurile propriului ei suflet. 
L-a chemat pe tatăl ei, Stăpânul Lumii 


Subpământene, și a invocat toate bogăţiile din 
vastul său regat. Peștera s-a cutremurat. 

In jurul turnului lui Alcioneu, petrolul a dat 
în clocot, apoi a explodat și a erupt ca un 
vulcan. 

„Nu fi prostuţă“, a spus Geea, dar Hazel i-a 
simţit îngrijorarea din glas, poate chiar frica. 
„Te vei distruge degeaba! Mama ta oricum va 
muri!“ 

Hazel aproape a ezitat. Și-a adus aminte de 

promisiunea tatălui ei: într-o zi blestemul va fi 
îndepărtat; un urmaș de-al lui Neptun îi va 
aduce liniștea. Spusese chiar că și-ar putea 
găsi un cal numai al ei. Poate că armăsarul 
acela ciudat de pe dealuri îi era menit ei. 
Dar nimic din toate astea n-avea să se 
întâmple dacă murea acum. Nu l-ar mai fi 
revăzut niciodată pe Sammy și nu s-ar fi întors 
la New Orleans. Viaţa ei ar fi însemnat 
treisprezece ani scurţi, chinuiţi, cu un sfârșit 
nefericit. 

S-a uitat în ochii mamei. Pentru prima dată, 
mama ei nu părea tristă sau nervoasă. Ochii îi 
străluceau de mândrie. 

— Tu ai fost darul meu, Hazel, a spus ea. Cel 
mai preţios dar. Am fost o nebună să cred că 
aveam nevoie de altceva. 

A sărutat-o pe Hazel pe frunte și a 
îmbrăţișat-o. Căldura ei a încurajat-o pe Hazel 
să continue. Urmau să moară, dar nu ca jertfe 
aduse Geei. Instinctiv, Hazel a știut că gestul 


lor final ar fi afectat puterea Geei. Sufletele lor 
urmau să ajungă în Lumea Subpământeană, 
oprindu-l pe Alcioneu să se trezească - cel 
puţin deocamdată. 

Hazel și-a adunat ultimele fărâme de voinţă. 
Aerul a devenit incandescent. Turnul a început 
să se scufunde. Bijuterii și bucățele de aur au 
sărit din crevasă cu o asemenea forţă, încât 
pereţii peșterii au crăpat, iar șrapnelele au 
zburat și au rănit-o pe Hazel prin geacă. 

„Oprește-te!“ i-a cerut Geea. Nu-i poţi 
împiedica revenirea. In cel mai bun caz, o vei 
amâna - cu câteva decenii. Poate o jumătate de 
secol. îţi dai viaţa pentru asta? 

Hazel i-a răspuns. 

„Ultima noapte“, spusese corbul. 

Crevasa a explodat. Acoperișul s-a prăbușit. 
Hazel a căzut în braţele mamei sale, în beznă, 
când petrolul i-a umplut plămânii și insula s-a 
prăbușit în golf. 

CAPITOLUL XVIII 


Hazel 


— Hazel! 

Frank îi scutura braţele, alarmat. 

— Hai, te rog! Trezește-te! 

A deschis ochii. Cerul nopţii era luminat de 


stele. Legănatul bărcii încetase. Zăcea pe 
pământ, cu sabia învelită și rucsacul lângă ea. 

S-a ridicat nesigură în picioare, iar capul i 
se învârtea de ameţeală. Erau pe o stâncă cu 
vedere spre o plajă. Cam la treizeci de metri 
distanţă, oceanul sclipea în lumina lunii. 
Valurile spălau ușor pupa bărcii eșuate. în 
dreapta ei, lipită de stâncă, se afla o clădire ca 
o bisericuţă, cu un reflector în clopotniță. E un 
far, s-a gândit Hazel. în spatele lor, câmpuri cu 
iarbă înaltă foșneau în vânt. 

— Unde suntem? a întrebat ea. 

Frank a răsuflat ușurat. 

— Slavă zeilor că ești trează! Suntem în 
Mendocino, la vreo două sute patruzeci de 
kilometri de Golden Gate. 

— Două sute patruzeci de kilometri? a 
gemut Hazel. Am fost leșinată atât de mult? 

Percy a îngenuncheat lângă ea, iar vântul îi 
zburătăcea părul. l-a pus mâna pe frunte să 
vadă dacă nu are febră. 

— Nu te-am putut trezi. Până la urmă am 
decis să te aducem la țărm. Ne-am gândit că 
poate răul de mare... 


— Nu e rău de mare. 

A tras adânc aer în piept. Nu le mai putea 
ascunde adevărul. Și-a adus aminte ce spusese 
Nico: „Dacă ţi se întâmplă asta când ești în 
luptă...“ 

— N-am fost sinceră cu voi, a spus ea. De 
fapt mi-am pierdut cunoștința. Mi se întâmplă 


din când în când. 

— Ţi-ai pierdut cunoștința? 

Frank i-a luat lui Hazel mâna, gest care a 
surprins-0... plăcut însă. 

— E o problemă medicală? Cum de n-am 
observat până acum? 

— încerc să ascund că mi se întâmplă, a 
recunoscut ea. Am fost norocoasă până acum, 
dar e tot mai rău. Nu e o problemă medicală... 
nu tocmai. Nico spune că e un efect secundar 
din trecutul meu, legat de locul în care m-a 
găsit. 

Era greu să citești ceva în ochii verzi ai lui 
Percy. Ea nu-și putea da seama dacă era 
îngrijorat sau prudent. 

— Unde mai exact te-a găsit Nico? a 
întrebat el. 

Hazel a simţit că-i amorțește limba. Se 
temea că dacă începea să vorbească, s-ar fi 
întors în trecut, dar ei meritau să afle. Dacă îi 
lăsa de izbeliște în timpul misiunii, dacă își 
pierdea cunoștința când aveau mai mare 
nevoie de ea... gândul ăsta nu-i dădea pace. 

— Vă explic, a promis ea. 

A scormonit prin rucsac. în mod stupid, 
uitase să aducă o sticlă de apă. 

— Este... este ceva de băut? 

— Da. 

Percy a murmurat o înjurătură în greacă. 

— Ce prostie. Mi-am lăsat proviziile în 
barcă. 

Hazel s-a simţit prost că le cerea să aibă 


grijă de ea, dar se trezise însetată și epuizată, 
ca și cum în ultimele 

ore ar fi trăit atât în trecut, cât și în prezent. 
Şi-a pus pe umeri rucsacul și sabia. 

— Nu contează. Pot să merg... 

— Nici să nu-ţi treacă prin cap, a spus 
Frank. Măcar să mănânci și să bei ceva 
înainte. Aduc eu proviziile. 

— Nu, merg eu. 

Percy i-a aruncat o privire lui Frank, care-și 
ţinea mâna pe mâna lui Hazel. Apoi a scrutat 
orizontul ca și cum ar fi simţit că ceva nu era 
în regulă, dar nu se vedea nimic - doar farul și 
câmpul acoperit de iarbă. 

— Voi doi rămâneţi aici. Mă întorc imediat. 

— Eşti sigur? a spus Hazel. Nu vreau să... 

— E în regulă, a spus Percy. Frank, fii atent. 
Locul ăsta are ceva... nu știu. 

— O să am grijă de ea, a promis Frank. 

Percy a plecat în grabă. 

Odată rămași singuri, Frank și-a dat seama 
că încă o mai ţinea de mână pe Hazel. Și-a 
dres vocea și i-a dat drumul mâinii. 

— Eu, ăăă... cred că înţeleg ce-i cu 
pierderile tale de cunoștință, a spus el. Şi de 
unde vii. 

Lui Hazel i-a stat inima-n loc. 

— Pe bune? 

— Pari foarte diferită de celelalte fete pe 
care le-am întâlnit. 

A clipit, apoi a continuat grăbit. 


— Nu ești diferită la modul rău. Doar felul 
în care vorbești. Lucrurile care te surprind, 
cum ar fi cântece sau emisiuni TV sau argoul 
folosit de oameni. Vorbești despre viaţa ta ca 
de ceva ce s-a întâmplat cu mult timp în urmă. 
Te-ai născut în alte vremuri, nu-i așa? Ai venit 
din Lumea Subpământeană. 

Lui Hazel i-a venit să plângă - nu pentru că 
era tristă, ci pentru că era o mare ușurare să 
audă pe cineva rostind adevărul. Frank nu 
părea revoltat sau speriat. Nu se uita la ea ca 
și cum ar fi fost o fantomă sau un zombi. 

— Frank, eu... 

— Vedem noi ce-i de făcut, i-a promis el. 
Acum ești în viaţă. Așa o să și rămâi. 

larba a foșnit în spatele lor. Pe Hazel o 
usturau ochii de la vântul rece. 

— Nu merit să am un prieten ca tine, a spus 
ea. Nu știi ce sunt... ce-am făcut. 

—  Oprește-te. 

Frank s-a încruntat. 

— Eşti minunată! în plus, nu ești singura 
care are secrete. 

Hazel s-a uitat la el. 

— Nu sunt? 

Frank a dat să spună ceva. Apoi s-a 
încordat. 

— Ce-i? a întrebat Hazel. 

— Vântul s-a oprit. 

Ea s-a uitat în jur și a observat că avea 
dreptate. Vântul era perfect liniștit. 


— Așa, și? a întrebat ea. 

Frank a înghiţit în sec. 

— Atunci de ce continuă iarba să se miște? 

Cu colţul ochiului, Hazel a văzut niște forme 
întunecate unduindu-se pe câmp. 

— Hazel! 

Frank a încercat s-o prindă de braţe, dar era 
prea târziu. 

Ceva l-a lovit și l-a împins în spate. Apoi, o 
forță ca un uragan s-a înfășurat în jurul lui 
Hazel și a târât-o după ea pe câmp. 

Fy* CAPITOLUL XIX 


Hazel 


Hazel era expertă în ciudăţenii. Văzuse cum 
mama ei fusese posedată de o zeiţă a 
pământului. Crease un uriaș din aur. 
Distrusese o insulă, murise și revenise din 
Lumea Subpământeană. 

Dar să fie răpită de un câmp de iarbă? Aste 
era ceva nou. 

Se simţea de parcă ar fi fost prinsă într-o 
capcană vegetală. Auzise de cântăreţi moderni 
care săreau în mulțimea de fani și se lăsau 
purtaţi de mii de mâini. Bănuia că e ceva 
asemănător - numai că se deplasa de o mie de 
ori mai repede, iar firele de iarbă nu erau fani 


înnebuniţi. 

Nu se putea ridica. Nu putea atinge 
pământul. Sabia era încă înfășurată în sacul de 
dormit, legată la spate, dar nu putea ajunge la 
ea. Plantele o dezechilibrau, o aruncau de colo 
colo și îi tăiau faţa și braţele. De-abia zărea 
stelele prin talmeș-balmeșul verde, galben și 
negru. 

Strigătele lui Frank s-au pierdut în 
depărtare. 

li era greu să gândească limpede, dar Hazel 
știa un lucru: se mișca repede. Indiferent unde 
era dusă, în curând avea să fie prea departe ca 
să poată fi găsită de prietenii ei. 

A închis ochii și a încercat să ignore că era 
aruncată și împinsă în toate direcţiile. S-a 
concentrat asupra pământului de sub ea. Aur, 
argint - s-ar fi mulțumit cu orice lucru care i-ar 
fi oprit pe răpitorii ei. 

N-a simţit nimic. Nu erau deloc bogății sub 
pământ. 

Era cât pe ce să se lase pradă disperării, 
când a simţit că trece pe deasupra unei imense 
zone reci. S-a agăţat de ea cu toată puterea, 
aruncând o ancoră mentală. Dintr-odată, 
pământul a început să huruie. Vârtejul de 
plante a eliberat-o și a fost aruncată în sus ca 
un proiectil dintr-o catapultă. 

Simţindu-se ușoară ca un fulg pentru o 
clipă, a deschis ochii. Și-a răsucit trupul în aer. 
Pământul era la vreo șase metri sub ea. Apoi a 


început să cadă. Antrenamentele de luptă i-au 
fost de mare folos. Exersase căderea de pe 
vulturi uriași. S-a făcut ghem, s-a dat peste cap 
la aterizare și s-a ridicat în picioare. 

Și-a desfăcut sacul și a scos sabia. La câţiva 
metri în stânga, din marea de iarbă răsărea un 
afloriment de rocă de mărimea unui garaj. 
Hazel și-a dat seama că era ancora ei. Ea 
făcuse stânca să apară. 

Iarba fremăta în jurul ei. Glasuri înfuriate 
șuierau, exasperate de masivul de piatră care 
le întrerupsese înaintarea. Până ca acestea să 
se poată regrupa, Hazel a alergat spre stâncă 
și s-a suit în vârf. 

Iarba se legăna și foșnea în jurul ei ca 
tentaculele unei gigantice anemone de mare. 
Hazel simţea frustrarea răpitorilor. 

— Pe asta nu puteţi crește, nu-i așa? a 
strigat ea. Plecaţi, buruienilor! Lăsaţi-mă în 
pace! 

— Şisturi, s-a auzit o voce furioasă din 
iarbă. 

Hazel a ridicat din sprâncene. 

— Poftim? 

— Şisturi! O grămadă mare de șisturi! 

O călugăriță de la Academia St. Agnes o 
spălase odată cu săpun pe gură pe Hazel 
pentru că spusese ceva foarte asemănător, așa 
că n-a știut ce să răspundă. Apoi, în jurul 
insulei de stâncă, din iarbă s-au ivit răpitorii. 
La prima vedere, arătau ca niște cupidoni - o 
duzină de cupidoni mititei. Când s-au apropiat, 


Hazel și-a dat seama că nu erau nici drăguți, 
nici angelici. 

Erau cam cât niște sugari și aveau cute de 
grăsime ca bebelușii, dar pielea lor avea o 
nuanţă verzuie ciudată, ca și cum prin vene le- 
ar fi curs clorofilă. Aveau niște aripi uscate, 
fragile, ca niște pănuși de porumb, și smocuri 
albe de păr ca mătasea de porumb. Feţele lor 
erau sălbatice, presărate cu boabe de grâu, și 
ochii verzi, iar dinţii lor erau ca niște colţi de 
câine. 

Cel mai mare dintre ei a făcut un pas 
înainte. Purta o pânză galbenă în jurul brâului 
și avea un păr spinos, ca ţepii unei tulpini de 
grâu. A șuierat spre Hazel și se mișca înainte 
și înapoi atât de repede, încât ea s-a temut să 
nu-i cadă pânza de la brâu. 

— Urăsc șisturile astea! s-a plâns creatura. 
Grâul nu poate crește! 

— Sorgul nu poate crește! a spus un altul. 

— Orzul! a strigat un al treilea. Orzul nu 
poate crește. Blestemate fie aceste șisturi! 

Lui Hazel îi tremurau genunchii. Micuţele 
creaturi ar fi fost amuzante dacă n-ar fi 
înconjurat-o și nu s-ar fi holbat la ea cu dinţii 
lor ascuţiţi și cu ochii verzi flămânzi. Erau ca 
niște cupidoni piranha. 

— Vă referiţi la stâncă? a îngăimat ea. 
Stânca asta se numește șist? 

— Da, piatra verde! Şist! a strigat prima 
creatură. E o piatră rea. 

Hazel începea să înţeleagă cum o făcuse să 


apară. 

— Este o piatră prețioasă. E valoroasă? 

— Ha! a spus cel cu pânza galbenă. Proștii 
de indigeni făceau bijuterii din ea, da. 
Valoroasă? Poate. Nu la fel ca grâul. 

— Sau ca sorgul! 

— Sau ca orzul! 

Ceilalţi li s-au alăturat, spunând numele a 
tot felul de cereale. Au încercuit stânca, fără 
să facă niciun efort să se caţere pe ea - cel 
puţin deocamdată. Dacă s-ar fi hotărât s-o 
atace, nu le-ar fi putut face faţă. 

— Sunteţi slugile Geei, a spus ea, doar ca 
să-i ţină de vorbă. 

Poate că Percy și Frank nu erau prea 
departe. Poate că ar fi reușit s-o vadă, având în 
vedere că se ridica mult deasupra ierbii. l-ar fi 
plăcut ca și sabia ei să lumineze ca a lui Percy. 

Cupidonul cu scutec galben a mârâit. 

— Suntem  karpoi, spiritele cerealelor. 
Copiii Pămân- tului-Mamă, da! O  slujim 
dintotdeauna. înainte ca oamenii cei răi să ne 
cultive, eram sălbatici. Vom fi liberi din nou. 
Grâul va distruge totul! 

— Nu, sorgul va domni! 

—  Orzul va domina tot! 

Ceilalţi li s-au alăturat, fiecare karpos 
apărându-și propriul soi. 

— Am înţeles. 

Hazel încerca din greu să nu se enerveze. 

— Deci, tu ești Grâul... tu, ăla cu nădragi 
galbeni. 


— Hmmmm, a spus Grâul. Coboară de pe 
şist, semi- zeițo. Trebuie să te predăm armatei 
stăpânei noastre. Ei ne vor răsplăti. Te vor 
ucide încet! 

— Sună promiţător, a spus Hazel, dar nu, 
mulțumesc. 

— Îți voi da grâu, a spus Grâul, de parcă i-ar 
fi făcut o ofertă de nerefuzat. Foarte mult 
grâu! 

Hazel încerca să se gândească. Cât de 
departe fusese adusă? Cât timp le-ar fi luat 
prietenilor ei s-o găsească? Karpoii deveneau 
mai îndrăzneţi, apropiindu-se de stâncă câte 
doi sau trei, zgâriind suprafaţa șistului ca să 
vadă dacă îi rănește. 

— înainte să cobor... 

A ridicat vocea, sperând că va străbate 
câmpurile. 

— Aăă... explicaţi-mi ceva, bine? Dacă 
sunteţi spirite ale cerealelor, n-ar trebui să fiți 
de partea zeilor? Nu e Ceres zeița 
agriculturii...? 

— Blestemat nume! s-a plâns orzul. 

— Ne cultivă! a scuipat Sorgul. Ne face să 
creștem în șiruri dezgustătoare. Le permite 
oamenilor să ne recolteze. Câh! Când Geea va 
deveni din nou stăpâna lumii, vom deveni 
sălbatici, da! 

— Bineînţeles, a spus Hazel. Deci, armata 
ei, unde mă duceţi în schimbul grâului... 

— Sau a orzului, s-a oferit Orzul. 


— Aha, a aprobat Hazel. Armata asta unde 
e acum? 

— Chiar dincolo de creastă! 

Sorgul a bătut din palme emoţionat. 

— Pământul-Mamă - o, da! - ne-a spus: 
„Căutaţi-o pe fiica lui Pluto care a înviat. 
Găsiţi-o! Aduceţi-mi-o în viaţă! l-am pregătit o 
sumedenie de chinuri.“ Uriașul Polybotes ne va 
răsplăti pentru tine! Apoi vom merge spre sud 
ca să-i distrugem pe romani. Noi nu putem fi 
uciși, știi. Dar voi puteţi fi uciși. 

— E minunat. 

Hazel a încercat să pară entuziasmată. Nu 
era ușor, știind că Geea plănuise să se răzbune 
special pe ea. 

— Așadar, voi nu puteţi fi uciși pentru că 
Alcioneu a capturat Moartea, nu-i așa? 

— Exact! a spus Orzul. 

— Şi o ţine în lanţuri în Alaska, a spus 
Hazel, ia să vedem... cum se numește locul 
acela? 

Sorgul a dat să răspundă, dar Grâul a zburat 
spre el și l-a doborât. Karpoii au început să se 
bată, dispărând într-un nor de praf. Lui Hazel 
i-a trecut prin cap să fugă. Apoi, Grâul a 
revenit, cu capul Sorgului prins la subsuoară. 

— Stop! le-a strigat el celorlalți. Lupta între 
cereale e interzisă! 

Karpoii s-au grupat la forma de cupidoni 
piranha. 

Grâul l-a împins pe Sorg la o parte. 


— O, ce semizeiţă șmecheră avem aici, a 
spus el. încearcă să ne păcălească să-i spunem 
secretele noastre. Nu, nu vei găsi niciodată 
bârlogul lui Alcioneu. 

— Știu deja unde este, a spus ea vrând să 
pară încrezătoare. Este pe insula din Golful 
învierii. 

— Ha! a șuierat Grâul. Locul acela a fost 
acoperit de ape cu mult timp în urmă. Ar 
trebui să știi! Geea te urăște din pricina asta. 
Când i-ai dat planurile peste cap, a fost 
obligată să adoarmă la loc. Zeci și zeci de ani! 
Alcioneu... n-a reușit să se ridice decât în 
vremurile întunecate. 

— în anii '80, a încuviinţat Orzul. Oribil! 
Oribil! 

— Da, a zis Grâul. Iar stăpâna noastră încă 
doarme. Alcioneu a fost silit să piardă vremea 
în nord, așteptând, planificând. Abia acum a 
început Geea să se miște. A, dar își amintește 
de tine, la fel și fiul ei! 

Sorgul nu mai putea de încântare. 

— Nu veţi găsi niciodată închisoarea lui 
Thanatos. întreaga Alaska e casa uriașului. Ar 
putea ţine Moartea prizonieră oriunde! V-ar 
lua ani de zile s-o găsiţi, iar tabăra voastră 
amărâtă are doar câteva zile la dispoziţie. Mai 
bine v-aţi preda. Vă vom da grâu. Foarte mult 
grâu. 

Hazel a simţit greutatea săbiei. Se temea să 
se întoarcă în Alaska, dar măcar avea o idee de 


unde să înceapă căutarea lui Thanatos. Bănuia 
că insula pe care ea murise nu fusese complet 
distrusă sau poate reapăruse când Alcioneu se 
trezise. Sperase ca baza lui să fie acolo. Dar 
dacă insula chiar dispăruse, nu știa unde 
altundeva să-l caute pe uriaș. Alaska era 
imensă. Ar fi putut căuta zeci de ani iară să-l 
găsească. 

— Da, a zis Grâul, simţindu-i suferinţa. 
Renunţă. 

Hazel și-a apucat spatha. 

— Niciodată! 

A ridicat din nou vocea, sperând că va 
ajunge într-un fel la urechile prietenilor ei. 

— Dacă trebuie să vă distrug pe toţi, o voi 
face. Sunt fiica lui Pluto! 

Karpoii au înaintat. S-au prins de stâncă, 
sâsâind de parcă ar fi fost fierbinte, dar au 
început să urce. 

— Acum vei muri, i-a promis Grâul, 
scrâșnind din dinţi. Vei simţi mânia grâului! 

Dintr-odată s-a auzit un șuierat. Grâul a 
înlemnit. S-a uitat la săgeata aurie care tocmai 
îi străpunsese pieptul. Apoi s-a dizolvat într-un 
amestec de cereale. 

rb» CAPITOLUL XX 


Hazel 


Pentru o clipă, Hazel a fost la fel de uimită 
precum karpoii. Apoi au apărut Frank și Percy 
și au început să masacreze toate sursele de 
fibre din calea lor. Frank a tras o săgeată în 
Orz, care s-a transformat în seminţe. Percy l-a 
tăiat cu sabia pe Sorg și i-a atacat pe Mei și pe 
Ovăz. Hazel a sărit jos și s-a aruncat în luptă. 

în câteva minute,  karpoii fuseseră 
transformați în grămezi de seminţe și cereale 
pentru micul dejun. Grâul a început să 
recapete formă, dar Percy a scos o brichetă 
din rucsac și a aprins-o. 

— încercaţi numai, i-a avertizat el, și dau 
foc la tot câmpul. Rămâneţi morți. Ţineţi-vă 
departe de noi sau iarba o încasează! 

Frank s-a strâmbat ca și cum flacăra îl 
îngrozea. Hazel n-a înţeles de ce, dar chiar și 
așa a strigat la grămada de cereale: 

— O s-o facă! E nebun! 

Rămășițele spiritelor  kamoilor s-au 
împrăștiat în vânt. Frank s-a căţărat pe stâncă 
și s-a uitat după ei cum pleacă. 

Percy a stins bricheta și i-a rânjit lui Hazel. 

— Mulţumesc că ai strigat. Nu te-am fi găsit 
altfel. Cum de le-ai ţinut piept atâta timp? 

Ea a arătat spre stâncă. 

— O grămadă mare de șist. 

— Poftim? 

— Hei, a strigat Frank din vârful stâncii. 
Trebuie să vedeţi asta. 

Percy și Hazel s-au căţărat după el. De 


îndată ce Hazel a văzut la ce se uita, a inspirat 
brusc. 

— Percy, fără lumină! Ascunde sabia! 

—  Şist! 

A atins vârful săbiei, care s-a transformat 
din nou în pix. 

Mai jos de locul unde se aflau ei înainta o 
armată. 

în câmp se ivea un canion mic, străbătut de 
un drum de ţară de la nord la sud. Pe cealaltă 
parte a drumului, dealuri acoperite cu iarbă se 
întindeau până la orizont, fără nicio urmă de 
civilizaţie, cu excepţia unui magazin universal 
învăluit în beznă, aflat pe cea mai apropiată 
culme. 

Canionul era plin de monștri - rânduri după 
rânduri care mărșăluiau spre sud, atât de 
mulţi și atât de aproape, încât Hazel era uimită 
că n-o auziseră strigând. 

Ea, Frank și Percy s-au ghemuit după 
stâncă. îi priveau nevenindu-le să creadă cum 
câteva zeci de umanoizi mari și păroși treceau 
pe lângă ei, îmbrăcaţi în armuri vechi și 
blănuri de animale. Creaturile aveau câte șase 
braţe fiecare, câte trei pe fiecare parte, așa că 
arătau ca niște oameni de peșteră evoluaţi din 
insecte. 

— Gegenes, a șoptit Hazel. Telurici. 

— Te-ai mai luptat cu ei? a întrebat Percy. 

Ea a clătinat din cap că nu. 

— Doar am auzit de ei în tabără, la ora 
despre monștri. 


Nu-i plăcuseră niciodată orele acelea - să-l 
citească pe Plinius cel Bătrân și pe ceilalţi 
autori care au descris monștrii legendari de la 
graniţele Imperiului Roman. Hazel credea în 
monștri, dar unele descrieri erau exagerat de 
fanteziste și considerase că nu erau decât niște 
zvonuri ridicole. 

Dar acum, o armată întreagă de astfel de 
creaturi trecea pe lângă ei. 

—  Teluricii au luptat cu argonauţii, a 
murmurat ea. lar chestiile alea din spatele 
lor... 

— Centauri, a spus Percy. Dar... ceva nu e în 
regulă. Centaurii sunt de treabă. 

Frank a scos un sunet de parcă s-ar fi 
înecat. 

— Nu asta am învăţat noi în tabără. 
Centaurii sunt nebuni, se îmbată mereu și îi 
ucid pe eroi. 

Hazel s-a uitat cum treceau centaurii. Erau 
oameni de la brâu în sus, cai palomino de la 
brâu în jos. Erau îmbrăcaţi în armuri barbare 
din piele și bronz, înarmaţi cu sulițe și praștii. 
La început, Hazel a crezut că purtau coifuri de 
vikingi. Apoi și-a dat seama că aveau coarne 
adevărate ce se ițeau din părul lor zburlit. 

— E normal să aibă coarne de taur? a 
întrebat ea. 

— Poate sunt o rasă specială, a spus Frank. 
Mai bine să nu-i întrebăm, ce zici? 

Percy s-a uitat pe drum în sus și i-a căzut 
faţa. 


— Pe toţi zeii... Ciclopi. 

Intr-adevăr, în urma centaurilor venea 
mișcându-se greoi un batalion de căpcăuni cu 
un singur ochi, atât bărbaţi, cât și femei, 
fiecare având cam trei metri înălțime, purtând 
armuri încropite din fier vechi. Şase dintre 
monștri erau puși în jug ca niște boi și trăgeau 
un turn de asediu înalt cât două etaje, dotat cu 
o catapultă uriașă. 

Percy s-a prins cu mâinile de cap. 

— Ciclopi. Centauri. Ceva nu e în regulă. Nu 
e deloc în regulă. 

Armata monștrilor putea aduce la disperare 
pe oricine, dar Hazel și-a dat seama că alta era 
problema lui Percy. Părea palid și bolnav în 
lumina lunii, ca și cum amintirile lui încercau 
să se întoarcă, tulburându-i gândurile. 

S-a uitat la Frank. 

— Trebuie să-l ducem înapoi la barcă. 
Marea îl va ajuta să se simtă mai bine. 

— Nu te contrazic, a spus Frank. Sunt prea 
mulți. Tabăra... trebuie să-i avertizăm pe cei 
din tabără. 

— Ei știu, a murmurat Percy. Reyna știe. 

Lui Hazel i s-a pus un nod în gât. Legiunea 
n-avea nicio șansă în faţa atâtor monștri. Dacă 
erau la doar câteva sute de kilometri spre nord 
de Tabăra Jupiter, misiunea lor era deja sortită 
eșecului. N-aveau cum să ajungă în Alaska și 
să se și întoarcă la timp. 

— Haide, a zis ea. Hai să... 

Apoi a văzut uriașul. 


Când a apărut de după creastă, lui Hazel nu 
i-a venit să creadă. Era mai înalt decât turnul 
de asediu - avea cel puţin zece metri - cu 
picioare solzoase de reptilă, semănând cu un 
varan de Komodo de la brâu în jos și purtând o 
armură verde-albăstruie de la brâu în sus. Pe 
pieptar avea rânduri de chipuri monstruoase 
flămânde, cu gurile deschise de parcă ar fi 
cerut de mâncare. Avea faţă de om, dar părul îi 
era răvășit și verde, ca un mop din alge 
marine. Când întorcea capul dintr-o parte în 
alta, din codițe îi cădeau șerpi. Vipere pe post 
de mătreaţă - oribil. 

Era înarmat cu un trident masiv și o plasă. 

La vederea acelor arme, pe Hazel a apucat-o 
durerea de stomac. Se confruntase de multe 
ori cu tipul acesta de luptător în timpul 
antrenamentelor. Era cel mai viclean, cel mai 
ticălos, cel mai malefic stil de luptă pe care-l 
știa. Uriașul acesta era un retiarius 
supradimensionat. 

— Cine e? 

Lui Frank i-a tremurat vocea. 

— Că doar n-o fi... 

— Nu e Alcioneu, a zis Hazel încet. Cred că 
e unul dintre fraţii săi. Cel de care a pomenit 
Terminus. Spiritele cerealelor au pomenit la 
rândul lor de el. E Polybotes. 

Nu era sigură de unde știa asta, dar simţi 
aura de putere a uriașului chiar și de acolo. Şi- 
a amintit de senzaţia aceea din Inima 
Pământului, când îl ajutase pe Alcioneu să se 


ridice - ca și cum ar fi stat lângă un magnet 
puternic, și tot fierul din sângele ei era atras 
de el. Acest uriaș era un alt copil de-al Geei - o 
creatură a pământului atât de răuvoitoare și 
puternică, încât avea propriul câmp 
gravitațional. 

Hazel știa că ar fi trebuit să plece. 
Ascunzătoarea lor din vârful stâncii ar fi fost 
văzută de o creatură atât de înaltă, dacă s-ar fi 
uitat în direcţia lor. însă a simţit că avea să se 
întâmple ceva important. Ea și prietenii ei s-au 
târât un pic mai jos pe stâncă și au continuat 
să se uite. 

în timp ce uriașul se apropia, o femeie 
ciclop a ieșit din rând și a alergat în spate să 
vorbească cu el. Era enormă, grasă și 
îngrozitor de urâtă, cu o rochie de zale ca un 
muumuu - dar pe lângă uriaș arăta ca un copil. 

Ea a arătat spre magazinul închis de pe 
culmea celui mai apropiat deal și a murmurat 
ceva despre mâncare. Uriașul i-a răspuns 
răstit, ca și cum s-ar fi enervat. Femeia ciclop 
le-a dat un ordin membrilor familiei sale și trei 
dintre ei au urmat-o pe deal în sus. 

Când erau la jumătatea drumului spre 
magazin, o lumină puternică a făcut din noapte 
zi. Hazel a fost orbită. Jos, armata inamicului a 
fost cuprinsă de haos, monștrii urlau de durere 
și de chin. Hazel și-a mijit ochii. Avea senzaţia 
că tocmai ieșise la lumina soarelui dintr-o sală 
întunecoasă de cinema. 

— Prea frumoasă! au strigat ciclopii. Ne 


arde ochiul! 

Magazinul de pe deal era înconjurat de un 
curcubeu, mai aproape și mai strălucitor decât 
orice curcubeu văzut vreodată de Hazel. 
Lumina pornea din magazin, înălțându-se pe 
cer și învăluind peisajul într-o strălucire 
ciudată și caleidoscopică. 

Femeia ciclop a ridicat ciomagul și a pornit 
la atac spre magazin. Când a lovit curcubeul, 
din corp au început să-i iasă aburi. A urlat în 
agonie și a aruncat bățul, bătând în retragere 
cu faţa și braţele pline de bășici multicolore. 

—  Zeiță îngrozitoare! a strigat spre 
magazin. Dă-ne mâncare! 

Ceilalţi monștri au luat-o razna, atacând 
magazinul pentru ca apoi s-o ia la fugă când 
lumina curcubeului îi ardea. Unii au aruncat cu 
pietre, sulițe, săbii și chiar cu bucăţi de 
armură, care au fost toate cuprinse de flăcări 
frumos colorate. 

în cele din urmă, uriașul lider și-a dat seama 
că trupele iroseau piese bune de echipament. 

— Opriţi-vă! a strigat el. 

Cu oarecare dificultate, a reușit cu strigăte 
și împin- sături să stăpânească mulţimea. Când 
s-au potolit, s-a apropiat de magazinul protejat 
de curcubeu și a dat ocol luminii. 

— Zeiţă! a strigat. leși afară și predă-te! 

Niciun răspuns din magazin. Curcubeul a 
continuat să strălucească. 

Uriașul a ridicat tridentul și plasa. 

— Sunt Polybotes! îngenunchează înaintea 


mea, ca să te pot distruge repede. 

Aparent, nimeni din magazin n-a fost 
impresionat. Un mic obiect întunecat a zburat 
pe fereastră și a aterizat la picioarele 
uriașului. Polybotes a strigat: 

— Grenadă! 

Şi-a acoperit faţa. Soldaţii s-au aruncat la 
pământ. 

Cum obiectul n-a explodat, Polybotes s-a 
aplecat cu prudenţă și l-a ridicat. 

A urlat plin de ură. 

— O prăjitură cu ciocolată? îndrăznești să 
mă insulţi cu o prăjitură cu ciocolată? 

A aruncat prăjitura înapoi spre magazin și 
aceasta s-a evaporat în lumină. 

Monștrii s-au ridicat în picioare. Mulţi au 
murmurat flămânzi: 

— Prăjituri? Unde sunt prăjituri? 

— Să atacăm, a spus femeia ciclop. Mi-e 
foame. Băieţii mei vor gustări! 

— Nu! a spus Polybotes. Suntem deja în 
întârziere. Alcioneu vrea să fim în tabără peste 
patru zile. Ciclopii se mișcă impardonabil de 
încet. Nu avem timp de zeițe minorei 

A adresat magazinului ultimul comentariu, 
dar n-a primit niciun răspuns. 

Doamna Ciclop a mârâit. 

— Tabăra, da. Răzbunare! Cei portocalii și 
cei violet mi-au distrus casa. Acum Mama 
Garnitură o va distruge pe-a lor! Mă auziti, 
Leo? Jason? Piper? Am venit să vă distrug! 


Ceilalţi ciclopi au murmurat aprobator. 
Restul monștrilor li s-au alăturat. 

Hazel simţea furnicături în tot corpul. Le-a 
aruncat o privire prietenilor ei. 

— Jason, a șoptit ea. S-a luptat cu Jason. Ar 
putea fi încă în viaţă. 

Frank a dat din cap. 

— Celelalte nume îţi spun ceva? 

Hazel a clătinat din cap. Nu știa să fi fost 
cineva pe nume Leo sau Piper în tabără. Percy 
încă arăta bolnav și uluit. N-a dat niciun semn 
că numele ar fi însemnat ceva pentru el. 

Hazel s-a gândit la ce spuseseră ciclopii: 
„cei portocalii și cei violet“. Violet - evident, 
culoarea Taberei Jupiter. Dar portocaliu... 
Percy apăruse cu wun tricou portocaliu 
zdrențuit. Nu putea fi o coincidenţă. 

Armata a pornit-o din nou spre sud, dar 
uriașul  Polybotes s-a tras deoparte, 
încruntându-se și adulmecând aerul. 

— Zeul mării, a murmurat el. 

Spre groaza lui Hazel, uriașul s-a întors în 
direcţia lor. 

— Simt mirosul zeului mării. 

Percy tremura. Hazel i-a pus mâna pe umăr 
și a încercat să-l sprijine de stâncă. 

Mama Garnitură, femeia ciclop, a mârâit. 

— Bineînţeles că simţi mirosul zeului mării! 
Marea e chiar acolo! 

— E mai mult de-atât, a insistat Polybotes. 
M-am născut să-l distrug pe Neptun. Pot să 


simt... 

S-a  încruntat,  întorcându-și capul și 
scuturând câţiva șerpi din păr. 

— Mergem sau adulmecăm aerul? l-a luat 
Mama Garnitură la rost. Dacă eu nu primesc 
prăjituri cu ciocolată, nici tu n-ai parte de zeul 
mării! 

Polybotes a mârâit. 

— Foarte bine. Mergem! înainte! 

S-a mai uitat o dată la magazinul înconjurat 
de curcubeu, apoi și-a trecut degetele prin păr. 
A scos trei șerpi care păreau mai mari decât 
restul, cu dungi albe în jurul gâtului. 

— Un cadou, zeiță! Numele meu, Polybotes, 
înseamnă „Multe guri de hrănit“! lată niște 
guri flămânde pentru tine. Vezi dacă o să mai 
ai clienţi la magazin cu santinelele astea la 
intrare. 

A râs cu răutate și a aruncat șerpii în iarba 
înaltă de pe deal. 

Apoi a pornit spre sud, iar pământul s-a 
cutremurat sub picioarele sale imense de 
varan de Komodo. Treptat, ultima coloană de 
monștri a trecut peste dealuri și a dispărut în 
noapte. 

Odată ce au dispărut, curcubeul orbitor s-a 
stins ca un reflector. 

Hazel, Frank și Percy au rămas singuri în 
întuneric, cu ochii la magazinul închis de peste 
drum. 

— A fost super ciudat, a murmurat Frank. 

Percy s-a cutremurat. Hazel și-a dat seama 


că avea nevoie de ajutor sau de odihnă sau de 
ceva de genul ăsta. Vederea acelei armate se 
pare că îi activase o amintire care-l șocase. Ar 
fi trebuit să-l ducă înapoi la barcă. 

Pe de altă, parte, între ei și plajă se afla o 
întindere mare de pajiști. Hazel avea senzaţia 
că acei kamoi n-aveau să stea la distanţă 
pentru totdeauna. Nu-i plăcea ideea de a-și 
croi drum spre barcă în toiul nopţii. Și nu 
putea scăpa de sentimentul îngrozitor că dacă 
n-ar fi invocat șistul, acum ar fi fost prizoniera 
uriașului. 

— Hai să mergem la magazin, a spus ea. 
Dacă e o zeiță înăuntru, poate ne va ajuta. 

— Doar că dealul e păzit de șerpi acum, a 
spus Frank. Și curcubeul acela arzător ar 
putea reveni. 

Amândoi se uitau la Percy care tremura de 
parcă avea hipotermie. 

— Trebuie să încercăm, a spus Hazel. 

Frank a încuviinţat sumbru din cap. 

— Ei bine... o zeiță care aruncă cu prăjituri 
cu ciocolată într-un uriaș nu poate fi chiar așa 
de rea. Să mergem. 


<b*> CAPITOLUL XXI 
Frank 


Frank ura prăjiturile cu ciocolată. Ura 
șerpii. Şi își ura propria viaţă. Nu neapărat în 
ordinea asta. 

în timp ce urca dealul, i-ar fi plăcut să-și 
poată pierde cunoștința ca Hazel - să intre pur 
și simplu în transă și să trăiască experienţa 
unui alt timp, de exemplu, cel de dinainte să 
pornească într-o misiune nebunească sau de 
dinainte să afle că tatăl lui era un zeu milităros 
cu un ego cât casa. 

Arcul și sulița i se loveau de spate. Detesta 
și sulița aia. în momentul în care o primise, își 
jurase în gând că n-o va folosi niciodată. „O 
armă demnă de un bărbat adevărat“ - Marte 
era un dobitoc. 

Poate se produsese o încurcătură. Oare nu 
exista vreun test ADN pentru copiii zeilor? 
Poate că la creșa zeilor cineva îl schimbase din 
greșeală pe Frank cu unul dintre copiii bătăuși 
ai lui Marte. Mama lui Frank n-ar fi avut cum 
să se încurce cu violentul zeu al războiului. 

„Era o războinică înnăscută“, s-a auzit vocea 
bunicii. 

„Nu e de mirare că un zeu s-a îndrăgostit de 


ea, la ce familie avem. Sânge străvechi. Sânge 
de prinți și eroi. “ 

Frank a încercat să se gândească la altceva. 
Nu era nici prinţ, nici erou. Era un caraghios 
cu intoleranţă la lactoză, care nici măcar nu-și 
putuse apăra prietena să nu fie răpită de un 
lan de grâu. 

Simţea răceala medaliilor de pe piept: 
semiluna centurionilor, Coroana Murală. Ar fi 
trebuit să fie mândru de ele, dar simţea că le 
obținuse doar pentru că tatăl lui îi forțase 
mâna Reynei. 

Frank nu înţelegea cum de-l mai suportau 
prietenii. Percy spusese clar că îl urăște pe 
Marte, iar Frank nu-l putea condamna. Hazel 
continua să-l privească pe Frank cu coada 
ochiului, de parcă se temea că s-ar fi putut 
transforma oricând într-un ciudat cu mușchi 
umflaţi. 

Frank și-a privit corpul și a oftat. Corecţie: 
un ciudat cu mușchi și mai umflaţi. Dacă 
Alaska chiar era un tărâm aflat dincolo de zei, 
Frank ar fi putut rămâne acolo. Nu era sigur că 
avea ceva la care să se întoarcă. 

„Nu te smiorcăi“, i-ar fi spus bunica. 
„Bărbaţii din neamul Zhang nu se smiorcăie.“ 

Avea dreptate. Frank avea o sarcină de dus 
la capăt. Trebuia să-și finalizeze misiunea 
imposibilă, iar asta însemna deocamdată să 
ajungă viu la magazin. 

Pe măsură ce se apropiau, Frank și-a făcut 
griji că magazinul ar putea să explodeze în 


toate culorile curcubeului și să-i arunce în aer, 
dar clădirea a rămas învăluită în beznă. Șerpii 
eliberaţi de Polybotes păreau să fi dispărut. 

Erau la douăzeci de metri de pridvor, când 
în iarba din spatele lor s-a auzit un sâsâit. 

— Fugiţi! a strigat Frank. 

Percy s-a împiedicat. în timp ce Hazel îl 
ajuta să se ridice, Frank s-a întors și a tras o 
săgeată. 

A tras fără să vadă în ce. A crezut c-a folosit 
o săgeată explozivă, dar fusese doar o rachetă 
de semnalizare, care a alunecat prin iarbă, 
izbucnind în flăcări portocalii și scoțând un 
fluierat ascuţit. 

Singurul lucru bun a fost că a luminat locul 
unde stătea monstrul. în iarba galbenă și 
uscată era un șarpe de culoarea limetei, scurt 
și gros cât braţul lui Frank. în jurul capului 
avea o coamă de membrane albe cu ţepi. 
Creatura s-a uitat la săgeata care a trecut pe 
lângă ea întrebându-se parcă: „Ce naiba o mai 
fi și asta?“ 

Apoi și-a fixat ochii mari și galbeni asupra 
lui Frank. Avansa ca un vierme, strângându-se 
la mijloc. Pe unde trecea, iarba se usca și 
murea. 

Frank și-a auzit prietenii urcând treptele 
magazinului. Nu îndrăznea să se întoarcă și să 
fugă. El și șarpele se studiau reciproc. Șarpele 
a sâsâit, iar din gură i-au ieșit flăcări. 

— Ce reptilă înfiorătoare drăguță, a spus 
Frank, foarte conștient de prezenţa bucății de 


lemn din buzunarul  hainei. Ce  reptilă 
veninoasă și aruncătoare de foc drăguță. 

— Frank! a strigat Hazel din spatele lui. 
Haide! 

Șarpele a sărit la el. A ţâșnit prin aer atât de 
repede, încât nimeni n-ar fi avut timp să scoată 
o săgeată. Frank și-a luat avânt și i-a tras una 
monstrului, încât a pornit-o de-a berbeleacul 
pe deal în jos. Acesta a dispărut cu un vaier. 

Frank s-a simţit mândru de el însuși, până 
și-a privit arcul care fumega în locul unde 
atinsese șarpele. A văzut fără să-și creadă 
ochilor cum lemnul s-a dezintegrat. 

A auzit un sâsâit înverșunat, urmat de alte 
două sâ- sâituri mai la vale. 

Frank a aruncat arcul care se dezintegra și a 
alergat spre pridvor. Percy și Hazel l-au tras 
pe trepte. Când Frank s-a întors, i-a văzut pe 
toți cei trei monștri un- duidu-se prin iarbă, 
aruncând flăcări și  pârjolind dealul cu 
atingerea lor otrăvitoare. Nu păreau capabili 
sau dispuși să se apropie de magazin, dar asta 
nu-l încălzea pe Frank. își pierduse arcul. 

— Nu vom mai pleca niciodată de aici, a 
spus el trist. 

— Atunci am face bine să intrăm. 

Hazel a arătat spre literele pictate manual 
pe ușă: CURCUBEU: MÂNCARE ORGANICĂ 
PENTRU O VIAŢĂ SĂNĂTOASĂ. 

Frank n-avea nicio idee ce însemna asta, dar 
suna mai bine decât șerpi otrăvitori care 


scuipă flăcări. Şi-a urmat prietenii înăuntru. 


Când au intrat pe ușă, luminile s-au aprins. 
S-a auzit o piesă cântată la flaut, ca și cum ar fi 
urcat pe o scenă. Pe culoarele largi erau coșuri 
cu nuci și fructe uscate, coșuri cu mere și 
suporturi pentru haine cu cămăși multicolore 
și rochii vaporoase ca ale lui Tinker Beli. 
Tavanul era plin de clopoței de vânt. în 
vitrinele așezate de-a lungul pereţilor erau 
expuse globuri de cristal, geode, prinzătoare 
de vise din macrameu și o grămadă de alte 
ciudăţenii. Undeva ardeau beţișoare 
parfumate. Mirosea de parcă cineva ar fi dat 
foc unui buchet de flori. 

— Să fie prăvălia unei ghicitoare? a întrebat 
Frank. 

— Sper că nu, a murmurat Hazel. 

Percy s-a sprijinit de ea. Arăta mai rău ca 
niciodată, de parcă ar fi fost lovit brusc de 
gripă. Faţa îi lucea de la sudoare. 

— Vreau să stau jos... a murmurat el. Poate 
niște apă. 

— Da, a zis Frank. Hai să-ţi găsim un loc 
unde să te odihnești. 

Parchetul le scârţâia sub picioare. Frank a 
luat-o printre două fântâni arteziene care 
aveau în centru statuia lui Neptun. 

Din spatele cutiilor cu amestecuri de cereale 
a apărut o tânără. 

— Vă pot ajuta cu ceva? 


Frank s-a dat împleticindu-se în spate, 
doborând una dintre fântâni. Un Neptun de 
piatră s-a prăbușit pe podea. Capul zeului 
mării s-a rostogolit, iar din gât i-a ţâșnit apă, 
stropind un raft cu genţi bărbătești 
multicolore. 

— Scuze! 

Frank s-a aplecat să curețe mizeria. A fost 
cât pe ce s-o lovească pe fată cu sulița. 

— Ai! a făcut ea. Stai așa! E în regulă! 

Frank s-a îndreptat încet de spate, 
încercând să nu mai dărâme nimic. Hazel 
părea moartă de rușine. Faţa lui Percy a 
căpătat o nuanţă verzuie bolnăvicioasă când a 
văzut statuia decapitată a tatălui său. 

Fata a bătut din palme. Fântâna s-a dizolvat 
în ceaţă. Apa s-a evaporat. S-a întors spre 
Frank. 

— Serios, nu-i nicio problemă. Fântânile lui 
Neptun au un aspect așa de morocănos, că-mi 
dau fiori. 

Tipa îi amintea lui Frank de studentele 
excursioniste pe care le vedea în parcul Lynn 
Canyon din spatele casei bunicii lui. Era 
scundă și musculoasă, cu cizme înalte, 
pantaloni scurţi cu buzunare largi și un tricou 
de un galben aprins pe care scria C.M.O.VS. 
CURCUBEU: MÂNCARE ORGANICĂ PENTRU 
O VIAŢĂ SĂNĂTOASĂ. Părea tânără, dar avea 
un păr de un alb strălucitor, care-i încadra 
capul ca albușul unui ou ochi uriaș. 

Frank și-a găsit cu greu vorbele. Ochii fetei 


îl zăpăceau din cale-afară. Irișii își schimbau 
culoarea din cenușiu în negru și în alb. 

— îmi pare rău pentru fântână, a reușit el să 
spună. Voiam doar să... 

— O, știu! a spus fata. Voiai doar să te uiţi. E 
în regulă. Semizeii sunt bineveniţi. Nu vă 
grăbiţi. Nu sunteţi ca monștrii ăia îngrozitori 
care vor doar să folosească toaleta și nu 
cumpără niciodată nimic! 

A râs zgomotos. Ochii i-au scânteiat. Frank 
s-a uitat la Hazel ca să fie sigur că n-avusese 
vedenii, dar Hazel arăta la fel de surprinsă. 

Din spatele magazinului s-a auzit vocea unei 
femei: 

— Fleecy? Să nu sperii clienţii, te rog. Adu-i 
aici, bine? 

— Te cheamă Fleecy? a întrebat Hazel. 

Fleecy a chicotit. 

— Ei bine, pe limba nebuloaselor, mă 
cheamă de fapt... 

A scos niște pocnete și pufăituri amintindu-i 
lui Frank de o furtună cu tunete care anunţa o 
masă de aer rece. 

— Dar îmi puteţi spune Fleecy. 

— Nebuloasele, a murmurat Percy uluit. 
Nimfele din nori. 

Fleecy s-a luminat. 

— Ah, ce-mi place! De obicei, lumea nu știe 
nimic despre nimfele din nori. Vai, dar 
prietenul vostru nu arată prea bine. Haideţi în 
spate. Şefa mea vrea să vă cunoască. O să-l 
vindecăm pe prietenul vostru. 


Fleecy i-a condus pe culoarul cu produse, 
printre rânduri de vinete, kiwi, fructe de lotus 
și rodii. în spatele magazinului, după o tejghea 
pe care se afla o casă de marcat de pe vremuri, 
stătea o femeie de vârstă mijlocie cu pielea 
măslinie, cu păr lung și negru, ochelari fără 
rame și un tricou pe care scria: „Zeița 
trăiește!“ Purta coliere de chihlimbar și inele 
de turcoaz. Mirosea a petale de trandafir. 

Părea destul de prietenoasă, dar avea ceva 
care îl neliniștea pe Frank, de parcă i-ar fi 
venit să plângă. I-a luat o secundă să-și dea 
seama ce era - felul cum zâmbea doar din 
colțul gurii, culoarea căprui a ochilor și 
privirea caldă, felul în care își înclina capul de 
parcă s-ar fi gândit la ceva. îi amintea lui Frank 
de mama lui. 

— Bună! 

S-a aplecat peste tejgheaua burdușită cu 
zeci de mici statui - pisici chinezești care dau 
din mână, statuete cu Budha meditând, Sfântul 
Francisc care dă din cap și niște ciudăţenii de 
păsări de jucărie cu joben. 

— Mă bucur că sunteţi aici. Eu sunt Iris! 

Hazel a făcut ochii mari. 

— Iris, zeița curcubeului? 

Iris s-a strâmbat. 

— Mda, asta e titulatura mea oficială, da. 
Dar identitatea mea corporativă nu mă 
definește. în timpul liber, conduc ce vedeţi 
aici! 


A arătat mândră în jur. 

— C.M.O.VS., o cooperativă condusă de 
angajaţi care promovează un stil de viață 
sănătos și alimente organice. 

Frank s-a holbat la ea. 

— Dar le-ai aruncat prăjituri cu ciocolată 
monștrilor. 

Iris a părut îngrozită. 

O, nu sunt prăjituri cu ciocolată. 

A cotrobăit sub tejghea și a scos un pachet 
de prăji- turele arătând exact ca niște prăjituri 
cu ciocolată. 

— Acestea sunt mostre de prăjituri fără 
gluten, fără zahăr, cu un adaos de vitamine, 
fără soia, pe bază de lapte de capră și alge 
marine. 

— 100% naturale! a completat Fleecy. 

— Vă rog să mă scuzati. 

Frank a început să se simtă brusc la fel de 
rău ca Percy. 

Iris a zâmbit. 

— Ar trebui să încerci una, Frank. Ai 
intoleranţă la lactoză, nu-i așa? 

— De unde... 

— Ştiu lucrurile astea. Fiind zeița 
mesajelor... ei bine, aflu foarte multe, aud 
toate conversațiile dintre zei și așa mai 
departe. 

A aruncat prăjiturile pe tejghea. 

— în plus, monștrii ăia ar trebui să se 
bucure că au parte de niște gustări sănătoase. 


Nu mănâncă decât porcării și eroi. Sunt total 
neinstruiți. Nu-i pot lăsa să tropăie prin 
magazin, să distrugă lucruri și să-mi strice 
feng Shui-lil. 

Percy s-a aplecat peste tejghea. Părea gata 
să vomite peste feng shui-vl zeiţei. 

— Monștrii se îndreaptă spre sud, a spus el 
cu greu. O să ne distrugă tabăra. Nu-i puteţi 
opri? 

— O, sunt cu totul împotriva violenţei, a 
spus Iris. Pot să mă apăr pe mine însămi, dar 
n-o să mă mai las atrasă în agresiunile zeilor 
olimpieni, mersi frumos. Am citit despre 
budism. Şi despre taoism. Nu mă pot decide 
care e mai bun. 

— Dar... 

Hazel părea uimită. 

— Nu sunteţi o zeiţă greacă? 

Iris și-a încrucișat braţele. 

— Nu încerca să-mi pui etichete, semizeițo! 
Trecutul nu mă definește. 

— Bine, bine, a spus Hazel. Aţi putea cel 
puţin să-l ajutaţi pe prietenul nostru? Cred că e 
bolnav. 

Percy s-a întins peste tejghea. Pentru o 
clipă, Frank s-a temut că voia prăjiturele. 

— Aţi putea trimite un mesaj-lris? a 
întrebat el. 

Frank n-a fost sigur că auzise bine. 

—  Mesaj-lris? 

— Nu... 


Percy s-a clătinat. 

— Nu cu asta vă ocupati? 

Iris l-a cercetat cu mare atenţie pe Percy. 

— Interesant. Sunteţi din Tabăra Jupiter și 
totuși... O, înţeleg. Iunona și șmecheriile ei. 

— Poftim? a întrebat Hazel. 

Iris i-a aruncat o privire asistentei ei, Fleecy. 
Au părut să aibă o conversaţie pe mutește. 
Zeița a scos un flacon din spatele tejghelei și a 
pulverizat ulei de caprifoi pe faţa lui Percy. 

— Așa, asta ar trebui să-ți echilibreze 
chakra. în ceea ce privește mesajele-Iris, sunt 
un mijloc de comunicare străvechi. Grecii le 
foloseau. Romanilor nu le-au plăcut niciodată, 
s-au bazat mereu pe sistemele lor de drumuri, 
pe vulturi uriași și mai știu eu ce. Dar bănuiesc 
că aș putea... Fleecy, încerci și tu? 

— Sigur, şefa! 

Iris s-a uitat la Frank. 

— Să nu le spuneți celorlalți zei, dar acum 
Fleecy se ocupă de majoritatea mesajelor. Se 
descurcă de minune, serios, și eu n-am timp să 
răspund personal la toate 
cererile alea. îmi tulbură wa-ul. 

— Wa-ul? a întrebat Frank. 

— Aha. Fleecy, ce-ar fi să-i duci pe Percy și 
Hazel în spate? Le poţi da ceva de mâncare în 
timp ce le trimiţi mesajele. în ce-l privește pe 
Percy... mda, are rău de memorie. îmi imaginez 
că bătrânul Polybotes... ei bine, pentru un fiu 
de-al lui P... adică, de-al lui Neptun, nu e prea 


bine să-l întâlnească dacă suferă de amnezie. 
Fleecy, dă-i o ceașcă de ceai verde cu miere 
organică și germeni de grâu și niște pudră 
medicinală numărul cinci. Asta ar trebui să-l 
ajute. 

Hazel s-a încruntat. 

— Dar Frank? 

Iris s-a întors spre el. Şi-a înclinat curioasă 
capul, la fel cum facea și mama lui - ca și când 
Frank ar fi fost cea mai mare enigmă din 
cameră. 

— O, nu-ţi face griji, a spus Iris. Frank și cu 
mine avem multe de discutat. 


CAPITOLUL. XXII 


Frank 


Frank ar fi preferat să-și însoțească 
prietenii, chiar dacă asta ar fi însemnat să bea 
ceai verde cu germeni de grâu. Dar Iris l-a luat 
de braţ și l-a condus spre o măsuţă de cafea de 
lângă fereastră. Frank și-a lăsat sulița pe 
podea. S-a așezat vizavi de Iris. Afară, în 
beznă, șerpii patrulau fără încetare pe deal, 
scuipând foc și otrăvind iarba. 

— Frank, știu cum te simţi, a spus Iris. îmi 
închipui că băţul pe jumătate ars din buzunar 
devine tot mai greu cu fiecare zi. 

Lui Frank i s-a tăiat răsuflarea. Şi-a dus 
instinctiv mâna la haină. 

— Cum de...? 

— Ti-am spus. Știu lucruri. Sunt mesagera 
Iunonei de veacuri. Știu de ce te-a păsuit. 

— M-a păsuit? 

Frank a scos bucata de lemn de foc șia 
despachetat-o din bucata de pânză. Pe cât de 
greu de mânuit era sulița lui Marte, pe-atât de 
dificil era cu bucata de lemn. Iris avea 
dreptate. Greutatea ei îl trăgea în jos. 

— Iunona te-a salvat cu un motiv, a spus 


zeița. Vrea să-i îndeplinești planul. Dacă nu și- 
ar fi făcut apariția când erai mic și n-ar fi 
avertizat-o pe mama ta în legătură cu lemnul, 
ai fi murit. Te-ai născut cu prea multe daruri. 
Genul ăsta de putere mistuie viața unui 
muritor. 

— Prea multe daruri? 

Frank a simţit că i se încălzesc urechile de 
furie. 

— Nu am niciun dar! 

— Nu-i adevărat, Frank. 

Iris și-a fluturat mâna prin fața ochilor, ca și 
cum ar fi curăţat un parbriz. A apărut un 
curcubeu în miniatură. 

— Gândește-te bine. 

O imagine a pâlpâit în curcubeu. Frank s-a 
văzut când avea patru ani, alergând în curtea 
bunicii. Mama lui s-a aplecat pe fereastra de 
sus, de la pod, dând din mâini și strigând ca 
să-i atragă atenţia. Frank nu trebuia să fie 
singur în curte. Nu știa ce căuta mama lui în 
pod, dar ea i-a spus să rămână pe lângă casă, 
să nu se îndepărteze prea mult. Frank a făcut 
exact contrariul. A ţipat încântat și a alergat 
spre marginea pădurii, unde a dat nas în nas 
cu un urs grizzly. 

Până să vadă scena respectivă în curcubeu, 
memoria lui Frank fusese atât de tulbure, că 
și-a închipuit că visează. Acum își dădea seama 
cât de suprarealistă fusese experiența. Ursul 


se uita la băieţel și era greu să-ţi dai seama 
care dintre ei era mai surprins. Apoi, mama lui 
Frank a apărut lângă el. N-avea cum să fi 
coborât atât de repede din pod. Ea s-a așezat 
între urs și fiul ei și i-a spus să fugă în casă. De 
data asta, copilul a ascul- tat-o. Când a ajuns la 
veranda din spate, a văzut-o pe mama lui 
ieșind din pădure. Ursul dispăruse. Frank a 
întrebat-o ce se întâmplase. Mama lui a 
zâmbit. „Ursoaica avea nevoie de indicaţii, 
atâta tot“, i-a răspuns. 

Scena din curcubeu s-a schimbat. Frank s-a 
văzut pe la vârsta de șase ani, cuibărindu-se în 
poala mamei, chiar dacă era prea mare pentru 
asta. Părul lung al mamei era dat pe spate. Ea 
îl îmbrăţișa. Purta ochelarii fără ramă, pe care 
lui Frank îi plăcea mereu să-i fure, și puloverul 
gri, moale, de lână care mirosea a scorțișoară, 
îi povestea despre eroi, pretinzând că erau cu 
toţii rudele lui: unul era Xu Fu, care navigase 
în căutarea elixirului vieţii. Imaginea din 
curcubeu nu era însoţită de sunet, dar Frank 
și-a adus aminte cuvintele mamei: „A fost stră- 
stră-stră...“ îi trăgea câte un ghiont în burtă lui 
Frank de câte ori zicea „stră“ adică de zeci de 
ori, până ce Frank se punea pe-un râs 
incontrolabil. 

Apoi mai era Sung Guo, zis și Seneca 
Gracchus, care luptase cu doisprezece dragoni 
romani și șaisprezece dragoni chinezi în 
deșerturile vestice ale Chinei. „Vezi tu, el a 


fost cel mai puternic dragon dintre toţi“, i-a 
spus mama. „Așa a reușit să-i învingă!“ Frank 
nu știa ce însemna asta, dar părea interesant. 

Apoi l-a înghiontit de atâtea ori în burtică, 
încât Frank s-a rostogolit pe podea ca să scape 
de gâdilat. „Iar cel mai îndepărtat strămoș de- 
al tău de care știm a fost prinţul din Pylos! 
Hercule s-a luptat cu el o dată. A fost o luptă 
grea!“ 

„Am câștigat?“ a întrebat Frank. 

Mama lui a râs, dar în vocea ei se simţea o 
notă de tristeţe. „Nu, strămoșul nostru a 
pierdut. Dar nici lui Hercule nu i-a fost ușor. 
Imaginează-ţi cum e să lupţi cu un roi de 
albine. Așa a fost. Până și pentru Hercule a 
fost dificil!“ 

Remarca n-a avut nicio noimă pentru Frank, 
nici atunci, nici acum. Strămoșul lui fusese 
apicultor? 

Frank nu se mai gândise la aceste povești de 
ani buni, dar acum și-a amintit de ele cu 
aceeași claritate cu care-și amintea chipul 
mamei. îl durea s-o vadă din nou. Frank voia să 
se întoarcă în vremurile acelea. Voia să fie un 
copilaș și să se cuibărească la ea în poală. 

în imaginea din curcubeu, micuțul Frank a 
întrebat de unde se trăgea familia lor. Ce de 
eroi! Erau din Pylos, din Roma, din China sau 
din Canada? 

Mama lui a zâmbit, înclinându-și capul de 
parcă s-ar fi gândit cum să răspundă. 

„Li-jien“, a spus ea în cele din urmă. 


„Familia noastră se trage din multe locuri, dar 
casa noastră este Li-Jien. Să nu uiţi niciodată, 
Frank: ai un dar special. Poţi fi orice îţi 
dorești.“ 

Curcubeul a dispărut și au rămas doar Iris și 
Frank. 

— Nu înţeleg. 

Era răgușit. 

— Mama ta ţi-a explicat, a spus Iris. Poţi fi 
orice îţi dorești. 

Suna ca vorbele acelea prostești pe care le 
spun părinţii copiilor ca să le crească stima de 
sine - un slogan perimat care putea fi imprimat 
pe tricourile lui Iris, alături de altele ca „Zeița 
e în viaţă!“ și „Cealaltă mașină a mea e un 
covor magic!“ Dar așa cum le rostise Iris, 
păreau o provocare. 

Frank și-a apăsat mâna pe buzunarul 
pantalonilor unde ţinea medalia primită de 
mama lui. Medalia de argint era rece ca 
gheaţa. 

— Nu pot fi nimic, a insistat Frank. N-am 
nicio abilitate. 

— Ce ai încercat? a întrebat Iris. Ai vrut să 
fii arcaș. Ţi-a ieșit destul de bine. Dar ești de- 
abia la început. Prietenii tăi, Hazel și Percy, au 
locuit între două lumi: greacă și romană, 
trecut și prezent. Dar tu ești mai împărțit 
decât oricare dintre ei. Ai o familie străveche - 
sângele lui Pylos pe linie maternă, iar tatăl tău 
e Marte. Nu-i de mirare că Iunona vrea să fii 
unul dintre cei șapte eroi ai ei. Vrea să lupţi cu 


uriașii și cu Geea. Dar gândește-te la asta: tu 
ce vrei? 

— Nu am de ales, a spus Frank. Sunt fiul 
idiotului ăluia de zeu al războiului. Trebuie să 
plec în misiune și... 

— Trebuie, a spus Iris. Nu vreau. Așa 
gândeam și eu. Apoi m-am săturat să fiu 
servitoarea tuturor. Adu pocale de vin pentru 
Jupiter. Trimite scrisori pentru lunona. Trimite 
mesaje cu ajutorul curcubeului pentru oricine 
are o drahmă de aur. 

— O ce? 

— Nu contează. Dar am învăţat să renunţ. 
Am înfiinţat C.M.O.VS., iar acum am scăpat de 
tot balastul acela. Poţi și tu să renunţi. Poate 
că nu poţi scăpa de soartă. Intr-o bună zi, 
bucata aceea de lemn va arde. Prevăd că o s-o 
ţii în mână când se va întâmpla asta și viaţa ta 
se va sfârși... 

— Mulţumesc, a murmurat Frank. 

— ...dar asta face ca viaţa ta să fie cu atât 
mai prețioasă! Nu trebuie să fii cel pe care și-l 
doresc părinţii și bunica ta. Nu trebuie să 
execuţi ordinele zeului războiului sau pe cele 
ale Iunonei. Fă cum crezi tu, Frank! Găsește-ţi 
o nouă cale! 

Frank a căzut pe gânduri. Ideea era 
interesantă: să respingă zeii, destinul și pe 
tatăl lui. Nu voia să fie fiul zeului războiului. 
Mama lui murise în război. Frank pierduse 
totul din cauza războiului. Era limpede că 
Marte nu știa nimic despre el. Frank nu voia să 


fie erou. 

— De ce îmi spui asta? a întrebat el. Vrei să 
abandonez misiunea, să las Tabăra Jupiter să 
fie distrusă? Prietenii mei se bazează pe mine. 

Iris și-a deschis braţele. 

— Nu pot să-ţi spun ce să faci, Frank. Dar fa 
ce vrei să faci, nu ce ţi se spune. Cu ce m-a 
ajutat pe mine că m-am conformat? Am 
petrecut cinci milenii slujindu-i pe alţii și nu 
mi-am descoperit propria identitate. Care e 
animalul meu sacru? Nimeni nu s-a deranjat 
să-mi dea unul. Unde-mi sunt templele? N-au 
construit nici- unul. Foarte bine, atunci! Mi-am 
găsit liniștea aici la cooperativă. Poţi rămâne 
cu noi dacă dorești. O să devii reprezentant 
C.M.O.VS. 

— Un ce? 

— Ideea e că ai opţiuni. Dacă continui 
această misiune. .. ce-o să se întâmple după ce 
îl eliberezi pe Thanatos? Va fi bine pentru 
familia ta? Pentru prietenii tăi? 

Frank și-a amintit ce-i spusese bunica: avea 
o întâlnire cu Moartea. Bunica îl înfuria 
uneori; dar totuși, era singura lui rudă în viaţă, 
singura persoană în viaţă care îl iubea. Dacă 
Thanatos rămânea în lanţuri, era posibil să n-o 
piardă. lar Hazel... se întorsese cumva din 
Lumea Subpământeană. Frank n-ar fi putut 
suporta ca Moartea s-o ia din nou. Ca să nu 
mai vorbim de problema lui Frank: după cum 
spunea Iris, ar fi trebuit să moară când era 


copil. Tot ce stătea între el și Moarte era un 
băț pe jumătate de ars. L-ar fi luat Thanatos și 
pe el? 

Frank a încercat să-și închipuie cum ar fi 
fost să rămână aici cu Iris, să poarte un tricou 
cu C.M.O.VS., să vândă cristale și prinzătoare 
de vise semizeilor călători și să convingă 
monștrii aflaţi în trecere să ia mostre de brioșe 
fără gluten. în timpul acesta, o armată de 
creaturi nemuritoare avea să cucerească 
Tabăra Jupiter. 

„Poţi fi orice îţi dorești“, îi spusese mama 
lui. 

Nu, s-a gândit el. Nu pot fi atât de egoist. 

— Trebuie să plec, a spus el. E datoria mea. 

Iris a oftat. 

— Aveam așteptări mai mari, dar a trebuit 
să încerc. Ce te așteaptă... în fine, n-aș dori 
asta nimănui, mai ales unui băiat de treabă ca 
tine. Dacă trebuie să pleci, îți pot da măcar 
niște sfaturi. Vei avea nevoie de ajutor ca să-l 
găsești pe Thanatos. 

— Ştii unde îl ascund uriașii? a întrebat 
Frank. 

Iris s-a uitat meditativ la clopoţeii de vânt 
care se legănau pe tavan. 

— Nu... Alaska e dincolo de sfera de control 
a zeilor. Locul e ascuns de privirea mea. Dar 
este cineva care ar putea să știe. Caută-l pe 
clarvăzătorul Phineas. E orb, dar poate vedea 
trecutul, prezentul și viitorul. Ştie multe 


lucruri. îţi poate spune unde e ţinut Thanatos. 

— Phineas... a spus Frank. Nu era o poveste 
despre el? 

Iris a încuviinţat din cap fără prea multă 
tragere de inimă. 

— Pe vremuri a comis crime îngrozitoare. 
Și-a pus darul clarviziunii în slujba răului. 
Jupiter a trimis  harpiile să-l chinuiască. 
Argonauţii - inclusiv strămoșul tău, apropo... 

— Prinţul din Pylos? 

Iris a ezitat. 

— Da, Frank. însă darul lui, povestea lui... 
astea sunt lucruri pe care trebuie să le 
descoperi singur. O să spun doar că argonauţii 
le-au gonit pe harpii în schimbul ajutorului lui 
Phineas. Asta s-a întâmplat în urmă cu mulţi 
eoni, dar înțeleg că Phineas s-a întors în lumea 
muritorilor. îl vei găsi în Portland, Oregon, 
care e în drumul tău spre nord. Dar trebuie să- 
mi promiţi un lucru. Dacă încă mai e chinuit de 
harpii, nu le ucide, indiferent ce-ţi promite 
Phineas. Obţine-i ajutorul pe alte căi. Harpiile 
nu sunt rele. Sunt surorile mele. 

— Surorile tale? 

— Știu. Nu par suficient de bătrână ca să fiu 
sora harpiilor, dar e adevărat. Și, Frank... mai 
e o problemă. Dacă ești hotărât să pleci, va 
trebui să scapi de baziliștii de pe deal. 

— Adică de șerpi? 

— Da, a spus Iris. Bazilisc înseamnă 
„coroniță“, adică un nume drăguţ pentru ceva 


ce nu e foarte drăguţ. Aș prefera să nu-i omori. 
în fond, sunt niște creaturi vii. Dar nu vei 
putea pleca până ce nu dispar. Dacă prietenii 
tăi încearcă să se lupte cu ei... ei bine, prevăd 
că se vor întâmpla lucruri rele. Numai tu ai 
abilitatea să ucizi monștrii. 

— Dar cum? 

Ea și-a coborât privirea în podea. Frank și-a 
dat seama că se uită la sulița lui. 

— Mi-ar plăcea să existe o altă cale, a spus 
ea. Dacă ai avea niște nevăstuici, de exemplu. 
Nevăstuicile sunt mortale pentru baziliști. 

— Tocmai am rămas iară nevăstuici, a 
recunoscut Frank. 

— Atunci va trebui să te folosești de darul 
tatălui tău. Ești sigur că nu vrei să locuiești 
aici mai bine? Facem un orez cu lapte fără 
lactoză excelent. 

Frank s-a ridicat. 

— Cum să folosesc sulița? 

— Trebuie să-ţi dai seama singur. Nu pot să 
susţin violenţa. în timp ce te lupti, eu o să văd 
ce-ţi fac prietenii. Sper că Fleecy a găsit 
plantele medicinale potrivite. Ultima dată s-a 
produs o confuzie... Nu cred că eroii aceia și- 
au dorit să fie margarete. 

Zeița s-a ridicat în picioare. Ochelarii ei au 
sclipit și Frank și-a văzut reflexia în lentile. 
Arăta serios și sumbru, nu semăna deloc cu 
băieţelul pe care îl văzuse în imaginile din 
curcubeu. 


— îţi mai dau un sfat, Frank, a spus ea. 
Menirea ta e să mori cu bucata aceea de lemn 
în mână, uitându-te la ea cum arde. Dar poate 
că dacă n-ai păstra-o tu... Poate că dacă ai 
avea încredere în altcineva s-o păstreze pentru 
tine... 

Frank şi-a încleștat degetele în jurul 
lemnului. 

— Te oferi? 

Iris a râs ușor. 

— O, nu. L-aș pierde printre toate astea. S- 
ar amesteca cu cristalele mele, ori l-aș vinde 
din greșeală pe post de prespapier. Nu, vreau 
să zic un prieten semizeu. Cineva la care ţii. 

Hazel, s-a gândit Frank pe loc. în nimeni n- 
avea mai multă încredere. Dar cum să-și 
mărturisească secretul? Dacă ar fi recunoscut 
cât era de slab, că viaţa lui depindea de un băț 
pe jumătate ars... Hazel nu l-ar mai fi privit 
niciodată ca pe un erou. Nu ar mai fi fost 
cavalerul ei în armură. Şi cum să aibă 
pretenţia ca ea să-l scape de o asemenea 
povară? 

A împachetat lemnul și l-a băgat înapoi în 
haină. 

— Mulţumesc... mulțumesc, Iris. 

Ea i-a strâns mâna. 

— Nu-ti pierde speranţa, Frank. 
Curcubeiele simbolizează speranţă. 

S-a îndreptat spre partea din spate a 
magazinului, lăsându-l singur pe Frank. 


—  Speranţă, a zis Frank. Aș prefera niște 
nevăstuici. A luat sulița tatălui său și a ieșit 
afară să înfrunte 

baziliștii. 


Tb8 CAPITOLUL XXIII <*6> 
Frank 


Frank îi simţea lipsa arcului său. 

I-ar fi plăcut să stea pe verandă și să tragă 
în șerpi de la distanţă. Câteva săgeți explozive 
bine ţintite, câteva cratere pe versant - 
problema ar fi fost rezolvată. 

Din nefericire, o tolbă plină cu săgeți nu-l 
ajuta cu nimic pe Frank dacă nu le putea 
trage. în plus, nu știa unde erau baziliștii. De 
îndată ce ieșise, aceștia nu mai scuipaseră foc. 

A coborât din pridvor și și-a aţintit sulița 
aurie. Nu-i plăcea lupta corp la corp. Era prea 
lent și masiv. Se descurcase în timpul jocurilor 
de război, dar de data asta era pe bune. Nu 
exista niciun vultur uriaș pregătit să-l apuce și 
să-l ducă la sanitari dacă făcea o greșeală. 

„Poţi fi orice îţi dorești“, i-a răsunat în cap 
vocea mamei lui. 

Splendid, și-a zis. Vreau să știu să lupt cu 
sulița. Și să fiu imun la otravă și foc. 

Ceva îi spunea lui Frank că dorinţele nu-i 
fuseseră îndeplinite. își simţea sulița la fel de 
ciudat în mâini. 

Pe coasta dealului încă mocnea focul. Nasul 
îl ustura de la fumul înțepător. Iarba arsă se 


spulbera sub picioarele lui. 

Şi-a amintit de poveștile pe care i le spunea 
mama sa - despre generaţii de eroi care se 
războiseră cu Hercule, luptaseră cu dragoni și 
navigaseră pe mări infestate de monștri. Frank 
nu pricepea cum era posibil să fie des- 
cendentul unor asemenea strămoși sau cum de 
familia lui migrase din Grecia prin Imperiul 
Roman tocmai până în China, dar începea să 
aibă niște bănuieli supărătoare. Pentru prima 
dată, a început să-și pună întrebări despre 
acest prinţ din Pylos, despre felul în care se 
făcuse de rușine strămoșul său, Shen Lun, în 
Tabăra Jupiter și despre puterile familiei lui. 

„Dar darul acesta nu ne-a protejat niciodată 
familia“, îl avertizase bunica. 

Gândul acesta îl liniștea teribil pe Frank, 
care trebuia să vâneze șerpi otrăvitori ce 
scuipau foc. 

Noaptea era liniștită, se auzeau doar 
trosnetele vegetației care ardea. De fiecare 
dată când vântul facea să foșnească iarba, 
Frank se gândea la spiritele cerealelor care o 
răpiseră pe Hazel. Spera c-au plecat spre sud 
cu uriașul Polybotes. Frank nu mai avea nevoie 
și de alte probleme. 

A coborât cu grijă dealul, iar ochii îl usturau 
de la fum. Apoi, la vreo șase metri în faţă, a 
văzut o flacără. 

S-a gândit să arunce cu sulița. Proastă idee. 
Ar fi rămas fără armă. în schimb s-a îndreptat 


spre foc. 

l-ar fi plăcut să aibă la el sticluțele cu 
sângele gorgo- nei, dar rămăseseră în barcă. 
S-a întrebat dacă sângele gorgonei putea 
vindeca otrava de bazilisc... Dar chiar și dacă 
ar fi avut sticluţele la el și ar fi ales-o pe cea 
potrivită, se îndoia c-ar fi avut timp s-o scoată 
înainte să se transforme într-o movilă de 
pământ, ca arcul lui. 

A ajuns într-un luminiș cu iarbă arsă și s-a 
trezit faţă în faţă cu un bazilisc. 

Șarpele s-a ridicat, sprijinindu-se în coadă. 
A sâsâit și și-a desfăcut membranele cu ţepi 
albi din jurul gâtului. Coroniţă, și-a amintit 
Frank. Asta însemna „bazilisc“. Iși închipuise 
baziliștii ca pe niște dragoni uriași, ca pe niște 
monștri care te puteau împietri cu privirea. 
Intr-un fel, adevăratul bazilisc era și mai 
îngrozitor. Mic cum era, acest pacheţel mortal 
de foc și otravă era mult mai greu de ucis 
decât o șopârlă mare și greoaie. Frank văzuse 
ce repede se putea mișca. 

Monstrul și-a fixat ochii de culoare galben 
pal asupra lui Frank. 

De ce nu ataca? 

Frank își simţea sulița de aur rece și grea. 
Vârful din dinte de dragon s-a îndreptat spre 
pământ de unul singur - ca o vergea magică cu 
care se caută apă. 

— Termină. 

Frank se chinuia să-și ridice sulița. I-ar fi 


fost destul de greu să învingă monstrul și fără 

să trebuiască să lupte cu propria suliță. Apoi a 

auzit foșnetul ierbii în dreapta și în stânga. 

Ceilalţi doi baziliști s-au furișat în luminiș. 
Frank nimerise drept într-o capcană. 


CAPITOLUL XXIV 
Frank 


Frank lovea cu sulița înainte și înapoi. 

— înapoi! 

Vocea îi suna pițigăiat. 

— Am... ăăă... puteri uimitoare... și chestii. 
Baziliștii au sâsâit pe trei voci. Poate râdeau. 
Acum, vârful suliței era aproape prea greu ca 
să-l ridice, de parcă osul alb în formă de 
triunghi ascuţit încerca să atingă pământul. 
Apoi lui Frank i-a picat fisa: Marte îi spusese 
că vârful era dintele unui dragon. Oare nu era 
o poveste despre dinţi de dragon plantați în 
pământ? O poveste pe care o citise în tabără la 
ora despre monștri...? 

Baziliștii îi dădeau târcoale, fără nicio 
grabă. Poate că ezitau din cauza suliței. Poate 
că nu le venea să creadă cât era Frank de 
prost. 

Deși părea o nebunie, Frank a lăsat vârful 
suliței să cadă. L-a înfipt în pământ. 7rosc. 

Când a scos-o, vârful nu mai era - se rupsese 
în pământ. 

Minunat. Acum avea un băț de aur. 

Deși era o nebunie, o parte din el dorea să 
scoată bucata de lemn de foc. Dacă tot era să 


moară, măcar să declanșeze un incendiu 
devastator - să-i prăjească pe baziliști pentru 
ca prietenii lui să scape. 


Până să-și facă curaj, pământul i s-a 
cutremurat sub picioare. Peste tot a zburat 
țărână și a apărut o mână scheletică cu 
pumnul strâns. Baziliștii au sâsâit și s-au 
retras. 

Frank nu-i putea condamna. S-a uitat cu 
groază cum din pământ se târăște un schelet 
uman. Era învelit cu carne de parcă cineva i-ar 
fi turnat gelatină peste oase, acoperindu-le cu 
o piele cenușie, strălucitoare și transparentă. 
Era îmbrăcat în niște haine fantomatice - o 
cămașă mulată, pantaloni de camuflaj și 
bocanci militari. Totul era cenușiu la creatura 
asta: haine cenușii peste carne cenușie peste 
oase cenușii. 

S-a întors spre Frank. Craniul i-a zâmbit sub 
un chip cenușiu lipsit de orice expresie. Frank 
a scâncit ca un căţeluș. Ii tremurau picioarele 
așa de tare încât a trebuit să se sprijine de 
prăjina suliței. Războinicul schelet aștepta, și-a 
dat seama Frank - aștepta ordine. 

— Ucide baziliștii! a strigat el. Nu pe mine! 

Războinicul schelet a intrat în acţiune. L-a 
apucat pe cel mai apropiat șarpe și, deși 
carnea lui cenușie a început să fumege când l- 
a atins, a sugrumat baziliscul cu o mână și a 
dat de pământ cu trupul lui flasc. Ceilalţi doi 
baziliști au sâsâit de furie. Unul s-a aruncat 


asupra lui Frank, dar l-a dat deoparte lovindu- 
1 cu capătul suliţei. 

Celălalt șarpe a scuipat foc direct în faţa 
scheletului. Războinicul a înaintat și l-a călcat 
pe bazilisc pe cap cu bocancul. . 

Frank s-a întors spre ultimul bazilisc, care 
era făcut colac la marginea luminișului, 
urmărindu-i din priviri. Prăjina din aur 
imperial a suliţei lui Frank fumega, dar, spre 
deosebire de arc, nu părea să se dezintegreze 
la atingerea baziliscului. Piciorul și mâna 
dreaptă a războinicului schelet se dizolvau 
încet din cauza otrăvii. Capul îi luase foc, dar 
altfel arăta destul de bine. 

Baziliscul a făcut un lucru inteligent. S-a 
întors să fugă. Cu o mișcare greu de urmărit, 
scheletul a scos ceva din cămașă și l-a aruncat 
de-a latul luminișului, ţintuindu-l pe bazilisc la 
pământ. Frank s-a gândit că era un cuţit. Apoi 
și-a dat seama că era una din coastele 
scheletului. 

Frank s-a bucurat că avea stomacul gol. 

— Chestia asta... a fost grețoasă. 

Scheletul s-a îndreptat spre bazilisc. Şi-a 
scos coasta și a folosit-o pentru a tăia capul 
creaturii. Baziliscul s-a transformat în cenușă. 
Apoi scheletul a decapitat celelalte două 
cadavre de monstru și a lovit cenușa cu 
piciorul ca s-o împrăștie. Frank și-a adus 
aminte de cele două gorgone din Tibru - felul 
în care râul le împrăștiase rămășițele, ca să 


împiedice să-și recapete forma. 

— Te asiguri că n-o să se mai întoarcă, și-a 
dat seama Frank. Sau măcar îi încetinești. 

Războinicul schelet a luat poziţie de drepţi 
în fața lui Frank. Piciorul și mâna otrăvite 
dispăruseră aproape cu totul. Capul încă îi 
ardea. 

— Ce... ce faci? a întrebat Frank. 

A vrut să adauge: „Te rog să nu mă rănești.“ 

Scheletul l-a salutat cu ciotul mâinii. Apoi a 
început să se prăbușească, scufundându-se 
înapoi în pământ. 

— Așteaptă! a spus Frank. Nici măcar nu 
știu cum să-ţi zic! Dinţosul? Oase? Suru? 

Când fața i-a dispărut sub pământ, 
războinicul a părut să rânjească pentru o 
ultimă oară - sau poate doar i se vedeau dinții 
dezgoliţi. Și dus a fost, lăsându-l pe Frank 
singur cu sulița lui inutilă. 

— Suru, a murmurat el. Bine... dar... 

S-a uitat la vârful suliței. Din prăjina de aur 
începea deja să crească un nou dinte de 
dragon. 

„Se încarcă de trei ori“, spusese Marte, „așa 
că folo- sește-o cu înțelepciune.“ 

Frank a auzit pași în spate. Percy și Hazel 
au apărut în fugă în luminiș. Percy părea mai 
bine, cu excepţia faptului că purta o geantă 
bărbătească multicoloră de la C.M.O.VS. - cu 
siguranţă nu i se potrivea stilul. în mână avea 
sabia. Hazel își scosese spatha. 


— Eşti bine? a întrebat ea. 

Percy a făcut stânga-mprejur, uitându-se 
după dușmani. 

— Iris ne-a spus că ești aici și te lupti singur 
cu baziliștii și noi am zis: „Cum?“ Am venit cât 
am putut de repede. Ce s-a întâmplat? 

— Nu sunt sigur, a recunoscut Frank. 

Hazel s-a ghemuit lângă pământul unde 
dispăruse Suru. 

— Simt miros de moarte. Ori a fost fratele 
meu aici ori... baziliștii sunt morţi? 

Percy l-a privit cu uimire. 

— I-ai omorât pe toți? 

Frank a înghiţit în sec. Se simţea deja un 
ciudat și fără să mai încerce să le explice ce 
era cu slujitorul lui nemuritor. 

„Se încarcă de trei ori.“ Frank mai putea 
apela la Suru de încă două ori. Dar simţise 
răutatea scheletului. Nu era un animal de 
companie. Era un ucigaș fără milă, controlat 
cu greu de puterea lui Marte. Frank avea 
senzaţia că urma să-i asculte ordinele - dar 
dacă prietenii lui ar fi stat în raza lui de atac, 
atunci.... lar dacă Frank i-ar fi dat indicaţii 
într-un ritm mai lent, poate începea să omoare 
tot ce prindea, inclusiv pe stăpânul său. 

Marte îi spusese că sulița îi va da un răgaz 
până avea să înveţe să folosească talentele 
moștenite de la mama lui. Ceea ce însemna că 
Frank avea nevoie să înveţe acele talente - 
repede. 


— Mulţumesc frumos, tată, a murmurat el. 

— Poftim? a întrebat Hazel. Frank, ești 
bine? 

— Vă explic mai târziu, a spus el. 
Deocamdată trebuie să ne întâlnim cu un orb 
în Portland. 


CAPITOLUL XXV 


Percy 


Percy se simţea deja cel mai jenant semizeu 
din istorie. Poșeta fusese insulta supremă. 

Părăsiseră C.M.O.VS. în grabă, așa că era 
posibil ca Iris să nu fi vrut să-l jignească cu 
poșeta aia. O umpluse rapid cu produse de 
patiserie îmbogăţite cu vitamine, jeleu uscat de 
fructe,  pastramă  macrobiotică şi câteva 
cristale, ca să le aducă noroc. Apoi i-o pusese 
în braţe lui Percy: „Poftim, vei avea nevoie de 
asta. O, ce bine arată.“ 

Poșeta - pardon, accesoriul masculin de tip 
geantă - era vopsită în toate culorile 
curcubeului și avea simbolul păcii cusut din 
mărgele de lemn, plus sloganul „îmbrățișează 
lumea întreagă.“ Percy ar fi preferat ca pe ea 
să scrie „îmbrățișează toaleta.“ Avea senzaţia 
că geanta făcea aluzie la incredibila, uriașa lui 
inutilitate. în timp ce navigau spre nord, a pus 
geanta bărbătească cât mai departe de el cu 
putinţă, dar barca era mică. 

Nu-i venea să creadă cum cedase când 
prietenii lui avuseseră nevoie de el. în primul 
rând, fusese suficient de prost ca să-i lase 
singuri când se întorsese la barcă, iar Hazel 


fusese răpită. Apoi privise armata care măr- 
șăluia spre sud și suferise o cădere nervoasă. 

Fusese jenant? Da. Dar n-avusese ce face. 
Când îi văzuse pe centaurii și ciclopii ăia 
siniștri, totul i se păruse atât de deplasat, atât 
de anapoda, încât crezuse c-o să-i explodeze 
capul. lar uriașul Polybotes... uriașul îl făcuse 
să simtă opusul a ce simţise pe ocean. Energia 
se scursese din el, lăsându-l slab și febril, de 
parcă l-ar fi ros ceva pe dinăuntru. 

Ceaiul medicinal al lui Iris îl ajutase să se 
simtă mai bine fizic, dar încă suferea mental. 
Auzise povești despre oameni cu membre 
amputate care simțeau du- reri-fantomă în 
locul unde avuseseră picioarele și braţele 
dispărute. Așa se simţea și el mental - de parcă 
amintirile dispărute l-ar fi durut. 

Partea cea mai rea era că, cu cât înainta mai 
mult spre nord, cu atât se estompau mai tare 
aceste amintiri, începuse să se simtă mai bine 
în Tabăra Jupiter, unde își amintea nume și 
chipuri aleatorii. Dar acum până și faţa lui 
Annabeth se estompase. La C.M.O.VS., când 
încercase să-i trimită un  mesaj-lris lui 
Annabeth, Fleecy dăduse din cap tristă. 

„Parcă ai suna pe cineva“, a spus ea, „darai 
uitat numărul. Sau cineva bruiază semnalul. 
îmi pare rău, dragule. Nu-ţi pot face legătura.“ 

Era îngrozit că îi va uita complet faţa lui 
Annabeth când avea să ajungă în Alaska. Poate 
că avea să se trezească într-o zi fără să-și mai 


amintească numele ei. 

Totuși, trebuia să se concentreze asupra 
misiunii. Priveliștea armatei inamice îi arătase 
cu cine luptau. Era dimineaţa zilei de 21 iunie. 
Trebuiau să ajungă în Alaska, să-l găsească pe 
Thanatos, să găsească emblema legiunii și să 
se întoarcă în Tabăra Jupiter până în seara zilei 
de 24 iunie. Patru zile. între timp, inamicul mai 
avea doar câteva sute de kilometri de parcurs. 

Percy  cârmea barca printre curenții 
puternici de pe coasta Californiei de Nord. 
Vântul era rece, dar îi plăcea, căci îl ajuta să-și 
limpezească gândurile. îşi impusese să 
propulseze barca cât de repede putea. Carena 
bărcii hu- ruia în timp ce Pax își croia drum 
spre nord. 

între timp, Hazel și Frank își împărtășeau 
unul altuia povești despre ce se întâmplase la 
C.M.O.VS. Frank i-a povestit despre 
clarvăzătorul orb Phineas din Portland și cum 
Iris îi zisese că acesta le-ar putea spune unde 
să-l caute pe Thanatos. Frank n-a pomenit cum 
a reușit să omoare baziliștii, dar Percy credea 
că avea legătură cu vârful rupt al suliței. Orice 
s-ar fi întâmplat, Frank părea mai speriat de 
suliță decât de baziliști. 

Când a terminat, Hazel i-a spus lui Frank ce 
făcuseră în compania lui Fleecy. 

— Deci, mesajul-lris a funcţionat? a întrebat 
Frank. 

Hazel i-a aruncat lui Percy o privire plină de 


compasiune. N-a spus că el nu reușise să ia 
legătura cu Annabeth. 

— Am luat legătura cu Reyna, a spus ea. 
Trebuie să arunci o monedă într-un curcubeu 
și să rostești un descântec, ceva de genul „O, 
Iris, zeiță a curcubeului, acceptă-mi ofranda“. 
Dar Fleecy a schimbat procedura. Ne-a dat - 
cum s-a exprimat? - numărul ei direct? Așa că 
a trebuit să spun: „O, Fleecy, fa-mi o favoare. 
Arată-mi-o pe Reyna în Tabăra Jupiter.“ M-am 
simţit cam penibil, dar a funcţionat. Imaginea 
Reynei a apărut în curcubeu, ca într-o 
convorbire video. Era la băi. Am speriat-o de 
moarte. 

— Aș fi plătit să văd asta, a spus Frank. 
Adică, ce faţă a făcut, nu s-o văd la băi. 

— Frank! 

Hazel și-a făcut vânt la faţă de parcă n-ar fi 
avut destul aer. Era un gest de modă veche, 
dar foarte simpatic. 

— In fine, i-am spus Reynei despre armată, 
dar, așa cum a zis și Percy, știa deja. Nu s-a 
schimbat nimic. Ea face tot ce-i stă în putinţă 
să întărească apărarea. Dacă nu eliberăm 
Moartea și nu ne întoarcem cu vulturul... 

— Tabăra nu-i poate ţine piept acestei 
armate, dacă nu primește ajutor, a continuat 
Frank. 

După aceea au navigat în tăcere. 

Percy se tot gândea la ciclopi și centauri. S- 
a gândit la Annabeth, la satirul Grover și la 


visul său cu uriașa navă de război care se 
construia. 

„Ai venit de undeva“, îi spusese Reyna. 

Lui Percy i-ar fi plăcut să-și amintească. Ar 
fi putut chema ajutoare. Tabăra Jupiter n-ar fi 
trebuit să lupte singură împotriva uriașilor. 
Avea nevoie de aliați. 

A dus mâna la mărgelele din colier, la 
plăcuţa cu pro- hatio și la inelul de argint pe 
care i-l dăduse Reyna. Poate că la Seattle avea 
să vorbească cu sora acesteia, Hylla, care le-ar 
fi putut trimite ajutoare - presupunând că nu-l 
omora pe Percy. 

După încă câteva ore de navigare, lui Percy 
au început să i se închidă ochii. Se temea să nu 
leșine din pricina epuizării. Apoi a avut noroc 
de o pauză. O balenă ucigașă și-a făcut apariţia 
lângă barcă, iar Percy a purtat o conversaţie 
mentală cu ea. 

N-au folosit cu adevărat cuvinte, dar a 
decurs cam așa: 

„Ai putea să ne conduci spre nord“, a 
întrebat Percy, „cât mai aproape de Portland?“ 

„Mănânc foci“, a răspuns balena. „Sunteţi 
foci?“ 

„Nu“, a recunoscut Percy. „Dar am o geantă 
plină cu pastramă macrobiotică.“ 

Balena s-a cutremurat. 

„Promite-mi că n-o să-mi dai așa ceva și vă 
duc spre nord.“ 

„S-a făcut.“ 


Imediat, Percy a încropit un ham și l-a legat 
în jurul balenei. S-au îndreptat spre nord trași 
de balenă, iar la insistenţele lui Hazel și ale lui 
Frank, Percy s-a pus să tragă un pui de somn. 


Visele pe care le-a avut au fost tulburătoare 
și înfricoșătoare ca de obicei. 

S-a visat pe Muntele Tamalpais, la nord de 
San Francisco, luptând împotriva vechii 
fortărețe a Titanilor. Asta n-avea sens. El nu 
fusese alături de romani când atacaseră, dar 
vedea totul cu claritate: un Titan în armură, 
Annabeth și încă două fete luptând cot la cot 
cu Percy. Una dintre fete a murit în bătălie. 
Percy a îngenuncheat, privind-o cum se dizolvă 
și se transformă în stele. 

Apoi a văzut uriașa navă de război. Dragonul 
de bronz lucea în lumina dimineţii. Velatura și 
armamentul erau pregătite, însă ceva nu era în 
regulă. Pe punte era deschisă o trapă și dintr- 
un motor ieșea fum. Un băiat cu părul negru și 
cret înjura în timp ce lovea motorul cu o cheie. 
Alţi doi semizei stăteau lângă el, privindu-l 
îngrijoraţi. Unul era un adolescent cu părul 
blond și scurt. Celălalt era o fată cu părul lung 
și negru. 

— Sper că-ţi dai seama că e solstițiul, a spus 
fata. Trebuia să plecăm astăzi. 

— Ştiu! 

Mecanicul cu părul creţ a mai lovit motorul 
de câteva ori. 


— Poate e o defectiune tehnică. Poate sunt 
șicanele Geei din nou. Nu sunt sigur! 

— Cât mai durează? a întrebat blondul. 

— Două, trei zile? 

— S-ar putea să nu mai aibă atât, a avertizat 
fata. 

Ceva îi spunea lui Percy că se referise la 
Tabăra Ju- piter. Apoi imaginea s-a schimbat 
din nou. 

A văzut un băiat și un câine plimbându-se pe 
dealurile galbene din California. Dar, pe 
măsură ce imaginea a devenit mai clară, Percy 
și-a dat seama că acela nu era un băiat. Era un 
ciclop cu blugi zdrenţuiţi și o cămașă de flanel. 
Câinele era un munte de blană neagră, cam de 
mărimea unui rinocer. Ciclopul căra pe umăr o 
bâtă imensă, dar Percy nu l-a privit ca pe un 
dușman. îl striga întruna pe Percy, numindu- 
1... frate? 

— Mirosul e tot mai îndepărtat, a murmurat 
ciclopul către câine. De ce e mai îndepărtat? 

— Ham! a lătrat câinele, iar peisajul din 
visul lui Percy s-a schimbat din nou. 

A văzut niște munţi înzăpeziţi, atât de înalţi 
încât străpungeau norii. Faţa adormită a Geei 
a apărut în umbra stâncilor. 

„Un pion atât de valoros“, a spus ea pe un 
ton liniștitor. „Nu te teme, Percy Jackson. Vino 
în nord! Prietenii tăi vor muri, așa e. Dar pe 
tine te voi cruța deocamdată. Am planuri 
măreţe pentru tine.“ 

într-o vale dintre munţi a văzut un câmp 


imens acoperit de gheaţă. Un capăt se pierdea 
în mare, la câteva sute de metri mai jos, unde 
gheața se spărgea întruna când ajungea în 
apă. în partea de sus era o tabără legionară - 
fortificaţii, șanțuri, turnuri, barăci, la fel ca 
Tabăra Jupiter, doar că de trei ori mai mare. 
La intersecţia din faţa principia, o siluetă în 
haine închise la culoare era înlănţuită în 
gheaţă. Percy și-a mutat privirea la 
comandamentul taberei. Acolo, în întuneric, 
stătea un uriaș chiar mai mare decât 
Polybotes, cu pielea aurie. în spatele lui erau 
steagurile zdrenţuite și îngheţate ale unei 
legiuni romane, inclusiv un vultur mare, din 
aur, cu aripile desfăcute. 

„Vă așteptăm“, a bubuit vocea uriașului. 
„Până di- buiţi drumul spre nord, încercând să 
mă găsiţi, armatele mele vor distruge taberele 
la care ţineţi atâta - mai întâi pe romani, apoi 
pe ceilalţi. N-ai cum să câştigi, micuţule 
semizeu.“ 


Percy s-a trezit în lumina cenușie a zilei, iar 
ploaia îi cădea pe faţă. 

— Eram convinsă că eu sunt cea care 
doarme foarte mult, a spus Hazel. Bine ai venit 
în Portland. 

Percy s-a ridicat și a încercat să se 
dezmeticească. Ce vedea în jur era atât de 
diferit de vis, că nu mai era sigur care era 
realitatea. Barca plutea pe un râu cenușiu ce 
traversa orașul. Nori grei pluteau deasupra lor 


la mică înălţime. Ploaia rece era atât de 
limpede, încât părea suspendată în aer. în 
stânga, Percy a văzut depozite industriale și 
șine de tren. în dreapta se afla o mică zonă de 
periferie - un grup de blocuri-turn cu aspect 
tihnit, situate între râu și niște dealuri 
împădurite. 

Percy s-a frecat la ochi. 

— Cum am ajuns aici? 

Frank i-a aruncat o privire de genul „N-o să- 
ți vină să crezi“. 


— Balena ucigașă ne-a dus până la râul 
Columbia. Apoi le-a pasat hamul câtorva 
sturioni de trei metri jumătate. 

Lui Percy i s-a părut că Frank spusese 
„chirurgi“. Deja vedea imaginea ciudată a 
unor doctori uriași în halate și cu măști pe faţă, 
care trăgeau barca în amonte. Apoi și-a dat 
seama că Frank spusese sturioni. S-a felicitat 
că nu spusese nimic. Ar fi fost jenant, mai ales 
că era fiul zeului mării. 

— în orice caz, a continuat Frank, sturionii 
ne-au condus multă vreme. Hazel și cu mine 
am dormit pe rând. Apoi am ajuns pe râul 
acesta... 

— Willamette, l-a completat Hazel. 

— Corect, a spus Frank. După aceea, barca 
a preluat controlul și ne-a adus aici de una 


III Joc de cuvinte intraductibil. Cuvintele 
sturgeon (sturion) și surgeon (chirurg) se pronunţă 
aproape identic. 


singură. Ai dormit bine? 

în timp ce Pax se îndrepta spre sud, Percy 
le-a povestit despre visele avute. A încercat să 
se concentreze pe partea pozitivă: era posibil 
ca o navă de război să vină în ajutorul celor din 
Tabăra Jupiter. Un uriaș prietenos și un câine 
gigantic îl căutau. N-a pomenit nimic despre 
spusele Geei: „Prietenii tăi vor muri.“ 

Când Percy le-a descris fortul roman de pe 
gheaţă, Hazel a părut tulburată. 

— Așadar, Alcioneu se află pe un ghețar, a 
spus. Asta nu ne prea ajută. în Alaska sunt sute 
de ghețari. 

Percy a dat din cap. 

— Poate că clarvăzătorul acesta, Phineas, ne 
poate spune unde e. 

Barca a intrat singură într-un debarcader. 
Cei trei semizei s-au uitat în sus la clădirile din 
centrul orașului Portland. 

Frank și-a scuturat stropii de ploaie din păr. 

— Deci acum trebuie să căutăm un orb prin 
ploaie, a spus Frank. Ura! 


CAPITOLUL XXVI 


Percy 


Nu a fost chiar atât de greu pe cât își 
închipuiau. Strigătele și motocoasa i-au ajutat. 

își aduseseră cu ei jachete ușoare Polartec, 
așa că au fost feriți de ploaia rece și au mers 
pentru câteva cvartale pe străzile aproape 
pustii. De data asta Percy a fost isteţ și a luat 
cu el majoritatea proviziilor de pe barcă. Ba 
chiar și-a îndesat pastrama macrobiotică 
uscată în buzunar, în caz că era necesar să mai 
amenințe niște balene ucigașe. 

Au văzut câteva biciclete și câțiva 
boschetari adăpostiți pe pragurile ușilor, dar 
majoritatea locuitorilor Portlandului păreau să 
fie în case. 

în timp ce mergeau pe strada Glisan, Percy 
se uita cu jind la oamenii din cafenele care se 
bucurau de cafea și produse de patiserie. 
Tocmai se pregătea să le propună să se 
oprească să ia micul dejun, când a auzit un 
strigăt: 

— HA! LUAŢI DE AICI, GĂINI PROASTE! 

După aceea au urmat ambalarea unui motor 
de capacitate mică și o grămadă de cârâituri. 

Percy le-a aruncat o privire prietenilor lui. 


— Credeţi că...? 

— Probabil, a încuviinţat Frank. 

Au alergat înspre locul de unde se auzeau 
zgomotele. 


în blocul învecinat au dat peste o spațioasă 
parcare deschisă, cu trotuare mărginite de 
copaci și, pe toate cele patru laturi, cu șiruri 
de rulote fast-food orientate către stradă. 
Percy mai văzuse rulote fast-food, dar 
niciodată atâtea. Unele erau simple cutii de 
metal alb pe roţi, cu copertine și tejghele. 
Altele erau vopsite în albastru, violet sau cu 
picăţele, cu reclame mari în faţă și panouri 
colorate cu meniul și cu mese ca la cafenelele 
cu autoservire. Una facea reclamă la tacos 
coreeano-bra- ziliene, sunând ca un fel de 
bucătărie radioactivă secretă. Alta oferea sushi 
pe băț. O a treia vindea îngheţată de tip 
sandviș. Mirosul era uimitor - zeci de bucătării 
în care se gătea simultan. 

Lui Percy îi chiorăia stomacul. Majoritatea 
rulotelor fast-food erau deschise, dar nu era 
mai nimeni prin preajmă. Puteau să-și ia tot ce 
doreau! Sandvișuri de îngheţată prăjită? Vai, 
suna mult mai bine decât germenii de grâu. 

Din păcate, pe lângă gătit se mai întâmplau 
și altele. In mijlocul parcării, în spatele tuturor 
rulotelor fast-food, un bătrân în halat de baie 
alerga cu o motocoasă și striga la un cârd de 
femei-păsări care încercau să fure mâncare de 
pe o masă de picnic. 


— Harpii, a spus Hazel. Ceea ce înseamnă... 

— Că el e Phineas, a ghicit Frank. 

Au traversat strada în fugă și s-au strecurat 
printre rulota coreeano-braziliană și una care 
vindea burrito ca niște pacheţele de primăvară 
chinezești. 

Partea din spate a rulotelor fast-food nu era 
nici pe departe la fel de apetisantă ca cea din 
faţă. Peste tot erau stive de găleți de plastic, 
tomberoane dând pe dinafară și sârme 
improvizate de întins rufe, pe care atârnau 
șorțuri și prosoape ude. Parcarea în sine nu 
era decât un pătrat de asfalt crăpat prin care 
ici-colo ieșeau buruieni, în mijloc se afla o 
masă de picnic plină cu mâncare din toate 
rulotele. 

Tipul în halat era bătrân și gras. Era 
aproape chel, cu cicatrici pe frunte și câteva 
fire subțiri și cărunte de păr. Halatul era pătat 
cu ketchup și se tot împiedica în niște papuci 
roz și pufoși în formă de iepuraș, încercând să 
nimerească cu motocoasa pe benzină vreo șase 
harpii care roiau în jurul mesei de picnic. 

Cu siguranţă că era orb. Ochii lui erau de un 
alb lăptos și de obicei rata harpiile, dar se 
descurca de minune să le ţină la distanţă. 

— înapoi, găini mizerabile! 

Percy nu era sigur de ce, dar avea impresia 
că harpiile ar fi trebuit să fie durdulii. Acestea 
păreau moarte de foame. Chipurile lor 
omenești aveau ochii înfundaţi în orbite și 
obrajii supti. Corpurile le erau acoperite cu 


pene și năpârleau, iar în vârfurile aripilor 
aveau niște mânuţe zbârcite. în loc de rochii 
purtau saci de cânepă ponosiţi. Când săreau 
după mâncare păreau mai degrabă disperate 
decât furioase. Lui Percy i s-a făcut milă de 
ele. 

PRRRR! Bătrânul a învârtit motocoasa. A 
jumulit aripa unei harpii. Harpia a ţipat de 
durere și s-a îndepărtat în zbor, lăsând pene 
galbene în urma ei. 

O altă harpie dădea târcoale mai sus decât 
celelalte. Părea mai tânără și mai mică decât 
restul, cu pene roșii strălucitoare. 

Aștepta atentă o ocazie și când bătrânul s-a 
întors cu spatele, a coborât în plonjon spre 
masă. A apucat un burrito cu ghearele de la 
picioare, dar înainte să scape, orbul a învârtit 
motocoasa și a pocnit-o peste spate atât de 
tare, încât Percy s-a strâmbat. Harpia a tipat, a 
scăpat burritoul și s-a îndepărtat în zbor. 

— Hei, oprește-te! a strigat Percy. 

Harpiile au înţeles anapoda vorbele lui. S-au 
uitat la cei trei semizei și și-au luat tălpășița. 
Majoritatea au zburat și s-au așezat în copacii 
din jurul parcării, uitându-se mâhnite la masa 
de picnic. Cea cu pene roșii care era rănită la 
spate a zburat cu greu de-a lungul străzii 
Glisan și a dispărut. 

— Ha! a strigat triumfător orbul și a oprit 

motocoasa. A rânjit uitându-se în gol în 

direcția lui Percy. 

— Vă mulțumesc, străinilor! Apreciez 


ajutorul vostru. 

Percy și-a stăpânit furia. Nu intenţionase să- 
l ajute pe bătrân, dar și-a amintit că aveau 
nevoie de informaţii de la el. 

— Aăă... mă rog. 

S-a apropiat de bătrân fără să scape din ochi 
motocoasa. 

— Eu sunt Percy Jackson. Ei sunt... 

— Semizei! a spus bătrânul. întotdeauna îi 
simt pe semizei. 

Hazel s-a încruntat. 

— Așa de urât mirosim? 

Bătrânul a râs. 

— Bineînţeles că nu, draga mea. Dar ai fi 
surprinsă cât de tare mi s-au ascuţit celelalte 
simţuri de când am orbit. Eu sunt Phineas. lar 
tu, stai, nu-mi spune... 

A întins mâna spre faţa lui Percy și l-a 
împuns în ochi. 

— Au, a protestat Percy. 

— Fiul lui Neptun! a exclamat Phineas. Mi 
s-a părut mie că simt miros de ocean, Percy 
Jackson. Ştii, și eu sunt fiul lui Neptun. 

— Hei... da. OK. 

Percy s-a frecat la ochi. Mare noroc că era 
rudă cu bătrânul ăsta slinos. Spera că ceilalţi 
fii ai lui Neptun nu împărtășeau aceeași 
soartă. Prima dată începi să umbli cu o geantă 
bărbătească. Pe urmă te trezești că fugărești 
găini cu o motocoasă, în halat de baie și 
papuci roz în formă de iepuraș. 


Phineas s-a întors spre Hazel. 

— Iar aici... O, mirosul de aur și de pământ 
din adâncuri. Hazel Levesque, fiica lui Pluto. Și 
lângă tine, fiul lui Marte. Dar cu tine lucrurile 
sunt mai complicate, Frank Zhang ... 

— Sânge străvechi, a mormăit Frank. Prinţul 
din Pylos. Bla, bla, bla. 

— Periclimen, exact! Era un tip simpatic. 
Mi-au plăcut argonauţii! 

Frank a deschis gura. 

— S... staţi așa. Peri și mai cum! 

Phineas a rânjit. 

— Nu-ţi face griji. Știu totul despre familia 
ta. Povestea aia cu străbunicul tău? N-a distrus 
de fapt tabăra. Așa, ce grup interesant. Vă e 
foame? 

Frank arăta ca lovit de-un camion, dar 
Phineas trecuse deja la alte probleme. A 
fluturat din mână către masa de picnic. 
Harpiile au ţipau nefericite în copacii din 
apropiere. Oricât era de flămând, Percy nu 
suporta să mănânce câtă vreme femeile-pasăre 
se uitau la el. 

— Uite ce e, sunt confuz, a spus Percy. 
Avem nevoie de niște informaţii. Ni s-a spus... 

— .. .că harpiile nu mă lasă să ajung la 
mâncare, a terminat Phineas propoziţia, și că 
dacă mă ajutaţi, vă ajut și eu pe voi. 

— Cam așa ceva, a încuviinţat Percy. 

Phineas a râs. 

— Au trecut vremurile alea. Ti se pare că 


sar peste mese? 

S-a bătut pe burtă, care era cât o minge de 
baschet umflată până la refuz. 

— Aăă... nu, a spus Percy. 

Phineas a fluturat motocoasa cu un gest 
larg. Toţi trei s-au ferit. 

— Lucrurile s-au schimbat, prieteni! a spus 
el. E adevărat că Jupiter m-a blestemat când 
am primit darul profeţiei, cu eoni în urmă. A 
trimis harpiile să-mi fure mâncarea. Vezi tu, 
aveam o gură cam mare. Am dezvăluit multe 
secrete pe care zeii doreau să le păstreze 
ascunse. 

S-a întors spre Hazel. 

— De exemplu, tu ar trebui să fii moartă. lar 
tu... 

S-a întors spre Frank. 

— Viaţa ta depinde de un băț ars. 

Percy s-a încruntat. 

— Ce tot spui acolo? 

Hazel a clipit de parcă ar fi fost pălmuită. 
Frank arăta ca și cum camionul ar fi dat cu 
spatele și l-ar fi călcat din nou. 

— Iar tu, i-a spus Phineas lui Percy, păi tu 
nici măcar nu știi cine ești! Eu ţi-aș putea 
spune, bineînţeles, dar... ha! Ce farmec ar mai 
avea? Și Brigid O'Shaughnessy l-a împușcat pe 
Miles Archer în Soimul maltez. Şi Darth Vader 
e de fapt tatăl lui Luke. Iar câștigătoarea 
următorului Super Bowl va fi... 

— Am înţeles, a murmurat Frank. 


Hazel a apucat sabia de parcă ar fi vrut să-l 
pocnească pe bătrân cu mânerul acesteia. 

— Deci ai dat prea mult din gură și zeii te- 
au blestemat. De ce s-au oprit? 

— O, nu s-au oprit! 

Bătrânul a ridicat din sprâncenele stufoase 
ca și cum ar fi vrut să zică: „îţi vine să crezi?“ 

— A trebuit să cad la înţelegere cu 
argonauţii. Vedeţi, și ei au vrut informaţii. Le- 
am spus că o să cooperez dacă ucid harpiile. în 
fine, au gonit creaturile astea nesuferite, dar 
Iris nu i-a lăsat să le omoare. Revoltător! Așa 
că de data asta, când protectoarea mea m-a 
readus la viaţă... 

— Protectoarea ta? a întrebat Frank. 

Phineas i-a zâmbit răutăcios. 

— Păi, Geea, cine alta. Cine crezi c-a deschis 
Porţile Morţii? Prietena ta înţelege. Geea nu e 
și protectoarea ta? 

Hazel și-a scos sabia. 

— Nu sunt... eu nu... Geea nu e protectoarea 
mea! 

Phineas părea amuzat. Indiferent dacă 
auzise sau nu că sabia fusese scoasă, n-a părut 
îngrijorat. 

— Bine, dacă vrei să fii nobilă și loială 
taberei care va pierde, treaba ta. Dar Geea se 
trezește. A rescris deja regulile vieţii și ale 
morții! Sunt din nou în viaţă și în schimbul 
ajutorului meu - câte o profeție ici-colo - mi se 
îndeplinește cea mai arzătoare dorinţă. S-a 


întors roata, ca să spunem așa. Acum pot 
mânca tot ce vreau, toată ziua, iar harpiile 
trebuie să privească și să moară de foame. 

A ambalat motocoasa și harpiile s-au tânguit 
în copaci. 

— Sunt blestemate! a spus bătrânul. Nu pot 
mânca decât mâncare de la masa mea și nu 
pot părăsi Portlandul. De vreme ce Porţile 
Morţii sunt deschise, nu pot nici să moară. E 
minunat! 

— Minunat? a protestat Frank. Sunt 
creaturi vii. De ce ești așa de rău cu ele? 

— Sunt niște monștri! a spus Phineas. Rău, 
zici? Demonii aceștia cu creier de pene m-au 
chinuit ani întregi! 

— Dar asta era datoria lor, a spus Percy, 
încercând să se controleze. Jupiter le-a 
ordonat. 

— O, sunt supărat și pe Jupiter, a 
încuviințat Phineas. Cu timpul, Geea va avea 
grijă ca zeii să fie pedepsiți cum se cuvine. Au 
făcut o treabă de mântuială cu condusul lumii. 
Dar deocamdată mă bucur de Portland. 
Muritorii nu mă bagă în seamă. Ei cred că sunt 
doar un bătrân nebun care împușcă porumbei! 

Hazel s-a apropiat de clarvăzător. 

— Eşti groaznic! i-a spus ea lui Phineas. 
Locul tău e pe Câmpiile Pedepsei! 

Phineas a rânjit dispreţuitor. 

— Ca de la mort la mort, fetiţo? Eu n-aş 
vorbi în locul tău. De la tine a pornit totul! 


Dacă n-ai fi fost tu, Alcioneu n-ar fi în viaţă! 

Hazel s-a tras în spate, împleticindu-se. 

— Hazel? 

Frank a făcut ochii cât cepele. 

— Despre ce vorbește? 

— Ha! a făcut Phineas. Vei afla în curând, 
Frank Zhang. Să vedem atunci dacă o să-ți mai 
fie dragă prietena ta. Dar nu de asta sunteţi 
aici, nu-i așa? Vreţi să-l găsiți pe Thanatos. 
Este ţinut în bârlogul lui Alcioneu. 

Vă pot spune unde se află. Bineînţeles că pot. 
Dar va trebui să-mi faceţi o favoare. 

— Las-o baltă, a spus Hazel. Eşti în slujba 
dușmanului. Ar trebui să te trimitem înapoi în 
Lumea Subpământeană. 

— Aţi putea încerca. 

Phineas a zâmbit. 

— Dar mă îndoiesc că voi rămâne mort 
pentru multă vreme. Vedeţi voi, Geea mi-a 
arătat cum mă pot întoarce înapoi cu ușurință. 
Și cum Thanatos e în lanţuri, n-are cine să mă 
ţină acolo jos! în plus, dacă mă ucideţi, n-o să- 
mi aflaţi secretele. 

Percy a fost tentat s-o lase pe Hazel să-și 
folosească sabia. De fapt, voia să-l strângă de 
gât pe bătrân. 

„Tabăra Jupiter“, și-a zis el. „Salvarea 
taberei e mai importantă.“ Și-a amintit cum îl 
tachina  Alcioneu în vise. Dacă pierdeau 
vremea căutând bârlogul uriașului prin Alaska, 
armatele Geei aveau să-i distrugă pe romani... 


și pe ceilalţi prieteni ai lui Percy, oriunde se 
aflau. 

A strâns din dinţi. 

— Ce favoare? 

Phineas și-a lins buzele cu lăcomie. 

— Una dintre harpii e mai rapidă decât 
celelalte. 

— Cea roșie, a ghicit Percy. 

— Sunt orb! Nu văd culorile! a bombănit 
bătrânul, în orice caz, ea e singura care-mi dă 
bătăi de cap. E vicleană. Acţionează mereu de 
una singură, nu stă niciodată la un loc cu 
celelalte. Ea mi-a făcut astea. 

A arătat cicatricile de pe frunte. 

— Prindeţi harpia aia, a spus el. Aduceţi-mi- 
o. Vreau să fie legată undeva unde pot sta cu 
ochii pe ea... ăăă... vorba vine. Harpiile urăsc 
să fie legate. Le provoacă dureri înfiorătoare. 
Da, o să mă bucure asta. Poate chiar o s-o 
hrănesc ca să reziste mai mult. 

Percy s-a uitat la prietenii lui. Au ajuns la un 
acord tacit: n-aveau să-l ajute niciodată pe 
bătrânul acesta înfiorător. Pe de altă parte, 
trebuia să obţină informaţiile de la el. Aveau 
nevoie de un Plan B. 

— O, mergeţi și sfatuiţi-vă, a spus Phineas. 
Nu-mi pasă. Nu uitaţi însă, fără ajutorul meu, 
misiunea voastră e sortită eșecului. Și toţi cei 
pe care-i iubiţi pe lumea asta vor muri. Plecaţi 
acum! Aduceţi-mi harpia! 


CAPITOLUL XXVII 


Percy 


— Vom avea nevoie de niște mâncare. 

Percy l-a ocolit pe bătrân și a apucat chestii 
de pe masa de picnic - un castron acoperit în 
care erau tăiței thailandezi cu sos de brânză și 
niște produse de patiserie tubulare care arătau 
ca niște burrito combinate cu melci cu 
scorțișoară. 

înainte să-și piardă controlul și să-i tragă lui 
Phineas una cu burritoul, Percy a spus: 

— Haideţi, oameni buni. 

Apoi și-a condus prietenii afară din parcare. 

S-au oprit vizavi. Percy a tras aer în piept, 
încercând să se calmeze. Ploaia se 
transformase într-o burniţă fină. Era plăcut să 
simtă picăturile reci pe faţă. 

— Omul ăsta... 

Hazel a tras un pumn în banca dintr-o staţie 
de autobuz. 

— Trebuie să moară. Din nou. 

Era greu să-ţi dai seama din pricina ploii, 
dar părea să plângă. Părul ei lung și creţ i se 
lipise de faţă. în lumina cenușie, ochii ei aurii 
păreau mai degrabă argintii. 

Percy și-a amintit ce încrezătoare fusese 


când se cunoscuseră - când preluase controlul 
în episodul cu gor- gonele și îl dusese la 
adăpost. îl consolase la altarul lui Neptun și îl 
făcuse să se simtă binevenit în tabără. 

Acum i-ar fi plăcut să-i întoarcă favoarea, 
dar nu știa cum. Părea pierdută, udă leoarcă și 
deprimată. 

Percy nu fusese surprins că ea se întorsese 
din Lumea Subpământeană. Bănuise deja asta - 
pentru că evita să vorbească despre trecutul 
ei, pentru că Nico di Angelo fusese atât de 
secretos și precaut. 

Dar asta nu schimba felul în care Percy o 
vedea. Părea... vie, ca orice copil cu o inimă 
blândă, care merita să crească și să se bucure 
de ce-i aduce viitorul. Nu era o hienă, ca 
Phineas. 

— îi venim noi de hac, i-a promis Percy. Nu 
e deloc ca tine, Hazel. Nu-mi pasă ce spune. 

Hazel a clătinat din cap. 

— Nu știți toată povestea. Trebuia să fiu 
trimisă pe Câmpiile Pedepsei. Sunt la fel de 
rea... 

— Nu, nu ești! 

Frank și-a încleștat pumnii. A privit în jur, 
căutând parcă pe cineva care nu ar fi fost de 
acord cu el - niște dușmani pe care să-i bată ca 
s-o apere pe Hazel. 

— E un om bun! a strigat el să se-audă pe 
toată strada. 

Câteva harpii au cârâit în copaci, dar nimeni 
nu le-a băgat în seamă. 


Hazel se holba la Frank. S-a întins precaută 
spre el, de parcă ar fi vrut să-l prindă de mână, 
însă se temea să nu dispară. 

— Frank... a îngăimat ea. Eu... nu... 

Din păcate, Frank părea adâncit în propriile 
gânduri. 

Şi-a luat sulița atârnată pe spate și a strâns- 
o neliniștit în mână. 

— Aș putea să-l intimidez pe bătrânul ăla 
sau poate să-l sperii... 

— Frank, e în regulă, a spus Percy. Hai să 
ţinem minte ideea asta ca plan de rezervă, dar 
nu cred că Phineas poate fi speriat ca să 
coopereze. în afară de asta, mai poţi folosi 
doar de două ori sulița, nu-i așa? 

Frank s-a încruntat la dintele de dragon, 
care crescuse la loc peste noapte. 

— Mda. Așa cred.... 

Percy nu era sigur ce voise să spună 
bătrânul clarvăzător despre istoria familiei lui 
Frank - cu străbunicul care distrusese tabăra, 
strămoșul argonaut și partea despre bățul ars 
care controla viaţa lui Frank. Dar era clar că-l 
tulburase pe Frank. Percy a decis să nu ceară 
explicaţii. Nu voia ca prietenul lui să 
izbucnească în lacrimi, mai ales în faţa lui 
Hazel. 

— Am o idee. 

Percy a arătat spre stradă. 

— Harpia cu pene roșii a luat-o pe acolo. Hai 
să vedem dacă o putem convinge să vorbească 


cu noi. 

Hazel s-a uitat la mâncarea din mâinile lui. 

— O să folosești asta ca momeală? 

— E mai degrabă un cadou de împăcare, a 
spus Percy. Haideţi. Şi încercaţi să nu le lăsaţi 
pe celelalte harpii s-o fure, bine? 

Percy a descoperit bolul cu tăiţei thailandezi 
și a despachetat burritoul cu scorţișoară. Un 
abur parfumat s-a ridicat în aer. Au pornit pe 
stradă, iar Hazel și Frank și-au scos armele. 
Harpiile i-au urmat, cățărându-se în copaci, pe 
cutii poștale și stâlpi, luându-se după mirosul 
de mâncare. 

Percy s-a întrebat ce-or fi văzut muritorii 
prin Ceaţă. Poate își închipuiau că harpiile 
erau porumbei, iar armele erau crose de 
hochei sau ceva de genul ăsta. Sau credeau că 
macaroanele thailandeze cu brânză erau atât 
de bune încât aveau nevoie de escortă 
înarmată. 

Percy ţinea bine de mâncare. Văzuse cât de 
repede puteau harpiile să smulgă lucruri. Nu 
voia să-și piardă ofranda de împăcare înainte 
să găsească harpia cu pene roșii. 

în cele din urmă a văzut-o, zburând 
deasupra unui parc care se întindea pe câteva 
cvartale, printre vechi clădiri din piatră. Pe sub 
arţarii și ulmii uriași din parc, printre 
sculpturi, locuri de joacă și bănci umbrite se 
întindeau poteci. Locul îi reamintea lui Percy 
de... un alt parc. Poate din orașul unde 


crescuse? Nu-și amintea, dar îl făcea să-i fie 
dor de casă. 

Au traversat strada și au găsit o bancă pe 
care să se așeze, lângă o sculptură mare de 
bronz reprezentând un elefant. 

— Seamănă cu Hannibal, a spus Hazel. 

— Doar că-i chinezesc, a spus Frank. Și 
bunica mea are unul la fel. 

A tresărit. 

— Mă rog, al ei n-are trei metri și jumătate. 
Dar ea importă lucruri... din China. Noi suntem 
chinezi. 

S-a uitat la Hazel și Percy, care se străduiau 
să nu râdă. 

— Pot să mor acum de jenă? a întrebat el. 

— Nu-ţi mai bate capul, omule, a spus 
Percy. Să vedem dacă ne putem împrieteni cu 
harpia. 

A ridicat tăițeii thailandezi și a direcționat 
mirosul în sus - ardei picant și brânzeturi 
gustoase. Harpia roșie a mai coborât puţin. 

— Nu vrem să-ţi facem rău, a zis Percy cu o 
voce calmă. Vrem doar să vorbim. Tăiţei 
thailandezi pentru ocazia de-a asta de vorbă, 
bine? 

Harpia a coborât ca un fulger roșu și s-a 
așezat pe statuia elefantului. 

Era incredibil de firavă. Picioarele ei 
acoperite cu pene erau ca niște beţișoare. Faţa 
i-ar fi fost frumoasă, doar că avea obrajii supti. 
Făcea salturi bruște, ca păsările, ochii căprui îi 


jucau neliniștiți în cap, iar cu degetele se 
trăgea de pene, de lobii urechilor, de părul 
roșcat și zburlit. 

— Brânză, a murmurat ea, privind chiorâș. 
Ellei nu-i place brânza. 

Percy a ezitat. 

— Numele tău e Ella? 


— Ella. Aella. „Harpie“. In engleză. In 
latină. Ellei nu-i place brânza. 

A spus toate astea fără să respire sau să-i 
privească. Se apuca cu mâinile de păr, de 
rochia din pânză de sac, de picăturile de 
ploaie, de tot ce mișca. 

Cât ai zice pește, s-a repezit, a înșfăcat 
burritoul cu scorţișoară și s-a întors pe statuia 
elefantului. 

— Dumnezeule, ce iute e! a spus Hazel. 

— Parcă ar fi băut zece cafele, a presupus 
Frank. 

Ella a mirosit burritoul. A ciugulit dintr-o 
margine și s-a cutremurat din cap până în 
picioare, scoțând un cârâit de parcă ar fi fost 
pe moarte. 

— Scorţișoara e bună, a spus ea. Bună 
pentru harpii. Delicioasă. 

A început să mănânce, dar celelalte harpii 
mai mari au coborât și ele. înainte ca Percy să 
poată reacţiona, au început s-o lovească pe 
Ella cu aripile, încercând să apuce burritoul. 

— Nnnnnnuuu. 

Ella a încercat să-și bage capul sub aripi în 


timp ce surorile ei o atacau, zgâriind-o cu 
ghearele. 

— N... nu, s-a bâlbâit ea. N-n-nu! 

— Opriţi-vă! a strigat Percy. 

El și prietenii lui au alergat s-o ajute, dar era 
prea târziu. O harpie mare și galbenă apucase 
burritoul și cârdul s-a împrăștiat, lăsând-o pe 
Ella ghemuită și tremurând în vârful statuii. 

Hazel a atins piciorul harpiei. 

— îmi pare tare rău. Ești bine? 

Ella și-a scos capul de sub aripi. încă 
tremura. Pentru că își ţinea capul băgat între 
umeri, Percy a văzut că are o rană sângerândă 
pe spate, în locul unde Phineas o lovise cu 
motocoasa. S-a tras de pene, smulgând 
smocuri de puf. 

— Ella cea m-micuţă, s-a bâlbâit ea furioasă. 
Ella cea  s-slăbuță. Ella nu primeşte 
scorțișoară. Numai brânză. 

Frank a privit vizavi, unde celelalte harpii 
stăteau într-un arțar, sfâșiind burritoul în 
bucăţi. 

— O să-ţi facem rost de altceva, i-a promis 
el. 

Percy a pus jos tăițeii thailandezi. își dăduse 
seama că Ella era diferită, chiar și pentru o 
harpie. Dar după ce văzuse cum e chinuită, era 
sigur de un lucru: orice s-ar fi întâmplat, avea 
de gând s-o ajute. 

— Ella, i-a spus, vrem să fim prietenii tăi. 
Putem să-ţi mai facem rost de mâncare, dar... 


— Prietenii tăi, a spus Ella. Zece sezoane. 
Din 1994 până în 2004. 

S-a uitat chiorâș la Percy, apoi a privit în sus 
și a început să recite spre nori. 

— „Un fiu de-al zeilor cei din vechime... va 
face șaișpe ani, cu agerime...“ Șaisprezece. Ai 
șaisprezece ani. Pagina șaisprezece, Arta 
bucătăriei frantuzesti. „Ingrediente: şuncă, 
unt.“ 

Lui Percy i-au ţiuit urechile. A ameţit, de 
parcă ar fi plonjat la treizeci de metri sub apă 
și ar fi ieșit imediat. 

— Ella... ce-ai spus? 

— Șuncă. 

A prins o picătură de ploaie din aer. 

— Unt. 

— Nu, înainte de asta. Versurile alea... Eu 
stiu versurile alea. 

Lângă el, Hazel tremura. 

— Sună cunoscut, ca... nu știu, ca o 
profeție. Poate că l-a auzit pe Phineas rostindu- 
le? 

La auzul numelui lui Phineas, Ella a tipat 
îngrozită și și-a luat zborul. 

— Așteaptă! a strigat Hazel. N-am vrut să... 
O, vai, ce proastă sunt. 

— E în regulă. Uite, a zis Frank. 

Ella nu se mai mișca atât de repede. A 
zburat în vârful unei clădiri din cărămidă roșie 
cu trei etaje și s-a făcut nevăzută pe acoperiș. 
O singură pană roșie a plutit până în stradă. 


— Crezi că acolo își are cuibul? 

Frank a citit ce scria pe clădire. 

— Biblioteca Districtului Multnomah? 

Percy a dat din cap. 

— Să vedem dacă e deschis. 

Au traversat în fugă și au intrat în hol. 

Bibliotecile nu erau locurile preferate ale lui 
Percy. Cum suferea de dislexie, se chinuia și să 
citească indicatoarele. O întreagă clădire plină 
de cărți? Era ceva la fel de distractiv ca ideea 
de-a fi pișcat cu ceară sau scoaterea dinţilor. 

în timp ce alergau pe hol, Percy și-a zis că 
lui Anna- beth i-ar fi plăcut locul ăla. Era 
spaţios și luminos, cu ferestre mari boltite. 
Cărţi și arhitectură, asta cu siguranţă ar fi 
fost... 

A înlemnit. 

— Percy? a întrebat Frank. Ce s-a 
întâmplat? 

Percy încerca cu disperare să se 
concentreze. De unde-i veniseră gândurile 
alea? Arhitectură, cărți... Annabeth îl dusese 
cândva la bibliotecă, acasă, în... în... Amintirea 
a dispărut. Percy a tras un pumn într-un raft. 

— Percy? a întrebat Hazel cu blândeţe. 

Era atât de furios, atât de frustrat de 
amintirile pierdute, încât îi venea să mai 
lovească un raft, dar feţele îngrijorate ale 
prietenilor lui l-au readus cu picioarele pe 
pământ. 

— Sunt... sunt în regulă, a minţit el. Pentru 


o clipă, am ametit. Să găsim drumul spre 
acoperiș. 

Le-a luat ceva, dar în cele din urmă au găsit 
o scară ce ducea pe acoperiș. în capul scărilor 
era o ușă cu alarmă, dar cineva o lăsase 
deschisă blocând-o cu un exemplar din Război 
și pace. 

Afară, harpia Ella stătea ghemuită într-un 
cuib din cărţi sub un adăpost improvizat de 
carton. 

Percy și prietenii lui au înaintat încet, 
încercând să n-o sperie. Ella nu i-a băgat în 
seamă. își ciugulea penele și bombănea în 
șoaptă, ca și cum ar fi repetat replici dintr-o 
piesă. 

Percy a ajuns la un metru și jumătate de ea 
și a îngenuncheat. 

— Bună. Ne pare rău că te-am speriat. Uite, 
n-am multă mâncare, dar... 

A scos din buzunar o bucăţică de pastramă 
macro- biotică. Ella s-a întins și a înhăţat-o 
imediat. S-a ghemuit la loc în cuib, mirosind 
carnea, dar a oftat și a aruncat-o. 

— Nu-i de la masa lui. Ella nu poate mânca. 
Trist. Carnea e bună pentru harpii. 

— Nu e de la... O, da, a spus Percy. Aşa e 
blestemul. Nu poţi mânca decât mâncare de la 
el. 

— Trebuie să existe o soluţie, a spus Hazel. 

— „Fotosinteza“, a  murmurat Ella. 
„Substantiv. Biologie. Sinteza materialelor 


organice complexe.“ „Era cea mai bună dintre 
vremi, era cea mai năpăstuită dintre vremi, era 
epoca înțelepciunii, epoca neroziei... “V 

— Ce zice? a șoptit Frank. 

Percy a privit la mormanul de cărți din jurul 
ei. Păreau vechi și mucegăite. Unele aveau 
preţul trecut cu markerul pe coperte, ca și 
când biblioteca le vânduse ca să scape de ele. 

— Citează din cărţi, a ghicit Percy. 

— Almanahul fermierului din 1965, a spus 
Ella. „Apucaţi-vă de creșterea animalelor, 
douăzeci și șase ianuarie.“ 

— Ella, a spus el, ai citit toate cărţile astea? 

Ea a clipit. 

— Mai multe. Mai multe jos. Cuvinte. 
Cuvintele o calmează pe Ella. Cuvinte, cuvinte, 
cuvinte. 

Percy a luat o carte la întâmplare - un 
exemplar ponosit din O istorie a curselor de 
cai. 

— Ella, îţi aduci aminte al treilea paragraf 
de la pagina șaizeci și doi... 

— „Secretariat“, a spus Ella instantaneu, 
„cu o cotă de trei la doi la ediţia din 1973 a 
Kentucky Derby, a terminat cu un rezultat 
record de cincizeci și nouă și două cincimi.“ 

Percy a închis cartea. Mâinile îi tremurau. 

— Cuvânt cu cuvânt. 


“IV Charles Dickens, Poveste despre două orașe, 
traducere de Antoaneta Ralian, Editura Art, 
București, 2016. 


— E uimitor, a spus Hazel. 

— E o pasăre genială, a încuviinţat și Frank. 

Percy era neliniștit. Avea o bănuială sinistră 
despre motivul pentru care Phineas dorea s-o 
prindă pe Ella, și n-avea legătură cu faptul că-l 
zgâriase. Percy și-a adus aminte de versul pe 
care îl recitase, „Un fiu de-al zeilor cei din 
vechime“. Era sigur că se referea la el. 

— Ella, a spus el, vom găsi o cale să 
înlăturăm blestemul. Ti-ar io at 

— „Este imposibil“Y, a spus ea. „înregistrat 
în limba engleză de Perry Como, 1970.“ 

— Nimic nu e imposibil, a spus Percy. Uite, 
acum o să-i rostesc numele. Nu trebuie să fugi. 
O să te salvăm de blestem. Trebuie doar să ne 
dăm seama cum îl putem învinge pe... Phineas. 

Se așteptase să ţâșnească, dar ea doar a 
clătinat din cap cu putere. 

— N-n-nu! Fără Phineas. Ella este rapidă. 
Prea rapidă pentru el. D... dar el vrea s-o 
înlănţuie pe Ella. El o rănește pe Ella. 

A încercat să ajungă la rima pe care o avea 
pe spate. 

— Frank, a spus Percy, ai materiale de prim 
ajutor? 

— Sigur. 

Frank a scos un termos plin de nectar și i-a 
explicat Ellei că are proprietăţi tămăduitoare. 


V It's Impossible e o piesă de succes înregistrată 
de cântăreţul american Perry Como în 1970. 


Când s-a apropiat mai mult, ea s-a întors și a 
început să tipe. Apoi a încercat Hazel, iar Ella 
a lăsat-o să-i toarne nectar pe spate. Rana a 
început să se închidă. 

Hazel a zâmbit. 

— Vezi? E mai bine. 

— Phineas e rău, insistă Ella. Şi motocoase. 
Și brânză. 

— Absolut, a încuviinţat Percy. N-o să-l 
lăsăm să te mai rănească. Trebuie să ne dăm 
seama cum putem să-l păcălim. Voi, harpiile, 
trebuie să-l cunoașteţi mai bine decât oricine. 
Există vreun truc pe care l-am putea folosi? 

— N-nu, a spus Ella. Trucurile sunt pentru 
copii. 50 de trucuri pentru câinele tău, de 
Sophie Collins, sunaţi la numărul șase-trei- 
șase... 

— Bine, Ella. 

Hazel i-a vorbit pe un ton liniștitor, ca și 
cum ar fi încercat să potolească un cal. 

— Dar Phineas are vreo slăbiciune? 

— Orb. E orb. 

Frank și-a dat ochii peste cap, dar Hazel a 
continuat cu răbdare: 

— Bine. Pe lângă asta? 

— Noroc, a spus ea. Jocuri de noroc. Doi la 
unu. Şanse mici. Acoperă suma sau renunţă. 

Percy s-a însufleţit. 

— Vrei să spui că-i plac jocurile de noroc? 

— Phineas v...vede lucruri mari. Profeţii. 
Destine. Chestii de-ale zeilor. Nu lucruri 


mărunte. întâmplătoare. Interesante. Și e orb. 

Frank și-a frecat bărbia. 

— Aveti vreo idee ce vrea să spună? 

Percy a privit-o pe harpie cum își ciugulește 
rochia, îi părea incredibil de rău pentru ea, dar 
începea să-și dea seama cât de deșteaptă era. 

— Cred că m-am prins, a spus el. Phineas 
vede viitorul. Ştie o mulțime de evenimente 
importante. Dar nu poate vedea lucruri 
mărunte - cum ar fi evenimentele aleatorii, 
jocurile de noroc spontane. Asta îl incită la jo- 
curile de noroc. Dacă îl putem ispiti să pună un 
pariu... 

Hazel a dat încet din cap. 

— Vrei să spui că, dacă pierde, trebuie să ne 
spună unde e Thanatos. Dar pe ce să pariem? 
Ce fel de joc jucăm? 

— Ceva simplu, cu mize mari, a spus Percy. 
Cu două alegeri. Trăiești sau mori. Și premiul 
trebuie să fie ceva ce-și dorește Phineas... 
Adică, în afară de Ella. Asta nici nu se discută. 

— Vederea, a murmurat Ella. Vederea e 
bună pentru orbi. Vindecarea... nu, nu. Geea 
nu va face asta pentru Phineas. Geea îl lasă pe 
Phineas o...orb, dependent de Geea. Da. 

Frank și Percy au schimbat priviri pline de 
subînţeles. 

— Sângele gorgonei, au spus deodată. 

— Poftim? a întrebat Hazel. 

Frank a scos cele două sticluţe pe care le 
recuperase din Micul Tibru. 

— Ella e un geniu, a spus el. Asta dacă nu 


vom muri. 
— Nu-ţi face griji, a spus Percy. Am un plan. 
CAPITOLUL. XXVIII 


Percy 


Bătrânul era exact acolo unde îl lăsaseră, în 
mijlocul parcării cu rulote fast-food. Stătea pe 
băncuţa de picnic, cu picioarele încălțate cu 
papucii în formă de iepuraș ridicate și mânca o 
farfurie de kebab plin de grăsime. Motocoasa 
era lângă el și avea halatul mânjit cu sos 
barbecue. 

— Bine aţi revenit! a strigat el vesel. Aud 
aripi care se zbat agitate. Mi-aţi adus harpia? 

— E aici, a zis Percy. Dar nu e a ta. 

Phineas și-a lins grăsimea de pe degete. 
Ochii lui de culoarea laptelui păreau fixaţi într- 
un punct chiar deasupra capului lui Percy. 

— Văd... De fapt, sunt orb, așa că nu văd. Ai 
venit să mă omori? Dacă da, mult succes cu 
misiunea. 

— Am venit să joc. 

Bătrânul a strâmbat din gură. A lăsat jos 
shish-ke- babul și s-a aplecat spre Percy. 

— Să joci... ce interesant. Informaţii în 
schimbul harpiei? Câștigătorul ia totul? 

— Nu, a spus Percy. Harpia nu face parte 


din înţelegere. 

Phineas a râs. 

— Da? Poate că nu înţelegi ce valoare are. 

— E o persoană, a spus Percy. Nu e de 
vânzare. 

— O, fii serios! Vii din tabăra romană, nu-i 
așa? Roma a fost clădită pe sclavie. Nu face pe 
moralistul cu mine, în plus, ea nu e om. E un 
monstru. Un spirit al vântului. O slujitoare a lui 
Jupiter. 

Ella a cârâit. Fusese o provocare serioasă s- 
o aducă în parcare, dar începea să dea înapoi, 
mormăind: 

— „Jupiter. Hidrogen și heliu. Șaizeci și trei 
de sateliți.“ N-are slujitori. Nu. 

Hazel a cuprins-o pe Ella de după umeri. 
Părea că era singura care putea atinge harpia 
fără ca ea să tipe și să se zbată. 

Frank a rămas lângă Percy. își ţinea sulița 
pregătită, ca și cum bătrânul ar fi putut să-i 
atace. 

Percy a scos sticluțele de ceramică. 

— Propun un alt pariu. Avem două sticluţe 
cu sânge de gorgonă. Una ucide. Alta vindecă. 
Arată exact la fel. Nici noi nu știm care-i care. 
Dacă o alegi pe cea potrivită, te poţi vindeca 
de orbire. 

Phineas și-a întins mâinile cu nerăbdare. 

— Lasă-mă să le simt. Lasă-mă să le miros. 

— Nu te grăbi, a spus Percy. Prima dată 
trebuie să fii de acord cu condiţiile. 

— Condiţiile... 


Phineas respira sacadat. Percy și-a dat 
seama că de-abia aștepta să accepte oferta. 

— Darul profeţiei și vederea... aș fi de 
neoprit. Orașul ar fi al meu. Mi-aș construi 
palatul aici, înconjurat de rulote fast-food. Aș 
putea prinde harpia singur! 

— N...nuuu, a spus Ella agitată. Nu, nu, nu. 

E greu să ai un râs mârșav când porţi papuci 
roz în formă de iepurași, dar Phineas s-a 
străduit. 

— Foarte bine, semizeule. Care sunt 
condiţiile? 

— Poţi să alegi o sticluţă, a spus Percy. Nu-i 
scoţi dopul, n-o miroși înainte de-a decide. 

— Nu e cinstit! Sunt orb. 

— Iar eu n-am mirosul tău, a răspuns Percy. 
Poţi să ţii sticluţele în mână. Și jur pe râul Styx 
că arată identic. Conţin exact ce ţi-am spus: 
sânge de gorgonă, o sticluţă din partea stângă 
a monstrului, cealaltă din partea dreaptă. Și 
jur că niciunul dintre noi nu știe care-i care. 

Percy s-a uitat la Hazel. 

— Ăăă... tu ești expertul nostru în Lumea 
Subpământeană. Cu toate chestiile astea 
ciudate care se întâmplă cu Moartea, mai 
înseamnă ceva un jurământ făcut pe râul Styx? 

— Da, a spus ea fără ezitare. încălcarea unui 
astfel de jurământ... Ei bine, mai bine să n-o 
faci. Sunt lucruri mai rele decât moartea. 

Phineas și-a mângâiat barba. 

— Deci, aleg ce sticluță să beau. Tu trebuie 
s-o bei pe cealaltă. Jurăm să bem în același 


timp. 

— Corect, a spus Percy. 

— Cel care pierde, moare, evident, a spus 
Phineas. Genul acesta de otravă probabil că m- 
ar împiedica chiar și pe mine să mă întorc la 
viață... cel puţin pentru o lungă perioadă de 
timp. Esenţa mea ar fi împrăștiată și 
deteriorată. Deci îmi asum un risc foarte mare. 

— Dar dacă câștigi, ai parte de tot, a spus 
Percy. Dacă mor, prietenii mei jură să te lase 
în pace și să nu se răzbune. îţi recapeţi 
vederea, lucru pe care nici Geea nu ţi l-ar da. 

Bătrânul s-a posomorât. Percy și-a dat 
seama că atinsese un punct nevralgic. Phineas 
voia să vadă. Chiar dacă Geea îi dăduse multe, 
nu-i plăcea că trăia în beznă. 

— Dacă pierd, a spus bătrânul, voi muri, nu 
vă voi putea da informaţii. Cum ar putea asta 
să vă fie de folos? 

Percy s-a bucurat că discutase dinainte 
acest lucru cu prietenii lui. Frank fusese cel 
care sugerase răspunsul. 

— Mai întâi scrii unde se află bârlogul lui 
Alcioneu, a spus Percy. Păstrezi răspunsul, dar 
juri pe râul Styx că e corect și precis. De 
asemenea, trebuie să juri că dacă pierzi și 
mori, harpiile vor fi eliberate de blestem. 

— Acestea sunt niște mize mari, a mormăit 
Phineas. Te confrunţi cu moartea, Percy 
Jackson. Nu ar fi mai simplu să-mi dai harpia? 

— Nici nu se pune problema. 

Phineas a zâmbit încet. 


— Așadar începi să-i înţelegi valoarea. 
Odată ce-mi recapăt vederea, o s-o prind 
singur, să știi. Cine are control asupra 
harpiei... ei bine, am fost rege odată. Acest joc 
m-ar putea face din nou rege. 

— Nu te ambala așa, a spus Percy. Ne-am 
înţeles? 

Phineas şi-a bătut meditativ nasul cu 
degetul. 

— Nu pot prevedea rezultatul. Ce enervant e 
cum funcţionează treaba asta. Un joc complet 
neașteptat... și viitorul devine incert. Dar pot 
să-ți spun un lucru, Percy Jackson - un sfat 
gratuit. Dacă vei supravieţui astăzi, nu îţi va 
plăcea viitorul. Urmează un mare sacrificiu și 
nu vei avea curajul să-l faci. Asta te va costa 
scump. Va costa lumea scump. S-ar putea să 
fie mai simplu dacă alegi otrava. 

Percy avea un gust acrișor în gură, de la 
ceaiul verde al lui Iris. Voia să creadă că 
bătrânul doar se juca cu mintea lui, însă ceva îi 
spunea că predicția era adevărată. Și-a amintit 
de avertismentul lunonei când alesese să 
meargă în Tabăra Jupiter: „Vei simţi durere, 
nefericire şi pierdere dincolo de orice 
închipuire. Dar s-ar putea să ai șansa să-ţi 
salvezi foștii prieteni și familia, să-ți recuperezi 
vechea viață.“ 

Harpiile s-au adunat în copacii din jurul 
parcării să se uite, ca și cum ar fi simţit care 
era miza. Frank și Hazel l-au privit cu 


îngrijorare pe Percy. îi asigurase că șansele nu 
erau de cincizeci la cincizeci. Avea un plan. 
Desigur, planul putea să nu funcţioneze. Şansa 
lui de supravieţuire putea fi de sută la sută - 
sau zero. Nu pomenise nimic de asta. 

— Ne-am înţeles? a întrebat el din nou. 

Phineas a rânjit. 

— Jur pe Râul Styx să respect condiţiile, așa 
cum le-ai prezentat. Frank Zhang, ești 
descendentul unui argonaut. Am încredere în 
cuvântul tău. Dacă câștig, tu și prietena ta, 
Hazel, juraţi să mă lăsaţi în pace și să nu vă 
răzbunaţi? 

Frank și-a încleștat atât de tare mâinile pe 
sulița de aur, încât Percy s-a gândit că o s-o 
rupă, dar a izbutit să mormăie: 

— Jur pe râul Styx. 

— Şi eu jur, a spus Hazel. 

— Jură, a murmurat Ella. „O, nu jura pe- 
nșelătoarea lună.“ 

Phineas a râs. 


— În cazul acesta, găsiţi ceva pe care să 
scriu. Să-i dăm drumul. 

Frank a împrumutat un șerveţel și un pix de 
la unul din vânzătorii din rulote. Phineas a 
scris ceva pe șerveţel și l-a băgat în buzunarul 
halatului. 

— Jur că e locul unde se află bârlogul lui 


VI William Shakespeare, Romeo și Julieta, 
traducere de Nicolae Ionel, Editura Tehnopress, 
lași, 2016. 


Alcioneu. Nu cred că vei trăi suficient cât să-l 
citești. 

Percy și-a scos sabia și a măturat toată 
mâncarea de pe masa de picnic. Phineas s-a 
așezat de o parte a mesei. Percy de cealaltă. 

Phineas a întins mâinile. 

— Lasă-mă să simt sticluţele. 

Percy s-a uitat la dealurile din depărtare. Şi- 
a imaginat chipul întunecat al unei femei care 
dormea. Și-a trimis gândurile în pământul de 
sub el și a sperat că zeiţa îl asculta. 

„Bine, Geea“, a spus el. „Să te văd acuma. 
Spui că sunt un pion de valoare. Spui că ai 
planuri pentru mine și mă vei cruța până voi 
ajunge în nord. Cine e mai valoros pentru tine - 
eu sau bătrânul ăsta? Pentru că unul dintre noi 
e pe cale să moară.“ 

Phineas și-a îndoit degetele încercând să 
apuce cu ele. 

— îţi piere curajul, Percy Jackson? Dă-mi-le. 

Percy i-a dat sticluţele. 

Bătrânul le-a cântărit în mâini. Şi-a trecut 
degetele pe suprafaţa lor ceramică. Apoi le-a 
așezat pe masă și le-a palpat ușor pe fiecare în 
parte. Pământul a vibrat ușor - un cutremur 
blând, suficient de puternic încât să-i clănțăne 
dinţii lui Percy. Ella a croncănit agitată. 

Sticluţa din stânga s-a zgâlţâit mai tare 
decât cea din dreapta. 

Phineas a rânjit răutăcios. A strâns în mână 
sticluţa din stânga. 


— Eşti un prost, Percy Jackson. O aleg pe 
asta. Acum să bem. 

Percy a luat sticluța din dreapta. Dinţii îi 
clănțăneau. 

Bătrânul a ridicat sticluța. 

— Un toast pentru fiii lui Neptun. 

Amândoi au scos dopurile și au băut. 

Instantaneu, Percy s-a îndoit de șale, iar 
gâtul îi ardea. în gură avea gust de benzină. 

— O, zei, a spus Hazel în spatele lui. 

— Nula spus Ella. Nu, nu, nu. 

Lui Percy i s-a înceţoșat privirea. îl vedea pe 
Phineas cum rânjește victorios, îndreptându-se 
de spate, clipind nerăbdător. 

— Da! a strigat el. Din clipă-n clipă o să-mi 
recapăt vederea! 

Percy alesese greșit. Fusese un idiot că-și 
asumase un asemenea risc. Avea senzaţia că 
prin stomac îi trecea sticlă pisată, croindu-și 
drum spre intestine. 

— Percy! 

Frank l-a prins de umeri. 

— Percy, nu se poate să mori! 

A tras adânc aer în piept... și deodată 
vederea i s-a limpezit. 

în același moment, Phineas s-a aplecat în 
faţă ca și cum ar fi primit un pumn. 

— Nu... nu poţi! a spus bătrânul. Geea, tu... 
tu... 

S-a clătinat pe picioare și s-a îndepărtat de 
masă, ţinându-se de burtă. 


— Sunt prea valoros! 

Pe gură i-au ieșit aburi. Din urechi, din 
barbă și din ochii orbi i s-au ridicat vapori de 
un galben scârbos. 

— Nu-i corect! a ţipat el. M-ai păcălit! 

A încercat să scoată bucata de hârtie din 
buzunarul halatului, dar mâinile i se fărâmiţau, 
degetele i se transformau în nisip. 

Percy s-a ridicat nesigur pe picioare. Nu se 
simţea vindecat de ceva anume. Memoria nu-i 
revenise ca prin magie. Dar durerea încetase. 

— Nu te-a păcălit nimeni, a spus Percy. Ai 
avut libertatea să alegi și trebuie să-ţi respecţi 
jurământul. 

împăratul orb a urlat în agonie. S-a întors 
roată, iar din el ieșeau aburi și s-a dezintegrat 
încet până n-a mai rămas nimic din el decât un 
halat vechi, pătat și o pereche de papuci în 
formă de iepurași. 

— Asta, a spus Frank, e cea mai 
dezgustătoare pradă de război. 

Percy a auzit în minte vocea unei femei. „Ai 
riscat, Percy Jackson.“ Era o șoaptă adormită, 
în care se simţea o notă de admiraţie plină de 
resentimente. „M-ai forțat să aleg, și tu chiar 
ești mai important pentru planurile mele decât 
bătrânul clarvăzător. Dar nu-ţi forța norocul. 
Când va veni momentul să mori, îți promit că 
va fi mult mai dureros decât ce-ai simţit de la 
sângele de gorgonă.“ 

Hazel a împuns halatul cu sabia. Nu era 


nimic sub el - niciun semn că Phineas încerca 
să se reconsolideze. L-a privit pe Percy uimită. 

— A fost fie cel mai curajos lucru pe care l- 
am văzut vreodată, fie cel mai prostesc. 

Frank a clătinat din cap nevenindu-i să 
creadă. 

— Percy, de unde ai știut? Ai fost atât de 
încrezător că va alege otrava. 

— Geea, a spus Percy. Vrea să mă duc în 
Alaska. Crede... nu sunt sigur. Crede că mă 
poate folosi în planul ei. Ea l-a influenţat pe 
Phineas să aleagă sticluţa greșită. 

Frank s-a uitat cu groază la ce mai rămăsese 
din bătrân. 

— Geea și-ar ucide mai degrabă slujitorul 
decât pe tine? Pe asta ai contat? 

— Planuri, a murmurat Ella. Planuri și 
intrigi. Doamna din pământ. Planuri mari 
pentru Percy. Pas- tramă macrobiotică pentru 
Ella. 

Percy i-a întins toată punga cu pastramă și 
ea a tipat de bucurie. 

— Nu, nu, nu, a mormăit ea cu o voce 
melodioasă. Phineas, nu. Mâncare și cuvinte 
pentru Ella, da. 

Percy s-a așezat pe vine lângă halatul de 
baie și a scos bilețelul din buzunar. Pe el scria: 
GHEȚARUL HUBBARD. 

Riscase atât de mult pentru două cuvinte. I-a 
dat bileţelul lui Hazel. 

— Ştiu unde e, a spus ea. E destul de 


cunoscut. Dar avem tare mult de mers. 

în copacii din jurul parcării, celelalte harpii 
își reveniseră din șoc în cele din urmă. Au 
cârâit entuziasmate și au zburat până la cele 
mai apropiate rulote fast-food, pătrunzând prin 
ferestre și dând iama prin bucătării. Bucătarii 
au strigat în mai multe limbi. Rulotele s-au 
zgâlțâit. Peste tot zburau numai pene și cutii 
cu mâncare. 

— Hai să ne întoarcem la barcă, a spus 
Percy. Nu mai avem timp. 


Hazel 


Lui Hazel i s-a făcut greață înainte să urce 
în barcă. 

Se gândea fără încetare la Phineas, la aburii 
care-i ieșeau din ochi, la mâinile care se 
făcuseră una cu pământul. Percy o asigurase 
că ea nu era ca Phineas. Dar era. Făcuse ceva 
și mai rău decât să chinuiască harpii. 

„De la tine a pornit totul!“ îi spusese 
Phineas. „Dacă n-ai fi fost tu, Alcioneu n-ar fi 
în viaţă!“ 

Pe măsură ce corabia înainta pe râul 
Columbia, Hazel încerca să nu se mai 
gândească la asta. O ajutase pe Ella să-și facă 
un cuib din cărți și reviste vechi pe care le 
luaseră din coșul de gunoi al bibliotecii. 

Nu intenționaseră să ia harpia cu ei, dar 
Ella se comportase de parcă decizia ar fi fost 
luată. 

— Prietenii tăi, a murmurat ea. Zece 
sezoane. 1994-2004. Prietenii îl topesc pe 
Phineas și îi dau Ellei carne. Ella merge cu 
prietenii ei. 

Acum se cuibărise confortabil la pupa, 


ciugulind bucăţi de carne și recitând pasaje 
aleatorii din Charles Dickens și 50 de trucuri 
pentru câinele tău. 

Percy îngenunchease la prora, ghidându-i 
spre ocean cu puterile lui supranaturale. Hazel 
stătea lângă Frank pe băncuţa din mijloc, iar 
umerii li se atingeau, facând-o să se simtă 
agitată ca o harpie. 


Și-a amintit cum Frank îi luase apărarea în 
Portland, strigând „E un om bun!“, de parcă ar 
fi fost gata să se ia la bătaie cu oricine l-ar fi 
contrazis. 

Și-a adus aminte cum arătase el pe dealul 
din Men- docino, singur într-un luminiș cu 
ierburi otrăvite, cu sulița în mână, cu focul 
arzând în jurul lui și cenușa a trei baziliști la 
picioare. 

Cu o săptămână în urmă, dacă cineva ar fi 
sugerat că Frank era un copil de-al lui Marte, 
Hazel ar fi izbucnit în râs. Frank era mult prea 
delicat și blând. întotdeauna fusese grijulie cu 
el, din cauza neîndemânării lui și a talentului 
de-a intra în bucluc. 

De când părăsiseră tabăra, îl privea cu alţi 
ochi. Era mai curajos decât crezuse. El era cel 
care avea grijă de ea. Trebuia să admită că 
noua situaţie îi cam convenea. 

Râul se lăţea și se vărsa în ocean. Barca s-a 
îndreptat spre nord. în timp ce navigau, Frank 
a binedispus-o spunându-i glume stupide: „De 
ce a trecut Minotaurul strada?“, „De câţi fauni 
e nevoie ca să schimbi un bec?“ Apoi i-a arătat 
clădiri de-a lungul coastei care îi aminteau de 
anumite locuri din Vancouver. 

Cerul începuse să se întunece, iar marea 
căpătase culoarea ruginie a aripilor Ellei. Ziua 
de 21 iunie era pe sfârșite. Sărbătoarea 
Fortunei urma să se desfășoare seara, peste 


exact șaptezeci și două de ore. 

în cele din urmă, Frank a scos niște mâncare 
din geantă - sucuri și brioșe pe care le furase 
de pe masa lui Phineas. Le-a dat și celorlalți. 

— E în regulă, Hazel, a spus el liniștit. 
Mama spunea că nu trebuie să duci o 
problemă doar pe umerii tăi. Dar dacă nu vrei 
să vorbești despre asta, e în regulă. 

Hazel a suspinat. îi era frică să vorbească - 
nu doar pentru că era jenată. Nu voia să-și 
piardă cunoștința și să se întoarcă în trecut. 

— Ai avut dreptate, a spus ea, când ai ghicit 
că m-am întors din Lumea Subpământeană. 
Sunt... sunt o evadată. N-ar trebui să fiu în 
viaţă. 

Parcă ar fi trecut de un prag invizibil. A 
început să povestească. I-a explicat cum mama 
ei îl invocase pe Pluto și se îndrăgostise de 
zeu. l-a spus de dorința mamei sale de-a avea 
toate bogăţiile de pe pământ și cum asta se 
transformase într-un blestem pentru Hazel. Şi- 
a descris viaţa din New Orleans - în cele mai 
mici detalii, cu excepţia celor despre iubitul ei, 
Sammy. Când îl privea pe Frank, nu-i venea să 
vorbească despre asta. 

I-a descris Vocea și felul cum Geea preluase 
încet controlul asupra minţii mamei ei. l-a 
explicat cum se mutaseră în Alaska, cum îl 
ajutase pe uriașul Alcioneu să se trezească și 
cum murise, scufundând insula în Golful 
învierii. 


Ştia că Percy și Ella ascultau, dar îi vorbea 
mai ales lui Frank. Când terminase, s-a temut 
să-l privească. Se aștepta ca el să se 
îndepărteze de ea, poate să-i spună că era un 
monstru. 

în schimb, el a luat-o de mână. 

— Te-ai sacrificat ca să oprești trezirea 
uriașului. Eu n-aș fi putut fi niciodată atât de 
curajos. 

A simţit că inima-i bate cu putere. 

— N-a fost curaj. Am lăsat-o pe mama să 
moară. Am ajutat-o prea mult timp pe Geea. 
Aproape că am lăsat-o să câștige. 

— Hazel, a spus Percy. Ai înfruntat de una 
singură o zeiţă. Ai făcut ce trebuia... 

S-a oprit, de parcă i-ar fi trecut ceva 
neplăcut prin minte. 

— Ce s-a întâmplat în Lumea 
Subpământeană... vreau să spun, după ceai 
murit? Ar fi trebuit să te duci în Câmpiile 
Elizee. Dar dacă Nico te-a adus înapoi... 

— N-am ajuns la Câmpiile Elizee. 

A simţit că i se usucă gura. 

— Te rog nu întreba... 

Dar era prea târziu. Şi-a adus aminte cum 
coborâse în beznă, cum ajunsese pe malul 
râului Styx, și a început să-și piardă 
cunoștința. 

— Hazel? a strigat Frank. 

— Slip! Sliding Away, a murmurat Ella. 


VII, A aluneca, a cădea“, din limba engleză. 


Single-ul a ajuns pe locul cinci în S.U.A. Paul 
Simon. Frank, du-te cu ea. Simon spune: 
Frank, du-te cu ea. 

Hazel habar n-avea despre ce tot vorbește 
Ella, dar privirea i s-a întunecat în timp ce se 
agăța de mâna lui Frank. 

S-a trezit în Lumea Subpământeană, iar de 
data asta Frank era alături de ea. 


Erau în barca lui Charon și traversau Styxul. 
în apele întunecate pluteau gunoaie - un balon 
dezumflat, o suzetă, o mireasă și un mire din 
plastic de pe un tort - rămășițe ide vieților 
întrerupte. 

— Un... unde suntem? 

Frank stătea lângă ea, emanând o lumină 
violetă, de parcă s-ar fi transformat în Iar. 

— Ăsta e trecutul meu. 


Hazel se simţea ciudat de calmă. 

— E doar o proiecţie. Nu-ţi face griji. 

Barcagiul s-a întors și a zâmbit. Era când un 
bărbat african frumos, într-un costum scump 
de mătase, când un schelet într-o robă închisă 
la culoare. 

— Normal că nu trebuie să-ţi faci griji, a 
spus el cu un accent britanic. 

I se adresa lui Hazel, de parcă nu l-ar fi 
văzut pe Frank. 

— 'Ţi-am spus că te iau, nu-i așa? E OK dacă 


Legătură cu „a-ţi pierde cunoștința“ („her 
consciousness began to slip”). 


n-ai o monedă. N-aș putea s-o las pe fiica lui 
Pluto pe malul greșit al râului. 

Barca a ajuns pe o plajă întunecată. Hazel l- 
a condus pe Frank spre porţile negre ale 
Erebusului. Spiritele s-au îndepărtat de ei, 
simțind că ea era fiica lui Pluto. Câinele uriaș 
cu trei capete, Cerber, a mârâit în întuneric, 
dar i-a lăsat să treacă. După ce au trecut de 
porţi, au intrat într-un pavilion mare și s-au 
trezit în fața judecătorilor. Trei siluete 
înveșmântate în negru și cu măști de aur o 
priveau pe Hazel. 

Frank a șoptit: 

— Cine...? 

— Ei îmi vor decide soarta, a spus ea. 
Privește. 

Nici de data asta judecătorii nu i-au pus 
întrebări. Au privit pur și simplu în mintea ei, 
alegând gânduri din capul ei și examinându-le 
ca pe o colecţie de fotografii vechi. 

— A înfruntat-o pe Geea, a spus primul 
judecător. A împiedicat trezirea lui Alcioneu. 

— Dar ea a fost cea care l-a trezit, a susținut 
cel de-al doilea judecător. E vinovată de 
lașitate, de slăbiciune. 

— E tânără, a spus cel de-al treilea 
judecător. Era în joc viaţa mamei ei. 

— Mama. 

Hazel găsise curajul să vorbească. 

— Unde e? Care îi e soarta? 

Judecătorii au privit-o, cu măștile lor de aur 
pe care încremenise un zâmbet înfiorător. 


— Mama ta... 

Imaginea lui Mărie Levesque a început să 
lucească deasupra judecătorilor. Era blocată în 
timp, cu ochii închiși, și o îmbrăţișa pe Hazel în 
timp ce peștera se prăbușea. 

— O chestiune interesantă, a spus cel de-al 
doilea judecător. împărțirea vinei. 

— Da, a spus primul judecător. Copila a 
murit pentru o cauză nobilă. A împiedicat 
multe morți întârziind trezirea. A avut curaj să 
se opună puterii Geei. 

— Dar a acţionat prea târziu, a zis trist cel 
de-al treilea. E vinovată pentru c-a ajutat și a 
fost complicea unui dușman de-al zeilor. 

— Mama ei a influenţat-o, a spus primul 
judecător. Copila poate merge în Câmpiile 
Elizee. Osândă veșnică pentru Mărie Levesque. 

— Nu! a strigat Hazel. Nu, vă rog! Nu-i 
cinstit. 

Judecătorii și-au înclinat capetele la unison. 
Măști de aur, și-a zis Hazel. Aurul a fost 
întotdeauna un blestem pentru mine. S-a 
întrebat dacă aurul nu le otrăvea cumva 
gândurile, privând-o de un proces corect. 

— Ai grijă, Hazel Levesque, a avertizat-o 
primul judecător. Vrei să-ţi asumi întreaga 
responsabilitate? Ai putea să dai vina pe 
sufletul mamei tale. Ar fi rezonabil. Ţi-a fost 
dat să faci lucruri măreţe. Mama ta te-a abătut 
din drum. Privește ce-ai fi putut fi... 

O altă imagine a apărut deasupra 
judecătorilor. Hazel s-a văzut pe sine ca fetiță, 


zâmbind, cu degetele mânjite de vopsea. Anii 
au trecut. Hazel s-a privit cum crește - părul i- 
a crescut, ochii i-au devenit mai triști. S-a 
văzut când a împlinit treisprezece ani, călărind 
pe câmpii pe calul ei de împrumut. Sammy 
râdea în urma ei: „De ce fugi? Sper că nu-s 
chiar așa de urât.“ S-a văzut în Alaska, 
târându-se pe Third Street prin zăpadă și 
întuneric, întorcându-se acasă de la școală. 

Au trecut și mai mulţi ani. Imaginea o 
închipuia la douăzeci de ani. Semăna foarte 
mult cu mama sa. Avea părul împletit la spate, 
iar în ochii ei aurii se citea veselia. Purta o 
rochie albă - o rochie de mireasă? Zâmbea cu 
atâta căldură, încât Hazel și-a dat seama 
instinctiv că probabil se uita la cineva special - 
la o persoană iubită. 

Priveliștea n-a întristat-o. Nici măcar nu s-a 
întrebat cu cine se mărita. Dimpotrivă, și-a zis: 
„Și mama ar fi putut arăta așa dacă ar fi lăsat 
mânia la o parte, dacă Geea nu i-ar fi sucit 
minţile.“ 

— Ai pierdut viaţa asta, a spus primul 
judecător pe un ton calm. împrejurări speciale. 
Câmpiile Elizee pentru tine. Pedeapsă pentru 
mama ta. 

— Nu, a spus Hazel. Nu, n-a fost doar vina 
ei. A fost înșelată. M-a iubit. La sfârșit, a 
încercat să mă apere. 

— Hazel, a șoptit Frank. Ce faci? 

Ea l-a strâns de mână să tacă. Judecătorii nu 


l-au băgat în seamă. 

în cele din urmă, cel de-al doilea judecător a 
oftat. 

— Nu luăm nicio hotărâre. N-a făcut destul 
bine. N-a făcut destul rău. 

— Vina trebuie împărţită, a spus primul 
judecător. 


Ambele suflete vor fi trimise pe Câmpia 
Asfodelelor. îmi pare rău, Hazel Levesque. Ai fi 
putut fi o eroină. 

Ea a trecut prin pavilion și a ajuns pe 
câmpiile galbene care se întindeau cât vedeai 
cu ochii. L-a condus pe Frank printr-o mulţime 
de spirite într-o pădurice de plopi negri. 

— Ai renunţat la Câmpiile Elizee, a spus 
Frank cu uimire, pentru ca mama ta să nu 
sufere? 

— Nu merita să fie pedepsită, a zis Hazel. 

— Dar... ce se întâmplă acum? 

— Nimic, a spus Hazel. Nimic... pe vecie. 

Au mers fără ţintă. Spiritele din jurul lor se 
foiau ca niște lilieci - pierduţi și confuzi, fără 
să-și amintească trecutul sau măcar numele 
lor. 

Hazel își amintea tot. Poate pentru că era 
fiica lui Pluto, dar n-a uitat niciodată cine este 
sau de ce se afla acolo. 

— Faptul că aveam amintiri mi-a făcut viața 
de apoi mai grea, i-a spus ea lui Frank, care 
încă plutea pe lângă Hazel ca un Iar violet. Am 
încercat de atâtea ori să merg la palatul tatălui 


meu... 

A arătat spre un mare castel negru din 
depărtare. 

— Nu pot ajunge acolo. Nu pot să părăsesc 
Câmpia Asfodelelor. 

— Ti-ai mai văzut vreodată mama? 

Hazel a clătinat din cap. 

— Nu m-ar recunoaște, chiar dacă aș reuși s- 
o găsesc. Spiritele astea... e ca un vis veșnic 
pentru ele, ca o transă nesfârșită. Mai mult n- 
am putut face pentru ea. 

Timpul era irelevant, dar, după o veșnicie, 
ea și Frank s-au așezat sub un plop negru, 
ascultând strigătele din Câmpiile Pedepsei. în 
depărtare, sub lumina artificială a soarelui din 
Câmpiile  Elizee, Insula  Binecuvântaţilor 
strălucea ca niște smaralde într-un lac albastru 
sclipitor. Vele albe despicau apa, iar sufletele 
unor mari eroi se bronzau pe plaje într-o stare 
de fericire veșnică. 

— Nu  meriţi să ajungi pe Câmpia 
Asfodelelor, a protestat Frank. Ar trebui să fii 
cu eroii. 

— Aceasta e numai o proiecţie, a spus Hazel. 
Ne vom trezi, Frank. Doar pare o veșnicie. 

— Nu asta-i ideea! a protestat el. Ţi-a fost 
răpită viaţa. Urma să devii o femeie frumoasă. 
Tu... 

S-a făcut mai violet la față. 

— Trebuia să te căsătorești cu cineva, a spus 
el liniştit. Ai fi avut o viață bună. Ai pierdut 


toate astea. 

Hazel și-a înăbușit un suspin. Nu-i fusese 
atât de greu pe Câmpia Asfodelelor prima 
oară, când fusese singură. Faptul că era cu 
Frank o făcea să se simtă mult mai tristă. Dar 
era hotărâtă să nu se enerveze pe soartă. 

Hazel s-a gândit la imaginea cu ea adultă, 
zâmbind îndrăgostită. Ştia că ar fi fost 
suficientă doar puţină amărăciune pentru ca 
expresia ei să devină acră și să arate exact ca 
Regina Mărie. „Merit ceva mai bun“, spusese 
întotdeauna mama ei. Hazel nu voia să ajungă 
să gândească așa. 

— îmi pare rău, Frank, a spus ea. Cred că 
mama ta a greșit. Uneori, faptul că 
împărtășești o problemă n-o face mai ușor de 
suportat. 

— Ba da. 

Frank și-a strecurat mâna în buzunarul 
hainei. 

— Și... de vreme ce avem o veșnicie la 
dispoziţie, vreau să-ţi spun și eu ceva. 

A scos un obiect înfășurat în pânză, cam de 
mărimea unei perechi de ochelari. Când l-a 
dezvelit, Hazel a văzut o bucată de lemn pe 
jumătate ars, care emana o lumină violetă. 

Ea s-a încruntat. 

— Ce-i asta... 

Atunci adevărul a lovit-o în faţă, rece și dur 
ca o pală de vânt în toiul iernii. 

— Phineas a spus că viaţa ta depinde de un 


băț ars... 

— E adevărat, a zis Frank. Asta e speranţa 
mea de viaţă. 

I-a povestit cum zeița Iunona apăruse pe 
când era copil, cum bunica lui scosese bucata 
de lemn din șemineu. 

— Bunica spunea că am daruri, talente pe 
care le-am moștenit de la strămoșul nostru, 
argonautul. In plus, tatăl meu e Marte... 

A ridicat din umeri. 

— Cică sunt prea puternic sau ceva de 
genul ăsta. De aceea viața mi se poate sfârși 
atât de ușor. Iris a spus că voi muri ţinând ăsta 
în mână, uitându-mă cum arde. 

Frank a răsucit bucata de lemn între degete. 
Chiar și când era o fantomă violetă, părea 
mare și robust. Hazel și-a zis că avea să fie 
uriaș când va fi adult - puternic și sănătos ca 
un bou. Nu-i venea să creadă că viaţa lui 
depindea de ceva atât de mic precum un 
beţișor. 

— Frank, cum poţi să-l iei peste tot cu tine? 
a întrebat ea. Nu te temi că i se poate întâmpla 
ceva? 

— Asta voiam să-ţi spun. 

I-a întins lemnul. 

— Ştiu că îţi cer mult, dar n-ai vrea să-l 
păstrezi tu? 

Lui Hazel a început să i se învârtă capul. 
Până atunci, acceptase prezenţa lui Frank în 
călătoria ei. îl purtase după ea, retrăindu-și 
amorțită trecutul, pentru că i se păruse corect 


să-i arate adevărul. 

Dar acum se întreba dacă Frank chiar era 
lângă ea sau dacă doar își imaginase. De ce și- 
ar fi lăsat viaţa în mâinile ei? 

— Frank, a spus, știi cine sunt. Sunt fiica lui 
Pluto. Tot ce ating se duce pe apa sâmbetei. 
De ce ai avea încredere în mine? 

— Eşti cea mai bună prietenă a mea. 

I-a pus lemnul de foc în mâini. 

— Am încredere în tine mai mult decât în 
oricine. 

li venea să-i spună că face o greșeală. [i 
venea să i-l dea înapoi. Dar înainte să apuce 
să zică ceva, asupra lor s-a lăsat o umbră. 

— A sosit mijlocul nostru de transport, și-a 
dat Frank cu presupusul. 

Hazel aproape că uitase că-și retrăia 
trecutul. Lângă ea stătea Nico di Angelo, în 
haina lui neagră, cu sabia din fier stigian la 
brâu. Nu-l observase pe Frank, dar a privit-o 
în ochi pe Hazel și parcă i-a văzut toată viaţa. 

— Eşti altfel, a spus el. O copilă de-a lui 
Pluto. îți amintești trecutul. 

— Da, a zis Hazel. Iar tu ești viu. 

Nico a analizat-o de parcă citea un meniu și 
trebuia să decidă dacă să comande sau nu. 

— Eu sunt Nico di Angelo, a spus el. Am 
venit să-mi caut sora. Moartea a dispărut, așa 
că m-am gândit... am crezut că o s-o pot aduce 
înapoi și nimeni nu va observa. 

— înapoi la viaţă? a întrebat Hazel. E 


posibil? 

— Ar fitrebuit să fie. 

Nico a oftat. 

— Dar a dispărut. A ales să revină la viață 
într-o nouă formă. Am ajuns prea târziu. 

— Îmi pare rău. 

El i-a întins mâna. 

— Şi tu ești sora mea. Meriti încă o șansă. 
Vino cu mine. 

CAPITOLUL XXX 


Hazel 


— Hazel. 

Percy a scuturat-o de umeri. 

— Trezește-te. Am ajuns în Seattle. 

Ea s-a ridicat în fund ameţită și și-a mijit 
ochii deranjată de lumina dimineţii. 

— Frank? 

Frank a gemut și s-a frecat la ochi. 

— Noi am... eu am...? 

— Aţi leșinat amândoi, a spus Percy. Nu știu 
de ce, dar Ella mi-a spus să nu-mi fac griji. A 
zis că... împărtășiţi ceva? 

—  împărtășire, a încuviinţat Ella. 

S-a ghemuit la pupa, ciugulindu-și penele cu 
dinţii, o modalitate de a-ţi menţine igiena 
personală ce nu părea prea eficientă. A scuipat 
niște puf roșu. 


— împărtășirea e bună. Gata cu pierderile 
de cunoștință. Cea mai mare pană de curenti!!! 
din America, 14 august 2003. Hazel a 
împărtășit. Gata cu pierderile de cunoștință. 

Percy s-a scărpinat în cap. 


— Da... am ţinut-o așa toată noaptea. încă 
nu știu despre ce vorbește. 


Hazel și-a dus mâna la buzunarul hainei. A 
simţit bucata de lemn de foc învelită în pânză. 

S-a uitat la Frank. 

— Ai fost acolo. 

El a încuviinţat din cap. N-a spus nimic, dar 
i se citea limpede pe chip că fusese sincer. 
Voia ca ea să aibă grijă de bucata de lemn. 
Hazel nu știa dacă să se simtă onorată sau 
speriată. Nimeni nu mai avusese încredere în 
ea într-o chestiune atât de importantă. 

— Staţi așa, a spus Percy. Vreţi să ziceţi că 
voi ați împărtășit momentul acesta de pierdere 
a cunoștinței? De-acum o să leșinaţi amândoi? 

— Nu, a spus Ella. Nu, nu, nu. Gata cu 
pierderile de cunoștință. Mai multe cărți 
pentru Ella. Cărţi în Seattle. 

Hazel s-a uitat în zare. Navigau printr-un 
golf larg, croindu-și drum spre niște clădiri din 
centrul orașului. Cartierele erau răsfirate pe 
dealuri. Pe cel mai înalt se ridica un turn alb, 
ciudat, cu o farfurioară în vârf, ca o navă 


VIII Joc de cuvinte intraductibil. Cuvântul 
blackout înseamnă și pierdere a cunoștinței, dar și 
pană de curent. 


spaţială din vechile filme cu Flash Gordon 
care-i plăceau lui Sammy. 

Gata cu pierderile de cunoștință? s-a gândit 
Hazel. După ce le suportase atâta vreme, 
perspectiva i se părea prea frumoasă ca să fie 
adevărată. 

De unde știa Ella că se terminase cu ele? 
Totuși, Hazel chiar se simţea altfel... meii cu 
picioarele pe pământ, de parcă nu mai încerca 
să trăiască în două perioade de timp deodată. 
Toţi mușchii au început să i se relaxeze. Se 
simțea de parcă și-ar fi dat jos o haină de 
plumb pe care o purta de luni de zile. Intr-un 
fel, faptul că Frank îi fusese alături o ajutase. 
Iși retrăise tot trecutul, până în prezent. Acum 
nu mai trebuia să-și facă griji decât în privinţa 
viitorului - presupunând că avea unul. 

Percy a cârmit barca spre docurile din 
centrul orașului. Pe măsură ce se apropiau, 
Ella râcâia agitată cuibul de cărți. 

La rândul ei, Hazel a început să se simtă 
neliniștită. Nu era sigură de ce. Era o zi senină 
și însorită, iar Seattle părea un loc minunat, cu 
golfuleţe şi poduri, cu insule împădurite 
presărate prin golf și cu munţi înzăpeziţi 
înălțându-se în depărtare. Dar avea senzaţia că 
cineva o privește. 

— Ăăă... de ce ne oprim aici? a întrebat ea. 

Percy le-a arătat inelul de argint din colier. 

— Reyna are o soră aici. M-a rugat s-o caut 
și să-i arăt ăsta. 


— Reyna are o soră? a întrebat Frank de 
parcă gândul acesta i se părea înfricoșător. 

Percy a dat din cap. 

— Reyna crede că sora ei ar putea trimite 
ajutoare în tabără. 

— Amazoane, a murmurat Ella. Tinutul 
Amazonului. Hm. Ella va găsi biblioteci. Nu-i 
plac amazoanele. Groaznic. Scuturi. Săbii. 
Ascuţite. Au. 

Frank a dat să-și ia sulița. 

— Amazoane? Adică... femei războinice? 

— E logic, a spus Hazel. Dacă sora Reynei e 
tot fiica Bellonei, înţeleg de ce s-ar alătura 
amazoanelor. Dar... suntem în siguranţă aici? 

— Nu, nu, nu, a zis Ella. Mai bine găsiţi 
cărţi. Nu amazoane. 

— Trebuie să încercăm, a spus Percy. l-am 
promis Reynei. în plus, Pax nu e într-o stare 
prea bună. Am cam forţat-o. 

Hazel s-a uitat în jos. Apa pătrundea printre 
scândurile de pe fundul bărcii. 

— 0. 

— Da, a încuviinţat Percy. Fie o reparăm, fie 
ne căutăm altă barcă. In momentul acesta e 
întreagă doar datorită voinţei mele. Ella, ai 
idee unde le putem găsi pe amazoane? 

— Şi... ăăă... a zis Frank neliniștit, nu 
omoară bărbaţii pe loc, nu-i așa? 

Ella a aruncat o privire spre docurile din 
centrul orașului, aflate la numai câteva sute de 
metri distanţă. 


— Ella îi va găsi pe prieteni mai târziu. Ella 
va zbura acum. 

Ceea ce a și făcut. 

Frank a prins o pană roșie din aer. 

—  încurajator, ce să zic. 

Au acostat la chei. De-abia au apucat să 
descarce proviziile că Fax s-a cutremurat și s-a 
dezmembrat. S-a scufundat aproape complet, 
în afară de o scândură cu un ochi pictat și una 
cu litera P care pluteau pe valuri. 

— Se pare că n-o mai reparăm, a spus 
Hazel. Acum ce facem? 

Percy s-a uitat la dealurile abrupte din 
centrul orașului Seattle. 

— Să sperăm că ne vor ajuta amazoanele. 

Au rătăcit ore în șir. Au găsit o ciocolată 
grozavă cu caramel sărat la un magazin de 
dulciuri. Au cumpărat niște cafea atât de tare, 
încât Hazel își simțea capul ca un gong care 
vibrează. S-au oprit la terasa unei cafenele și 
au mâncat niște sandvișuri excelente cu somon 
la grătar. 

Odată au văzut-o pe Ella zburând printre 
clădirile înalte, cu câte o carte în fiecare 
gheară. Dar n-au dat peste nicio amazoană. In 
tot acest timp, Hazel își dădea seama că timpul 
trece. Era 22 iunie acum, iar Alaska era încă 
departe. 

în cele din urmă au luat-o spre sud din 
centrul orașului și au ajuns într-o piaţă 
înconjurată de clădiri mai mici de sticlă și 


cărămidă. Hazel a început să simtă furnicături 
în tot corpul. S-a uitat în jur, convinsă că era 
urmărită. 

— Acolo, a spus ea. 

Clădirea de birouri din stânga lor avea un 
singur cuvânt gravat pe ușile din sticlă: 
AMAZON. 

— O, a spus Frank. Ăăă... nu, Hazel. Asta-i o 
chestie modernă. E o companie, nu? Vând 
lucruri pe Internet. N-are legătură cu 
amazoanele. 

— Doar dacă... 

Percy a intrat. Hazel avea presimţiri rele 
legate de locul acela, dar ea și Frank l-au 
urmat. 

Holul era ca un acvariu gol - pereţi de sticlă, 
o pardoseală neagră și lucioasă, câteva plante 
ornamentale și cam atât. Pe peretele din 
celălalt capăt se afla o scară neagră care urca 
și cobora. în mijlocul încăperii stătea o femeie 
tânără într-un compleu cu pantaloni, cu păr 
castaniu lung și cu cască în ureche, ca agenţii 
de securitate. Pe ecusonul ei scria Kinzie. Avea 
un zâmbet prietenos, dar ochii îi aminteau lui 
Hazel de polițiștii din New Orleans care 
patrulau noaptea prin Cartierul Francez. Parcă 
se uitau mereu prin tine, de parcă s-ar fi gândit 
cine urma să-i atace. 

Kinzie a dat din cap către Hazel în semn de 
salut, ignorându-i pe băieţi. 

— Te pot ajuta cu ceva? 


— Aăă... așa sper, a spus Hazel. Le căutăm 
pe amazoane. 

Kinzie s-a uitat la sabia lui Hazel, apoi la 
sulița lui Frank, deși acestea n-ar fi trebuit să 
fie vizibile prin Ceaţă. 

— Acesta e sediul central al companiei 
Amazon, a spus ea cu prudenţă. Ai întâlnire cu 
cineva sau... 

— Hylla, a întrerupt-o Percy. Căutăm o fată 
pe nume... 

Kinzie s-a mișcat atât de repede, încât Hazel 
de-abia a reușit s-o urmărească. I-a tras lui 
Frank un picior în piept, proiectându-l în spate 
de-a lungul holului. A scos o sabie de nicăieri, 
l-a doborât pe Percy la pământ cu latul lamei și 
i-a apăsat vârful sub bărbie. 

Hazel a dat să-și scoată sabia, dar era prea 
târziu. Câteva zeci de fete în negru au năvălit 
pe scară cu săbii în mâini și au înconjurat-o. 

Kinzie s-a uitat urât la Percy. 

— Prima regulă: bărbaţii nu vorbesc fără 
permisiune. A doua regulă, încălcarea 
teritoriului nostru se pedepsește cu moartea. O 
să vă întâlniți cu regina Hylla. Ea vă va decide 
soarta. 

Amazoanele le-au confiscat armele celor trei 
și i-au condus pe scări în jos atâtea etaje, că 
Hazel a pierdut socoteala. 

în cele din urmă, au ajuns într-o peșteră atât 
de mare încât ar fi încăput zece licee în ea, cu 
terenuri de sport și toate cele. Pe tavanul de 


piatră străluceau lumini fluorescente 
puternice. încăperea era traversată de benzi 
rulante ca niște tobogane de apă, pe care erau 
transportate cutii în toate direcţiile. Şiruri de 
rafturi metalice se întindeau la nesfârșit, pline 
până în tavan cu cutii de marfa. Macaralele 
huruiau și braţele robotizate zum- zăiau, 
făcând cutii de carton, ambalând marfa și 
punând sau luând lucruri de pe benzile 
rulante. Unele rafturi erau atât de înalte încât 
nu se putea ajunge la ele decât pe scări sau 
pasarele, care se întindeau de-a lungul ta- 
vanului ca niște schele. 

Hazel și-a adus aminte de jurnalele de 
actualități văzute când era mică. întotdeauna 
fusese impresionată de imaginile cu fabrici 
unde se construiau avioane și arme pentru 
război - sute și sute de arme care ieșeau pe 
bandă rulantă în fiecare zi. Dar nimic nu se 
compara cu asta, și aproape toată munca era 
făcută de computere și roboţi. Singurii oameni 
pe care i-a văzut Hazel au fost câteva agente 
de securitate îmbrăcate în negru, patrulând pe 
pasarele, şi câțiva bărbaţi în salopete 
portocalii, ca uniformele din închisoare, 
manevrând stivuitoare printre rafturi, cărând 
paleţi cu cutii. Bărbaţii purtau zgărzi metalice 
la gât. 

— Aveţi sclavi! 

Hazel știa că poate era periculos să 
vorbească, dar era atât de indignată încât nu s- 


a putut stăpâni. 

— Bărbaţii? a pufnit Kinzie. Nu sunt sclavi. 
Sunt doar ţinuţi la respect. Hai, mișcaţi-vă. 

Au mers atât de mult încât pe Hazel au 
început s-o doară picioarele. Era convinsă că 
se apropiau de capătul depozitului când Kinzie 
a deschis două uși mari și i-a condus în altă 
peșteră, la fel de mare ca prima. 

— Nici Lumea Subpământeană nu e așa de 
mare, s-a plâns Hazel, ceea ce probabil că nu 
era adevărat, dar picioarelor ei așa li se părea. 

Kinzie a zâmbit plină de îngâmfare. 

— Ne admiri baza operaţională? Da, 
sistemul nostru de distribuţie e unul mondial. 
A durat mulţi ani și ne-am cheltuit aproape 
toată averea ca să-l punem la punct. Acum, în 
sfârșit, facem profit. Muritorii nu-și dau seama 
că finanţează împărăția amazoanelor. în 
curând, vom fi mai bogate decât orice naţiune 
muritoare. Apoi - când muritorii neputincioși 
vor depinde de noi pentru orice - va începe 
revoluţia! 

— Ce-o să faceţi? a întrebat Frank. Eliminaţi 
livrarea gratuită? 

O gardiancă l-a lovit în burtă cu mânerul 
săbiei. Percy a dat să-l ajute, dar alte două 
gardience l-au împins înapoi, ameninţțându-l 
cu săbiile. 

— Vei învăţa ce înseamnă respectul, a spus 
Kinzie. Bărbaţii ca voi au distrus lumea 


muritorilor. Singura societate armonioasă e 
cea condusă de femei. Suntem mai puternice, 
mai înțelepte... 

— Mai modeste, a spus Percy. 

Gardiencele au încercat să-l lovească, dar 
Percy s-a ferit. 

— Opriţi-vă! a spus Hazel. 

Surprinzător, gardiencele au ascultat-o. 

— Hylla ne va judeca, nu-i așa? a întrebat 
Hazel. Atunci du-ne la ea. Pierdem vremea. 

Kinzie a dat din cap. 

— Poate că ai dreptate. Avem probleme mai 
importante. lar timpul... timpul este cu 
siguranţă o problemă. 

— Ce vrei să spui? a întrebat Hazel. 

O gardiancă a mormăit: 

— l-am putea duce direct la Otrera. Poate 
așa îi intrăm în graţii. 

— Nu! a strigat Kinzie. Mai degrabă îmi pun 
zgardă metalică și manevrez un stivuitor. Hylla 
e regina. 

— Până diseară, a  murmurat o altă 
gardiancă. 

Kinzie și-a apucat sabia. Pentru o secundă, 
Hazel a crezut că amazoanele o să se încaiere, 
dar Kinzie și-a stăpânit furia. 

— Ajunge, a spus ea. Să mergem. 

Au traversat un culoar pe care circulau 
stivuitoare, au parcurs un labirint de benzi 
rulante și s-au strecurat pe sub un șir de braţe 


robotizate care împachetau cutii. 

Majoritatea mărfurilor păreau destul de 
obișnuite: cărți, electronice, scutece pentru 
copii. Dar lângă unul dintre pereţi se afla un 
car de război cu un cod de bare mare pe 
lateral. De jug atârna un semn pe care scria: 
NUMAI UNUL RĂMAS PE STOC. COMANDATI 
URGENT! (SOSESC ȘI ALTELE) 

în cele din urmă au intrat într-o peșteră mai 
micuță care era o combinaţie între o zonă de 
încărcare și o sală de tron. Pe pereţi erau 
rafturi metalice înalte cât o clădire cu șase 
etaje, decorate cu steaguri de război, scuturi 
pictate și capete împăiate de dragoni, hidre, lei 
uriași și mistreți. De fiecare parte stăteau de 
pază zeci de stivuitoare modificate pentru 
luptă. Toate mașinăriile erau manevrate de 
câte un bărbat cu zgardă metalică, dar o 
războinică amazoană stătea pe o platformă din 
spate, înarmată cu o arbaletă uriașă. 
Proeminenţele fiecărui stivuitor fuseseră 
ascuțite sub forma unor săbii supra- 
dimensionate. 

Pe rafturile din încăpere erau așezate cuști 
cu animale vii. Lui Hazel nu-i venea să-și 
creadă ochilor - buldogi negri, vulturi uriași, o 
corcitură între un vultur și un leu care trebuie 
să fi fost un grifon și o furnică roșie cât un 
automobil. 

S-a uitat cu groază când un stivuitor a intrat 
în încăpere, a ridicat o cușcă cu un pegas alb 


frumos și s-a îndepărtat în timp ce calul a 
nechezat în semn de protest. 

— Ce-i faceţi amărâtului animal? a întrebat 

Hazel. Kinzie s-a încruntat. 

— Pegasul? Nu păţește nimic. Probabil l-a 
comandat cineva. Taxele de transport și de 
ambalare sunt piperate, dar... 

— Poţi să cumperi un pegas online? a 

întrebat Percy. Kinzie s-a uitat urât la el. 

— Tu clar nu poti,  masculule. Dar 
amazoanele pot. Avem susținătoare în toată 
lumea. Au nevoie de provizii. Pe aici. 

în capătul depozitului se afla un podium 
construit din paleţi cu cărţi: stive de romane 
cu vampiri, teancuri de thrillere scrise de 
James Patterson și un tron făcut din 
aproximativ o mie de exemplare dintr-o carte 
intitulată Cele cinci obiceiuri ale femeilor 
extrem de agresive. 

La baza scărilor, câteva amazoane în haine 
de camuflaj se certau aprins, în timp ce o 
tânără femeie - regina Hylla, bănuia Hazel - se 
uita și asculta de pe tron. 

Hylla avea douăzeci și ceva de ani și era 
sprintenă și zveltă ca o tigroaică. Purta o 
salopetă neagră din piele și cizme negre. Nu 
purta coroană, dar în jurul taliei avea o 
centură ciudată, făcută din inele de aur, ca un 
model de labirint. Lui Hazel nu-i venea să 
creadă cât de tare semăna cu Reyna - poate un 
pic mai în vârstă, dar cu același păr negru 
lung, aceiași ochi negri și aceeași expresie 


severă, de parcă ar fi încercat să decidă care 
dintre amazoanele din faţa ei meritau cel mai 
mult să moară. 

Kinzie s-a uitat la certăreţe și a mârâit 
dezgustată: 

— Susţinătoarele Otrerei, care împroașcă cu 
minciuni. 

— Poftim? a întrebat Frank. 

Apoi Hazel s-a oprit brusc, iar gardiencele 
din spatele ei s-au împiedicat. La câţiva metri 
de tronul reginei, două amazoane păzeau o 
cușcă. înăuntru era un cal frumos - nu unul 
înaripat, ci un armăsar maiestuos și puternic, 
cu părul de culoarea mierii și coama neagră. 
Acesta a privit-o pe Hazel cu ochii săi căprui 
neînfricaţi, iar ea a putut să jure că părea 
nerăbdător, ca și cum s-ar fi gândit: „Era 
timpul să vii.“ 

— Ele, a murmurat Hazel. 

— Care el? a întrebat Percy. 

Kinzie s-a încruntat supărată, dar când a 
văzut la ce se uita Hazel, s-a înmuiat. 

— A, da. Frumos, nu-i așa? 

Hazel a clipit să se asigure că n-are 
halucinaţii. Era același cal pe care încercase 
să-l prindă în Alaska. Era sigură de asta... dar 
era imposibil. Niciun cal nu putea să trăiască 
atâta. 

— Este... 

Hazel de-abia își putea controla vocea. 

— E de vânzare? 


Gardiencele au râs. 

— El e Arion, a spus Kinzie cu răbdare, ca și 
cum ar fi înţeles fascinația lui Hazel. Este o 
comoară regală a amazoanelor - ce poate fi 
revendicată numai de cea mai curajoasă dintre 
războinicele noastre, dacă dăm crezare 
profeţiei. 

— Ce profeție? a întrebat Hazel. 

Pe chipul lui Kinzie se putea citi suferinţă, 
aproape jenă. 

— Nu contează. Dar nu, nu e de vânzare. 

— Atunci de ce e într-o cușcă? 

Kinzie s-a strâmbat. 

— Pentru că... e dificil. 

Ca la un semn, calul s-a izbit cu capul de ușa 
cuștii. Barele de metal s-au zguduit, iar 
gardiencele s-au retras speriate. 

Hazel voia să elibereze calul. Voia lucrul 
acesta mai mult decât orice altceva pe lume. 
Dar Percy, Frank și o duzină de gardience 
amazoane se uitau la ea, așa că a încercat să-și 
ascundă emoţiile. 

— întrebam și eu, a îngăimat ea. Să o 
cunoaștem pe regină. 

Cearta din partea din față a încăperii s-a 
întețit. în cele din urmă, regina a observat că 
grupul lui Hazel se apropie și a strigat: 

— Ajunge! 

Certăreţele au tăcut imediat. Regina le-a 
făcut semn să se dea la o parte și lui Kinzie să 
se apropie. 


Kinzie i-a împins pe Hazel și pe prietenii 
acesteia spre tron. 

— Regină, acești semizei... 

Regina s-a ridicat brusc în picioare. 

— Tu! 

S-a uitat la Percy Jackson cu o furie ucigașă. 

Percy a mormăit ceva în greaca veche, ceva 
ce Hazel era convinsă că nu le-ar fi plăcut 
călugărițelor de la St. Agnes. 

— Clipboard, a spus el. Spa. Pirati. 

Chestia asta n-avea niciun sens pentru 
Hazel, dar regina a încuviinţat din cap. A 
coborât de pe podiumul de bestselleruri și a 
scos un pumnal de la centură. 

— Ai fost tare nesăbuit să vii aici, a spus ea. 
Mi-ai distrus casa. Ne-ai transformat pe mine 
și pe sora mea în niște exilate, în prizoniere. 

— Percy, a zis Frank neliniștit. Despre ce 
vorbește femeia asta înfricoșătoare, care ţine 
un pumnal în mână? 

— Insula lui Circe, a spus Percy. Tocmai mi- 
am amintit. Sângele gorgonei - poate că începe 
să mă vindece. Marea Monștrilor. Hylla... ne-a 
întâmpinat la docuri, ne-a dus s-o întâlnim pe 
șefa ei. Hylla a lucrat pentru vrăjitoare. 

Hylla și-a dezgolit dinţii de un alb perfect. 

— Vrei să spui că ai avut amnezie? Ştii ceva, 
s-ar putea să te cred. Cum altfel ai fi putut fi 
atât de prost să vii aici? 

— Am venit cu gânduri pașnice, a insistat 
Hazel. Ce a făcut Percy? 

— Pașnice? 


Regina s-a uitat la Hazel și a ridicat din 
sprâncene. 

— Cea făcut? Acest mascul a distrus școala 
de magie a lui Circe! 

— Circe m-a transformat într-un porcușor 
de guinea! a protestat Percy. 

— N-ai nicio scuză! a spus Hylla. Circe era o 
angajatoare înțeleaptă și generoasă. Aveam 
cazare și masă, o asigurare medicală bună, 
asigurare stomatologică, leoparzi pe post de 
animale de companie, poţiuni gratuite - de 
toate! Şi  semizeul acesta, împreună cu 
prietena lui, blonda... 

— Annabeth. 

Percy s-a lovit peste frunte de parcă ar fi 
vrut să-i revină amintirile mai repede. 

— Așa e. Am fost acolo cu Annabeth. 

— Ai eliberat prizonierii. Pe Barbă Neagră și 
piraţii lui. 

S-a întors spre Hazel. 

— Ai fost vreodată răpită de pirați? Nu e 
distractiv. Ne-au ars spa-ul din temelii. Sora 
mea și cu mine am fost prizoniere luni de zile. 
Din fericire, suntem fiicele Bellonei. Am învăţat 
repede să luptăm. Dacă n-am fi... 

S-a cutremurat. 

— în fine, piraţii au învăţat să ne respecte. 
în cele din urmă ne-am croit drum spre 
California unde... 

A ezitat, ca și cum amintirea ar fi făcut-o să 
sufere. 

— Unde drumurile mele și ale Reynei s-au 


despărțit. 

S-a apropiat de Percy până au ajuns să stea 
nas în nas. l-a pus pumnalul sub bărbie. 

— Desigur, am supravieţuit și am 
prosperat. Am ajuns să fiu regina amazoanelor. 
Deci poate ar trebui să îţi mulţumesc. 

— Cu plăcere, a spus Percy. 

Regina a apăsat și mai tare cuțitul. 

— Nu contează. Cred că o să te omor. 

— Așteaptă! a strigat Hazel. Reyna ne-a 
trimis! Sora ta! Uită-te la inelul de pe colierul 
lui. 

Hylla s-a încruntat. A coborât cuțitul spre 
colierul lui Percy, atingând cu vârful inelul de 
argint. S-a îngălbenit la faţă. 

— Vreau explicaţii. 

S-a uitat la Hazel. 

— Şi repede. 

Hazel a încercat. I-a descris Tabăra Jupiter. 
Le-a spus amazoanelor că Reyna era pretorul 
lor și le-a povestit despre armata de monștri 
care mărșăluia spre sud. Le-a zis despre 
misiunea din Alaska de a-l elibera pe 
Thanatos. 

în timp ce vorbea, în încăpere a intrat un alt 
grup de amazoane. Una era mai înaltă și mai în 
vârstă decât celelalte, cu păr argintiu împletit 
și o robă fină de mătase, ca o matroană 
romană. Celelalte amazoane i-au făcut loc să 
treacă, tratând-o cu atâta respect încât Hazel 
s-a întrebat dacă nu era cumva mama Hyllei - 


până când a observat că Hylla și femeia mai în 
vârstă își aruncau priviri tăioase. 

— Așa că avem nevoie de ajutorul tău, și-a 
încheiat Hazel povestea. Reyna are nevoie de 
ajutorul tău. 

Hylla a apucat șnurul de piele al lui Percy și 
i l-a smuls de la gât - cu tot cu mărgele, inel și 
plăcuţa cu probatio. 

— Reyna... nesăbuita... 

— Ca să vezi! a întrerupt-o femeia mai în 
vârstă. Romanii au nevoie de ajutorul nostru? 

A râs, iar amazoanele din jurul ei i-au ţinut 
isonul. 

— De câte ori ne-am luptat cu romanii pe 
vremea mea? a întrebat femeia. De câte ori ne- 
au ucis surorile în luptă? Când am fost eu 
regină... 

— Otrera, a întrerupt-o Hylla, ești aici în 
calitate de oaspete. Nu mai ești regină. 

Femeia mai în vârstă și-a desfăcut braţele și 
a făcut o plecăciune în bătaie de joc. 

— Cum zici tu... cel puţin până diseară. Dar 
spun adevărul, regină Hylla. 

A rostit cuvântul ca pe o ocară. 

— Am fost adusă înapoi chiar de Pământul- 
Mamă! Vă vestesc un nou război. De ce ar 
trebui să-i dea amazoanele ascultare lui 
Jupiter, conducătorul nebun al Olimpului, când 
îi putem da ascultare unei regine? Când voi 
prelua eu comanda... 

— Dacă vei prelua comanda, a spus Hylla. 


Dar deocamdată eu sunt regina. Cuvântul meu 
e lege. 

— înţeleg. 

Otrera s-a uitat la amazoanele adunate 
acolo, care stăteau nemișcate de parcă s-ar fi 
aflat într-o groapă cu doi tigri sălbatici. 

— Am devenit atât de slabe încât să 
ascultăm de semizei masculi? îi vei cruța viaţa 
acestui fiu al lui Nep- tun, chiar dacă ţi-a 
distrus casa cândva? Poate îi vei permite să-ţi 
distrugă și noua casă! 

Hazel și-a ţinut respiraţia. Amazoanele se 
uitau când la Hylla, când la Otrera, încercând 
să surprindă vreun semn de slăbiciune. 

— Voi lua o decizie, a spus Hylla pe un ton 
glacial, când voi avea toate datele. Fu așa 
conduc - cu ajutorul raţiunii, nu al fricii. Mai 
întâi o să stau de vorbă cu ea. 

A arătat cu degetul spre Hazel. 

— E datoria mea să ascult o războinică 
înainte să o condamn pe ea sau pe aliaţii ei la 
moarte. Așa procedează amazoanele. Sau anii 
petrecuţi în Lumea Subpământeană ti-au 
încețoșat memoria, Otrera? 

Femeia mai în vârstă a surâs batjocoritor, 
dar n-a contrazis-o. 

Hylla s-a întors spre Kinzie. 

— Du-i pe masculii aceștia în celule. Voi, 
celelalte, plecaţi. 

Otrera și-a ridicat mâna către mulțime. 

— La ordinele reginei. Dar dacă vreuna 
dintre voi vrea să afle mai multe despre Geea 
și despre viitorul nostru glorios alături de ea, 
veniți cu mine! 


Aproape jumătate din amazoane au ieșit cu 
ea din încăpere. Kinzie a pufnit dezgustată, 
apoi ea și gardien- cele i-au scos pe Percy și pe 
Frank de-acolo. 

Imediat, Hylla și Hazel au rămas singure, cu 
excepţia prezenţei gardiencelor personale ale 
reginei. La un semn al Hyllei, până și ele s-au 
îndepărtat. 

Regina s-a îndreptat spre Hazel. Furia i-a 
dispărut și Hazel i-a citit disperarea din 
privire. Regina arăta ca unul dintre animalele 
din cuști când era aruncat pe o bandă rulantă. 

— Trebuie să vorbim, a spus Hylla. N-avem 
prea mult timp. Probabil că voi fi moartă până 
la miezul nopții. 


CAPITOLUL XXXI 
Hazel 


Lui Hazel i-a trecut prin minte să fugă. 

N-avea încredere în regina Hylla și cu 
siguranţă n-avea încredere în cealaltă doamnă, 
Otrera. Doar trei gardience mai rămăseseră în 
încăpere. Toate păstrau distanţa. 

Hylla era înarmată doar cu un pumnal. La 
adâncimea asta, Hazel ar fi putut provoca un 
cutremur în sala tronului sau ar fi putut invoca 
un morman de șisturi sau aur. Dacă reușea să 
stârnească o diversiune, ar fi putut evada ca 
să-și găsească prietenii. 

Din nefericire, le văzuse pe amazoane 
luptând. Chiar dacă regina avea doar un 
pumnal, Hazel bănuia că-l mânuia foarte bine. 
lar Hazel era  neînarmată. N-o per- 
cheziționaseră, însemnând că, din fericire, nu-i 
luaseră beţișorul lui Frank din buzunar, dar 
sabie nu mai avea. 

Regina părea să-i citească gândurile. 

— Să nu cumva să-ți treacă prin cap să 
evadezi. Sigur, ne-ai câştiga respectul. Dar ar 
trebui să te omorâm. 

— Mulţumesc pentru avertisment. 

Hylla a ridicat din umeri. 


— Măcar atât pot să fac. Vă cred că aţi 
venit cu gânduri pașnice. Vă cred că aţi fost 
trimiși de Reyna. 

— Dar nu ne vei ajuta? 

Regina a studiat colierul pe care-l luase de 
la Percy. 


— E complicat, a spus ea. Amazoanele au 
avut întotdeauna o relaţie dificilă cu ceilalţi 
semizei - în special cu semizeii de sex 
masculin. Am luptat pentru regele Priam în 
Războiul Troian, dar Ahile ne-a ucis regina, pe 
Penthesilea. Cu ani în urmă, Hercule i-a furat 
centura reginei Hipolita - centura pe care o 
port. Ne-au trebuit secole ca s-o recuperăm. 
Cu mult înainte de asta, când s-a format naţia 
amazoanelor, un erou pe nume Belero- fon a 
ucis-o pe prima noastră regină, Otrera. 

— Vrei să spui că doamna... 

— „care tocmai a plecat, da. E Otrera, 
prima noastră regină, fiica lui Ares. 

— Marte? 

Hylla a făcut o faţă acră. 

— Nu, cu siguranţă era Ares. Otrera a trăit 
cu mult înaintea Romei, într-o vreme în care 
toţi semizeii erau greci. Din păcate, unele 
dintre  războinicele noastre încă preferă 
vechile obiceiuri. Copiii lui Ares... sunt întot- 
deauna cei mai răi. 

— Vechile obiceiuri... 

Hazel auzise zvonuri despre semizeii greci. 
Octavian credea că încă trăiau și complotau în 


secret împotriva Romei. Dar ea nu crezuse 
niciodată asta, nici măcar când Percy venise în 
tabără. Pur și simplu nu i se păruse un grec 
rău, înverșunat. 

— Vrei să spui că amazoanele sunt un 
amestec... de greci și romani? 

Hylla a continuat să studieze colierul - 
mărgelele de lut, plăcuţa cu probatio. A scos 
inelul de argint al Reynei de pe colier și și l-a 
pus pe deget. 

— Bănuiesc că nu vă învaţă nimeni despre 

asta în Tabăra Jupiter. Zeii au multe înfățișări. 
Marte, Ares. 
Pluto, Hades. Fiind nemuritori, ei au tendinţa 
să acumuleze personalități. Sunt greci, romani, 
americani - o combinaţie a tuturor culturilor 
pe care le-au influenţat de-a lungul timpului. 
înţelegi? 

— Nu sunt sigură. Toate amazoanele sunt 
semizeițe? 

Regina și-a desfăcut braţele. 

— Toate avem ceva sânge de nemuritor în 
noi, dar multe dintre războinicele mele sunt 
urmașele unor semizei. Unele sunt amazoane 
de nenumărate generaţii. Altele sunt fiicele 
unor zei minori. Kinzie, cea care te-a adus aici, 
este fiica unei nimfe. A, iat-o. 

Fata cu părul castaniu s-a apropiat de 
regină și a făcut o plecăciune. 

— Prizonierii au fost întemnițați în 
siguranță, a spus Kinzie. Dar... 


— Da? a întrebat regina. 

Kinzie a înghiţit de parcă ar fi gustat ceva 
amar. 

— Otrera a avut grijă ca adeptele ei să 
păzească celulele. îmi pare rău, regină. 

Hylla a strâns din buze. 

— Nu contează. Rămâi cu noi, Kinzie. 
Tocmai discutam despre... situaţia noastră. 

— Otrera, a bănuit Hazel. Geea a înviat-o ca 
să declanșeze un război civil între amazoane. 

Regina a oftat. 

— Dacă ăsta a fost planul ei, funcţionează. 
Otrera e o legendă printre noi. Plănuiește să-și 
recapete tronul și să ne conducă în război 
împotriva romanilor. Multe dintre surorile 
mele o vor urma. 

— Nu toate, a spus Kinzie. 

— Dar Otrera e un spirit! a spus Hazel. Nici 
măcar nu e... 

— Reală? 

Regina a studiat-o pe Hazel cu atenţie. 

— Am lucrat cu vrăjitoarea Circe mulţi ani. 
Recunosc un suflet întors între cei vii când văd 
unul. Tu când ai murit, Hazel - în 1920? în 
1930? 

— în 1942, a spus Hazel. Dar... dar n-am 
fost trimisă de Geea. M-am întors s-o opresc. 
Pentru mine, e o a doua șansă. 

— A doua șansă... 

Hylla s-a uitat la șirurile de stivuitoare de 
luptă, acum goale. 


— Ştiu ce înseamnă o a doua șansă. Băiatul 
acela, Percy Jackson, mi-a distrus vechea viaţă. 
Nu m-ai fi recunoscut dacă m-ai fi văzut atunci. 
Purtam rochii și mă machiam. Eram o 
secretară apreciată, o păpușă Bărbie dată 
naibii. 

Kinzie și-a făcut mâna ca o gheară și a dus-o 
la inimă, un gest aducând cu practicile voodoo 
pe care le făcuse cândva mama lui Hazel 
pentru a scăpa de deochi. 

— Insula lui Circe era un loc sigur pentru 
mine și Reyna, a continuat regina. Eram fiicele 
zeiței războiului, Bellona. Voiam s-o protejez 
pe Reyna de toată violenţa aceea. Apoi Percy 
Jackson a eliberat piraţii. Ne-au răpit, iar 
Reyna și cu mine am învăţat să fim dure. Ne- 
am dat seama că știm să mânuim armele, în 
ultimii patru ani, mi-am dorit să-l ucid pe 
Percy Jackson pentru ce ne-a făcut. 

— Dar Reyna a devenit pretorul Taberei 
Jupiter, a spus Hazel. Tu ai devenit regina 
amazoanelor. Poate că acesta a fost destinul 
vostru. 

Hylla se juca cu colierul din mână. 

— S-ar putea să nu mai fiu regină pentru 
multă vreme. 

— Vei învinge! a afirmat Kinzie. 

— Ursitoarele vor decide, a spus Hylla fără 
entuziasm. Ştii, Hazel, Otrera m-a provocat la 
duel. Orice amazoană are acest drept. La 
miezul nopţii vom lupta pentru tron. 


— Dar... te pricepi, nu? a întrebat Hazel. 

Hylla a reușit să schițeze un zâmbet firav. 

— Da, dar Otrera e întemeietoarea neamului 
amazoanelor. 

— E mult mai bătrână. Poate și-a ieșit din 
mână, având în vedere c-a murit de atâta 
vreme. 

— Sper să ai dreptate, Hazel. Vezi tu, este o 
luptă pe viaţă și pe moarte... 

A făcut o pauză ca informaţia să aibă efect. 

Hazel și-a amintit ce spusese Phineas în 
Portland - că folosise o scurtătură să se 
întoarcă din moarte, datorită Geei. Şi-a amintit 
cum gorgonele încercaseră să se refacă în 
Tibru. 

— Chiar dacă o omori, a spus Hazel, se va 
întoarce. Atât timp cât Thanatos e înlănţuit, nu 
va rămâne moartă. 

— Exact, a zis Hylla. Otrera ne-a spus deja 
că nu poate muri. Deci, chiar dacă reușesc s-o 
înfrâng diseară, se va întoarce și mă va 
provoca mâine. Nu există nicio lege care să-ţi 
interzică să provoci regina de mai multe ori. 
Poate insista să lupte cu mine în fiecare seară, 
până când mă epuizează. N-am cum să câștig. 

Hazel s-a uitat lung la tron. Și-a imaginat-o 
pe Otrera stând pe el, cu hainele ei frumoase 
și cu părul argintiu, ordonându-le 
războinicelor să atace Roma. Și-a închipuit 
vocea Geei bubuind în peșteră. 

— Trebuie să existe o cale, a spus ea. 


Amazoanele nu au... puteri speciale sau așa 
ceva? 

— Nu mai mult decât alţi semizei, a spus 
Hylla. Putem muri, la fel ca orice muritor. 
Există un grup de arcașe care o slujesc pe 
zeița Artemis. Ele sunt adesea confundate cu 
amazoanele, dar Vânătoresele renunţă la 
compania bărbaţilor în schimbul unei vieţi 
aproape nesfârșite. Noi, amazoanele, preferăm 
să ne trăim viaţa la maximum. Iubim, luptăm, 
murim. 

— Credeam că urâţi bărbaţii. 

Hylla și Kinzie au izbucnit în râs. 

— Să urâm bărbaţii? a spus regina. Nu, nu, 
ne plac bărbaţii. Doar că ne place să le arătăm 
cine-i șeful. Dar asta e altă discuţie. Dacă aș 
putea, aș aduna războinicele și aș sări în 
ajutorul surorii mele. Din păcate, nu sunt 
suficient de puternică. Când voi fi ucisă în 
luptă - și e doar o chestiune de timp -, Otrera 
va fi regină. Va măr- șălui spre Tabăra Jupiter 
cu armata noastră, însă n-o va face ca s-o ajute 
pe sora mea. Va merge să se alăture armatei 
uriașului. 

— Trebuie s-o oprim, a spus Hazel. Prietenii 
mei și cu mine l-am ucis pe Phineas, unul 
dintre slujitorii Geei din Portland. Am putea fi 
de folos! 

Regina a clătinat din cap. 

— Nu puteţi interveni. Sunt regină, trebuie 
să mă descurc singură. în plus, prietenii tăi 
sunt închiși. Dacă îi eliberez, voi părea slabă. 


Fie vă execut eu pe toţi trei ca pe niște 
infractori, fie o va face Otrera când va deveni 
regină. 

Hazel s-a întristat. 

— Să-nţeleg că suntem ca moarte 
amândouă. Eu pentru a doua oară. 

In cușca din colţ, armăsarul Arion a 
nechezat furios. S-a ridicat pe picioarele din 
spate și a lovit barele cu copitele. 

— Calul pare să-ţi simtă disperarea, a spus 
regina. Interesant. Ştii, e nemuritor - e fiul lui 
Neptun și al lui Ceres. 

Hazel s-a uitat chiorâș. 

— Doi zei au dat naștere unui cal? 

— E o poveste lungă. 

— O. 

Hazel s-a înroșit de jenă. 

— Este cel mai iute cal din lume, a spus 
Hylla. Pegas e mai celebru, cu aripile lui, dar 
Arion aleargă ca vântul peste mări și ţări. 
Nicio creatură nu e mai rapidă. Ne-au trebuit 
ani ca să-l prindem, e una dintre prăzile 
noastre cele mai importante. Dar nu ne-a fost 
de niciun folos. Calul nu lasă pe nimeni să-l 
călărească. Cred că urăște amazoanele. Și e 
scump de întreţinut. Mănâncă orice, dar 
preferă aurul. 

Hazel a simţit fiori pe ceafa. 

— Mănâncă aur? 

Și-a adus aminte de calul care o urmărise în 
Alaska cu atâţia ani în urmă. I se păruse că 


mânca pepitele de aur care apăreau în urma 
ei. 

A îngenuncheat și a apăsat podeaua cu 
mâna. Imediat, piatra s-a spart. O bucată de 
minereu de aur de mărimea unei prune a ieșit 
din pământ. Hazel s-a ridicat și l-a studiat. 

Hylla și Kinzie se holbau la ea. 

— Cum ai...? a icnit regina. 

— Hazel, ai grijă! 

Hazel s-a apropiat de cușca armăsarului. Şi- 
a băgat mâna printre bare, iar Arion a ciugulit 
cu grijă bucata de aur din palma ei. 

— Incredibil, a spus Kinzie. Ultima fată care 
a încercat... 

— Are acum un braţ metalic, a completat-o 
regina. 

O studia pe Hazel cu tot mai mult interes, 
de parcă nu era sigură dacă trebuia să 
continue sau nu. 

— Hazel... am petrecut ani în șir vânând 
acest cal. Profeţia spune că cea mai curajoasă 
războinică îl va stăpâni într-o bună zi pe Arion 
și îl va conduce spre victorie, aducând o nouă 
eră a prosperității pentru amazoane. Cu toate 
acestea, nicio amazoană nu-l poate atinge, cu 
atât mai puţin să-l controleze. Până și Otrera a 
încercat și a eșuat. Alte două au murit 
încercând să-l călărească. 

Probabil că asta ar fi trebuit s-o îngrijoreze 
pe Hazel, dar ea nu putea să conceapă că 
acest splendid cal ar putea-o răni. Şi-a băgat 


din nou mâna printre bare și l-a mângâiat pe 
Arion pe nas. Acesta și-a frecat botul de braţul 
ei, fornăind mulțumit, de parcă ar fi întrebat-o: 
„Mai ai aur? Delicios.“ 

— Te-aș mai hrăni, Arion. 

Hazel i-a aruncat o privire plină de 
subînţeles reginei. 

— Dar cred sunt programată pentru 
execuţie. 

Regina Hylla se uita când la Hazel, când la 
cal. 

— Incredibil. 

— Profeţia, a spus Kinzie. E oare posibil...? 

Hazel aproape că vedea cum i se învârt 
rotițele în cap reginei, punând la punct un 
plan. 

— Ai curaj, Hazel Levesque. Și se pare că 
Arion te-a ales. Kinzie? 

— Da, regină? 

— Ai spus că adeptele Otrerei păzesc 
celulele? 

Kinzie a dat din cap. 

— Ar fi trebuit să prevăd asta. îmi pare 
Tău... 

— Nu, e în regulă. 

Ochii reginei străluceau - la fel ca ai 
elefantului Han- nibal ori de câte ori era lăsat 
să distrugă o fortăreață. 

— Ar fi jenant pentru Otrera dacă adeptele 
ei nu și-ar îndeplini sarcinile - dacă, de 


exemplu, ar fi învinse de un străin și ar avea 
loc o evadare. 

Kinzie a început să zâmbească. 

— Da, regină. Extrem de jenant. 

— Bineînţeles, a continuat Hylla, niciuna 
dintre gar- diencele mele n-ar știi nimic despre 
asta. Kinzie n-ar răspândi zvonul, făcând 
posibilă evadarea. 

— Bineînţeles că nu, a aprobat Kinzie. 

— Iar noi nu te-am putea ajuta. 

Regina a ridicat din sprâncene spre Hazel. 

— Dar dacă cumva ai fi mai puternică decât 
gardien- cele și ţi-ai elibera prietenii... dacă, 
de exemplu, ai lua un cârd Amazon de la 
gărzi... 

— Cu opţiunea de cumpărare cu un singur 
clic activată, a spus Kinzie, care ar deschide 
celulele închisorii cu o singură accesare. 

— Dacă - ferească zeii - s-ar întâmpla ceva 
de genul ăsta, a continuat regina, vei găsi 
armele și proviziile prietenilor tăi în camera 
gardiencelor de lângă celule. Şi cine știe? 
Dacă te-ai întoarce în sala tronului în timp ce 
eu mă pregătesc pentru duel... ei bine, așa 
cum spuneam, Arion e un cal foarte rapid. Ar fi 
mare păcat să fie furat și folosit într-o evadare. 

Hazel a avut senzaţia că e băgată în priză. 
întreg corpul i-a fost străbătut de un fior 
electric. Arion... Arion putea fi al ei. Nu trebuia 
decât să-și salveze prietenii și să se lupte cu o 


nație de războinice bine pregătite. 

— Regină Hylla, a spus ea, eu nu prea sunt o 
mare luptătoare. 

— O, există multe feluri de luptă, Hazel. Am 
impresia că ești foarte pricepută. Și dacă 
profeția este corectă, veţi ajuta  naţia 
amazoanelor să prospere. Dacă reușiţi să-l 
eliberaţi pe Thanatos, de exemplu... 

— „atunci Otrera nu s-ar mai întoarce dacă 
ar fi ucisă, a spus Hazel. Ar trebui doar s-o 
învingi... în fiecare seară, până când vom 
reuși. 

Regina a dat din cap cu îndârjire. 

— Se pare că pe amândouă ne așteaptă 
sarcini imposibile. 

— Dar ai încredere în mine, a zis Hazel. lar 
eu am încredere în tine. Vei câștiga de câte ori 
e nevoie. 

Hylla i-a întins lui Hazel colierul lui Percy și 
i l-a pus în mâini. 

— Sper să ai dreptate, a spus regina. Dar cu 
cât reușiți mai repede cu atât mai bine, nu? 

Hazel a băgat colierul în buzunar. A dat 
mâna cu regina, întrebându-se dacă era posibil 
să-și facă o prietenă atât de repede - mai ales 
una care fusese gata s-o trimită la închisoare. 

— Această conversaţie n-a avut loc, i-a spus 
Hylla lui Kinzie. Du-o pe prizoniera noastră la 
celulă și predă-o gardiencelor Otrerei. Și, 
Kinzie, asigură-te că pleci înainte să se 
întâmple vreo nenorocire. Nu vreau ca 
adeptele mele credincioase să fie trase la 


răspundere pentru o evadare din închisoare. 
Regina a zâmbit cu viclenie și, pentru prima 
dată, Hazel s-a simţit geloasă pe Reyna. I-ar fi 
plăcut și ei să aibă așa o soră. 
— La revedere, Hazel Levesque, a zis 
regina. Dacă vom muri amândouă în seara 
asta... mă bucur că te-am întâlnit. 


CAPITOLUL XXXII 
Hazel 


închisoarea amazoanelor era la capătul unui 
culoar din depozit, la optsprezece metri 
înălţime. 

Kinzie a urcat cu Hazel trei scări până la o 
pasarelă metalică, apoi i-a legat lejer mâinile la 
spate și a împins-o pe lângă niște cutii cu 
bijuterii. 

Treizeci de metri mai în faţă, sub lumina 
strălucitoare a becurilor fluorescente, un șir de 
cuști din plasă de sârmă erau suspendate în 
aer, susținute de cabluri. Percy și Frank se 
aflau în două dintre cuști și vorbeau între ei în 
șoaptă. Lângă ei, pe pasarelă, trei gardience 
amazoane plictisite stăteau sprijinite în săbii și 
se uitau pe niște tablete negre ca și cum ar fi 
citit. 

Lui Hazel i s-a părut că tabletele erau prea 
subţiri ca să fie cărți. Apoi și-a dat seama că 
poate erau genul acela de - cum le ziceau 
oamenii moderni? - laptopuri micuţe. Probabil 
o tehnologie secretă de-a amazoanelor. Gândul 
a neliniștit-o pe Hazel, așa cum o nelinișteau și 
stivuitoarele de luptă de mai jos. 

— Mișcă-te, fato, i-a ordonat Kinzie suficient 


de tare ca s-o audă gardiencele. A împuns-o pe 
Hazel în spate cu sabia. 

Hazel mergea cât putea de încet, dar mintea 
i se învârtea cu repeziciune. Trebuia să 
găsească un plan de salvare genial. Până acum 
nu-i venise nicio idee. Kinzie avusese grijă să-și 
poată rupe legăturile cu ușurință, dar tot 
trebuia să se confrunte cu mâinile goale cu trei 
războinice instruite și să acţioneze înainte s-o 
bage în cușcă. 

A trecut pe lângă un paiet cu cutii pe care 
scria INELE CU TOPAZE ALBASTRE DE 24 DE 
CARATE, apoi pe lângă un altul pe care scria 
BRĂȚĂRI ALE PRIETENIEI DIN ARGINT. Pe 
un ecran electronic de lângă bră- ţările 
prieteniei scria: „Oamenii care au cumpărat 
acest articol au cumpărat și LĂMPI SOLARE 
ÎN FORMĂ DE PITICI DE GRĂDINĂ și SULIŢA 
STRĂLUCITOARE A MORŢII. Cumpăraţi-le pe 
toate trei și economisiţi 12%!“ 

Hazel a înlemnit. Zei din Olimp, da' proastă 
mai era. 

Argint. Topaz. Și-a ascuţit simţurile, căutând 
metale prețioase, iar creierul era să-i 
explodeze de la câte semnale a primit. Stătea 
lângă un munte de bijuterii înalt cât o clădire 
cu șase etaje. Dar în faţă, de la ea până la 
gardience, nu erau decât cuștile închisorii. 

— Ce-i? a șoptit Kinzie. Continuă să mergi! 
O să intre la bănuieli. 

— PFă-le să vină aici, i-a șoptit Hazel peste 


umăr. 

— Dece... 

— Te rog. 

Gardiencele s-au uitat încruntate la ele. 

— La ce vă holbaţi? le-a strigat Kinzie. Uite- 
o și pe-a treia prizonieră. Haideţi s-o luaţi. 

Gardianca cea mai apropiată a lăsat jos 
tableta. 

— De ce nu mai poţi face încă treizeci de 
pași, Kinzie? 

— Âăă... pentru că... 

— Ooof. 

Hazel a căzut în genunchi și s-a prefăcut că-i 
e rău. 

— Mi-e greață! Nu pot să... merg. 
Amazoanele... prea... înfricoșătoare. 

— Uite de ce, le-a spus Kinzie gardiencelor. 
Veniţi să luaţi prizoniera sau îi spun reginei 
Hylla că nu vă faceţi datoria? 

Gardianca cea mai apropiată și-a dat ochii 
peste cap și a pornit încet spre ele. Hazel 
sperase că urmau să vină și celelalte două 
gardience, dar n-avea decât să-și bată capul cu 
asta mai târziu. 

Prima gardiancă a apucat-o pe Hazel de 
braţ. 

— Bine. O iau eu în primire. Dar în locul tău, 
Kinzie, nu mi-aș face griji în privinţa Hyllei. Nu 
va mai fi regină multă vreme. 

— Vom vedea, Doris. 

Kinzie s-a întors să plece. Hazel a așteptat 


până aceasta a coborât de pe pasarelă. 

Gardianca Doris a tras-o pe Hazel de braţ. 

— Păi hai odată. 

Hazel s-a concentrat pe muntele de bijuterii 
de lângă ea: patruzeci de cutii mari cu brățări 
din argint. 

— Nu mă... simt prea bine. 

— Să nu cumva să vomiţi pe mine, a mârâit 
Doris. 

A încercat s-o ridice pe Hazel în picioare, 
dar Hazel și-a lăsat corpul moale, ca un copil 
care face o criză de nervi la magazin. Lângă 
ea, cutiile au început să tremure. 

— Lulu! a strigat Doris către una dintre 
colege. Aju- tă-mă cu fetița asta neputincioasă. 

Amazoane pe care le cheamă Doris și Lulu? 
s-a gândit Hazel. Serios? 

Cea de-a doua gardiancă s-a apropiat în 
fugă. Hazel s-a gândit că asta era cea mai bună 
ocazie. înainte să fie ridicată în picioare, a 
strigat „Ooooh!“ și s-a întins pe pasarelă. 

Doris a dat să spună: 

— Of, mai lasă-mă în... 

Paietul cu bijuterii a explodat cu un sunet 
asemănător cu o mie de aparate de jocuri la 
care s-a câștigat premiul cel mare. Un val de 
brățări de argint s-a revărsat pe pasarelă, 
azvârlindu-le pe Doris și pe Lulu peste balus- 
tradă. 

Ar fi putut muri, dar Hazel nu era atât de 
rea. A invocat câteva sute de brățări care s-au 
repezit la gardience și li s-au prins de glezne, 


ţinându-le atârnate de pasarelă cu capul în jos 
și facându-le să ţipe ca niște fetițe nepu- 
tincioase. 

Hazel s-a întors spre cea de-a treia 
gardiancă. Și-a rupt legăturile, care erau la fel 
de rezistente ca hârtia igienică. A luat sulița 
uneia dintre gardiencele înfrânte. Nu se 
descurca deloc cu sulița, dar a sperat că cea 
de-a treia amazoană nu știa asta. 

— Să te omor de aici? a mormăit Hazel. Sau 
mă faci să vin după tine? 

Gardianca s-a întors și a fugit. 

Hazel le-a strigat peste balustradă lui Doris 
și Lulu. 

— Cârdurile Amazon! Daţi-mi-le dacă nu 
vreţi să desfac brăţările și să vă las să cădeţi! 

După patru secunde și jumătate, Hazel avea 
două cârduri Amazon. A alergat spre cuști și a 
folosit unul dintre ele. Ușile s-au deschis. 

Frank a privit-o cu uimire. 

— Hazel, a fost... grozav. 

Percy a încuviinţat din cap. 

— N-o să mai port niciodată bijuterii. 

— Cu excepţia ăstuia. 

Hazel i-a aruncat colierul. 

— Armele și lucrurile noastre sunt la capătul 
pasarelei. Trebuie să ne grăbim. Nu mai e mult 
și... 
Alarmele au început să sune în peșteră. 

— Da, a spus ea, și se va întâmpla chestia 
asta. Să mergem! 


Prima etapă a evadării a fost ușoară. Și-au 
recuperat lucrurile fără probleme, apoi au 
pornit-o pe scară în jos. De fiecare dată când 
amazoanele se agitau mai jos de ei, cerându-le 
să se predea, Hazel făcea o cutie cu bijuterii să 
explodeze, îngropând dușmanii sub o cascadă 
de aur și argint. Când au ajuns la baza scării, li 
s-a înfățișat o scenă ca din Armaghedon în 
timpul sărbătorii de Mardi Gras - amazoanele 
erau înfășurate până-n gât în coliere de 
mărgele, câteva stăteau cu capul în jos într-un 
munte de cercei cu ametiste și un stivuitor de 
luptă era îngropat în brățări talisman de 
argint. 

— Hazel Levesque, a spus Frank, ești ab-so- 
lut incredibilă. 

Ar fi vrut să-l sărute pe loc, dar n-aveau 
timp. Au luat-o la fugă spre sala tronului. 

Au dat peste o amazoană care probabil îi era 
loială Hyllei. Când i-a văzut pe evadați, le-a 
întors spatele de parcă ar fi fost invizibili. 

Percy a vrut să întrebe: 

— Cum de...? 

— Unele dintre ele vor să evadăm, a spus 
Hazel. Vă explic mai târziu. 

A doua amazoană cu care s-au întâlnit n-a 
mai fost așa de prietenoasă. Purta armură din 
cap până-n picioare și bloca intrarea în sala 
tronului. Şi-a rotit sulița cu viteza luminii, dar 
de data asta Percy era pregătit. A scos sabia și 
s-a aruncat în luptă. Când amazoana a vrut să-l 
înţepe cu sulița, s-a ferit, i-a rupt sulița în două 


și i-a tras una în coif cu mânerul săbiei. 

Gardianca s-a prăbușit la pământ. 

— Atotputernice Mare, a spus Frank. Cum 
ai... ¿ista nu-i tehnică romană! 

Percy a rânjit. 

— Graecus știe niște scheme, prietene. 
După tine. 

Au dat buzna în sala tronului. Așa cum 
promisese, Hylla și gardiencele ei plecaseră. 
Hazel s-a îndreptat în grabă spre cușca lui 
Arion și a trecut cartela Amazon prin fanta 
încuietorii. Imediat armăsarul s-a repezit afară, 
cabrându-se victorios. 

Percy și Frank s-au dat înapoi. 

— Aăă... chestia asta e îmblânzită? a spus 
Frank. 

Calul a nechezat supărat. 

— Nu prea cred, a presupus Percy. Tocmai 
a spus: „O să te calc în picioare, bărbăţel 
caraghios canadiano-chi- te 
nez. 

—  Vorbești limba cailor? a întrebat Hazel. 

—  Bărbăţel? a bolborosit Frank. 

— Să vorbeşti cu caii îi e specific lui 
Poseidon, a spus Percy. Ăăă... adică lui 
Neptun. 

— Atunci tu și Arion o să vă înţelegeţi bine, 
a zis Hazel. Şi el e fiul lui Neptun. 

Percy s-a îngălbenit la faţă. 

— Poftim? 

Dacă nu s-ar fi aflat într-o situație atât de 
dificilă, figura lui Percy ar fi facut-o să râdă. 


— Chestia e că-i rapid. Ne poate scoate de- 
aici. 

Frank n-a părut încântat. 

— N-avem cum să încăpem toţi trei pe cal, 
nu-i așa? O să cădem sau o să-l încetinim sau... 

Arion a nechezat din nou. 

— Au, a spus Percy. Frank, calul zice că ești 
un... știi ce, de fapt n-o să traduc asta. Oricum, 
spune că este un car în depozit și că e dispus 
să-l tragă. 

— Acolo! a strigat cineva din capătul sălii 
tronului. 

O duzină de amazoane au dat buzna 
înăuntru, urmate de bărbaţi în salopete 
portocalii. Când l-au văzut pe Arion, s-au retras 
repede și s-au îndreptat spre sti- vuitoarele de 
luptă. 

Hazel a sărit pe spinarea lui Arion. 

Le-a zâmbit prietenilor. 

— îmi amintesc c-am văzut carul. După 
mine, băieţi! 

A pornit la galop prin peștera spațioasă și a 
împrăștiat un grup de bărbaţi. Percy a doborât 
o amazoană. Frank a pus la pământ alte două 
războinice cu sulița. Hazel simțea cum Arion se 
încorda să alerge. Voia să înainteze cu viteză 
maximă, dar avea nevoie de mai mult loc. Tre- 
buiau să ajungă afară. 

Hazel s-a repezit într-o patrulă de 
amazoane, care s-au risipit îngrozite la vederea 
calului. De data asta, lungimea spathei lui 


Hazel era numai bună. Lovea cu ea în oricine 
se apropia prea mult. Nicio amazoană n-a 
îndrăznit s-o atace. 

Percy și Frank au fugit după ea. în cele din 
urmă, au ajuns la car. Arion s-a oprit lângă jug, 
iar Percy s-a pus pe treabă cu frâiele și 
hamurile. 

— Ai mai făcut asta? a întrebat Frank. 

N-a fost nevoie ca Percy să răspundă. 
Mâinile i se mișcau cu repeziciune. Cât ai clipi, 
carul a fost gata. A sărit în el și a strigat: 

— Frank, haide! Hazel, dă-i drumul! 

In spatele lor s-a auzit un strigăt de luptă. O 
armată de amazoane s-a repezit în depozit. 
Otrera stătea în picioare pe un stivuitor de 
luptă, iar părul argintiu îi flutura când și-a 
îndreptat arbaleta spre car. 

— Opriţi-i! a strigat. 

Hazel i-a dat pinteni lui Arion. Au traversat 
peștera în viteză, făcând slalom printre paleţi 
și stivuitoare. O săgeată a trecut pe deasupra 
capului lui Hazel. Ceva a explodat în spatele ei, 
dar nu s-a uitat înapoi. 

— Scările! a strigat Frank. Calul n-are cum 
să tragă carul atâtea etaje - PE TOŢI ZEII! 

Din fericire, scările erau suficient de largi 
cât să încapă carul, pentru că Arion nici măcar 
n-a încetinit. A ţâșnit pe scări trăgând carul 
care trosnea și gemea. Hazel s-a uitat înapoi 
de câteva ori să se asigure că Frank și Percy 
nu căzuseră. Aceștia aveau degetele albe de 


cât de tare strângeau marginea carului, iar 
dinţii le clănţăneau de parcă ar fi fost niște 
cranii de Halloween. 

în cele din urmă, au ajuns în hol. Arion a 
trecut prin ușile de la intrare, a ajuns în piaţă 
și a împrăștiat câţiva bărbaţi îmbrăcaţi la 
costum. 

Hazel a simţit tensiunea din pieptul lui 
Arion. Aerul proaspăt îl înnebunea și-l îndemna 
la fugă, dar Hazel a tras de frâie. 

— Ella! a ţipat Hazel uitându-se spre cer. 
Unde ești? Trebuie să plecăm! 

Preţ de o clipă înfiorătoare, i-a fost teamă că 
harpia era prea departe ca s-o audă. Poate se 
pierduse sau fusese prinsă de amazoane. 

în spatele lor, un stivuitor de luptă a urcat 
scările huruind și a traversat holul în viteză, 
urmat de o mulțime de amazoane. 

— Predaţi-vă! a urlat Otrera. 

Stivuitorul și-a ridicat dinţii ascuţiţi. 

— Ella! a strigat Hazel disperată. 

Intr-o explozie de pene roșii, Ella a aterizat 
în car. 

— Ella e aici. Amazoanele sunt ascuţite. 
Pleacă acum. 

— Țineţi-vă bine! i-a avertizat Hazel. 

S-a aplecat în faţă și a zis: 

— Arion, fugi! 

Deodată, lumea parcă s-a alungit. Lumina 
soarelui i-a învăluit. Arion s-a îndepărtat de 
amazoane și a străbătut centrul orașului 
Seattle. Hazel s-a uitat în spate și a văzut o 


linie fumegândă pe asfalt, făcută de copitele 
lui Arion. A gonit spre docuri, sărind peste 
mașini și trecând prin intersecții. 

Hazel a tipat cât au ţinut-o plămânii, dar era 
un țipăt de încântare. Pentru prima dată în 
viaţa ei - în cele două vieţi - se simţea absolut 
de neoprit. Arion a ajuns la apă și a sărit de pe 
docuri. 

Lui Hazel i-au pocnit urechile. A auzit un 
vâjâit despre care mai târziu și-a dat seama că 
fusese o bubuitură sonică, iar Arion s-a avântat 
prin estuarul Puget Sound. Apa mării se 
transforma în aburi pe unde trecea, orașul 
Seattle facându-se tot mai mic în urma lor. 

CAPITOLUL XXXIII 


Frank 


Frank s-a simţit ușurat când roţile s-au 
desprins. 

Vomitase deja de două ori stând în partea 
din spate a carului, lucru deloc amuzant când 
călătorești cu viteza sunetului. Timpul și 
spaţiul păreau să i se supună calului în timp ce 
alerga, peisajul înceţoșându-se în urma lor, iar 
Frank se simțea de parcă tocmai ar fi băut un 
litru de lapte integral, fără să-și ia pastilele 
pentru intoleranţă la lactoză. Ella făcea 


situația și mai dificilă. Mormăia fără încetare: 
„O mie două sute de kilometri pe oră. O mie 
două sute optzeci. O mie două sute nouăzeci. 
Rapid. Foarte rapid.“ 

Calul mergea spre nord prin estuarul Puget 
Sound, trecând ca fulgerul pe deasupra 
insulelor și a ambarcaţiunilor de pescuit și 
peste câteva cârduri de balene foarte 
surprinse. Peisajul începea să arate cunoscut - 
Crescent Beach, Boundary Bay. Frank 
navigase pe aceste ape într-o excursie cu 
școala. Trecuseră în Canada. 

Calul a ajuns pe uscat. A luat-o spre nord pe 
High- way 99, alergând atât de repede, încât 
mașinile păreau să stea pe loc. 

în cele din urmă, tocmai când intrau în 
Vancouver, din roţile carului a început să iasă 
fum. 

— Hazel! a strigat Frank. Ne dezintegrăm! 

Ea l-a auzit și a tras de frâie. Calul n-a părut 
încântat, dar a încetinit până a coborât sub 
pragul vitezei sunetului, în timp ce goneau pe 
străzile oraşului. Au traversat podul 
Ironworkers ce duce în Vancouverul de Nord, 
iar carul a început să huruie îngrijorător. în 
cele din urmă, Arion s-a oprit pe culmea unui 
deal împădurit. A fornăit încântat, ca și cum ar 
fi vrut să spună: „Așa ne place nouă să 
alergăm, fraierilor.“ Carul fumegând s-a 
prăbușit, aruncându-i pe Percy, Frank și Ella 
pe pământul umed și acoperit cu mușchi. 


Frank s-a ridicat cu greu și a clipit ca să 
scape de petele galbene pe care le vedea în 
faţa ochilor. Percy a gemut și s-a apucat să-l 
dezlege pe Arion de carul distrus. Ella zbura în 
cercuri haotice, lovindu-se de copaci și 
mormăind: „Copac. Copac. Copac.“ 

Doar Hazel nu părea afectată de călătorie. 
Rânjind satisfăcută, a coborât de pe spinarea 
calului. 

— Ce distractiv a fost! 

— Da. 

Frank și-a înfrânat greata. 

— Extrem de distractiv. 

Arion a nechezat. 

— Spune că trebuie să mănânce, a spus 
Percy. Nici nu-i de mirare. Probabil c-a ars 
aproximativ șase milioane de calorii. 

Hazel a cercetat pământul de sub picioare și 
s-a încruntat. 

— Nu simt deloc aur aici... Nu-ţi face griji, 
Arion. îţi găsesc eu ceva. între timp, ce-ar fi să 
paști? Ne întâlnim... 

Calul a ţâșnit ca din pușcă, lăsând în urmă o 
dâră de fum. 

Hazel a ridicat din sprâncene. 

— Crezi că se va întoarce? 

— Nu știu, a spus Percy. Pare foarte... 
grăbit. 

Frank aproape spera ca armăsarul să nu se 
mai întoarcă. Nu spusese asta, desigur. își 
dădea seama că pe Hazel o supăra ideea de a- 


și pierde noul prieten. Dar Arion îl speria, iar 
Frank era convins că și calul știa asta. 

Hazel și Percy au început să scoată 
proviziile dintre rămășițele carului. în faţă 
fuseseră câteva cutii cu diverse obiecte de la 
Amazon, iar Ella a ţipat încântată când a găsit 
un pachet cu cărți. A înșfăcat un exemplar din 
Păsările din America de Nord, a zburat pe cea 
mai apropiată ramură și a început să zgârie 
atât de iute paginile, încât Frank nu era sigur 
dacă le citea sau le tăia. 

Frank s-a sprijinit de un copac, încercând 
să-și controleze ameţeala. încă nu-și revenise 
după ce stătuse în închisoarea amazoanelor - 
când fusese împins pe hol, dezarmat, băgat în 
cușcă și făcut „bărbăţel“ de un cal îngâmfat. 
Stima lui de sine era la pământ. 

Dar înainte de asta, viziunea împărtășită cu 
Hazel îl dăduse peste cap. Se simţea mai 
apropiat de ea acum. Știa că făcuse bine că-i 
dăduse bucata de lemn. îi fusese luată o mare 
piatră de pe inimă. 

Pe de altă parte, văzuse cu ochii lui Lumea 
Subpământeană. Simţise cum era să stai o 
veșnicie fără să faci nimic, regretându-ţi 
propriile greșeli. Privise la măștile de aur ale 
judecătorilor morților și își dăduse seama că și 
el va sta în faţa lor într-o zi, probabil foarte 
curând. 

Frank visase mereu că-și va revedea mama 
când va muri. Dar poate că semizeii n-aveau 


șansa asta. Hazel stătuse pe Câmpia 
Asfodelelor vreo șaptezeci de ani și nu-și 
găsise mama. Frank spera că el și mama lui 
vor ajunge pe Câmpiile Elizee. Dar dacă Hazel 
nu ajunsese acolo - ea, care-și sacrificase viața 
ca s-o oprească pe Geea, asumându-și 
responsabilitatea pentru faptele comise pentru 
ca mama ei să nu ajungă pe Câmpiile Pedepsei 
- care erau șansele lui Frank? El nu făcuse 
niciodată asemenea fapte de eroism. 

S-a îndreptat de spate și s-a uitat înjur, 
încercând să se orienteze. 

La sud, de-a lungul portului din Vancouver, 
clădirile din centrul orașului păreau de un roșu 
strălucitor în apusul soarelui. La nord, 
dealurile și pădurile tropicale ale parcului 
Lynn Canyon șerpuiau printre cartierele din 
Vancouverul de Nord până când lăsau loc 
sălbăticiei. 

Frank explorase acest parc timp de ani de 
zile. A zărit un cot al râului care-i părea 
cunoscut. Intr-un luminiș din apropiere, a 
recunoscut un brad uscat care fusese lovit de 
trăsnet. Ştia dealul ăsta. 

— Sunt practic acasă, a spus el. Casa bunicii 
mele e chiar acolo. 

Hazel și-a mijit ochii. 

— Cât de departe? 

— Chiar dincolo de râu și prin pădure. 

Percy a ridicat o sprânceană. 

— Serios? Ne  îndreptăm spre casa 


bunicuţei? Frank și-a dres glasul. 

— Da, așa se pare. 

Hazel și-a apropiat mâinile ca pentru 
rugăciune. 

— Frank, te rog spune-mi că ne va lăsa să 
rămânem peste noapte. Ştiu că avem un 
termen limită, dar trebuie să ne odihnim, nu? 
Și Arion ne-a ajutat să economisim timp. Poate 
primim și niște mâncare gătită? 

— Și facem un duș fierbinte? l-a implorat 
Percy. Și primim un pat cu cearșafuri și pernă? 

Frank a încercat să-și imagineze faţa bunicii 
când își va face apariţia însoţit de doi prieteni 
înarmaţi până-n dinţi și de o harpie. Totul se 
schimbase după înmormântarea mamei lui, din 
dimineaţa în care lupii îl duseseră în sud. 
Fusese foarte furios că trebuia să plece. Acum 
nu-și putea imagina cum era să se întoarcă. 

Oricum ar fi stat lucrurile, el și prietenii săi 
erau epuizați. Călătoriseră mai bine de două 
zile iară să aibă parte de mâncare decentă sau 
de somn. Bunica lui le-ar fi putut da niște 
provizii. Și poate că i-ar fi putut răspunde la 
câteva întrebări care-l frământau - o bănuială 
tot mai puternică legată de darul cu care era 
înzestrată familia lui. 

— Merită să încercăm, a decis Frank. 
Mergem spre casa bunicuţei. 


Frank era atât de distrat, încât era cât pe ce 
să intre direct în tabăra căpcăunilor. Din 
fericire, Percy l-a tras înapoi. 


S-au ghemuit lângă Hazel și Ella, în spatele 
unui copac căzut, ca să cerceteze luminișul. 

— Rău, a murmurat Ella. E rău pentru 
harpii. 

Se întunecase de tot. în jurul unui foc de 
tabără stăteau o jumătate de duzină de 
umanoizi cu părul neîngrijit. Dacă s-ar fi 
ridicat, probabil că ar fi avut aproape doi metri 
și jumătate - micuţi în comparaţie cu uriașul 
Polybotes sau chiar cu ciclopii pe care îi 
văzuseră în California, dar nu mai puţin 
înfricoșători. Erau îmbrăcaţi doar cu niște 
pantaloni scurţi până la genunchi. Aveau 
pielea foarte bronzată, acoperită cu tatuaje cu 
dragoni, inimi și femei îmbrăcate în bikini. 
Deasupra focului, atârnat de o ţepușă, era un 
animal jupuit, posibil un mistreţ, iar căpcăunii 
sfâșiau bucăţi de carne cu unghiile lor ca niște 
gheare, râzând și vorbind în timp ce mâncau, 
dezvelindu-și dinţii ascuţiţi. Lângă căpcăuni 
erau mai multe sacoșe pline cu sfere de bronz 
ca niște ghiulele. Sferele trebuie să fi fost 
fierbinţi, pentru că ieșeau aburi din ele în 
răcoarea serii. 

Luminile conacului Zhang sclipeau printre 
copaci la două sute de metri după luminiș. 
„Atât de aproape“, și-a zis Frank. S-a întrebat 
dacă nu i-ar fi putut ocoli pe monștri, însă când 
s-a uitat în stânga și-n dreapta, a văzut și mai 
multe focuri de tabără în ambele direcţii, ca și 
cum proprietatea ar fi fost înconjurată de 


uriași. Frank și-a înfipt unghiile în scoarța unui 
copac. Bunica lui probabil era singură acasă, 
prinsă în capcană. 

— Ce sunt tipii ăștia? a șoptit el. 

—  Canadieni, a spus Percy. Frank s-a 

îndepărtat de el. 

— Poftim? 

— Nu te supăra, a spus Percy. Așa i-a numit 
Annabeth când am mai luptat cu ei. A zis că 
trăiesc în nord, în Canada. 

— Da, bine, a bombănit Frank, păi suntem în 
Canada. Fu sunt canadian. Dar n-am mai văzut 
asemenea creaturi. 

Ella și-a smuls o pană din aripi și a învârtit-o 
între degete. 

— Lestrigoni, a spus ea. Canibali. Uriași din 
nord. Legenda lui Bigfoot. Da, da. Nu sunt 
păsări. Nu sunt păsări din America de Nord. 

— Așa îi cheamă, a încuviințat Percy. 
Lestri... cum a spus Ella. 

Frank s-a încruntat la tipii din luminiș. 

— Ar putea fi confundați cu Bigfoot. Poate 
de aici vine legenda. Ella, ești foarte 
inteligentă. 

— Ella este inteligentă, a spus ea. 

I-a oferit timidă pana lui Frank. 

— O... mulțumesc. 

A băgat pana în buzunar, apoi a observat că 
Hazel se uita urât la el. 

— Ce-i? 

— Nimic. 


S-a întors spre Percy. 

— Deci îţi revine memoria? îţi amintești cum 
i-aţi bătut pe ăștia? 

— Oarecum, a spus Percy. încă e neclar. 
Cred c-am avut ajutoare. l-am omorât folosind 
bronz celest, dar asta a fost înainte să... știți 
voi. 

— înainte ca Moartea să fie răpită, a zis 
Hazel. Deci acum s-ar putea să nu moară 
deloc. 

Percy a dat din cap. 

— Ghiulele alea de bronz... nu-i a bună. 
Cred că am folosit așa ceva împotriva uriașilor. 
Iau foc și explodează. 

Frank a dus mâna la buzunar. Apoi și-a adus 
aminte că lemnul era la Hazel. 

— Dacă provocăm vreo explozie, a spus el, 
căpcăunii din celelalte tabere vor veni imediat. 
Cred că au înconjurat casa, însemnând că ar 
putea fi cincizeci sau șaizeci de căpcăuni în 
pădure. 

— Așadar e o capcană. 

Hazel l-a privit îngrijorată pe Frank. 

— Şi bunica ta? Trebuie s-o ajutăm. 

Frank a simţit un nod în gât. N-ar fi crezut 
în ruptul capului că bunica lui ar fi avut 
vreodată nevoie să fie salvată, dar acum 
începea să-și imagineze scenarii de atac - așa 
cum făcuse și în tabără în timpul jocurilor de 
război. 

— Avem nevoie de o diversiune, a decis el. 


Dacă reuşim să atragem mulțimea asta în 
pădure, ne-am putea strecura fără să ne 
observe ceilalți. 

— Mi-ar plăcea ca Arion să fie aici, a spus 
Hazel. l-aș putea face pe căpcăuni să mă 
urmărească. 

Frank și-a luat sulița atârnată pe spate. 

— Amo altă idee. 

Frank nu voia să facă asta. Gândul de a-l 
invoca pe Suru îl speria chiar mai tare decât 
calul lui Hazel. Dar nu avea altă idee. 

— Frank, nu poţi ataca! a spus Hazel. E 
sinucidere curată! 

— N-o să atac, a zis Frank. Am un prieten. 
Doar că... să nu ţipaţi, bine? 

A lovit cu sulița în pământ, iar vârful s-a 
rupt. 

— Hopa, a spus Ella. Nu vârful suliței. Nu, 
nu. 

Pământul a început să se cutremure. Mâna 
scheletică a lui Suru a ieșit la suprafață. Percy 
s-a repezit la sabie, iar Hazel a scos sunetul pe 
care l-ar scoate o pisică cu un ghem de păr în 
gât. Ella a dispărut și a reapărut în vârful celui 
mai apropiat copac. 

— E în regulă, i-a promis Frank. îl pot 
controla! 

Suru s-a târât afară din pământ. Nu părea 
afectat de ultima întâlnire cu baziliștii. Era ca 
nou în hainele de camuflaj și cu bocancii 
militari, iar carnea cenușie translucidă îi 
acoperea oasele ca un jeleu strălucitor. Și-a 


întors privirea  fantomatică spre Frank, 
așteptând ordinele. 

— Frank, ăsta e un spartus, a spus Percy. 
Un războinic schelet. Sunt răi. Sunt ucigași. 
Sunt... 

— Ştiu, a spus Frank obidit. Dar e un dar 
din partea lui Marte. Acum asta e tot ce am. 
Bine, Suru. Astea-s ordinele: atacă grupul ăla 
de căpcăuni. Du-i spre vest, provoacă o 
diversiune, ca să putem să... 

Din păcate, Suru și-a pierdut interesul după 
cuvântul „căpcăuni“. Poate că înţelegea doar 
propoziţiile simple. S-a repezit spre focul de 
tabără al căpcăunilor. 

— Așteaptă! a spus Frank, însă era prea 
târziu. 

Suru și-a scos două coaste și a pornit să 
alerge în jurul focului, înjunghiindu-i pe 
căpcăuni în spate cu o viteză atât de mare, că 
nici n-au avut timp să strige. Şase les- trigoni 
foarte surprinși au căzut într-o rână ca niște 
piese de domino și s-au transformat în praf. 

Suru a început să tropăie, împrăștiind 
cenușa celor care încercau să se reîntrupeze. 
Când a părut mulţumit că nu se mai întorceau, 
Suru a luat poziţie de drepţi, a salutat prompt 
în direcţia lui Frank și s-a scufundat în pământ. 

Percy s-a uitat la Frank. 

— Cum... 

— Fără lestrigoni. 

Ella și-a luat zborul și a aterizat lângă ei. 

— Şase minus șase face zero. Suliţele sunt 


bune la scădere. Da. 

Hazel s-a uitat la Frank de parcă s-ar fi 
transformat el însuși într-un schelet. Frank a 
simţit că i se frânge inima, dar n-o putea 
condamna. Copiii lui Marte erau specialiști în 
violență. Simbolul lui Marte era o nenorocită 
de suliță dintr-un motiv întemeiat. Cum să nu 
fie înspăimântată Hazel? 

S-a uitat la vârful rupt al suliţei. l-ar fi plăcut 
să aibă orice alt tată, numai pe Marte nu. 

— Să mergem, a spus el. Cred că bunica are 
probleme. 


CAPITOLUL XXXIV 
Frank 


S-au oprit pe veranda din faţa casei. După 
cum se temuse Frank, un cerc larg de focuri 
ardea în pădure,  înconjurând complet 
proprietatea, însă casa în sine părea neatinsă. 

Clopoţeii de vânt ai bunicii sunau în briza 
nopții. Scaunul ei de răchită era gol, îndreptat 
spre drum. Prin ferestrele de la parter se 
vedea lumină, dar Frank a decis să nu mai 
sune la ușă. Nu știa cât era de târziu sau dacă 
bunica dormea sau era acasă. în schimb, s-a 
uitat sub elefantul de piatră din colţ - o copie 
mai mică a celui din Portland. Cheia de 
rezervă era încă ascunsă sub picioarele 
elefantului. 

Ajuns la ușă, a ezitat. 

— Ce s-a întâmplat? a întrebat Percy. 

Frank și-a adus aminte de dimineaţa când îi 
deschisese ușa ofițerului care-i dăduse vestea 
despre mama lui. Și-a amintit cum a coborât 
treptele să meargă la înmormântare, ţinând 
pentru prima oară bucata de lemn de foc în 
haină. Şi-a amintit cum a stat acolo și a privit 


lupii ieșind din pădure - slujitorii Lupei, care l- 
au condus în Tabăra Jupiter. 1 se părea atât de 
demult, dar nu trecuseră decât şase 
săptămâni. 

Acum se întorsese. Oare bunica o să-l 
îmbrăţișeze? O să spună: „Frank, mulțumesc 
zeilor că ai venit! Sunt înconjurată de 
monștri!“ 

Mai degrabă avea să-l certe sau putea să-i 
confunde cu niște intruși și să-i alunge cu o 
tigaie. 

— Frank? a întrebat Hazel. 

— Ella e agitată, a murmurat harpia stând 
pe balustradă. Elefantul... elefantul se uită la 
Ella. 

— Totul va fi bine. 

Lui Frank îi tremura mâna așa de tare încât 
nu reușea să vâre cheia în broască. 

— Staţi laolaltă. 

în casă era un miros stătut și greu. De 
obicei, aerul era parfumat de la beţișoarele de 
iasomie, dar toate suporturile erau goale. 

Au verificat camera de zi, sufrageria, 
bucătăria. în chiuvetă erau stivuite vase 
murdare, ceea ce nu era în regulă. Menajera 
bunicii venea în fiecare zi - asta dacă nu cumva 
se speriase de uriași. 

Sau poate fusese mâncată de aceștia, s-a 
gândit Frank. Ella le spusese că lestrigonii 
erau canibali. 

A îndepărtat gândul acela. Monștrii nu-i 


băgau în seamă pe muritorii obișnuiți. Cel 
puţin, nu de obicei. 

în salon, statuile lui Buddha și nemuritorii 
taoiști le zâmbeau ca niște clovni psihopati. 
Frank şi-a adus aminte de Iris, zeița 
curcubeului, preocupată de budism și taoism. 
Și-a imaginat că i-ar fi trecut dacă ar fi vizitat 
măcar o dată casa asta veche și respingătoare. 

Vazele mari de porțelan ale bunicii erau 
acoperite cu pânze de păianjen. Nici ¿ista nu 
era în regulă. La insistenţele ei, colecţia era 
ștearsă de praf în mod regulat. Uitându-se la 
porţelanuri, Frank s-a simţit vinovat că 
spărsese atâtea în ziua înmormântării. Acum i 
se părea o prostie - se înfuriase pe bunica când 
erau atâţia pe care să fie supărat: lunona, 
Geea, uriașii, tatăl lui, Marte. Mai ales pe 
Marte. 

Șemineul era întunecat și rece. 

Hazel îţi ţinea mâinile la piept, vrând parcă 
să împiedice bucata de lemn de foc să sară în 
vatră. 

— Ăsta.-i...? 

— Da, a zis Frank. Asta e. 

— Ce să fie? a întrebat Percy. 

Pe chipul lui Hazel se citea empatia, dar 
asta îl făcea pe Frank să se simtă și mai rău. 
Și-a adus aminte cât fusese de înspăimântată 
și dezgustată când îl invocase pe Suru. 

— Șemineul, i-a răspuns lui Percy, de parcă 
n-ar fi fost evident. Haideţi. Să ne uităm și la 
etaj. 


Treptele le scârțâiau sub picioare. Fosta 
cameră a lui Frank era neschimbată. Niciun 
obiect nu fusese atins - cel de-al doilea arc și 
tolba (trebuia să le ia mai târziu), trofeele 
obţinute la concursurile de silabisire de la 
școală (da, probabil că era singurul semizeu 
din lume care nu avea dislexie și care era 
campion la silabisire, de parcă n-ar fi fost și 
așa destul de ciudat) și fotografiile cu mama 
lui - cu vestă de protecţie și cască, stând pe un 
Humvee în regiunea Kandahar; în uniformă de 
antrenor de fotbal, în perioada când antrenase 
echipa lui Frank; în uniformă militară de 
paradă, cu mâinile pe umerii lui Frank, în ziua 
în care fusese la școală de Ziua meseriilor. 

— Mama ta? a întrebat Hazel blând. E 
frumoasă. 

Frank nu i-a putut răspunde. S-a simţit puţin 
jenat - un tip de șaisprezece ani cu o grămadă 
de poze de-ale mamei lui. Cât de patetic putea 
fi? Dar în special s-a simţit trist. Nu mai fusese 
acolo de șase săptămâni. în unele privinţe 
părea o veșnicie. Dar când s-a uitat la faţa 
zâmbitoare a mamei sale din acele fotografii, 
durerea pierderii ei a fost la fel de acută. 

Au verificat celelalte dormitoare. Cele din 
mijloc erau goale. De sub ultima ușă ieșea o 
lumină slabă - camera bunicii. 

Frank a bătut încetișor. Niciun răspuns. A 
deschis ușa. Bunica zăcea pe pat, slabă și 
fragilă. Părul cărunt îi încadra chipul 


asemenea coroanei unui bazilisc. O singură 
lumânare ardea pe noptieră. Lângă patul ei 
stătea un bărbat masiv, în uniforma bej a 
armatei canadiene, în ciuda întunericului, 
purta ochelari de soare închiși la culoare, iar 
în spatele lentilelor strălucea o lumină roșie ca 
focul. 

— Marte, a spus Frank. 

Zeul a ridicat nepăsător privirea. 

— Hei, puștiule. Intră. Spune-le prietenilor 
tăi să se care. 

— Frank? a șoptit Hazel. Adică cum, Marte? 
Bunica ta e... în regulă? 

Frank s-a uitat la prietenii lui. 

— Nu-l vedeţi? 

— Pe cine să vedem? 

Percy a apucat sabia. 

— Marte? Unde? 

Zeul războiului a chicotit. 

— Nu, nu mă pot vedea. M-am gândit că de 
data asta e mai bine așa. O discuţie între patru 
ochi, ca de la tată la fiu, nu? 

Frank și-a încleștat pumnii. A numărat până 
la zece înainte să-ndrăznească să vorbească. 

— Oameni buni, e... e în regulă. Auziţi, ce-ar 
fi să mergeţi voi în dormitoarele din mijloc? 

— Acoperiș, a spus Ella. Acoperișurile sunt 
bune pentru harpii. 

— Sigur, a spus Frank năuc. Probabil este 
mâncare în bucătărie. Mă lăsaţi câteva minute 
singur cu bunica? Cred că ea... 


Glasul i s-a frânt. Nu era sigur dacă-i venea 
să plângă, să ţipe sau să-i tragă una în ochelari 
lui Marte - poate toate trei la un loc. 

Hazel i-a pus mâna pe braţ. 

— Sigur, Frank. Haideţi, Ella, Percy. 

Frank a așteptat până când pașii prietenilor 
lui nu s-au mai auzit. Apoi a intrat în dormitor 
și a închis ușa. 

— Eşti chiar tu? l-a întrebat pe Marte. Nu e 
o șmecherie sau o iluzie sau ceva de genul 
ăsta? 

Zeul a clătinat din cap. 

— Ai prefera să nu fiu eu? 

— Da, a mărturisit Frank. 

Marte a ridicat din umeri. 

— Nu te condamn. Nimănui nu-i place 
războiul - dacă e deștept. Dar războiul îi 
ajunge din urmă pe toţi mai devreme sau mai 
târziu. E inevitabil. 

— Asta-i o prostie, a spus Frank. Războiul 
nu e inevitabil. Ucide oameni. A... 

— ...a omorât-o pe mama ta, a terminat 
Marte propoziţia. 

Lui Frank îi venea să-i tragă una de să-i 
piară calmul ăla de pe față, dar poate că aura 
lui Marte îl facea atât de agresiv. A privit-o pe 
bunica lui dormind liniștită. Ar fi vrut să se 
trezească. Dacă era cineva pe lume care să se 
pună cu zeul războiului, ea era aceea. 

— Trage să moară, a spus Marte. E 
pregătită de câteva săptămâni, dar te-a 


așteptat pe tine. 

— Pe mine? 

Frank a fost atât de uimit încât aproape c-a 
uitat că era furios. 

— De ce? De unde a știut că mă întorc? Nici 
eu n-am știut! 

— Lestrigonii de afară au știut, a zis Marte. 
Mă gândesc că le-a spus o anumită zeiţă. 

Frank a clipit. 

— Iunona? 

Zeul războiului a râs atât de tare de s-au 
zguduit ferestrele, dar bunica nici măcar nu s- 
a mișcat. 

— Iunona? Să fiu al naibii, puștiule. Nu 
Iunona! Eşti arma secretă a lunonei. Nu te-ar 
trăda. Nu, mă refeream la Geea. E clar că te 
urmărește. Cred că o îngrijorezi mai mult 
decât Percy, Jason sau oricare dintre cei șapte. 

Frank a avut senzaţia că încăperea se 
înclină. l-ar fi plăcut să mai fie un scaun să se 
așeze. 

— Cei șapte... te referi la vechea profeție, cu 
Porţile Morţii? Sunt unul dintre cei șapte? Și 
Jason și... 

— Da, da. 

Marte a dat din mână nerăbdător. 

— Hai, băiete. Am înţeles c-ai fi un bun 
tactician. Gândește-te! E clar că și prietenii tăi 
se pregătesc pentru misiunea asta, 
presupunând că vă întoarceţi din Alaska în 
viaţă. Iunona își propune să-i unească pe greci 


și pe romani și să-i trimită împotriva uriașilor. 
Crede că e singura modalitate de-a o opri pe 
Geea. 

Marte a ridicat din umeri, evident 
neîncrezător în reușita planului. 

— în fine, Geea nu vrea să fii unul dintre cei 
șapte. Percy Jackson... pe el crede că-l poate 
controla. Toţi ceilalți au slăbiciuni de care 
poate profita. Dar tu... o îngrijorezi. Te-ar 
ucide pe loc. De aceea i-a chemat pe lestrigoni. 
Stau aici de zile bune și așteaptă. 

Frank a clătinat din cap. Oare Marte îl 
păcălea? Nu se putea ca o zeiţă să fie 
îngrijorată din pricina lui, mai ales când exista 
cineva ca Percy Jackson cu care să-și bată 
capul. 

— N-am nicio slăbiciune? a întrebat el. Sunt 
plin de slăbiciuni. Viața mea depinde de o 
bucată de lemn! 

Marte a zâmbit. 

— Te subestimezi. Oricum, Geea i-a convins 
pe lestrigoni că dacă îl mănâncă pe ultimul 
membru al familiei tale - adică pe tine - vor 
moșteni darul familiei. Nu știu dacă e adevărat 
sau nu. Dar lestrigonii de-abia așteaptă să 
încerce. 

Lui Frank i s-a strâns stomacul. Suru 
omorâse șase căpcăuni, dar judecând după 
focurile de tabără din jurul proprietăţii, mai 
erau câteva zeci - toţi așteptând să-l gătească 
pe Frank la micul dejun. 


— îmi vine să vărs, a spus el. 

— Ba n-o s-o faci. 

Marte a pocnit din degete și greaţa lui 
Frank a dispărut. 

— Emoţiile dinaintea bătăliei. Toți păţesc 
asta. 

— Dar bunica... 

— Da, a așteptat să vorbească cu tine. 
Căpcăunii i-au dat pace până acum. Ea e 
momeala, înţelegi? Acum că ești aici, îmi 
închipui că deja te-au mirosit. Vor ataca mâine 
dimineaţă. 

— Scoate-ne de aici, atunci! i-a cerut Frank. 
Pocnește din degete și aruncă-i în aer pe 
canibali. 

— Ha! Ar fi distractiv. Dar nu lupt în locul 
copiilor mei. Ursitoarele știu cu exactitate ce 
sarcini le revin zeilor și ce trebuie să facă 
muritorii. Asta e misiunea ta, puștiule. Şi... 
ăăă... dacă nu ţi-ai dat seama încă, sulița nu 
mai poate fi folosită în următoarele douăzeci și 
patru de ore, așa că sper c-ai învăţat cum să 
folosești darul familiei. Altfel, vei fi micul dejun 
al canibalilor. 

„Darul familiei.“ Frank voise să vorbească 
cu bunica despre asta, dar acum nu mai avea 
cu cine să se sfătuiască în afară de Marte. S-a 
uitat la zeul războiului, care zâmbea fără pic 
de empatie. 

— Periclimen. 

Frank a rostit cuvântul cu grijă, de parcă 


era la un concurs de silabisire. 

— A fost strămoșul meu, un prinţ grec, un 
argonaut. A murit luptându-se cu Hercule. 

Marte l-a îndemnat pe Frank să continue. 

— Avea o abilitate care l-a ajutat în luptă, a 
spus Frank. Un fel de dar de la zei. Mama a zis 
că lupta ca un roi de albine. 

Marte a râs. 

— Cam așa ceva. Altceva? 

— Cumva, familia a ajuns în China. Cred că 
pe vremea Imperiului Roman unul dintre 
descendenţii lui Periclimen s-a înrolat într-o 
legiune. Mama obișnuia să vorbească despre 
un tip pe nume Seneca Gracchus, care avea și 
un nume chinez, Sung Guo. Probabil... partea 
asta nu o știu, dar Reyna spunea mereu că au 
dispărut multe legiuni. Cea de-a XH-a a 
înființat Tabăra Jupiter. Poate c-a mai dispărut 
o altă legiune în est. 

Marte a bătut din palme fără să scoată un 
sunet. 

— Nu-i rău, puștiule. Ai auzit vreodată de 
bătălia de la Carrhae? Un dezastru colosal 
pentru romani. S-au luptat cu niște ţipi cărora 
li se zicea părti, la granița estică a imperiului. 
Cincisprezece mii de romani au murit. Alți 
zece mii au fost luaţi prizonieri. 

— Şi unul dintre prizonieri a fost strămoșul 
meu, Seneca Gracchus? 

— Exact, a încuviințat Marte. Părţii i-au pus 
pe legionarii prizonieri la treabă, fiindcă erau 


niște luptători iscusiţi. Doar că Parţia a fost 
invadată din nou din direcţia opusă... 

— De către chinezi, a zis Frank. Şi 
prizonierii romani au fost capturati iar. 

— Da. Destul de jenant. In orice caz, așa a 
ajuns o legiune romană în China. Romanii au 
prins rădăcini în cele din urmă și au construit 
o nouă localitate numită... 

— Li-Jien, a spus Frank. Mama mi-a zis c-a 
fost casa noastră strămoșească. Li-Jien. 
Legiune. 

Marte a părut mulțumit. 

— Acum înţelegi. lar bătrânul Seneca 
Gracchus avea darul familiei. 

— Mama a spus c-a luptat cu dragoni, și-a 
amintit Frank. A spus că era... era cel mai 
puternic dintre dragoni. 

— Era bun, a recunoscut Marte. Nu 
suficient de bun ca să se ferească de ghinionul 
legiunii din care făcea parte, dar bun. S-a 
stabilit în China, a transmis darul familiei 
copiilor lui și așa mai departe. în cele din urmă 
familia ta a emigrat în America de Nord și a 
ajuns în Tabăra Jupiter... 

— Se închide cercul, l-a completat Frank. 
Iunona a spus că eu voi închide cercul. 

— Vom vedea. 

Marte a dat din cap arătând spre bunica lui 
Frank. 

— A vrut să-ți spună ea însăși toate 
lucrurile astea, dar m-am gândit să-ţi zic și eu 


câte ceva de vreme ce bătrâna nu prea mai are 
putere. Deci înţelegi care e darul tău? 

Frank a ezitat. Avea o bănuială, dar părea 
nebunească - chiar mai nebunească decât 
ideea asta cu mutatul din Grecia în Roma, apoi 
în China și în Canada. Nu voia s-o rostească cu 
voce tare. Nu voia să greșească și să se facă de 
râs în fața lui Marte. 

— Cred... cred că da. Dar împotriva armatei 
de căpcăuni... 

— Da, va fi greu. 

Marte s-a ridicat și s-a întins. 

— Când bunica ta se va trezi de dimineaţă, 
se va oferi să te ajute. Apoi cred că va muri. 

— Poftim? Dar trebuie s-o salvez! Nu se 
poate să mă părăsească. 

— A avut o viaţă plină, a spus Marte. E 
pregătită să meargă mai departe. Nu fi egoist. 

— Egoist! 

— Bătrâna a rămas în viață atâta vreme 
numai din simțul datoriei. Mama ta a fost la 
fel. De aceea am iubit-o. întotdeauna a pus 
datoria pe primul loc, înainte de orice altceva. 
Chiar mai presus de viața ei. 

— Chiar mai presus de mine. 

Marte şi-a scos ochelarii de soare. Acolo 
unde ar fi trebuit să fie ochii erau două sfere 
de foc în miniatură, care erupeau ca niște 
explozii nucleare. 

— N-ajută la nimic să-ţi plângi de milă, 
puștiule. E sub demnitatea ta. Chiar și dacă n- 


ai avea darul familiei, mama ta ţi-a dat cele 
mai importante trăsături - vitejie, loialitate, 
inteligență. Acum trebuie să decizi cum le 
foloseşti.  Ascult-o pe bunica ta mâine 
dimineaţă. Urmea- ză-i sfatul. încă mai poţi să-l 
eliberezi pe Thanatos și să salvezi tabăra. 

— Şi s-o las pe bunica să moară. 

— Viaţa este prețioasă fiindcă se sfârșește, 
puștiule. Ascultă-mă pe mine. Voi, muritorii, nu 
știți cât sunteţi cât de norocoși. 

— Da, a mormăit Frank. Foarte norocoși. 

Marte a râs - un sunet metalic aspru. 

— Mama ta obișnuia să-mi spună proverbul 
ăla chinezesc. Nu poţi prinde pește... 

— Nu poţi prinde pește iară să te uzi, a spus 
Frank. Urăsc proverbul ăla. 

— Dar e adevărat. Cum se zice astăzi... cine 
nu riscă, nu câștigă? E aceeași idee. Dacă 
urmezi calea ușoară, interesantă, liniștită, nu 
sfârșești bine. Dar dacă urmezi calea cea grea, 
așa culegi roadele. Datorie. Sacrificiu. Astea 
înseamnă ceva. 

Frank era atât de dezgustat încât de-abia 
putea să vorbească. Acesta era tatăl lui? 

Sigur, Frank înţelegea că mama lui fusese o 
eroină, înțelegea că salvase vieţi și fusese cu 
adevărat curajoasă. Dar îl lăsase singur. Asta 
nu era cinstit. Nu era corect. 

— Plec, a zis Marte. Dar înainte de asta... ai 
spus că ești slab. Nu e adevărat. Vrei să știi de 
ce te-a cruțat Iunona, Frank? De ce n-a ars 
încă bucata aia de lemn? Pentru că ai un rol de 


jucat. Crezi că nu ești la fel de bun ca ceilalţi 
romani. Crezi că Percy Jackson e mai bun 
decât tine. 

— Este, a murmurat Frank. S-a luptat cu 
tine şi a câștigat. 

Marte a ridicat din umeri. 

— Așa o fi. Dar fiecare erou are un defect 
fatal. Percy Jackson? E prea loial prietenilor 
lui. Nu poate renunţa la ei pentru nimic în 
lume. I s-a spus asta cu ani în urmă. Și în 
curând va avea de făcut un sacrificiu și nu va 
putea să-l facă. Fără tine, Frank, fără simţul 
datoriei pe care-l ai tu, va da greș. Războiul se 
va termina urât, iar Geea ne va distruge 
lumea. 

Frank a clătinat din cap. Nu putea să asculte 
așa ceva. 

— Războiul este o datorie, a continuat 
Marte. Singurele alegeri reale sunt faptul că-l 
accepţi sau nu și motivul pentru care lupti. 
Moștenirea Romei e în joc - cinci mii de ani de 
domnie a legii, de ordine, de civilizaţie. Zeii, 
tradiţiile, culturile care au modelat lumea unde 
trăiești, totul se va nărui, Frank, dacă nu 
învingi. Cred că merită să lupţi pentru asta. 
Gândește-te bine. 

— Care-i al meu? a întrebat Frank. 

Marte a ridicat o sprânceană. 

— Al tău ce? 

— Defect fatal. Ai spus că toţi eroii au așa 
ceva. 

Zeul a zâmbit sec. 


— Trebuie să răspunzi singur la întrebarea 
asta, Frank. Dar, în sfârșit, pui întrebările 
corecte. Acum, dormi puţin. Ai nevoie de 
odihnă. 

Zeul i-a făcut cu mâna. Frank și-a simţit 
pleoapele grele. S-a prăbușit și a fost învăluit 
de beznă. 


— Fai, a spus o voce cunoscută, aspră și 
impacientată. 

Frank a clipit. Lumina soarelui intra în 
cameră. 

— Fai, trezește-te. Chiar dacă-mi vine să te 
plesnesc peste fața aia ridicolă, nu mă pot 
ridica din pat. 

— Bunico? 

A văzut-o cum se uita la el din pat. Era întins 
pe podea. Cineva îl învelise cu o pătură în 
timpul nopţii și îi pusese o pernă sub cap, dar 
nu știa cum se întâmplase asta. 

— Da, boul meu prostuţ. 

Bunica încă arăta îngrozitor de slabă și 
palidă, dar vocea ei era tăioasă ca-ntotdeauna. 

— Acum, ridică-te. Căpcăunii au înconjurat 
casa. Avem multe de discutat dacă vrei ca tu și 
prietenii tăi să scăpaţi de-aici cu viaţă. 


FY* CAPITOLUL XXXV 
Frank 


A fost destul ca Frank să arunce o privire pe 
fereastră să-și dea seama că avea probleme. 

La marginea gazonului, lestrigonii stivuiau 
ghiulele de bronz. Pielea lor roșie lucea, iar 
părul vâlvoi, tatuajele și ghearele nu păreau 
deloc mai frumoase în lumina dimineţii. 

Unii aveau bâte sau sulițe. Câţiva căpcăuni 
confuzi duceau plăci de surf, de parcă ar fi 
venit în locul greșit. Cu toţii erau bine dispuși - 
băteau palma, își legau ba- vete din plastic la 
gât, își scoteau cuţitele și furculiţele. Un 
căpcăun pornise un grătar portabil și dansa 
într-un şort pe care scria SĂRUTAŢI-L PE 
BUCĂTAR. 

Scena ar fi fost aproape amuzantă dacă 
Frank n-ar fi știut că el era felul principal. 

— Ti-am trimis prietenii în pod, a spus 
bunica. Poţi să li te alături după ce terminăm. 

— în pod? 

Frank s-a întors. 

— Mi-ai spus că n-am voie să intru acolo 
niciodată. 

— Asta pentru că în pod ţinem armele, 
prostuţule. Crezi că e prima dată când monștrii 


ne atacă familia? 

— Arme, a murmurat Frank. Corect. N-am 
mai folosit în viața mea arme. 

Nările bunicii au fremătat. 


— Ai fost cumva sarcastic, Fai Zhang? 

— Da, bunico. 

— Bine. Poate mai există speranţă în ce te 
privește. Acum șezi. Trebuie să mănânci. 

A făcut un semn spre noptieră, unde cineva 
pusese un pahar de suc de portocale și o 
farfurie cu ouă poșate și șuncă cu pâine prăjită 
- micul dejun preferat al lui Frank. 

In ciuda problemelor, lui Frank i s-a făcut 
brusc foame. S-a uitat uluit la bunica lui. 

— Tu ai... 

— Dacă ţi-am pregătit micul dejun? Pentru 
numele maimuţei lui Buddha, sigur că nu! Și 
nici angajaţii noștri. E prea periculos pentru ei 
să se afle aici. Nu, prietena ta Hazel l-a 
pregătit. Şi ţi-a adus o pătură și o pernă 
aseară. i-a ales și niște haine curate în 
dormitor. Apropo, ar trebui să faci un duș. 
Miroși a păr de cal ars. 

Frank a deschis și a închis gura ca un pește. 
Nu reușea să scoată niciun sunet. Hazel făcuse 
toate astea pentru el? Fusese convins că seara 
trecută, când îl invocase pe Suru, dăduse cu 
piciorul oricărei șanse de-a fi cu ea. 

— Ea... nu... nu este... 

— Nu e prietena ta? a încercat să ghicească 
bunica. Ei bine, ar trebui să fie, neghiobule! N- 


o lăsa să-ţi scape. Ai nevoie de femei puternice 
în viaţa ta, dacă n-ai observat. Acum, la treabă. 

Cât Frank înfulecă, bunica l-a pus la curent 
cu noutăţile. La lumina zilei, pielea ei era atât 
de translucidă, încât venele parcă-i străluceau. 
Respirația acesteia suna ca o pungă de hârtie 
umflându-se și dezumflân- du-se, dar vorbea 
ferm și clar. 

Căpcăunii, i-a explicat bunica, înconjuraseră 
casa în urmă cu trei zile, așteptând să apară 
Frank. 

— Vor să te gătească și să te mănânce, a 
spus ea nemulțumită, ceea ce e ridicol. Ai un 
gust oribil. 

— Mulţumesc, bunico. 

Ea a dat din cap. 

— Recunosc, mi-a părut bine când au spus 
că te întorci. Mă bucur să te văd pentru ultima 
oară, chiar dacă ai hainele murdare și ar trebui 
să te tunzi. Așa îţi reprezinţi tu familia? 

— Am fost puţin ocupat, bunico. 

— N-ai nicio scuză pentru că ești 
dezordonat. în orice caz, prietenii tăi au dormit 
și au mâncat. Acum fac inventarul armelor din 
pod. Le-am spus că li te vei alătura în curând, 
dar căpcăunii sunt prea numeroși ca să puteţi 
rezista mult. Trebuie să vorbim despre planul 
vostru de evadare. Uită-te în noptiera mea. 

Frank a deschis sertarul și a scos un plic 
sigilat. 

— Ştii aerodromul de la capătul parcului? a 
întrebat bunica. L-ai mai putea găsi? 


Frank a dat din cap. Era la vreo cinci 
kilometri spre nord, pe drumul principal care 
trecea prin canion. Bunica îl dusese acolo de 
câteva ori când închiriase avioane ca să-i 
aducă mărfuri speciale din China. 

— Un pilot este gata de zbor în orice 
moment, a zis bunica. E un vechi prieten de 
familie. Am o scrisoare în plicul acesta, prin 
care îl rog să vă ducă în nord. 

— Dar... 

— Nu comenta, băiete, a murmurat ea. 
Marte m-a tot vizitat în ultimele zile și mi-a 
ţinut companie. Mi-a povestit despre misiunea 
ta. Găseşte Moartea în Alaska și elibereaz-o. 
Fă-ţi datoria. 

— Dar dacă reușesc, vei muri. N-o să te mai 
văd niciodată. 

— Asta e adevărat, a spus bunica. Dar 
oricum voi muri. Sunt bătrână. Credeam că am 
fost clară. Așadar, ţi-a dat pretorul scrisori de 
recomandare? 

— Da, dar... 

— Bun. Arată-i-le și pe astea pilotului. E un 
veteran al legiunii. Dacă are vreo îndoială sau 
se sperie, aceste scrisori o să-l oblige să facă 
tot posibilul să te ajute. Tot ce trebuie să faci e 
să ajungi la aerodrom. 

Casa a scos un huruit. Afară a explodat o 
minge de foc, luminând întreaga cameră. 

— Căpcăunii se agită, a spus bunica. 
Trebuie să ne grăbim. Acum, în ce privește 


puterile tale, sper că ţi-ai dat seama care sunt. 

— Ăăă... 

Bunica a murmurat o rafală de înjurături în 
mandarină. 

— în numele zeilor strămoșilor tăi, băiete! 
N-ai învăţat nimic? 

— Ba da! 

A reușit să bâlbâie detaliile discuţiei pe care 
o purtase cu Marte cu o seară înainte, dar 
vorbea cu mai mare greutate în faţa bunicii. 

— Darul lui Periclimen... cred... cred că era 
un fiu de-al lui Poseidon, adică Neptun, adică... 

Frank și-a desfăcut braţele. 

— Zeul mării. 

Bunica a dat din cap în silă. 

— A fost nepotul lui Poseidon, dar aproape 
ai nimerit. Cum te-a ajutat sclipitoarea ta 
inteligenţă să ajungi la concluzia asta? 

— Un clarvăzător din Portland... a spus 
ceva despre străbunicul meu, Shen Lun. 
Clarvăzătorul zicea c-a fost învinuit pentru 
cutremurul din 1906 care a distrus orașul San 
Francisco și vechiul amplasament al Taberei 
Jupiter. 

— Continuă. 

— Cei din tabără au spus că un descendent 
de-al lui Neptun a provocat dezastrul. Neptun 
e zeul cutremurelor. Dar... dar nu cred că 
străbunicul a fost de vină. Nu avem darul de a 
provoca cutremure. 

— Nu, a încuviințat bunica. Dar e adevărat 


că el a fost învinuit. Era antipatizat fiind un 
descendent de-al lui Neptun. Era nepopular 
pentru că adevăratul său dar era cu mult mai 
ciudat decât provocarea cutremurelor. Și 
pentru că era chinez. Niciun băiat chinez nu 
mai susţinuse vreodată că are sânge de roman. 
Un adevăr neplăcut - dar nimeni nu poate nega 
asta. A fost acuzat pe nedrept, făcut de rușine 
și gonit. 

— Şi atunci... dacă n-a făcut nimic rău, de ce 
mi-ai spus să-mi cer scuze pentru el? 

Bunica s-a înroșit la faţă. 

— Pentru că e mai bine să-ţi ceri scuze 
pentru ceva ce n-ai făcut decât să mori din 
cauza asta! Nu știam dacă cei din tabără aveau 
să te învinuiască. Nu știam dacă romanii o 
lăsaseră moale cu prejudecățile. 

Frank a înfulecat micul dejun. Fusese 
tachinat la școală și pe stradă, dar nu excesiv 
și niciodată în Tabăra Jupiter. Nimeni din 
tabără nu-și bătuse vreodată joc de el pentru 
că era asiatic. Nimănui nu-i păsa de asta. Râ- 
deau de el doar pentru că era împiedicat și se 
mișca încet. Nu-și putea imagina ce simţise 
străbunicul său când fusese acuzat că 
distrusese întreaga tabără și dat afară din 
legiune pentru ceva ce nu făcuse. 

— Şi adevăratul nostru dar? a întrebat 
bunica. Bănu- iești măcar care este? 

Vechile povești ale mamei lui au început să 
se învârtă în capul lui Frank. „Lupta ca un roi 


de albine. A fost cel mai puternic dragon dintre 
toţi.“ Şi-a amintit că mama lui apăruse lângă el 
în curte de parcă ar fi coborât în zbor din pod. 
Şi-a adus aminte cum ieșise din pădure, 
spunând că îi dăduse indicaţii ursoaicei. 

— „Poţi fi orice îţi dorești“, a rostit Frank. 
Asta mi-a spus mereu. 

Bunica a pufnit. 

— în sfârșit, ţi se aprinde și ţie un beculeţ în 
cap. Da, Fai Zhang. Mama ta nu-ţi sporea 
stima de sine doar ca să se afle în treabă. îţi 
spunea literalmente adevărul. 

— Dar... 

O altă explozie a zguduit casa. Tencuiala din 
tavan cădea ca zăpada. Frank era atât de uluit 
încât abia a observat. 

— Orice? 

— în limitele bunului simţ, a spus bunica. 
Fiinţe vii. Te ajută dacă cunoști bine creatura. 
De asemenea, te ajută să te afli într-o situaţie 
de viaţă și de moarte, cum ar fi în luptă. De ce 
pari atât de surprins, Fai? Ai zis mereu că nu 
te simţi confortabil în corpul tău. Toți ne 
simţim la fel, toţi cei prin venele cărora curge 
sângele lui Pylos. Acest dar a fost oferit o 
singură dată unei familii de muritori. Suntem 
unici printre semizei. Posei- don trebuie să se 
fi simțit deosebit de generos când l-a 
binecuvântat pe strămoșul nostru - sau 
deosebit de răzbunător. Darul s-a dovedit 
adesea un blestem. N-a sal- vat-o pe mama ta... 


Afară, căpcăunii au izbucnit în urale. Cineva 
a strigat: 

— Zhang! Zhang! 

— Trebuie să pleci, prostuţule, a spus 
bunica. întâlnirea noastră s-a încheiat. 

— Dar... nu știu cum să-mi folosesc puterea. 
Niciodată n-am... nu pot... 

— Ba poţi, a spus bunica. Altfel nu vei 
supraviețui să-ţi împlinești destinul. Nu-mi 
place această Profeţie a celor Șapte despre 
care mi-a spus Marte. Şapte e un număr 
blestemat în chineză, un număr fantomă. Dar 
nu putem face nimic în privinţa asta. Acum, 
du-te! Mâine seară este Sărbătoarea Fortunei. 
N-ai timp de pierdut. Nu-ţi face griji pentru 
mine. Eu voi muri când vreau eu, cum vreau 
eu. N-am nicio intenţie să fiu devorată de 
căpcăunii aceia ridicoli. Pleacă! 

Frank s-a întors spre ușă. Se simţea de 
parcă inima i-ar fi fost presată într-un 
storcător, dar a făcut o  plecăciune 
respectuoasă. 

— Mulţumesc, bunico, a spus el. Te voi face 
mândră de mine. 

Bunica a murmurat ceva în șoaptă. Frank a 
fost aproape convins că spusese: „M-ai făcut 
deja.“ 

S-a uitat la ea uluit, dar expresia ei s-a 
înăsprit imediat. 

— Nu mai sta pe gânduri, băiete! Du-te să 
faci duș și îmbracă-te! Piaptănă-te! E ultima 
dată când te văd și tu ești ciufulit? 


El și-a aranjat părul și a mai făcut o 
plecăciune. 

Ultima imagine cu bunica a fost cu ea 
privind pe fereastră, de parcă s-ar fi gândit la 
muștruluiala teribilă pe care urma să le-o tragă 
căpcăunilor când aveau să năvălească în casă. 

CAPITOLUL XXXVI 


Frank 


Frank a făcut cel mai rapid duș cu putinţă, 
s-a îmbrăcat cu hainele pregătite de Hazel - o 
cămașă măslinie și pantaloni bej cu buzunare 
laterale, serios? -, apoi a apucat arcul și tolba 
de rezervă și a urcat în fugă scările care 
duceau în pod. 

Podul era plin de arme. Familia lui adunase 
suficient armament vechi încât să-i ajungă unei 
armate întregi. Pe pereţi atârnau scuturi, 
sulițe și tolbe cu săgeți - aproape la fel de 
multe ca în arsenalul Taberei Jupiter. La 
fereastra din spate era montată și încărcată o 
arbaletă, gata de acţiune. La fereastra din faţă 
se afla ceva ca o mitralieră cu mai multe țevi. 

— Lansator de rachete? s-a întrebat el cu 
voce tare. 

— Nu, nu, a răspuns o voce din colţ. Cartofi. 
Ellei nu-i plac cartofii. 


Harpia își făcuse un cuib între două cufere 
vechi. Stătea pe o grămadă de pergamente 
chinezești, citind câte șapte sau opt deodată. 

— Ella, a zis Frank, unde sunt ceilalţi? 

— Acoperiș. 

S-a uitat în sus, apoi și-a reluat lectura, 
alternând jumulitul penelor cu datul paginilor. 

— Acoperiș. Supraveghează căpcăunii. Ellei 
nu-i plac căpcăunii. Cartofi. 


— Cartofi? 

Frank n-a înțeles până nu a întors 
mitraliera. Cele opt ţevi erau încărcate cu 
cartofi. Lângă armă era un coș plin cu tipul 
acesta de muniţie comestibilă. 

S-a uitat pe fereastră - aceeași fereastră de 
unde îl privise și mama lui când se întâlnise cu 
ursul. în curte, căpcăunii se foiau, se 
îmbrânceau, strigau din când în când spre casă 
și aruncau cu ghiulele de bronz care explodau 
în aer. 

— Ei au ghiulele, a spus Frank. Iar noi avem 
o armă cu cartofi. 

— Amidon, a spus Ella gânditoare. 
Amidonul e rău pentru căpcăuni. 

Casa a fost zgâlțâită de o nouă explozie. 
Frank trebuia să ajungă pe acoperiș să vadă ce 
faceau Percy și Hazel, dar nu-i venea s-o lase 
singură pe Ella. 

S-a așezat în genunchi lângă ea, având grijă 
să nu se apropie prea mult. 

— Ella, nu ești în siguranţă aici, cu 


căpcăunii. în curând o să zburăm spre Alaska. 
Vii cu noi? 

Ella a tresărit stresată. 

— Alaska. Un milion șase sute douăzeci și 
două de mii, patru sute treizeci și trei de 
kilometri pătraţi. Ani- malul-simbol al statului: 
elanul. 

Dintr-odată a dat-o pe latină, pe care Frank 
o înţelegea cât de cât mulţumită orelor din 
Tabăra Jupiter: 

— „Dincolo de zei, în nord, e coroana 
legiunii. Fiul lui Neptun se-neacă, cade-n inima 
genunii...“ 

S-a oprit și s-a scărpinat în părul roșu 
răvășit. 

— Hm. Ars. Restul e ars. 

Frank de-abia mai putea respira. 

— Ella, asta a fost... a fost o profeție? Unde 
ai citit-o? 

— Elan, a spus Ella, savurând cuvântul. 
Elan. Elan. Elan. 

Casa s-a cutremurat din nou. De pe grinzi a 
căzut praf. Afară, un căpcăun a urlat: 

— Frank Zhang! Arată-te! 

— Nu, a spus Ella. Frank nu trebuie s-o facă. 
Nu. 

— Tu... rămâi aici, bine? a spus Frank. 
Trebuie să-i ajut pe Hazel și Percy. 

A tras scara ce ducea pe acoperiș. 


— Bună dimineaţa, a zis Percy sumbru. 


Frumoasă zi, nu? 

Purta aceleași haine ca în ziua precedentă - 
blugi, tricou violet și jacheta Polartec - dar se 
vedea că fuseseră proaspăt spălate. Intr-o 
mână ţinea sabia și în cealaltă un furtun de 
grădină. Frank nu știa ce căuta furtunul de 
grădină pe acoperiș, dar de fiecare dată când 
uriașii aruncau o ghiulea, Percy invoca un jet 
puternic de apă care detona șrapnelul în aer. 
Apoi Frank și-a adus aminte - familia Jui se 
trăgea și din Poseidon. Bunica îi spusese că nu 
era prima oară când casa fusese atacată. Poate 
de-aia era furtunul aici. 

Hazel patrula pe platforma dintre cele două 
frontoane ale acoperișului. Arăta așa de bine 
încât pe Frank îl înţepa în piept. Purta blugi, o 
haină crem și o cămașă albă care-i facea pielea 
la fel de plăcută precum culoarea cacauăi. 
Părul ondulat îi cădea pe umeri. Când s-a apro- 
piat, Frank a simţit miros de șampon de 
iasomie. 

Ea a pus mâna pe sabie. Când s-a uitat la 
Frank, ochii îi luceau de îngrijorare. 

— Ești bine? l-a întrebat ea. De ce zâmbești? 

— O, ăăă... nimic, a îngăimat el. Mulţumesc 
pentru micul dejun. Şi pentru haine. Şi... 
pentru că nu mă urăști. 

Hazel a părut uimită. 

— De ce te-aș uri? 

Lui Frank îi ardea faţa. Ar fi vrut să-și fi 


ţinut gura, dar acum era prea târziu. „N-o lăsa 
să-ţi scape“, îi spusese bunica. „Ai nevoie de 
femei puternice.“ 

— E vorba de... aseară, a spus el. Când am 
invocat scheletul. Mi s-a părut... mi s-a părut 
că ţi-am stârnit... repulsie... sau așa ceva. 

Hazel a ridicat din sprâncene. A scuturat din 
cap tulburată. 

— Frank, poate că am fost surprinsă. Poate 
că mi-a fost teamă de chestia aia. Dar 
repulsie? La cum i-ai ordonat, plin de 
încredere și toate cele - ceva de genul „Uitaţi, 
am  spartusul ăsta atotputernic pe care-l 
putem folosi.“ Nu mi-a venit să cred. N-am 
simţit repulsie, Frank. Am fost impresionată. 

Frank nu era sigur că auzise bine. 

— Ai fost... impresionată... de mine? 

Percy a râs. 

— Prietene, a fost uimitor. 

— Pe bune? a întrebat Frank. 

— Pe bune, a mărturisit Hazel. Dar acum 
avem alte probleme pe cap. Bine? 

A arătat spre armata de căpcăuni, care 
deveneau din ce în ce mai îndrăzneţi, 
apropiindu-se tot mai mult de casă. 

Percy a pregătit furtunul de grădină. 

— Mai am un as în mânecă. Gazonul are un 
sistem de aspersoare. Pot să-l arunc în aer și 
să provoc un pic de confuzie, dar asta va 
scădea presiunea apei. Fără presiune nu 
merge furtunul, și ghiulelele o să pătrundă 


direct în casă. 

Laudele lui Hazel încă răsunau în urechile 
lui Frank, împiedicându-l să gândească. Zeci 
de căpcăuni își instalaseră tabăra pe gazon, 
așteptând să-l facă bucățele, iar Frank de-abia 
se abţinea să nu zâmbească. 

Hazel nu-l ura. Era impresionată. 

S-a străduit să se concentreze. Şi-a adus 
aminte ce-i spusese bunica despre natura 
darului său și cum trebuia s-o lase să moară. 

„Ai un rol dejucat“, spusese Marte. 

Lui Frank nu-i venea să creadă că era arma 
secretă a lunonei sau că această mare Profeţie 
a celor Şapte depindea de el. Dar Hazel și 
Percy se bazau pe Frank. Trebuia să se 
străduiască. 

S-a gândit la fragmentul acela ciudat de 
profeție recitat de Ella în pod, despre fiul lui 
Neptun care se îneca. 

„Nu înţelegi ce valoare are“, le spusese 
Phineas în Portland. Bătrânul orb credea că 
dacă o putea controla pe Ella avea să devină 
rege. 

Toate aceste piese de puzzle se învârteau în 
mintea lui Frank. Avea senzaţia că atunci când 
urmau să se așeze la locul lor, imaginea 
rezultată n-avea să-i placă. 

— Oameni buni, am un plan de evadare. 

Le-a spus prietenilor despre avionul care 
aștepta la aerodrom și despre scrisoarea 
bunicii adresată pilotului. 


— E un veteran legionar. O să ne ajute. 

— Dar Arion nu s-a întors, a spus Hazel. Și 
cum rămâne cu bunica ta? Nu putem s-o 
părăsim. 

Frank și-a înăbușit un suspin. 

— Poate... poate că Arion o să ne găsească. 
Cât despre bunica mea... a fost destul de 
categorică. A zis că se va descurca. 

Nu era tocmai adevărat, dar mai mult de- 
atât n-a putut spune. 

— Mai e o problemă, a spus Percy. Nu-mi 
priesc călătoriile prin aer. Sunt periculoase 
pentru un fiu de-al lui Neptun. 

— Va trebui să riști... la fel și eu, a spus 
Frank. Apropo, suntem rude. 

Percy era să cadă de pe acoperiș. 

— Poftim? 

Frank le-a spus varianta prescurtată: 

— Periclimen. Un strămoș din partea mamei. 
Argonaut. Nepotul lui Poseidon. 

Hazel a rămas cu gura căscată. 

— Eşti descendentul lui Neptun? Frank, 
asta-i... 

— O nebunie? Da. Și se pare că familia mea 
are un dar. Dar nu știu cum să-l folosesc. Dacă 
nu-mi dau seama... 

Lestrigonii au izbucnit din nou în urale. 
Frank și-a dat seama că se holbau la el, 
arătându-l cu degetul, fa- cându-i cu mâna și 
râzând. Reperaseră micul dejun. 

— Zhang! au strigat ei. Zhang! 


Hazel s-a apropiat de el. 

— Fac asta încontinuu. De ce-ţi strigă 
numele? 

— Nu contează, a spus Frank. Auziţi, trebuie 
s-o protejăm pe Ella, s-o luăm cu noi. 

— Bineînţeles, a spus Hazel. Biata de ea are 
nevoie de ajutorul nostru. 

— Nu, a spus Frank. Adică da, dar nu doar 
de asta. A recitat dintr-o profeție în pod. 
Cred... cred că se referea la misiunea asta. 

N-ar fi vrut să-i spună lui Percy vestea cea 
rea, despre fiul lui Neptun care se îneacă, dar 
le-a repetat versurile. 

Percy și-a încleștat fălcile. 

— Nu știu cum e posibil ca un fiu de-al lui 
Neptun să se înece. Pot să respir sub apă. Dar 
coroana legiunii... 

— Trebuie să fie vulturul, a spus Hazel. 

Percy a încuviinţat din cap. 

— Ella a mai recitat odată ceva de genul 
ăsta, în Portland... un vers din vechea Mare 
Profetie. 

— Din ce? a întrebat Frank. 

—  Iţi spun mai târziu. 

Percy a întors furtunul de grădină și a mai 
spulberat o ghiulea pe cer. 

Aceasta a explodat într-o minge de foc 
portocalie. Căpcăunii au bătut din palme în 
semn de apreciere și au strigat: 

— Frumos! Frumos! 

— Chestia e, a spus Frank, că Ella ţine 


minte tot ce citește. A pomenit ceva despre 
faptul că pagina era arsă, ca și cum ar fi citit o 
carte deteriorată cu profeţii. 

Hazel a făcut ochii mari. 

— Cărţi arse cu profeţii? Doar nu crezi că... 
dar e imposibil! 

— Cărţile pe care le dorea Octavian când 
eram în tabără? și-a dat Percy cu presupusul. 

Hazel a fluierat încet. 

— Cărţile Sibiline pierdute care descriau 
întregul destin al Romei. Dacă Ella a reușit 
cumva să citească un exemplar și l-a 
memorat... 

— Atunci e cea mai valoroasă harpie din 
lume, a spus Frank. Nu e de mirare că Phineas 
a vrut s-o prindă. 

— Frank Zhang! a strigat un căpcăun de 
jos. 

Era mai mare decât ceilalţi și purta o blană 
de leu ca un stegar roman și o bavetă de 
plastic cu un homar pe ea. 

— Hai jos, fiul lui Marte! Te-am așteptat. 
Vino, fii oaspetele nostru de onoare! 

Hazel l-a prins pe Frank de braţ. 

— De ce am impresia că „oaspete de 
onoare“ înseamnă același lucru cu „cina“? 

Frank și-ar fi dorit ca Marte să fie încă 
acolo. l-ar fi prins bine cineva care să 
pocnească din degete și să-i alunge emoţiile de 
dinaintea luptei. 

„Hazel crede în mine“, și-a spus el. „O să 


reușesc.“ 

S-a uitat la Percy. 

— Ştii să conduci? 

— Sigur. De ce? 

— Mașina bunicii e în garaj. E un Cadillac 
vechi. E cât un tanc. Dacă reușești s-o 
pornești... 

— Tot trebuie să trecem printre căpcăuni, a 
spus Hazel. 

— Sistemul de aspersoare, a zis Percy. îl 
folosim ca să creăm confuzie? 

— Exact, a adăugat Frank. încerc să câștig 
cât timp pot. Luaţi-o pe Ella și urcați în 
mașină. O să încerc să vin și eu la garaj, dar nu 
mă așteptați. 

Percy s-a încruntat. 

— Frank... 

— Răspunde-ne, Frank Zhang! a strigat 
căpcăunul. Coboară și îi cruţăm pe ceilalţi - pe 
prietenii tăi, pe amărâta de bunică-ta. Pe tine 
te vrem! 

— Mint, a murmurat Percy. 

— Da, m-am prins, a răspuns Frank. 
Plecaţi! 

Prietenii lui au luat-o la fugă spre scară. 

Frank a încercat să-și controleze bătăile 
inimii. A zâmbit și a strigat: 

— Hei, voi ăia de jos! Cui îi e foame? 

Căpcăunii au aclamat când Frank a început 
să meargă pe platformă și le-a făcut cu mâna 
ca o vedetă rock. 

Frank a încercat să invoce darul moștenit. 


Și-a închipuit că e un dragon care scuipă foc. 
S-a încordat și și-a încleștat pumnul și s-a 
gândit la dragoni cu atâta concentrare, încât i- 
au apărut broboane de sudoare pe frunte. Voia 
să se repeadă asupra dușmanilor și să-i dis- 
trugă. Asta ar fi fost foarte tare. Dar nu s-a 
întâmplat nimic. Nu știa cum să se transforme. 
Nu văzuse niciodată un dragon adevărat. A 
fost cuprins de panică și pentru o clipă s-a 
gândit că bunica făcuse o glumă plină de 
cruzime pe seama lui. Poate că nu înţelesese 
bine care era darul. Poate era singurul 
membru al familiei care nu-l moștenise. Ar fi 
fost tipic pentru el. 

Căpcăunii au început să se agite. Uralele s- 
au transformat în huiduieli. Câţiva lestrigoni 
au pus mâna pe ghiulele. 

— Stati așa! a strigat Frank. Doar nu vreţi 
să mă carbonizaţi, nu-i așa? N-aș mai fi așa 
gustos. 

— Coboară! i-au strigat. Foame! 

Era timpul să treacă la planul B. Frank și-a 
dorit să fi avut unul. 

— Promiteţi să-i cruţaţi pe prietenii mei? a 
întrebat Frank. Juraţi pe râul Styx? 

Căpcăunii au râs. Unul dintre ei a aruncat o 
ghiulea care a trecut pe deasupra capului lui 
Frank și a aruncat în aer hornul. Printr-un 
miracol, Frank n-a fost lovit. 

— Să-nţeleg că nu, a mormăit el. 

Apoi a strigat: 


— Bine, bine! Aţi câștigat! Cobor imediat. 
Așteptaţi! 

Căpcăunii au aclamat, dar liderul lor cu 
mantia din blană de leu s-a încruntat suspicios. 
Frank n-avea prea mult timp la dispoziţie. A 
coborât în pod pe scară. Ella nu mai era acolo. 
A sperat că ăsta era un semn bun. Poate că 
ajunseseră la Cadillac. A mai luat o tolbă cu 
săgeți DE DIVERSE TIPURI etichetate de 
mama lui, cu scrisul ei ordonat. Apoi a fugit 
spre mitralieră. 

A rotit ţeava, a ţintit spre liderul căpcăunilor 
și a apăsat pe trăgaci. Opt cartofi de calibru 
mare l-au nimerit pe uriaș în piept, 
propulsându-l în spate cu atâta forță încât s-a 
prăbușit pe o grămadă de ghiulele care au 
explodat instantaneu, lăsând în urmă un crater 
fumegând. 

Se pare că amidonul chiar le fâcea rău 
căpcăunilor. 

Când restul monștrilor au fugit derutaţi, 
Frank și-a luat arcul și a început să tragă în ei 
cu săgeți. Unele explodau la impact. Altele se 
împrăștiau ca niște alice, facân- du-le uriașilor 
niște tatuaje dureroase. Una a nimerit un 
căpcăun și l-a transformat instantaneu într-o 
tufa de trandafiri. 

Din nefericire,  căpcăunii își reveneau 
repede. Au început să arunce cu ghiulele - cu 
zecile deodată. Casa gemea de lovituri. Frank 
a alergat spre scări. Podul se dărâma în urma 


lui. Fumul și focul năvăleau pe holul de la etaj. 

— Bunico! a strigat el, dar căldura era atât 
de intensă încât nu putea ajunge la camera ei. 

A alergat la parter ţinându-se de balustradă, 
iar casa se cutremura și din tavan cădeau 
bucăţi mari. 

La baza scării era un crater din care ieșea 
fum. A sărit peste el și a traversat bucătăria 
împleticindu-se. Sufo- cându-se cu cenușă și 
funingine, a dat buzna în garaj. Farurile 
Cadillacului erau aprinse. Motorul rula și ușa 
de la garaj se deschidea. 

— Urcă! a strigat Percy. 

Frank s-a aruncat pe bancheta din spate, 
lângă Hazel. Ella stătea ghemuită pe scaunul 
din faţă, cu capul ascuns sub aripi, 
murmurând: 

— Auci. Auci. Auci. 

Percy a ambalat motorul. Au ţâșnit din garaj 
înainte ca ușa să se fi deschis complet, lăsând 
o gaură în formă de Cadillac în lemnul făcut 
ferfeniţă. 

Căpcăunii au alergat să-i prindă, dar Percy a 
strigat din toţi rărunchii și sistemul de irigație 
a explodat. O sută de gheizere au ţâșnit spre 
cer, împreună cu bulgări de pământ, bucăţi de 
ţevi și duze de aspersor foarte grele. 

Cadillacul mergea cu 65 de kilometri pe oră 
când au lovit primul căpcăun, care s-a 
dezintegrat la impact. Până s-au dezmeticit 
ceilalți monștri, mașina ajunsese deja la opt 


sute de metri distanță. Ghiulele aprinse ex- 
plodau în urma lor. 

Frank s-a uitat în spate și a văzut cum 
conacul familiei era cuprins de foc, pereţii se 
prăbușeau în interior și fumul se ridica spre 
cer. A văzut o pată mare și neagră - poate un 
uliu - înălțându-se din foc. S-ar putea ca lui 
Frank doar să i se fi părut, dar a fost convins c- 
a zburat pe fereastra de la etaj. 

— Bunico? a murmurat el. 

Părea imposibil, dar îi promisese că va muri 
așa cum voia ea, nu de mâna căpcăunilor. 
Frank spera că avusese dreptate. 

Au condus prin pădure și s-au îndreptat spre 
nord. 

— La circa cinci kilometri! a spus Frank. N- 
ai cum să-l ratezi! 

Din spatele lor s-a auzit zgomot de explozii. 
Fumul se ridica pe cer. 

— Cât de repede pot alerga lestrigonii? a 
întrebat Hazel. 

— Mai bine să nu aflăm, a spus Percy. 

în faţa lor au apărut porțile aerodromului, la 
numai câteva sute de metri distanță. Un avion 
privat stătea pe pistă. Scara era coborâtă. 

Cadillacul a nimerit o groapă și a zburat 
prin aer. Frank s-a lovit cu capul de plafon. 
Când roţile au atins pământul, Percy a apăsat 
pe frână și s-au oprit chiar dincolo de porti. 

Frank a coborât și și-a scos arcul. 

— Duceţi-vă la avion! Vin după noi! 


Lestrigonii se apropiau cu o viteză 
alarmantă. Prima linie de căpcăuni a ţâșnit din 
pădure și s-au îndreptat spre aerodrom - la 
cinci sute de metri distanţă, la patru sute de 
metri... 

Percy și Hazel au reușit s-o scoată pe Ella 
din Cadillac, dar de îndată ce harpia a văzut 
avionul, a început să tipe. 

— N... n... nu! a strigat ea. Zburațţi cu aripi! 
F... f... fără avioane. 

— E în regulă, i-a promis Hazel. O să te 
protejăm! 

Ella a scos un vaiet groaznic, plin de durere, 
de parcă ar fi fost arsă. 

Percy și-a ridicat braţele exasperat. 

— Ce facem? Nu o putem obliga. 

— Nu, a încuviințat Frank. 

Căpcăunii erau la trei sute de metri 
distanţă. 

— E prea valoroasă ca s-o lăsăm aici, a spus 

Hazel. Apoi, s-a strâmbat când s-a gândit la 

ce zisese. 

— Pe toţi zeii, îmi pare rău, Ella. Parc-aș fi 
Phineas. Ești o fiinţă vie, nu o comoară. 

— Fără avioane. F... f... fără avioane. 

Ella intrase în hiperventilaţie. 

Căpcăunii erau la o aruncătură de băț. 

Lui Percy i-au sclipit ochii. 

— Am o idee. Ella, poţi să te ascunzi în 
pădure? Te poţi feri de căpcăuni? 

— Mă ascund, a fost de acord. în siguranţă. 


Harpiilor le priește să se-ascundă. Ella e 
rapidă. Și mică. Şi iute. 

— Bine, a zis Percy. Doar să rămâi în zonă. 
Pot să trimit un prieten să te găsească și să te 
ducă în Tabăra Jupiter. 

Frank și-a luat arcul și a pus o săgeată în el. 

— Un prieten? 

Percy le-a făcut semn că o să le spună mai 
târziu. 

— Ella, ţi-ar plăcea asta? Vrei ca prietenul 
meu să te ducă în Tabăra Jupiter și să-ţi arate 
casa noastră? 

— Tabără, a murmurat Ella. Apoi, în latină: 
„Fiica-nţe- lepciunii la drum singură pornește, 
simbolul Atenei prin Roma viu strălucește.“ 

— Perfect, a spus Percy. Pare ceva 
important, dar putem vorbi mai târziu despre 
asta. Vei fi în siguranţă în tabără. Ai câte cărți 
și câtă mâncare vrei. 

— Fără avioane, a insistat ea. 

— Fără avioane, a fost de acord Percy. 

— Ella se ascunde acum. 

Și dusă a fost... o dâră roșie dispărând în 
pădure. 

— O să-mi lipsească, a spus Hazel cu 
tristeţe. 

— O s-o revedem, i-a promis Percy, dar s-a 
încruntat îngrijorat, de parcă ar fi fost tulburat 
de ultimul fragment al profeţiei - cel despre 
Atena. 

O explozie a aruncat în aer poarta 


aerodromului. 

Frank i-a dat lui Percy scrisoarea din partea 
bunicii. 

— Arată-i-o pilotului! Arată-i și scrisoarea ta 
de la Reyna! Trebuie să decolăm acum. 

Percy a încuviinţat din cap. El și Hazel au 
luat-o la fugă spre avion. 

Frank s-a adăpostit după Cadillac și a 
început să tragă în căpcăuni. A ţintit spre cel 
mai numeros grup de dușmani și a tras cu o 
săgeată în formă de lalea. Așa cum sperase, 
era o hidră. 

Bucăţi de funie au ţâșnit ca tentaculele unui 
calmar, și căpcăunii din primul rând au căzut 
cu nasul în noroi. 

Frank a auzit motoarele avionului. 

A mai tras trei săgeți cât a putut de repede, 
făcând niște cratere enorme în rândurile 
căpcăunilor. Supraviețuitorii se aflau la doar o 
sută de metri distanţă, iar câţiva mai isteţi s-au 
oprit, dându-și seama că se aflau în bătaia 
săgeților. 

— Frank! a strigat Hazel. Haide! 

O ghiulea de foc se îndrepta spre el, 
formând un arc pe cer. Frank și-a dat seama 
imediat că avea să lovească avionul. A pus o 
săgeată în arc. „O să reușesc“, s-a gândit el. A 
tras. A interceptat ghiuleaua în aer, detonând- 
o și creând o uriașă minge de foc. Alte două 
ghiulele se îndreptau spre el. Frank a luat-o la 
fugă. 


în spatele lui, metalul a scrâșnit când 
Cadillacul a explodat. S-a aruncat în avion 
chiar când scările începeau să se ridice. 

Probabil că pilotul a înţeles foarte bine 
situaţia. Nu le-a vorbit despre măsuri de 
siguranţă, nu le-a oferit nimic de băut, nu a 
așteptat să obţină permisiunea de decolare. A 
accelerat, și avionul a ţâșnit pe pistă. O altă 
explozie a distrus pista în urma lor, dar apoi au 
decolat. 

Frank s-a uitat în jos și a văzut pista 
presărată cu cratere, ca o bucată de cașcaval 
care a luat foc. Potecile din parcul Lynn 
Canyon ardeau. La câţiva kilometri spre sud, 
din conacul familiei Zhang nu mai rămăsese 
decât o pălălaie de unde se înălţau vălătuci de 
fum negru. 

Halal impresie mai făcuse Frank. Nu reușise 
să-și salveze bunica. Nu reușise să-și 
folosească puterile. Nici măcar nu-și salvase 
prietena harpie. Când Vancouverul a dispărut 
sub nori, Frank și-a ascuns fața în palme și a 
început să plângă. 

Avionul s-a înclinat spre stânga. 

în difuzoare s-a auzit vocea pilotului: 

— Senatus Populusque Romanus, prieteni. 
Bun venit la bord. Următoarea oprire: 
Anchorage, Alaska. 


CAPITOLUL XXXVII 


Percy 


Avioane sau canibali? Nu era tocmai greu de 
ales. 

Percy ar fi preferat să meargă cu Cadillacul 
bunicii lui Zhang până în Alaska, urmărit de 
căpcăuni care aruncau bile de foc, decât să se 
afle într-un avion de lux. 

Nu era prima dată când zbura. Detaliile 
erau neclare, dar își amintea de un pegas 
numit Blackjack. Călătorise chiar și cu avionul 
o dată sau de două ori. Dar un fiu al lui Neptun 
(sau, mă rog, Poseidon) nu avea ce căuta în 
aer. De fiecare dată când avionul trecea printr- 
o zonă cu turbulente, inima lui Percy o lua 
razna și era sigur că Jupiter se juca cu ei. 

încerca să se concentreze pe când Frank și 
Hazel vorbeau. Hazel îl asigura pe Frank că 
făcuse tot ce se putea pentru bunica lui. Frank 
îi salvase de lestrigoni și îi scosese din 
Vancouver. Fusese incredibil de curajos. 

Frank își ţinea capul aplecat ca și cum i-ar fi 
fost rușine că plânsese, dar Percy nu-l 
condamna. Bietul de el tocmai își pierduse 
bunica și își văzuse casa cuprinsă de flăcări. 
După părerea lui Percy, să verși câteva lacrimi 
pe o temă de genul ăsta nu te făcea un bărbat 


mai slab, mai ales după ce ai scăpat de o 
armată de căpcăuni care voiau să te mănânce 
la micul dejun. 

Percy încă nu putea să treacă peste faptul 
că el și Frank erau rude îndepărtate. Frank îi 
era... ce? Nepot de gradul o mie? Era prea 
ciudat. 


Frank a refuzat să le explice exact care era 
„darul familiei sale“, dar în timp ce zburau 
spre nord, le-a spus despre conversaţia cu 
Marte din seara anterioară. Le-a povestit 
despre profeția spusă de Iunona când era copil 
- despre faptul că viaţa lui depindea de o 
bucată de lemn și că o rugase pe Hazel să i-o 
păstreze. 

Percy își dăduse deja seama de o parte 
dintre aceste lucruri. Hazel și Frank trecuseră, 
în mod evident, prin niște experiențe 
nebunești când își pierduseră cunoștința 
împreună și făcuseră un fel de înţelegere. Așa 
se explica de ce, chiar și acum, din obișnuinţă, 
Frank își verifica întruna buzunarul și de ce 
era atât de neliniștit în preajma focului. Cu 
toate acestea, lui Percy i se părea incredibil 
curajul lui Frank de a pleca într-o misiune, 
când știa că până și o mică flacără îi putea 
pune capăt vieţii. 

— Frank, a spus el, sunt mândru că suntem 
rude. 

Lui Frank i s-au înroșit urechile. Cum stătea 


cu capul plecat, tunsoarea lui militară aducea 
cu o săgeată neagră îndreptată în jos. 

— Iunona are un plan pentru noi, legat de 
Profetia celor Şapte. 

— Da, a zis Percy. Nu-mi plăcea de ea când 
era Hera. Nu-mi place nici acum, când e 
Iunona. 

Hazel și-a băgat picioarele sub ea. îl studia 
pe Percy cu ochii aurii luminoși, iar el se 
întrebase cum de putea fi atât de calmă. Era 
cea mai tânără membră a misiunii, dar mereu 
îi ţinea laolaltă și îi liniștea. Acum zburau 


spre Alaska, unde ea murise o dată. încercau 
să-l elibereze pe Thanatos, care putea s-o ducă 
înapoi în Lumea Subpământeană. Cu toate 
acestea, Hazel nu dădea semne de teamă. îl 
făcea pe Percy să se simtă prost că îl speriau 
turbulenţele din timpul zborului. 

— Eşti fiul lui Poseidon, nu-i așa? a întrebat 
ea. Esti un semizeu grec. 

Percy a dus mâna la colierul din piele. 

— Am început să-mi amintesc lucruri în 
Portland, după ce am băut din sângele 
gorgonei. Memoria îmi tot revine încet-încet 
de atunci. Mai există o tabără - Tabăra 
Semizeilor. 

Simplul fapt c-a rostit numele ăsta l-a făcut 
pe Percy să simtă o căldură interioară. A fost 
năpădit de amintiri frumoase: mirosul 
câmpurilor cu căpșuni încălzite de soarele 
văratic, focurile de artificii aprinse pe plajă de 


4 iulie, satirii cântând la nai la focurile de 
tabără aprinse noaptea și un sărut pe 
marginea lacului de canotaj. 

Hazel și Frank îl priveau de parcă ar fi 
vorbit limbi străine. 

— O altă tabără, a repetat Hazel, o tabără 
grecească? Pe toţi zeii, dacă ar afla Octavian... 

— Ar declara război, a spus Frank. A fost 
întotdeauna sigur că grecii sunt în viaţă și 
complotează împotriva noastră. El crede că 
Percy e spion. 

— De asta m-a trimis lunona, a spus Percy. 
Adică, nu să vă spionez. Cred c-a fost un fel de 
schimb. Prietenul tău, Jason... cred că el a fost 
trimis în tabăra mea. Am văzut în vise un 
semizeu care ar fi putut fi el. Lucra cu alţi 
semizei la o navă de război zburătoare. Cred 
că vin în ajutorul Taberei Jupiter. 

Frank bătea nervos cu degetele în spătarul 
scaunului. 

— Marte a spus că Iunona vrea să-i facă pe 
greci și romani să se unească împotriva Geei. 
Dar grecii și romanii se dușmănesc de multă 
vreme. 

Hazel a tras adânc aer în piept. 

— Probabil că de asta ne-au ţinut zeii 
despărțiți atâta timp. Dacă o navă de război 
grecească ar apărea în zbor deasupra Taberei 
Jupiter, iar Reyna n-ar ști că e pașnică... 

— Da, a încuviinţat Percy. Trebuie să fim 
atenţi cum explicăm asta când ne întoarcem. 


— Dacă ne întoarcem, a spus Frank. 

Percy a dat din cap șovăielnic. 

— Ce vreau să zic e că am încredere în voi. 
Sper că și voi aveţi încredere în mine. Mă 
simt... ei bine, mă simt la fel de apropiat de voi 
doi ca de vechii mei prieteni din Tabăra 
Semizeilor. Dar ceilalţi semizei, din ambele 
tabere, vor fi foarte suspicioși. 

Hazel a făcut ceva neașteptat. S-a aplecat și 
l-a sărutat pe obraz. A fost un sărut prietenesc. 
Dar ea a zâmbit cu atâta drag, că Percy s-a 
simţit cuprins de un fior cald. 

— Bineînţeles că avem încredere în tine, a 
spus ea. Acum suntem o familie. Nu-i așa, 
Frank? 

— Sigur, a spus el. Eu nu primesc un sărut? 

Hazel a râs, dar era un râs nervos. 

— Bun, și ce facem acum? 

Percy a oftat. Timpul trecea cu repeziciune. 

Erau aproape la jumătatea zilei de 23 iunie 
și a doua zi era Sărbătoarea Fortunei. 

— Trebuie să iau legătura cu un prieten, să- 
mi ţin promisiunea faţă de Ella. 

— Cum? a spus Frank. Cu un mesaj-lris? 

— Tot nu funcţionează, a spus Percy trist. 
Am încercat aseară, acasă la bunica ta. Fără 
succes. Poate pentru că amintirile mele sunt 
încă învălmășite. Sau zeii nu ne permit să luăm 
legătura. Sper să-l pot contacta pe prietenul 
meu în vis. 

O altă turbulenţă l-a făcut să se prindă de 


scaun. Dedesubt, munţii înzăpeziţi s-au iţit 
prin pătura de nori. 

— Nu sunt sigur că pot dormi, a spus Percy. 
Dar trebuie să încerc. N-o putem lăsa pe Ella 
singură cu toţi căpcăunii ăia. 

— Da, a zis Frank. Mai avem de zburat 
câteva ore. Intinde-te pe canapea. 

Percy a dat din cap. Se simţea norocos că 
Hazel și Frank aveau grijă de el. Era adevărat 
ce le spusese - avea încredere în ei. In toată 
experiența asta ciudată, înspăimântătoare, 
oribilă a pierderii memoriei și după ce fusese 
smuls din fosta lui viaţă, Hazel și Frank erau 
ca o gură de aer proaspăt. 

S-a întins, a închis ochii și a visat că se 
prăbușea de pe un munte de gheaţă spre o 
mare rece. 


Peisajul din vis s-a schimbat. Era iar în 
Vancouver și stătea în faţa ruinelor conacului 
familiei Zhang. Lestri- gonii dispăruseră. Din 
conac nu mai rămăsese decât un schelet 
carbonizat. O echipă de pompieri își strângea 
echipamentele, pregătindu-se să plece. 
Gazonul arăta ca un câmp de război, cu 
cratere de unde ieșea fum și tranșee create de 
conductele sistemului de irigare care 
explodase. 

La marginea pădurii, un câine negru uriaş 
ţopăia și mirosea copacii. Pompierii îl ignorau 


complet. 

Lângă unul dintre cratere era îngenuncheat 
un ciclop în blugi largi, bocanci și o bluză 
largă de flanel. Părul castaniu neîngrijit îi era 
udat de ploaie și împroșcat cu noroi. Când și-a 
ridicat capul, ochiul lui căprui se înroșise de 
atâta plâns. 

— Aproape! a strigat el. Atât de aproape, 
dar a plecat! 

Lui Percy i se frângea inima să audă 
durerea și îngrijorarea din vocea uriașului, dar 
știa că avea doar câteva secunde ca să 
vorbească. Viziunea se destrăma deja pe 
margini. Dacă Alaska era tărâmul de dincolo 
de zei, Percy și-a zis că cu cât se îndepărta mai 
mult spre nord, cu atât mai greu îi era să 
comunice cu prietenii lui, chiar și în vis. 

— Tyson! l-a strigat el. 

Ciclopul s-a uitat buimac în jur. 

— Percy? Frate? 

— Tyson, sunt bine. Sunt aici... mă rog, nu 
chiar. 

Tyson a dat să apuce ceva, ca și cum încerca 
să prindă fluturi. 

— Nu te văd! Unde-i fratele meu? 

— Tyson, zbor spre Alaska. Sunt bine. O să 
mă întorc. Găsește-o pe Ella. E o harpie cu 
pene roșii. Se ascunde în pădurea din jurul 
casei. 

— Să găsesc o harpie? O harpie roșie? 

— Da! Protejeaz-o, bine? E prietena mea. 


Du-o înapoi în California. Există o tabără de 
semizei în Oakland Hills, Tabăra Jupiter. Ne 
vedem deasupra tunelului Caldecott. 

— Oakland Hills... California... Tunelul 
Caldecott. 

I-a strigat câinelui: 

— Doamnă O'Leary! Trebuie să găsim o 
harpie! 

— Ham! a spus câinele. 

Faţa lui Tyson a început să se estompeze. 

— Fratele meu e în regulă? Fratele meu se 
întoarce? Mi-e dor de tine! 

— Şi mie mi-e dor de tine. 

Percy încerca să nu-și piardă vocea. 

— Ne vedem curând. Fii atent! Armata unui 
uriaș se îndreaptă spre sud. Spune-i lui 
Annabeth... 

Peisajul s-a schimbat. 

Percy s-a trezit pe dealurile din nordul 
Taberei Jupi- ter, privind în jos spre Câmpul lui 
Marte și spre Noua Romă. Se auzeau cornuri 
sunând dinspre fortăreaţa legionară. Locuitorii 
taberei se agitau să ajungă la apel. 

Armata uriașului se înșira în stânga și în 
dreapta lui Percy - centauri cu coarne de bivol, 
telurici cu șase braţe și ciclopi malefici în 
armuri din fier vechi. Turnul de asediu al 
ciclopilor arunca o umbră asupra picioarelor 
uriașului Polybotes, care rânjea spre tabăra 
romană. Mergea nerăbdător pe deal. Din părul 
verde împletit îi cădeau șerpi, iar picioarele lui 


de dragon puneau la pământ copacii mai firavi. 
Pe armura lui verde-albăstruie, decoraţiile cu 
fețele unor monștri flămânzi luceau în umbră. 

— Da, a chicotit el, înfigându-și tridentul în 
pământ. Suflaţi în micile voastre cornuri, 
romani. Am venit să vă distrug! Stheno! 

Gorgona a ieșit din tufișuri. Părul ei de 
culoarea lime- tei și vesta de la Bargain Mart 
contrastau puternic cu culorile hainelor 
uriașului. 

— Da, stăpâne! a spus ea. Aţi dori niște 
cârnaţi în foitaj? 

I-a întins o tavă cu mostre gratuite. 

— Hmm, a spus Polybotes. Ce fel de 
cârnaţi? 

— Ah, nu sunt chiar cârnaţi. Sunt crenvurști 
în cor- nuleţe împletite, dar sunt la reduceri 
săptămâna asta... 

— Ptiu! Atunci dă-mi pace! Trupele noastre 
sunt gata de atac? 

— Au! 

Stheno a făcute repede un pas în spate să 
nu fie călcată de uriaș. 

— Aproape, stăpâne. Mama Garnitură și 
jumătate din ciclopii ei s-au oprit în Napa. 
Ceva legat de un tur al podgoriilor. Au promis 
să ajungă aici până mâine seară. 

— Poftim? 

Uriașul s-a uitat înjur, de parcă tocmai ar fi 
observat că o mare parte din armata lui lipsea. 

— Ha! O să fac ulcer din pricina femeii 


ăsteia. Un tur al podgoriilor! ? 

— Cred că se dau brânză și biscuiţi, a 
adăugat Stheno amabilă. Deși la Bargain Mart 
găsești o ofertă mult mai bună. 

Polybotes a smuls un stejar din pământ și l-a 
aruncat în vale: 

— Ciclopii! Să știi, Stheno, că după ce îl 
distrug pe Neptun și cuceresc oceanele, vom 
renegocia contractul de muncă al acestora. 
Mama Garnitură o să înveţe să stea în banca 
ei! Acum, ce vești avem din nord? 

— Semizeii au plecat spre Alaska, a spus 
Stheno. Se îndreaptă în zbor direct spre 
moarte - moarte cu „m“ mic, vreau să spun. Nu 
spre prizonierul nostru, Moartea. Deși cred că 
putem spune că se îndreaptă și spre el. 

Polybotes a mârâit. 

— Alcioneu ar face bine să-l cruţe pe fiul lui 
Neptun, așa cum a promis. Vreau să fie legat 
la picioarele mele, ca să-l pot ucide când va 
veni timpul. Sângele lui va uda pietrele de pe 
Muntele Olimp și va trezi Pământul-Mamă! 
Vești de la amazoane? 

— 'Tăcere totală, a spus Stheno. încă nu știm 
câștigătoarea duelului de azi, dar e numai o 
chestiune de timp până Otrera va prelua 
conducerea și ne va ajuta. 

— Hmm. 

Polybotes a scărpinat absent niște vipere 
din păr. 

— Atunci poate că ar trebui să așteptăm. 


Mâine la apusul soarelui e Sărbătoarea 
Fortunei. Până atunci trebuie să atacăm - cu 
amazoane sau fără. între timp, la muncă! 
Facem tabăra aici, la înălțime. 

— Da, stăpâne! 

Stheno a strigat către trupe: 

— Cârnaţi în foitaj pentru toată lumea! 

Monștrii au ovaţionat. 

Polybotes şi-a întins mâinile în faţă, 
încadrând valea ca într-o imagine panoramică. 

— Da, suflaţi în micile voastre cornuri, 
semizeilor. în curând, moștenirea Romei va fi 
distrusă pentru totdeauna! 

Visul s-a încheiat. 

Percy s-a trezit tresărind când avionul a 
început să coboare. 

Hazel i-a pus mâna pe umăr. 

— Ai dormit bine? 

Percy s-a ridicat amețit. 

— Cât timp am dormit? 

Frank stătea pe culoar, băgându-și sulița și 
noul arc în geanta pentru schiuri. 

— Câteva ore, a spus el. Aproape am ajuns. 

Percy a privit pe fereastră. Un mic golf 
strălucitor șerpuia printre munţii înzăpeziți. în 
depărtare, în mijlocul pustietăţii, se contura un 
oraș înconjurat cu păduri de un verde 
luxuriant într-o parte și plaje negre îngheţate 
în cealaltă. 

— Bine-aţi venit în Alaska, a spus Hazel, 
locul unde niciun zeu nu ne mai poate ajuta. 


CAPITOLUL XXXVIII 


Percy 


Pilotul a spus că avionul nu-i putea aștepta, 
dar lui Percy nu-i păsa. Dacă supravieţuiau 
până a doua zi, spera să se poată întoarce cu 
altceva - cu orice, numai cu avionul nu. 

Ar fi trebuit să fie deprimat. Era blocat în 
Alaska, tinutul de baștină al uriașului, 
despărțit de foștii lui prieteni tocmai acum, 
când își recăpăta memoria. Văzuse o imagine 
cu armata lui Polybotes urmând să invadeze 
Tabăra Jupiter. Aflase că uriașii plănuiau să-l 
folosească pe post de jertfa ca să o trezească 
Geea. în plus, în următoarea seară era 
Sărbătoarea Fortunei. Până atunci, el, Frank și 
Hazel aveau de dus la bun sfârșit o sarcină 
imposibilă. în cel mai bun caz, aveau să 
elibereze Moartea, care ar fi putut să-i trimită 
pe cei doi prieteni ai săi în Lumea 
Subpământeană. Nu era o perspectivă prea 
îmbucurătoare. 

Totuși, Percy se simţea neobișnuit de plin de 
viaţă. Visul despre Tyson îl înveselise. își 
amintea de Tyson, fratele lui. Luptaseră 
împreună,  sărbătoriseră victorii,  trăiseră 
momente fericite în Tabăra Semizeilor. își adu- 


cea aminte de casa lui și asta îl îndemna să 
reușească. Lupta pentru două tabere acum - 
două familii. 

lunona avusese un motiv ca să-i fure 
memoria și să-l trimită în Tabăra Jupiter. 
înţelegea asta acum. Tot mai voia să-i tragă 
una în faţa aia de zeiţă, dar măcar îi înțelegea 
rațiunea. Dacă cele două tabere reușeau să 
colaboreze, aveau o șansă să-i oprească pe 
dușmani. Separat, ambele tabere erau sortite 
pieirii. 

Existau și alte motive pentru care Percy voia 
să salveze Tabăra Jupiter. Motive pe care nu 
îndrăznea să le rostească - cel puţin nu încă. 
întrezărea un viitor pentru el și Annabeth la 
care nu sperase până acum. 

Când călătoreau cu un taxi spre centrul 
orașului Anchorage, Percy le-a povestit lui 
Frank și Hazel visele avute. Aceștia au părut 
neliniștiți, dar nu surprinși când le-a spus 
despre armata uriașului care se apropia de 
tabără. 

Frank s-a înecat când a auzit despre Tyson. 

— Ai un frate vitreg ciclop? 

— Sigur, a spus Percy. Asta înseamnă că e 
stră-stră- stră... 

— Te rog. 

Frank și-a acoperit urechile. 

— Ajunge. 

— Măcar s-o ducă pe Ella în tabără, a spus 
Hazel. îmi fac griji pentru ea. 


Percy a dat din cap. încă se mai gândea la 
versurile profeţiei recitate de harpie - despre 
fiul lui Neptun care se îneacă și despre 
simbolul Atenei strălucind prin Roma. 

Nu era sigur ce însemna prima parte, dar 
începea să-și facă o idee despre a doua. A 
încercat să uite de asta. Prima dată trebuia să 
termine în viaţă această misiune. 

Taxiul a luat-o pe Highway One, care lui 
Percy i se părea mai mult o străduţă, și s-a 
îndreptat spre nord, spre centrul orașului. Era 
după-amiaza târziu, dar soarele era încă sus pe 
cer. 

— Nu-mi vine să cred cât de mult s-a 
dezvoltat locul ăsta, a murmurat Hazel. 

Şoferul de taxi a zâmbit în oglinda 
retrovizoare. 

— A trecut mult timp de când n-aţi mai fost 
pe-aici, domnișoară? 

— Vreo șaptezeci de ani, a spus Hazel. 

Şoferul a închis geamul despărțitor și a 
continuat să conducă în tăcere. 

După cum zicea Hazel, aproape nicio clădire 
nu era la fel, dar le-a arătat câteva din peisaj: 
pădurile vaste care înconjurau orașul, apele 
reci și cenușii ale Golfului Cook mărginind 
orașul la nord și Munţii Chugach de un 
albastru-cenușiu, înălțându-se în depărtare, 
acoperiţi de zăpadă chiar și în iunie. 

Percy nu mai respirase niciodată un aer atât 
de curat. Orașul în sine părea afectat de 


vreme, cu magazine închise, mașini ruginite și 
complexe deteriorate de apartamente ce se 
înșirau pe marginea drumului, dar chiar și așa 
era frumos. Orașul era traversat de lacuri și 
zone întinse cu păduri. Cerul arctic era o 
combinație uimitoare de turcoaz și auriu. 

Apoi erau uriașii. Zeci de bărbaţi de un 
albastru intens, fiecare de nouă metri înălțime, 
cu părul cenușiu îngheţat, care umblau prin 
pădure, pescuiau în golf și traversau munții. 
Muritorii nu păreau să-i observe. Taxiul a 
trecut la câţiva metri de unul dintre ei, aflat la 
malul unui lac și spălându-și picioarele, dar 
șoferul n-a intrat în panică. 

— Ăăă... 

Frank a arătat spre tipul albastru. 

— Hiperboreeni, a spus Percy. 

Era uimit că-și amintea numele. 

— Uriaşii nordului. M-am luptat cu câţiva 
când Cronos a invadat Manhattanul. 

— Stai așa, a spus Frank. Când cine a făcut 
ce? 

— E-o poveste lungă. Dar tipii ăștia par... nu 
știu, pașnici. 

— De obicei sunt, a spus Haz el. îmi 
amintesc de ei. Sunt peste tot în Alaska, 
precum urșii. 

— Urșii? a întrebat Frank neliniștit. 

— Uriaşii sunt invizibili pentru muritori, a 
spus Hazel. Nu m-au deranjat niciodată, deși 
unul era să mă calce din greșeală odată. 


Asta l-a cam tulburat pe Percy, dar taxiul a 
mers mai departe. Niciunul dintre uriași nu i-a 
băgat în seamă. Unul era chiar în intersecţia 
cu șoseaua Northern Lights și mergea 
crăcănat pe autostradă, așa că au trecut 
printre picioarele lui. Hiperboreanul ţinea în 
braţe un totem amerindian învelit în blănuri și- 
i cânta ca unui copil. Dacă tipul n-ar fi fost 
înalt cât o clădire, ar fi părut aproape drăguţ. 

Taxiul a trecut prin centrul orașului, pe 
lângă o grămadă de magazine de suveniruri 
care făceau reclamă la blănuri, artă 
amerindiană și aur. Percy a sperat că Hazel n- 
o să se ambaleze și n-o să arunce în aer maga- 
zinele de bijuterii. 

Când șoferul a virat și s-a îndreptat spre 
malul mării, Hazel a bătut în geamul 
despărțitor. 

— Aici e bine. Ne lași să coborâm? 

I-au plătit șoferului și au coborât pe Fourth 
Street. în comparaţie cu Vancouverul, centrul 
orașului Anchorage era mic - semăna mai mult 
cu un campus universitar decât cu un oraș, dar 
Hazel părea uluită. 

— E imens, a spus ea. Aici... aici a fost pe 
vremuri Hotelul Gitchell. Acolo am stat cu 
mama în prima noastră săptămână în Alaska. 
Și au mutat primăria. Era acolo. 

l-a condus uimită preţ de câteva cvartale. 
Nu prea aveau un plan în afară să găsească 
cea mai rapidă modalitate de a ajunge la 


Ghețarul Hubbard, însă Percy a simţit miros de 
mâncare în apropiere - cârnaţi, poate? Şi-a dat 
seama că nu mai mâncase din dimineaţa petre- 
cută acasă la bunica Zhang. 

— Mâncare, a spus el. Haideţi. 

Au găsit o cafenea chiar lângă plajă. Era 
plină de oameni, dar s-au așezat la o masă la 
fereastră și au răsfoit meniurile. 

Frank a mormăit de încântare. 

— Micul dejun se servește douăzeci și patru 
de ore din douăzeci și patru! 

— Acum e vremea cinei, a spus Percy, deși 
nu-și putea da seama de asta dacă privea 
cerul. 

Soarele era atât de sus pe cer încât putea fi 
amiază. 

— Iubesc micul dejun, a zis Frank. Aș mânca 
mic dejun, mic dejun și mic dejun dacă aș 
putea. Deși, ăăă... sunt sigur că mâncarea de 
aici nu e la fel de bună ca cea pregătită de 
Hazel. 

Hazel l-a lovit cu cotul, dar zâmbetul ei era 
jucăuș. 

Percy era fericit să-i vadă așa. Cei doi 
trebuiau să fie împreună. Dar, în același timp, 
îl întrista. S-a gândit la Annabeth și s-a 
întrebat dacă avea să mai trăiască suficient cât 
s-o revadă. 

„Gândește pozitiv“, și-a spus. 

— Ştiţi, a zis el, micul dejun pare grozav. 

Toţi au comandat farfurii imense cu ouă, 


clătite și cârnaţi de ren, deși Frank părea 
îngrijorat în privinţa renului. 

— Credeţi că e bine să-l mâncăm pe 
Rudolph? 

— Omule, a zis Percy, i-aș mânca și pe 
Prancer și pe Blitzen. Mi-e foame. 

Mâncarea a fost excelentă. Percy nu văzuse 
niciodată pe cineva care să mănânce la fel de 
repede ca Frank. Renul cu nasul roșu n-a avut 
scăpare. 

între două înghiţituri de clătite cu afine, 
Hazel a desenat o linie șerpuită și un X pe 
șerveţel. 

— Eu mă gândesc așa. Noi suntem aici. 

A lovit cu degetul litera X. 

— Anchorage. 

— Seamănă cu fața unui pescăruș, a spus 
Percy. Şi noi suntem ochiul. 

Hazel s-a uitat urât la el. 

— E o hartă, Percy. Anchorage se află în 
partea de sus a acestei fâșii de ocean, Golful 
Cook. Dedesubt e o peninsulă mare, iar fostul 
meu oraș, Seward, e în partea de jos a 
peninsulei, aici. 

A desenat încă un X la baza gâtului 
pescărușului. 

— Acesta e cel mai apropiat oraș de 
Ghețarul Hubbard. Am putea merge pe mare, 
cred, dar ar dura o veșnicie. N-avem atâta 
timp la dispoziţie. 

Frank a terminat ultima îmbucătură din 


Rudolph. 

— Dar pe pământ e periculos, a spus el. 
Pământul înseamnă Geea. 

Hazel a încuviinţat din cap. 

— Dar n-avem de ales. Am fi putut să-i 
cerem pilotului să ne ducă cu avionul, dar nu 
știu... poate că avionul lui era prea mare 
pentru micul aeroport din Seward. Și dacă am 
închiria alt avion... 

— Gata cu avioanele, a spus Percy. Te rog. 

Hazel și-a ridicat mâna într-un gest de pace. 

— E în regulă. Este un tren care merge de 
aici până în Seward. Poate îl prindem în seara 
asta. Durează doar vreo două ore. 

A tras o linie între cele două X-uri. 

— Tocmai i-ai tăiat capul pescărușului, a 
observat Percy. 

Hazel a oftat. 

— E calea ferată. Uite, din Seward, Ghețarul 
Hubbard e undeva aici jos. 

A lovit ușurel colţul din dreapta jos al 
șerveţelului. 

— Aici e Alcioneu. 

— Dar nu ești sigură cât e de departe? a 
întrebat Frank. 

Hazel s-a încruntat și a clătinat din cap. 

— Sunt destul de sigură că nu se poate 
ajunge la el decât cu barca sau cu avionul. 

— Cu barca, a spus Percy imediat. 

— Bine, a zis Hazel. N-ar trebui să fie prea 
departe de Seward. Dacă reuşim să ajungem în 


Seward în siguranţă. 

Percy s-a uitat pe fereastră. Mai erau atâtea 
de făcut și nu mai aveau decât douăzeci și 
patru de ore la dispoziţie. Mâine pe vremea 
asta avea să înceapă Sărbătoarea Fortunei. 
Dacă nu eliberau Moartea și nu se întorceau în 
tabără, armata uriașului pătrundea în vale. 
Romanii aveau să fie felul principal la masa 
monstrului. 

Pe partea cealaltă a străzii, o plajă cu nisip 
negru îngheţat se întindea spre marea netedă 
ca oţelul. Aici, oceanul părea diferit - era 
puternic, dar îngheţat, lent și străvechi. Niciun 
zeu nu controla apa, cel puţin nu dintre cei 
cunoscuţi de Percy. Neptun n-ar fi putut să-l 
protejeze. Percy s-a întrebat dacă și aici putea 
manipula apa sau dacă putea respira sub ea. 

Un uriaș hiperboreean a trecut greoi pe 
stradă. Nimeni din cafenea nu l-a observat. 
Uriașul a intrat în golf, gheaţa s-a spart sub 
sandalele lui și și-a vârât mâinile în apă. A scos 
o balenă ucigașă cu o mână. Se pare că nu era 
ce-și dorea, așa c-a aruncat balena înapoi și a 
continuat să caute. 

— A fost bun micul dejun, a spus Frank. 
Cine e gata pentru o plimbare cu trenul? 


Gara nu era departe. Au ajuns la timp ca să 
cumpere bilete pentru ultimul tren spre sud. 
Când prietenii lui s-au urcat la bord, Percy a 
spus: 

— Vin imediat, și s-a întors în fugă în gară. 


A schimbat bani la magazinul de suveniruri 
și s-a postat în faţa cabinei telefonice. 

Nu mai folosise niciodată un telefon cu fise. 
Pentru el erau niște vechituri ciudate, ca pick- 
up-ul maică-sii sau casetele cu Frank Sinatra 
ale profesorului său, Chiron. Nu știa de câte 
monede era nevoie, sau dacă avea să 
reușească să sune, asta dacă își amintea corect 
numărul. 

Sally Jackson, s-a gândit el. 

Ăsta era numele mamei lui. Și avea un tată 
vitreg... Paul. 

Oare ce credeau că i se întâmplase lui 
Percy? Poate că deja îl înmormântaseră. Din 
câte își dădea el seama, pierduse șapte luni din 
viață. Sigur, cea mai mare parte era din timpul 
anului școlar, dar totuși... nu era OK. 


A ridicat receptorul și a format un număr 
din New York - de la locuinţa mamei. 

Mesageria vocală. Percy ar fi trebuit să se 
gândească la asta. în New York era miezul 
nopţii. Nu aveau cum să recunoască numărul. 
Când a auzit vocea înregistrată a lui Paul, 
Percy a fost atât de șocat, încât de-abia a putut 
zice ceva după semnalul sonor. 

— Mamă, a spus el. Hei, sunt în viaţă. Hera 
m-a adormit o vreme și apoi mi-a furat 
memoria și... 

Vocea îi tremura. Cum ar fi putut explica ce 
se întâmplase? 

— Ideea e că sunt bine. îmi pare rău. Sunt 


într-o misiune... 

S-a strâmbat. N-ar fi trebuit să spună asta. 
Mama lui știa ce înseamnă o misiune și acum 
avea să se îngrijoreze. 

— O să vin acasă. îţi promit. Te iubesc. 

A pus jos receptorul. S-a uitat lung la 
telefon, în speranţa că va suna înapoi. S-a auzit 
fluierul trenului. Conductorul a strigat: 

— Toată lumea în vagoane. 

Percy a luat-o la fugă. A ajuns tocmai când 
se ridicau scările, apoi a urcat la etajul 
vagonului și s-a așezat pe locul lui. 

Hazel s-a încruntat. 

— Ești bine? 

— Da, a spus el. Am... dat un telefon. 

Se părea că ea și Frank au înţeles. Nu i-au 
cerut amănunte. 

în scurt timp au pornit-o spre sud de-a 
lungul coastei, uitându-se la peisajul pe lângă 
care treceau. Percy a încercat să se gândească 
la misiune, dar pentru un puști cu ADHD ca el 
trenul nu era un loc unde să se poată 
concentra. 

Tot felul de lucruri interesante se întâmplau 
afară. Vulturi pleșuvi se roteau pe cer. Trenul 
înainta cu viteză peste poduri și de-a lungul 
stâncilor, unde cascade glaciare se prăbușeau 
de la sute de metri înălțime. Au trecut pe lângă 
păduri acoperite de noiane de zăpadă, tunuri 
mari (care să declanșeze mici avalanșe și să 
prevină unele spontane, le-a explicat Hazel) și 


lacuri limpezi în care munţii se reflectau ca în 
niște oglinzi, făcând ca lumea să pară cu susul 
în jos. 

Urși bruni traversau greoi pajiștile. Uriașii 
hiperbo- reeni continuau să apară în cele mai 
ciudate locuri. Unul zăcea într-un lac ca într-un 
jacuzzi. Altul folosea un pin pe post de 
scobitoare. Un al treilea stătea într-un noian 
de zăpadă, jucându-se cu doi elani vii de parcă 
ar fi fost niște figurine. Trenul era plin de 
turiști care se mirau încontinuu și făceau poze, 
dar lui Percy îi părea rău că nu-i vedeau pe 
hiperboreeni. Ratau cele mai interesante 
capturi. 

în timpul acesta, Frank studia o hartă a 
Alaskăi găsită în buzunarul scaunului. A 
localizat Ghețarul Hubbard, care părea a fi 
descurajator de departe de Seward. Urmărea 
linia coastei cu degetul, încruntat de la atâta 
concentrare. 

— La ce te gândești? l-a întrebat Percy. 

— La... posibilităţi, a răspuns Frank. 

Percy n-a înţeles ce însemna asta, dar l-a 
lăsat în pace. 

După vreo oră, Percy a început să se 
relaxeze. Au cumpărat ciocolată caldă de la 
vagonul restaurant. Scaunele erau calde și 
confortabile, așa că s-a gândit să tragă un pui 
de somn. 

Apoi o umbră a trecut pe deasupra lor. 
Turiștii au murmurat entuziasmați și au 


început să facă fotografii. 

— Un vultur! a strigat unul dintre ei. 

— Vultur? a spus altul. 

— Un vultur imens! a zis un al treilea. 

— Ăla nu e vultur, a spus Frank. 

Percy și-a ridicat privirea tocmai când 
creatura a mai trecut o dată pe deasupra. Cu 
siguranţă era mai mare decât un vultur, cu un 
corp negru și suplu de mărimea unui labrador. 
Anvergura aripilor era de cel puţin trei metri. 

— Uite încă unul! a arătat Frank cu degetul. 
Ba nu. Trei, patru. Bun, am încurcat-o. 

Creaturile se învârteau ca niște vulturi 
deasupra trenului, impresionându-i pe turiști. 
Percy nu era încântat. Monștrii aveau ochi 
roșii strălucitori, ciocuri ascuţite și gheare 
periculoase. 

Percy a dus mâna la buzunar după pix. 

— îmi par cunoscute chestiile astea... 

— Seattle, a spus Hazel. Amazoanele aveau 
așa ceva într-o cușcă. Sunt... 

Apoi s-au întâmplat câteva lucruri deodată. 
Frânele de siguranţă au scrâșnit, aruncându-i 
în faţă. Turiștii ţipau și se prăbușeau pe 
culoare. Monștrii au plonjat spărgând plafonul 
de sticlă al vagonului, iar trenul a deraiat. 

CAPITOLUL XXXIX 


Percy 


Percy a simţit că plutește. 

Privirea i s-a înceţoșat. Nişte gheare l-au 
apucat de braţe și l-au ridicat în aer. Dedesubt, 
roţile trenului scrâșneau și se auzea cum 
trosnește metalul. Sticla se spărgea. Pasagerii 
țipau. 

Când vederea i s-a limpezit, a văzut fiara 
care îl purta prin aer. Avea corp de panteră - 
suplu, negru, felin - și aripi și cap de vultur. 
Ochii îi erau roșii ca sângele. 

Percy a început să se zbată. Ghearele din 
față ale monstrului erau înfășurate în jurul 
braţelor lui ca niște chingi de oţel. Nu putea să 
se elibereze sau să-și scoată sabia. Se înălța 
din ce în ce mai mult, iar vântul era rece. 
Percy n-avea nicio idee unde îl ducea monstrul, 
dar era destul de sigur că nu i-ar fi plăcut unde 
ar fi ajuns. 

A urlat - mai mult din frustrare. Apoi ceva i-a 
fluierat pe la ureche. Din gâtul monstrului a 
ieșit o săgeată. Creatura a tipat și i-a dat 
drumul. 

Percy a căzut, prăbușindu-se printre crengi 
de copaci până a ajuns într-un morman de 
zăpadă. A gemut și s-a uitat la pinul masiv pe 
care tocmai îl făcuse bucăţi. 

A reușit să se ridice. Nu părea să-și fi rupt 
nimic. Frank era în stânga, trăgând în creaturi 
cât de repede putea. Hazel se afla în spatele 
lui, lovind cu sabia toţi monștrii care se 
apropiau, dar erau prea mulţi - cel puţin o 


duzină. 

Percy și-a scos sabia. I-a tăiat aripa unui 
monstru și l-a azvârlit într-un copac, apoi l-a 
spintecat pe altul care s-a transformat în praf. 
Dar cei înfrânți au început să se recompună 
imediat. 

— Ce-s ăștia? a strigat el. 

— Grifoni! a spus Hazel. Trebuie să-i 
îndepărtăm de tren! 

Percy și-a dat seama ce voia să spună. 
Vagoanele se răsturnaseră și plafoanele erau 
sparte.  Turiștii se  chinuiau să iasă, 
înmărmuriţi de ce se întâmplase. Percy n-a 
văzut pe nimeni grav rănit, dar grifonii dădeau 
târcoale oriunde zăreau mișcare. Singurul 
lucru care-i ţinea departe de muritori era un 
războinic cenușiu strălucitor în haine de 
camuflaj - spartusul lui Frank. 

Percy s-a uitat spre Frank și a observat că 
sulița dispăruse. 

— Ai folosit-o pentru ultima dată? 

— Da. 

Frank a doborât un alt grifon. 

— A trebuit să-i ajut pe oameni. Suliţa s-a 
dezintegrat pur și simplu. 

Percy a dat din cap. Intr-un fel, era ușurat. 
Nu-i plăcea războinicul schelet. Dar era și 
dezamăgit, pentru că așa aveau cu o armă mai 
puţin la dispoziţie. Dar n-a dat vina pe Frank. 
Frank făcuse ce trebuia. 

— Hai să mutăm câmpul de luptă! a spus 
Percy. Undeva, departe de calea ferată! 


S-au târât prin zăpadă, lovind și spintecând 
grifoni, care se refăceau din praf de fiecare 
dată când erau uciși. 

Percy nu avusese niciun fel de experienţă în 
lupta cu grifonii. Şi-i imaginase mereu ca pe 
niște animale uriașe nobile, ca pe niște lei 
înaripaţi, dar aceștia îi aminteau mai degrabă 
de niște nemiloși vânători în haită - de hiene 
zburătoare. 

La vreo cincizeci de metri de șine, copacii se 
răreau și lăsau să se întrevadă o mlaștină. 
Pământul era atât de poros și îngheţat, încât 
Percy avea senzaţia că alerga pe folie de 
împachetat cu bule. Lui Frank i se terminau 
săgețile. Hazel respira cu greutate. Loviturile 
de sabie ale lui Percy erau tot mai slabe. Și-a 
dat seama că rămăseseră în viaţă doar pentru 
că grifonii nu încercau să-i omoare. Grifonii 
voiau să-i ia și să-i ducă undeva. 

Poate la cuiburile lor, și-a zis Percy. 

Apoi s-a împiedicat de ceva în iarba înaltă - 
un cerc din fier de mărimea unei anvelope de 
tractor. Era un cuib de păsări uriaș - un cuib 
de grifon - iar pe fundul lui erau multe bijuterii 
vechi, un pumnal din aur imperial, o insignă 
uzată de centurion și două ouă de mărimea 
unui dovleac, care păreau din aur masiv. 

Percy a sărit în cuib. A pus vârful săbiei pe 
unul dintre ouă. 

— înapoi sau îl sparg! 

Grifonii au ţipat nervoși. Dădeau târcoale 


cuibului și încercau să ciupească cu ciocurile, 
dar n-au atacat. Hazel și Frank s-au așezat 
spate în spate cu Percy, cu armele pregătite. 

— Grifonii colecţionează aur, a spus Hazel. 
Sunt înnebuniți după el. Priviţi, sunt și alte 
cuiburi acolo. 

Frank și-a pus în arc ultima săgeată. 

— Deci, dacă astea sunt cuiburile lor, unde 
au încercat să-l ducă pe Percy? Ala de colo 
voia să fugă cu el. 

Pe Percy încă îl dureau braţele în locul de 
unde-l apucase grifonul. 

— Alcioneu, a bănuit el. Poate că lucrează 
pentru el. Oare or fi suficient de inteligenţi să 
primească ordine? 

— Nu știu, a spus Hazel. N-am luptat 
niciodată cu ei când trăiam aici. Doar am citit 
despre aceștia în tabără. 

— Puncte slabe? a întrebat Frank. Spune-mi 
că au slăbiciuni. 

Hazel s-a încruntat. 

— Caii. Urăsc caii, sunt dușmanii lor 
naturali sau așa ceva. Mi-ar fi plăcut să fie 
Arion aici! 

Grifonii au ţipau. Se învârteau în jurul 
cuibului, cu ochii lor roșii strălucind. 

— Prieteni, a spus Frank neliniștit, văd 
obiecte de-ale legiunii în cuib. 

— Ştiu, a spus Percy. 

— Asta înseamnă că alţi semizei au murit 
aici sau... 


— Frank, totul va fi bine, i-a promis Percy. 

Unul dintre grifoni s-a năpustit în zbor. 
Percy și-a ridicat sabia, gata să străpungă oul. 
Monstrul s-a ferit, dar ceilalţi grifoni își 
pierdeau răbdarea. Percy nu putea rezista așa 
la nesfârșit. 

A aruncat o privire spre câmp, încercând cu 
disperare să  schiţțeze un plan. La vreo 
jumătate de kilometru depărtare, un uriaș 
hiperboreean stătea în mlaștină, curățându-și 
liniștit noroiul dintre degetele de la picioare cu 
un trunchi de copac. 

— Am o idee, a spus Percy. Hazel, vezi tot 
aurul din cuiburile astea? Crezi că îl poţi folosi 
să creezi o diversiune? 

— Cred că da. 

— Avem nevoie doar de puţin timp ca să 
obținem un avans. Când îţi spun „acum“, 
aleargă spre uriaș. 

Frank s-a holbat la el. 

— Vrei să fugim spre un uriaș? 

— Ai încredere în mine, a spus Percy. Gata? 
Acum! 

Hazel și-a ridicat mâna. Dintr-o duzină de 
cuiburi din mlaștină au ieșit obiecte de aur - 
bijuterii, arme, monede, pepite de aur și, cel 
mai important, ouă de grifon. Monștrii au 
strigat și au zburat după ouă, disperaţi să le 
salveze. 

Percy și prietenii lui au luat-o la fugă. 
Lipăiau prin mlaștina îngheţată care le 


scârțâia sub picioare. Percy a băgat viteză, dar 
a auzit grifonii venind din urmă, iar acum 
monștrii erau foarte supăraţi. 

Uriașul încă nu remarcase agitația. Işi 
verifica degetele de la picioare de noroi cu o 
faţă somnoroasă și împăcată, iar în favoriţii lui 
albi străluceau cristale de gheaţă. La gât avea 
un colier cu obiecte găsite - tomberoane de 
gunoi, portiere, coarne de elan, echipament de 
camping, chiar și o toaletă. Se pare că el 
făcuse curat în pustietate. 

Lui Percy nu-i convenea să-l deranjeze, mai 
ales că asta însemna să se adăpostească sub 
coapsele uriașului, dar n-aveau de ales. 

— Dedesubt! le-a spus prietenilor lui. Târâţi- 
vă dedesubt! 

S-au strecurat între imensele picioare 
albastre și s-au ascuns în noroi, târându-se cât 
mai aproape de coapsa acestuia. Percy încerca 
să respire pe gură, dar nu era cel mai plăcut 
loc unde să te ascunzi. 

— Care e planul? a șuierat Frank. Să fim 
turtiţi sub un posterior albastru? 

— Staţi jos, a spus Percy. Mișcaţi-vă numai 
dacă trebuie. 

Grifonii au sosit ca un val de ciocuri 
furioase, gheare și aripi, dându-i târcoale 
uriașului, încercând să pătrundă sub picioarele 
lui. 

Uriașul a bodogănit ceva surprins și s-a 
mișcat. Percy a trebuit să se rostogolească ca 


să nu fie zdrobit de șezutul lui mare și păros. 
Hiperboreanul a mormăit ceva, puţin mai 
iritat. A dat să-i lovească pe grifoni, dar aceștia 
au cârâit înfuriaţi și au început să-l ciupească 
de mâini și de picioare. 

— Uși! a strigat uriașul. Uși! 

Apoi a inspirat adânc și a suflat un val de 
aer rece. Chiar și protejat de picioarele 
uriașului, Percy a simțit cum scade 
temperatura. Țipetele grifonilor au încetat 
brusc, fiind înlocuite de pleoscăitul scos de 
niște obiecte grele care cădeau în noroi. 

— Haideţi, le-a spus Percy prietenilor săi. Cu 
grijă. 

S-au strecurat afară de sub uriaș. Copacii 
din mlaștină erau acoperiţi cu gheaţă. O 
porțiune întinsă de mlaștină era acoperită cu 
zăpadă proaspătă. Grifonii îngheţaţi ieșeau din 
pământ ca niște acadele cu pene, cu aripile 
încă desfăcute, cu ciocurile deschise și cu ochii 
mari de uimire. 

Percy și prietenii lui s-au îndepărtat târâș, 
strădu- indu-se să nu fie văzuţi de uriaș, dar 
acesta era prea ocupat ca să-i observe. încerca 
să-și dea seama cum poate să-și agațe un 
grifon la colier. 

— Percy... 

Hazel și-a șters gheaţa și noroiul de pe faţă. 

— De unde ai știut că poate face asta? 

— Cândva, aproape c-am fost lovit de 
respiraţia hi- perboreeană, a spus el. Hai să 
mergem. Grifonii nu vor rămâne îngheţaţi o 


veșnicie. 

Percy 


Au mers pe uscat aproape o oră, fără să 
scape din priviri calea ferată, dar rămânând pe 
cât posibil la adăpostul copacilor. La un 
moment dat au auzit un elicopter zburând în 
direcția trenului deraiat. De două ori au auzit 
strigăte de grifoni, care însă păreau 
îndepărtate. 

Din câte își dădea Percy seama, era cam 
miezul nopţii când în sfârșit a apus soarele. în 
pădure s-a lăsat frigul. Erau atâtea stele pe cer 
încât lui Percy i-a venit să se oprească și să le 
privească. Apoi a apărut aurora boreală. Lui 
Percy i-a adus aminte de plita cu gaz a mamei 
sale, când aceasta dădea focul mic - valuri de 
flăcări albastre translucide unduindu-se înainte 
și înapoi. 

— E uimitor, a spus Frank. 

— Urși, le-a arătat Hazel. 

într-adevăr, câţiva urși bruni mergeau pe 
pajiște la câteva sute de metri distanţă, iar 
blana le lucea în lumina stelelor. 

— N-o să ne facă probleme, le-a spus Hazel. 
Trebuie doar să nu-i deranjăm. 


Percy și Frank n-au avut nimic de obiectat. 

Când înaintau anevoie, Percy s-a gândit la 

toate locurile ciudate pe care le văzuse. 
Niciunul nu-l impresionase mai mult ca 
Alaska. înțelegea de ce era un ţinut de dincolo 
de zei. Aici totul era dezordonat și sălbatic. 
Nu existau reguli, nici profeţii, nici destine - ci 
doar pustietatea nemiloasă și o grămadă de 
animale și monștri. Muritorii și semizeii 
veneau aici pe propria răspundere. 

Percy s-a întrebat dacă asta își dorea Geea - 
ca toată lumea să fie așa. S-a gândit dacă ar fi 
fost chiar așa de rău. 

Apoi a alungat gândul. Geea nu era o zeiță 
blândă. Percy auzise ce plănuia să facă. Nu era 
ca Pămân- tul-Mamă despre care citești în 
cărţile pentru copii. Era răzbunătoare și 
violentă. Dacă se trezea de-a binelea, avea să 
distrugă civilizația umană. 

După încă câteva ore, au dat peste un sătuc 
aflat între calea ferată și o șosea cu două 
benzi. Pe indicatorul de la marginea satului 
scria: TRECĂTOAREA ELANILOR. Chiar lângă 
indicator era un elan în carne și oase. Pentru o 
clipă, Percy s-a gândit că poate era o statuie 
publicitară. Dar apoi animalul a alergat înspre 
pădure. 

Au trecut pe lângă câteva case, un oficiu 
poștal și câteva rulote. Toate erau învăluite în 
beznă și închise. In celălalt capăt al localităţii 
era un magazin cu o masă de picnic și cu o 
pompă de benzină veche și ruginită în faţă. 


Magazinul avea o firmă pe care scria de 
mână: TRE-  CÂTOAREA ELANULUI - 
BENZINĂ. 

— Asta-i aiurea, a spus Frank. 

înţelegându-se din priviri, s-au prăbușit în 
jurul mesei de picnic. 

Percy își simţea picioarele ca niște sloiuri de 
gheaţă - sloiuri de gheaţă foarte dureroase. 
Hazel și-a sprijinit capul în mâini și a adormit, 
sforăind. Frank a scos ultimele sucuri și niște 
batoane cu cereale luate pentru călătoria cu 
trenul și le-a împărţit cu Percy. 

Au mâncat în liniște, privind stelele, până 
când Frank a spus: 

— Ai vorbit serios mai devreme? 

Percy s-a uitat la el de pe cealaltă parte a 
mesei. 

— în legătură cu ce? 

în lumina stelelor, faţa lui Frank părea să fie 
de alabastru, ca o veche statuie romană. 

— Despre... faptul că ești mândru că 
suntem rude. 

Percy a lovit ușor cu batonul de cereale în 
masă. 

— Păi, să vedem. Ai învins de unul singur 
trei bazi- liști, în timp ce eu beam ceai verde și 
mâneam germeni de grâu. în Vancouver ai 
ţinut piept unei armate de lestrigoni ca avionul 
să poată decola. Ai doborât grifonul și mi-ai 
salvat viaţa. Și ai renunţat la ultima șansă de a 
folosi sulița magică ca să ajuţi niște muritori 


lipsiţi de apărare. își spun cu mâna pe inimă că 
ești cel mai cumsecade fiu al zeului războiului 
pe care l-am întâlnit vreodată... poate singurul 
cumsecade. Deci tu ce crezi? 

Frank s-a uitat la aurora boreală care încă 
ardea la foc mic deasupra stelelor. 

— Chestia e că... eu trebuia să fiu 
responsabil de această misiune, dacă tot sunt 
centurion. Am senzaţia c-a trebuit să mă duceţi 
în spate. 

— Nu e adevărat, a spus Percy. 

— Se presupune că am niște puteri și n-am 
reușit să-mi dau seama cum să le folosesc, a 
spus Frank cu amărăciune. Acum nu mai am 
suliță și săgețile sunt pe sfârșite. Și... mi-e 
frică. 

— Mi-aș face griji dacă nu ţi-ar fi frică, a 
spus Percy. Tuturor ne e frică. 

— Dar Sărbătoarea Fortunei e... 

Frank s-a oprit să socotească. 

— E trecut de miezul nopţii, nu? înseamnă 
că suntem în douăzeci și patru iunie. 
Sărbătoarea începe în seara asta la apusul 
soarelui. Trebuie să ajungem la Ghețarul 
Hubbard, să învingem un uriaș de neînfrânt în 
ţinutul lui de baștină și să ne întoarcem în 
Tabăra Jupiter înainte să fie cucerită - totul în 
mai puţin de optsprezece ore. 

— Şi când îl eliberăm pe Thanatos, e posibil 
să-ţi revendice viața. Și pe-a lui Hazel. Crede- 
mă, m-am gândit la asta. 


Frank s-a uitat la Hazel care sforăia 
încetișor. Faţa îi era ascunsă de o claie de păr 
castaniu. 

— E cea mai bună prietenă a mea, a spus 
Frank. Mi-am pierdut mama, bunica... nu pot s- 
o pierd și pe ea. 

Percy s-a gândit la vechea lui viaţă - la 
mama lui din New York, la Tabăra Semizeilor, 
la Annabeth. în ultimele opt luni le pierduse pe 
toate. Chiar și acum, când memoria îi 
revenea... nu mai fusese niciodată atât de 
departe de casă. Mersese până în Lumea 
Subpământeană și înapoi. Se confruntase cu 
moartea de zeci de ori. Dar niciodată nu se mai 
simţise atât de singur - dacă nu-i punea la 
socoteală pe Hazel și Frank - ca acum, când 
stătea la această masă de picnic, la mii de 
kilometri depărtare, dincolo de autoritatea 
Olimpului. 

— N-o să vă pierd pe niciunul, a promis el. 
N-o să permit una ca asta. Și, Frank, eșii un 
conducător. Hazel ar spune același lucru. 
Avem nevoie de tine. 

Frank a plecat capul. Părea căzut pe 
gânduri. în cele din urmă s-a aplecat în faţă 
până când capul i s-a lovit de masa de picnic. A 
început să sforăie la unison cu Hazel. 

Percy a oftat. 

— încă un discurs motivaţional ţinut de 
Jackson, și-a spus el. Odihnește-te, Frank. Ne- 
așteaptă o zi grea. 

în zori, magazinul s-a deschis. Proprietarul a 
fost puţin surprins să găsească trei adolescenti 
adormiți pe masa de picnic, dar când Percy i-a 
explicat că își croiseră drum de la accidentul 
de tren din seara precedentă, tipului i s-a făcut 
milă de ei și le-a făcut cinste cu micul dejun. 
Şi-a chemat un prieten, un inuit, care avea o 
cabană în apropiere de Seward. în curând au 
pornit la drum, într-o camionetă Ford 
răblăgită, care fusese nouă când se născuse 
Hazel. 

Hazel și Frank s-au așezat în spate. Percy a 
stat în față, lângă bătrânul cu pielea tăbăcită, 
care mirosea a somon afumat. Acesta i-a spus 
lui Percy povești despre Urs și Corb, zeii inuitți, 
iar semizeul nu putea decât să spere că n-o să-i 
întâlnească niciodată. Avea deja destui 
dușmani. 

Camioneta s-a stricat la câţiva kilometri de 
Seward. Şoferul n-a părut surprins, de parcă i 
se întâmpla de câteva ori pe zi. Le-a spus că 
puteau să aștepte până repara el motorul, dar 
fiindcă Seward era la doar câţiva kilometri 
distanţă, au hotărât să meargă pe jos. 

Pe la mijlocul dimineţii, dintr-un punct mai 
înalt al drumului, au văzut un golfuleţ 
înconjurat de munţi. Orașul era ca o semilună 
subţire pe malul drept, cu pontoane și o navă 
de croazieră în port. 


Percy s-a cutremurat. Avea experienţe 
neplăcute cu navele de croazieră. 
— Seward, a spus Hazel. 


Nu părea fericită să-și vadă fosta casă. 

Pierduseră deja mult timp și lui Percy nu-i 
plăcea cât de repede se ridica soarele pe cer. 
Drumul șerpuia în jurul dealului, dar se părea 
că puteau ajunge mai repede în oraș dacă 
traversau direct pajiștile. 

Percy s-a îndepărtat de drum. 

— Haideţi. 

Pământul era moale, dar nu s-a gândit la 
asta înainte ca Hazel să strige: 

— Percy, nu! 

La următorul pas, piciorul i-a intrat adânc în 
pământ. S-a scufundat ca o piatră până 
pământul i-a ajuns deasupra creștetului - și a 
fost înghiţit cu totul. 


CAPITOLUL XLI «d* 


Hazel 


— Arcul! a strigat Hazel. 

Frank n-a stat pe gânduri. A lăsat geanta din 
mână și și-a dat jos arcul de pe umăr. 

Inima lui Hazel bătea nebunește. Nu se mai 
gândise la solul acesta mlăștinos de dinainte să 
moară. Acum era prea târziu, dar își amintea 
de avertismentele sumbre ale localnicilor. 
Pământul acela  nămolos și plantele 
descompuse formau o suprafaţă care părea 
perfect solidă, însă era mai rea decât nisipurile 
mișcătoare. Groapa putea atinge șase metri 
sau mai mult și era imposibil să scapi de acolo. 

încerca să nu se gândească ce se putea 
întâmpla dacă era mai adâncă decât lungimea 
arcului. 

— Prinde-l de capăt, i-a spus ea lui Frank. 
Nu-i da drumul. 

Ea a apucat celălalt capăt, a tras aer în piept 
și a sărit în mlaștină. Pământul a înghiţit-o 
imediat. 

Instantaneu s-a trezit prizonieră într-o 
amintire. 

„Nu acum!“ a vrut să ţipe. „Ella a zis că s-a 
terminat cu episoadele astea!“ 


„O, draga mea, s-a auzit vocea Geei, dar 
ăsta nu e unul dintre episoadele tale. Acesta e 
un dar de la mine.“ 

Hazel se afla din nou în New Orleans. Era cu 
mama ei la picnic, luând micul dejun în parcul 
de lângă apartamentul lor. își amintea de ziua 
aceea. Avea șapte ani. Mama ei tocmai 
vânduse prima piatră prețioasă a lui Hazel: un 
mic diamant. încă nu înţeleseseră blestemul lui 
Hazel. 

Regina Mărie era într-o dispoziţie excelentă. 
Cumpărase suc de portocale pentru Hazel și 
șampanie pentru ea și gogoși cu ciocolată și 
zahăr pudră. îi cumpărase lui Hazel chiar și o 
cutie nouă de creioane și un carneţel. Stăteau 
împreună, Regina Mărie fredonând veselă în 
timp ce Hazel desena. 

Cartierul francez se trezea la viaţă, pregătit 
de Mardi Gras. Trupele de jazz repetau. Carele 
alegorice erau decorate cu flori proaspete. 
Copiii râdeau și se fugăreau, împodobiţi cu 
atâtea coliere colorate că de-abia puteau 
umbla. Răsăritul soarelui prefăcuse cerul într-o 
nuanţă de auriu roșiatic, iar aerul cald și umed 
mirosea a magnolii și trandafiri. 

Fusese cea mai fericită dimineaţă din viaţa 
lui Hazel. 

— Ai putea rămâne aici. 

Mama ei zâmbea, dar ochii îi erau albi și goi. 
Era vocea Geei. 

— E o iluzie, a spus Hazel. 


A încercat să se ridice, dar iarba moale îi 
dădea o stare de lene și somn. Mirosul de 
pâine coaptă și de ciocolată topită era 
ametitor. Era dimineaţa de Mardi Gras, iar 
lumea părea plină de oportunităţi. Hazel era 
aproape convinsă că va avea un viitor strălucit. 

— Ce e realitatea? a întrebat Geea cu gura 
mamei ei. A doua ta viaţă este reală, Hazel? Ar 
trebui să fii moartă. E real faptul că te scufunzi 
într-o mlaștină și te sufoci? 

— Lasă-mă să-mi ajut prietenul! 

Hazel încerca să se întoarcă la realitate. Şi-a 
imaginat că se ţinea cu o mână de capătul 
arcului, dar chiar și imaginea asta începea să 
se estompeze. A slăbit strân- soarea. Mirosul 
de magnolii și trandafiri era copleșitor. 

Mama ei i-a întins o gogoașă. 

Nu, și-a zis Hazel. Asta nu e mama mea. 
Geea îmi joacă o festă. 

— Vrei să te întorci la vechea ta viaţă, a 
spus Geea. Te pot ajuta. Momentul acesta 
poate dura ani de zile. Poţi să crești în New 
Orleans, adorată de mama ta. Nu vei mai fi 
împovărată de blestem. Poţi fi cu Sammy... 

— E o iluzie! a spus Hazel, sufocată de 
mirosul dulce al florilor. 

— Tu ești o iluzie, Hazel Levesque. Ai fost 
readusă la viaţă doar pentru că zeii au o 
sarcină pentru tine. Poate că am profitat de 
tine, dar Nico te-a folosit și te-a minţit. Ar 
trebui să te bucuri că l-am prins. 


— L-ai prins? 

Hazel a fost cuprinsă de panică. 

— Ce vrei să spui? 

Geea a zâmbit, savurându-și șampania. 

— Băiatul ăla ar fi trebuit să știe că nu 
trebuia să caute Porţile. Dar nu contează - nu e 
treaba ta. Odată ce-l eliberaţi pe Thanatos, vei 
fi aruncată din nou în Lumea Subpământeană, 
unde vei putrezi pentru totdeauna. Frank și 
Percy nu se vor putea opune. Niște prieteni 
reali ţi-ar cere să-ţi dai viaţa? Spune-mi cine 
minte și cine spune adevărul. 

Hazel a început să plângă, cuprinsă de 
amărăciune. Işi pierduse viaţa o dată. Nu voia 
să moară din nou. 

— Așa e, a zis Geea. Destinul tău era să te 
măriți cu Sammy. Ştii ce i s-a întâmplat după 
ce ai murit în Alaska? A crescut și s-a mutat în 
Texas. S-a căsătorit și și-a întemeiat o familie. 
Dar nu te-a uitat niciodată. S-a întrebat mereu 
de ce ai dispărut. Acum e mort, a făcut un atac 
de cord în ginii șaizeci. Viaţa pe care aţi fi 
putut-o trăi împreună l-a bântuit iară încetare. 

— Oprește-te! a strigat Hazel. Tu mi-ai luat 
asta! 

— Şi ţi-o pot da înapoi, a spus Geea. Eşti a 
mea, Hazel. Oricum vei muri. Dacă te predai, 
măcar îţi voi face moartea plăcută. Nu te mai 
gândi să-l salvezi pe Percy Jackson. E-al meu. îl 
voi ţine la adăpost în pământ până când voi fi 
pregătită să-l folosesc. în ultimele tale clipe 
poţi trăi o viaţă întreagă - poţi crește, te poţi 


mărita cu Sammy. Tot ce trebuie să faci e să te 
dai bătută. 

Hazel și-a încleștat mâna pe arc. De jos, 
ceva a apucat-o de glezne, dar nu s-a panicat. 
Stia că era Percy, care se sufoca și se agăța 
disperat de orice șansă la viaţă. 

Hazel i-a aruncat o privire aspră zeiţei. 

— N-am să colaborez niciodată cu tine! 
LASĂ-NE SĂ PLECĂM! 

Faţa mamei ei s-a evaporat. Ziua petrecută 
în New Orleans s-a pierdut în beznă. Hazel se 
scufunda în noroi, cu o mână pe arc și cu 
braţele lui Percy în jurul gleznelor, în inima 
întunericului. Hazel a scuturat înnebunită 
capătul arcului. Frank a tras-o cu atâta forță 
încât aproape că i-a smuls braţul din umăr. 

Când a deschis ochii, era întinsă pe iarbă, 
plină de noroi. Percy zăcea la picioarele ei, 
tușind și scuipând noroi. 

Frank se agita deasupra lor și striga: 

— O, zeilor! O, zeilor! O, zeilor! 

A mai scos niște haine din geantă și a 
început s-o șteargă pe față pe Hazel, dar nu 
era de mare ajutor. L-a târât pe Percy mai 
departe de mlaștină. 

— Aţi stat jos atât de mult! a strigat Frank. 
Nu credeam... o, zeilor, să nu mai faceţi asta 
niciodată] 

A strâns-o pe Hazel într-o îmbrăţișare ca de 
urs. 

— Nu pot... să respir, a îngăimat ea. 

— Scuze! 


Frank a început iar să-i șteargă și să se agite 
în jurul lor. în cele din urmă, i-a dus pe 
marginea drumului, tremurând și scuipând 
noroi. 

Hazel nu-și simțea mâinile. Nu era sigură 
dacă era de la frig sau de la șoc, dar a reușit să 
le povestească despre mlaștină și despre 
viziunea avută când era dedesubt. Nu și despre 
Sammy - subiectul era încă prea dureros ca să 
vorbească despre el cu voce tare -, dar le-a 
spus despre încercarea Geei de a-i oferi o viață 
iluzorie și despre faptul că zeiţa l-ar fi prins pe 
fratele ei, Nico. Hazel nu voia să ţină 
informaţiile astea pentru ea. Se temea că 
disperarea o va copleși. 

Percy își freca umerii. Avea buzele vinete. 

— Tu... m-ai salvat, Hazel. Vom afla ce s-a 
întâmplat cu Nico, îţi promit. 

Hazel s-a uitat cu ochii mijiţi la soare, aflat 
deja sus pe cer. Căldura îi facea bine, dar nu 
se oprea din tremurat. 

— Nu vi se pare că Geea ne-a lăsat să 
scăpăm prea ușor? 

Percy și-a scos o bucată de noroi din păr. 

— Poate că încă vrea să fim pionii ei. Poate 
ţi-a spus lucrurile alea doar ca să te 
zăpăcească. 

— A știut perfect ce să spună, a răspuns 
Hazel. A știut cum să-mi atingi coarda 
sensibilă. 

Frank i-a oferit jacheta lui. 

— Asta e viaţa reală. Ştii asta, nu? Nu te 


vom lăsa să mori din nou. 

Părea foarte hotărât. Hazel nu voia să-l 
contrazică, dar nu vedea cum ar fi putut Frank 
să oprească Moartea. A dus mâna la buzunar, 
unde băţul de lemn pe jumătate ars era încă în 
siguranţă. S-a întrebat ce i s-ar fi întâmplat lui 
dacă ea s-ar fi scufundat în noroi pentru 
totdeauna. Poate că asta l-ar fi salvat. Focul nu 
putea ajunge la lemn acolo, jos. 

Ar fi făcut orice sacrificiu pentru ca Frank 
să fie în siguranţă. Poate că nu simţise asta 
întotdeauna atât de intens, dar Frank își 
pusese viaţa în mâinile ei. Credea în ea. Nu 
putea suporta gândul că ar fi putut fi rănit. 

S-a uitat la soarele care se ridica... Timpul 
se scurgea. S-a gândit la Hylla, regina 
amazoană din Seattle. Hylla se duelase deja cu 
Otrera două seri la rând, presupunând că 
supravieţuise. Ea se baza pe Hazel să elibereze 
Moartea. 

A reușit să se ridice. Vântul care bătea 
dinspre Golful învierii era la fel de rece cum și- 
l amintea. 

— Ar trebui să plecăm. Pierdem timp. 

Percy a privit înainte. Buzele își recăpătau 
culoarea normală. 

— Ceva hoteluri sau un loc unde să ne 
curățăm? Vreau să spun... hoteluri care 
acceptă oameni înămoliți? 

— Nu sunt sigură, a recunoscut Hazel. 

Se uita la oraș și nu-i venea să creadă cât de 


mult se dezvoltase din 1942. Principalul port 
se mutase în est, pe măsură ce orașul se 
extinsese. Majoritatea clădirilor erau noi, dar 
străzile din centrul orașului păreau cunoscute. 
I s-a părut că recunoaște câteva depozite de pe 
țărm. 

— S-ar putea să știu un loc unde să ne 
putem primeni. 

CAPITOLUL XLII <*ă 


Hazel 


Când au ajuns în oraş, Hazel a luat-o pe 
același drum pe care mersese și cu șaptezeci 
de ani în urmă - în ultima noapte a vieţii ei, 
când se întorsese acasă de pe dealuri și 
constatase că mama dispăruse. 

Și-a condus prietenii de-a lungul Third 
Avenue. Gara era tot acolo. Hotelul Seward, 
mare și alb, cu două etaje, era deschis, dar 
arăta de două ori mai mare acum. S-au gândit 
să facă popas acolo, dar lui Hazel nu i s-a părut 
o idee bună să intre în hol plini de noroi, și nici 
nu era sigură că cei de la hotel aveau să 
cazeze trei minori. 

în schimb, s-au îndreptat spre țărm. Lui 
Hazel nu i-a venit să creadă, dar fosta ei casă 
era tot acolo, deasupra apei, pe piloni plini de 


scoici. Acoperișul era lăsat. Pereţii erau 
perforaţi de găuri ca de alice. Ușa era aco- 
perită cu scânduri bătute în cuie și pe un 
panou cineva scrisese de mână: CAMERE— 
SPAȚIU -DE -DEPOZITARE-DE ÎNCHIRIAT. 

— Haideţi, a zis ea. 

— Ăăă... eşti sigură că suntem în siguranţă? 
a întrebat Frank. 

Hazel a găsit o fereastră deschisă și s-a 
strecurat în casă. Prietenii au urmat-o. Camera 
nu mai fusese folosită de mult timp. Când 
călcau ridicau praful care se rotea în razele de 
lumină ce pătrundeau prin găurile de alice. Pe 
lângă pereţi erau stivuite cutii de carton 
mucegăite. Pe etichetele lor decolorate scria: 
„Felicitări clasificate pe sărbători“. Hazel 
habar n-avea de ce ajunseseră câteva sute de 
cutii cu felicitări de sărbători să se 
dezintegreze într-un depozit din Alaska, dar to- 
tul părea o glumă plină de cruzime: de parcă 
felicitările erau pentru toate sărbătorile pe 
care nu apucase să le trăiască - zile de 
Crăciun, de Paști, de naștere sau ale 
îndrăgostiţilor. 

— Măcar aici e mai cald, a spus Frank. 
Bănuiesc că nu este apă curentă? Poate ar 
trebui să merg la cumpărături. Nu sunt la fel 
de murdar ca voi. Poate găsesc niște haine. 

Hazel nu l-a auzit bine. 

S-a suit pe o stivă de cutii din colţul unde 
obișnuia să doarmă. O firmă veche era 


sprijinită de perete: MATERIALE PENTRU 
CĂUTAREA AURULUI. Se aștepta să găsească 
un perete gol în spatele lui, dar când a mutat 
semnul, majoritatea fotografiilor și desenelor 
ei erau încă acolo. Indicatorul le protejase de 
lumina soarelui și de intemperii. Nu păreau să 
se fi învechit. Desenele sale în creion cu 
peisaje din New Orleans păreau atât de 
copilăroase. Oare chiar ea le făcuse? Mama ei 
o privea dintr-o fotografie, zâmbind în faţa 
reclamei propriei afaceri:  AMULETELE 
REGINEI MARIE - VÂND TALISMANE; 
CITESC ÎN PALMĂ. 

Alături era o fotografie cu Sammy la 
carnaval. Era îngheţat în timp, cu zâmbetul lui 
dement, cu părul negru cârlionţat și cu ochii 
frumoși. Dacă Geea spunea adevărul, Sammy 
era mort de peste patruzeci de «mi. Chiar își 
adusese aminte de Hazel tot timpul? Sau o 
uitase pe fata ciudată cu care obișnuia să 
meargă la călărit - fata cu care se sărutase și 
cu care împărţise o brioșă de ziua ei, chiar 
înainte ca ea să dispară pentru totdeauna? 

Frank și-a îndreptat degetele spre 
fotografie. 

— Cine...? 

A văzut-o că plângea și n-a mai întrebat 
nimic. 

— îmi pare rău, Hazel. Trebuie să-ți fie 
foarte greu. Vrei să te lăsăm un timp ca să... 

— Nu, a murmurat ea. Nu, e în regulă. 

— Asta e mama ta? 


Percy a arătat spre fotografia cu Regina 
Mărie. 

— Seamănă cu tine. E frumoasă. 

Apoi Percy s-a uitat atent la fotografia cu 
Sammy. 

— El cine-i? 

Hazel n-a înţeles de ce părea atât de 
tulburat. 

— E... Sammy. Era... ăăă... prietenul meu 
din New Orleans. 

S-a abținut să nu se uite la Frank. 

— L-am mai văzut, a spus Percy. 

— N-aveai cum, a spus Hazel. Asta se 
întâmpla în 1941. Probabil că... e mort acum. 

Percy s-a încruntat. 

—  Bănuiesc că așa e. însă... 

A clătinat din cap de parcă gândul îl tulbura 
prea tare. 

Frank și-a dres vocea. 

— Uite ce e, am trecut pe lângă un magazin 
în ultimul cvartal. Mai avem niște bani. Poate 
ar trebui să mă duc până acolo să vă iau niște 
mâncare și haine și... nu știu... vreo sută de 
pachete cu șerveţele umede sau așa ceva? 

Hazel a așezat reclama la loc peste amintiri. 
Se simţea vinovată și să privească vechea 
fotografie cu Sammy când Frank se străduia să 
fie atât de drăguţ și binevoitor. N-o ajuta deloc 
să se gândească la vechea ei viaţă. 

— Ar fi minunat, a spus ea. Ești cel mai 
tare, Frank. 


Podelele au scârțâit sub tălpile lui. 

— Păi... sunt singurul neacoperit de noroi 
din cap până-n picioare. Pe curând. 

După ce plecat, Percy și Hazel s-au făcut 
comozi. Şi-au dat jos gecile și au încercat să 
răzuiască noroiul de pe ele. Intr-o cutie au 
găsit niște pături vechi și le-au folosit să se 
curețe. Au descoperit ce bine te puteai odihni 
pe cutiile cu felicitări dacă le așezai în așa fel 
încât să formeze o saltea. 

Percy și-a pus sabia pe podea, de unde 
reflecta o lumină slabă arămie. Apoi s-a întins 
pe un pat de felicitări cu „Crăciun Fericit 
1982“. 

— Mulţumesc că m-ai salvat, a spus el. Ar fi 
trebuit să-ţi spun mai devreme. 

Hazel a ridicat din umeri. 

— Ai fi făcut la fel pentru mine. 

— Da, a încuviinţat el. Dar când eram acolo 
jos, în noroi, mi-am amintit de versul din 
profeția Ellei, despre fiul lui Neptun care se 
îneacă. M-am gândit: la asta se referea. Mă 
înec în pământ. Eram convins că am murit. 

Vocea îi tremura la fel ca în prima zi 
petrecută în Tabăra Jupiter, când Hazel îi 
arătase altarul lui Neptun. Atunci se întrebase 
dacă Percy era soluţia pentru problemele ei - 
descendentul lui Neptun despre care Pluto 
spusese că-i va înlătura blestemul într-o bună 
zi. Percy i se păruse atât de intimidant și 
puternic, ca un adevărat erou. 

Doar că acum aflase că și Frank era urmașul 


lui Neptun. Frank nu părea tocmai cel mai 
grozav erou din lume, dar își pusese viața în 
mâinile ei. încerca din răsputeri s-o protejeze. 
Până și stângăcia lui era înduioșătoare. 

Nu se mai simţise niciodată atât de confuză - 
și, de vreme ce-și petrecuse toată viaţă într-o 
stare de confuzie, asta spunea multe. 

— Percy, a spus ea, se poate ca respectiva 
profeție să nu fie completă. Frank bănuiește că 
Ella și-a amintit de o pagină arsă. Poate că tu 
vei fi cel care va îneca pe altcineva. 

S-a uitat la ea precaut. 

— Crezi? 

Lui Hazel i se părea ciudat să-l consoleze. 
Era mult mai în vârstă și mai stăpân pe sine. 
Dar a încuviinţat din cap încrezătoare. 

— O să te întorci acasă. O s-o revezi pe 
prietena ta, Annabeth. 

— Şi tu o să te întorci, Hazel, a insistat el. 
N-o să permitem să ţi se întâmple ceva. Eşti 
prea prețioasă pentru mine, pentru tabără și 
mai ales pentru Frank. 

Hazel a luat o veche felicitare de Sfântul 
Valentin. Hârtia albă dantelată i s-a sfărâmat 
în mâini. 

— Nu aparţin acestui secol. Nico m-a adus 
înapoi doar ca să-mi pot îndrepta greșelile și 
poate ca să ajung pe Câmpiile Elizee. 

— Destinul tău e mai complex de-atât, a 
spus el. Trebuie să luptăm împreună împotriva 
Geei. O să am nevoie de tine multă vreme de- 
acum încolo, nu doar azi. lar Frank... vezi bine 


că e înnebunit după tine. Merită să lupti 
pentru viaţa asta, Hazel. 

Ea a închis ochii. 

— Te rog, nu-mi da speranţe. Nu pot... 

Fereastra a scârţâit. Frank a intrat ţinând 
triumfător în mâini niște plase de cumpărături. 

— Victorie! 

Le-a arătat captura. Dintr-un magazin de 
vânătoare își luase o nouă tolbă cu săgeți, 
provizii și un colac de sfoară. 

— Pentru data viitoare când traversăm 
mlaștina, a spus el. 

De la un magazin local de suveniruri 
cumpărase trei rânduri de haine noi, câteva 
prosoape, câteva săpunuri, apă îmbuteliată și, 
da, un pachet imens de șerveţele umede. Nu se 
compara cu un duș fierbinte, dar Hazel s-a 
strecurat după un zid de cutii cu felicitări să se 
curețe și să se schimbe. în scurt timp s-a simţit 
mult mai bine. 

„Asta e ultima ta zi“, și-a amintit ea. „Nu te 
relaxa prea tare.“ 

Sărbătoarea Fortunei - tot ce se întâmpla 
astăzi, bun sau rău, era un semn pentru anul 
ce urma. într-un fel sau altul, misiunea lor lua 
sfârșit în seara aceea. 

A băgat bucata de lemn în buzunarul noii 
geci. Trebuia să aibă grijă s-o ferească de 
pericole, indiferent ce se întâmpla cu ea. Putea 
accepta ideea că o să moară atâta vreme cât 
prietenii ei supravieţuiau. 

— Bun, a spus ea. Acum căutăm o barcă 


spre Ghețarul Hubbard. 

A încercat să pară sigură pe ea, dar nu era 
uşor. Şi-a dorit ca Arion să-i fi fost alături. 
Prefera să se arunce în luptă călare pe acel cal 
frumos. De când plecaseră din Vancouver, îl 
strigase în gând, în speranţa că o va auzi și o 
va găsi, dar asta era doar o amăgire. 

Frank s-a bătut pe burtă. 

— Dacă e să ne luptăm până la moarte, 
parcă aș mânca de prânz. Am găsit locul 
perfect. 


Frank i-a condus până la o zonă comercială 
de lângă debarcader, unde un vagon vechi 
fusese transformat în restaurant. Hazel nu-și 
amintea ca locul ăsta să fi existat în anii '40, 
dar mâncarea mirosea extraordinar. Cât Frank 
și Percy au comandat, Hazel s-a dus până la 
docuri și a pus câteva întrebări. Când s-a 
întors, avea nevoie de ceva s-o înveselească. 
Nici măcar cheeseburgerul și cartofii prăjiţi n- 
au reușit asta. 

— Am încurcat-o, a spus ea. Am încercat să 
fac rost de-o barcă. Dar... am calculat greșit. 

— N-ai găsit? a întrebat Frank. 

— O, pot să fac rost de-o barcă, a spus 
Hazel. Dar ghețarul e mai departe decât 
credeam. Chiar dacă mergem cu viteză 
maximă, n-avem cum să ajungem acolo mai 
devreme de mâine dimineaţă. 

Percy s-a îngălbenit la faţă. 


— Poate reușesc să fac barca să meargă mai 
repede? 

— Chiar dacă ai putea, a spus Hazel, din 
câte mi-au spus căpitanii, e periculos - 
iceberguri, labirinturi de canale pe care 
trebuie să navigăm. Ar trebui să știi încotro te 
îndrepți. 

— Un avion? a întrebat Frank. 

Hazel a clătinat din cap. 

— Am vorbit cu căpitanii despre asta. Au 
spus că am putea încerca, dar aeroportul e 
foarte mic. lar avionul trebuie închiriat cu 
două, trei săptămâni înainte. 

După asta au mâncat în tăcere. 
Cheeseburgerul lui Hazel era excelent, dar nu- 
i stătea mintea la el. Luase deja cam trei 
mușcături când un corb s-a așezat pe stâlpul 
de telefon de deasupra și a început să croncă- 
nească la ei. 

Hazel s-a cutremurat. Se temea că avea să-i 
vorbească asemenea celuilalt corb, cu mulţi 
ani în urmă: „Ultima seară. Diseară.“ S-a 
întrebat dacă corbii îi întâmpinau mereu pe 
copiii lui Pluto înainte să moară. Spera că Nico 
era încă în viaţă, iar Geea doar o minţise ca s-o 
supere. Hazel avea senzaţia neplăcută că zeiţa 
spusese adevărul. 

Nico îi spusese că avea să caute Porţile 
Morţii din cealaltă parte. Dacă fusese prins de 
armatele Geei, Hazel își pierduse singura rudă 
pe care o mai avea. 


S-a holbat la cheeseburger. 

Deodată, croncănitul corbului s-a 
transformat într-un țipăt răgușit. 

Frank s-a ridicat atât de repede încât era să 
răstoarne masa de picnic. Percy și-a scos 
sabia. 

Hazel le-a urmărit privirea. Pe vârful 
stâlpului, unde stătuse corbul, era cocoţat un 
grifon mare și hidos uitân- du-se urât la ei. A 
râgâit și din cioc i-au zburat pene de corb. 

Hazel s-a ridicat în picioare și și-a scos 
spatha. 

Frank a pus o săgeată în arc. A ţintit, dar 
grifonul a ţipat atât de tare încât sunetul a 
reverberat din munţi. Frank a tresărit și 
săgeata a zburat aiurea. 

— Cred că e un strigăt după ajutor, i-a 
avertizat Percy. Trebuie să plecăm de-aici. 

Fără să aibă un plan în minte, au luat-o la 
fugă spre docuri. Grifonul s-a luat după ei. 
Percy a încercat să-l taie cu sabia, dar grifonul 
s-a eschivat. 

S-au îndreptat spre cel mai apropiat dig și 
au alergat până în capătul lui. Grifonul a 
plonjat după ei, cu ghearele din faţă pregătite 
să-i omoare. Hazel și-a ridicat sabia, dar un zid 
de apă îngheţată l-a izbit pe grifon dintr-o 
parte și l-a aruncat în golf. Grifonul a cârâit și 
a bătut din aripi. A reușit să se caţere pe dig, 
unde și-a scuturat blana ca un câine ud. 

Frank a mormăit: 


— Frumoasă lovitură, Percy. 

— Da, a spus el. Nu știam dacă mai pot face 
așa ceva în Alaska. Dar am vești proaste... 
uitaţi-vă acolo. 

La vreun kilometru și jumătate distanţă, 
dincolo de munţi, se învârtea un nor negru - un 
stol de grifoni, pe puţin zeci. N-aveau cum să 
se lupte cu atâţia și nicio barcă nu-i putea duce 
de-acolo suficient de repede. 

Frank a mai pus o săgeată în arc. 

— Nu ne lăsăm cu una, cu două. 

Percy a ridicat sabia. 

— Sunt alături de tine. 

Apoi, Hazel a auzit un sunet în depărtare - 
ca nechezatul unui cal. Probabil i se păruse, 
dar tot a strigat disperată: 

— Arion! Aici! 

O pată cafenie venea în goană pe stradă, 
înspre dig. Armăsarul s-a materializat chiar în 
spatele grifonului, l-a lovit cu copitele din față 
și l-a făcut praf pe monstru. 

Hazel nu mai fusese niciodată atât de 
fericită. 

— Bravo, căluțule! Bravo, măi! 

Frank s-a tras în spate de era să cadă de pe 
dig. 

— Cum de...? 

— S-a ţinut după mine! a zâmbit Hazel. 
Pentru că e cel mai grozav cal din LUME! 
Acum, haideţi sus! 

— Toti trei? a întrebat Percy. Se descurcă? 


Arion a nechezat indignat. 

— Bine, nu trebuie să fii nepoliticos, a spus 
Percy. Să mergem. 

S-au urcat, Hazel în faţă, Frank și Percy într- 
un echilibru precar în spatele ei. Frank i-a 
cuprins talia cu braţele, iar Hazel s-a gândit că 
dacă asta era să fie ultima ei zi pe pământ, nu 
era cea mai urâtă moarte posibilă. 

— Fugi, Arion! a strigat ea. Spre Ghețarul 
Hubbard! 

Calul a țâșnit peste apă, iar sub copitele lui 
suprafaţa mării se transforma în aburi. 


Tb* CAPITOLUL XLIII 
Hazel 


Călare pe Arion, Hazel se simţea puternică, 
de neoprit, stăpână pe situaţie - o combinaţie 
perfectă între un cal și un om. S-a întrebat 
cum era să fii centaur. 

Căpitanii de pe vapoarele din Seward o 
avertizaseră că până la ghețarul Hubbard erau 
vreo trei sute de mile marine, o călătorie grea 
și periculoasă, dar Arion n-avea probleme. 
Trecea peste apă cu viteza sunetului, încălzind 
aerul din jurul lor, așa că Hazel nici nu simţea 
frigul. Dacă ar fi mers pe jos, nu s-ar mai fi 
simţit atât de curajoasă. Călare, de-abia 
aștepta să înceapă lupta. 

Frank și Percy nu păreau la fel de fericiţi. 
Când Hazel a aruncat o privire înapoi, a văzut 
că aveau dinţii încleștaţi și că le jucau ochii în 
cap. Obrajii lui Frank tremurau din cauza 
vitezei. Percy stătea în spate, ţinându-se bine, 
încercând din răsputeri să nu alunece de pe 
crupa calului. Hazel spera să nu se întâmple 
asta. La stilul în care se deplasa Arion, era 
posibil să nici nu observe că a dispărut decât 
după optzeci sau nouăzeci de kilometri. 

Au trecut prin strâmtori îngheţate, prin 


fiorduri albastre și faleze cu cascade vărsându- 
se în mare. Arion a sărit peste o balenă cu 
cocoașă care facea un salt și a continuat să 
galopeze, spre uimirea unui grup de foci de pe 
un aisberg. 

Păreau să fi trecut doar câteva minute până 
când au intrat într-un golf îngust. Apa a 
căpătat consistenţa gheții pisate din sucurile 
albastre și lipicioase. Arion s-a oprit pe un sloi 
de culoare turcoaz. 

La vreo șapte sute metri era Ghețarul 
Hubbard. Până și Hazel, care mai văzuse 
ghețari, procesa cu greu ce avea în faţa 
ochilor. Munţi purpurii cu crestele înzăpezite 
treceau pe lângă ei în ambele direcţii, iar norii 
pluteau în jurul lor ca niște centuri pufoase. 
Intr-o vale întinsă aflată între două dintre cele 
mai înalte culmi, din mare se ridica un zid 
colțuros de gheaţă, care umplea întregul 
defileu. Ghețarul era albastru și alb, cu dungi 
negre, așa că arăta ca un morman de omăt 
murdar lăsat în urmă de un plug de zăpadă, 
doar că de patru milioane de ori mai mare. 

De îndată ce Arion s-a oprit, Hazel a simţit 
cum scade temperatura. Dinspre gheaţă 
veneau valuri de aer rece, transformând golful 
în cel mai mare frigider din lume. Cel mai 
ciudat era bubuitul răsunând deasupra apei. 

— Ce-i asta? 

Frank a privit atent norii de deasupra 
ghețarului. 


— O furtună? 

— Nu, a spus Hazel. E gheaţa care se crapă 
și se deplasează. Milioane de tone de gheaţă. 

— Vrei să spui că chestia asta se sfărâmă? a 
întrebat Frank. 

Ca după un semnal, o bucată de gheaţă s-a 
desprins în tăcere și s-a prăbușit în mare, 
împroșcând cu apă și bucăţi de gheaţă la 
câţiva metri înălțime. O milisecundă mai târziu 
a ajuns la ei și sunetul - un bubuit aproape la 
fel de discordant ca momentul când Arion 
depășise bariera sunetului. 

— Nu ne putem apropia de chestia aia! a 
spus Frank. 

— Trebuie, a zis Percy. Uriașul este în vârf. 

Arion a nechezat. 

— Doamne, Hazel, a spus Percy, învaţă-l pe 
calul ăsta să aibă grijă cum vorbește. 

Hazel a încercat să nu râdă. 

— Ce-a zis? 

— Dacă nu mentionez înjurăturile? A spus 
că ne poate duce în vârf. 

Lui Frank nu i-a venit să creadă. 

— Credeam că nu poate zbura! 

De data asta, Arion a nechezat atât de 
furios, încât până și Hazel și-a dat seama că 
înjura. 

— Prietene, i-a vorbit Percy calului, am fost 
suspendat pentru că am spus chestii mai 
inofensive. Hazel, calul promite că o să-ţi arate 
ce poate face de îndată ce îi dai semnalul. 


— Atunci, ţineţi-vă bine, băieţi, a spus Hazel 
neliniștită. Arion, diii! 

Arion a ţâșnit spre ghețar ca o rachetă, 
trecând chiar pe deasupra șuvoiului, de parcă 
ar fi vrut să se joace de-a prinselea cu gheaţa. 

Aerul a devenit mai rece. Zgomotul scos de 
gheaţa care crăpa era tot mai puternic. Pe 
măsură ce Arion se apropia, ghețarul părea 
mai mare, iar Hazel a ameţit numai când a 
încercat să-l cuprindă cu privirea. Versantul 
era plin de crăpături și peșteri, cu piscuri 
ascuţite ca niște lame de topor. Bucăţile se 
rupeau în mod constant - unele nu erau mai 
mari decât un bulgăre de zăpadă, altele cât o 
casă. 

La vreo cincizeci de metri deasupra bazei 
ghețarului, un bubuit a scuturat-o pe Hazel din 
toate încheieturile și o perdea de gheaţă care 
ar fi acoperit Tabăra Jupiter s-a desprins și a 
căzut spre ei. 

— Atenţie! a strigat Frank, lucru care lui 
Hazel i s-a părut cam inutil. 

Arion n-avea nevoie de ajutorul lui. Cu un 
sprint, a făcut slalom printre bucăţile ce 
cădeau, sărind peste porţiuni de gheaţă și 
agăţându-se de ghețar. 

Percy și Frank înjurau ca niște cai și se 
străduiau să-și ţină echilibrul, în timp ce Hazel 
își înfășurase braţele de gâtul lui Arion. Nu se 
știe cum, au reușit să nu se prăbușească pe 
când Arion urca pe versant, sărind dintr-un loc 


în altul cu o viteză și o agilitate incredibile. Era 
ca și cum ar fi căzut de pe un munte - doar că 
în sens invers. 

Apoi totul s-a terminat. Arion stătea plin de 
mândrie în vârful unei creste îngheţate aflată 
deasupra golului. Marea era acum la aproape 
o sută de metri sub ei. 

Arion a scos un nechezat, făcând munţii să 
răsune. Percy n-a tradus, dar Hazel era destul 
de sigură că Arion le strigase altor cai care s- 
ar fi putut afla în golf: „V-am luat, fraierilor!“ 

Apoi s-a întors și a traversat vârful 
ghețarului, sărind peste o prăpastie de 
cincisprezece metri. 

— Acolo! a spus Percy. 


Calul s-a oprit. In faţa lor se afla o tabără 
romană îngheţată, ca o replică uriașă a 
Taberei Jupiter. Șanţurile erau pline de sloiuri 
ascuţite. Meterezele din zăpadă arătau de un 
alb orbitor. Atârnate de turnurile de pază, 
flamuri din pânză albastră înghețate 
străluceau în soarele arctic. 

Nu erau semne de viaţă. Porţile stăteau larg 
deschise. Nicio santinelă nu se plimba pe 
ziduri. Cu toate astea, Hazel avea o senzaţie de 
neliniște în stomac. Și-a adus aminte de 
peștera din Golful învierii, unde dăduse o 
mână de ajutor la trezirea lui Alcioneu - 
senzaţia apăsătoare de răutate și zgomotul 
acela neîncetat - „bum, bum, bum“, de parcă 
ar fi fost bătăile inimii Geei. Locul acesta îi 


dădea o senzaţie asemănătoare, ca și cum pă- 
mântul încerca să se trezească și să devoreze 
totul - de parcă munţii din ambele părți voiau 
să-i zdrobească pe ei și pe ghețar. 

Arion tropăia nervos. 

— Frank, a zis Percy, ce-ar fi să mergem pe 
jos în continuare? 

Frank a oftat ușurat. 

— Am crezut că nu mă mai întrebi. 

Au descălecat și au făcut câţiva pași 
nesiguri. Gheaţa părea stabilă, acoperită cu un 
covor fin de zăpadă, așa încât să nu fie prea 
alunecoasă. 

Hazel l-a mânat pe Arion înainte. Percy și 
Frank mergeau de-o parte și de alta, cu sabia 
și arcul pregătite. S-au apropiat de porţi fără 
să fie atacati. Hazel era antrenată să găsească 
gropi, curse, sfori întinse și tot felul de alte 
capcane cu care se confruntaseră legiunile ro- 
mane de-a lungul timpului pe teritoriul inamic, 
dar n-a văzut nimic - doar porțile și steagurile 
îngheţate trosnind în vânt. 

Vedea până în capătul Viei Praetoria. La 
răscruce, în fața principiei din cărămizi de 
zăpadă, o siluetă înaltă, înveșmântată în robă 
închisă la culoare stătea legată cu lanţuri de 
gheaţă. 

— Thanatos, a murmurat Hazel. 

A avut senzaţia că sufletul îi e tras în afară, 
atras de Moarte ca praful de un aspirator. A 
văzut negru înaintea ochilor. A fost cât pe ce 


să cadă de pe Arion, dar Frank a prins-o și a 
susţinut-o. 

— O să avem grijă de tine, i-a promis el. N-o 
să te ia nimeni de lângă noi. 

Hazel l-a apucat de mână. Nu-i venea să-i 
mai dea drumul. Frank era atât de robust, atât 
de liniștitor, dar n-o putea apăra de Moarte. 
Viaţa lui era la fel de fragilă ca bucata de lemn 
pe jumătate arsă. 

— Sunt în regulă, a minţit ea. 

Percy s-a uitat în jur tulburat. 

— Niciun inamic? Niciun uriaș? Trebuie să 
fie o capcană. 

— Evident, a zis Frank. Dar nu cred că 

avem de ales, înainte să se răzgândească, 

Hazel l-a mânat pe Arion 
să intre pe porţi. Peisajul era foarte familiar - 
barăcile, băile, arsenalul. Era o copie exactă a 
Taberei Jupiter, doar că de trei ori mai mare. 
Chiar și călare, Hazel se simţea minusculă și 
insignifiantă, ca și când se deplasau printr-un 
oraș de jucărie construit de zei. 

S-au oprit la trei metri de silueta în robă. 

Acum că se afla aici, Hazel a simţit o dorinţă 
arzătoare să încheie misiunea. Ştia că e într-un 
pericol mai mare decât atunci când luptase cu 
amazoanele sau când se apărase de grifoni sau 
când urcase pe ghețar pe spinarea lui Arion. 
Ştia instinctiv că putea să moară la o simplă 
atingere a lui Thanatos. 

Dar, de asemenea, avea sentimentul că dacă 


nu mergea până la capăt, dacă nu își înfrunta 
soarta cu curaj, va muri oricum - ca o lașă șio 
ratată. Judecătorii morţilor n-aveau să mai fie 
atât de îngăduitori cu ea a doua oară. 

Arion tropăia înainte și înapoi, simţindu-i 
neliniștea. 

— Bună ziua? 

Lui Hazel îi era greu să vorbească. 

— Sunteţi Moartea? 

Silueta și-a ridicat capul. 

Imediat, întreaga tabără s-a trezit la viaţă. 
Siluete în armuri romane au ieșit din barăci, 
din principia, din arsenal și din cantină, dar nu 
erau umane. Erau umbre - fantomele năuce 
alături de care Hazel trăise decenii pe Câmpia 
Asfodelelor. Corpurile lor nu erau decât niște 
vapori negri, dar reușeau să poarte armuri, 
cnemide!* și coifuri. Săbiile acoperite de 
gheaţă erau prinse la șold. Pila și scuturile 
ciobite pluteau în mâinile lor din fum. Panașele 
coifurilor centurionilor erau îngheţate și zdren- 
tuite. Majoritatea erau pe jos, dar doi soldaţi 
au ieșit din grajduri într-un car de aur tras de 
armăsari fantomă negri. 

Când Arion a văzut caii, a bătut din picior 
furios. 

Frank și-a apucat arcul. 

— Da, iată și capcana. 

CAPITOLUL XLIV 


Hazel 


IX Jambiere metalice folosite de soldaţii greci. 


Fantomele s-au aliniat și au înconjurat 
intersecţia. Erau înjur de o sută - nu chiar o 
legiune, dar mai multe decât o cohortă. Unele 
dintre ele duceau steagurile zdrenţăroase cu 
fulger ale Legiunii a Xll-a, Cohorta a V-a - 
expediţia nereușită a lui Michael Varus din anii 
'80. Alţii aveau drapele și decoraţii pe care 
Hazel nu le recunoștea, de parcă ar fi murit în 
momente diferite, în misiuni diferite - poate 
nici măcar nu erau din Tabăra Jupiter. 

Majoritatea erau înarmate cu arme din aur 
imperial - era mai mult aur imperial acolo 
decât avea toată Legiunea a Xll-a. Hazel 
simţea cum puterea aurului bâzâia în jurul ei și 
asta era mai înspăimântător decât trosnetul 
ghețarului. S-a întrebat dacă și-ar fi putut 
folosi puterea ca să controleze armele, poate 
chiar să dezarmeze fantomele, dar îi era frică 
să încerce. Aurul imperial nu era un simplu 
metal preţios. Era mortal pentru semizei și 
monștri. încercarea să controlezi o asemenea 
cantitate mare deodată echivala cu strădania 
să dirijezi plutoniul dintr-un reactor. Dacă nu 
reușea, risca să șteargă Ghețarul Hubbard de 
pe faţa pământului și să-și ucidă prietenii. 

— Thanatos! 

Hazel s-a întors spre silueta îmbrăcată cu 
robă. 


— Suntem aici să te salvăm. Dacă tu 
controlezi aceste umbre, spune-le... 
I-a pierit glasul. Gluga și hainele zeului au 


căzut când și-a deschis aripile, rămânând doar 
într-o tunică neagră fără mâneci, prinsă la 
brâu cu o curea. Era cel mai frumos bărbat pe 
care îl văzuse Hazel vreodată. Avea pielea de 
culoarea lemnului de tec, închisă și 
strălucitoare ca vechea masă de spiritism a 
Reginei Mărie. Ochii îi erau aurii ca mierea, ca 
ai lui Hazel. Era subţirel și musculos, cu un 
chip regal și păr negru care-i acoperea umerii. 
Aripile îi sclipeau în nuanţe albastre, negre și 
violete. 

Hazel și-a amintit că trebuie să respire. 

Frumos era cuvântul potrivit pentru 
Thanatos - nu chipeș, nu atrăgător sau ceva de 
genul acesta. Era frumos așa ca un înger - 
nemuritor, perfect, intangibil. 

— O, a făcut ea cu voce scăzută. 

încheieturile zeului erau strânse în cătușe 
de gheaţă, cu lanţuri înfipte direct în suprafața 
ghețarului. Avea picioarele goale, cu gleznele 
încătușate și prinse, de asemenea, cu lanţuri. 

— E Cupidon, a spus Frank. 

— Un Cupidon atletic, a fost de acord Percy. 

— Mă flatezi, a spus Thanatos. 

Vocea lui era la fel de minunată ca el - 
profundă și melodioasă. 

— Sunt confundat adesea cu zeul iubirii. 
Moartea are mai multe în comun cu lubirea 
decât v-aţi putea imagina. Dar eu sunt 
Moartea. Vă asigur. 

Hazel nu se îndoia de asta. Avea senzaţia că 


e făcută din cenușă. în orice secundă s-ar fi 
putut prăbuși și ar fi fost aspirată în vid. Se 
îndoia că Thanatos trebuia s-o atingă ca s-o 
omoare. îi putea pur și simplu spune asta. S-ar 
fi prăbușit pe loc, fiindcă sufletul ei ar fi dat 
ascultare acelei voci frumoase și acelor ochi 
blânzi. 

— Suntem aici să te salvăm, a îngăimat ea. 
Unde e Alcioneu? 

— Să mă salvaţi...? 

Thanatos și-a mijit ochii. 


— înţelegi ce spui, Hazel Levesque? înţelegi 
ce înseamnă asta? 

Percy a făcut un pas în faţă. 

— Pierdem vremea. 

A lovit cu sabia în lanţurile cu care era prins 
zeul. Bronzul celest a sunat când a atins 
gheaţa, dar Riptide s-a lipit de lanţuri de parcă 
ar fi avut lipici. Gheaţa a început să urce pe 
lamă. Percy a tras de ea disperat. Frank a dat 
fuga să-l ajute. împreună au reușit să des- 
prindă sabia înainte ca gheaţa să le ajungă pe 
mâini. 

— Nu merge așa, a spus Thanatos simplu. în 
ceea ce privește uriașul, e pe-aproape. 
Umbrele acestea nu sunt ale mele, ci ale lui. 

Thanatos a cercetat atent soldaţii fantome. 
Aceștia s-au foit stânjeniţi, ca și cum ar fi fost 
bătuţi de un vânt arctic. 

— Cum te eliberăm? a întrebat Hazel. 

Thanatos și-a concentrat din nou atenţia 


asupra ei. 

— Fiică a lui Pluto, copilă a stăpânului meu, 
dintre toţi, tu ar trebui să fii cea care să-și 
dorească cel mai puţin să fiu eliberat. 

— Crezi că eu nu șiiw asta? 

Pe Hazel o usturau ochii, dar se săturase să- 
i tot fie frică. Acum șaptezeci de ani fusese o 
fetiță speriată. își pierduse mama fiindcă 
acţionase prea târziu. Acum era un soldat al 
Romei. N-avea să dea greș din nou. N-avea să- 
și dezamăgească prietenii. 

— Ascultă, Moarte. 

Și-a scos sabia de cavalerie, iar Arion s-a 
cabrat sfidător. 

— Nu m-am întors din Lumea 
Subpământeană şi n-am călătorit mii de 
kilometri ca să mi se spună că sunt proastă 
dacă te eliberez. Dacă mor, mor. Lupt cu toată 
armata asta dacă trebuie. Spune-ne cum să ru- 
pem lanțurile. 

Preţ de o clipă, Thanatos a privit-o fix. 

— Interesant. Să ştii că aceste umbre au fost 
cândva semizei ca tine. Au luptat pentru Roma. 
Au murit fără să-și ducă la bun sfârșit 
misiunile. La fel ca tine, au fost trimise pe 
Câmpia Asfodelelor. Acum, Geea le-a promis o 
a doua viață dacă luptă pentru ea azi. Sigur, 
dacă mă eliberezi și le înfrângi, vor trebui să 
se întoarcă în Lumea Subpământeană, unde le 
e locul. Vor fi pedepsite pe vecie pentru că i-au 
trădat pe zei. Nu sunt atât de diferite de tine, 


Hazel Levesque. Eşti sigură că vrei să mă 
eliberezi și să condamni pe vecie aceste 
suflete? 

Frank și-a încleștat pumnii. 

— Nu-i corect! Vrei să fii eliberat sau nu? 

— Corect... 

Moartea a căzut pe gânduri. 

— Ai fi surprins cât de des am auzit acest 
cuvânt, Frank Zhang, și cât de lipsit de sens 
este. E corect că viaţa ta se va mistui atât de 
repede și de intens? A fost drept când am dus- 
o pe mama ta în Lumea Subpământeană? 

Frank s-a clătinat de parcă ar fi primit un 
pumn. 

— Nu, a spus Moartea cu tristețe. Nu e 
drept. Și totuși îi sunase ceasul. Moartea nu e 
corectă. Dacă mă eliberaţi, îmi voi face 
datoria. Dar, bineînţeles, aceste umbre vor 
încerca să vă oprească. 

— Deci, dacă îți dăm drumul, a rezumat 
Percy, suntem linșaţi de niște tipi facuţi din 
abur negru și înarmaţi cu săbii de aur. Foarte 
bine. Cum rupem lanţurile? 

Thanatos a zâmbit. 

— Numai focul vieţii poate topi lanţurile 
morții. 

— Fără ghicitori, bine? a zis Percy. 

Frank a spus cu respiraţia întretăiată: 

— Nu e o ghicitoare. 

— Frank, nu, a zis Hazel încet. Trebuie să 
existe și-o altă cale. 


Ghețarul a răsunat de hohote puternice de 
râs. O voce tunătoare a zis: 

— Prieteni. Vă aștept de atâta timp! 

La porțile taberei stătea Alcioneu. Era chiar 
mai mare decât uriașul Polybotes pe care îl 
văzuseră în California. Avea pielea metalică, 
de aur, o armură făcută din zale de platină și 
un toiag de fier mare cât un totem. A intrat în 
tabără călcând apăsat pe gheaţă cu picioarele 
lui de dragon de culoare roșiatică. în părul 
roșcat împletit îi sclipeau pietre preţioase. 

Hazel nu-i văzuse niciodată înfățișarea 
completă, dar îl cunoștea mai bine decât își 
cunoștea părinţii. Ea îl făcuse. Timp de câteva 
luni, scosese aur și pietre preţioase din 
pământ ca să creeze acest monstru. Ştia 
diamantele care-i ţineau loc de inimă. Ştia 
petrolul care-i curgea prin vene, în loc de 
sânge. Mai mult decât orice, voia să-l distrugă. 

Uriașul s-a apropiat, rânjind la ea cu dinţii 
de argint. 

— A, Hazel Levesque, a spus el, m-ai costat 
scump! Dacă n-ai fi fost tu, aș fi înviat cu zeci 
de ani în urmă și lumea asta ar fi fost deja a 
Geei. Dar ce contează! 

Și-a întins braţele, vrând parcă să se laude 
cu soldaţii fantome. 

— Bun venit, Percy Jackson! Bun venit, 
Frank Zhang! Eu sunt Alcioneu, blestemul lui 
Pluto, noul stăpân al Morţii. Şi asta e noua 
voastră legiune. 


FY* CAPITOLUL XLV 
Frank 


„Moartea nu e corectă.“ Aceste cuvinte încă 
răsunau în capul lui Frank. 

Uriașul de aur nu îl speria. Armata umbrelor 
nu îl speria. Dar gândul de a-l elibera pe 
Thanatos îl facea pe Frank să se ghemuiască 
ca un bebeluș. Era zeul care-i luase mama. 

Frank știa ce avea de făcut ca să rupă 
lanţurile. Marte îl avertizase. îi explicase și de 
ce o iubise atât de mult pe Emily Zhang: 
„întotdeauna punea datoria mai presus de 
orice. Chiar și de viaţa ei.“ 

Acum era rândul lui Frank. 

Simţea căldura emanată de medalia mamei 
sale, pe care o avea în buzunar. Abia acum 
înţelegea alegerea făcută de mama lui, care își 
salvase tovarășii cu preţul propriei vieţi. 
Pricepea spusele lui Marte - „Datorie. 
Sacrificiu. Astea înseamnă ceva.“ 

Ghemul de furie și resentimente din pieptul 
lui Frank - o durere simțită de la înmormântare 
- începea în sfârșit să se destrame. înţelegea 
de ce mama lui nu se mai întorsese acasă. Sunt 
lucruri pentru care merită să mori. 

— Hazel. 


A încercat să-și controleze vocea. 
— Ştii pachetul pe care ţi l-am dat? Am 
nevoie de el. 


Hazel l-a privit uimită. Călare pe Arion, 
arăta ca o regină, puternică și frumoasă, cu 
părul șaten revărsat peste umeri și cu o 
coroană de ceaţă îngheţată în jurul capului. 

— Frank, nu. Sigur există și o altă soluţie. 

— Te rog. Știu... știu ce fac. 

Thanatos a zâmbit și și-a ridicat mâinile 
încătușate. 

— Ai dreptate, Frank Zhang. E nevoie de 
sacrificii. 

Splendid. Dacă Moartea era de acord cu 
planul său, Frank era convins că n-o să-i 
convină rezultatele. 

Uriașul Alcioneu a pășit în faţă, iar 
picioarele lui rep- tiliene au făcut pământul să 
se cutremure. 

— Despre ce pachet vorbești, Frank Zhang? 
Mi-ai adus un cadou? 

— Nu e pentru tine, Băiatule de Aur, a spus 
Frank. Tie ţi-am pregătit doar multă suferinţă. 

Uriașul a hohotit. 

— Ai vorbit ca un copil... de-al lui Marte! 
Păcat că va trebui să te omor. lar tu... măi să 
fie - de mult îmi doresc să-l întâlnesc pe 
celebrul Percy Jackson. 

Uriașul a rânjit. Gura lui arăta ca masca 
unei mașini din pricina dinţilor de argint. 

— Ți-am urmărit evoluţia, fiu al lui Neptun, a 


spus Alcioneu. Felul cum te-ai luptat cu Cronos 
a fost nemaipomenit. Geea te urăște mai mult 
decât pe toţi ceilalţi... poate cu excepţia 
obraznicului de Jason Grace. îmi pare rău că 
nu te pot ucide chiar acum, dar fratele meu 
Polybotes vrea să te păstreze ca animal de 
companie. Crede că va fi amuzant ca atunci 
când îl va distruge pe Neptun să-l ţină pe fiul 
favorit al zeului în lesă. După aceea, 
bineînţeles, Geea are planuri pentru tine. 

— Da, sunt măgulit. 

Percy a ridicat sabia. 

— Dar, de fapt, eu sunt fiul lui Poseidon. 
Sunt din Tabăra Semizeilor. 

Fantomele au început să se agite. Unele și- 
au scos săbiile și au înălțat scuturile. Alcioneu 
a ridicat mâna, facându-le semn să aștepte. 

— Grec, roman, nu contează, a zis uriașul. 
Vom călca în picioare ambele tabere. Vedeţi 
voi, titanii n-au avut viziune. Planul lor a fost 
să-i distrugă pe zei în noua lor casă, în 
America. Noi, uriașii, știm mai bine ce-i de 
făcut! Ca să stârpești o buruiană, trebuie s-o 
smulgi din rădăcini. Chiar acum, în timp ce 
trupele mele distrug micuța voastră tabără 
romană, fratele meu Porfirion se pregătește 
pentru adevărata luptă de pe pământul 
străvechi! Vom distruge zeii din rădăcină. 

Fantomele și-au lovit săbiile de scuturi. 
Sunetul a răsunat în munţi. 

— Din rădăcină? a întrebat Frank. Adică din 

Grecia? Alcioneu a chicotit. 


— Să nu-ţi faci griji, fiu al lui Marte. Nu vei 
trăi atâta cât să fii martorul victoriei noastre 
finale. îi voi lua locul lui Pluto ca stăpân al 
Lumii  Subpământene. Deja am capturat 
Moartea. Cu Hazel Levesque în slujba mea, voi 
avea și toate bogăţiile de sub pământ! 

Hazel și-a încleștat mâna pe spatha. 

— Eu nu slujesc pe nimeni. 

— Ah, dar tu mi-ai dat viaţă! a spus 
Alcioneu. E adevărat, speram s-o trezesc pe 
Geea în timpul celui de-al Doilea Război 
Mondial. Ar fi fost fantastic. Dar lumea e într-o 
stare aproape la fel de proastă acum. în 
curând, civilizaţia voastră va fi ștearsă de pe 
faţa pământului. Porţile Morţii vor rămâne 
deschise. Cei care ne slujesc nu vor pieri 
niciodată. Vii sau morti, voi trei vă veţi alătura 
armatei mele. 

Percy a clătinat din cap. 

— Slabe șanse, Băiatule de Aur. O s-o iei pe 
coajă. 

— Așteaptă. 

Hazel i-a dat pinteni calului și s-a apropiat 
de uriaș. 

— Eu am trezit acest monstru din pământ. 
Eu sunt fiica lui Pluto. E datoria mea să-l 
omor. 

— Ah, micuță Hazel. 

Alcioneu și-a înfipt toiagul în gheaţă. în păr 
îi străluceau bijuterii în valoare de milioane de 
dolari. 


— Eşti sigură că nu ni te vei alătura de bună 
voie? Ai putea fi... prețioasă pentru noi. De ce 
să mai mori o dată? 

în ochii lui Hazel se citea mânie. S-a uitat la 
Frank și a scos bucata de lemn din haină. 

— Eşti sigur? 

— Da, a spus el. 

Hazel și-a țuguiat buzele. 

— Şi tu eşti cel mai bun prieten al meu, 
Frank. Ar fi trebuit să-ţi spun asta. 

I-a aruncat băţul. 

— Fă ce trebuie să faci. Percy... îl poţi 

proteja? Percy s-a uitat la rândurile de 

soldaţi-fantomă. 

— împotriva unei mici armate? Sigur, nicio 
problemă. 

— Atunci eu mă ocup de Băiatul de Aur, a 

spus Hazel. Şi l-a atacat pe uriaș. 

CAPITOLUL XLVI 


Frank 


Frank a despachetat bucata de lemn și a 
îngenuncheat la picioarele lui Thanatos. 

Era conștient că Percy stătea lângă el, 
învârtindu-și sabia și strigând sfidător când 
fantomele se apropiau. L-a auzit pe uriaș 
urlând și pe Arion nechezând furios, dar n-a 


îndrăznit să se uite. 

Cu mâinile tremurânde, a apropiat bucata 
de lemn lângă lanţurile de la piciorul drept al 
Morţii. S-a gândit la flăcări, iar lemnul s-a 
aprins instantaneu. 

O căldură îngrozitoare s-a răspândit prin 
corpul lui Frank. Metalul îngheţat a început să 
se  topească, iar flacăra era atât de 
strălucitoare încât te orbea mai tare decât 
gheaţa. 

— Bine, a spus Thanatos. Foarte bine, Frank 
Zhang. 

Frank auzise cum înaintea morţii viaţa ţi se 
perindă prin faţa ochilor, iar acum trăia asta 
pe pielea lui. Și-a văzut mama în ziua când 
plecase în Afganistan. l-a zâmbit și l-a 
îmbrățișat. El a încercat să inspire mirosul de 
iasomie, ca să nu-l uite niciodată. 

„Voi fi mereu mândră de tine, Frank“, îi 
spusese ea. „Intr-o zi, vei ajunge chiar mai 
departe decât mine. Vei împlini destinul 
familiei noastre. Peste ani, urmașii noștri vor 
povesti despre eroul Frank Zhang, stră-stră- 
străbunicul lor... “ I-a tras un ghiont în burtă 
de dragul vremurilor de altădată. A fost ultima 
oară din ultimele luni când Frank a zâmbit. 

S-a văzut pe banca de lângă masa de picnic 
din Trecă- toarea Elanilor, uitându-se la stele 
și la aurora boreală în timp ce Hazel sforăia 
încet lângă el, iar Percy îi spunea: „Frank, tu 
eșri un conducător. Avem nevoie de tine.“ 


L-a văzut pe Percy dispărând în mlaștină și 
pe Hazel scufundându-se după el. Frank și-a 
adus aminte cât de singur, cât de neputincios 
se simţise ţinând de arc. Se rugase zeilor 
olimpieni, chiar și lui Marte, să-i ajute pe 
prietenii lui, dar știa că zeii nu-i puteau ajuta 
acolo. 

Cu un pocnet, primul lanţ s-a rupt. Repede, 
Frank a înfipt lemnul în lanţul celuilalt picior al 
Morţii. 

A îndrăznit să arunce o privire peste umăr. 

Percy se lupta ca o tornadă. De fapt... erao 
tornadă. Un uragan în miniatură de vapori de 
apă și gheaţă se învârtea în jurul lui pe când își 
croia drum printre duşmani, doborând 
fantomele romane, parând săgeți și sulițe. De 
când avea puterea asta? 

înainta printre dușmani și, deși părea că-l 
lăsa pe Frank nepăzit, dușmanii se concentrau 
doar pe Percy. Frank nu era sigur de ce făcea 
asta, dar apoi a văzut care era scopul lui Percy. 
Una dintre fantomele din vapori negri purta 
mantia din piele de leu a stegarului și ţinea o 
prăjină cu un vultur auriu, având ţurţuri pe 
aripi. Simbolul legiunii. 

Frank a văzut cum Percy a pătruns printr-un 
șir de legionari, sfarâmându-le scuturile cu 
uraganul creat. L-a pus la pământ pe stegar și 
a luat vulturul. 


— II vreţi înapoi? le-a strigat el fantomelor. 


Haideţi după el! 

I-a atras după el, iar Frank n-a putut decât 
să fie uimit de această strategie îndrăzneață. 
Deși umbrele acelea își doreau ca Thanatos să 
fie înlănţuit, erau spirite romane. Aveau 
minţile tulburi, ca fantomele văzute de Frank 
pe Câmpia Asfodelelor, dar își aminteau clar 
un lucru: trebuiau să protejeze vulturul. 

Totuși, Percy nu putea lupta la nesfârșit cu 
atâţia dușmani. Trebuie să fi fost dificil să 
controlezi o astfel de furtună. în ciuda frigului, 
faţa îi era plină de broboane de sudoare. 

Frank s-a uitat după Hazel. Nu-i vedea 
nicăieri nici pe ea, nici pe uriaș. 

— Ai grijă de foc, băiete, l-a avertizat 
Moartea. Să nu-l risipești. 

Frank a înjurat. Era atât de distras, încât nu 
observase că cel de-al doilea lanţ se topise. 

A mutat focul la cătușele de pe mâna 
dreaptă a zeului. Bucata de lemn era arsă până 
aproape de jumătate. Frank a început să 
tremure. Prin faţa ochilor i-au trecut alte 
imagini. L-a văzut pe Marte stând lângă patul 
bunicii, privindu-l pe Frank cu ochii lui ca 
niște explozii nucleare: „Ești arma secretă a 
Iunonei. Ţi-ai dat seama care e darul tău?“ 

A auzit-o pe mama lui spunând: „Poţi fi orice 
îți dorești.“ 

Apoi a văzut chipul sever al bunicii, pielea ei 
subţire ca hârtia de orez, părul alb răsfirat pe 
pernă. „Da, Fai Zhang. Mama ta nu-ţi sporea 


stima de sine doar ca să se afle în treabă. îţi 
spunea literalmente adevărul.“ 

S-a gândit la ursoaica grizzly pe care o 
interceptase mama lui la marginea pădurii. S-a 
gândit la pasărea neagră care se rotise pe 
deasupra conacului cuprins de flăcări. 

Al treilea lanţ s-a rupt. Frank a înfipt băţul 
în ultima cătușă. Corpul îi era sfâșiat de 
durere. Vedea pete galbene în faţa ochilor. 

L-a văzut pe Percy în capătul Via Principalis, 
ținând piept armatei de fantome. Răsturnase 
carul și distrusese mai multe clădiri, dar de 
fiecare dată când arunca un val de inamici în 
uragan, fantomele se ridicau pur și simplu și 
atacau din nou. De fiecare dată când Percy 
spinteca o fantomă, ea își recăpăta forma 
imediat. Percy mersese cât de departe putuse. 
In spatele lui era poarta laterală a taberei și, la 
vreo şase metri după poartă, marginea 
ghețarului. 

Cât despre Hazel, ea și Alcioneu reușiseră 
să distrugă majoritatea barăcilor în timpul 
luptei. Se confruntau în locul unde fusese 
poarta principală, acum distrusă. Arion juca 
leapșa, o variantă periculoasă, atacându-l pe 
uriaș, iar Alcioneu încerca să-i lovească cu 
toiagul, dărâmând ziduri și săpând prăpăstii 
adânci în gheaţă. Erau în viaţă doar datorită 
vitezei armăsarului. 

în cele din urmă, ultimul lanţ al Morţii s-a 
rupt. Cu un strigăt de disperare, Frank a 


îndesat bucata de lemn într-un morman de 
zăpadă și a stins flacăra. Durerea s-a diminuat. 
Era încă în viaţă. Dar când a scos-o, nu mai 
rămăsese decât un ciot, mai mic decât un 
baton de ciocolată. 

Thanatos și-a ridicat braţele. 

— Liber, a spus el cu satisfacţie. 

— Super. 

Frank a clipit ca să facă petele să dispară. 

— Atunci fa ceva! 

Thanatos i-a zâmbit calm. 

— Să fac ceva? Sigur. O să privesc. Cei care 
mor în această bătălie vor rămâne morți. 

— Merci, a murmurat Frank, băgând bucata 
de lemn în haină. Ești de mare ajutor. 

— Cu plăcere, a spus Thanatos politicos. 

— Percy! a strigat Frank. Acum pot să 
moară! 

Percy a dat din cap c-a înţeles, dar părea 
epuizat. Uraganul creat de el se mai domolise. 
Loviturile erau mai lente. Armata de fantome îl 
înconjurase, obligân- du-l să se retragă spre 
marginea ghețarului. 

Frank și-a scos arcul să-i dea o mână de 
ajutor. Apoi a renunţat. Săgeţile normale de la 
magazinul de vânătoare din Seward n-ar fi 
avut niciun efect. Frank trebuia să-și 
folosească darul. 

Credea că, în sfârșit, înțelesese în ce-i 
constau puterile. Când se uitase la lemnul care 
ardea și mirosise fumul înţepător al propriei 
vieţi, se simţise ciudat de sigur pe el. 


„E corect că viaţa ta se va mistui atât de 
repede și de intens?“ întrebase Moartea. 

— Corectitudinea nu există, și-a spus Frank. 
Dacă tot e să ard, măcar să strălucesc. 

A făcut un pas spre Percy. Apoi, din cealaltă 
parte a taberei, Hazel a ţipat de durere. Arion 
a strigat când una dintre loviturile uriașului și- 
a atins ţinta. Calul și călăreţul au fost daţi de-a 
rostogolul pe gheaţă și izbiți de metereze cu o 
lovitură de toiag. 

— Hazel! 

Frank s-a uitat peste umăr la Percy, dorindu- 
și să mai aibă sulița. Dacă ar fi putut să-l 
invoce pe Suru... dar nu putea să fie în două 
locuri deodată. 

— Du-te și ajut-o! a strigat Percy, ţinând 
vulturul ridicat. Mă ocup eu de ăștia! 

Nu se putea ocupa de ei. Frank știa asta. 
Fiul lui Poseidon era pe punctul de a fi 
copleșit, dar Frank a alergat în ajutorul lui 
Hazel. 

Era îngropată aproape de tot sub o grămadă 
de cărămizi de zăpadă. Arion stătea deasupra 
ei, încercând s-o protejeze, cabrându-se și 
pocnindu-l pe uriaș cu copitele din faţă. 

Uriașul a râs. 

— Salut, poneiule. Vrei să ne jucăm? 

Alcioneu a ridicat toiagul de gheaţă. 

Frank era prea departe ca să le poată fi de 
ajutor... dar și-a imaginat că se grăbește într- 
acolo, că picioarele i se ridică de la pământ. 

„Fii orice dorești.“ 


Şi-a amintit de vulturii cu capul alb pe care 
îi văzuseră în timpul călătoriei cu trenul. 
Corpul i s-a făcut mai mic și mai ușor. Braţele i 
s-au prefăcut în aripi și vederea i-a devenit de 
o mie de ori mai ageră. S-a înălţat cu viteză în 
aer, apoi a plonjat spre uriaș cu picioarele în 
față, zgâriindu-i acestuia ochii cu ghearele 
ascuţite ca niște lame. 

Alcioneu a urlat de durere. S-a dat în spate 
împleti- cindu-se, iar Frank a aterizat în faţa lui 
Hazel și și-a recăpătat înfățișarea normală. 

— Frank... 

S-a uitat la el cu uimire, iar zăpada i se 
topea de pe cap. 

— Ce s-a... cum ai...? 

— Neghiobule! a strigat Alcioneu. 

Era tăiat pe faţă și din ochi îi picura petrol 
negru în loc de sânge, dar rănile se închideau 
deja. 

— Sunt nemuritor pe tărâmul meu natal, 
Frank Zhang! Și datorită prietenei tale Hazel, 
noul meu tărâm natal este Alaska. Nu mă poţi 
omori aici! 

— Mai vedem noi, a spus Frank. 

își simţea braţele și picioarele pline de viaţă. 

— Hazel, urcă-te la loc pe cal. 

Uriașul a atacat, iar Frank a făcut la fel. Și-a 
adus aminte de ursoaica cu care dăduse nas în 
nas în copilărie. Pe măsură ce fugea, corpul îi 
devenea mai greu, mai compact, plin de 
mușchi. Când s-a izbit de uriaș era ditamai 
ursul grizzly, cinci sute de kilograme de forță 


brută. Era încă mic în comparaţie cu Alcioneu, 
dar l-a lovit pe uriaș cu atâta putere, încât 
acesta s-a rostogolit peste un turn de veghe 
îngheţat care s-a prăbușit peste el. 

Frank a sărit la capul uriașului. O lovitură 
de-a lui echivala cu cea a unui boxer de 
categorie grea, învârtind o drujbă. Frank l-a 
lovit în mod repetat pe uriaș în mutră, până 
când trăsăturile metalice ale acestuia au în- 
ceput să se turtească. 

— Arrr, a mormăit uriașul ameţit. 

Frank a revenit la înfățișarea lui obișnuită. 
încă mai avea rucsacul la el. A scos sfoara 
cumpărată în Seward și a făcut repede un laţ 
pe care l-a încolăcit pe piciorul solzos de 
dragon al uriașului. 

— Hazel, ţine! 

I-a aruncat celălalt capăt al sforii. 

— Am o idee, dar va trebui să... 

— Te... ăăă... omor... ăăă..., a mormăit 
Alcioneu. 

Frank a alergat până lângă capul uriașului, 
a luat cel mai apropiat obiect greu pe care l-a 
găsit - scutul unui legionar - și l-a lovit pe uriaș 
cu el în nas. 

Uriașul a făcut: 

— Arrr. 

Frank s-a uitat din nou la Hazel. 

— Cât de departe îl poate trage Arion pe 

tipul ăsta? Hazel s-a uitat fix la el. 

— Tu... ai fost pasăre. Apoi urs. Şi... 

— ţi explic mai târziu, a spus Frank. 


Trebuie să-l tragem pe tipul ăsta spre 
interiorul continentului, cât mai repede și mai 
departe cu putinţă. 

— Şi Percy? a spus Hazel. 

Frank a înjurat. Cum de uitase? 

Printre ruine, l-a văzut pe Percy cu spatele 
la marginea stâncii. Uraganul dispăruse. Intr-o 
mână ţinea sabia, iar în cealaltă vulturul de 
aur al legiunii. Toată armata de umbre înainta 
în zornăit de arme. 

— Percy! a strigat Frank. 

Percy s-a uitat spre el. A văzut uriașul căzut 
și a dat de înţeles că pricepea ce se întâmplă. 
Vorbele pe care le-a strigat s-au pierdut în 
vânt, zicând probabil: „Du-te!“ 

Apoi a lovit cu sabia în gheaţa de la 
picioarele lui. întregul ghețar s-a cutremurat. 
Fantomele au căzut în genunchi. în spatele lui 
Percy, un val s-a ridicat din golf - un zid de apă 
gri, chiar mai înalt decât ghețarul. Apa a ţâșnit 
prin prăpăstiile și crevasele din gheaţă. Când a 
izbucnit valul, jumătatea din spate a taberei s- 
a prăbușit. Marginea ghețarului s-a desprins în 
întregime, prăbușindu-se în gol, cu tot cu 
clădiri, cu fantome și cu Percy Jackson. 

CAPITOLUL XLVII »€» 


Frank 


Frank era atât de năuc încât Hazel a trebuit 
să-l strige de vreo zece ori înainte să-și dea 
seama că Alcioneu se ridică din nou. 

L-a lovit cu scujul.pe uriaș în nas până când 
a început să sforăie. Intre timp, ghețarul 
continua să se prăbușească, iar marginea era 
tot mai aproape. 

Thanatos s-a apropiat dând din aripile lui 
negre, cu o faţă senină. 

— Ah, da, a spus el cu satisfacţie. Și așa se 
mai duc niște suflete. Se îneacă. Aţi face bine 
să vă grăbiţi, prieteni, să nu vă înecaţi și voi. 

— Dar Percy... 

Frank de-abia putea să rostească numele 
prietenului său. 

— A...? 

— E prea devreme să-mi dau seama. In ce-l 
privește pe ăsta... 

Thanatos l-a privit dezgustat pe Alcioneu. 

— N-o să-l ucizi niciodată idei. Ştii ce-ai de 
făcut? 

Frank a dat din cap, îngheţat de frică. 

— Așa cred. 

— Atunci ne-am încheiat socotelile. 

Frank şi Hazel au schimbat priviri 
neliniștite. 

— Aăă... 

Hazel a șovăit. 

— Vrei să spui că nu vei... că n-o să... 

— Să-ţi revendic viața? a întrebat Thanatos. 
Ei bine, să vedem... 


în mâini i-a apărut un iPad negru. Moartea a 
atins ecranul de câteva ori și Frank și-a zis: 
„Sper că nu există o aplicaţie pentru seceratul 
sufletelor.“ 

— Nu te văd pe listă, a spus Thanatos. Pluto 
îmi dă ordine precise pentru sufletele evadate. 
Dintr-un motiv sau altul, nu a emis un mandat 
pe numele tău. Poate crede că viaţa ta nu s-a 
terminat sau poate ești într-o perioadă de 
probă. Dacă vrei să sun și să întreb... 

— Nu! a strigat Hazel. E în regulă. 

— Eşti sigură? a întrebat Moartea amabilă. 
Am activat opţiunea de videoconferință. Am 
adresa lui de Skype pe aici, pe undeva... 

— Serios, nu. 

Hazel arăta de parcă ar fi scăpat de toate 
grijile din lume. 

— Mulţumesc. 

— Arr, a mormăit Alcioneu. 

Frank i-a mai tras una peste cap. 

Moartea și-a ridicat privirea din iPad. 

— în ce te privește, Frank Zhang, nici ție nu 
ţi-a sunat ceasul. Mai ai niște combustibil de 
ars. Dar să nu credeţi că vă fac o favoare. Ne 
vom întâlni din nou în condiţii mai puţin 
plăcute. 

Stânca se prăbușea în continuare, marginea 
ei ajungând la doar șase metri distanță. Arion 
a nechezat nerăbdător. Frank știa că trebuiau 
să plece, dar mai avea de pus o întrebare. 

— Şi Porţile Morţii? a spus el. Unde sunt? 


Cum le închidem? 

— A, da. 

Chipul lui Thanatos a fost străbătut de o 
umbră de iritare. 

— Porţile Mele. N-ar fi rău să fie închise, 
dar mă tem că asta mă depășește. N-am nici 
cea mai vagă idee ce-ar trebui să faceţi voi. Nu 
vă pot spune unde sunt exact. Nu e vorba... ei 
bine, nu e vorba de un loc fizic. Ele trebuie 
localizate prin căutări. Vă pot spune să 
începeţi căutarea în Roma. în Roma originală. 
Veţi avea nevoie de un ghid special. Numai un 
anumit tip de semizeu poate citi semnele care 
vă vor conduce în cele din urmă la Porţile 
Mele. 

Gheaţa s-a crăpat sub picioarele lor. Hazel îl 
mângâia pe Arion pe gât ca să n-o ia la goană. 

— Dar fratele meu? a întrebat ea. Nico e 
viu? 

Thanatos i-a aruncat o privire ciudată - 
poate era milă, deși nu părea genul de emoție 
pe care s-o înţeleagă Moartea. 

— Vei găsi răspunsul la Roma. Şi acum 
trebuie să zbor spre sud, până în Tabăra 
Jupiter. Am sentimentul că în curând vor fi 
multe suflete de secerat. Rămâneţi cu bine, 
semizei, pe data viitoare. 

Thanatos a dispărut învăluit de un fum 
negru. 

Crăpăturile de sub picioarele lui Frank s-au 
lărgit. 


— Grăbește-te! i-a spus el lui Hazel. Trebuie 
să-l ducem pe Alcioneu la aproximativ 
cincisprezece kilometri spre nord! 

S-a căţărat pe pieptul uriașului, iar Arion a 
pornit, galopând pe gheaţă, trăgându-l după el 
pe Alcioneu ca pe cea mai urâtă sanie din 
lume. 

A fost o călătorie scurtă. 

Arion mergea pe ghețar ca pe autostradă, 
trecând ca o săgeată peste gheaţă, sărind 
peste crevase și alunecând pe pante care l-ar fi 
făcut pe orice pasionat de snowboarding să 
caște ochii cât cepele. 

Frank n-a trebuit să-l pocnească pe Alcioneu 
de prea multe ori, capul uriașului sărind și 
lovindu-se întruna de gheaţă. în timp ce 
înaintau, Băiatul de Aur, pe jumătate conștient, 
fredona o melodie care aducea cu Jingle Bells. 

Și Frank era uluit. Tocmai se transformase 
într-un vultur și într-un urs. încă simţea cum i 
se scurge energia prin corp, ca și cum ar fi fost 
pe jumătate solid și pe jumătate lichid. 

Ba, mai mult, el și Hazel eliberaseră 
Moartea și su- pravieţuiseră. Iar Percy... Frank 
a încercat să-și stăpânească frica. Percy sărise 
de pe ghețar ca să-i salveze. 

„Fiul lui Neptun se-neacă.“ 

Frank refuza să creadă că Percy era mort. 
Nu bătuseră atâta drum doar ca să-și piardă 
prietenul. Frank urma să-l găsească, dar mai 
întâi trebuiau să se ocupe de Alcioneu. 

A văzut cu ochii minţii harta studiată în 


trenul din Anchorage. Ştia cam unde trebuiau 
să ajungă, dar pe ghețar nu existau marcaje 
sau indicatoare. Trebuia să meargă pe ghicite. 

în cele din urmă, Arion s-a strecurat printre 
doi munţi și a ajuns într-o vale îngheţată, plină 
de stânci, care semăna cu un castron imens de 
lapte îngheţat cu cereale cu ciocolată. Pielea 
aurie a uriașului a pălit, căpătând culoarea 
alamei. Frank a simţit o vibraţie ușoară în 
propriul corp, de parcă și-ar fi lipit un diapazon 
de stern. Ştia că a ajuns pe un teritoriu 
prietenos - că a ajuns acasă. 

— Aici! a strigat Frank. 

Arion a virat într-o parte. Hazel a tăiat 
frânghia, iar Alcioneu a trecut alunecând pe 
lângă ea. Frank a sărit de pe el chiar înainte ca 
uriașul să se izbească de un bolovan. 

Imediat Alcioneu a sărit în picioare. 

— Ce? Unde? Cine? 

Avea nasul îndoit într-o direcţie ciudată. 
Rănile i se vindecaseră, deși pielea lui aurie își 
mai pierduse din luciu. Şi-a căutat toiagul de 
fier, care rămăsese pe Ghețarul Hubbard. Apoi 
a renunţat și a spulberat cu pumnul cel mai 
apropiat bolovan. 

— îndrăznești să mă plimbi cu sania? 

S-a întors și a adulmecat aerul. 

— Mirosul ăsta... ca de suflete stinse. 
Thanatos e liber, nu-i așa? Pfui! Nu contează. 
Geea încă controlează Porţile Morţii. De ce m- 
ai adus aici, fiu al lui Marte? 


— Ca să te ucid, a spus Frank. Următoarea 
întrebare? 

Uriașul și-a mijit ochii. 

— N-am mai cunoscut niciun copil de-al lui 
Marte care să-și poată schimba forma, dar asta 
nu înseamnă că mă poţi învinge. Crezi că 
soldăţoiul ăla tâmpit care ţi-e tată ţi-a dat 
puterea să mă înfrunţi într-o luptă unu la unu? 

Hazel și-a scos sabia. 

— Ce zici de o luptă doi la unu? 

Uriașul a mormăit și a atacat-o pe Hazel, dar 
Arion s-a ferit cu agilitate. Hazel a crestat cu 
sabia pulpa uriașului. Din rană a ţâșnit petrol 
negru. 

Alcioneu s-a clătinat. 

— Nu mă poţi omori, cu Thanatos sau fără! 

Cu mâna liberă, Hazel a făcut un gest ca și 
cum ar fi apucat ceva. O forţă invizibilă l-a tras 
pe uriaș de părul plin de bijuterii. Hazel s-a 
apropiat, i-a spintecat și celălalt picior și s-a 
îndepărtat înainte ca el să-și recapete 
echilibrul. 

— Termină! a strigat Alcioneu. Suntem în 
Alaska. Sunt nemuritor în patria mea! 

— De fapt, a spus Frank, am vești proaste. 
Vezi, tatăl meu nu mi-a dat doar putere. 

Uriașul a strigat: 

— Despre ce tot vorbești, obrăznicătură? 

— Despre tactică, a spus Frank. Acesta e 
darul pe care îl am de la Marte. O luptă poate 
fi câștigată chiar înainte să înceapă, dacă alegi 


terenul potrivit. 

A arătat peste umăr. 

— Granița e la câteva sute de metri în urmă. 
Nu mai ești în Alaska. Nu simţi, Al? Dacă vrei 
să ajungi în Alaska, trebuie să treci de mine. 

încet, uriașul a părut să înţeleagă. Şi-a privit 
picioarele rănite fără să-i vină să creadă. Din 
pulpe încă îi curgea petrol, înnegrind gheaţa. 

— Imposibil! a spus uriașul. O să... o să... 
aaaaaaaaa! 

S-a repezit la Frank, hotărât să ajungă la 
graniţă. 'Timp de o secundă, Frank s-a îndoit de 
planul lui. Dacă nu-și putea folosi din nou 
darul, dacă înlemnea, urma să moară. Apoi și-a 
adus aminte de instrucţiunile bunicii: 

„le ajută dacă cunoşti creatura bine.“ 
Rezolvat. 

„De asemenea, te ajută să te afli într-o 
situaţie de viaţă și de moarte, cum ar fi în 
luptă.“ Rezolvat din nou. 

Uriașul se apropia din ce în ce mai mult. 
Douăzeci de metri. Zece metri. 

— Frank? a strigat Hazel neliniștită. 

Frank rămânea ferm pe poziţie. 

— Mă descurc. 

Chiar înainte ca Alcioneu să-l zdrobească, 
Frank s-a transformat. Se simţise mereu prea 
mare și stângaci. Acum se folosea de asta. 
Trupul i s-a umflat și a devenit masiv. Pielea i 
s-a îngroșat. Braţele i s-au transformat în 
picioare robuste. I-au crescut colti și nasul i s-a 


alungit. A devenit animalul pe care-l cunoștea 
cel mai bine - cel pe care îl îngrijea, îl hrănea, 
îl scălda și căruia îi provocase indigestie în 
Tabăra Jupiter. 

Alcioneu s-a izbit de un elefant de zece tone. 

Uriașul s-a clătinat într-o parte. A urlat 
neputincios și s-a izbit din nou de Frank, dar 
Alcioneu era depășit de greutatea acestuia. 
Frank l-a lovit cu capul atât de tare încât 
Alcioneu a zburat în spate și a aterizat cu 
braţele și picioarele întinse pe gheaţă. 

— Nu... mă... poţi... omori, a spus Alcioneu. 
Nu mă poți... 

Frank și-a recăpătat vechea înfățișare. S-a 
îndreptat spre uriaș, din ale cărui răni uleioase 
ieșeau aburi. Pietrele preţioase i-au căzut din 
păr și s-au risipit pe zăpadă. Pielea de aur a 
început să i se corodeze, spărgându-se în 
bucăţi. 

Hazel a descălecat și s-a oprit lângă Frank, 
cu sabia pregătită. 

— îmi dai voie? 

Frank a dat din cap. S-a uitat în ochii furioși 
ai uriașului. 

— Un sfat, Alcioneu. Data viitoare când te 
muţi în cel mai mare stat, nu-ţi face tabără în 
zona care are doar șaisprezece kilometri 
lățime. Bun venit în Canada, idiotule. 

Sabia lui Hazel a pătruns în gâtul uriașului. 
Alcioneu s-a dezintegrat, lăsând în urmă o 
grămadă de pietre foarte preţioase. 


O vreme, Hazel și Frank au rămas acolo, 
uitându-se cum rămășițele  uriașului se 
contopeau cu gheaţa. Frank și-a luat frânghia. 

— Un elefant? l-a întrebat Hazel. 

Frank s-a scărpinat pe gât. 

— Da. Mi s-a părut o idee bună. 

Nu putea întrevedea ce gândește. Se temea 
că până la urmă făcuse ceva suficient de ciudat 
pentru ca ea să nu-și mai dorească să stea în 
preajma lui. Frank Zhang: molâu 
neîndemânatic, fiul lui Marte, pahiderm cu ju- 
mătate de normă. 

Apoi l-a sărutat - un sărut adevărat, pe buze, 
mult mai plăcut decât sărutul pe care i-l 
dăduse lui Percy în avion. 

— Eşti nemaipomenit, a spus ea. Şi ești un 
elefant tare chipeș. 

Frank s-a emoţionat atât de tare, încât s-a 
temut că se va scufunda în gheaţă. înainte să 
apuce să spună ceva, o voce a răsunat în toată 
valea: 

„Nu aţi câștigat.“ 

Frank a ridicat privirea. Pe cel mai apropiat 
munte au început să se miște umbre, 
închipuind faţa unei femei adormite. 

„Nu veţi ajunge acasă la timp“, i-a luat peste 
picior vocea Geei. „Chiar acum, Thanatos 
asistă la moartea Taberei Jupiter, la 
distrugerea prietenilor tăi romani.“ 

Muntele a huruit de parcă întregul pământ 
ar fi râs. Umbrele au dispărut. 


Hazel și Frank s-au uitat unul la altul. 
Niciunul n-a spus nimic. S-au urcat pe Arion și 
au pornit în grabă spre Golful Gheţarului. 


CAPITOLUL XLVIII 
Frank 


Percy îi aștepta. Părea furios. 

Stătea pe marginea ghețarului, sprijinit în 
toiagul cu vulturul de aur, uitându-se la 
dezastrul pe care-l provocase: câteva sute de 
hectare de apă presărată cu aisberguri și 
resturi din tabăra distrusă. 

Tot ce mai rămăsese pe ghețar erau portile 
principale, înclinate într-o parte, și un steag 
albastru  zdrenţuit peste o grămadă de 
cărămizi de zăpadă. 

Când au alergat spre el, Percy a spus: 
„Salut“, de parcă se întâlneau să servească 
prânzul împreună sau așa ceva. 

— Eşti viu! s-a minunat Frank. 

Percy s-a încruntat. 

— Căderea? N-a fost mare lucru. Am căzut 
de la o înălțime de două ori mai mare de pe 
Arcul din St. Louis. 

— Poftim ţa întrebat Hazel. 

— Nu contează. Important e că nu m-am 
înecat. 

— Deci profeția chiar era incompletă! 

Hazel a zâmbit. 

— Probabil anunţa ceva de genul: „Fiul lui 


Neptun va îneca o grămadă de fantome.“ 

Percy a ridicat din umeri. Nu-și lua privirea 
de la Frank, de parcă ar fi fost supărat. 

— Am ceva de vorbit cu tine, Zhang. Te poți 
transforma într-un vultur? Şi în urs? 


— Şi în elefant, a spus Hazel cu mândrie. 

— în elefant. 

Percy a clătinat sceptic din cap. 

— Asta e darul pe care l-ai moștenit? îți poţi 
schimba înfățișarea? 

Frank s-a mutat de pe un picior pe celălalt. 

— Ăăă... da. Periclimen, strămoșul meu, 
argonautul, putea face asta. A transmis mai 
departe abilitatea. 

— Și a primit darul de la Poseidon, a spus 
Percy. Nu-i corect deloc. Eu nu mă pot 
transforma în animale. 

Frank s-a uitat lung la el. 

— Nu-i corect? Poţi să respiri sub apă și să 
distrugi ghețari și să invoci uragane teribile, și 
zici că nu-i corect că eu mă pot transforma în 
elefant? 

Percy a căzut pe gânduri. 

— OK. Probabil ai și tu dreptate. Dar data 
viitoare când o să spun că ești o bestie... 

— Ţine-ţi gura, a spus Frank. Te rog. 

Percy a schițat un zâmbet. 

— Dacă aţi terminat, a spus Hazel, trebuie 
să plecăm. Tabăra Jupiter e atacată. Le-ar 
prinde bine vulturul de aur. 

Percy a încuviinţat din cap. 


— încă ceva. Hazel, pe fundul golfului este 
acum circa o tonă de arme și armuri de aur 
imperial, plus un car foarte bun. Pun pariu că 
ne-ar fi de folos... 

Le-a luat multă vreme - prea multă -, dar 
știau cu toţii că acele arme puteau face 
diferenţa între victorie și înfrângere dacă le-ar 
fi dus cu ei în tabără la timp. 

Hazel și-a folosit abilitățile pentru a ridica 
câteva obiecte de pe fundul mării. Percy s-a 
scufundat și a mai adus câteva. Chiar și Frank 
a dat o mână de ajutor transformându-se în 
focă, ceea ce era mișto, deși Percy a susţinut 
că-i mirosea gura a pește. Au pus toţi trei 
mâna să ridice carul, dar în cele din urmă au 
reușit să tragă totul la mal, pe o plajă cu nisip 
negru de lângă baza ghețarului. N-au încăput 
toate în car, dar au folosit sfoara lui Frank ca 
să fixeze majoritatea armelor de aur și cele 
mai bune armuri. 

— Seamănă cu sania lui Moș Crăciun, a spus 
Frank. Poate Arion să tragă atâta? 

Arion a pufnit. 

— Hazel, a spus Percy, eu chiar o să-i spăl 
calului gura cu săpun. Zice că da, poate să 
tragă, dar are nevoie de mâncare. 

Hazel a luat un vechi pumnal roman, un 
pugio. Era îndoit și bont, așa că nu mai era de 
folos în luptă, dar părea să fie din aur imperial. 

— Poftim, Arion, a spus ea. Combustibil de 
înaltă calitate. 

Calul a prins pumnalul cu dinţii și l-a 


mestecat ca pe-un măr. Frank și-a jurat în 
minte să nu-și apropie niciodată mâna de gura 
calului. 

— Nu mă îndoiesc de puterea lui Arion, a 
spus el cu atenţie, dar carul va rezista? 
Ultimul... 

— Asta are roţile și osia de aur imperial, a 
spus Percy. Ar trebui să reziste. 

— Dacă nu, a spus Hazel, vom avea parte 
de-o călătorie scurtă. Dar nu mai avem timp. 
Haideţi! 

Frank și Percy s-au urcau în car. Hazel s-a 
aruncat pe spinarea lui Arion. 

— Diii! a strigat ea. 

Bubuitul sonic produs de cal a răsunat în tot 
golful. Au pornit în viteză spre sud, stârnind 
avalanșe în munţi când treceau. 

CAPITOLUL XLIX 


Percy 


Patru ore. 

Atât i-a luat celui mai rapid cal din lume să 
ajungă din Alaska în Golful San Francisco, pe 
Coasta de Nord-Vest, chiar pe deasupra apei. 

Tot atât i-a luat și memoriei lui Percy să-și 
revină complet. Procesul începuse în Portland, 
când băuse sângele gorgonei, însă vechea lui 


viață rămăsese încă frus- trant de neclară. 
Acum, pe măsură ce se întorceau pe teritoriul 
zeilor olimpieni, Percy și-a amintit despre tot: 
de războiul cu Cronos, de ziua când împlinise 
șaisprezece ani în Tabăra Semizeilor, de 
antrenorul Chiron, centaurul, de cel mai bun 
prieten al lui, Grover, de fratele său, Tyson, și 
în primul rând de Annabeth - fuseseră 
împreună timp de două luni minunate, apoi 
BUM. Fusese răpit de creatura cunoscută sub 
numele de Hera. Sau Iunona... sau cum o fi 
chemând-o. 


li fuseseră furate opt luni din viaţă. Percy 
avea de gând ca la următoarea întâlnire cu 
regina Olimpului să-i dea o palmă peste cap pe 
măsura unei zeițe. 

Probabil că prietenii și cei din familia lui își 
ieșiseră din minţi. Dacă cei din Tabăra Jupiter 
aveau probleme așa grave, putea doar să 
ghicească cu se confrunta Tabăra Semizeilor în 
absenţa lui. 

Ba, mai rău: salvarea celor două tabere era 
doar începutul. Potrivit lui Alcioneu, 
adevăratul război avea să se poarte departe, în 
patria zeilor. Uriașii aveau de gând să atace 
Olimpul original și să distrugă zeii pentru 
totdeauna. 

Percy știa că uriașii nu puteau muri dacă 
zeii și semizeii nu luptau împreună. Nico îi 
spusese asta. Și Annabeth pomenise ceva, în 


august, când speculase că uriașii ar putea face 
parte din noua Mare Profeţie - pe care romanii 
o numeau  Profeţia celor Şapte. (Asta-i 
dezavantajul când te vezi cu cea mai deșteaptă 
fată din tabără: înveţi lucruri.) 

înţelegea planul Ilunonei: să-i unească pe 
semizeii romani și greci într-o echipă de eroi 
de elită, apoi să-i convingă cumva pe zei să 
lupte alături de ei. Dar mai întâi trebuiau să 
salveze Tabăra Jupiter. 

Litoralul începea să arate familiar. Au trecut 
pe lângă farul Mendocino. La scurt timp, au 
zărit prin ceaţă Muntele Tam și promontoriile 
Marin. Arion a trecut pe sub podul Golden 
Gate ca să ajungă în Golful San Francisco. 

Au trecut prin Berkeley și Oakland Hills. 
Când au ajuns în vârful dealului de deasupra 
Tunelului Caldecott, Arion s-a cutremurat ca o 
mașină stricată și s-a oprit gâfâind. 

Hazel l-a mângâiat iubitoare. 

— Te-ai descurcat de minune, Arion. 

Calul era prea obosit până și să înjure: 
„Normal că m-am descurcat de minune. La ce 
te așteptai?“ 

Percy și Frank au sărit jos din car. Lui Percy 
i-ar fi plăcut să aibă scaune mai confortabile 
sau să fi putut lua masa. Se clătina pe picioare. 
Articulațiile îi erau atât de înțepenite, că de- 
abia putea să meargă. Dacă ar fi intrat în luptă 
în halul ăsta, dușmanii l-ar fi botezat bătrânul 
Jackson. 


Nici Frank nu arăta mult mai bine. A 
șchiopătat până în vârful dealului și a aruncat 
o privire la tabăra de jos. 

— Prieteni... trebuie să vedeţi asta. 

Când Percy și Hazel i s-au alăturat, Percy s- 
a întristat. Lupta începuse și nu mergea bine. 
Legiunea a XH-a era așezată în poziţie de luptă 
pe Câmpul lui Marte, încercând să apere 
orașul.  Catapultele trăgeau în  telurici. 
Hannibal, elefantul, azvârlea cu monștri în 
stânga și-n dreapta, dar apărătorii erau 
depășiți numeric. 

Pe pegasul ei, Scipio, Reyna zbura în jurul 
uriașului Polybotes, încercând să-l ţină ocupat. 
Larii erau grupaţi în șiruri purpurii împotriva 
unei mulțimi de umbre negre, vaporoase, în 
armuri de pe vremuri. Semizeii veterani din 
oraș intraseră și ei în luptă și se opuneau cu 
scuturile atacului violent al centaurilor 
sălbatici. Vulturi uriași dădeau roată pe 
deasupra câmpului de luptă, bă- tându-se în 
aer cu două doamne cu păr din șerpi, îmbră- 
cate în veste verzi de la Bargain Mart - Stheno 
și Euryale. 

Legiunea ducea greul luptei, însă 
formațiunea se risipea. Fiecare cohortă era ca 
o insulă înconjurată de o mare de duşmani. 
Turnul de asediu al ciclopilor trăgea cu 
ghiulele verzi strălucitoare spre oraş, săpând 
cratere în forum, transformând casele în ruine. 
Când Percy privea, o ghiulea a lovit Senatul, 
iar o parte din cupolă s-a prăbușit. 


— Am ajuns prea târziu, a spus Hazel. 

— Nu, a zis Percy. încă se luptă. îi putem 
ajuta. 

— Unde-i Lupa? a întrebat Frank, iar 
disperarea i s-a strecurat în glas. Ea și puii... 
ar trebui să fie aici. 

Percy s-a gândit la timpul petrecut cu zeița 
lupoaică. Ajunsese să-i aprecieze învăţăturile, 
dar aflase că și lupii aveau limite. Nu erau 
luptători de linia întâi. Atacau doar atunci când 
aveau superioritate numerică și, de obicei, 
când erau la adăpostul întunericului. în plus, 
prima regulă a Lupei era să fii autonom. își 
ajuta copiii cât putea, îi învăţa să lupte - însă, 
în cele din urmă, ei deveneau fie prădători, fie 
pradă. Romanii trebuiau să lupte de unii 
singuri. 'Trebuiau să-și dovedească valoarea 
sau să moară. Asta era metoda Lupei. 

— A făcut tot ce i-a stat în putere, a spus 
Percy. A încetinit înaintarea spre sud a 
armatei. Acum totul depinde de noi. Trebuie să 
ducem legiunii vulturul de aur și armele astea. 

— Dar Arion e epuizat! a intervenit Hazel. 
Nu le putem duce pe toate singuri. 

— Poate că nici nu trebuie. 

Percy a cercetat dealurile. Dacă Tyson 
primise mesajul pe care i-l trimisese în vis în 
Vancouver, ajutoarele puteau fi aproape. 

A fluierat cât a putut de tare - așa cum se 
fluieră după taxi în New York, să se audă din 
Times Square până în Central Park. 


Crengile copacilor au început să se miște. O 
chestie neagră imensă a apărut de nicăieri - un 
mastiff de mărimea unui SUV ducând în spate 
un ciclop și o harpie. 

— Un câine al iadului! 

Frank s-a tras în spate. 

— E în regulă! a rânjit Percy. Sunt prietenii 
mei. 

— Frate! 

Tyson a coborât și a luat-o la fugă spre 

Percy. Percy a încercat să se pregătească 
pentru impact, dar degeaba. 
Tyson s-a izbit de el și l-a sufocat într-o 
îmbrăţișare. Pentru câteva secunde, Percy a 
avut în faţa ochilor numai pete negre și haina 
de flanelă a lui Tyson. Apoi acesta i-a dat 
drumul și a izbucnit în hohote de bucurie, 
privindu-l pe Percy cu ochiul lui căprui și uriaș 
de copil. 

— Nu ești mort! a spus el. îmi place când nu 

ești mort! Ella a aterizat și a început să-și 

curețe penele cu pliscul. 

— Ella a găsit un câine, a anunţat ea. Un 
câine mare. Și un ciclop. 

Oare roșise? înainte ca Percy să se poată 
decide, mas- tifful cel negru s-a aruncat asupra 
lui, doborându-l la pământ și lătrând atât de 
tare încât până și Arion s-a dat înapoi. 

— Hei, Doamnă O'Leary, a Percy. Da, și eu 
te iubesc, fetițo. Ce câine cuminte. 

Hazel a scos un chirăit. 


— Ai un câine al iadului pe nume Doamna 
O'Leary? 

— E o poveste lungă. 

Percy a reușit să se ridice în picioare și să 
șteargă balele de câine de pe el. 

— Poţi să-l întrebi pe fratele tău... 

S-a oprit când i-a văzut figura lui Hazel. 
Aproape uitase că Nico di Angelo dispăruse. 

Hazel îi spusese ce aflase de la Thanatos, 
cum că Porţile Morţii trebuiau căutate la 
Roma, iar Percy era nerăbdător să-l găsească 
pe Nico din alte motive - să-i sucească gâtul 
pentru că se prefăcuse că nu-l cunoaștea când 
ajunsese în tabără. Totuși, era fratele lui 
Hazel, iar despre găsirea lui aveau să discute 
cu altă ocazie. 

— îmi pare rău, a spus el. Da, ăsta e câinele 
meu, Doamna O'Leary. Tyson, ei sunt prietenii 
mei, Frank și Hazel. 

Percy s-a întors spre Ella, care își număra 
fulgii dintr-o pană. 

— Eşti bine? a întrebat-o el. Ne-am făcut 
griji pentru tine. 

— Ella nu e puternică, a zis ea. Ciclopii sunt 
puternici. Tyson a găsit-o pe Ella. Tyson a avut 
grijă de Ella. 

Percy a ridicat din sprâncene. 

Ella chiar roșea. 

— Tyson? a spus el. Măi, cuceritorule, măi. 

Tyson căpătase aceeași culoare ca a penelor 
Ellei. 


— Aăă... nu. 

S-a aplecat și a șoptit agitat, suficient de 
tare ca să-l audă toată lumea: 

— E frumoasă. 

Frank s-a lovit ușor peste cap de parcă ar fi 
crezut că i se scurtcircuitase creierul. 

— în fine, ideea e că aici se duce o bătălie. 

— Corect, a încuviințat Percy. Tyson, unde 
e Annabeth? Mai vine cineva în ajutor? 

Tyson s-a bosumflat. Ochiul lui mare s-a 
înceţoșat. 

— Nava cea mare nu e gata. Leo spune că 
mâine sau peste două zile. Atunci vor veni și 
ei. 

— N-avem nici două minute la dispoziţie, a 
spus Percy. Bine, uite care-i planul. 

I-a spus pe fugă care erau băieţii buni și 
care erau cei răi de pe câmpul de luptă. Tyson 
s-a îngrijorat când a aflat că ciclopii și 
centaurii răi erau în armata uriașului. 

— Trebuie să-i lovesc pe oamenii-ponei? 

— Doar să-i sperii, a promis Percy. 

— Percy? 

Frank îl privea pe Tyson îngrijorat. 

— Nu... nu vreau ca prietenul nostru să se 
rănească. Tyson e un luptător? 

Percy a zâmbit. 

— Dacă e un luptător? Frank, îl ai în faţă pe 
generalul Tyson din armata ciclopilor. Apropo, 
Tyson, Frank e un descendent de-al lui 
Poseidon. 


— Frate! 

Tyson l-a zdrobit și pe Frank într-o 
îmbrăţișare. 

Percy și-a înăbușit un hohot. 

— De fapt, el este mai degrabă un stră... Of, 
nu contează. Da, e fratele tău. 

— Mulţumesc, a mormăit Frank cu faţa 
acoperită de flanelă. Dar dacă legionarii îl 
confundă pe Tyson cu un dușman... 

— Am o idee. 

Hazel a alergat la car și a scos de acolo cel 
mai mare coif roman pe care l-a găsit, plus un 
vechi steag roman pe care erau brodate 
literele SPQR. 

I le-a dat lui Tyson. 

— Pune-le pe tine, uriașule. Așa prietenii 
noștri vor ști că ești în tabăra noastră. 

— Ura! a spus Tyson. Sunt în echipa 
voastră! 

Coiful era ridicol de mic și și-a pus mantia 
invers, ca o baveţică pentru copii. 

— E bine așa, a zis Percy. Ella, stai aici, la 
adăpost. 

— Adăpost, a repetat Ella. Lui Ella îi place la 
adăpost. Corturi în siguranţă. Seifuri. Ella va 
merge cu Tyson. 

— Poftim? a spus Percy. Ah, bine. Fie ce-o fi. 
Dar să ai grijă. Și, Doamnă O'Leary... 

— HAM! 

— Ce-ai zice să tragi un car? 

CAPITOLUL L 


Percy 


Erau, fără nicio îndoială, cele mai ciudate 
întăriri din istoria militară a Romei. Hazel era 
călare pe Arion, care își revenise suficient cât 
să care o persoană la viteză normală, deși, cât 
au coborât dealul, a înjurat încontinuu din 
cauza durerii de copite. 

Frank s-a transformat într-un vultur pleșuv - 
chestie care lui Percy i se părea în continuare 
nedreaptă - și s-a ridicat deasupra lor. Tyson a 
luat-o la fugă pe deal în jos rotindu-și bâta și 
strigând: „Bărbaţi-cai răi ce sunteţi! Huo!“, iar 
Ella zbura în jurul lui, recitând informaţii din 
Almanahul bătrânului fermier. 

în ce-l privește pe Percy, el a pornit la luptă 
cu Doamna O'Leary înhămată la un car plin de 
echipamente din aur imperial care se 
zdruncinau și zornăiau în spate, cu vulturul de 
aur, simbolul Legiunii a XII-a, ridicat deasupra 
capului. 

Au ocolit perimetrul taberei și au traversat 
cel mai nordic pod peste Micul Tibru, năvălind 
în bătălia de pe Câmpul lui Marte dinspre vest. 
O hoardă de ciclopi se luptau cu ciocanele cu 
rezidenții din Cohorta a V-a, care se protejau 
cu scuturile ca să scape cu viaţă. 


Când a văzut că sunt la ananghie, Percy s-a 
simţit cuprins de o furie protectoare. Aceștia 
erau puștii care-l acceptaseră printre ei. Erau 
familia lui. 

El a strigat: „Cohorta a V-a!“ și s-a izbit de 
cel mai apropiat ciclop. Ultimul lucru văzut de 
sărmanul monstru au fost dinții Doamnei 
O'Leary. 

După ce ciclopul s-a dezintegrat - și așa a și 
rămas, datorită Morţii Percy a sărit jos de pe 
câinele iadului și a început să spintece 
monștri. 

Tyson l-a atacat pe liderul ciclopilor, Mama 
Garnitură, cu rochia ei de zale stropită cu 
noroi și decorată cu sulițe rupte. 

S-a holbat la Tyson și a dat să spună: 

— Cine...? 

Tyson a lovit-o atât de tare în cap, încât 
aceasta s-a învârtit și a aterizat în fund. 

— Doamnă ciclop rea! a strigat el. Generalul 
Tyson spune SĂ PLECI! 

A lovit-o din nou, iar Mama Garnitură s-a 
făcut praf. 

în timpul acesta, Hazel a atacat călare pe 
Arion, înfigându-și spatha în ciclopi, iar Frank 
și-a orbit dușmanii cu ghearele. 

Odată ce toţi ciclopii de pe o rază de 
cincizeci de metri au fost transformați în 
cenușă, Frank a aterizat în faţa soldaţilor și a 
revenit la înfățișarea umană. Insigna de 
centurion și Coroana Murală sclipeau pe haina 


de iarnă. 

— Cohorta a V-a! a strigat el. Veniţi să luaţi 
arme din aur imperial! 

Rezidenţii și-au revenit din șoc și au luat cu 
asalt carul. Percy s-a străduit să împartă rapid 
echipamentele. 

— Haideţi, haideţi! i-a îndemnat Dakota, 
rânjind ca un nebun, în timp ce sorbea Kool- 
Aid din ploscă. Camarazii noștri au nevoie de 
ajutor! 

în scurt timp, Cohorta a V-a a fost echipată 
cu noi arme și scuturi și coifuri. Nu arătau 
tocmai la fel. De fapt, arătau de parcă ar fi 
făcut cumpărături la reduceri de la regele 
Midas. Dar deveniseră dintr-odată cea mai 
puternică cohortă din legiune. 

— După vultur! le-a ordonat Frank. La luptă! 

Rezidenţii au izbucnit în urale. După ce 
Percy și Doamna O'Leary au pornit la atac, 
întreaga cohortă i-a urmat - patruzeci de 
războinici extrem de strălucitori, placați cu 
aur, însetaţi de sânge. 

Au intrat într-o cireadă de centauri sălbatici 
care atacau Cohorta a II-a. Când rezidenții 
dintr-a Ill-a au văzut vulturul, au strigat ca 
niște apucaţi și-au început să lupte cu puteri 
proaspete. 

Centaurii n-au avut nicio șansă. Cele două 
cohorte i-au zdrobit ca într-o menghină. în 
scurtă vreme n-au mai rămas din ei decât 
grămezi de praf și perechi de copite și coarne. 
Percy spera să fie iertat de Chiron, dar acești 


centauri nu erau ca Poneii Petrecăreţi pe care 
îi întâlnise el. Erau din altă rasă. Trebuiau să 
fie învinși. 

— în formaţie de luptă! au strigat 
centurionii. 

Cele două cohorte s-au unit, pregătirea 
militară și-a spus cuvântul. Cu scuturile 
ridicate, au pornit la atac împotriva teluricilor. 

Frank a strigat: 

— Pila! 

Au apărut o sută de sulițe. Când Frank a 
strigat: „Foc!“ acestea au plutit prin aer - un 
val aducător de moarte trecând prin monștrii 
cu șase braţe. Locuitorii taberei și-au scos 
săbiile și au înaintat spre centrul bătăliei. 

La baza apeductului, Cohortele I și a Il-a 
încercau să-l înconjoare pe Polybotes, dar și-o 
luau pe coajă. Teluricii rămași în viaţă aruncau 
întruna cu pietre și noroi. Karpou, spiritele 
cerealelor - acei mici și oribili cupidoni piranha 
- înaintau cu viteză prin iarba înaltă, răpind la 
nimereală puşti, scoțându-i din formaţie. 
Uriașul însuși azvârlea cu baziliști din păr. De 
fiecare dată când unul dintre aceștia ateriza pe 
pământ, romanii intrau în panică și fugeau. 
Judecând după scuturile corodate și după 
panașurile din care ieșea fum, făcuseră deja 
cunoștință cu otrava și focul baziliștilor. 

Reyna zbura deasupra uriașului, atacând cu 
sulița ori de câte ori acesta își îndrepta atenţia 
spre trupele de la sol. Mantia ei violetă fâlfâia 
în vânt. Armura de aur strălucea. Polybotes 


lovea cu tridentul și arunca cu plasa, dar 
Scipio era aproape la fel de agil ca Arion. 

Apoi Reyna a observat că le venea în ajutor 
Cohorta a V-a, cu vulturul. A fost atât de 
uimită, încât era să fie doborâtă de uriaș, dar 
Scipio s-a ferit. Reyna s-a uitat fix la Percy și i- 
a zâmbit larg. 

— Romani! 

Vocea ei a bubuit peste câmpie. 

— Adunarea la vultur! 

Semizeii și monștrii s-au întors și s-au uitat 
cum înainta Percy călare pe câinele iadului. 

— Ce-i asta? a întrebat Polybotes. Ce-i 
asta!? 

Percy a simţit cum toiagul pe care se afla 
simbolul se însufleţește. A ridicat vulturul și a 
strigat: 

— Legiunea a XIl-a Fulminata! 

Un tunet a zguduit valea. Vulturul a 
răspândit o lumină orbitoare și o mie de 
fulgere au ţâșnit din aripile sale de aur, 
arcuindu-se în faţa lui Percy ca ramurile unui 
copac uriaș, atingându-i pe monștrii aflaţi în 
apropiere, sărind de la unul la altul, 
ignorându-i total pe războinicii romani. 

Când fulgerul a dispărut, Cohortele I și a Il- 
a s-au trezit faţă în faţă cu un uriaș înmărmurit 
și cu câteva sute de grămezi de cenușă 
fumegândă. Dușmanii din linia de mijloc 
fuseseră facuţi scrum. 

Expresia lui Octavian era  nepreţuită. 
Centurionul s-a uitat la Percy șocat, apoi 


indignat. Pe urmă, când soldaţii săi au izbucnit 
în urale, n-a avut de ales decât să scandeze 
alături de ei: „Roma! Roma!“ 

Uriașul Polybotes s-a retras nesigur, dar 
Percy a știut că bătălia nu s-a terminat. 

Cohorta a IV-a era încă înconjurată de 
ciclopi. Până și Hannibal, elefantul, avea 
probleme să-și croiască drum printre atâţia 
monștri. Armura lui neagră din Kevlar era 
ruptă, așa că pe etichetă nu mai scria decât 
„ant“. 

Veteranii şi larii de pe flancul estic erau 
împinși spre oraș. Turnul de asediu al 
monștrilor încă mai arunca cu ghiulele 
explozive verzi de foc pe străzi. Gorgonele îi 
eliminaseră pe vulturii uriași și acum zburau 
nestingherite pe deasupra centaurilor uriașului 
și a teluricilor rămași în viaţă, încercând să-i 
mobilizeze. 

— Nu vă lăsaţi! a strigat Stheno. Am mostre 
gratuite! 

Polybotes a urlat. încă o duzină de baziliști i- 
au căzut din păr, îngălbenind iarba. 

— Crezi că asta schimbă situaţia, Percy 
Jackson? Nu pot fi distrus! Vino încoace, fiu al 
lui Neptun. Te rup în bucăţi! 

Percy a descălecat. I-a dat toiagul lui 
Dakota. 

— Tu ești cel mai vechi centurion al 
cohortei. Ai grijă de ăsta. 

Dakota a clipit și apoi s-a îndreptat mândru 
de spate. A lăsat plosca de Kool-Aid să-i cadă și 


a luat vulturul. 

— O să-l port cu onoare. 

— Frank, Hazel, Tyson, a spus Percy, ajutaţi 
Cohorta a IV-a. Eu am un uriaș de ucis. 

A ridicat sabia, dar înainte să apuce să 
înainteze, de pe dealurile din nord s-a auzit 
sunetul unui corn. O altă armată a apărut pe 
creastă - sute de războinici în haine de 
camuflaj negru cu gri, înarmaţi cu sulițe și 
scuturi. Printre ei era o duzină de stivuitoare 
de luptă, cu dinţii ascuţiţi sclipind în lumina 
apusului și cu săgeți în flăcări așezate în 
arbalete. 

— Amazoane, a zis Frank. Grozav. 

Polybotes a izbucnit în râs. 

— Vezi? Ne-au sosit întăririle! Roma se va 
prăbuși astăzi! 

Amazoanele și-au coborât sulițele și au 
pornit în viteză pe deal în jos. Stivuitoarele s- 
au aruncat în luptă. Armata uriașului a 
izbucnit în urale - până când amazoanele au 
schimbat direcţia și s-au îndreptat direct spre 
flancul estic al monștrilor, care era intact. 

— Amazoane, la atac! 

Pe cel mai mare dintre stivuitoare stătea o 
fată semănând cu o versiune mai în vârstă a 
Reynei, în armură neagră de luptă, cu o 
centură strălucitoare de aur în jurul taliei. 

— Regina Hylla! a spus Hazel. A 
supravieţuit! 

Regina amazoanelor a strigat: 

— S-o ajutăm pe sora mea! Moarte 


monștrilor! 

— Moarte lor! 

Strigătul războinicelor s-a răspândit în toată 
valea. 

Reyna și-a mânat pegasul spre Percy. Ochii 
îi străluceau. Parc-ar fi vrut să spună: „îmi vine 
să te îmbrăţișez aici, pe loc.“ A strigat: 

— Romani! înainte! 

Pe câmpul de luptă s-a dezlănţuit haosul. 
Amazoanele și romanii s-au năpustit spre 
inamici de parcă înseși Porţile Morţii s-ar fi 
deschis să-i înhaţe. 

Dar Percy avea un singur scop. A arătat cu 
degetul spre uriaș. 

— Tu și cu mine. Până la moarte. 


S-au întâlnit lângă apeductul care, nu se știe 
cum,  supraviețuise până acum bătăliei. 
Polybotes s-a ocupat de asta. A lovit cu 
tridentul cel mai apropiat arc de cărămidă, din 
care a țâșnit o cascadă. 

— Haide, fiu al lui Neptun! Să văd ce poţi! 
Apa te ascultă? Te vindecă? Eu m-am născut să 
mă opun lui Neptun. 

Uriașul a băgat mâna sub apă. Pe măsură ce 
torentul îi trecea printre degete, apa se colora 
într-un verde închis. L-a împroșcat pe Percy, 
care a respins apa în mod instinctiv, prin 
puterea voinţei. Lichidul a stropit pământul de 
la picioarele lui. Cu un sfârâit neplăcut, iarba 
s-a uscat și a început să fumege. 


— Atingerea mea transformă apa în otravă, 
a spus Polybotes. Să vedem ce efect are asupra 
sângelui tău! 

A aruncat plasa spre Percy, dar acesta s-a 
ferit și a deviat cascada spre faţa uriașului. 
Când Polybotes a fost orbit de apă, Percy a 
atacat. Și-a înfipt sabia în burta inamicului, 
apoi a scos-o și a făcut un salt în lateral, 
lăsându-l pe uriaș să urle de durere. 

Lovitura ar fi dezintegrat un monstru mai 
slab, dar Polybotes doar s-a clătinat și s-a uitat 
la ichor - sângele nemuritorilor -, care-i curgea 
din rană. Tăietura se închidea deja. 

— Bună încercare, semizeule, a spus el. Dar 
tot o să te fac bucăţi. 

— Mai întâi trebuie să mă prinzi, a spus 
Percy. 

S-a întors și s-a îndreptat spre oraș. 

— Ce? a ţipat uriașul, nevenindu-i să 
creadă. Fugi, lașule? Stai aici și mori! 

Percy n-avea de gând să facă asta. Ştia că 
nu-l putea ucide singur pe Polybotes. Dar avea 
un plan. 

A trecut pe lângă Doamna O'Leary, care a 
privit în sus curioasă, cu o gorgonă zbătându-i- 
se în gură. 

— Sunt bine! i-a strigat Percy din fugă, 
urmărit de un ucigaș uriaș care urla. 

A sărit peste o baliză în flăcări și s-a ferit 
când Han- nibal a azvârlit un ciclop în direcţia 
lui. Cu coada ochiului, l-a văzut pe Tyson 


îngropând cu o lovitură un teluric de parcă s-ar 
fi jucat „Lovește cârtița“. Ella zbura deasupra 
lui, ferindu-se de proiectile și dându-i sfaturi: 

— Pântecele. Teluricii au pântecele 
sensibil. 

POC! 

— Bun. Da. Tyson i-a găsit pântecele. 

— Percy are nevoie de ajutor? a strigat 
Tyson. 

— Mă descurc! 

— Mori! a strigat Polybotes apropiindu-se 
cu repeziciune. 

Percy a continuat să alerge. 

în depărtare, i-a văzut pe Hazel și Arion 
galopând pe câmpul de luptă, doborând 
centauri și karpoi. Un spirit al cerealelor a 
strigat: „Grâu! îţi dau grâu!“, dar Arion l-a 
călcat în picioare, transformându-l într-o 
grămadă de cereale pentru micul dejun. 
Regina Hylla și Reyna și-au unit forţele, iar 
stivuitorul şi pegasul înaintau împreună, 
împrăștiind umbrele întunecate ale războinici- 
lor căzuţi. Frank s-a transformat într-un 
elefant și a dat iama în câţiva ciclopi, în timp 
ce Dakota ţinea vulturul de aur sus, aruncând 
cu fulgere în monștrii care îndrăzneau să atace 
Cohorta a V-a. 

Totul era grozav, dar Percy avea nevoie de 
altfel de ajutor. Avea nevoie de un zeu. 

A aruncat o privire înapoi și a văzut că 
uriașul era la un pas de el. Ca să câștige timp, 
Percy s-a strecurat după una dintre coloanele 


apeductului. Uriașul a lovit cu tridentul. Când 
coloana s-a prăbușit, Percy s-a folosit de apa 
care a ţâșnit pentru a-i controla căderea - 
aruncând câteva tone de cărămizi în capul 
uriașului. 

Percy s-a repezit spre graniţele orașului. 

— Terminus! a strigat el. 

Cea mai apropiată statuie a zeului era la 
douăzeci de metri distanță. Ochii de piatră ai 
acestuia s-au deschis când Percy a trecut în 
fugă pe lângă el. 

— Total inacceptabil! s-a plâns el. Clădiri 
incendiate! Invadatorii! Scoate-i de aici, Percy 
Jackson! 

— încerc, a spus el. Dar e vorba de uriașul 
ăsta, Polybotes. 

— Da, știu! Stai, scuză-mă o clipă. 

Terminus a închis ochii și s-a concentrat. O 
ghiulea aprinsă de culoare verde a trecut pe 
deasupra capetelor lor și s-a dezintegrat brusc. 

— Nu pot opri toate proiectilele, s-a plâns 
Terminus. De ce nu pot fi civilizaţi și să atace 
mai lent? Oi fi eu zeu, dar sunt singur. 

—  Ajută-mă să-l ucid pe uriaș, a zis Percy, și 
totul se va sfârși. Un zeu și un semizeu care 
colaborează, doar așa poate fi ucis. 

Terminus a pufnit. 

— Eu păzesc graniţele. Nu ucid uriași. Nu e 
în fișa postului. 

— Terminus, haide! 

Percy a mai făcut un pas înainte și zeul a 


strigat indignat. 

— Oprește-te, tinere! Fără arme dincolo de 
hotarul pomeranian! 

— Dar suntem atacați. 

— Nu-mi pasă! Regulile sunt reguli. Când 
oamenii nu respectă regulile, mă supăr foarte, 
foarte tare. 

Percy a zâmbit. 

— Nu-ţi uita vorba. 

S-a întors spre uriaș. 

— Hei, urâtule! 

— Arrrrr! 

Polybotes a  ţâșnit dintre ruinele 
apeductului. încă curgea apă de pe «el, 
transformându-se în otravă şi formând o 
mlaștină aburindă în jurul picioarelor sale. 

— Tu... tu vei muri încet, i-a promis uriașul. 

Și-a ridicat tridentul din care acum picura 
venin verde. 

în jurul lor, bătălia se domolea. Pe măsură 
ce ultimii monștri erau eliminaţi, prietenii lui 
Percy au început să se adune, formând un cerc 
în jurul uriașului. 

— Te voi lua prizonier, Percy Jackson, a 
mârâit Polybotes. Te voi tortura sub apa mării. 
în fiecare zi apa te va vindeca și în fiecare zi te 
voi aduce mai aproape de moarte. 

— Ce ofertă grozavă, a spus Percy. Dar cred 
că o să te omor eu pe tine. 

Polybotes a urlat de furie. A scuturat din 
cap, iar din păr i-au mai zburat niște baziliști. 


— înapoi! l-a avertizat Frank. 

Haosul a cuprins din nou trupele. Hazel i-a 
dat pinteni lui Arion și s-a pus între baziliști și 
luptători. Frank și-a schimbat înfățișarea - s-a 
făcut mic, subţire, cu blană... o nevăstuică? 
Percy a crezut că Frank și-a pierdut minţile, 
dar când Frank i-a atacat pe baziliști, aceștia s- 
au speriat. S-au îndepărtat cu Frank după ei, 
într-o urmărire pe viaţă și pe moarte. 

Polybotes și-a îndreptat tridentul spre Percy 
și a început să alerge. Când uriașul a ajuns la 
hotarul pome- ranian, Percy a făcut un salt 
într-o parte ca un toreador. Polybotes a trecut 
granița orașului. 

— PÂNĂ AICI! a strigat Terminus. Asta este 
ÎMPOTRIVA REGULILOR! 

Polybotes s-a încruntat, în mod evident 
nedumerit că era certat de o statuie. 

— Tu ce mai ești? a mârâit el. Taci! 

A împins statuia și s-a întors spre Percy. 

— Acum sunt FURIOS! a strigat Terminus. 
Te strâng de gât. Simţi asta? Acestea sunt 
mâinile mele în jurul gâtului tău, bătăușule. 
Treci aici! îţi dau niște capete-n gură de... 

— Ajunge! 

Uriașul a călcat pe statuie și l-a rupt pe 
Terminus în trei bucăţi - piedestal, corp și cap. 

— NU CRED! a strigat Terminus. Percy 
Jackson, batem palma! Hai să-l ucidem pe 
neobrăzatul ăsta. 

Uriașul a râs așa de tare încât nu și-a dat 


seama decât prea târziu că Percy îl ataca. 
Percy a sărit, s-a folosit de genunchiul 
uriașului ca punct de sprijin și a înfipt sabia 
printr-una din gurile de metal din pieptarul lui 
Polybotes, afundându-i în piept lama de bronz 
celest până la mâner. Uriașul s-a dat înapoi 
împleticindu-se, s-a împiedicat de piedestalul 
lui Terminus și a căzut la pământ. Când 
încerca să se ridice și să-și scoată sabia din 
piept, Percy a luat de pe jos capul statuii. 

— N-o să câştigi niciodată! a strigat uriașul. 
Nu mă poţi învinge singur. 

— Nu sunt singur. 

Percy a ridicat capul de piatră deasupra 
feţei uriașului. 

— Ti-1 prezint pe prietenul meu Terminus. 
Este zeu! 

Când uriașului i-a picat fisa și l-a cuprins 
frica, era prea târziu. Percy a lovit cât a putut 
de tare cu capul zeului în nasul lui Polybotes, 
iar uriașul s-a dezintegrat, în urma lui 
rămânând o grămadă aburindă de alge marine, 
piele de reptilă și noroi otrăvitor. 

Percy s-a îndepărtat clătinându-se, absolut 
epuizat. 

— Ha! a zis capul lui Terminus. Așa o să 
înveţe să respecte regulile Romei. 

Pentru un moment, pe câmpul de luptă s-a 
lăsat liniștea. Se auzeau doar focul și câţiva 
monștri care se retrăgeau strigând cuprinși de 
panică. 

In jurul lui Percy se formase un cerc de 


romani și amazoane. Tyson, Ella și Doamna 
O'Leary erau și ei acolo. Frank și Hazel îi 
zâmbeau cu mândrie. Arion ciugulea satisfăcut 
dintr-un scut de aur. 

Romanii au început să scandeze: 

— Percy! Percy! 

Au năvălit pe el. Până să se dezmeticească, 
l-au ridicat pe un scut. Apoi au început să 
scandeze: 

— Pretor! Pretor! 

Printre cei care scandau se afla până și 
Reyna, care a întins mâna și i-a strâns-o pe-a 
lui Percy, felicitându-1. Apoi gloata de romani 
care aclamau l-au purtat în jurul hotarului 
pomeranian, ocolind cu grijă graniţele lui 
Terminus, și l-au escortat înapoi în Tabăra 
Jupiter. 


CAPITOLUL LI 


Percy 


Sărbătoarea Fortunei n-avea nimic de-a face 
cu furtunul, ceea ce lui Percy îi convenea. 

Locuitorii taberei, amazoanele și larii se 
înghesuiau în sala de mese pentru o cină 
copioasă. Până și faunii fuseseră invitaţi, 
pentru că ajutaseră la bandajarea răniților 
după luptă. Nimfele vântului străbăteau încă- 
perea ca niște săgeți, ducând pizza, burgeri, 
fripturi, salate, mâncare chinezească și 
burrito, zburând toate la viteză maximă. 

în ciuda bătăliei obositoare, toată lumea era 
bine dispusă. Avuseseră pierderi minore, iar 
cei câţiva luptători care muriseră și înviaseră, 
ca Gwen, nu fuseseră duși în Lumea 
Subpământeană. Poate că Thanatos se făcuse 
că nu vede. Sau poate că Pluto îi iertase, așa 
cum făcuse și cu Hazel. Indiferent cum stăteau 
lucrurile, nimeni nu s-a plâns. 

Steagurile colorate ale amazoanelor și 
romanilor atârnau unele lângă altele. Vulturul 
de aur recuperat trona mândru în spatele 
mesei pretorului, iar pereţii erau decoraţi cu 
cornuri ale abundenței - cornuri magice din 
care curgeau cascade de fructe, ciocolată și 


biscuiţi proaspăt copti. 

Soldaţii din cohorte stăteau împreună cu 
amazoanele, mutându-se de pe o canapea pe 
alta după bunul plac, și, pentru prima dată, 
soldaţii dintr-a V-a erau bineveniţi peste tot. 
Percy și-a schimbat locul de atâtea ori încât a 
uitat unde îi era farfuria. 

Lumea flirta și facea skandenberg - ceea ce 
pentru amazoane părea să fie același lucru. La 
un moment dat, Percy a fost încolţit de Kinzie, 
amazoana care îl dezarmase în Seattle. A 
trebuit să-i explice că avea deja prietenă. Din 
fericire, Kinzie nu s-a supărat. l-a spus ce se 
întâmplase după ce plecaseră din Seattle - că 
Hylla o învinsese pe inamica ei Otrera în două 
dueluri consecutive pe viaţă și pe moarte și că 
amazoanele o numeau acum regina Hylla 
Crimă-Dublă. 

— A doua oară, Otrera a rămas moartă, a 
spus Kinzie, clipind des. [ie trebuie să-ți 
mulțumim pentru asta. Dacă ai nevoie de o 
iubită nouă... în fine, cred c-ai arăta grozav cu 
zgardă metalică și salopetă portocalie. 

Percy nu și-a dat seama dacă era o glumă 
sau nu. l-a mulțumit politicos și s-a mutat pe 
alt scaun. 

După ce terminaseră de mâncat cu toţii, iar 
farfuriile au încetat să zboare, Reyna a ţinut un 
scurt discurs. Le-a urat bun venit amazoanelor 
în mod oficial, mulțu- mindu-le pentru ajutor. 
Apoi și-a îmbrățișat sora și toţi au aplaudat. 


Reyna a ridicat mâinile cerând să se facă 
liniște. 

— Sora mea și cu mine nu ne-am înţeles 

bine mereu... Hylla a râs. 

— Asta-i puţin spus. 

— Ea s-a alăturat amazoanelor, a continuat 
Reyna. Eu m-am alăturat Taberei Jupiter. Dar, 
când mă uit în jur, cred că amândouă am făcut 
alegeri înțelepte. Ce-i ciudat e că destinele 
noastre au depins de eroul pe care 
tocmai l-aţi ridicat la rang de pretor pe câmpul 
de luptă, Percy Jackson. 

S-au auzit urale. Cele două surori au ridicat 
cupele în cinstea lui Percy și i-au făcut semn să 
se apropie. 

Toată lumea aștepta un discurs, dar Percy 
nu știa ce să spună. A negat c-ar fi cu adevărat 
cea mai potrivită alegere pentru funcţia de 
pretor, dar rezidenții l-au copleșit cu aplauze. 
Reyna i-a luat plăcuţa cu probatio. Octavian i-a 
aruncat o privire otrăvită, apoi s-a întors spre 
mulţime și a zâmbit de parcă ar fi fost ideea 
lui. A sfârtecat un ursuleţ de pluș și a anunţat 
vești bune pentru anul care urma - Fortuna 
avea să-i binecuvânteze! Și-a trecut mâna 
peste braţul lui Percy și a strigat: 

— Percy Jackson, fiul lui Neptun, primul an 
de serviciu! 

Simbolurile romane au început să ardă 
pielea de pe braţul lui Percy: un trident, 
inscripția SPQR și o liniuță. Parcă cineva i-ar fi 


apăsat un fier încins pe piele, dar Percy s-a 
abținut să nu ţipe. 

Octavian l-a îmbrățișat și i-a șoptit: 

— Sper că te-a durut. 

Apoi Reyna i-a dat o medalie cu un vultur și 
o mantie violetă, simboluri ale pretorului. 

— Le-ai câștigat, Percy. 

Regina Hylla l-a bătut pe spate. 

— Și am decis să nu te omor. 

— Mulţumesc, a spus Percy. 

A mai făcut o dată turul sălii de mese, 
pentru că toată lumea voia să stea cu el la 
masă. Larul Vitellius îl urma, împiedicându-se 
în toga lui pâlpâitoare de culoare violet și 
potrivindu-și sabia, spunându-le tuturor cum 
prezisese viitorul măreț al lui Percy. 

— Eu am cerut să fie repartizat în Cohorta a 
V-a! a spus fantoma cu mândrie. l-am 
recunoscut talentul imediat! 

Faunul Don a apărut cu o bonetă de 
asistentă medicală pe cap, cu mâinile pline de 
biscuiţi. 

— Prietene, felicitări și așa mai departe! E 
minunat! Nu cumva te poţi lipsi de niște 
mărunțiș? 

Toată atenţia asta îl făcea pe Percy să se 
simtă jenat, dar era fericit să vadă ce bine erau 
trataţi Hazel și Frank. Toată lumea îi numea 
salvatorii Romei și o meritau. Se vorbea chiar 
despre reincluderea străbunicului lui Frank, 
Shen Lun, în lista cu eroi de onoare ai legiunii. 


Se pare că nu el provocase totuși cutremurul 
din 1906. 

Percy a rămas o vreme cu Tyson și Ella, care 
erau oaspeţi speciali la masa lui Dakota. Tyson 
cerea întruna sandvișuri cu unt de arahide, pe 
care le mânca imediat ce erau aduse de către 
nimfe. Ella se cocoțase pe umărul lui și 
ciugulea furioasă melci cu scorțișoară. 

— Melcii cu scorțișoară sunt buni pentru 
harpii, spunea ea. 24 iunie este ozi bună. E 
ziua de naștere a lui Roy Disney, ziua 
Sărbătorii Fortunei și Ziua Independenţei 
Zanzibarului. Și Tyson. 

S-a uitat la Tyson, apoi s-a înroșit și a privit 
în altă direcţie. 


După cină, întreaga legiune a avut program 
de voie. Percy și prietenii lui s-au îndreptat 
spre oraș, nerefacut complet după luptă, dar 
incendiile fuseseră stinse, cea mai mare parte 
a molozului fusese curățată, iar cetăţenii erau 
hotărâți să sărbătorească. 

La hotarul pomeranian, statuia lui Terminus 
purta o pălărie de hârtie de petrecere. 

— Bine ai venit, pretore! a spus el. Dacă vrei 
să mai zdrobești niște feţe de uriași cât ești în 
oraș, dă-mi de știre. 

— Mulţumesc, Terminus, a spus Percy. O să 
țin minte. 

— Da, bine. Pelerina ta de pretor e cu doi 
centimetri și jumătate prea lăsată în stânga. 
Stai - așa-i mai bine. Unde e asistenta mea? 


Julia! 

Fetiţa a ieșit în fugă din spatele 
piedestalului. Purta o rochie verde în seara 
asta, iar părul îl avea prins tot în codițe. Când 
a zâmbit, Percy a văzut că începuseră să-i iasă 
dinţii din faţă. I-a întins o cutie plină de pălării 
de hârtie. 

Percy a încercat să refuze, dar Julia s-a uitat 
la el cu ochi mari. 

— A, sigur, a spus el. O să iau coroana 
albastră. 

Hazel a primit o pălărie de pirat, din aur. 

— Când o să cresc, o să fiu Percy Jackson, i- 
a spus ea pe un ton solemn lui Hazel. 

Hazel a zâmbit și i-a ciufulit părul. 

— Foarte bine, Julia. 

— Deși, a spus Frank, luând o pălărie în 
formă de cap de urs polar, e bine să fii și Frank 
Zhang. 

— Frank! a spus Hazel. 

Şi-au pus pălăriile și au continuat drumul 
spre forumul luminat de felinare multicolore. 
Fântânile aveau luciri violete. Cafenelele erau 
animate, iar dinspre muzicienii stradali se 
auzea sunet de chitare, lire, naiuri și zgomote 
scoase din subsuori. (Percy nu înţelegea ce era 
cu acestea din urmă, probabil o veche tradiţie 
muzicală romană.) 

Probabil că și zeița Iris avea chef de 
petrecere. Când Percy și prietenii lui au trecut 
prin fața clădirii distruse a Senatului, pe cerul 
nopţii și-a făcut apariţia un curcubeu orbitor. 


Din păcate, zeiţa a trimis și o altă bine- 
cuvântare - o ploaie blândă de mostre de 
brioșe fără gluten marca C.M.O.VS., iar Percy 
și-a zis că acestea fie vor face curăţenia mai 
dificilă, fie vor ușura reconstrucţia. Brioșele 
puteau fi folosite pe post de cărămizi. 

O vreme, Percy a rătăcit pe străzi împreună 
cu Hazel și Frank, ai căror umeri se tot 
atingeau. 

în cele din urmă, el a spus: 

— Sunt puţin obosit. Luaţi-o înainte. 

Hazel și Frank au protestat, dar Percy și-a 
dat seama că își doreau să rămână singuri. 

Când se îndrepta spre tabără, a văzut-o pe 
Doamna O'Leary jucându-se cu Hannibal pe 
Câmpul lui Marte. în sfârșit își găsise un 
tovarăș de joacă cu care putea să-și petreacă 
timpul. Se jucau, se izbeau unul de celălalt, 
distrugeau fortificațiile și, în general, se 
distrau de minune. 

La porţile fortăreței, Percy s-a oprit și a 
cuprins valea cu privirea. Părea să fi trecut 
mult timp de când stătuse acolo cu Hazel, 
privind pentru întâia oară tabăra. Acum era 
mai interesat să privească spre est. 

Peste o zi, poate două, urmau să ajungă și 
prietenii lui din Tabăra Semizeilor. Oricât de 
dragă îi era Tabăra Jupiter, abia aștepta s-o 
revadă pe Annabeth. Tânjea după vechea lui 
viaţă - de la New York și din Tabăra Semizeilor 
-, dar avea bănuiala că va mai trece ceva până 


o să se întoarcă acasă. Geea și uriașii nu se 
potoliseră - nici pe departe. 

Reyna îi oferise locuinţa celui de-al doilea 
pretor, pe Via Principalis, însă de îndată ce 
Percy a aruncat o privire înăuntru, și-a dat 
seama că nu poate rămâne acolo. Era drăguță, 
dar și plină de lucruri de-ale lui Jason Grace. 
Percy se simţea deja prost că-i luase lui Jason 
funcţia de pretor. Nu voia să-i ia și casa. 
Lucrurile urmau să fie destul de ciudate la 
întoarcerea lui Jason - iar Percy era sigur că 
acesta se va afla pe nava de război cu cap de 
dragon. 

Percy s-a întors la barăcile Cohortei a V-a și 
s-a băgat în pat. A adormit instantaneu. 


A visat că o căra pe Iunona peste Tibru. 

Era  deghizată într-o bătrână nebună, 
zâmbea și cânta un cântec de leagăn în greaca 
veche, în timp ce-l ţinea de gât pe Percy. 

— Tot mai vrei să mă plesnești, dragă? l-a 

întrebat ea. Percy s-a oprit în mijlocul 

visului. I-a dat drumul 
și zeița a căzut în râu. 

Când a atins apa, ea a dispărut și a reapărut 
pe țărm. 

— O, zeilor, a chicotit ea, ăsta n-a fost un 
gest prea eroic, nici măcar pentru un vis! 

— Opt luni, a spus Percy. Mi-ai furat opt 
luni din viaţă pentru o misiune care a durat o 
săptămână. De ce? 


Iunona a țâțâit dezaprobator. 

— Muritorii ăștia și vieţile lor scurte! Opt 
luni nu înseamnă nimic, dragul meu. Am 
pierdut opt secole odată, am ratat cea mai 
mare parte a Imperiului Bizantin. 

Percy a invocat puterea râului, care a 
început să se învârtă în jurul lui, spumegând. 

— Ușurel, ușurel, a spus Iunona. Nu deveni 
tâfnos. Dacă e s-o învingem pe Geea, planurile 
noastre trebuie să se sincronizeze perfect. în 
primul rând, a fost necesar ca Jason și prietenii 
lui să mă elibereze din închisoare... 

— Din închisoare? Ai fost la închisoare și te- 
au eliberat? 

— Nu mai fi așa surprins, dragă! Sunt o 
bătrânică simpatică. în orice caz, n-a fost 
nevoie de tine în Tabăra Jupiter până acum, 
când i-ai salvat pe romani într-un moment de 
criză acută. Cele opt luni trecute... ei bine, mai 
am și alte treburi, băiete. Să lupt cu Geea, să 
acţionez pe la spatele lui Jupiter, să-i apăr pe 
prietenii tăi... treburile astea îmi ocupă tot 
timpul! Dacă trebuia să te apăr de monștri și 
de manevrele Geei și să te ţin ascuns de 
prietenii tăi din est în tot acest timp... nu, a 
fost mai bine că ai tras un pui de somn. Ai fi 
fost un obstacol, o bombă cu explozie 
întârziată. 

— Un obstacol. 

Percy a simţit cum apa se ridică odată cu 
furia lui și se rotește mai repede în jurul său. O 


bombă cu explozie întârziată. 

— Exact. Mă bucur că înţelegi. 

Percy a trimis un val care s-o lovească pe 
bătrână, dar Iunona a dispărut pur și simplu și 
s-a materializat mai departe pe țărm. 

— Măi să fie, a spus ea, chiar că ești într-o 
dispoziţie proastă. Dar știi că am dreptate. 
Sincronizarea a fost perfectă. Au încredere în 
tine acum. Ești un erou al Romei. Și, pe când 
dormeai, Jason Grace a ajuns să aibă încredere 
în greci. Au avut timp să construiască Argo II. 
împreună, tu și Jason veţi uni taberele. 

— De ce eu? a întrebat Percy. Noi doi nu ne- 
am înțeles niciodată. De ce ţi-ai dori o bombă 
cu explozie întârziată în echipa ta? 

— Pentru că te cunosc, Percy Jackson. 
Adesea ești impulsiv, dar când vine vorba de 
prietenii tăi, ești la fel de constant ca un ac de 
busolă. Ești extraordinar de loial și inspiri 
loialitate. Tu ești cleiul care îi va uni pe cei 
șapte. 

— Splendid, a spus Percy. întotdeauna mi- 
am dorit să fiu clei. 

Iunona și-a încrucișat degetele strâmbe. 

— Eroii olimpieni trebuie să se unească! 
După victoria ta asupra lui Cronos în 
Manhattan... ei bine, mă tem că mândria lui 
Jupiter a fost rănită. 

— Pentru că am avut dreptate, a spus Percy. 
Iar el s-a înșelat. 

Bătrâna doamnă a ridicat din umeri. 


— Ar fi trebuit să se obișnuiască deja, după 
ce a fost căsătorit cu mine câteva milenii, dar, 
vai! Soţul meu mândru și încăpățânat refuză să 
ceară din nou ajutorul unor simpli semizei. El 
crede că poate lupta cu uriașii fără ajutorul 
vostru, că Geea poate fi silită să se întoarcă la 
somnul ei. Eu știu că nu e așa. Dar trebuie să 
dovediţi că aveţi dreptate. Doar dacă veţi 
naviga spre ţinuturile antice și veţi închide 
Porţile Morţii îl veţi convinge pe Jupiter că 
meritati să luptaţi alături de zei. Va fi cea mai 
măreaţă misiune de când a plecat Eneas din 
Troia! 

— Și dacă nu reuşim? a spus Percy. Dacă 
romanii și grecii nu se vor înțelege? 

— Atunci Geea a câștigat deja. Să-ţi spun 
ceva, Percy Jackson. Persoana care îţi va 
provoca cele mai mari necazuri e cea care îţi 
este cea mai apropiată, cea care mă urăște cel 
mai tare. 

— Annabeth? 

Percy a simțit cum se înfurie din nou. 

— Nu ţi-a plăcut niciodată de ea. Acum spui 
că va face necazuri? N-o cunoști deloc. E 
persoana pe care mi-o doresc alături cel mai 
mult. 

Zeița a zâmbit sec. 

— Mai vedem noi, tinere erou. Va avea o 
misiune grea când veţi ajunge la Roma. Dacă 
se va ridica la înălțimea provocării... asta nu 
știu. 


Percy a invocat un pumn de apă și a 
împroșcat-o pe bătrâna doamnă. Când valul s-a 
retras, aceasta dispăruse. 

Percy a pierdut controlul asupra râului și s-a 
scufundat în vârtejul întunecat. 


<& II» CAPITOLUL LII 


Percy 


A doua zi dimineaţa, Percy, Hazel și Frank 
au mâncat devreme, apoi au pornit spre oraș 
înainte să se întrunească senatul. Fiindcă 
Percy era pretor acum, putea merge cam 
oriunde și oricând dorea. 

Pe drum, au trecut pe lângă grajduri, unde 
Tyson și Doamna O'Leary dormeau. Tyson 
sforăia pe un pat de fân lângă unicorni, cu o 
faţă fericită, de parcă ar fi visat ponei. Doamna 
O'Leary se rostogolise pe spate și-și pusese 
labele peste urechi. Pe acoperișul grajdului, 
Ella era cuibărită pe o stivă de pergamente 
romane vechi, cu capul băgat sub aripi. 

Când au ajuns în forum, s-au așezat lângă 
fântâni şi au privit răsăritul. Cetăţenii 
trebăluiau deja și măturau mostre de brioșe, 
confeti și pălării de petrecere rămase de la 
sărbătoarea din seara precedentă. Inginerii 
lucrau la un nou arc în cinstea victoriei asupra 
lui Polybotes. 

Hazel a spus că auzise chiar vorbindu-se 
despre organizarea unui triumf oficial pentru 
cei trei - adică o paradă prin oraș, urmată de o 
săptămână de jocuri și petreceri -, dar Percy 


știa că n-o să-l apuce. Nu aveau timp. 

Percy le-a povestit visul cu lunona. 

Hazel s-a încruntat. 

— Zeii au fost ocupați azi noapte. Arată-i, 
Frank. 

Frank a băgat mâna în buzunarul hainei. 
Percy s-a gândit că voia să scoată lemnul de 
foc, în schimb a scos o carte subţire și o foaie 
roșie de hârtie cu un mesaj. 

— Le-am găsit azi dimineaţă pe pernă. 

I le-a dat lui Percy. 

— Mă simt de parcă m-ar fi vizitat Zâna 
Măseluţă. 

Cartea era Arta războiului de Sun Tzu. Percy 
nu auzise de ea, dar și-a dat seama cine o 
trimisese. în scrisoare se zicea: „Bravo, 
puștiule. Cea mai bună armă a unui bărbate 
propria minte. A fost cartea preferată a mamei 
tale. Ia și citește-o. PS. Sper că prietenul tău 
Percy a început să mă respecte.“ 

— Uau. 

Percy i-a înapoiat cartea. 

— Poate că Marte chiar e diferit de Ares. Nu 
cred că Ares știe să citească. 

Frank a răsfoit-o. 

— Se vorbește mult despre sacrificii în ea, 
despre costurile unui război. în Vancouver, 
Marte mi-a spus că ar trebui să pun datoria 
înaintea vieţii, altfel războiul nu se va termina 
cu bine. Am crezut că se referea la eliberarea 
lui Thanatos, dar acum... nu știu. Sunt încă în 
viață, așa că poate ce e mai rău de-abia acum 


începe. 

S-a uitat neliniștit la Percy, care a avut 
senzația că Frank îi ascundea ceva. S-a 
întrebat dacă Marte pomenise ceva despre el, 
dar Percy nu era sigur că voia să afle asta. 


In plus, Frank făcuse destule sacrificii. Işi 
văzuse casa arsă. își pierduse mama și bunica. 

— Ţi-ai riscat viața, a spus Percy. Ai fost 
dispus să fii înghiţit de flăcări ca să salvezi 
misiunea. Marte nu se poate aștepta la mai 
mult de-atât. 

— Poate, a spus Frank cu îndoială. 

Hazel i-a strâns lui Frank mâna. 

în dimineaţa aceasta păreau să se simtă mai 
confortabil unul în prezenţa celuilalt, nu erau 
la fel de agitaţi și stânjeniţi. Percy s-a întrebat 
dacă erau deja un cuplu. Spera că da, dar a 
decis că era mai bine să nu întrebe. 

— Şi tu, Hazel? a întrebat Percy. Vreo veste 
de la Pluto? 

A privit în jos. Câteva diamante au ieșit din 
pământ la picioarele ei. 

— Nu, a recunoscut ea. într-un fel, cred c-a 
trimis un mesaj prin Thanatos. Numele meu nu 
era pe lista sufletelor evadate. Ar fi trebuit să 
fie. 

— Crezi că tatăl tău te-a iertat de pedeapsă? 
a întrebat Percy. 

Hazel a ridicat din umeri. 

— Pluto nu mă poate vizita și nu-mi poate 
vorbi fără să recunoască faptul că sunt în 


viaţă. în acest caz ar trebui să pună în aplicare 
legile morții și să-l trimită pe Thanatos să mă 
ducă înapoi în Lumea Subpământeană. Cred că 
tatăl meu face pe niznaiul. Cred că... cred că 
vrea să-l găsesc pe Nico. 

Percy s-a uitat la răsăritul soarelui, sperând 
să vadă o navă de război coborând din cer. 
Până acum, nici urmă de ea. 

— O să-l găsim pe fratele tău, a promis 
Percy. De îndată ce nava ajunge aici, pornim 
spre Roma. 

Hazel şi Frank au schimbat priviri 
îngrijorate, ca și când ar fi discutat deja despre 
asta. 

— Percy... a spus Frank. Dacă vrei să venim 
și noi, suntem pregătiţi. Dar ești sigur? Vreau 
să zic că... știm că ai o grămadă de prieteni în 
cealaltă tabără. Acum poţi să alegi pe cine vrei 
tu din Tabăra Jupiter. Dacă nu facem parte 
dintre cei șapte, înţelegem... 

— Glumești? a spus Percy. Crezi că mi-aș 
părăsi echipa? După ce am supravieţuit 
germenilor de grâu ai lui Fleecy, am fugit de 
canibali și ne-am ascuns sub funduri albastre 
uriașe în Alaska? Fii serios! 

încordarea a dispărut. S-au pus cu toţii pe 
râs, poate un pic prea tare, dar era o ușurare 
să fie în viaţă, în timp ce soarele strălucea și îi 
încălzea, și să nu trebuiască să-și facă griji, cel 
puţin pentru moment, în privinţa chipurilor 
sinistre care ar putea apărea în umbra 


dealurilor. 

Hazel a inspirat adânc. 

— Profeţia rostită de Ella - despre copilul 
înţelepciunii şi simbolul Atenei care 
strălucește prin Roma... știi la ce se referă? 

Percy și-a adus aminte de vis. lunona îl 
avertizase că pe Annabeth o aștepta o sarcină 
dificilă și că avea să creeze necazuri în timpul 
misiunii. Nu-i venea să creadă una ca asta, dar 
totuși... era îngrijorat. 

— Nu sunt sigur, a recunoscut el. Cred că 
profeția e mai complexă. Poate Ella reușește să 
își amintească și restul. 

Frank a băgat cartea în buzunar. 

— Trebuie s-o luăm cu noi, ca să fie în 
siguranţă. Dacă Octavian află că Ella a 
memorat Cărţile Sibiline... 

Percy s-a cutremurat. Octavian se folosea de 
profeţii ca să aibă autoritate asupra taberei. 
Acum că Percy îi furase șansa de a deveni 
pretor, Octavian avea să caute alte căi să-și 
exercite influenţa. Dacă punea mâna pe Ella... 

— Ai dreptate, a spus Percy. Trebuie s-o 
protejăm. Sper că o s-o convingem... 

— Percy! 

Tyson a traversat forumul în fugă, cu Ella 
zburând în urma lui cu un sul în gheare. Când 
au ajuns la fântână, Ella a lăsat sulul să cadă în 
poala lui Percy. 

— Livrare specială, a spus ea. De la o aură. 
Un spirit al vântului. Da, Ella a primit o livrare 


specială. 

— Bună dimineaţa, fraţilor! 

Tyson avea fân în păr și unt de arahide între 
dinți. 

— Pergamentul de la Leo. El e amuzant și 
mic. 

Sulul părea banal, dar când Percy l-a 
desfăcut în poală, o înregistrare video a pâlpâit 
pe pergament. Un puști în armură grecească 
le-a zâmbit. Avea o expresie poznașă, păr 
negru și o privire sălbatică, de parcă tocmai ar 
fi băut câteva cești de cafea. Stătea într-o 
cameră întunecată cu pereţi de lemn, 
asemănătoare cabinei unei nave. Lămpi de ulei 
se bălăngăneau atârnate de tavan. 

Hazel și-a înăbușit un țipăt. 

— Ce-i? a întrebat Frank. Ce s-a întâmplat? 

Treptat, Percy și-a dat seama că puștiul cu 
părul creţ îi părea cunoscut - și nu doar din 
vise. Văzuse chipul acela într-o fotografie 
veche. 

— Hei! a spus tipul din filmuleţ. Salutări de 
la prietenii voștri din Tabăra Semizeilor et 
cetera. Eu sunt Leo. Sunt... 

S-a uitat într-o parte și a strigat: 

— Care-i titulatura mea? Sunt amiral, 
căpitan sau... 

O voce de fată i-a răspuns: 

— Om bun la toate. 

— Foarte amuzant, Piper, a protestat Leo. 

S-a întors spre ecranul din pergament. 


— Deci, da, sunt... ăăă... comandantul 
suprem al navei Argo II. Da, îmi place cum 
sună! Oricum, o să pornim spre voi în circa o 
oră, cu nava asta mare de război. V-am fi 
recunoscători dacă nu ne-aţi arunca în aer sau 
așa ceva. Cam atât! Transmiteţi-le asta 
romanilor. Ne vedem în curând. Ai voștri fraţi 
semizei și așa mai departe. Pace vouă. 

Pergamentul s-a întunecat. 

— Nu se poate, a spus Hazel. 

— Ce-i? a întrebat Frank. îl știi pe tipul ăla? 

Hazel arăta ca și cum ar fi văzut o fantomă. 
Percy a înțeles de ce. Și-a adus aminte de 
fotografia din casa abandonată din Seward a 
lui Hazel. Băiatul de pe nava de război arăta 
exact ca fostul prieten al lui Hazel. 

— Este Sammy Valdez, a zis ea. Dar cum... 
cum... 

— Nu se poate, a spus Percy. îl cheamă Leo. 
Şi au trecut șaptezeci și ceva de ani. Trebuie 
să fie... 

Voia să spună o coincidență, dar nu s-a 
putut convinge că așa era. în ultimii ani văzuse 
multe: destine, profeţii, magie, monștri, ursite. 
Dar până acum nu se mai întâlnise cu nicio 
coincidenţă. 

Au fost întrerupţi de chemarea îndepărtată a 
cornu- rilor. Senatorii au apărut în forum, cu 
Reyna în frunte. 

— începe întâlnirea, a spus Percy. Haideţi. 
Trebuie să-i avertizăm în privinţa navei de 


război. 


— De ce am avea încredere în grecii 
aceștia? a spus Octavian. 

Bătea podeaua senatului încoace și-ncolo de 

cinci minute, fără să-i tacă gura, încercând să 
contracareze spu- 
sele lui Percy despre planul lunonei şi Profeţia celor Șapte. 

Senatorii se foiau neliniștiţi, dar celor mai 
mulți le era prea frică să-l întrerupă pe 
Octavian din vorbit. între timp, soarele se 
ridicase pe cer, strălucind prin acoperișul 
spart al senatului, luminându-l pe Octavian ca 
un reflector natural. 

Senatul era ticsit de lume. Regina Hylla, 
Frank și Hazel stăteau în primul rând alături 
de senatori. Veteranii și fantomele umpleau 
rândurile din spate. Până și lui Tyson și Ellei li 
se dăduse voie să stea în spate. Tyson îi tot 
făcea cu mâna și-i zâmbea lui Percy. 

Percy și Reyna stăteau pe podium pe scaune 
identice de pretori, facându-l pe Percy să se 
simtă inconforta- bil. Nu era ușor să pară 
demn câtă vreme era îmbrăcat într-un cearșaf 
și o mantie violetă. 

— Tabăra este în siguranță, a continuat 
Octavian. Sunt primul care-i felicită pe eroii 
noștri c-au adus înapoi vulturul legiunii și atâta 
aur imperial! Am fost într-adevăr binecuvântaţi 
cu noroc. Dar de ce să facem mai mult? De ce 
să forțăm nota? 

— Mă bucur că ai întrebat. 


Percy s-a ridicat, folosindu-se de întrebare 
ca de o introducere. 

Octavian s-a bâlbâit: 

— N-am... 

— „fost un membru al misiunii, a spus 
Percy. Da, știu. Și, de vreme ce n-ai fost, dai 
dovadă de înţelepciune fiindcă îmi dai voie 
mie, care am fost, să explic. 

Câţiva senatori au chicotit. Octavian n-a 
avut de ales decât să se așeze și să se 
străduiască să-și ascundă stânjeneala. 

— Geea se trezește, a spus Percy. l-am 
învins pe doi dintre uriașii ei, dar ăsta e doar 
începutul. Adevăratul război se va purta pe 
pământul strămoșesc al zeilor. Misiunea va 
continua în Roma și, în cele din urmă, în 
Grecia. 

Un murmur de neliniște s-a auzit în senat. 

— Ştiu, știu, a spus Percy. întotdeauna i-aţi 
considerat pe greci niște dușmani. Şi pe bună 
dreptate. Cred că zeii au ţinut cele două tabere 
la distanţă fiindcă de câte ori ne întâlnim, ne 
luăm la bătaie. Dar asta se poate schimba. 
Trebuie să se schimbe dacă vrem s-o învingem 
pe Geea. Asta înseamnă Profeţia celor Șapte. 
Șapte semizei, greci și romani, vor trebui să 
închidă Porţile Morţii împreună. 

— Ha! a strigat un Iar din rândul din spate. 
Ultimul pretor care a încercat să interpreteze 
Profeţia celor Șapte a fost Michael Varrus, 
care ne-a pierdut vulturul în Alaska! De ce-ar 
trebui să te credem acum? 


Octavian a zâmbit mândru. Câţiva dintre 
aliaţii săi din senat au început să dea din cap și 
să mormăie. Până și unii dintre veterani 
păreau nehotărâți. 

— Am purtat-o pe Iunona peste Tibru, le-a 
reamintit Percy, vorbind cât de ferm putea. Fa 
mi-a spus că Profeţia celor Şapte se va împlini. 
Marte vi s-a arătat în came și oase. Credeţi că 
doi dintre cei mai importanţi zei și-ar face 
apariţia în tabără dacă situaţia n-ar fi gravă? 

— Are dreptate, a spus Gwen din al doilea 
rând. Eu una am încredere în cuvântul lui 
Percy. Grec sau nu, a redobândit onoarea 
legiunii. L-ați văzut pe câmpul de luptă aseară. 
Are cineva de-aici curajul să spună că nu e un 
adevărat erou al Romei? 

N-a contrazis-o nimeni. Câţiva au încuviinţat 
din cap. 

Reyna s-a ridicat în picioare. Percy a privit-o 
neliniștit. Părerea ei putea înclina balanţa - în 
bine sau rău. 

— Susţii că este o misiune mixtă, a spus ea. 
Susţii că Iunona vrea să colaborăm cu acest... 
cu acest grup, Tabăra Semizeilor. însă de mii 
de ani grecii sunt dușmanii noștri. Sunt 
renumiți pentru fățărnicia lor. 

— Poate că da, a zis Percy. Dar dușmanii 
pot deveni prieteni. Acum o săptămână ai fi 
crezut că romanii și amazoanele vor lupta cot 
la cot? 

Regina Hylla a râs. 

— Are dreptate. 


— Semizeii din Tabăra Semizeilor 
colaborează deja cu Tabăra Jupiter, a spus 
Percy. Doar că nu ne-am dat seama. în timpul 
Războiului Titanilor din vara trecută, când voi 
atacați Muntele Othrys, noi apăram Muntele 
Olimp din Manhattan. Eu am luptat cu însuși 
Cronos. 

Reyna s-a tras în spate, gata-gata să se 
împiedice de togă. 

— Ce-ai făcut? 

— Stiu că e greu de crezut, a spus Percy. 
Dar cred că v-am câștigat încrederea. Sunt de 
partea voastră. Hazel și Frank - sunt convins 
că trebuie să mă însoţească în această 
misiune. Ceilalţi patru sunt pe drum dinspre 
Tabăra Semizeilor chiar acum. Unul dintre ei 
este Jason Grace, fostul vostru pretor. 

— O, fii serios! a strigat Octavian. Acum 
inventează. 

Reyna s-a încruntat. 

— Greu de crezut. Jason se întoarce cu o 
gașcă de semizei greci? Spui că vor apărea pe 
cer într-o navă de război puternic înarmată, 
dar că n-ar trebui să ne îngrijorăm. 

— Da. 

Percy s-a uitat la rândurile de spectatori 
agitati, neîncrezători. 

— Lăsaţi-i să aterizeze. Ascultaţi-i. Jason o 
să vă confirme tot ce v-am spus. Jur pe viaţa 
mea. 

— Pe viaţa ta? 

Octavian le-a aruncat o privire plină de 


subînţeles senatorilor. 

— O să ne-aducem aminte de ce-ai spus 
când totul se va dovedi o înșelătorie. 

Ca la un semn, un mesager s-a repezit în 
Senat, gâfâind de parcă ar fi alergat tot 
drumul. 

— Pretori! îmi cer scuze că vă întrerup, dar 
iscoadele noastre... 

— Nava! a spus fericit Tyson, arătând spre 
gaura din tavan. Ura! 

într-adevăr, o navă de război grecească a 
apărut din nori, la vreo opt sute de metri 
distanţă, coborând spre Senat. Pe măsură ce 
se apropia, Percy a văzut scuturi de bronz 
strălucind pe exteriorul navei, velele umflate și 
un cap cunoscut semănând cu un dragon 
metalic. Pe cel mai înalt catarg, un steag mare 
și alb fâlfâia în vânt în semn de pace. 

Argo II. Era cea mai colosală navă pe care o 
văzuse vreodată. 

— Pretori! a strigat mesagerul. Ce 
ordonati? 

Octavian a țâşnit în picioare. 

— Mai întrebi? 

Faţa îi era roșie de furie. Strângea de gât 
ursuleţul de pluș. 

— Semnele sunt îngrozitoare! E oœ 
șmecherie, o înșelătorie. Feriţi-vă de grecii 
care aduc daruri! 

L-a arătat cu degetul pe Percy. 

— Prietenii lui ne atacă cu o navă de război. 
I-a adus aici. Trebuie să atacăm! 


— Nu, a zis Percy ferm. Voi toţi m-ati ridicat 
la rang de pretor cu un motiv. îmi voi da viaţa 
pentru a apăra această tabără. Dar ei nu sunt 
dușmani. Eu zic să fim pregătiţi, dar să nu 
atacăm.  Lăsaţi-i să aterizeze. Lăsaţi-i să 
vorbească. Dacă e o șmecherie, atunci voi 
lupta alături de voi, așa cum am facut-o 
aseară. Dar nu este o șmecherie. 

Toţi ochii s-au întors spre Reyna. 

A studiat nava de război care se apropia. 
Expresia ei a devenit mai dură. Dacă revoca 
ordinele lui Percy... ei bine, nu știa ce avea să 
se întâmple. Haos și confuzie, în cel mai bun 
caz. 

Probabil că romanii aveau s-o urmeze. Era 
liderul lor de mai multă vreme decât Percy. 

— Nu trageţi, a spus Reyna. Dar legiunea să 
fie pregătită. Percy Jackson este pretorul ales 
de voi. Hai să avem încredere în cuvântul lui - 
asta dacă nu vom avea motive clare să n-o 
facem. Senatori, haideţi să ieșim în forum și să 
ne întâmpinăm... noii prieteni. 

Senatorii au ieșit în grabă din auditorium - 
fie de emoție, fie de panică, Percy nu era sigur. 
Tyson a luat-o la fugă după ei, strigând: „lei! 
lei!“, cu Ella zburătăcin- du-i în jurul capului. 

Octavian l-a săgetat pe Percy cu o privire 
dezgustată, apoi a aruncat ursuleţul de pluș pe 
jos și s-a luat după mulţime. 

Reyna stătea umăr la umăr cu Percy. 

— Te susţin, Percy, a spus ea. Am încredere 


în judecata ta. Dar, de dragul nostru, al 
tuturor, sper că vom putea menţine pacea 
între cetăţeni și prietenii tăi greci. 

— Vom putea, i-a promis el. O să vezi. 

Ea și-a ridicat privirea spre nava de război. 
Pe chip i se citea dorul. 

— Spui că Jason e la bord... sper că așa este. 
Mi-a lipsit. 

A ieșit afară, lăsându-l pe Percy singur cu 
Hazel și Frank. 

— Vor cobori chiar în forum, a spus Frank 
agitat. Terminus o să facă un atac de cord. 

— Percy, a spus Hazel, ai jurat pe propria 
viață. Romanii iau asta în serios. Dacă ceva nu 
merge bine, chiar și din întâmplare, Octavian 
te va ucide. Ştii asta, nu? 

Percy a zâmbit. Ştia că miza era mare. Ştia 
că lucrurile o puteau lua razna în ziua aceea. 
Dar știa și că Annabeth era pe navă. Dacă totul 
mergea bine, asta avea să fie cea mai bună zi 
din viaţa lui. 

Cu un braţ a cuprins-o pe Hazel și cu 
celălalt pe Frank. 

— Haideţi, a zis el. Să vă fac cunoștință cu 
cealaltă familie a mea. 


Glosar 


absurdus nelalocul lui, nepotrivit 

Ahile cel mai puternic dintre semizeii greci care 
au luptat în Războiul Troian 

Alcioneu cel mai bătrân dintre uriașii născuţi de 
Geea, predestinat să lupte cu Pluto 

amazoane popor format exclusiv din războinice 

Anaklusmos numele săbiei lui Percy Jackson apel 

inspecție militară argentum argint 

Argonauţi grup de eroi greci care l-au însoţit pe 

Iason în încercarea de-a găsi Lâna de Aur; numele 

le vine de la nava Argo, denumită astfel după cel 

care a construit-o, Argus augur prezicător, 

prevestitor; practica ghicirii viitorului aurae nimfe 

invizibile ale vântului aur imperial metal rar, 

mortal pentru monștri, sfinţit în Pantheon; 

existenţa lui era un secret bine păzit al împăraţilor 

aurum aur 

bazilisc șarpe, literal „coroniţă“ 

Belerofon semizeu grec, fiu al lui Poseidon, care a 
înfrânt monștri călărind pe Pegas 

Bellona zeița romană a războiului 

Bizanţ imperiul răsăritean care a rezistat încă 

1000 de ani după căderea Romei, aflat sub 

influenţă greacă bronz celest metal rar, mortal 


pentru monștri 

Caron barcagiul lui Hades, care duce sufletele 
celor morți peste râurile Styx și Acheron, ce 
despart lumea celor vii de lumea morţilor 

catapultă armă romană de asediu care lansează 
proiectile către o ţintă îndepărtată 

Cărţile Sibiline colecţie de profeţii scrise în 
versuri rimate, în limba greacă; Tarquinius 
Superbus, unul dintre regii Romei, le-a 
cumpărat de la o prezicătoare pe nume Sibila și 
le-a consultat în vremuri de restriște 

Câmpiile Asfodelelor parte din Infern unde se 
odihnesc sufletele oamenilor care au trăit o viaţă 
deopotrivă bună și rea 

Câmpiile Elizee ultimul loc de odihnă al sufletelor 
eroilor şi celor  neprihăniți din Lumea 
Subpământeană 

Câmpiile Pedepsei parte din Infern unde sufletele 
rele sunt torturate veșnic 

Ceaţă forță magică ce ascunde realitatea de ochii 
muritorilor 

centauri rasă de creaturi pe jumătate oameni, pe 
jumătate cai 

centura Reginei Hippolita Hippolita purta o 

centură de aur, primită de la tatăl ei, Ares, 

simbolizând statutul de regină al amazoanelor și 

din care își trăgea puterea centurion ofițer al 

armatei romane 

Cerber câinele cu trei capete care păzeşte porțile 
Lumii Subpământene 

Ceres zeița romană a agriculturii 

ciclop membru al unei rase primordiale de uriași, 
având un singur ochi în mijlocul frunţii 


cnemide jambiere metalice cognomen al treilea 

nume cohortă unitate militară romană dinar cea 

mai cunoscută monedă în sistemul monetar roman 
drahmă monedă de argint din Grecia Antică 

Esculap zeul roman al medicinii și vindecării 

Erebos loc întunecos dintre Pământ și Hades faun 

zeu roman al pădurii, pe jumătate ţap, pe jumătate 

om; varianta grecească: satir 

fier stigian metal magic ce poate ucide monștri la 
fel ca bronzul celest și aurul imperial 

Fortuna zeița romană a norocului și destinului 

Fulminata „înarmată cu fulgere“; legiune romană 

condusă de Iulius Cezar, a cărei emblemă era un 

fulger (fulmen) 

Geea zeița Pământului; mama Titanilor, a uriașilor, 
a ciclopilor și a altor monștri; cunoscută de 
romani sub numele de Terra 

Gegenes monștri telurici 

gladius sabie scurtă gorgone trei monștri surori 

(Stheno, Euryale și Meduza) care au șerpi vii și 

veninoși în loc de păr; ochii Meduzei îl pot 

transforma în stană de piatră pe cel care o privește 
graecus grec; dușman; străin gris-gris amuletă 
voodoo care te apără de rău sau aduce noroc 
harpie creatură de sex feminin cu aripi, care 
înșfacă lucruri Hercule echivalentul roman al lui 

Heracles; fiul lui Jupiter și al Alcmenei, care s-a 

născut foarte puternic hiperboreeni uriași pașnici 

din nord ichor sângele de aur al nemuritorilor 

Iris zeița curcubeului 

Iunona zeița romană a femeilor, căsătoriei și 
fertilității; sora și soția lui Jupiter; mama lui 
Marte; varianta grecească: Hera 


Jupiter regele roman al zeilor; numit și Jupiter 
Optimus Maximus (cel mai tare și mai mare); 
varianta grecească: Zeus 

Karpoi spirite ale cerealelor 

Iar zeu al casei, spirit ancestral legiune unitate 

importantă a armatei romane, constând din 

infanterie și trupe de cavalerie legionar membru 
al unei legiuni lestrigoni canibali înalţi din nord, 
probabil sursa legendei lui Bigfoot 

Liberalia festival roman care sărbătorește ritul de 
trecere prin care băieţii devin bărbaţi 

Lupa lupoaică romană sacră, care i-a alăptat pe 
gemenii Romulus și Remus 

Marte zeul roman al războiului, numit și Marș 
Ultor; protectorul imperiului; părintele divin al 
lui Romulus și Remus; varianta grecească: Ares 

Minerva zeița romană a înţelepciunii; varianta 
grecească: Atena 

Muntele Othrys tabăra de bază a Titanilor în 
timpul războiului de zece ani cu zeii olimpieni; 
cartierul general al lui Saturn 

nebuloase nimfe ale norilor 

Neptun zeul roman al mării; varianta grecească: 

Poseidon Otrera prima regină a amazoanelor, fiica 

lui Ares pallium mantie sau pelerină purtată de 

romani Pantheon templul tuturor zeilor Romei 

Antice Penthesilea regină a amazoanelor; fiica lui 

Ares și a Otre- rei, o altă regină a amazoanelor 

Periclimen prinț grec al Pylosului și fiu al lui 
Poseidon, care l-a înzestrat cu puterea de a-și 
schimba înfățișarea; era renumit pentru puterea 
sa și a luat parte la călătoria argonauților 


Phineas fiu al lui Poseidon, care avea darul 
profeţiei; când a dezvăluit prea multe despre 
planurile zeilor, Zeus l-a orbit drept pedeapsă 

pilum suliță romană 

Pluto zeul roman al morţii și al bogățiilor; varianta 
grecească: Hades 

Polybotes uriaș, fiu al Geei, Pământul-Mamă 

pretor magistrat roman ales și comandant al 

armatei Priam regele Troiei în timpul Războiului 

Troian principia comandamentul unui castru 

roman probatio perioadă de probă pentru un nou 

recrut într-o legiune 

pugio pumnal roman 

Războiul Troian războiul dus împotriva orașul 
Troia de către greci după ce Paris din Troia a 
răpit-o pe Elena, soţia lui Menelau, regele 
Spartei; a pornit de la o ceartă între zeițele 
Atena, Hera și Afrodita 

retiarius gladiator roman care lupta cu o plasă și 

un trident Râul Styx râul care se află la granița 

dintre Pământ și Lumea Subpământeană 

Romulus și Remus fiii gemeni ai lui Marte și ai 
preotesei Rhea Silvia, care au fost aruncaţi în 
Râul Tibru de tatăl lor pământesc, Amulius; au 
fost salvaţi și crescuţi de o lupoaică și, la 
maturitate, au întemeiat Roma 

Saturn zeul roman al agriculturii, fiul lui Uranus și 
al Geei și tatăl lui Jupiter; varianta greacă: 
Cronos 

Senatus Populusque Romanus (SPQR) „Senatul 
și poporul Romei“; se referă la conducerea 
Republicii Romane şi este folosit ca emblemă 
oficială a Romei 


spartus schelet războinic spatha sabie de 
cavalerie 
Tartar soţul Geei; spiritul abisului; tatăl uriașilor; 
de asemenea, cea mai de jos regiune a lumii 
Terminus zeul roman al graniţelor și pietrelor de 
hotar 'Tbanatos zeul grec al morţii; varianta 
romană: Letus Tibru al treilea cel mai lung fluviu 
din Italia; Roma a fost fondată pe malurile lui; în 
Roma antică, criminalii executaţi erau aruncaţi în 
râu 
triremă un tip de navă de război 
triumf procesiune dedicată generalilor romani și 
trupelor lor prin care se sărbătorea o mare victorie 
militară umbre spirite 

1. Dăm năvală și stricăm o petrecere 

Sunt Sadie Kane. 

Dacă asculţi acest mesaj, felicitări! Ai 
supraviețuit Apocalipsei. 

De la bun început vreau să te rog să mă 
scuzi pentru orice inconvenient pe care e 
posibil să ţi-l fi provocat sfârșitul lumii. 
Cutremure, rebeliuni, revolte, tornade, 
inundatii, tsunami-uri și, desigur, un șarpe 
uriaș care a înghiţit soarele - mă tem că noi am 
fost de vină pentru toate. Eu și Carter am 
hotărât că am putea măcar să explicăm ce s-a 
întâmplat. 

Probabil că asta va fi ultima noastră 
înregistrare. După ce ne vei asculta povestea, 
vei înțelege de ce. Necazurile noastre au 
început în Dallas, când o oaie care scotea 
flăcări pe nări a distrus complet Expoziţia 
Regelui Tutankhamon. 

în acea seară, magicienii din Texas dădeau o 
petrecere în grădina cu sculpturi de peste 
drum de Muzeul de Artă din Dallas. Bărbaţii 
purtau  smochinguri și cizme de cowboy. 
Femeile erau îmbrăcate în rochii de seară și 
aveau coafuri înfoiate ca vata de zahăr. 

(Carter spune că în America i se spune vată 


de bumbac. Nu-mi pasă. Am crescut la Londra, 
așa că n-ai decât să ţii pasul și să înveţi 
denumirea corectă a lucrurilor.) 


în pavilion, o trupă cânta muzică country de 
pe vremuri. în copaci sclipeau șiraguri de 
lumini feerice. Din când în când, magicienii 
apăreau pe ușile secrete din sculpturi sau 
invocau scântei care să ardă ţânţarii sâcâitori, 
dar altfel petrecerea părea una obișnuită. 

JD Grissom, conducătorul celei de-A 
Cincizeci şi Una Nome, stătea de vorbă cu 
invitații și savura o farfurie de tacos din carne 
de vită, când l-am tras deoparte pentru o 
întâlnire urgentă. Mi-a părut rău pentru gestul 
meu, dar n-aveam de ales, având în vedere 
pericolul care-1 pândea. 

— Un atac? s-a încruntat el. Expoziția lui Tut 
e deschisă de o lună deja. Dacă Apophis avea 
de gând să lovească, n-ar fi facut-o până acum? 

JD era înalt și robust, avea chipul colțuros, 
bătut de vânt, părul fin, roșcat, și mâinile 
aspre ca scoarța de copac. Părea să aibă vreo 
patruzeci de ani, dar la magicieni e greu să-ți 
dai seama. La fel de bine ar fi putut avea patru 
sute. Era îmbrăcat într-un costum negru, cu o 
cravată bolo* și o cataramă mare de argint cu 
o stea la curea, ca un șerif din Vestul Sălbatic. 

— Să vorbim pe drum, a spus Carter. 

Ne-a condus spre cealaltă parte a grădinii. 


X Tip de cravată constând dintr-un șiret sau 
dintr-o bucată de piele împletită, cu vârfuri 
metalice decorative. 


Trebuie să recunosc că fratele meu părea 
extrem de sigur pe el. 

Desigur, era tot un tăntălău monumental. 
Din chica lui castanie și pufoasă lipsea un 
smoc în partea stângă, unde grifonul îi dăduse 
un „pupic drăgăstos“, iar după tăieturile de pe 
față îţi puteai da seama fără efort că nu se 
descurca prea bine cu bărbieritul. Dar de când 
împlinise cincisprezece ani se înălţase și 
pusese ceva mușchi pe el la orele de pregătire 
pentru luptă. Părea stăpân pe sine și matur în 
hainele lui negre, mai ales cu sabia khopesh 
agăţată la șold. Aproape că mi-l puteam 
închipui în rolul de conducător fără să 
izbucnesc într-un râs isteric. 

[De ce te holbezi la mine, Carter? Te-am 
descris destul de frumos.] 

Carter s-a învârtit pe lângă masa cu 
mâncare și a luat până la urmă un pumn de 
chipsuri din tortilla. 

— Apophis are un mod specific de operare, 
i-a spus el lui JD. Toate celelalte atacuri au 
avut loc în nopţile cu lună nouă, când e cel mai 
întuneric. Crede-mă, îţi va ataca muzeul în 
seara asta. Și va fi un atac nemilos. 

JD Grissom s-a strecurat pe lângă un grup 
de magicieni care sorbeau din paharele de 
șampanie. 

— Celelalte atacuri... a început el. Te referi 
la Chicago și la Mexico? 

— Şi la Toronto, a spus Carter. Și... încă la 
câteva. 

Ştiam că nu voia să spună mai multe. 
Amândoi încă mai aveam coșmaruri după 


atacurile la care fuseserăm martori în vară. 

E drept că adevăratul Armagedon nu venise 
încă. Trecuseră șase luni de când Apophis, 
șarpele Haosului, evadase din închisoarea din 
Lumea subpământeană și încă nu declanșase o 
invazie de proporţii în lumea muritorilor, așa 
cum ne-am fi așteptat. Nu se știe de ce, dar 
șarpele trăgea de timp, mulțumindu-se cu 
atacuri mărunte asupra unor nome care 
păreau în siguranţă. 

„La fel ca asta“, m-am gândit. 

Când am trecut de pavilion, trupa tocmai 
termina de cântat. O blondă frumoasă, cu o 
vioară, l-a salutat cu arcușul pe JD. 

— Haide, iubitule! i-a strigat ea. Avem 
nevoie de tine la chitară! 

Acesta a zâmbit chinuit. 

— Imediat, scumpo. Mă întorc. 

Am mers mai departe. JD s-a întors spre noi. 

— Soţia mea, Anne. 

— E și ea magician? am întrebat. 

A dat din cap, afișând o mină sumbră. 

— în legătură cu atacurile. De ce ești așa de 
sigur că Apophis va ataca aici ? 

Carter avea gura plină cu chipsuri din 
tortilla, așa că a răspuns ceva de genul: 

— Mhm-hmm. 

— Caută un artefact, am tradus. A distrus 
deja cinci dintre copiile acestuia. întâmplarea 
face ca ultima care mai există să se găsească 
în Expoziţia lui Tut. 

— Ce artefact? a întrebat JD. 

Am ezitat. înainte să venim în Dallas, 
tăcuserăm tot felul de vrăji de apărare și ne 


umpluserăm de amulete de protecţie ca să 
preîntâmpinăm trasul cu urechea cu ajutorul 
magiei, dar tot nu mă simţeam în largul meu 
să rostesc cu voce tare planurile noastre. 

— Mai bine îţi arătăm. 

Am ocolit o fântână, unde doi magicieni 
tineri, folo- sindu-se de baghete, scriau Te 
iubesc pe pietrele din pavaj. 

— Am venit cu echipa noastră de specialiști 
ca să dăm o mână de ajutor. Ne așteaptă la 
muzeu. Dacă ne lași să examinăm artefactul, 
eventual să-l luăm cu noi pentru a-l ţine la 
adăpost... 

